Kapak

A‘reczâde fazîletlü Abdullah Efendi hazretlerinin sicill-i mahfûzlarıdır. Sene 1102.

(BAB54 - cilt: 20, sayfa: 51 - Hüküm no: Dış - Orijinal metin no: [Dış Kapak])﻿

﻿

﻿

1. Hüküm

Meryem bt. Karabet’in müslüman olması

Tekfurdağı’ndan olup hâliyâ mahmiye-i İstanbul’da Kumkapı’da sâkine olan Meryem bt. Karabet nâm zimmîye dîn-i İslâm’a gelip kelime-i şehâdet getirip Fâtıma ismi ile tesmiye olunmuşdur ve sagīre kızı Ayşe ismi ile tesmiye olunmuşdur.

Şuhûdü’l-hâl: İbrahim Çelebi b. Ahmed, Süleyman Efendi b. Abdullah Efendi, Mehmed Efendi, Receb Efendi b. Hasan Efendi.

(BAB54 - cilt: 20, sayfa: 51 - Hüküm no: 1 - Orijinal metin no: [Kapak içi-1])﻿

﻿

﻿

2. Hüküm

A‘reczâde Abdullah Efendi

Hâzihî mecelletün ittehazet li tesvîdi’l-vekāyi‘ vâkı‘a fî zimeni a‘lemü’l-ulemâ’i’l-mütebahhirîn efdalü’l-fudalâ’i’l-müteverri‘în yenbû‘ü’l-fezâ’il ve’l-e‘âlî metbû‘ü’l-efâzil ve’l-me‘âlî Abdullah Efendi fî nevbeti niyâbetihî fahrü’l-müderrisîni’l-kirâm Hıfzî İbrahim Efendi. Hurrire fî evâhiri Cemâziyelevvel li sene isneteyn ve mi’e ve elf.

(BAB54 - cilt: 20, sayfa: 51 - Hüküm no: 2 - Orijinal metin no: [1a-1])﻿

﻿

﻿

3. Hüküm

Şemon v. Maneş’in üzerindeki emânet parayı eski Musul valisi Ömer Paşa’nın vekiline vermesi

Sâbıkan medîne-i Musul vâlisi olan emîrü’l-ümerâ’i’l-kirâm Ömer Paşa b. Mehmed tarafından husûs-ı âti’l-beyânı ikrâra vekîl olduğu fahrü’l-akrân İbrahim Çavuş b. Abdullah ve Mehmed Bey b. Mustafa şehâdetleriyle şer‘an sâbit olan Hasan Ağa b. Abdurrahman nâm kimesne meclis-i şer‘-i şerîf-i enverde, medîne-i mezbûreye tâbi‘ Çikaf nâm karye sükkânından işbu bâ‘isü’s-sifr Şimon v. Kaşgodoş nâm zimmî muvâcehesinde bi’l-vekâle ikrâr ve takrîr-i kelâm edip, müvekkilim mûmâ-ileyh hazretleri merkūm Şimon’a târih-i kitâbdan iki ay mukaddem iki yüz guruş olmak üzre otuz bin mangırını emânet vaz‘ ve teslîm, merkūm Şimon dahi ber vech-i muharrer ahz u kabz etmişdi. El-hâletü hâzihî zikr olunan otuz bin mangırı mezbûr Şimon yine müvekkilim mûmâ-ileyhe bi’t-tamâm teslîm, ol dahi kabz ve tesellüm edip mezkûr Şimon zimmetinde sâlifü’l-beyân mangırdan bir akçe ve bir habbe bâkī kalmamışdır dedikde, gıbbe’t-tasdîki’l-mu‘teberi’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Molla Osman b. Ahmed, Arslan Bey b. Hüdaverdi, İbrahim Çavuş b. Abdullah, Mehmed Bey b. Mustafa, İbrahim Çelebi b. Ahmed.

(BAB54 - cilt: 20, sayfa: 51 - Hüküm no: 3 - Orijinal metin no: [1a-2])﻿

﻿

﻿

4. Hüküm

İbrahim’in maraz-ı mevtinde Molla Kırımî Vakfı’na ait attar dükkânının tasarruf hakkını karısına terketmesinin geçersiz olduğu

Mahmiye-i İstanbul’da Molla Kırımî Vakfı’na bi’l-fi‘il mütevellî olan bâ‘isü hâze’l-kitâb Yahya Çelebi b. Osman nâm kimesne meclis-i şer‘-i şerîf-i enverde, Molla Kırımî mahallesinde sâkin iken vefât eden İbrahim nâm kimesnenin zevcesi ve zât mu‘arrefe olan Havva bt. Abdullah nâm hâtun mahzarında bi’t-tevliye üzerine da‘vâ ve takrîr-i kelâm edip, vakf-ı mezbûrdan olup mahalle-i mezbûrede vâki‘ lede’l-cîrân ma‘lûmü’l-hudûd bir bâb attâr dükkânı icâreteyn-i ma‘lûmeteyn ile müteveffâ-yı mezbûrun tasarrufunda olup, müteveffâ-yı mezbûr hayâtında zikr olunan dükkânın hakk-ı tasarrufunu benim iznim ile zevcesi merkūme Havva’ya ferâğ ve kasr-ı yed etmekle, merkūme Havva’ya imzâ ve hatmi hâvî temessük dahi vermişdim. Hâlâ mezbûr İbrahim fevt olup, ferâğ-ı mezbûr maraz-ı mevtinden olmağla, yedimde olan fetvâ-yı şerîfe mûcebince dükkân-ı mezkûru mezbûre Havva’dan ahz ve âhara îcâr murâd eyledim, suâl olunup dükkân-ı mezkûrdan kasr-ı yed ve bana teslîme tenbîh olunmak matlûbumdur dedikde, gıbbe’s-suâl mezbûre Havva cevâbında, fi’l-hakīka kaziyye minvâl-i meşrûh üzre olup, ferâğ-ı mezkûr müteveffâ-yı mezbûrun maraz-ı mevtinde olduğunu ikrâr ve i‘tirâf etmeğin, mûcebince dükkân-ı mezkûrdan kasr-ı yed ve mütevellî-i mezbûre teslîme mesfûr Havva Hâtun’a tenbîh olunmağın, mâ vaka‘a bi’t-taleb ketb olundu. Fi’s-sâmin aşer min Cumâdelâhire li sene isneteyn ve ve mi’e ve elf.

Şuhûdü’l-hâl: İbrahim Çelebi b. Ahmed, Mehmed Efendi b. Mehmed Efendi, Mehmed Çelebi b. ( ), İbrahim Çelebi b. Ahmed ve gayruhüm.

(BAB54 - cilt: 20, sayfa: 52 - Hüküm no: 4 - Orijinal metin no: [1a-3])﻿

﻿

﻿

5. Hüküm

Osman Efendi b. Abdurrahman’ın Ömer Efendi b. İbrahim’deki alacaklarını mirasçılarından alması

Mahmiye-i İstanbul’da Ha[rrâ]t Kemal mahallesi sâkinlerinden olup sâbıkan Yanya kadısı olan Osman Efendi b. Abdurrahman tarafından husûs-ı âti’l-beyâna vekîl olduğu Yusuf Ağa b. Abdurrahman ve Süleyman Çelebi b. Hüseyin şehâdetleriyle şer‘an sâbit ve mahkûmun-bih olan Mustafa Efendi b. Şaban meclis-i şer‘-i şerîf-i enverde, mahmiye-i mezbûrda Mimar Sinan mahallesi ahâlîsinden olup, Eğriboz Kadısı iken bundan akdem vefât eden Ömer Efendi b. İbrahim b. Musa’nın verâseti, sulbî oğlu İbrahim Efendi ile zevce-i metrûkesi Afife bt. Mahmud Efendi nâm hâtuna münhasıra olmağla terekesine vâzı‘u’l-yed bulunan mezbûr İbrahim mahzarında bi’l-vekâle üzerine da‘vâ ve takrîr-i kelâm edip, müvekkilim mezbûr Osman Efendi eşyâ-i memlûkesinden bin yüz yirmi beş vakıyye Trablus sabunu her vakıyyesi otuz ikişer akçe olmak üzre otuz altı bin akçeye bundan akdem müteveffâ-yı mezbûre Ömer Efendi’ye hayâtında bey‘ ve teslîm ol dahi vech-i muharrer üzre iştirâ ve teslîm [tesellüm] ve kabz eylediğinden sonra meblağ-ı mezbûrun altı bin kefîli Hızır Efendi yedinden ahz u kabz, bâkī otuz bin akçesi müvekkilim mezbûr Osman Efendi ahz ve istîfâ etmeden merkūm Ömer Efendi fevt olup zimmetinde kalmakla suâl olunup, meblağ-ı mezbûr otuz bin akçeyi tereke-i vâfiyesinden müvekkilim mezbûr için bana yine teslîme mezbûr İbrahim Efendi’ye tenbîh olunmak matlûbumdur dedikde, gıbbe’s-suâl İbrahim Efendi cevâbında. tereke-i müteveffâ-yı mezbûra vaz‘-ı yedini ikrâr, lâkin deyn-i mezkûru inkâr etmekle, vekîl-i mezbûrdan ber vech-i meşrûh müdde‘âsına beyyine taleb olundukda, zikri mürûr eden Harrât Kemaleddin mahallesi sâkinlerinden Süleyman Ağa b. Hüseyin Ağa ve Çivizâde mahallesi sâkinlerinden Mehmed Çelebi b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müvekkili mezbûr Osman Efendi eşyâ-i memlûkesinden bin yüz yirmi beş vakıyye Trablus sabunu beher vakıyyesi otuz ikişer akçeden olmak üzre otuz altı bin akçeye bundan akdem vefât eden Eğriboz Kadısı Ömer Efendi b. İbrahim b. Musa’ya hayâtında bizim huzûrumuz[da] bey‘ ve teslîm, ol dahi vech-i muharrer üzre iştirâ ve tesellüm ve kabz etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe ri‘âyeti şerâiti’l-kabûl şehâdetleri makbûle oldukdan sonra tahakkuk-ı özr-i şer‘î ile müvekkilim mezbûrun meclis-i şer‘a huzûru müte‘azzir olmağın müvekkili mezbûr Osman Efendi’yi tahlîf için cânib-i şer‘-i mutahhardan irsâl olunan Ali Efendi b. Hüseyin merkūm Osman Efendi’nin zikri mürûr eden Harrât Kemaleddin mahallesinde vâki‘ menziline varıp, meblağ-ı mezbûr otuz altı bin akçeden kabzı[nı] mu‘terif olduğu altı bin akçeden mâ‘adâ bâkī otuz bin akçeyi müteveffâ-yı mezbûrdan hayâtında ahz u istîfâ ve yâhud taraf-ı şer‘iyyeden bir tarîk ile zimmetini ibrâ eylemediğinden mezbûr İbrahim Efendi muvâcehesinde müvekkili mezbûr Osman Efendi’ye yemîn teklîf eyledikde, ol dahi hasbe’l-mes’ûl yemîn billâhi’l-aliyyi’l-a‘lâ eylediği mevlânâ-yı mezbûr ma‘an ba‘s olunan Ebûbekir b. Hüseyin ile meclis-i şer‘a gelip inhâ ve takrîr etmeğin, mûcebiyle meblağ-ı bâkī mezbûr otuz bin akçeyi müteveffâ-yı mezbûrun terekesinden vekîl-i mezbûr Mustafa Efendi ikrâr ve takrîr-i kelâm edip ânifen edâsına tenbîh olunan otuz bin akçemi merkūm İbrahim Efendi bana def‘ ve teslîm, ben dahi müvekkili mezbûr için yedinden tamâmen ahz u kabz eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Süleyman Ağa b. Hüseyin, Mehmed Çelebi b. Ali, İbrahim Çelebi b. Receb, Yusuf Ağa b. Abdurrahman, Mehmed Çelebi b. İsmail, Abdurrahman b. Mustafa, es-Seyyid Mehmed b. Mustafa, Mustafa Çelebi b. Hüseyin, Ebûbekir b. Hüseyin.

(BAB54 - cilt: 20, sayfa: 52 - Hüküm no: 5 - Orijinal metin no: [1a-4])﻿

﻿

﻿

6. Hüküm

Hatice bt. Hacı Mehmed ile Ali Reis b. Mustafa’nın eşya davasında sulh oldukları

Mahmiye-i İstanbul’da Sultan Süleyman -aleyhi’r-rahmetü ve’l-gufrân-Câmi‘-i şerîfi kurbunda sâkine Hatice bt. el-Hâc Mehmed nâm hâtunun babası ve tarafından husûs-ı âti’l-beyânı ikrâra vekîl olduğu zât[ı] ma‘rifet-i şer‘iyye ile ârifân İbrahim Beşe b. Musa ve Veli Beşe b. Ali şehâdetleri ile vekâleti sâbite olan mezbûr el-Hâc Mehmed b. Hasan meclis-i şer‘-i şerîf-i enverde, işbu bâ‘isü’l-kitâb Ali Reis b. Mustafa mahzarında ikrâr ve takrîr-i kelâm edip, mezbûr Ali Reis târih-i kitâbdan on ay mukaddem müvekkile-i gāibe ani’l-meclis Ayşe bt. Ahmed nâm hâtunu bu gece senin menzilinde sâkine olsun deyu getirip, Ayşe mezbûre dahi ol gece sâkine oldukdan sonra kızım müvekkile-i mezbûrenin on guruş kıymetli bir incili tarbuş ve on guruş kıymetli bir incili saçlık ve beş guruş kıymetli bir mor çuka ferâce ve iki buçuk guruş kıymetli bir gömlek ve bir don ve dört [guruş] kıymetli bir sîm kuşak ve nakid üç esedî guruşunu ahz ve firâr etmekle, mezbûr Ali Reis’e sen gāibe-i mezbûre Ayşe’nin şerîkisin deyu eşyâ-i merkūmenin kıymet-i şer‘iyyelerinden bundan akdem taleb ve da‘vâ eylediğimde, beynimizde münâza‘ât-ı kesîre ve muhâsamât-ı şedîde vukū‘undan sonra muslihûn tavassut edip, müvekkilem mezbûreyi da‘vâ-yı merkūmesinden merkūm Ali Reis ile bin üç yüz akçe üzerine sulh eyledikde, ol dahi sulh-ı mezbûru kabûl ve bedel-i sulh olan meblağ-ı mezbûru merkūm Ali yedinden tamâmen ahz u kabz eyleyip, ba‘de’l-yevm husûs-ı mezbûra müte‘allika âmme-i da‘vâdan mezbûr Ali Reis’in zimmetini ibrâ-i âmm-ı râfi‘ü’l-hisâmla ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min şehri Cemâziyelevvel li sene isneteyn ve mi’e ve elf.

Şuhûdü’l-hâl: Ahmed Efendi el-imâm, Derviş Beşe b. Ahmed, Hasan Beşe b. Seydî Ali, Mehmed Efendi b. İbrahim, İbrahim Çelebi b. Ahmed, İbrahim Çelebi b. Ahmed ve gayruhüm.

(BAB54 - cilt: 20, sayfa: 54 - Hüküm no: 6 - Orijinal metin no: [1b-1])﻿

﻿

﻿

7. Hüküm

Macar asıllı İvaz b. Abdullah’ın hiçbir zaman köle olmayıp hür olduğu

Vilâyet-i Anadolu’da medîne-i Tokat kazâsına tâbi‘ Arag nâm karye ahâlîsinden olup hâlâ mahmiye-i İstanbul’da müsâferet vechi üzre sâkine Ahmed b. Mustafa nâm kimesne meclis-i şer‘-i şerîf-i enverde, kendiye rıkkıyyet üzre inkiyâdı sebk eden işbu uzun boylu, çatık kaşlı, elâ gözlü Macariyyü’l-asl râfi‘ü hâze’l-kitâb Ali nâm-ı diğer İvaz b. Abdullah mahzarında üzerine da‘vâ ve takrîr-i kelâm edip, târih-i kitâbdan dört sene mukaddem Budin eyâletinde nehr-i Tuna sâhilinde Baya kasabası kurbunda sefîne reislerinden Karnad nâm kimesne mevsûf-ı mezbûr Ali’yi rakīk olmak üzre kırk üç guruşa bana bana bey‘ ve temlîk ve teslîm, ben dahi ber vech-i muharrer iştirâ ve temellük ve kabz edip, karye-i mezbûrede yedimde mülk-i müşterâm iken iki sene mukaddem yedimden firâr ve ibâk etmeğin, hâlâ mevsûf-ı mezbûr Ali’yi mahmiye-i mezbûrede bulup ahz murâd ettiğimde, bana inkiyâddan imtinâ‘ eder, suâl olunup ber vech-i meşrûh mevsûf-ı mezbûrun inkiyâdına tenbîh olunmak matlûbumdur dedikde, gıbbe’s-suâl mevsûf-ı mezbûr Ali cevâbında, târih-i mezbûrda müdde‘î-i mezbûr Ahmed Bey mezbûr Karnad Reis’den rakīk olmak zu‘muyla seni iştirâ eyledim deyu beni ahz etmişdi. Lâkin ben fi’l-asl vilâyet-i Rumeli’de Üstolni Belgrad kazâsına tâbi‘ Tabay nâm karye re‘âyâsından Siyona nâm zimmînin firâşından hâsıl Maraylonga nâm nasrâniyyeden mütevellid [ve] vâlideynime kat‘â rık târî olmuş değildir, Macar ra‘iyyet oğlu olmağla hurrü’l-asl iken, hüsn-i ihtiyârım ile Üstolni Belgrad Kalesi’ne gelip muhâfız olan dergâh-ı âlî yeniçerilerinden altıncı sekbânlara mahsûs oda Çorbacısı Hasan Ağa yedinde şeref-i İslâm ile müşerref olup, vech-i meşrûh üzre hurrü’l-asl olmağın rakīk olmak üzre müdde‘î-i mezbûra inkiyâddan imtinâ‘ ederim deyicek, merkūm Ahmed Bey istintâk olundukda cevâbında, mevsûf-ı mezbûr Ali’nin ber vech-i muharrer hürriyetini inkâr etmeğin, mevsûf-ı mezbûrdan ber vech-i meşrûh hürriyetine beyyine taleb olundukda, birinci sekbânlara mahsûs oda yoldaşlarından Musa b. Abdullah nâm mütekā‘id ve altıncı sekbânlara mahsûs odada sâbıkan vekîl-i harc olup isre’l-istişhâd, fi’l-hakīka mevsûf-ı mezbûr Ali sâlifü’z-zikr Üstolni Belgrad kazâsına tâbi‘ Tabay nâm karye re‘âyâsından Siyona nâm zimmînin firâşından hâsıl Miraylonga nâm nasrâniyyeden mütevellid ve valideynine kat‘â rık târî olmuş değildir, ra‘iyyet oğlu olup hurrü’l-asldır, hattâ bizim huzûrumuzda hüsn-i ihtiyârıyla gelip, mûmâ-ileyh Hasan Ağa yedinde şeref-i İslâm ile müşerref olmuşdu. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince mevsûf-ı mezbûr Ali’nin ber vech-i muharrer hürriyetine ba‘de’l-hükmi’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ali Efendi b. Mustafa, Abdurrahim Efendi el-kâtib, Murtaza Efendi b. İshak, İbrahim b. Ahmed ve gayruhüm.

(BAB54 - cilt: 20, sayfa: 54 - Hüküm no: 7 - Orijinal metin no: [1b-2])﻿

﻿

﻿

8. Hüküm

İbrahim Çelebi b. Abdi’den intikal eden ev hissesinin mirasçıları tarafından satıldığı

Mahmiye-i İstanbul’da Kefeli mahallesinde sâkin iken bundan [akdem] vefât eden İbrahim Çelebi b. Abdi b. Mahmud’un hâlâ bâliğ olan oğlu ve vârisi Abdullah Çelebi meclis-i şer‘-i şerîf-i enverde, zikr-i âtî menzile vâzı‘u’l-yed olduğu sâbit olan işbu bâ‘isetü’l-kitâb Ayşe bt. Hüseyin nâm hâtun mahzarında üzerine da‘vâ ve takrîr-i kelâm edip, mahalle-i mezbûrede vâki‘ bir tarafdan Emine Hâtun Vakfı iki tarafı Şakire bt. Abdullah ve Şaban Çelebi veresesi mülkleri ve bir tarafı tarîk-i âm ile mahdûd, dâhiliyesi fevkānî üç oda ve bir sofa ve altında bir mahzen ve su kuyusu ve zât-ı eşcâr-ı müsmire ve gayr-ı müsmire bahçe ve iki kenîf ve hâriciyesi bir bâb fevkānî oda ve altında ahır ve kenîfi müştemil menzil babam müteveffâ-yı mezbûrun mülkü olup, ba‘de vefâtihî zevcesi Râbia bt. Bayram ve vâlidesi Hatice bt. İbrahim nâm hâtunlar ile bana irsen isâbet etmişken, hâlâ mezbûre Ayşe menzili mezbûru bi gayri hakkın kabz ve mâlikâne zabt ve tasarruf eder, suâl olunup menzili mezbûrda olan hisse-i irsiyemden kasr-ı yedine tenbîh olunması matlûbumdur [dedikde], gıbbe’s-suâl mezbûre Ayşe cevâbında, fi’l-hakīka menzili mezbûr müdde‘î-i mezbûrun babası müteveffâ-yı mezbûrun mülkü olup, bin yetmiş dört senesinde vefât eyledikde, mezbûr Abdullah sagīr bulunup vâlidesi mezbûre Râbia tesviye-i umûruna kıbel-i şer‘den mansûbe vasîsi olup ve müteveffâ-yı mezbûrun düyûn-ı müsbetesi olup, menzili mezbûrdan gayrı mâlı olmayıp, sagīr-i mezbûrun zarûret-i nafakası dahi müte‘ayyin olmağla, mezbûretân Râbia ve Hatice bi’l-izni’ş-şer‘î menzili mezbûru târih-i mezkûrda asâleten ve vesâyeten el-Hâc Mustafa b. Beşir nâm kimesneye ba‘de’l-müzâyede ve inkıtâ‘u’r-rağbe otuz bir bin akçeye bey‘ ve teslîm ve kabz-ı semen edip, hattâ hâl bâlâda şerh ve beyân olunan minvâl üzre olduğunu, ol târihde bâb nâibi olan Mehmed Efendi huzûrunda cemm-i gafîr ihtiyâr edip, cânib-i şer‘den hüccet-i şer‘iyye tahrîr olundukdan sonra menzili [mezbûr] el-Hâc Mustafa fevt olup, menzili mezbûr hasran vârisleri olan kebîr oğlu işbu hâzır bi’l-meclis Hüseyin Çelebi ve kebîre kızı Hatice’ye isâbet edip, onlar dahi menzili mezbûru Kemâhî Mehmed Efendi’ye semen-i ma‘lûma bey‘ ve kabz-ı semen edip, ba‘dehû mezbûr Kemâhî Mehmed Efendi bilâ-vâris fevt olup, menzili mezbûr cânib-i beytülmâle âid olmağla emîn-i beytülmâlden menzili mezbûru semen-i ma‘lûma iştirâ etmekle, mülk-i müşterâmdır deyu def‘le mukābele ve mazmûnu min külli’l-vücûh takrîr-i meşrûhuna mutâbıka nâib-i mezbûrun imzâ ve hatmini hâviye hüccet-i şer‘iyye ibrâz etmeğin, gıbbe’l-istintâk ve’l-inkâr mezbûre Ayşe’den def‘-i meşrûhuna beyyine taleb olundukda, yine mahalle-i mezbûrede sâkin İvaz Efendi b. Şaban ve Süleyman Ömer li ecli’ş-şehâde meclis-i şer‘a hâzırân olup isre’l-istişhâd, fi’l-hakīka menzili mezbûrun mâliki olup, işbu müdde‘î-i mezbûrun babası merkūm İbrahim Çelebi b. Abdi b. Mahmud fevt oldukda, düyûn-ı müsbetesi olup ve menzili mezbûrdan gayri mâlı olmamağla, ol târihde sagīr bulunan işbu müdde‘î-i mezbûrun vâlidesi mezbûre Râbia ile müteveffâ-yı mezbûrun vâlidesi merkūme Hatice menzili mezbûru zarûret-i deyn ve nafaka sâbit oldukdan sonra asâleten ve vesâyeten bi’l-izni’ş-şer‘î mezbûr el-Hâc Mustafa’ya semen-i ma‘lûma bey‘ ve kabz-ı semen edip, bâlâda tafsîl olunan minvâl üzre tedâvül-i eyâdî ile merkūme Ayşe iştirâ ve ol vechile mülk-i müşterâsı olmuşdur. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle mezbûr Abdullah Çelebi bî-vech mu‘ârazadan men‘ olunup, işbu vesîka bi’t-taleb ketb olundu. Fî evâsıtı Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Ağa b. ( ), el-Hâc Mehmed b. el-Hâc Muharrem, Kadızâde Abdurrahman, Seydî Ali Bey, Seyyid Nurullah Çelebi, Kayyum Nurullah Çelebi.

(BAB54 - cilt: 20, sayfa: 56 - Hüküm no: 8 - Orijinal metin no: [2a-1])﻿

﻿

﻿

9. Hüküm

İsmail Bey b. İbrahim’in Ali b. Mahmud’a ödediği ancak teslim alamadığı tarla bedelleri konusunda mirasçılarıyla anlaştığı

Vilâyet-i Anadolu’da Bolu sancağında Devrekani kazâsına tâbi‘ Bukince? nâm karye ahâlîsinden olup, mahmiye-i İstanbul’da müsâfir olan İsmail Bey b. İbrahim nâm kimesne meclis-i şer‘-i şerîfde, fi’l-asl karye-i mezbûreden olup mahmiye-i mezbûrede Bıçakçı Ali mahallesinde mutavattın iken vefât eden Ali b. Mahmud nâm kimesnenin verâseti, vâlidesi Ayşe bt. Cafer ile zevce-i metrûkesi Fâtıma bt. Abdi ve sulbî sagīr oğlu İsmail[‘e] münhasıra olmağla, terekesine asâleten ve vesâyeten vâzı‘atü’l-yed oldukları lede’ş-şer‘i’l-mutahhar zâhir ve mukarrer olan mezbûretân Ayşe Hâtun ve Fâtıma Hâtun mahzarlarında ikrâr-ı tâm ve takrîr-i kelâm edip, bin dokuz senesi ile müverraha işbu yedimde mazmûnu müsbit hüccet nâtıka olduğu üzre merkūm Ali hâl-i hayâtında karye-i mezbûrede mevâzi‘-i adîdede vâki‘ beyne ahâli’d-diyâr ma‘lûmü’l-hudûd ve’l-mikdâr ammi Süleyman ile ber vech-i iştirâk mutasarrıf oldukları tarlalarda olan hisse-i şâyi‘asını on iki guruş bedel-i makbûz mukābelesinde bana ferâğ ve tefvîz, ben dahi ber vech-i muharrer tefevvüz ve kabûl ve karye-i mezbûreye varıp zabt ve tasarruf eylediğimde, zikr olunan tarlalarda ber vech-i meşrûh müteveffâ-yı mezbûrun hissesi olan tarlaları sâhib-i arz âhara tefvîz etmekle, bana şer‘an zabt ve tasarruf müyesser olmamağın, medfû‘um olan bedel-i merkūm on iki guruşu bana kable’l-edâ mezbûr Ali vefât edip zimmetinde kalmağın, ben dahi bundan akdem meblağ-ı mezbûru mezbûretân Ayşe Hâtun ile Fâtıma Hâtun taleb ve da‘vâ ve müdde‘âmı muvâcehelerinde şuhûd-ı udûl ile isbât edip ve ben tahlîf-i şer‘î ile tahlîf olduğumdan sonra ve hükm-i hâkimü’ş-şer‘ dahi lâhık olmuşdu. El-hâletü hâzihî mezbûretân Ayşe Hâtun ve Fâtıma Hâtun’un tavassut-ı muslihûn ile meblağ-ı mezbûr on iki guruşdan bin akçe üzerine benimle sulh olduklarında, ben dahi ber vech-i muharrer sulh-ı mezbûru kabûl ve bedel-i sulh olan meblağ-ı mezbûr bin akçeyi tereke-i mezbûreden mezbûretân yedlerinden tamâmen ahz u kabz edip, mâ‘adâ beş yüz akçe da‘vâsından zimmetlerini ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ebûbekir b. Hüseyin, Osman b. Hasan, İbrahim Çelebi b. Mehmed, Ali Çelebi b. Bâli.

(BAB54 - cilt: 20, sayfa: 57 - Hüküm no: 9 - Orijinal metin no: [2a-2])﻿

﻿

﻿

10. Hüküm

Mehmed Ağa b. Hacı Mehmed’in evini Mehmed Efendi b. Abdullah ve Mümine bt. Ali’ye satması

Mahmiye-i İstanbul’da Yenibahçe kurbunda Karabaş mahallesinde sâkin el-Hâc Mehmed Ağa b. el-Hâc Mehmed meclis-i şer‘-i şerîf-i enverde, bâ‘isiyyü’l-kitâb Mehmed Efendi b. Abdullah tarafından ikrâr-ı âtî tasdîka vekîl olduğu Berber Mustafa Çelebi b. Mehmed ve Ali Çelebi b. İbrahim şehâdetleriyle şer‘an sâbit olan diğer Mustafa Çelebi b. Abdullah mezbûr Mehmed Efendi’nin kayın anası Mümine bt. Ali nâm hâtunun sadrî oğlu ve kezâlik tarafından vekîl olduğu şâhidân-ı mezbûrân şehâdetleriyle sâbit olan âhar Mustafa Çelebi b. Sâlih nâm kimesneler mahzarlarında ta‘bîr ani’l-merâm ve takrîr-i kelâm [2b] edip, akd-i âtî sudûruna değin yedimde mülk ve hakkım olup, mahalle-i mezbûrede vâki‘ iki tarafdan el-Hâc İbrahim b. Ahmed mülkü ve bir tarafından ba‘zan Ahmed Çelebi b. Ramazan mülkü ve ba‘zan Hüseyin b. Abdullah mülkü ve taraf-ı râbi‘i tarîk-i âmla mahdûd, dâhiliyesi iki fevkānî oda ve sundurma ve tahtânî bir mutfak ve kiler ve kenîf ve su kuyusu ve cüneyne ve hâriciyesi tabaka-i ulyâsında bir oda ve bir sofa ve vustâsında iki oda ve süflâsında bir ahır ve musluk ve kenîf ve avluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık bey‘-i bâtt-ı sahîh-i şer‘î ile müvekkilân-ı mezbûrân Mehmed Efendi ve Mümine Hâtun’a altı yüz doksan beş esedî guruşla adedi nâ-ma‘lûm bir fızza fülûs-ı makbûza ve muzî‘aya bey‘ ve teslîm, onlar dahi iştirâ-i seviy üzre iştirâ ve kabûl ve tesellüm ettiklerinden sonra meblağ-ı mezbûr altı yüz doksan beş esedî guruşa dahi yedlerinden tamâmen ahz u kabz ve istîfâ eyledim. Ba‘de’l-yevm menzili mahdûd-ı mezkûrda vechen mine’l-vücûh alâka ve medhalim kalmayıp, müvekkilân-ı mezbûrân Mehmed Efendi ve Mümine Hâtun’un iştirâken mülk-i müşterâları ve hakk-ı sırfları olmuşdur, keyfe mâ yeşâ ve yahtârân mutasarrıfân olsunlar dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Hasan Efendi b. Mustafa el-imâm, Abdullah Halîfe b. ( ) el-müezzin, Mustafa Çelebi b. Eyüb, Hasan Beşe b. Abdi, Ali Çelebi b. İbrahim, Halil Beşe b. İbrahim, Mustafa Çelebi b. Sâlih.

(BAB54 - cilt: 20, sayfa: 58 - Hüküm no: 10 - Orijinal metin no: [2a-3])﻿

﻿

﻿

11. Hüküm

Müstesnâ bt. Abdullah’ın ölen kocası Mustafa b. Hamza’da olan mehir alacağı için kayınbiraderi Mehmed Beşe ile sulh olduğu

Mahmiye-i İstanbul’da Yenikapı dâhilinde Çukur mahallesi sâkinlerinden iken bundan akdem vefât eden Mustafa b. Hamza b. Abdullah’ın verâseti, zevce-i metrûkesi Müstesnâ bt. Abdullah nâm hâtun ile li ebeveyn er kardeşi Mehmed Beşe’ye münhasıra olduğu şer‘an zâhir ve mütehakkik oldukdan sonra mezbûre Müstesnâ meclis-i şer‘-i şerîf-i enver ve mahfil-i dîn-i münîf-i ezherde, bâ‘isü hâze’l-kitâb mezbûr Mehmed Beşe mahzarında ikrâr ve takrîr-i kelâm edip, mezbûr Mehmed Beşe zevcim müteveffâ-yı mezbûrun terekesine vâzı‘u’l-yed olmağla, zimmetinde mütekarrir ve ma‘kūdun aleyh olan iki bin yedi yüz akçe mehr-i müeccelimi mezbûr Mehmed Beşe’den taleb ve da‘vâ eylediğimde, beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûremden beni mezbûr Mehmed Beşe ile altı yüz akçe üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr altı yüz akçeyi mezbûr Mehmed Beşe yedinden tamâmen ahz u kabz eyledim. Ba‘de’l-yevm husûs-ı mezbûre ve tereke-i müteveffâ-yı mezbûra müte‘allika âmme-i da‘vâdan mezbûr Mehmed Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Beşe b. Mehmed, Mehmed Beşe b. Abdullah, Ahmed Çelebi b. Mehmed, Ebûbekir b. Hüseyin, Ali Çelebi b. Bâli.

(BAB54 - cilt: 20, sayfa: 59 - Hüküm no: 11 - Orijinal metin no: [2b-1])﻿

﻿

﻿

12. Hüküm

Emetullah bt. Mustafa’nın Abdi Çelebi b. Mustafa’ya borcu olduğunu kabul etmesi

Mahmiye-i İstanbul’da Kadırga Limanı kurbunda sâkin Abdi Çelebi b. Mustafa meclis-i şer‘-i şerîf-i enverde, Emetullah bt. Mustafa nâm hâtun mahzarında üzerine da‘vâ ve takrîr-i kelâm edip, mezbûre Emetullah zimmetinde cihet-i karzdan otuz beş guruş hakkım olmağın, suâl olunup alıverilmesi matlûbumdur dedikde, gıbbe’s-suâl mezbûr Emetullah Hâtun cevâbında, fi’l-hakīka müdde‘î-i mezbûr Abdi Çelebi’ye ber vech-i muharrer cihet-i karzdan zimmetinde otuz beş guruş vâcibü’l-edâ ve lâzımü’l-kazâ deyni olduğunu ikrâr ve i‘tirâf etmeğin, alâ mûcebi i‘tirâfihâ müdde‘î-i mezbûra meblağ-ı mezbûr otuz beş guruşu edâ ve teslîme mezbûr Emetullah Hâtun’a tenbîh birle, mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cemâziyelevvel li sene isneteyn ve mi’e ve elf.

Şuhûdü’l-hâl: Mübâşir Ali Çavuş b. Hüseyin, İbrahim Çelebi b. Ahmed, Mustafa b. Hüseyin, Ebûbekir b. Hüseyin.

(BAB54 - cilt: 20, sayfa: 59 - Hüküm no: 12 - Orijinal metin no: [2b-2])﻿

﻿

﻿

13. Hüküm

Mehmed Beşe b. Ahmed ve eşi Ümmühâni bt. Mustafa’nın evlerini Ömer Çelebi b. Abdullah’a satması

Mahmiye-i İstanbul’da Mi‘mârî Şucâ‘ mahallesinde sâkin Mehmed Beşe b. Ahmed nâm kimesne ile zevcesi Ümmühâni bt. Mustafa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, işbu bâ‘isü’l-kitâb İbrahim Çelebi b. Abdullah mahzarında her biri ikrâr-ı tâm ve takrîr-i kelâm edip, ale’l-iştirâki’s-seviy silk-i mülkünde münselik olup, mahalle-i mezbûrede vâki‘ bir tarafı Ömer Çelebi mülkü ve bir tarafı Şaban Efendi ve bir tarafı tarîk-i âm ile mahdûd fevkānî ve tahtânî iki oda ve bir sofa ve bir kenîf ve avluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mezbûr İbrahim Çelebi’ye yüz otuz guruş tarafından îcâb ve kabûl[ü] hâvî bey‘-i bâtt-ı sahîh-i şer‘î ile bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr yüz otuz guruşu yedinden alıp kabz eyledik. Ba‘de’l-yevm menzili mahdûd-ı mezbûrda bizim kat‘â hak ve alâkamız kalmayıp, mezkûr İbrahim Çelebi’nin mülk-i müşterâsıdır, keyfe mâ yeşâ mutasarrıf olsun dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ömer Çelebi b. Şükrullah, İmâm Abdullah Efendi b. İbrahim, Mehmed b. Ali Dede, Mustafa Çelebi b. İbrahim, Ali b. İbrahim, Berber el-Hâc Ahmed, İsmail b. Ali.

(BAB54 - cilt: 20, sayfa: 60 - Hüküm no: 13 - Orijinal metin no: [2b-3])﻿

﻿

﻿

14. Hüküm

Hasan Ağa b. Cafer’in Hacı Mustafa Ağa b. Hüseyin’e 8500 guruş borcu olduğu

Fi’l-asl medîne-i Ayntâb’da Eyyûb oğlu mahallesi ahâlîsinden olup, hâlâ Denizli hâssı voyvodası olan Hasan Ağa b. Cafer b. Mehmed nâm kimesne meclis-i şer‘-i şerîf-i enverde, mahmiye-i İstanbul’da Sultan Selim Hân Câmi‘-i şerîfi kurbunda sâkin işbu râfi‘ü’l-kitâb el-Hâc Mustafa Ağa b. Hüseyin mahzarında ikrâr-ı tâm ve takrîr-i kelâm edip, ben hâss-ı mezbûrun peşini ve sâir harcına teslîm etmek için mezbûr el-Hâc Mustafa Ağa’dan istidâne ve kabz ve tesellüm eylediğim nakid altı bin esedî guruş ve yedinden iştirâ ve kabz edip, semenleri târih-i kitâbdan yetmiş bir gün tamâmına değin müeccel ve mev‘ûd her biri beynimizde ma‘lûm at ve katar ve samur kürk ve raht ve debbûs ve kılınç ve gaddâre bahâlarından dahi iki bin beş yüz esedî guruş ki, cem‘an yedine verdiğim deyn temessükü nâtık olduğu üzre mezbûr el-Hâc Mustafa Ağa’ya sekiz bin beş yüz esedî guruş [3a] zimmetimde lâzımü’l-edâ deynimdir dedikde, gıbbe’t-tasdîki’ş-şer‘î mahmiye-i mezkûrede Müfti Hamamı kurbunda sâkin Ahmed Ağa b. Mehmed meblağ-ı mezbûr sekiz bin beş yüz esedî guruşa emr ve kabûlü hâviye kefâlet-i sahîha-i şer‘iyye ile kefîl olmağın, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Bayram Ağa b. ( ), Bosnevî Mehmed Ağa, Mehmed Bey b. Hasan, Uzun Mustafa Ağa, Halil Çelebi b. ( ), İbrahim [b.] Ahmed, İbrahim Çelebi b. Mehmed.

(BAB54 - cilt: 20, sayfa: 60 - Hüküm no: 14 - Orijinal metin no: [2b-4])﻿

﻿

﻿

15. Hüküm

Rahime bt. Mehmed’in Ahmed Çelebi b. Durak’dan muhâlaa yoluyla boşanması

Dârü’l-hilâfeti’l-aliyyeti’l-Osmâniyyeti’l-mahmiye mahallâtından Akşemseddin mahallesi sâkinlerinden olup, zâtını ma‘rifet-i şer‘iyye ile ârifân Yusuf Çelebi b. Abdurrahman ve Mustafa Çelebi b. Mehmed nâm kimesneler ta‘rîfleriyle mu‘arrefe olan Rahime bt. Mehmed nâm hâtun meclis-i şer‘-i şerîf-i enverde, zevc-i muhâlı‘ı işbu sâhibü’l-kitâb Ahmed Çelebi b. Durak nâm kimesne mahzarında ikrâr ve takrîr-i kelâm edip, zevcim mezbûr Ahmed Çelebi zimmetinde mütekarrir ve ma‘kūdun aleyh olan yirmi beş guruş mehr-i müeccelim ve nafaka-i iddet-i mu‘ayyenemden fâriğa olup ve me’ûnet-i süknâm dahi kendi üzerime olmak üzre zevcim mezbûr Ahmed Çelebi ile muhâla‘a-i sahîha-i şer‘iyye ile muhâla‘a olunup, ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan zevcim mezkûr Ahmed Çelebi’nin zimmetini ibrâ-i âmm-ı râfi‘ü’l-hisâm ile ibrâ ve iskāt eyledim. Ba‘de’l-yevm zevcim mezbûr ile husûs-ı mezbûra müte‘allika aslâ ve kat‘â da‘vâ ve nizâ‘ım yokdur dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Çelebi b. Ahmed, Mustafa Çelebi b. Ömer, Mustafa Çelebi b. Mehmed, Yusuf Efendi b. Abdurrahman, İbrahim Çelebi b. Ahmed, Çavuşzâde Mehmed Çelebi b. İdris, Ahmed Çelebi b. Ahmed ve gayruhüm.

(BAB54 - cilt: 20, sayfa: 61 - Hüküm no: 15 - Orijinal metin no: [3a-1])﻿

﻿

﻿

16. Hüküm

Nafaka miktarının indirildiği

Mahmiye-i Kostantıniyye mahallâtından Hâce Ali mahallesinde sâkin olan bâ‘is-i hâze’l-kitâb Zeynelâbidin’nin yine mahalle-i mezbûrede sâkine olan Saliha bt. Hüseyin nâm annesine bundan akdem kıbel-i şer‘den farz ve takdir edilen beş akçe miktarındaki nafakayı edâdan âciz olduğu sikāt ve udûlden kimesnelerin şehâdet ve ihbârları ile zâhir olup tahakkuk ettiğinde, hâkim el-hâsim, el-âlim el-fâzıl el-fâsıl beyne’l-hakkı ve’l-bâtıl el-muvakkı‘ sadrı hâze’l-kitâb bi-tevkī‘ihi’l-müstetâb, bu miktardan üç akçeyi tenkīs edip nafakayı iki akçeye indirdi.

Cerâ zâlike ve hurrire fi’l-yevmi’l-ışrîn min Cumâdelûlâ sene 1102.

Şuhûdü’l-hâl: Ali Efendi b. Mehmed Efendi el-imam, Mustafa Çelebi b. Derviş, Abdurrahman b. Ebubekir, İbrahim Çelebi b. Abdullah, İbrahim Çelebi er-reis

(BAB54 - cilt: 20, sayfa: 62 - Hüküm no: 16 - Orijinal metin no: [3a-2, Arapça])﻿

﻿

﻿

17. Hüküm

Meryem bt. Ramazan’ın İnce Kara Mehmed Çavuş Vakfı’na olan borcunu ödemesi

Ashâb-ı hayrâtdan merhûm İnce Kara Mehmed Çavuş Vakfı’na hâlâ mütevellî olan işbu bâ‘isü’l-kitâb Mehmed Çelebi b. Mustafa meclis-i şer‘-i şerîf-i enverde Meryem bt. Ramazan nâm hâtun mahzarında üzerine da‘vâ ve takrîr-i kelâm edip, târih-i kitâbdan bir sene mukaddem mütevellîsi olduğum vakf-ı mezbûrun asl-ı mâlından mezbûre Meryem’e altmış dokuz esedî guruş bi’t-tevliye idâne ve teslîm ve sene-i kâmile tamâmına değin devr-i şer‘î ile ber vech-i şer‘î üzerine dokuz guruş murâbaha iltizâm, ol dahi istidâne ve iltizâm ve meblağ-ı mezbûr altmış dokuz guruşu yedimden ahz u kabz etmişdi. Müddet-i mezkûre münkaziye olmağın, hâlâ suâl olunup meblağ-ı mezbûr altmış dokuz guruş ile murâbaha-i şer‘iyyesi dokuz guruş ki, cem‘an yetmiş sekiz guruşu vakf için bana edâya tenbîh olunması matlûbumdur dedikde, gıbbe’s-suâl mezbûre Meryem ol mikdâr meblağı istidâne ve kabzını inkâr edicek, müdde‘î-i mezbûrdan müdde‘âsına beyyine taleb olundukda, zât-ı mezbûreyi ma‘rifet-i şer‘iyye ile ârifân olan udûl-i müslimînden es-Seyyid Mehmed Efendi b. İbrahim ve Abdülkādir Efendi b. Süleyman li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu mütevellî mezbûr Mehmed Çelebi târih-i kitâbdan bir sene mukaddem mütevellîsi olduğu asl-ı mâl-ı vakf-ı mezbûru mezbûre Meryem Hâtun’a altmış dokuz esedî guruş idâne ve teslîm ve bir sene tamâmına değin devr-i şer‘î ile ber vech-i şer‘î üzerine dokuz guruş murâbaha-i şer‘iyye ile ilzâm, ol dahi istidâne ve kabz ve iltizâm etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm ve’l-kazâ asl-ı mâl-ı mezbûr ile murâbaha-i şer‘î cem‘an yetmiş sekiz guruş vakf için mütevellî-i mezbûre edâ ve teslîme mezbûre Meryem’e tenbîh olunup, işbu vesîka bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, Mustafa b. Şaban, İbrahim Çelebi b. Mehmed ve gayruhüm.

(BAB54 - cilt: 20, sayfa: 62 - Hüküm no: 17 - Orijinal metin no: [3a-3])﻿

﻿

﻿

18. Hüküm

Rukiye bt. Mehmed’in Osman Çelebi b. Bekir’den muhâlaa yoluyla boşanması

Mahmiye-i İstanbul’da Ergili mahallesi sâkinlerinden olup, zâtı ma‘rifet-i şer‘iyye ile ârifân Mehmed b. Hasan ve Hüseyin b. Ali nâm kimesneler ta‘rîfleriyle mu‘arrefe olan Rukiye bt. Mehmed nâm hâtun meclis-i şer‘-i şerîf-i enverde, zevc-i dâhili bâ‘isü hâze’l-kitâb Osman Çelebi b. Bekir mahzarında ikrâr ve takrîr-i kelâm edip, zevcim mezbûr Osman Çelebi zimmetinde mütekarrir ve ma‘kūdun aleyh olan dört yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Osman Çelebi ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl eyledikden sonra hukūk-ı zevciyyete müte‘allika âmme-i da‘vâdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Efendi b. Musa el-imâm, Şeyh Mehmed Efendi b. Âdil, Halil Çelebi b. Ali, Mehmed Çelebi b. Hasan, İbrahim Çelebi b. Ahmed, Mehmed Çelebi b. İbrahim, Ali Çelebi b. Bâli, Ahmed Çelebi b. Ahmed.

(BAB54 - cilt: 20, sayfa: 63 - Hüküm no: 18 - Orijinal metin no: [3a-4])﻿

﻿

﻿

19. Hüküm

Ahmed Ağa b. Ramazan’ın çocuklarının vasîsi üzerine Hüseyin Çelebi b. Mustafa’nın nâzır tayini

Mahmiye-i İstanbul’da [Ki]çi [Hâtun] mahallesinde sâkin [iken] bundan akdem Budin muhârebesinde şehîden fevt olan Keştî Ahmed Ağa b. Ramazan b. Abdülmennân nâm kimesnenin evlâd-ı sıgār-ı Mustafa ve Hatice ve Fâtıma’nın kıbel-i şer‘den mansûb vasiyy-i muhtârları olan Muharrem odabaşı üzerine bir nâzır lâzım ve mühim [olup], işbu râfi‘ü’l-vesîka Hüseyin Çelebi b. Mustafa her vechile nezâret uhdesinden gelmeğe kemâ-yenbağī kādir olduğu zeyl-i kitâbda mektûbü’l-esâmi sikāt-ı müslimîn ihbârıyla lede’ş-şer‘i’l-enver zâhir ve mütekarrir olmağla, mezbûr Hüseyin Çelebi kıbel-i şer‘den nâzır nasb ve ta‘yîn olundukda, ol dahi nezâret-i mezbûreyi kabûl ve hizmeti lâzımesin kemâ-yenbağī edâya ta‘ahhüd etmeğin, işbu vesîka-i enîka mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min şehri Cemâziyelevvel li sene isneteyn ve mi’e ve elf.

Şuhûdü’l-hâl: Hatîb Sâlih Efendi b. İbrahim, Şaban Ağa b. Ahmed, Mehmed Ağa b. ( ) , Mustafa b. Hüseyin, Mustafa Çelebi b. Hasan, Mehmed Çelebi b. Mustafa, Sâlih Çelebi b. Osman, Mustafa b. Ali.

(BAB54 - cilt: 20, sayfa: 63 - Hüküm no: 19 - Orijinal metin no: [3b-1])﻿

﻿

﻿

20. Hüküm

Avadik v. Arakil’in Dikos v. Barak’dan vergi tahsili

Medîne-i Kayseriye’de Kostere nâhiyesine tâbi‘ Vekse nâm karye ahâlîsinin beher sene edâsı lâzım gelen tekâlîf-i örfiyyesini cem‘a me’mûr olan kethüdâ yeri ve vekîlleri Avadik v. Arakil nâm Ermeni meclis-i şer‘-i kazâ-i lâzımü’r-rızâda karye-i mezbûre ahâlîsinden Dikos v. Barak nâm Ermeni muvâcehesinde ikrâr-ı tâm ve takrîr-i kelâm edip, bin yüz bir senesi ve iki yüz iki senesinde merkūm Dikos üzerine lâzım gelen tekâlîf-i ma‘lûmeden tecemmu‘ olan on sekiz guruşu bundan akdem merkūm Dikos’dan taleb eylediğimde, ol dahi tahmîninden ziyâdedir deyu nizâ‘ etmekle, ben dahi meblağ-ı mezbûrdan ancak altı guruş merkūm Dikos yedinden ahz u kabz edip, meblağ-ı bâkī on iki guruş mütâlebesinden ben fâriğ oldum. Ba‘de’l-yevm târih-i kitâba gelince üzerine edâsı lâzım gelen cizye ve ispençe ve sâir tekâlîf-i örfiyyeden merkūm Dikos zimmetinde bir akçe ve bir habbe bâkī kal[ma]mışdır dedikde, vâki‘ hâl hıfzan li’l-makāl bi’t-taleb ve’l-ibtigā ketb olundu. Fi’l-yevmi’l-ışrîn min şehri Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa b. Şaban, Ebûbekir b. Hüseyin, Ali b. Bâli, Ahmed b. Ahmed el-muhzır.

(BAB54 - cilt: 20, sayfa: 64 - Hüküm no: 20 - Orijinal metin no: [3b-2])﻿

﻿

﻿

21. Hüküm

Mustafa Ağa b. Abdülkayyum’un evini Yeniçeriler 25. Cemâat Oda Vakfı’na bey‘ bi’l-istiğlâl yoluyla satması

Dergâh-ı âli -dâme mahfûfen bi’l-me‘âlî- yeniçerilerinin yirminci ağa bölüğüne mahsûs odanın çorbacısı olan Mustafa Ağa b. Abdülkayyum tarafından husûs-ı âti’l-beyâna vekîl olduğu Pîrî Ağa b. İbrahim ve Hüseyin Beşe b. Süleyman şehâdetleriyle sâbit olan Halil Çelebi b. Abdullah meclis-i şer‘-i şerîf-i enverde, yine dergâh-ı âlî yeniçerilerinin yirmi beşinci cemâ‘at odasına mahsûs nukūd-ı mevkūfenin bi’l-fi‘il mütevellîsi olan işbu râfi‘ü’l-kitâb Ahmed Beşe b. Oruç mahzarında ikrâr ve takrîr-i kelâm edip, müvekkilim mezbûr Mustafa Ağa’nın yedinde mülkü olup, mahmiye-i İstanbul’da Yenibahçe kurbunda Karabaş mahallesinde vâki‘ bir tarafdan el-Hâc İbrahim Ağa mülkü ve bir tarafdan Hasan Beşe menzili ve bir tarafdan İsmail Efendi menzili ve bir tarafdan tarîk-i âm ile mahdûd, fevkānî üç bâb oda ve tahtânî bir bâb oda ve bir sofa ve bir kenîf ve bi’r-i mâ ve avluyu müştemil mülk menzilini, cemî‘ tevâbi‘ ve levâhıkı ile mütevellî-i mezbûr Ahmed Beşe’ye iki yüz elli yedi guruşa bi tarîki’l-istiğlâl bey‘ edip, ol dahi yedinde olan mâl-ı vakf-ı mezbûr ile ber vech-i muharrer iştirâ ve kabûl edip, semen-i mezkûr iki yüz elli esedî guruşu mütevellî-i mezbûr yedinden tamâmen ahz u kabz eylediğinden sonra menzili mezbûrda mevcûd esâs-ı beyt ve evân[î]-i nühâsiye ve gayr-ı nühâsiye ve melbûsât ve mefrûşât cemî‘ eşyâsını mütevellî-i mezbûra emânet vaz‘ edip, menzili mezbûru kendiye emânet vaz‘ olunan metâ‘la kabza izin verdiğinden sonra ol dahi menzili mezbûru ve metâ‘ı merkūmu ma‘an kabz edip, ol vechile tahliye ve tekābuz-ı şer‘î olundukdan sonra mütevellî-i mezbûr menzili mahdûd-ı mezkûru târih-i kitâbdan bir sene tamâmına değin yirmi beş guruşa bana îcâr ve teslîm, ben dahi istîcâr ve tesellüm ve kabûl eyledim dedikde, gıbbe’t-tasdîki’l-mu‘teberi’l-vicâhî, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Cemâziyelevvel li sene isneteyn ve mi’e ve elf.

Şuhûdü’l-hâl: Pîr Çelebi b. ( ), Hasan Odabaşı b. ( ), Hüseyin Odabaşı b. ( ), Hüseyin Beşe b. ( ), Vekîl-i harczâde Mustafa, İbrahim Çelebi b. Ahmed.

(BAB54 - cilt: 20, sayfa: 64 - Hüküm no: 21 - Orijinal metin no: [3b-3])﻿

﻿

﻿

22. Hüküm

Cemâatin işlerini gören Aritun Sahak’dan Ermenilerin memnun olduğu

Dârü’l-hilâfeti’l-aliyye Kostantıniyye el-mahmiye’de vâki‘ altı cemâ‘at Ermenilerinin Meryem Ana cemâ‘atinden Nihabed v. Kirkor ve Ovanes v. Aydın? ve Haçador ve Karabet ve Agob v. Avadik ve Aritun v. Kiragos ve Bedros v. Toros ve Simon v. Agob ve David v. Murad ve Bağdasar v. Perzad ve Ovanes v. Kiragos ve Ferid? v. Asayi ve Karabet v. Ovanes ve Ovanes v. Asayi ve Abraham v. Kilazir? ve Sulu manastır cemâ‘atinden ve Ovanes v. Sakar ve Avakim v. Mardiros ve Asvador v. Yazıcan ve Ağya v. Asvador ve Devriş? v. Karabet ve Balat’da Elmas v. Andriyes ve Agob v. Serkis ve Mıgırdiç v. Minkar ve sâir cemâ‘atden ma‘lûmü’l-esâmi ve mahsûrü’l-eşhâs cemm-i gafîr ve cem‘-i kesîr ve tâife-i mezkûrenin papazlarından Başpapaz Semaven v. Papa Ovanes ve Papa Ohan v. Serkis ve Papa Agob v. Asvador ve Papa Abraham v. Delvet ve Papa Foytaras? v. Papa Mardiros ve sâirleri meclis-i şer‘-i şerîf-i enver ve mahfil-i dîn-i münîf-i ezherde, yine tâife-i mezbûreden işbu bâ‘isü’l-vesîka Aritun v. Karabet nâm Ermeni muvâcehesinde her biri takrîr-i kelâm ve ta‘bîr ani’l-merâm edip, mahmiye-i İstanbul ve tevâbi‘i Ermeni patriği tevcîh olunan altı cemâ‘atin mezbûr Aritun Sahak nâm Ermeni ile tevcîh cemâ‘at başları olmağla mersûm mîrîyi cem‘ ve tahsîl ve cânib-i mîrîye teslîm ve bi’l-cümle mukaddemâ yedlerine verilen hüccet-i şer‘iyyede mastûr olduğu umûru icrâya me’mûr olmağla, bu âna değin uhdesine lâzım gelen hidemâtı edâ etmeğin, ecânibden ba‘zı kimesneler merkūm Aritun bizden cem‘ ve tahsîl eylediği mâldan bir mikdârını kendi mesârifine sarfla istihlâk eyledi, deyu nizâ‘ etmekle, beynimizde ba‘zı ihtilâl vâki‘ olmuşdu. Lâkin husûs-ı mezbûr gayr-ı vâki‘ olup mezbûr Aritun’da bir akçe ve bir habbe alacağımız olmayıp, mezbûr Aritun hizmetinde kat‘â tekâsül etmeyip, cem‘ ve tahsîl olan rusûmu kabza me’mûr olanlara verip, adem-i hıyâneti mütehakkik olmağla ahvâl [4a] ve etvârından her birimiz râzî ve hoşnûd olup, kendi ile aslâ ve kat‘â da‘vâ ve nizâ‘ımız yokdur dediklerinde, gıbbe’t-tasdîk işbu vesîka gıbbe’l-ibtigā ketb ve imlâ olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, Diğer İbrahim Çelebi b. Ahmed, Mustafa b. Şaban, Ali b. Bâli, Ebûbekir b. Hüseyin.

(BAB54 - cilt: 20, sayfa: 65 - Hüküm no: 22 - Orijinal metin no: [3b-4])﻿

﻿

﻿

23. Hüküm

Hoca Hayreddin Mescidi Vakfı mütevellisi muhasebesinin kabulü

Mahmiye-i İstanbul’da vâki‘ Hoca Hayreddin Mescidi şerîfi Vakfı’na mütevellî olan el-Hâc Osman Efendi b. Ahmed nâm kimesne meclis-i şer‘-i şerîf-i enverde, bâ‘isü hâze’l-kitâb El-Hâc Mehmed b. Osman mahzarında bi’t-tevliye ikrâr ve takrîr-i kelâm edip, bundan akdem ben hacc-ı şerîfe gittiğimde tevliyeti bırakıp vakfın nâzırları olup zeyl-i kitâbda muharrerü’l-esâmi olan müslimîn huzûrunda yedimde mâl-ı vakf-ı mezbûr olan iki yüz guruş nakd-i mezbûru el-Hâc Mehmed’e teslîm, ol dahi nâzırlar ma‘rifetleriyle ahz u kabz edip, ba‘dehû ben hacca gittiğimde mezkûr el-Hâc Mehmed’e mâl-ı vakf-ı mezbûrdan yüz elli guruş işbu hâzır bi’l-meclis el-Hâc Ahmed b. Ömer’e yine nâzırlarımız ma‘rifetiyle idâne ve teslîm, mersûm el-Hâc Ahmed dahi istidâne ve kabz ve bi tarîki’l-istiğlâl yedimde olan hüccet nâtık olduğu üzre Servi Mahallesinde vâki‘ ma‘lûmü’l-hudûd mülk menzilini mezbûr el-Hâc Ömer’e rehin vaz‘ ve teslîm ettiklerinden sonra hâlâ ben geldiğimde vakf-ı mezbûrun nâzırları tevliyeti mezkûreyi yine kabûl ile vermeleriyle, mezbûr el-Hâc Mehmed dahi ber vech-i muharrer makbûzu olan meblağ-ı mezbûr iki yüz guruşun elli guruşunu bana nakd[en] teslîm, ben dahi bi’t-tevliye kabz edip ve yüz elli guruşu dahi mezbûr el-Hâc Ahmed’den huzûr-ı müslimînde havâle ve ben dahi kabûl ve temessükâtını dahi kabz edip, hâlâ mâl-ı vakf-ı mezbûrdan mezbûr el-Hâc Mehmed yedinde bir akçe ve bir habbe kalmamışdır dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: El-Hâc Ömer b. Ali, Abdülkerim Odabaşı, el-Hâc Mehmed b. Ali, el-Hâc Mehmed b. Osman, el-Hâc Mehmed b. Veli.

(BAB54 - cilt: 20, sayfa: 66 - Hüküm no: 23 - Orijinal metin no: [4a-1])﻿

﻿

﻿

24. Hüküm

Mehmed Efendi b. Ahmed’in evini Mustafa Çelebi b. Şaban’a satması

Mahrûse-i Galata hâricinde Sarı Lütfi mahallesinde sâkin Mehmed Efendi b. Ahmed meclis-i şer‘-i şerîf-i enver ve mahfil-i dîn-i münîf-i ezherde, işbu sâhibü’l-kitâb Mustafa Çelebi b. Şaban nâm kimesne mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp, akd-i âtî sudûruna değin silk-i mülk-i sahîhimde münselik olup, mahalle-i mezbûrede vâki‘ bir taraf İbrahim Yazıcı mülkü ve bir taraf İbrahim Dede mülkü ve bir taraf Derviş Abd[ullah] mülkü ve bir taraf tarîk-i hâs ile mahdûd olup, dört bâb fevkānî ve bir bâb tahtânî odalar ve bir ahır ve bir kenîf ve avlu ve mezbûr İbrahim Dede ile müşterek bi’r-i mâı müştemil mülk menzilimi, cemî‘ tevâbi‘ ve levâhıkı ve kâffe-i hukūk ve merâfık ile mezbûr Mustafa Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile nakd-i râyicü’l-vakt on iki bin akçeye bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr on iki bin akçeyi mezbûr Mustafa Çelebi yedinden bi’t-tamâm ve’l-kemâl ahz u kabz ve tesellüm eyledim. Ba‘de’l-yevm menzili mezbûr mezkûr Mustafa Çelebi’nin mülk-i müşterâsıdır, keyfe mâ mutasarrıf olsun dedikde, gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Münâdî Ömer Çelebi, el-Hâc Ahmed Efendi el-kâtib-i müfettiş efendi, Ebûbekir Çelebi b. el-Hâc Abdi, Haffâf Mehmed Çelebi b. Murad, Sâlih b. Mustafa, Hâcı Mehmed b. Mehmed, Sâlih b. Mustafa, Kayıkçı Veli el-muhzır, Ebûbekir b. Hüseyin, Mustafa Çelebi, Ahmed Ağa, Mehmed Efendi İmâmzâde, es-Seyyid Abdülmu‘tî Efendi.

(BAB54 - cilt: 20, sayfa: 67 - Hüküm no: 24 - Orijinal metin no: [4a-2])﻿

﻿

﻿

25. Hüküm

Mehmed Bey b. Mahmud Paşa’nın borçlarına karşılık evini ve çiftliğini rehin bırakması

Husûs-ı âti’l-beyânı mahallinde ketb ve terkīm için cânib-i şer‘den bi’t-taleb irsâl olunan Mehmed Efendi b. Mustafa mahmiye-i İstanbul’da Çavuş ( ) Mescidi mahallesinde sâkin sâbıkan yeniçeri ağası olan izzetlü sa‘âdetlü Mahmud Paşa hazretlerinin sulbî oğlu umdetü’l-emâcid ve’l-a‘yân Mehmed Bey’in menziline varıp, zeyl-i kitâbda mektûbü’l-esâmi müslimîn huzûrlarında akd-i meclis-i şer‘-i nebevî eyledikde, mûmâ-ileyh Mehmed Bey meclis-i ma‘kūd-ı mezbûrda Felemenk tüccârından olup mahrûse-i Galata’da mütemekkin bâ‘isü’l-vesîka kendi tarafından asîl ve şerîki Petro v. Targadi tarafından husûs-ı âti’l-beyâna vekîl-i sâbitü’l-vekâlesi olan Zak v. Libos nâm müste’men muvâcehesinde bi tav‘-ı sâf ikrâr-ı sahîh-i şer‘î ve i‘tirâf-ı sarîh-i mer‘î kılıp, mezbûr Zak üç bin zirâ‘ ma‘hûr ta‘bîr olunur elvân-ı müte[ne]vvi‘a çukasını semeni târih-i kitâbdan yüz seksen bir gün tamâmına değin müeccel ve mev‘ûd her zirâ‘ı üçer buçuk guruş olmak üzre on bin beş yüz guruş edip, semen-i mezbûr dört bin iki yüz yaldız altını ecel-i mezkûr hulûlünde edâ ve teslîm etmek üzre zimmetinde lâzımü’l-edâ ve vâcibü’l-kazâ deynim olup, mukābelesinde silk-i mülkümde münselik olup, mahalle-i mezbûrede vâki‘ bir tarafı Fahri bt. Kasım Ağa mülkü ve bir tarafı Çorbacı İbrahim Ağa mülkü ve iki tarafı tarîk-i âm ile mahdûd muhavvatayı muhtevî olup, dâhiliyesi üç tabaka-yı ulyâda bir cüneyne oda ve bir kebîr oda ve bir sagīr oda ve yine mahalle-i mezbûrede iki kebîr oda ve ve kebîr sofa ve dehliz ve kenîf ve tabaka-yı vustâda bir hamam ve bir câmekân odası ve mutfak ve kiler ve beş bâb odası ve bir sofa ve bir kenîf ve süflâsında bir kiler odası ve üç tabaka bir mahzen ve bir mutfak ve bir kenîf ve bir su kuyusu ve bir su bacası ve eşcâr-ı müsmireli [4b] ve gayr-ı müsmireli bahçe ve muhavvata-i hâriciyesi dahi üç tabaka olup, tabaka-yı ulyâda bir mâbeyn odası ve bir kiler odası fevkinde bir hazîne odası ve üç oda ve bir kenîf ve dehliz ve bir kasr ve bir sofa ve tabaka-yı vustâda altı oda ve bir kenîf ve dehliz vustâda bir ahır ve bir anbar ve bir mutfak ve fıçı odası ve fevkānî bir mutfak ve altında bir kiler ve kenîf ve bahçe ve su kuyusunu müştemil, işbu akd-i meclis olunan mülk menzilimi içinde mevcûde esâs-ı ve evânî ve bi’l-cümle ism-i mâl ıtlâk olunur eşyâmı kendiye emânet vaz‘ ve ol vechile ba‘de’t-tahliye irhân ve teslîm, ol dahi irtihân ve kabûl edip ve yine yedimde mülk ve hakkım olup Havâss-ı Aliyye muzâfâtından Silivri nâhiyesinde Küçük Kılıçlı nâm karyede vâki‘ bana intimâ ile tahdîd ve tavsîfden müstağnî çiftliğimi içinde mevcûd olup, işbu hüccet-i şer‘iyyede ale’l-infirâd beyân olunan eşyâsı ile mahallinden rehin olmak üzre karz-ı mezbûru taslît eyledim dedikde, gıbbe’t-tasdîki’ş-şer‘î zikr olunan dört bin iki yüz altından yedi yüz altınına Paşa-yı [mûmâ]-ileyh kethüdâ[sı] Ahmed Ağa b. Abdullah ve sekiz yüz altınına mühürdârı Şahin Ağa b. Abdullah ve dört yüz altınına dîvân efendisi Ebûbekir b. ( ) ve yüz yetmiş altınına el-Hâc Murad b. Ali ve yüz yetmiş altınına vekîl-i harc Mehmed Ağa b. Hızır ve yüz yetmiş altınına Hazînedâr Ahmed Çelebi b. Hasan emr [ve] kabûlü hâviye kefâlet-i sahîha-i şer‘iyye ile kefîl olduklarından sonra mezbûr Mehmed Bey meclis-i mezbûrda Mustafa Ağa b. Abdullah mahzarında i‘âde-i kelâm edip, müddet-i merkūme yüz seksen bir gün tamâmında edâ-i deyn ile fekk-i rehin etmezsem mârru’l-beyân menzil ve zikri mürûr eden çiftlik ve içinde mevcûd esâs-ı beyt ve evânî-i nühâsiye ve gayr-ı nühâsiye ve devvâb ve mevâşî ve âlet-i zirâ‘at ve hırâseti tâlibine semen-i misilleriyle bey‘ ve çiftlik-i mezbûr ile taht-ı tasarrufunda olup, ma‘lûmü’l-hudûd ve’l-kat‘ tarlalarımı dahi izn-i sâhib-i arz ile âhara ferâğ ve tefvîz ve semen ve bedellerini kabza ve deyn-i mezbûru edâya ve husûs-ı mezbûre mütevakkıf oldukları umûrun küllîsine azl in‘izâlden masûne vekâleti devriye ile mezbûr Mustafa Ağa’yı tarafımdan vekîl eyledim dedikde, ol dahi vekâlet-i mezbûreyi kabûl ve hizmeti lâzımesin edâya ta‘ahhüd etmeğin, vâki‘ hâli mezbûr Ömer Efendi mahallinde ketb ve tahrîr edip, ba‘dehû cânib-i şer‘den ma‘an irsâl olunan İbrahim Çelebi b. Ömer ve Mehmed b. Mahmud ile meclis-i şer‘a gelip alâ vukū‘ihî inhâ ve takrîr etmekle, işbu vesîka gıbbe’l-ibtigā ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Çelebi b. el-Hâc Musa, Ahmed Ağa b. İbrahim beytülmâl, Ömer Efendi b. Hâcı, el-Hâc Yusuf b. Süleyman, Şaban Ağa b. Hüseyin, el-Hâc İvaz b. Abdullah ve gayruhüm mine’l-hâzırîn.

(BAB54 - cilt: 20, sayfa: 67 - Hüküm no: 25 - Orijinal metin no: [4a-3])﻿

﻿

﻿

26. Hüküm

Keştî Ahmed Ağa b. Ramazan’ın varislerinin vasîlerine Sâlih b. İbrahim ve Hüseyin b. Mustafa’nın nâzır tayin edilmesi

Mahmiye-i İstanbul’da Kiçi Hâtun mahallesinde sâkine iken bundan akdem Budin muhârebesinde esîr olduğu hâlde fevt olan Keştî Ahmed Ağa b. Ramazan b. Abdullah nâm kimesnenin evlâd-ı sıgār-ı Mustafa ve Hatice ve Fâtıma’nın kıbel-i şer‘den mansûb vasîleri olan Muharrem Odabaşı üzerine nâzır nasb ve ta‘yîn olmak lâzım ve mühim olmağla, işbu râfi‘ü’l-vesîka Sâlih Efendi b. İbrahim ve Hüseyin Çelebi b. Mustafa nâm kimesneler her vechile nezâret der-uhdesinden gelmeğe kemâ-yenbağī kādir oldukları zeyl-i kitâbda muharrerü’l-esâmi olan sikāt-ı müslimîn ihbârıyla lede’ş-şer‘i’l-enver zâhir ve mütekarrir olmağla, mezbûrân Sâlih Efendi ve Hüseyin Çelebi kıbel-i şer‘den nâzır nasb ve ta‘yîn olunduklarında dahi nezâret-i mezbûreyi kabûl ve hizmeti lâzımesini kemâ-yenbağī edâya ta‘ahhüd ve iltizâm etmeleriyle, işbu vesîka-i enîka mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Şaban Ağa b. Mehmed, Mehmed Ağa b. Emri, Mustafa b. Hüseyin, Mustafa Çelebi b. Hasan, Mehmed Çelebi b. Mustafa, Sâlih Çelebi b. ( ), Mustafa b. Ali, Mustafa b. Abdülbâki.

(BAB54 - cilt: 20, sayfa: 69 - Hüküm no: 26 - Orijinal metin no: [4b-1])﻿

﻿

﻿

27. Hüküm

Derviş Bey b. Mehmed’in Nikola v. Niko’da alacağının kalmadığı

Vilâyet-i Rumeli’nde Yanya sükkânından Derviş Bey b. Mehmed nâm kimesne meclis-i şer‘-i şerîf-i enverde, işbu bâ‘isü’l-vesîka Nikola v. Niko nâm zimmî muvâcehesinde takrîr-i kelâm ve ta‘bîr ani’l-merâm edip, merkūm Nikola ile beynimizde ba‘zı ahz u i‘tâ vâki‘ olmuşdu. El-hâletü hâzihî mezbûr Nikola ile hesâbımız görüp merkūm Nikola zimmetinde bir akçe ve bir habbe hakkım kalmayıp, mezbûr ile kat‘â da‘vâ ve nizâ‘ım yokdur dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî evâhiri Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çavuş el-mübâşir, İbrahim Çelebi b. Ahmed, Mustafa b. Şaban, İbrahim Çelebi b. Mehmed, Ali b. Bâli.

(BAB54 - cilt: 20, sayfa: 69 - Hüküm no: 27 - Orijinal metin no: [4b-2])﻿

﻿

﻿

28. Hüküm

Osman Ağa b. Abdullah’ın Ahmed Paşa b. Mehmed’in varislerine borçlu olduğu

Bundan akdem İstoni Belgrad vâlisi iken vefât eden Ahmed Paşa b. Mehmed Cafer’in verâseti zevce-i metrûkesi Ayşe bt. Musli nâm hâtun ile sulbî sagīr oğulları Mustafa ve İbrahim’e münhasıra olduğu mütehakkik oldukdan sonra mezbûre Ayşe Hâtun kendi tarafından asâleten ve sagīrân-ı mezbûrânın tarafları ve kıbel-i şer‘den mansûbe vasîleri olmağla vesâyeten meclis-i şer‘-i şerîf-i enverde, sâbıkan zağarcıbaşı olduğundan sonra vefât eden Laz Osman Ağa b. Abdullah’ın sagīr oğlu İsmail’in vasîsi ve terekesine vâzı‘u’l-yed olan Hasan Beşe b. Bâli mahzarında üzerine da‘vâ ve takrîr-i kelâm edip, mûrisimiz babamız mûmâ-ileyhin mezbûr Osman zimmetinde cihet-i karzdan ve pastırma ve beynlerinde ma‘lûm zahîre semenlerinden beş yüz altmış beş guruş hakkı olup, hakkı mezbûr Osman Ağa ber vech-i muharrer deyni olduğunu ikrâr ve hat ve hatmini hâvî işbu temessükü verdiğinden sonra meblağ-ı mezbûru yine temessük nâtık olduğu üzre hayâtında kabz edip, bâkī dört yüz altmış beş guruşunu kable’l-ahz iken dahi vefât etmeğin, hâlâ bi’l-vesâye terekesine vâzı‘u’l-yed olan mezbûr Hasan Beşe’ye suâl olunup terekesinden bana edâya tenbîh olunmak matlûbumdur dedikde, gıbbe’s-suâl merkūm Hasan Beşe cevâbında, tereke-i müteveffâ-yı mezbûra bi’l-vesâye vaz‘-ı yedini ikrâr, lâkin husûs-ı mezkûru münkir olmağın, müdde‘iye-i mezbûreden müdde‘âsına mübeyyin beyyine taleb olundukda, udûl-i müslimînden olup mârru’z-zikr İstolni Belgradı ahâlîsinden Abdülhâdi Bey b. Abdülmümin ve Mustafa Bey b. el-Hâc Ali ve Ali Ağa b. Musli nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka zağarcıbaşı iken vefât eden mesfûr Laz Osman Ağa b. Abdullah bundan akdem hayâtında cihet-i karzdan ve mârru’z-zikr zahîre bahâlarından Ahmed Paşa-yı mûmâ-ileyhe beş yüz altmış beş guruşu zimmetimde vâcibü’l-edâ deyndir deyu bizim huzûrumuzda ikrâr ve hat ve hatmini hâvî işbu temessükü dahi verip, bizi işhâd eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olup, müdde‘iye-i mezbûre tahlîf-i şer‘ ile tahlîf olundukdan sonra mûcebince meblağ-ı bâkī mezbûr dört yüz altmış beş guruşu müdde‘iye-i mezbûreye mezbûr Osman Ağa’nın terekesinden edâ etmek üzre vasiyy-i mezbûr Hasan Beşe’ye tenbîh olunmağın, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa Ağa b. Ali, İbrahim Ağa b. ( ), Ali Ağa b. ( ) ve gayruhüm.

(BAB54 - cilt: 20, sayfa: 70 - Hüküm no: 28 - Orijinal metin no: [5a-1])﻿

﻿

﻿

29. Hüküm

Kirkor v. Asayi’ye Ermeni cemâatinin işlerine karışmaması için tenbih

Dârü’l-hilâfeti’l-aliyye Kostantıniyye el-mahmiye’de vâki‘ altı cemâ‘at Ermenilerinin Meryem Ana cemâ‘atinden Nihabed v. Kirkor ve Ovanes v. Aydın? ve Haçador ve. Karabet ve Agob v. Avadik ve Aritun v. Kiragos ve Bedros v. Toros ve Simon v. Agob ve David v. Murad ve Bağdasar v. Perzad ve Ovanes v. Kiragos ve Ferid? v. Asayi ve Abraham v. Kilazir? ve Sulu Manastır cemâ‘atinden Ovanes v. Sakar ve Avakim v. Mardiros ve Asvador v. Yazıcan ve Ağya v. Asvador ve Devriş? v. Karabet ve Balat cemâ‘atinden Bağdasar v. Bogos ve Arzuman v. Şehri ve David v. Cansız ve Aritun v. Bogos v. Kirkor ve İsrail ve Elmas v. Anderiyas ve Agob v. Serkis ve Mıgırdiç v. Menkasar ve sâir cemâ‘atinden ma‘lûmü’l-esâmi ve mahsûrü’l-eşhâs cemm-i gafîr ve cem‘-i kesîr meclis-i şer‘-i şerîf-i enver ve mahfil-i dîn-i münîf-i ezherde, yine tâife-i mezbûreden Kirkor v. Asayi nâm Ermeni muvâcehesinde her biri üzerine da‘vâ ve takrîr-i kelâm edip, merkūm Kirkor tâife-i mezbûreden hâzırân bi’l-meclis Makrâscı Melkon ve Kesusder v. Kirkor gāibûn ani’l-meclis Asvador v. Murad ve Mıgırdiç v. Kebabcı ve Semaven v. Arakil ile yekdil ve müttefik olup, umûrumuza müdâhale edip, şu hâllerinden nâşî beynimizde küllî ihtilâl ve bâ‘isü kīl ü kāl olup, nizâm-ı hâlimiz müşevveş ve muhtel olmağın, husûs-ı mezbûr mersûm Kirkor’dan suâl olunup, min ba‘d umûrumuza karışmamak üzre tenbîh olunması matlûbumdur dediklerinde, merkūm Kirkor dahi fi’l-hakīka tâife-i mezkûre kendilerden dilgîr olmağla, kendi dahi kat‘â ahvâllerine müdâhale ve işlerine karışmamağı iltizâm etmeğin, mûcebiyle merkūm Aritun ber vech-i meşrûh nizâm-ı hâllerini muhıll-ı vaz‘ u hareket etmeyip, rusûm-ı mîrî ve sâir kiliseleri ahvâline karışmamak üzre tenbîh olunup, işbu vesîka ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, Mustafa Çelebi b. Ahmed, İbrahim Çelebi b. Ahmed, İbrahim Çelebi b. Mehmed.

(BAB54 - cilt: 20, sayfa: 71 - Hüküm no: 29 - Orijinal metin no: [5a-2])﻿

﻿

﻿

30. Hüküm

Ayşe bt. Yusuf’un boşandığı eşi ile herhangi bir davasının kalmadığı

Husûs-ı âti’z-zikrin mahallinde ketb ve tahrîri için savb-ı şer‘den Mevlânâ Ali Efendi b. Mustafa irsâl olunup, ol dahi mahmiye-i İstanbul’da Mimar Kemal mahallesi sâkinlerinden olup zât-ı mezbûreyi ma‘rifet-i şer‘iyye ile ârifân Hüseyin Bey b. Ahmed ve Ali Bey b. Mehmed ta‘rîfleriyle mu‘arrefe olan Ayşe bt. Yusuf nâm hâtunun menziline varıp, zeyl-i vesîkada mastûrü’l-esâmi müslimîn huzûrlarında akd-i meclis-i şer‘-i şerîf eyledikde, mezbûre Ayşe Hâtun meclis-i ma‘kūd-ı merkūmda zevc-i mutallıkı Süleyman Ağa b. Ömer ve Ali b. Abdurrahman tarafından husûs-ı âti’l-beyâna vekîl olup vekâleti el-Hâc Osman Ağa b. Ahmed ve Ahmed Bey b. Abdullah şehâdetleri ile şer‘an sâbit olan Mehmed Ağa b. Mehmed mahzarında tav‘an ikrâr ve takrîr-i kelâm edip, müvekkili mezbûr Süleyman Ağa ile beynimizde hüsn-i zindegânemiz olayıp vekîl-i mezbûr bi’l-vekâle bâyinen beni tatlîk ettiğinden [5b] müvekkili mezbûrun zimmetinde mütekarrir ve ma‘kūdun aleyh olan otuz bin akçe mehr-i müeccelimin yirmi iki bin akçesini ve nafaka-i iddet ve me’ûnet-i süknâm için bi’t-terâzî ta‘yîn olunan iki bin akçe ki, cem‘an yirmi dört bin akçeyi vekîl-i mezbûr Mehmed Ağa bana def‘ ve teslîm, ben dahi yedinden ahz u kabz ettiğimden sonra mehrimden bâkī kalan sekiz bin akçeye ve hukūk-ı zevciyyete ve sâir beynimizde cereyân eden ahz u i‘tâya müte‘allika âmme-i da‘vâdan ben müvekkili mezbûrun zimmetini ibrâ-i âm ile ibrâ ve iskāt edip, vekîl-i mezbûr Mehmed Ağa dahi benim zimmetimi kezâlik min cemî‘i’d-de‘âvî ibrâ ve iskāt eyledik dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde tahrîr, ba‘dehû ma‘an ba‘s olunan Çukadâr el-Hâc Hasan b. Abdullah ile meclis-i şer‘a gelip alâ vukū‘ihî inhâ ve takdîr etmeğin, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Abdullah Efendi b. Mehmed el-imâm, Ali Efendi b. ( ), Ebûbekir Çelebi b. Süleyman, İsmail Ağa b. Ali, Ahmed b. Şaban, İsmail vekîl-i imâm.

(BAB54 - cilt: 20, sayfa: 72 - Hüküm no: 30 - Orijinal metin no: [5a-3])﻿

﻿

﻿

31. Hüküm

Bekir b. Mahmud’un vasiyeti

Husûs-ı câ’i’z-zikrin mahallinde tahrîri iltimâs olunmağın, savb-ı şer‘-i münîrden irsâl olunan Mevlânâ es-Seyyid Abdülhay Efendi mahmiye-i İstanbul’da Mimar Ayas mahallesinde sâkin el-Hâc Bekir b. Mahmud b. Derviş’in menziline varıp, zeyl-i kitâbda muharrerü’l-esâmi udûl-i müslimîn huzûrunda akd-i meclis-i şer‘-i mübîn eyledikde, merkūm el-Hâc Bekir hasta olduğu hâlde meclis-i ma‘kūd-ı mezkûrda zevcesi olup zâtı es-Seyyid Hasan Çelebi b. Mustafa ve Halil Çelebi b. Bâli ta‘rîfleriyle mu‘arrefe olan Hamide Hâtun bt. el-Hâc Hasan mahzarında ikrâr ve takrîr-i kelâm edip, sülüs-i mâlımdan üç yüz guruşu ifrâz ve kardeşim işbu hâzır bi’l-meclis el-Hâc Hasan’a teslîm etmişdim. Bi emrillâhi te‘âlâ fevt olduğumda meblağ-ı mezbûrdan sünnet-i seniyye üzre techîz ve tekfîn ve iskāt ve sâir levâzım ve tasaddukāt ve it‘âm-ı ta‘âm mesârifi kemâ hüve hakkuhû görüldükden sonra bâkī kalanı vücûh-ı birre sarf oluna ve yine sülüs-i mâlımdan iki bin akçe işbu dâye Sâliha bt. Abdullah ve iki bin akçe mezbûre Hamide Hâtun’un mu‘tekası Kalender bt. Abdurrahman’a verile deyu vasiyyet edip, bu vasiyyetimin tenfîzine ve işbu sagīr oğlum Ahmed’in tesviye-i umûruna dahi zevcem mezbûre Hamide Hâtun’u vasiyy-i muhtâr nasb ve ihtiyâr edip ve işbu kardeşim mezbûr el-Hâc Hasan’ı dahi nâzır ta‘yîn eyledim dedikde, mezbûrân Hamide Hâtun ve el-Hâc Hasan dahi vesâyet ve nezâret-i mezbûreyi kabûl ve merâsimini edâya ta‘ahhüd ve iltizâm etmeğin, vâki‘ hâli mevlânâ-yı mezkûr mahallinde tahrîr, ba‘dehû ma‘an ba‘s olunan çukadâr el-Hâc Hasan Beşe ve İbrahim Çelebi b. Mehmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ve’l-ibtigā ketb olundu. Tahrîren fi’l-yevmi’l-hâmis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İmâm Abdüllatîf Efendi b. Mehmed, Kadri Beşe b. Receb, Osman Çelebi b. Ahmed, el-Hâc Ali b. Hasan, es-Seyyid Hasan Çelebi Mustafa, İbrahim Çelebi nâib-i imâm, Molla Mustafa b. ( ) el-müezzin, Mehmed Çelebi b. Ali, Yusuf Bey b. Abdi, Mustafa Reis b. Abdi.

(BAB54 - cilt: 20, sayfa: 72 - Hüküm no: 31 - Orijinal metin no: [5b-1])﻿

﻿

﻿

32. Hüküm

Receb b. Ahmed üzerine oğlu İbrahim için nafaka takdir edilmesi

Mahmiye-i İstanbul’da Demirhan mahallesi sâkinelerinden Havva bt. Halil nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı Hammal Receb b. Ahmed nâm kimesne mahzarında takrîr-i kelâm ve ta‘bîr ani’l-merâm edip, zevcim mezbûrun firâşından hâsıl ve benden mütevellide olup bi hakkı’l-hidâne hacr ve terbiyemde olan sagīr oğlum İbrahim’in nafaka ve kisve ve sâir levâzım-ı mühimmesi için kıbel-i şer‘den babası mezkûr üzerine kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü-me’âb-hazretleri dahi sagīr-i mezbûrun nafaka ve kisve-bahâ ve sâir levâzım-ı mühimmesi için tarafeynin rızâsıyla târih-i kitâbdan yevmî dörder akçe farz ve takdîr edip, meblağ-ı mefrûz-ı mezbûru sagīr-i mezbûrun nafaka ve kisve-bahâ ve sâir levâzım-ı mühimmesine harc ve sarfa ve lede’l-iktizâ istidâneye ve inde’z-zafer babası mezbûr üzerine rücû‘a mezbûre Havva’ya izin vermeğin, mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ali b. Şaban, el-Hâc Ali b. Abdullah, Mehmed Efendi b. Hasan, Ali b. Bâli, el-Hâc Halil b. Ali.

(BAB54 - cilt: 20, sayfa: 73 - Hüküm no: 32 - Orijinal metin no: [5b-2])﻿

﻿

﻿

33. Hüküm

Mustafa Ağa b. Mehmed’in Ayşe bt. Abdurrahman’dan aldığı rüşveti iade etmesi

Mahmiye-i İstanbul’da Murad Paşa-yı Atîk mahallesinde sâkine Ayşe bt. Abdurrahman nâm hâtun tarafından husûs-ı âti’l-beyâna vekîl olduğu zâtını ârifân olan Mustafa b. Ahmed ve diğer Mustafa b. Mehmed şehâdetleriyle sâbit olan işbu bâ‘isü’r-rakīm Ahmed Ağa b. Abdülmennân nâm kimesne meclis-i şer‘-i şerîfde, Mustafa Ağa b. Mehmed nâm kimesne mahzarında bi’l-vekâle üzerine da‘vâ ve takrîr-i kelâm edip, müvekkile-i mezbûre bundan akdem bir husûs için Eyyûb nâm kimesne yediyle mezbûr Mustafa Ağa’ya bi tarîki’r-rüşve yüz guruşunu def‘ ve teslîm, ol dahi ber vech-i muharrer ahz u kabz etmekle, suâl olunup alıverilmesi matlûbumdur dedikde, gıbbe’s-suâl ve’l-inkâr, müdde‘î-i mezbûrdan müdde‘âsını mübeyyine beyyine taleb olundukda, udûl-i müslimînden olup mahalle-i mezbûre sükkânından Hüseyin Ağa b. Mehmed ve Mahmud Ağa b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müvekkile-i mezbûre Ayşe Hâtun minvâl-i meşrûh üzre mezbûr Eyyûb yediyle bi tarîki’r-rüşve yüz guruşunu işbu mesfûr Mustafa Ağa’ya bizim huzûrumuzda def‘ ve teslîm, ol dahi ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince meblağ-ı mezbûr yüz guruşu müdde‘î-i mezbûre edâ ve teslîme mezkûr Mustafa Ağa’ya tenbîh olunmağın, mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ali Çelebi b. ( ), İbrahim Ağa b. ( ), Ali Çelebi b. ( ), Nasuhî Efendi el-kâtib.

(BAB54 - cilt: 20, sayfa: 74 - Hüküm no: 33 - Orijinal metin no: [5b-3])﻿

﻿

﻿

34. Hüküm

Osman Ağa b. Mustafa’nın Ahmed Çelebi b. Mehmed’e olan borcunu vasîsinin ödemesi

Dergâh-ı âlî bevvâblarından Ahmed Çelebi b. Mehmed meclis-i şer‘-i şerîf-i enverde, mahmiye-i İstanbul’da Davudpaşa Câmi‘-i şerîfi kurbunda sâkin cünûn-ı mutabbak ile mecnûn olan Osman Ağa b. el-merhûm Mustafa Halîfe’nin tesviye-i umûru için kıbel-i şer‘den mansûb vasîsi olan bâ‘isü hâze’l-kitâb umdetü erbâbi’t-tahrîr ve’l-kalem Zeki Ali Efendi tarafından husûs-ı âti’l-beyânı tasdîka vekîl-i sâbitü’l-vekâlesi olan Mehmed Çavuş mahzarında ikrâr ve i‘tirâf edip, ben mecnûn-ı mezkûrun akārât-ı icârâtını cem‘ ve tahsîl ve zimem-i nâsda olan hukūkunu kabz ve menzili mesârifine sarfa kadı-i mûmâ-ileyh tarafından vekîl olmağla, ben dahi işbu yedimde olan hüccet-i şer‘iyye nâtıka olduğu üzre bin doksan üç senesi Zilka‘desi gurresinden bin yüz senesi Recebü’l-müreccebi’ne gelince uhdeme edâsı lâzım gelen hizmeti edâ etmekle, zikr olunan şehr-i Recebü’l-ferd selhinde ma‘rifet-i şer‘iyye ile muhâsebem görüldükde, mecnûn-ı mezbûrun icârâtından ve zimemden tahsîl eylediğim mâldan gayrı müddet-i mezkûrede mühimmât-ı mecnûn-ı mezbûra kendi mâlımdan yirmi iki bin yüz elli iki akçe sarf eylediğim lede’ş-şer‘i’l-enver sâbit ve müte‘ayyin olup, hattâ meblağ-ı mezbûr, mâl-ı mecnûn-ı mezbûrdan bana teslîm olunmak üzre hükm-i şer‘î dahi lâhık olmuşdu. El-hâletü hâzihî vasiyy-i mûmâ-ileyh Zeki Ali Efendi mâl-ı mecnûn-ı mezbûrdan masrûfum olan meblağ-ı mezbûr yirmi iki bin yüz elli [iki] akçeyi bana teslîm, ben dahi ahz u kabz edip, meblağ-ı mezbûrdan bir akçe ve bir habbe hakkım kalmayıp, husûs-ı mezbûra müte‘allika kat‘â da‘vâ ve nizâ‘ım kal[ma]mışdır dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evâhiri Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Çavuş b. Musa, Mehmed Bey b. Şaban, Mehmed Bey b. Ali, Ahmed Çelebi b. Ömer, Yusuf Efendi b. Abdurrahman.

(BAB54 - cilt: 20, sayfa: 74 - Hüküm no: 34 - Orijinal metin no: [6a-1])﻿

﻿

﻿

35. Hüküm

İvaz b. Ahmed’in borcunu kefili Safiye bt. Abdullah’ın ödemesi

Mahmiye-i İstanbul’da Manisalı Çelebi mahallesinde sâkin bâ‘isü hâze’l-kitâb el-Hâc Ramazan b. Abdullah nâm kimesne meclis-i şer‘-i şerîf-i enverde, Safiye bt. Abdullah mahzarında üzerine da‘vâ ve takrîr-i kelâm edip, mezbûr[e] Safiye Hâtun’un zevci işbu hâzır bi’l-meclis İvaz b. Ahmed işbu yedimde olan deyn temessüküm nâtıka olduğu üzre bin doksan sekiz senesinde istidâne ve kabz eylediği altmış buçuk guruşa merkūm Safiye Hâtun tarafından emr-i kabûlü hâviye kefâlet-i sahîha-i şer‘iyye ile kefîl olmağla, kefâletine binâ’en meblağ-ı mezbûru merkūme Safiye Hâtun’dan taleb eylediğimde bana edâdan imtinâ‘ eder, hâlâ mezbûre Safiye Hâtun’a suâl olunup kefâletine binâ’en ve meblağ-ı mezbûrun alıverilmesi matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyine beyyine taleb olundukda, mahalle-i mezbûre sükkânından Mehmed b. Mustafa ve Osman b. Ahmed ve Mehmed b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka mezbûre Safiye Hâtun’un zevci mezbûr İvaz b. Ahmed müdde‘î-i mezbûr el-Hâc Ramazan yedinden işbu yedinde olan deyn temessükü nâtıka olduğu üzre târih-i mezkûrde istidâne ve kabz eylediği meblağ-ı mezkûr altmış buçuk guruşa mezbûre Safiye Hâtun bizim huzûrumuzda tarafeynden emr ve kabûlü hâviye kefâlet-i sahîha-i şer‘iyye ile kefîl olmuşdu. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebince meblağ-ı mezkûr altmış buçuk guruşu kefâletine binâ’en müdde‘î-i mezbûre edâ ve teslîme merkūm Safiye Hâtun’a ba‘de’t-tenbîh, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mehmed b. Hasan, Ali b. Bâli, Ahmed b. Mehmed.

(BAB54 - cilt: 20, sayfa: 75 - Hüküm no: 35 - Orijinal metin no: [6a-2])﻿

﻿

﻿

36. Hüküm

Avadik v. Haçador’un evini Emin Nureddin Vakfı’na bey‘ bi’l-istiğlâl yoluyla satması

Mahmiye-i İstanbul’da Abdi Subaşı mahallesi sükkânından Avadik v. Haçador nâm Ermeni meclis-i şer‘-i şerîf-i enverde, merkūm Emîn Nureddin Vakfı’na bi’l-fi‘il mütevellî olan işbu râfi‘ü’l-kitâb umdetü’l-eşbâh ve’l-a‘yân Abdurrahim Ağa b. Mehmed mahzarında ikrâr ve takrîr-i kelâm edip, silk-i mülkümde münselik olup, mahalle-i mezbûrede vâki‘ bir tarafı Safiye Hâtun Vakfı’ndan olup kendi tasarrufunda olan vakıf menzil ve bir tarafı Bahritaniyesi menzili ve bir [tara]fı Perveşe mülkü ve bir tarafı tarîk-i âm ile mahdûd fevkānî ve tahtânî sekiz bâb oda ve avlu ve sofa ve kenîfi müştemil olup, babamdan mevrûs mülk menzilimi, bi cümleti’t-tevâbi‘ ve’l-levâhık mütevellî-i mezbûre yüz esedî guruşa bi tarîki’l-istiğlâl bey‘ ve teslîm, ol dahi mâl-ı vakf-ı mezbûru bi’t-tevliye iştirâ ve kabûl ve tesellüm edip, semeni olan meblağ-ı mezbûru mukaddemâ mezbûr Abdurrahim Ağa’dan asl-ı mâl-ı vakf-ı mezbûrdan istidâne ve kabz eylediğim yüz esedî guruş deynine takās, ol dahi mukāssa ve kabûl edip, yine mütevellî-i mezbûr menzili mezkûru ba‘de’t-tahliyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin on beş esedî guruş ücret ile bana îcâr ve teslîm, ben dahi istîcâr ve kabûl ve kabz eyledim dedikde, gıbbe’t-tasdîki’ş-şer‘î asl-ı vakf-ı mezbûr yüz guruş ve menzili mezbûrun derkine ve ücret-i lâzımesine mukırr-ı mezbûrun hemşîrezâdesi Abro v. Moses emr-i kabûlü hâviye kefâlet-i sahîha ile kefîl olmağın, mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Efendi b. Mustafa, Mustafa Çelebi b. el-Hâc Mustafa, Himmet Efendi b. Mustafa, Ali Efendi b. Sunullah, Ziyaeddin Efendi b. Ahmed.

(BAB54 - cilt: 20, sayfa: 76 - Hüküm no: 36 - Orijinal metin no: [6a-3])﻿

﻿

﻿

37. Hüküm

Hacı Muhyiddin mahallesi avarız ve taâmiye vakfı parasının yeni mütevelliye teslim edilmesi

Mahmiye-i İstanbul’da Edirnekapısı kurbunda el-Hâc Muhyiddin mahallesi avârızı ve ta‘âmiyesi için mevkūfe nukūda bi’l-fi‘il mütevellîsi olan Hüseyin Çelebi b. Muharrem meclis-i şer‘-i şerîf-i enverde, vakf-ı mezbûre sâbıkan mütevellî olan Buhurî Ahmed Çelebi b. Mustafa mahzarında üzerine da‘vâ ve takrîr-i kelâm edip, mezbûr Ahmed Çelebi zamân-ı tevliyetinde üç yüz guruş avârız vakfı ve yüz guruş ta‘âmiye vakfı cem‘an dört yüz guruş mâl-ı vakf-ı mezbûr makbûzu olup, hattâ bundan akdem mezbûr Ahmed Çelebi avârız vakfı olan üç yüz guruş ta‘âmiye vakfı olan yüz guruş cem‘an dört yüz guruşu mâl-ı vakf-ı mezbûr bendedir deyu şuhûd mahzarlarında ikrâr ve i‘tirâf dahi etmeğin, hâlâ teslîmden imtinâ‘ eder, suâl olunup, mâl-ı vakf olan meblağ-ı mezbûr dört yüz guruşu tevliyetim hasebiyle bana teslîme tenbîh olunmak matlûbumdur dedikde, gıbbe’s-suâl mezbûr Ahmed Çelebi cevâbında, ben vakf-ı mezbûra mütevellî olduğumda mâl-ı vakf-ı mezbûrun cümlesi zimem-i nâsda olmağla aslâ bir nesne kabz etmedim. Cümlesi zimemde olmak üzre kabûl etmişdim ve hâlâ mâl-ı vakf-ı mezbûr zimem-i nâsdadır, makbûzum olmamışdır deyücek, müdde‘î-i mezbûrdan sıdk-ı makāline beyyine taleb olundukda, mahalle-i mezbûr sükkânından Durmuş Beşe b. Ramazan ve Yusuf Beşe b. Abdullah ve Ahmed Beşe b. Ali ve Mehmed Çelebi b. Mustafa ve Mustafa Çelebi b. Muharrem nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ bundan akdem mütevellî-i sâbık mezbûr Ahmed Çelebi avârız vakfı olan üç yüz guruş ve ta‘âmiye vakfı olan yüz guruş, cem‘an dört yüz guruşu mâl-ı vakf-ı mezbûr bendedir deyu bizim huzûrumuzda ikrâr ve bizi istişhâd eyledi. Biz bu husûsa bu vech üzre şâhidleriz, şehâdet dahi ederiz deyu her biri istişhâd-ı şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle mâl-ı vakf olan meblağ-ı mezbûr dört yüz guruşu mütevellî-i mezbûr Hüseyin Çelebi’ye teslîme mütevellî-i sâbık mezbûr Ahmed Çelebi’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Fahrü’l-e’imme Ahmed Efendi el-imâm, Mehmed Efendi el-hatîb, Mustafa Efendi b. Ahmed, el-Hâc Ali Ağa b. Abdurrahman, el-Hâc Hüseyin Berber.

(BAB54 - cilt: 20, sayfa: 76 - Hüküm no: 37 - Orijinal metin no: [6b-1])﻿

﻿

﻿

38. Hüküm

Atam v. Yakobi’nin Sava Reis v. Penaye’ye borcu olduğunu kabul etmesi

Vilâyet-i Rumeli’nde kasaba-i Kili ahâlîsinden Sava Reis v. Penaye nâm zimmî tarafından husûs-ı âti’z-zikre sâbitü’l-vekâle vekîl olan Senbuyi Atam Reis v. Canbeti nâm zimmî meclis-i şer‘-i şerîf-i enverde, diğer Atam v. Yakomi nâm zimmî muvâcehesinde bi’l-vekâle üzerine da‘vâ ve takrîr-i kelâm edip, târih-i kitâbdan elli gün mukaddem kasaba-i Kili’de mezbûr Sava Reis işbu merkūme diğer Atam’a yüz guruş ile on sekiz bin mangırını idâne ve teslîm, ol dahi istidâne ve kabz ve istihlâk eyledikden sonra zikr olunan on sekiz bin mangır mukābelesinde müvekkilem mezbûre yüz elli guruş vermek üzre beynlerinde kavl ve ittifâk eyledikden sonra meblağeyn-i mezbûreyni merkūm diğer Atam’dan taleb ve da‘vâ ahz u kabza mezbûr Sava Reis tarafından beni vekîl edip, ben dahi ba‘de kabûli’l-vekâle meblağ-ı mezbûr yüz guruşu yedinden ahz u kabz edip, mâ‘adâsı zimmetinde kalmağın, hâlâ suâl olunup zikr olunan sekiz bin mangır için yüz elli guruşun alıverilmesi matlûbumdur dedikde, gıbbe’s-suâl mezbûr diğer Atam cevâbında, fi’l-hakīka müvekkili merkūm Sava Reis’den yüz guruş ile on sekiz bin mangır ahz u kabz ve istihlâk edip, meblağ-ı mezbûrdan vekîl-i mezbûrun kabzına mu‘terif olduğu yüz guruşdan mâ‘adâ on sekiz bin mangır zimmetinde el-ân deyni idiğini ikrâr ve i‘tirâf etmeğin, mûcebince mezbûrânın kavilleri kavl-i mu‘teber olmağla, zikr olunan on sekiz bin mangırın mislini edâya ba‘de’t-tenbîh, mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Çavuş el-mübâşir, İbrahim Çelebi b. Ahmed, İbrahim Çelebi b. Mehmed, Galatalı Mustafa, Ali [b.] Bâli.

(BAB54 - cilt: 20, sayfa: 77 - Hüküm no: 38 - Orijinal metin no: [6b-2])﻿

﻿

﻿

39. Hüküm

Fâtıma bt. Nasuh’un cariyesi Canfedâ’yı azat edip bazı eşyalarını bağışlaması

Mahmiye-i İstanbul’da Yenibahçe kurbunda Karabaş mahallesinde sâkine Fâtıma bt. Nasuh b. Ali nâm hâtun tarafından husûs-ı âti’l-beyânı ikrâr ve ikrâra vekîl olup, zât-ı mezbûreyi ma‘rifet-i şer‘iyye ile ârifân olan Müezzin Abdullah Çelebi b. Ramazan ve İbrahim Çelebi b. Ahmed şehâdetleriyle şer‘an vekâleti sâbite olan Mustafa Beşe b. Arslan meclis-i şer‘-i şerîfde, müvekkile-i mezbûreye zimmetini mu‘terife olan orta boylu, açık kaşlı, elâ gözlü Rûsiyyetü’l-asl bâ‘isetü hâze’l-vesîka Canfedâ [bt.] Abdullah mahzarında bi’l-vekâle takrîr-i kelâm ve ta‘bîr ani’l-merâm edip, müvekkilem mezbûre Fâtıma câriye-i memlûkesi olup mukaddemâ müdebbere eylediği işbu mezbûre Canfedâ’yı hasbeten lillâhi te‘âlâ ve hasbeten li rûh-ı rasûlihi’l-mu‘allâ tahrîr ve i‘tâk ve dıyk-ı rıkkıyyetden ıtlâk ve kazâ-i hürriyete ilhâk eyledi. Mezbûre Canfedâ sâir ahrâr-ı asliyyât gibi hürre olup, mevle’l-velâ üzerinde hakkı kalmayıp ve silk-i mülkünden münselik olan eşyâsından iki minder gılâfı ve köhne beledî döşek ve iki yemeni yorgan ve iki kumaş yorgan ve bir alaca Yanbolu kebesi ve bir mavi kebe ve bir iki ayaklı sandık ve dört sahan ve iki tencere ma‘a kapağı ile ve bir hoşâb tası ve bir hamam tası ve bir baklava tepsisi ve bir şam‘dan ma‘a mikrâs ve bir kahve ibriği ve bir al tava ve bir leğen ma‘a ibrik ve mezbûr yasdığı bu mecmû‘-ı mezbûre Canfedâ’ya hibe-i sahîha-i şer‘iyye ile hibe ve temlîk, ol dahi meclis-i hibede ittihâb ve kabûl eyledi. Ba‘de’l-yevm işbu mezbûre mülk-i mevhûbedir, keyfe mâ yeşâ mutasarrıf olsun dedikde, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Hasan Efendi b. Mustafa, Abdullah Efendi b. Mustafa el-müezzin, Gürcü Halil, Usta Mehmed b. Abdullah, Mustafa Efendi, Keçeci Eyyûb, Yusuf [b.] Abdullah ve gayruhüm.

(BAB54 - cilt: 20, sayfa: 78 - Hüküm no: 39 - Orijinal metin no: [6b-3])﻿

﻿

﻿

40. Hüküm

Rahime bt. Bâli’nin mehir ve nafaka bedellerini tahsil etmesi

Mahmiye-i İstanbul’da Yedikule kurbunda Bucakbağı mahallesi sâkinelerinden Rahime bt. Bâli nâm sagīrenin dayısı ve tesviye-i umûruna kıbel-i şer‘den mansûb vasîsi olan Mustafa b. Resul meclis-i şer‘-i şerîf-i enverde, sagīr-i mezbûrenin zevc-i mutallıkı işbu râfi‘ü’l-kitâb Dede Mehmed b. Abdullah mahzarında ikrâr ve takrîr-i kelâm edip, mezbûr Dede Mehmed vasîsi olduğum sagīre-i mezbûre Rahime’nin zevc-i mezbûr Dede Mehmed zimmetinde mütekarrir ve ma‘kūdun aleyh olan beş yüz akçe mehr-i müecceli ile nafaka-i iddet ve me’ûnet-i süknâsı mukābelesinde bi’t-terâzî ta‘yîn olunan beş yüz akçe ki, cem‘an bin akçeyi mezbûr Dede Mehmed yedinden bi’l-vesâye işbu meclis-i şer‘de tamâmen ahz u kabz ve teslîm eyledim. Fîmâ ba‘d meblağ-ı mezbûrdan bir akçe ve bir habbe bâkī kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mi‘mâr Mehmed Halîfe, Mumcu Hasan Beşe, Hüseyin Beşe b. Mehmed, Galatalı Mustafa b. ( ), İbrahim Çelebi b. Ahmed.

(BAB54 - cilt: 20, sayfa: 79 - Hüküm no: 40 - Orijinal metin no: [7a-1])﻿

﻿

﻿

41. Hüküm

Ayşe bt. Mehmed’in boşandığı eşinde kalan eşyalarını alması

Mahmiye-i İstanbul’da Keçeci mahallesi sâkinelerinden Ayşe bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i muhâlı‘ı bâ‘isü hâze’l-kitâb Derviş Mehmed b. Hüseyin mahzarında ikrâr ve takrîr-i kelâm edip, zevc-i muhâlı‘ı mezbûr Derviş Mehmed ile târih-i kitâbdan bir sene mukaddem muhâla‘a olduğumuzda benim eşyâ-i memlûkemden bir sandal kürk kabı ve bir seccâde ve bir kahve ibriğim bi gayri vech yedinde kaldı deyu bundan akdem mezbûr Derviş Mehmed[‘den] taleb ve da‘vâ etmişdim. El-hâletü hâzihî merkūm Derviş Mehmed mezkûr kürk yüzü mukābelesinde bi’t-terâzî iki guruş ve zikr olunan seccâde ve yorgan ve kahve ibriğini bi a‘yânihâ bana def‘ ve teslîm, ben dahi ber vech-i muharrer meblağ-ı mezbûr ile eşyâ-i mezkûreyi yedinden ahz u kabz eylediğimden sonra husûs-ı mezkûra ve bi’l-cümle târih-i kitâba gelince beynimizde cereyân eden ahz u i‘tâ ve mu‘âmelât-ı şettâya müte‘allika âmme-i da‘vâdan mezbûr Derviş Mehmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ali Çelebi b. Bâli, Ahmed Çelebi b. Ahmed, Mustafa Çelebi b. Şaban, Nasuh b. Osman.

(BAB54 - cilt: 20, sayfa: 79 - Hüküm no: 41 - Orijinal metin no: [7a-2])﻿

﻿

﻿

42. Hüküm

Hacı Bekir b. Mahmud’un kölesi Abdullah’ı mükâtebe yoluyla azat etmesi

Mahmiye-i İstanbul’da Mimar Ayas mahallesinde sâkin el-Hâc Bekir b. Mahmud b. Derviş’in oğlu tarafından husûs-ı âti’l-beyâna vekîl olduğu Mustafa Reis b. Abdullah ve İbrahim Çelebi b. Mehmed şehâdetleriyle şer‘an sâbit olan Mehmed Çelebi nâm kimesne meclis-i şer‘-i şerîf-i enverde, müvekkili mezbûra rıkkını mu‘terif olan işbu uzun boylu, açık kaşlı, elâ gözlü kumral bıyıklı Rûsiyyü’l-asl Abdullah b. Abdullah mahzarında bi’l-vekâle ikrâr ve takrîr-i kelâm edip, babam müvekkili mezbûr el-Hâc Bekir abd-i memlûkü olan işbu mevsûf-ı mezbûr Abdullah’ı târih-i kitâbdan on beş sene tamâmına değin hizmet etmek üzre kitâbete kat‘ edip, ol dahi akd-i mezbûru kabûl etmekle, ba‘de’l-yevm mevsûf-ı mezbûr Abdullah kitâbe ale’l-hızme tarîkle mükâteb olup, müddet-i madrûbe tamâmında sâir ahrâr gibi hür olsun dedikde, gıbbe’t-tasdîki’l-vicâhî mâ vaka‘a bi’t-taleb ve’l-ibtigā ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Abdülmuttalib Efendi el-imâm, Kadri Beşe b. Receb, el-Hâc Hasan b. Mahmud, el-Hâc Ali b. Hasan, Mehmed Çelebi b. Ali, es-Seyyid Hasan Çelebi b. Mustafa, Yusuf Beşe b. Abdullah.

(BAB54 - cilt: 20, sayfa: 80 - Hüküm no: 42 - Orijinal metin no: [7a-3])﻿

﻿

﻿

43. Hüküm

Emrullah bt. Mehmed’in boşandığı eşi Cafer b. Receb’de alacağı kalmadığı

Mahmiye-i İstanbul’da Topkapısı kurbunda Mustafa Çavuş mahallesi sâkinelerinden Emrullah bt. Mehmed Hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı işbu bâ‘isü’l-kitâb Cafer b. Receb nâm kimesne mahzarında ikrâr ve takrîr-i kelâm edip, bundan akdem mezbûr Cafer beni bâyinen tatlîk etmekle, mezbûrun zimmetinde mütekarrir ve ma‘kūdun aleyh olan beş bin akçe mehr-i müeccel ve nafaka-i iddet-i mu‘ayyene-i ma‘lûmem ve me’ûnet-i süknâm için dahi bi’t-terâzî ta‘yîn olunan dört yüz elli akçe ki, cem‘an beş bin dört yüz akçe hakkı zevc-i mutallıkım mezbûr Cafer yedinden bi’t-tamâm ve’l-kemâl ahz u kabz edip, hukūk-ı zevciyyete müte‘allika âmme-i da‘vâdan zevc-i mutallıkım mezbûr Cafer’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ali Çelebi b. Bâli, Çavuşzâde Mehmed Çelebi b. İdris, Ahmed b. Ahmed.

(BAB54 - cilt: 20, sayfa: 80 - Hüküm no: 43 - Orijinal metin no: [7a-4])﻿

﻿

﻿

44. Hüküm

Fâtıma bt. Mehmed Çelebi’nin mallarının yeni vasîye teslimi

Vilâyet-i Bosna’da Raca kasabası ahâlîsinden olup, bundan akdem tarîk-i hacc-ı şerîfde Aynülkasab [nâm] merhalede vefât eden Mehmed Çelebi b. el-Hâc Halil b. Hasan’ın verâseti li ebeveyn er kardeşi Yakub Çelebi’ye münhasıra olup, ba‘dehû mezbûr Yakub Çelebi dahi medîne-i Saray’da Ferhadbey mahallesinde sâkin iken vefât edip, verâseti sulbiye-i sagīre kızı Fâtıma’ya münhasıra olduğu şer‘an mütehakkik oldukdan sonra sagīre-i mezbûre Fâtıma’nın mâl-ı mevrûsunu hıfza ve tesviye-i umûruna kıbel-i şer‘i’ş-şerîf mansûb vasîsi olan el-Hâc Mehmed b. Abaza Ahmed nâm kimesne meclis-i şer‘-i şerîf-i enverde, müteveffâ-yı evvel mezbûr Mehmed Çelebi’nin terekesini vârisine îsâl için vasiyy-i muhtârı olan işbu bâ‘isü’l-kitâb Racalı el-Hâc Hasan b. Ayas mahzarında bi’l-vesâye ikrâr ve takrîr-i kelâm edip, mezbûr Mehmed Çelebi mahalle-i mezbûrede fevt oldukda merkūm el-Hâc Hasan ber vech-i meşrûh vasiyy-i muhtârı olmağla, ma‘rifet-i şer‘le terekesini kabz ve bey‘-i lâzım gelen muhallefâtını bey‘ ve kabz-ı semen etmekle, yedinde olan işbu hüccet-i şer‘iyye nâtıka olduğu üzre mecmû‘u makbûzu için on beş şerîfi altına bâliğ olmağın, hâlâ merkūm el-Hâc Hasan meblağ-ı mezbûr on beş şerîfi altın ve yine muhallefâtından olup sonradan bey‘ olunan sa‘at ve tabanca bahâsından hâsıla olan beş yüz on dört buçuk altın ki, cem‘an beş yüz on dokuz buçuk şerîfi altın sagīre-i mezbûre Fâtıma için bana def‘ ve teslîm ile ben dahi vesâyetim hasebiyle [7b] yedinden tamâmen ahz u kabz eyledim. Min ba‘d meblağ-ı mezbûr beş yüz on dokuz buçuk şerîfi altından merkūm el-Hâc Hasan’ın yedinde ve kıbelinde bir akçe ve bir habbe bâkī kalmayıp cümlesi makbûzum olmuşdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Efendi b. Abdülbâki, el-Hâc Mustafa b. Âdil, İsmail b. İbrahim, el-Hâc Ali b. Ahmed, İbrahim Çelebi b. Ahmed.

(BAB54 - cilt: 20, sayfa: 81 - Hüküm no: 44 - Orijinal metin no: [7a-5])﻿

﻿

﻿

45. Hüküm

Mehmed b. Hüseyin üzerine eşi ve oğlu Sâlih için nafaka takdir edilmesi

Mahmiye-i İstanbul’da Beyceğiz mahallesinde vâki‘ Ahmed Ağa odaları sâkinelerinden olup, zâtını ma‘rifet-i şer‘iyye ile ârifân İsmail Çelebi b. Osman ve Mehmed Çelebi b. Abdullah nâm kimesneler ta‘rîfleriyle mu‘arrefe olan Hamide bt. Hüseyin nâm hâtun meclis-i şer‘-i şerîf-i enverde takrîr-i kelâm edip, hâlâ zevcim gāib ani’l-meclis Mehmed Efendi b. Hüseyin nâm kimesne târih-i kitâbdan üç sene mukaddem beni ve firâşından hâsıl ve benden mütevellid sagīr oğlu Sâlih’i bilâ-nafaka bırakıp âhar diyâra gitmekle, hâlâ kıbel-i şer‘den benim ve oğlu sagīr-i mezbûr Sâlih için mezbûrun üzerine kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb-tûbâ-leh ve hüsnü-me’âb hazretleri dahi mezbûreyi ba‘de’t-tahlîfi’ş-şer‘î kendi nafakası için yevmî sekiz akçe ve sagīr-i mezbûrun nafakası için kezâlik beher yevm sekizer akçe, ki cem‘an mezbûrun üzerine yevmî on altışar akçe farz ve takdîr edip, meblağ-ı mefrûz-ı mezbûr cem‘an on altı akçeyi kendinin ve sagīr-i mezbûrun nafaka ve sâir levâzım-ı mühimmelerine harc ve sarfa ve lede’l-iktizâ istidâneye ve inde’z-zafer zevci gāib-i mezbûr üzerine rücû‘a merkūme Hamide’ye izin vermeğin, mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Süleyman Çelebi b. Emrullah, Hasan Çelebi b. Receb, Mustafa Efendi b. Receb imâmü’l-mezkûr, İbrahim Çelebi b. Ahmed, İsmail Çelebi b. Osman, Mehmed Çelebi b. Abdullah.

(BAB54 - cilt: 20, sayfa: 82 - Hüküm no: 45 - Orijinal metin no: [7b-1])﻿

﻿

﻿

46. Hüküm

Ali Ağa b. Hasan’ın ortağı Mustafa Efendi’ye borcu olduğu

Mahmiye-i İstanbul’da ( ) mahallesinde sâkin Ali Ağa b. Hasan nâm kimesne meclis-i şer‘-i şerîf-i enverde, bi’l-fi‘il defter emîni olan umdetü’l-emâcid ve’l-ekârim câmi‘u’l-mehâsin ve’l-mekârim şerîki Mustafa Efendi hazretleri taraf-ı bâhirü’ş-şereflerinden husûs-ı âti’l-beyânı vekîl-i müsecceli olan fahrü’l-akrân Ali Ağa b. Sefer nâm kimesne mahzarında ikrâr ve takrîr-i kelâm edip, müvekkili müşârün-ileyh Mustafa hazretlerinden iki bin esedî olmak üzre yedi yüz yirmi yedi şerefî ve yüz kırk altı yaldız altını istikrâz ve kabz edip, imzâ ve hatmini hâvî temessükü dahi yedine def‘ ve teslîm eyledim. Hâlâ temessük nâtık olduğu üzre meblağ-ı mezbûr vâcibü’l-edâ deynimdir dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sâdis ve’l-ışrîn min şehri Cemâziyelevvel li sene isneteyn ve mi’e ve elf.

Şuhûdü’l-hâl: Osman b. Mehmed, Mehmed Çelebi b. ( ), İbrahim b. Şaban, Ali b. el-Hâc Sefer, Mustafa Ağa b. ( ) ve gayruhüm.

(BAB54 - cilt: 20, sayfa: 82 - Hüküm no: 46 - Orijinal metin no: [7b-2])﻿

﻿

﻿

47. Hüküm

Timurhan bt. Abdullah’ın Ayşe bt. Abdullah’tan alacağı kalmadığı

Mahmiye-i İstanbul’da Karabaş mahallesinde sâkin Timurhan bt. Abdullah nâm hâtun zâtı ma‘rifet-i şer‘iyye ile ârifân Sâlih Çelebi b. Mustafa ve Ali b. Bâki ta‘rîfleriyle mu‘arrefe oldukdan sonra meclis-i şer‘-i şerîf-i enverde, mahalle-i merkūme sâkinelerinden işbu râfi‘atü’l-kitâb Ayşe bt. Abdullah nâm hâtun ba‘de’t-ta‘rîf mahzarında ikrâr ve takrîr-i kelâm edip, bundan akdem mezbûre Ayşe Hâtun’a bi tarîki’l-vedî‘a otuz aded yaldız altınlarımı def‘ ve teslîm, ol dahi ber vech-i muharrer kabz u tesellüm ve mesârifine sarfla istihlâk etmeğin, meblağ-ı mezbûru mezbûre Ayşe Hâtun’dan taleb ve da‘vâ edip, ol dahi inkâr etmekle, beynimizde nizâ‘-ı küllî vukū‘undan sonra mezbûre Ayşe Hâtun’dan on beş guruş kıymetli bir kızıl çuha kontoşu bi tarîki’s-sulh bana def‘ ve teslîm, ben dahi ber vech-i muharrer yedinden ahz u kabz edip, bâkī kalan altmış guruş da‘vâsından mezbûre Ayşe’nin zimmetini ibrâ-i âm ile ibrâ ve iskāt edip, ba‘de’l-yevm meblağ-ı mezbûr otuz altına müte‘allika mezbûre Ayşe ile kat‘â da‘vâ ve nizâ‘ım kalmamışdır dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Sâlih Çelebi b. Mustafa, Ali Beşe, Ali Çelebi b. Bâli, Osman Çelebi b. Mehmed, Ali Çelebi Duhânî, Yazıcı Musli Çelebi.

(BAB54 - cilt: 20, sayfa: 83 - Hüküm no: 47 - Orijinal metin no: [7b-3])﻿

﻿

﻿

48. Hüküm

Resul b. Sabit’in tarlasını Ali Çelebi b. Osman’a satması

Vilâyet-i Anadolu’da Kastamonu sancağında Sarı kazâsına [tâbi‘] Eşen nâm karye sükkânından Resul b. Sabit nâm kimesne meclis-i şer‘-i şerîf-i enver ve mahfil-i dîn-i münîf-i ezherde Ali Çelebi b. Osman nâm kimesne mahzarında ikrâr ve takrîr-i kelâm edip, karye-i mezbûrede vâki‘ beyne’l-ahâlî ve’l-cîrân ma‘lûmü’l-mahdûd ve’l-kat‘ taht-ı tasarrufumda olan tarlamı bâ-ma‘rifet-i sâhib-i arz mezbûr Ali Çelebi’ye yirmi guruş bedel mukābelesinde ferâğ ve tefvîz, ol dahi ber vech-i muharrer tefevvüz ve kabûl eylediğinden sonra bedel-i ferâğ olan meblağ-ı mezbûr yirmi beş guruşu mezbûr Ali Çelebi yedinden bi’t-tamâm ve’l-kemâl ahz u kabz edip, mahallerinde her birini ahz u kabz ve tasarrufa taslît eyledim. Fîmâ ba‘d tarla-[yı] mezkû[rda] hak ve alâkam kalmayıp merkūm Ali Çelebi’nin dâhil-i havza-i tasarrufu olmuşdur dedikde, gıbbe’t-tasdîki’l-mu‘teberi’l-vicâhî, mâ vaka‘a bi’t-taleb ketb olundu. Fi’l-yevmi’s-sâmin aşer min şehri Cemâziyelevvel li sene isneteyn ve mi’e ve elf.

Şuhûdü’l-hâl: Receb Çelebi b. İbrahim, Abdülkādir b. Osman, İbrahim Çelebi b. Sefer, Yahya b. Receb, Abdülbâki b. Mehmed, Abdullah Efendi b. Himmet Efendi>>

(BAB54 - cilt: 20, sayfa: 83 - Hüküm no: 48 - Orijinal metin no: [7b-4])﻿

﻿

﻿

49. Hüküm

Manolaki v. Petro ve eşi ile ödünç para aldıkları Avram v. Avram’ın birbirlerinin zimmetini ibra etmesi

Husûs-ı âti’l-beyânın mahallinde ketb ve tahrîri için matlûben irsâl olunan Mevlânâ Ali Efendi b. Sunullah, mahmiye-i İstanbul’da Balatkapısı hâricinde Karabaş mahallesi sükkânından Demirci Manolaki v. Petro nâm zimmînin menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i nebevî eyledikde, tâife-i Yahudun Katalan cemâ‘atinden olup yine mahalle-i mezbûrede sâkin Hakim Avram v. Avran v. Avram nâm Yahudi tarafından zikri âtî husûsu ikrâra vekîl olduğu cemâ‘at-i mezbûreden Aslan v. David v. Aslan ve Yehi v. Mosi v. Menahem nâm Yahudiler şehâdetleriyle hasm-ı câhid-i şer‘î muvâcehesinde şer‘an sâbit ve ve sübût-ı vekâletine hükm-i şer‘î lâhık olan Sedyat v. Mosi v. Avram nâm Yahudi meclis-i ma‘kūd-ı mezbûrda, işbu bâ‘isü’s-sifr merkūm Manolaki ile zevcesi olup, zâtını ma‘rifet-i şer‘iyye ile ârifân Ayvat v. Hristo ve Duma v. Todori nâm zimmîler ta‘rîfleriyle mu‘arrefe olan Kasandere bt. Duma nâm nasrâniye muvâcehesinde bi’l-vekâle ikrâr ve takrîr-i kelâm edip, müvekkilim mezbûr Avram târih-i kitâbdan altı sene mukaddem mezbûrân Manolaki ve Kasandere’ye bin yedi yüz yirmi beş guruş ikrâz ve teslîm, onlar dahi iktirâz ve kabz edip, mukābelesinde mezbûre Kasandere yedinde mülkü ve hakkı olan yüz yirmi beş elmas taşlı üç bâfte ve bir mücevher kuşak ve elmas ve yakut taşlı bir mücevher sâ‘atini rehin vaz‘ ve teslîm, müvekkilim mezbûr dahi irtihân ve kabz eylediğinden sonra müvekkilim mezbûr Avraham meblağ-ı mezbûr bin yedi yüz yirmi beş guruşunu mezbûrândan taleb edip, zikr [olunan] kuşak ve sâ‘ati rehin [ve] teslîm murâd eyledikde, mezbûrân cevâblarında, mukaddemâ bilâ-devr-i şer‘î dört yüz guruş vermişdik, aslâ zam ederiz demekle, beynimizde münâza‘ât-ı kesîre ve muhâsamât-ı şedîde vâki‘ olmuşdu. El-hâletü hâzihî beynlerine muslihûn tavassut edip, müvekkilim mezbûr Avram’ı mezbûrân ile bin üç yüz yetmiş beş guruş üzerine sulh eylediklerinde, müvekkilim dahi sulh-ı mezbûru kabûl ve bedel-i sulh olan meblağ-ı mezbûr bin üç yüz yetmiş beş [guruşu] mezbûr Manolaki yedinden tamâmen ahz u kabz ve zikri mürûr eden kuşak ve sâ‘ati bi aynihâ mezbûreye teslîm, ol dahi ahz u kabz ve tesellüm edip, husûs-ı mezbûra ve bi’l-cümle târih-i kitâba gelince beynlerinde cereyân eden ahz u i‘tâ ve mu‘âmelât-ı şettâya müte‘allika âmme-i de‘âvî ve mutâlebâtdan müvekkilim mezbûr mezbûrânın zimmetlerini ibrâ-i âmm-ı râfi‘ü’l-hisâmla ibrâ ve iskāt edip, mezbûrân dahi husûs-ı mezbûra ve bilâ-devr-i şer‘î verdik dedikleri dört yüz guruş ve bi’l-cümle târih-i kitâba gelince beynlerinde cereyân eden ahz u i‘tâ eylediler dedikde, gıbbe’t-tasdîki’l-mu‘teber vâki‘ hâli mevlânâ-yı mezbûr mahallinde ketb ve tahrîr edip, ba‘dehû ma‘an ba‘s olunan Mehmed Çelebi b. İbrahim ve Çukadâr Mustafa Beşe b. Mehmed ile meclis-i şer‘-i şerîfe gelip alâ-vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Çelebi b. Bayram, Ahmed Çelebi b. Ali, Hasan Çelebi b. Süleyman, Mehmed Çelebi b. Abdullah, Yusuf Çavuş Hüseyin, Duma v. Todori, Vasil v. Yani, Asvador v. Hristo, Yanaki v. Bogos, Yako v. Avram, Aslan v. David, Avram v. Mosi, Salamon v. Mosi, Mihalaki v. Andriyes.

(BAB54 - cilt: 20, sayfa: 84 - Hüküm no: 49 - Orijinal metin no: [8a-1])﻿

﻿

﻿

50. Hüküm

Ayşe bt. Yusuf’un boşandığı kocasından alacak iddiasını ispat edemediği

Mahmiye-i İstanbul’da Şehzâde Sultan Mehmed Hân Câmi‘-i şerîfi kurbunda sâkine Ayşe bt. Yusuf nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı işbu râfi‘ü’l-kitâb Süleyman Çelebi b. Arslan nâm kimesne mahzarında üzerine da‘vâ ve takrîr-i kelâm edip, merkūm Süleyman Çelebi zevcim olup, târih-i kitâbdan üç ay mukaddem beni bâyinen tatlîk etmekle zimmetinde mütekarrir ma‘kūdun aleyh olan bin beş yüz mehr-i müeccelimin dört yüz akçesini yedinden ahz u kabz, mâ‘adâsı olan bin yüz akçe mezbûrun zimmetinde bâkī kalmağın, hâlâ suâl olunup meblağ-ı mezbûr yüz akçenin dahi alıverilmesi matlûbumdur dedikde, gıbbe’s-suâl mezbûr Süleyman Çelebi cevâbında, müdde‘iye-i mezbûrenin zimmetinde ma‘kūdun aleyh ancak kabzına mu‘terif olduğu dört yüz akçe mehr-i müecceli olup kendiye edâ etmişdim deyu mâ‘adâ bin yüz akçeyi bi’l-külliye inkâr edicek, müdde‘iye-i mezbûreden müdde‘âsına beyyine taleb olundukda, ityân-ı beyyineden izhâr-ı acz edip tahlîfe dahi tâlib olmamağın, mûcebiyle müdde‘iye-i mezbûre bilâ-beyyine bî-vech mu‘ârazadan men‘ birle, mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ahmed b. Ahmed, İbrahim Çelebi b. Ahmed, Receb b. Osman, İbrahim b. Mehmed.

(BAB54 - cilt: 20, sayfa: 85 - Hüküm no: 50 - Orijinal metin no: [8a-2])﻿

﻿

﻿

51. Hüküm

Mihal v. Mihail’in Hüseyin Beşe b. Himmet’e borcu olduğu

Mahmiye-i İstanbul’da Kebeciler Hân’ında sâkin Hüseyin Beşe b. Himmet meclis-i şer‘-i şerîf-i enverde, mahmiye-i mezbûrede Avcıbey mahallesi sâkinlerinden Mihal v. Mihail nâm zimmî muvâcehesinde üzerine da‘vâ ve takrîr-i kelâm edip, mezbûr Mihal zimmetinde yedimden iştirâ ve kabz eylediği beynimizde ma‘lûm bogasi semeninden dokuz yüz elli akçe hakkım olup taleb [8b] eylediğimde edâdan imtinâ‘ eder, suâl olunup alıverilmesi matlûbumdur dedikde, gıbbe’s-suâl mezbûr Mihal cevâbında, fi’l-vâki‘ kaziyye vech-i muharrer üzre olup, müdde‘î-i mezbûra cihet-i mezkûreden dokuz yüz elli akçe zimmetinde deyni olduğunu ikrâr ve i‘tirâf etmeğin, mûcebiyle meblağ-ı mezbûr dokuz elli akçeyi müdde‘î-i mezbûre edâ ve teslîme mezbûr Mihal’e ba‘de’t-tenbîh, mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mehmed b. Ahmed, Ahmed b. Ahmed, el-Hâc Abdülkerim.

(BAB54 - cilt: 20, sayfa: 85 - Hüküm no: 51 - Orijinal metin no: [8a-3])﻿

﻿

﻿

52. Hüküm

Ümmühâni bt. Hacı İbrahim’in boşandığı eşi Süleyman b. Ramazan’da alacağı kalmadığı

Mahmiye-i İstanbul’da el-Hâc Muhyiddin mahallesi sâkinelerinden olup, zâtını ma‘rifet-i şer‘iyye ile [ârifân] el-Hâc Ali b. Abdullah ve Osman b. Şaban ta‘rîfleriyle mu‘arrefe olan Ümmühâni bt. el-Hâc İbrahim nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i mutallıkı bâ‘isü hâze’l-kitâb Süleyman b. Ramazan mahzarında ikrâr ve takrîr-i kelâm edip, mezbûr Süleyman târih-i kitâbdan on yedi ay mukaddem beni bâyinen tatlîk etmekle, zimmetinde mehr-i müeccelim altı bin akçe ve yedinde eşyâ-i memlûkemden iki yan keçesi ve iki yasdık gılâfı ve bir vasat tepsi ve bir gömlek ve üç aded uçkuru mezbûr Süleyman’dan taleb ve da‘vâ ve mecmû‘undan mezbûr Süleyman ile iki bin akçe üzerine sulh olup, bedel-i sulh olan meblağ-ı mezbûr iki bin akçeyi beher ayda beşer yüz akçeden bi tarîki’t-taksît dört ayda mezbûr Süleyman bana edâ ve teslîm, ben dahi yedinden bedel-i mezbûr iki bin akçeyi tamâmen ahz u kabz eyledim. Ba‘de’l-yevm zevc-i mutallıkım mezbûr Süleyman ile hukūk-ı zevciyyete ve mehr-i müeccelim ile eşyâ-i mezkûreye müte‘allika da‘vâdan zevc-i mutallıkım mezbûr Süleyman’ın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Cemâziyelevvel li sene isneteyn ve mi’e ve elf.

Şuhûdü’l-hâl: Süleyman b. Muharrem, Mehmed b. Bekir, Mehmed b. Mustafa, Hasan b. Hasan, Mehmed b. Mehmed, Receb b. Müslim.

(BAB54 - cilt: 20, sayfa: 86 - Hüküm no: 52 - Orijinal metin no: [8b-1])﻿

﻿

﻿

53. Hüküm

Hatice bt. Abdülmennân’ın kocası Osman’dan muhâlaa yoluyla boşanması

Mahmiye-i İstanbul’da Mimar Ayas mahallesinde sâkin Hatice bt. Abdülmennân nâm hâtun ba‘de’t-ta‘rîfi’ş-şer‘î meclis-i şer‘-i şerîf-i Ahmedî’de, zevc-i dâhili işbu hâfizu’l-kitâb Osman b. ( ) nâm kimesne mahzarında ikrâr ve takrîr-i kelâm edip, zevcim mezbûr Osman zimmetinde mütekarrir ve ma‘kūdun aleyh olan iki bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm kendi üzerine olmak üzre zevcim mezbûr Osman ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ebûbekir b. Hüseyin, Abdülkādir Efendi b. Ahmed, Mustafa b. Şaban, el-Hâc Ali b. Abdülkādir.

(BAB54 - cilt: 20, sayfa: 87 - Hüküm no: 53 - Orijinal metin no: [8b-2])﻿

﻿

﻿

54. Hüküm

Seyyid Ali b. Hasan’ın alacak tahsili için İsmail Beşe b. İbrahim’i vekil tayin etmesi

Mahrûse-i Galata’ya tâbi‘ kasaba-i Kasımpaşa’da Yeldeğirmeni mahallesi sükkânından Seyyid Ali b. Hasan b. Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, mahmiye-i İstanbul’da Keçeci Pîrî mahallesinde sâkin işbu râfi‘ü’l-kitâb İsmail Beşe b. İbrahim nâm kimesne mahzarında ikrâr ve takrîr-i kelâm edip, yedimde olan deyn temessükü nâtıka olduğu üzre işbu hâzır bi’l-meclis Musa b. İbrahim zimmetinde târih-i kitâbdan üç yüz altmış gün tamâmına değin zikr-i müeccel olmak üzre beynimizde ilm-i şer‘î ile ma‘lûm emti‘a bahâlarından on sekiz bin akçe hakkım olup, hâlâ ben âhar diyâra gitmekle müddet-i mezbûre hulûlünde meblağ-ı mezbûru merkūm Musa’dan taleb ve da‘vâ ve ahz u kabza ve bana îsâle ve husûs-ı mezbûrun mütevakkıf olduğu umûrun küllîsine merkūm İsmail Beşe’yi tarafımdan vekîl nasb ve ta‘yîn eyledim dedikde, ol dahi vech-i muharrer üzre vekâlet-i mezbûreyi kabûl ve hizmeti lâzımesin edâya ta‘ahhüd etmeğin, gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Cemâziyelevvel sene 1102.

Şuhûdü’l-hâl: Mustafa b. Şaban Galatalı, Ebûbekir b. Halil, Ahmed b. İbrahim, İbrahim Çelebi b. Ahmed, el-Hâc Ali b. Abdullah.

(BAB54 - cilt: 20, sayfa: 87 - Hüküm no: 54 - Orijinal metin no: [8b-3])﻿

﻿

﻿

55. Hüküm

Mehmed Çelebi b. Mustafa’nın evdeki bir kısım hissesini Râbia bt. Zülfikar’a satması

Mahmiye-i İstanbul’da Demirhan mahallesinde vâki‘ arsa Cündî Mehmed Ağa Vakfı’na ayda elli akçe icâreli vakıf ve ebniyesi mülk olup, bir tarafı Habib Çavuş mülkü ve bir tarafı Mimar İsmail Ağa mülkü ve bir tarafı Bezzâzistânî Mehmed Çelebi menzili ve bir tarafı tarîk-i âm ile mahdûd, dâhiliyesi dört bâb fevkānî oda ve bir mutfak ve iki sofa ve bahçe ve su kuyusu ve hâriciyesinde fevkānî iki oda ve bir sofayı müştemil menzilin mülk ebniyesinin ber-mûceb-i hüccet-i şer‘iyye [kırk] sekiz sehimden yedi sehmi mahmiye-i mezbûrede Üskübî mahallesinde sâkin Mehmed Çelebi b. Mustafa’nın mülk ve hakkı olduğu lede’ş-şer‘i’l-enver sâbit ve müte‘ayyin oldukdan sonra mezbûr Mehmed Çelebi meclis-i şer‘-i şerîf-i enverde, yine menzili mezbûrdan on iki sehme mâlike olan işbu bâ‘isetü’l-vesîka Râbia bt. el-Hâc Zülfikar tarafından husûs-ı âti’l-beyâna vekîl olup, bimâ-hüve nehcü’s-sübût şer‘an vekâleti sâbite olan Subaşı Osman Ağa b. Mustafa mahzarında ikrâr-ı tâm ve takrîr-i kelâm edip, menzili mahdûd-ı mezbûrda bâlâda tahsîl olunduğu minvâl üzre hisse-i şer‘iyyem olan kırk sekiz sehimden yedi sehm-i şâyi‘imi, bi cümleti’t-tevâbi‘ ve’l-levâhık mezbûre Râbia Hâtun’a üç yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm ve arsadan hissemi izn-i mütevellîyle meccânen ferâğ ve tefvîz, ol dahi iştirâ ve tesellüm ve tefevvüz ve kabûl eyledikden sonra semeni olan meblağ-ı mezbûr üç yüz guruşu bi’t-tamâm ve’l-kemâl ahz u kabz ve tesellüm eyledim. Ba‘de’l-yevm hisse-i mezkûrem mezbûre Râbia Hâtun’un mülk-i müşterâsıdır. Menzili mezbûrda benim kat‘â alâka ve medhalim kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel sene 1102.

Şuhûdü’l-hâl: Haffâf Ömer Çelebi b. Osman, Habib Çavuş b. Mehmed, Ali Beşe b. Abdullah, Süleyman Çelebi b. ( ), Mumcu Ali Beşe b. ( ), Habib Ağa b. Receb Efendi, Ali Mehmed, Cafer b. Receb, Ömer Çelebi b. Abdullah, Süleyman b. Hasan.

(BAB54 - cilt: 20, sayfa: 88 - Hüküm no: 55 - Orijinal metin no: [8b-4])﻿

﻿

﻿

56. Hüküm

Mardiros v. Serkis’in kölesini bakıp gözettiği Meldon v. Serkis’deki alacağında sulh olduğu

Mahmiye-i İstanbul’da Kumkapı’da sâkin Mardiros v. Serkis nâm zimmî meclis-i şer‘-i şerîf-i enverde, bâ‘isü’l-vesîka Meldon v. Serkis nâm [zimmî] muvâcehesinde ikrâr ve takrîr-i kelâm edip, merkūm Meldon târih-i kitâbdan üç sene mukaddem Bedros nâm abd-i memlûkünü bana infâk ve ihsân eylemek için vaz‘ ve teslîm edip, ben dahi merkūmun emrine binâ’en mezbûr Bedros’a yirmi sekiz ay kendi mâlımdan üç bin akçe harc ve sarf etmişdim deyu bundan akdem merkūm Meldon’dan taleb ve da‘vâ eylediğimde, beynimizde nizâ‘-ı küllî vukū‘undan sonra muslihûn tavassut edip merkūm Melkon ile beni bin dört yüz akçe üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr bin dört yüz akçemi merkūm Meldon yedinden tamâmen ahz u kabz edip, bin altı yüz akçesinden merkūm Meldon’un zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel sene 1102.

Şuhûdü’l-hâl: Ali Çelebi b. Ahmed, İbrahim Çelebi b. Ahmed, Nasuh b. Osman, el-Hâc Ali b. Abdullah, Mustafa Çelebi b. Şaban.

(BAB54 - cilt: 20, sayfa: 88 - Hüküm no: 56 - Orijinal metin no: [9a-1])﻿

﻿

﻿

57. Hüküm

Öldürülen Mehmed b. Yakup’un muayenesi ve defnine izin verilmesi

Mahmiye-i İstanbul’da Kocamustafapaşa Câmi‘-i şerîfinde sâkin Mehmed Usta b. Hüseyin nâm kimesne meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, târih-i kitâbdan üç gün mukaddem vakt-i gurûbda Kocamustafapaşa müezzini olan Mustafa b. Mehmed nâm kimesne zikr olunan Mustafa Paşa çarşısında vâki‘ kalaycı dükkânı önünde şâkirdim Mehmed b. Yakub nâm kimesneyi bi gayri vech bıçak ile başının sağ tarafından vurup mecrûh etmekle, ol cerhden fevt olmuşdur. Taraf-ı şer‘den üzerine varılıp keşf ve tahrîr edip defnine izin verilmesi matlûbumdur deyu fermân-ı şerîf ibrâz etmeğin, imtisâlen savb-ı şer‘-i mutahhardan Mevlânâ Hasan Efendi b. el-Hâc Ramazan irsâl olunup, ol dahi mezbûr Mehmed Usta’nın mahalli mezbûrda vâki‘ dükkânına varıp zeyl-i kitâbda muharrerü’l-esâmi müslimîn ile mecrûh-ı mezbûr Mehmed’i keşf ve nazar eylediklerinde, fi’l-vâki‘ mezbûr Mehmed’in vech-i meşrûh üzre başının sağ tarafında bıçak cerâhati olup, mecrûhan fevt olduğunu mu‘âyene ve müşâhede eylediklerinde vâki‘ hâli mevlânâ-yı mezbûr mahallinde tahrîr ve ma‘an ba‘s olunan Yahya b. Ahmed ve Mehmed b. İbrahim ile meclis-i şer‘-i şerîfe gelip vukū‘u üzre inhâ ve takrîr etmeğin, mezbûr Mehmed’in defnine izin verilip mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel sene 1102.

Şuhûdü’l-hâl: Mustafa Efendi b. Mehmed el-imâm, Şahin Bey b. Abdullah, İsmail b. Abdullah, Mustafa b. Abdullah, Ahmed Ağa b. ( ), Mehmed Usta b. ( ), Ali b. Abdullah, Yahya Çelebi b. Ahmed, Mehmed Çelebi b. İbrahim.

(BAB54 - cilt: 20, sayfa: 89 - Hüküm no: 57 - Orijinal metin no: [9a-2])﻿

﻿

﻿

58. Hüküm

Mehmed Çelebi b. Ömer’in varislerinin alacaklı oldukları Mahmud Ağa b. Ali ile sulh olmaları

Mahmiye-i İstanbul’da Müfti Ali Çelebi mahallesinde sâkin iken bundan akdem vefât eden Diyârbekirli Mehmed Çelebi b. Ömer’in verâseti, zevce-i metrûkesi Zahide bt. Ömer ile sulbî kebîr oğulları Mustafa Çelebi ve Sâlih’e münhasıra oldukdan sonra mezbûr Mustafa Çelebi kendi tarafından asâleten ve vâlidesi mezbûr Zahide Hâtun’la kardeşi mezbûr Sâlih taraflarından husûs-ı âti’l-beyâna vekîl olduğu mezbûreyi şer‘an ârifân Halil b. Mehmed ve Mustafa b. Abdullah şehâdetleriyle sâbit olmağla dahi vekâleten meclis-i şer‘-i şerîf-i enverde, işbu bâ‘isü’l-kitâb Mahmud Ağa b. Ali mahzarında ikrâr-ı tâm ve takrîr-i kelâm edip, babam müteveffâ-yı merkūmun mezbûr Mahmud Ağa zimmetinde cihet-i deyn-i şer‘îden otuz guruş hakkı olup ve medyûnu el-Hâc Fazlı zimmetinde hakkı olan doksan guruşa ve üzerindeki yüz on guruşa dahi merkūm Mahmud Ağa kefâlet-i sahîha ile kefîl olmağla, kable’l-ahz babam fevt olmağla irsen bize isâbet etmeğin, bundan akdem ben zikr olunan meblağ ki, cem‘an iki yüz otuz guruşu asâlet ve kefâletine binâ’en mezbûr Mahmud Ağa’dan taleb ve da‘vâ eylediğimde beynimizde ba‘de’n-nizâ‘ muslihûn tavassut edip merkūm Mahmud Ağa benimle otuz beş guruş üzerine sulh oldukda, biz dahi sulh-ı mezbûru kabûl ve bedel-i sulh olan meblağ-ı mezbûr otuz guruşu yedinden ahz u kabz ettiğimizden sonra asâleten ve kefâleten husûs-ı mezbûre müte‘allika âmme-i da‘vâdan merkūm Mahmud Ağa’nın zimmetini ibrâ-i âmla ibrâ ve iskāt eyledik dediklerinde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel sene 1102.

(BAB54 - cilt: 20, sayfa: 90 - Hüküm no: 58 - Orijinal metin no: [9a-3])﻿

﻿

﻿

59. Hüküm

Kayıkçı ve peremecilerin Ahmed Beşe b. Mehmed’in kethüdalığından memnun oldukları

Dârü’l-hilâfeti’l-aliyye Kostantıniyye el-mahmiye ve etrâfında olan Kayıkçı ve Peremeci tâifesinden Beşiktaşlı Mustafa Beşe b. Mehmed ve Mustafa b. İbrahim ve Tophâne’den İbrahim b. Musli ve Mehmed b. Hüseyin ve Galata’dan Hüseyin b. Yusuf ve Ahmed b. Mehmed ve Kasımpaşa’dan Ali b. Mehmed ve Mehmed b. Hüseyin? Hasköy’den Mustafa Beşe b. Ali ve Mehmed b. Osman ve medîne-i hazret-i Ebâ Eyyûb Ensârî -rıdvânullâhi aleyhi’l-bârîden-Mustafa b. Veli ve Hızır b. Yusuf ve Ahmed b. Hasan ve es-Seyyid Ahmed b. Mehmed ve Balat iskelesinden Ahmed b. Mehmed ve Ahmed b. Abdullah ve es-Seyyid Ahmed Çelebi b. Mehmed ve Abdurrahman b. Hüseyin ve Fener iskelesinden Yusuf Beşe b. Abdullah ve Hüseyin b. Mehmed ve Habib Ali’den Ahmed Beşe b. Musli ve el-Hâc Şaban b. Eyyûb ve Unkapanı’ndan Yusuf Beşe b. Ali ve Hasan Beşe b. Ahmed ve Ali b. Mehmed ve Ahırkapı’dan Ramazan b. Abdullah ve Mehmed b. Ali ve es-Seyyid Hasan Çelebi b. Hüseyin ve Kumkapı’dan işbu Halil Çelebi b. Mehmed ve Ali b. Hüseyin ve Samatya’dan Mustafa b. Süleyman ve Mehmed b. İbrahim ve sâir ma‘lûmü’l-esâmi ve’l-eşhâs cemm-i gafîr meclis-i şer‘-i şerîf-i enver ve mahfil-i dîn-i münîf-i ezherde, hâlâ kethüdâları olan bâ‘isü hâze’l-kitâb Ahmed Beşe b. Mehmed mahzarında her biri takrîr-i kelâm ve tavzîh-i merâm edip, mezbûr Ahmed Beşe bin doksan altı senesi şehr-i Recebü’l-ferdi’nde mutasarrıf olduğu yevmî on beş akçe yeniçerilik ulûfesi bedeli kayıkçılar [9b] ve peremeciler kethüdâlığı taraf-ı Devleti aliyye’den kendiye tevcîh ve yedine berât-ı âlîşân ihsân olmağla, ol tarihden beru üzerimzide kethüdâ olmağla mezbûrun evzağ ve etvarından ahsen-i sülûk ve ef‘âlinden her birimiz bi’l-cümle kayıkçı ve peremeci tâifeleri râzı ve hoşnûd olup ve kadîmü’l-eyyâmdan kethüdâmız olanlar kürekçi ve sâir rüsûm-ı mîrî tahsîline usret olmamak için yine bizim ihtiyârımızla her bir iskeleye bir vekîl ta‘yîn edegelmekle mezbûr dahi ma‘rifetimizle nasb edip ve’l-hâsıl hidemât-ı lâzımede mücidd ü sâ‘îdir deyu mezbûr Ahmed Beşe’nin hüsn-i hâlini her biri i‘lâm ve inhâ etmeğin, mezbûrûnun ber-minvâl-i muharrer ihbârları mezbûr Ahmed Beşe talebiyle ketb ve imlâ ve yedlerine def‘ u i‘tâ olundu. Fi’l-yevmi’r-râbi‘ ve’l-ışrîn min Cemâziyelevvel sene 1102.

Şuhûdü’l-hâl: Mehmed Efendi b. Mustafa, es-Seyyid Abdülmu‘tî Efendi, İbrahim, diğer İbrahim Çelebi [b.] Ahmed, Mustafa b. Şaban.

(BAB54 - cilt: 20, sayfa: 90 - Hüküm no: 59 - Orijinal metin no: [9a-4])﻿

﻿

﻿

60. Hüküm

Hasan Beşe b. Sefer’in elinde bulunan beygirin Ali b. Resul’e ait olması

Mahmiye-i İstanbul’da mekârî tâifesinden Ali b. Resul nâm kimesne meclis-i şer‘-i şerîf-i enverde, Hasan Beşe b. Sefer nâm kimesne mahzarında üzerine da‘vâ ve takrîr-i kelâm edip, işbu meclis-i şer‘de mevcûd ve müşâhede bir re’s kır Bârgir mülküm olup, târih-i kitâbdan bir sene mukaddem mülkümden zâyi‘ etmişdim ve hâlâ zikr olunan Bârgiri mezbûr Hasan Beşe bi gayri hakkın vaz‘-ı yed eder, suâl olunup kasr-ı yedine ve bana teslîme tenbîh olunmak murâdımdır dedikde, gıbbe’s-suâl mezbûr Hasan cevâbında, mârru’z-zikr Bârgirini târih-i kitâbdan sekiz gün mukaddem Şâtıroğlu nâm kimesneden yirmi iki guruş semen-i medfû‘a iştirâ ve kabz edip, mülk-i müşterâm olmak ile vaz‘-ı yed ederim deyu müdde‘î-i mezbûrun ber vech-i muharrer mülkü olduğu ma‘lûmum değildir deyicek, müdde‘î-i mezbûrdan müdde‘âsına mübeyyine beyyine taleb olundukda, udûl-i müslimînden olup Küçük Karaman’da sâkine Abdülkādir b. Ali ve Ali b. Abdullah nâm kimesneler li ecli’ş-şehâde meclis-i şer‘-i şerîfe hâzırân olup isre’l-istişhâd, fi’l-vâki‘ işbu meclis-i şer‘de mevcûd ve müşâhed olan bir re’s kır Bârgir müdde‘î-i mezbûrun mülkü olup, târih-i kitâbdan bir sene mukaddem mülkünden zâyi‘ etmişdi, biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olup, müdde‘î-i mezbûr tahlîf-i şer‘î ile tahlîf olundukdan sonra mûcebince mârru’z-zikr Bârgiri müdde‘î-i mezbûra red ve teslîm etmek üzre mezbûr Hasan Beşe’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa b. Şaban, Mehmed b. Ahmed, Mustafa b. Ahmed, Ali b. ( ).

(BAB54 - cilt: 20, sayfa: 91 - Hüküm no: 60 - Orijinal metin no: [9b-1])﻿

﻿

﻿

61. Hüküm

Yusuf Beşe b. Musa’nın alacağı hususunda Mustafa Beşe b. İbrahim’le sulh olduğu

Tüccâr tâifesinden Yusuf Beşe b. Musa nâm kimesne meclis-i şer‘-i şerîfde, tâife-i mezbûreden Mustafa Beşe b. İbrahim nâm kimesne mahzarında takrîr-i kelâm ve ta‘bîr ani’l-merâm [edip], bundan akdem merhûm Mustafa Beşe zimmetinde yedimden iştirâ ve kabz eylediği duhân bahâsından on sekiz guruş ve ikrâz ve kabz ve istihlâk eylediği dört guruş ki, cem‘an yirmi iki guruş hakkım olduğu meblağ-ı mecmû‘-ı mezbûru merhûm Mustafa Beşe’den taleb ve da‘vâ ve ba‘de’l-inkâr müdde‘âmı şuhûd ve udûl ile isbât edip, hükm-i şer‘î lâhık oldukdan sonra merkūm Mustafa Beşe tavassut-ı muslihîn ile meblağ-ı mecmû‘-ı mahkûmun bih merkūmdan on bir guruş üzerine benimle sulh oldukda, ben dahi sulh-ı mezbûru kabûl ve bedel-i sulh olan meblağ-ı mezbûr on bir guruşu yedinden tamâmen ahz u kabz eyledim. Min ba‘d bâkī kalan on guruş da‘vâsından merkūm Mustafa Beşe’nin zimmetini ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 28 Cemâziyelevvel sene 1102.

Şuhûdü’l-hâl: İbrahim Çelebi b. Ahmed, Mustafa b. Ali, Osman Hasan b. İbrahim Çelebi b. Mehmed.

(BAB54 - cilt: 20, sayfa: 92 - Hüküm no: 61 - Orijinal metin no: [9b-2])﻿

﻿

﻿

62. Hüküm

Şahbaz bt. Abdullah’ın menzil hissesi iddiasının reddi

Mahmiye-i İstanbul’da Hoca Ferhad mahallesinde sâkine Şahbaz bt. Abdullah nâm hâtun vilâyet-i Anadolu’da medîne-i Ankara’da Yegān Bey Vakfı mütevellîsi olan Musa b. Halil hâzır olduğu hâlde meclis-i şer‘-i şerîf-i enverde, zikri âtî menzile vâzı‘atü’l-yed idiği sâbit olan işbu bâ‘isetü’l-kitâb Râbia bt. İsmail Hâtun mahzarında üzerine da‘vâ ve takrîr-i kelâm edip, mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzili mezbûr Musa’nın mütevellîsi olduğu Yegān Bey Vakfı’ndan icâreteyn-i ma‘lûmeteyn ile taht-ı tasarrufunda olup, târih-i kitâbdan on sene mukaddem menzili mezbûrun nısf-ı şâyi‘ini mezkûre Râbia’nın [10a] babası olup, zevcim olan İsmail Ağa nâm kimesne bâ-izn-i mütevellî meccânen ferâğ ve tefvîz, ol dahi tefevvüz ve kabûl edip, menzili mezbûrun nısfı mezbûr zevcim mezkûr İsmail Ağa’nın dâhil-i havza-i tasarrufu olup, ba‘de vefâtihî intikāl-i âdî ile mezbûre Râbia’ya intikāl edip menzili mezbûrun nısf-ı şâyi‘i ber vech-i muharrer Râbia’nın ve nısf-ı şâyi‘-i âharı benim iken mezbûre Râbia menzili mezbûrun mecmû‘una vaz‘-ı yed edip, benim nısfına tasarrufuma mâni‘dir, suâl olunup hissemden kasr-ı yedine tenbîh olunması matlûbumdur dedikde, gıbbe’s-suâl mezbûre Râbia cevâbında, menzili mezbûrun nısf-ı şâyi‘ini müdde‘iye-i mezbûre zevci babam mezkûr İsmail Ağa’ya ferâgat edip, nısf-ı şâyi‘i dahi kendinde kalmışdı. Lâkin yine merkūme Şahbaz iki sene sonra menzili mezbûrda olan nısf-ı şâyi‘ini dahi (…) (…) (…) seksen guruş bedel mukābelesinde babam mezkûr İsmail Ağa’ya ferâğ ve tefvîz, ol dahi tefevvüz ve kabz ve kabûl ve bedel-i mezkûr seksen guruşu babam mezkûr yedinden alıp kabz edip, menzili mezbûrun mecmû‘u babam mezbûrun dâhil-i havza-i tasarrufu olup, ba‘de vefâtihî bana intikāl etmekle menzili mezbûrun mecmû‘una vaz‘-ı yed ederim deyu mazmûnu takrîr-i meşrûhuna mutâbık mütevellî temessükü ibrâz etmeğin, gıbbe’l-istintâk ve’l-inkâr, mezbûre Râbia’dan def‘-i meşrûhuna beyyine taleb olundukda, zât-ı mezbûreyi ma‘rifet-i şer‘iyye ile ârifân olup, Mahmudpaşa mahallesinde sâkin udûl-i müslimînden İmâm Ahmed Efendi b. Ömer ve Abdülbâki Çelebi b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu müdde‘iye-i mezbûre Şahbaz menzili mezbûrda olan nısf-ı şâyi‘ini on sene mukaddem zevci mezkûr İsmail Ağa’ya ba‘de’l-ferâğ iki sene sonra nısf-ı şâyi‘-i âharını dahi bizim huzûrumuzda izn-i mütevellî ile seksen guruş bedel mukābelesinde zevc-i mezkûr İsmail Ağa’ya ferâğ ve tefvîz, ol dahi tefevvüz ve kabûl ve teslîm-i bedel-i mezkûr edip, menzili mezkûrun mecmû‘u merkūm İsmail Ağa’nın dâhil-i havza-i tasarrufu olup, ba‘de vefâtihî intikāl-i âdî ile kızı işbu mezkûre Râbia’ya intikāl etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, şâhidân-ı mezbûrân sırren ve alenen ta‘dîl ve tezkiye olunup her birinin udûl ve makbûlü’ş-şehâde idikleri zâhir ve müte‘ayyin oldukdan sonra şehâdetleri makbûle olmağın, mûcebiyle ba‘de’l-hükm mezbûre Şahbaz bî-vech mu‘ârazadan men‘ olunup, işbu vesîka bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelevvel sene 1101.

Şuhûdü’l-hâl: Ali b. Bâli, Bâli Çelebi b. Ali, Ahmed Çelebi b. Hasan, el-Hâc Ali Ağa b. Abdullah, Ahmed Efendi b. Ömer, İbrahim Çelebi b. Mehmed.

(BAB54 - cilt: 20, sayfa: 92 - Hüküm no: 62 - Orijinal metin no: [9b-3])﻿

﻿

﻿

63. Hüküm

Fâtıma bt. Sinan Paşa’nın eski eşi Mehmed Ağa b. Osman’da nafaka alacağı kalmadığı

Yoros kazâsına tâbi‘a Kanlıcak nâm karye sâkinelerinden Fâtıma Hanım bt. Sinan Paşa nâm hâtun ba‘de’t-ta‘rîfi’l-mu‘teber meclis-i şer‘-i şerîf-i enverde sâbıkan zevci olan Mehmed Ağa b. Osman tarafından husûs-ı âti’l-beyâna vekîl olduğu İbrahim b. Hasan ve Ali b. Hasan şehâdetleriyle sâbit olan Mustafa Çavuş b. Mehmed nâm kimesne mahzarında ikrâr ve takrîr-i kelâm edip, zevcim mezbûr Mehmed Ağa zimmetinde yedimde olan hüccet nâtıka olduğu üzre nafaka-i mefrûzamdan üç yüz guruş olup, iki yüz guruşunu bedel-i hul‘ olmak üzre mukaddemâ fâriğa olup, yüz guruşu zimmetinde bâkī kalmışdı. Hâlâ meblağ-ı bâkī yüz guruşu dahi bi’t-tamâm ahz u kabz ettiğimden sonra husûs-ı mezkûr ve hukūk-ı zevciyyete müte‘allika cemî‘ da‘vâdan ben bi’l-asâle mezbûr Mehmed Ağa’nın zimmetini ibrâ ve iskāt edip ve mezbûr Mehmed Ağa tarafından bi’l-vekâle mezbûr Mustafa Çavuş dahi meblağ-ı mezbûra ve gayra müte‘allika âmme-i da‘vâdan benim ve zimmetimi ibrâ ve iskāt eyledi. Ba‘de’l-yevm birbirimiz ile da‘vâ ve nizâ‘ımız kalmadı dedikde, gıbbe’t-tasdîki’l-vicâhi’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Çelebi b. Mehmed, İbrahim Çelebi b. Ahmed, İbrahim Ağa b. ( ), Mehmed Çelebi b. ( ), İbrahim b. Hasan, Ali Çelebi b. Hasan.

(BAB54 - cilt: 20, sayfa: 94 - Hüküm no: 63 - Orijinal metin no: [10a-1])﻿

﻿

﻿

64. Hüküm

Yeniçeriler 50. cemâat oda vakfı eski mütevellisinin vakfa borçlu olduğu

Dergâh-ı âlî yeniçerilerinin ellinci cemâ‘atine mahsûs oda ahâlîsinin mühimmâtına mevkūfe nukūda hâlâ mütevellî olan işbu bâ‘isü’l-kitâb Hasan Odabaşı b. Hamza tarafından husûs-ı âti’l-beyâna vekîl olup, el-Hâc Mehmed b. Hüseyin ve Yusuf b. Abdullah şehâdetleriyle şer‘an vekâleti sâbite olan Hüseyin Çelebi b. Abdullah meclis-i şer‘-i hatîrde, mahmiye-i mezbûrede Demirhan mahalle[sinde] sâkin iken bundan akdem vefât eden Sarı Mehmed b. Mustafa b. Abdullah’ın hasran vârisleri olan zevce-i metrûkesi Safiye nâm hâtun ile sulbî kebîr oğlu Ahmed Çelebi muvâcehelerinde üzerine da‘vâ ve takrîr-i kelâm edip, müteveffâ-yı mezbûr Sarı Mehmed’in müvekkili merkūmun mütevellîsi olduğu vakf-ı mezbûrun asl-ı mâlından yine müvekkili mezbûrdan istidâneten altmış esedî guruş deyni olup hattâ meblağ-ı mezbûr zimmetinde lâzımü’l-edâ deyni olduğunu kirâren [10b] ve mirâren ikrâr ve i‘tirâf edip ve kable’l-edâ fevt olup, tereke-i vâfiyesine mezbûrân Safiye ve Ahmed Çelebi tasarruf etmeğin, suâl olunup terekesinden edâya mezbûrâna tenbîh olunması matlûbumdur [dedikde], gıbbe’s-suâl mezbûrân Safiye ve Ahmed Çelebi cevâbında, deyn-i mezbûru ve kendiler terekesine vaz‘-ı yed eylediklerini inkâr edicek, müdde‘î-i mezbûrun müdde‘âsına beyyine taleb olundukda, udûl-i müslimîn ve sikāt-ı muvahhidînden mahmiye-i mezbûrede Odabaşı çarşısında sâkin Hüseyin Beşe b. Mehmed ve Süleyman Beşe b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müteveffâ-yı mezbûre Sarı Mehmed b. Mustafa b. Abdullah mukaddemâ hâl-i hayâtında müvekkili mezbûrun mütevellîsi olduğu oda-i mezkûre ahâlîsi mühimmâtına mevkūfe nukūdun asl-ı mâlından müvekkili mezbûr Hasan Odabaşı’dan müstedâne altmış esedî guruş zimmetinde lâzımü’l-edâ ve vâcibü’l-kazâ deyni olduğunu bizim huzûrumuzda kirâren ve mirâren ikrâr ve i‘tirâf ve bizi işhâd etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olup ve müvekkili mezbûr meclis-i şer‘de tahlîf-i şer‘î ile tahlîf dahi olundukdan sonra yine müdde‘î-i mezbûrdan merkūmân Safiye ve Ahmed Çelebi’nin tereke-i müteveffâ-yı mezbûre vaz‘-ı yed eylediklerine beyyine taleb olundukda, ityân-ı beyyine için istimhâl etmeğin, mehl-i şer‘î birle ba‘de’l-imhâl işbu vesîka bi taleb ketb olundu. Fi’l-yevmi’r-râbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Mustafa b. Şaban ve gayruhüm.

(BAB54 - cilt: 20, sayfa: 94 - Hüküm no: 64 - Orijinal metin no: [10a-2])﻿

﻿

﻿

65. Hüküm

Mehmed Beşe b. Abdullah’ın varislerinin Hacı Mustafa b. Abdurrahman Vakfı’na borçlarını ödemesi

Merhûm el-Hâc Mustafa b. Abdurrahman nâm sâhibü’l-hayrın mahmiye-i İstanbul’da Sofular mahallesinde vâki‘ mekteb için mevkūfe nukūda bi’l-fi‘il mütevellî olan bâ‘isü hâze’l-kitâb Mehmed Çelebi b. Mustafa nâm kimesne meclis-i şer‘-i şerîf-i enverde, bundan akdem Vidin’de vefât eden birinci bölük yoldaşlarından Topal Mehmed Beşe b. Abdullah b. Abdülmennân’ın verâseti, zevcesi Fâtıma Hâtun ile sulbî kebîr oğulları Ömer ve Yusuf nâm kimesnelere münhasıra olduğu mütehakkik oldukdan sonra terekesine vâzı‘u’l-yed olan mezbûr Ömer mahzarında bi’t-tevliye üzerine da‘vâ ve takrîr-i kelâm edip, mezbûr Mehmed Beşe bundan akdem mâl-ı vakf-ı mezbûr olan üç yüz guruşu ve vâkıf-ı mezbûrun kardeşi Ahmed Beşe nâm müteveffânın terekesinden bi’t-tamâm ahz u kabz edip, hattâ mezbûr Mehmed Beşe hâl-i hayâtında mâl-ı vakf-ı mezbûra el-ân üç yüz guruş makbûzum olup, hâlâ yedimdedir deyu ikrâr ve işhâd edip vefât etmekle, hâlâ terekesine vâzı‘u’l-yed olan oğlu mezbûr Ömer’e suâl olunup mâl-ı vakf-ı mezbûr olan meblağ-ı mezbûr Ömer terekesinden bana edâya tenbîh olunmak bi’t-tevliye matlûbumdur dedikde, gıbbe’s-suâl mezkûr Ömer cevâbında, tereke-i müteveffâ-yı merkūma vaz‘-ı yedini ikrâr, lâkin husûs-ı mezkûr[u] inkâr edicek, mütevellî-i mezbûrdan müdde‘âsını mübeyyine beyyine taleb olundukda, udûl-i müslimînden olun mahalle-i mezbûre ahâlîsinden Haffâf oğlu Ali Çelebi b. Abdurrahman ve Murad Paşa İmâmı Mehmed Efendi b. Mehmed nâm kimesneler li ecli’ş-şehâde meclis-i şer‘-i şerîf-i enverde hâzırân olup istişhâd olunduklarında, fi’l-hakīka müteveffâ-yı mezbûr Topal Mehmed Beşe b. Abdullah b. Abdurrahman bundan akdem Hamal Hayrullâh vâkıf-ı mezbûr el-Hâc Mustafa’nın mârru’z-zikr mekteb için vakfı olan asl-ı mâl-ı mezbûr üç yüz guruşu müteveffâ-yı mezbûr Ahmed Beşe’nin muhallefâtından kabz edip, hâlen benim yedimdedir deyu bizim huzûrumuzda ikrâr ve bizi işhâd eyledi. Biz bu husûsa bu vech üzre şâhid[leriz], şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olup, müdde‘î-i mezbûr dahi ba‘de’t-tahlîf, mûcebince meblağ-ı mezbûr üç yüz guruşu müteveffâ-yı mezbûr Topal Mehmed Beşe’nin terekesinden mütevellî-i mezbûra teslîm etmek üzre oğlu mezbûr Ömer’e tenbîh olundukdan sonra mütevellî-i mezbûr meclis-i şer‘de bi’t-tevliye ikrâr ve takrîr-i kelâm edip, mezbûr Ömer’e ânifen edâsına tenbîh olunan meblağ-ı mezbûr için her yüz otuz beşi bir guruşa olmak üzre tereke-i müteveffâ-yı mezbûrdan üç yüz guruşluk mangırı bana teslîm, ben dahi bi’t-tevliye kabz ve tesellüm eyledim. Min ba‘d meblağ-ı mezbûrdan bir akçe ve bir habbe bâkī kalmamışdır dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel sene 1102.

Şuhûdü’l-hâl: Mehmed Çelebi b. Himmet, Hüseyin Çelebi b. Mustafa, Mehmed Beşe b. Hasan, Mehmed Çelebi b. Mehmed, Mehmed Çelebi b. ( ).

(BAB54 - cilt: 20, sayfa: 95 - Hüküm no: 65 - Orijinal metin no: [10b-1])﻿

﻿

﻿

66. Hüküm

Ayşe bt. Mehmed’in evini Hacı Ali b. Bedreddin’e satması

Mahmiye-i İstanbul’da Sultan Selim Câmi‘-i şerîfi kurbunda Çukur Sinan mahallesinde sâkine Ayşe bt. Mehmed nâm hâtun ba‘de ta‘rîfi’ş-şer‘î meclis-i şer‘-i şerîf-i enver ve mahfil-i dîn-i münîf-i ezherde, bâ‘isü hâze’l-kitâb el-Hâc Ali b. Bedreddin nâm kimesne mahzarında [11a] ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup arsasının senede Sivasî Efendi zâviyesine otuz akçe mukāta‘a-i kadîmesi olan mahalle-i mezbûrede vâki‘ bir tarafdan âhar mülküm ve bir tarafdan Ali oğlu Mehmed mülkü ve bir tarafdan tarîk-i hâs ve bir tarafdan câmi‘-i şerîf duvarı ile mahdûd, fevkānî bir bâb oda ve tahtânî bir bâb ve bir sofa ve bir kenîf ve bir mikdâr avluyu müştemil mülk menzilini, bi cümleti’t-tevâbi‘ ve’l-levâhık ve kâffe-i hukūku ve merâfıkı ile mezbûr el-Hâc Ali’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile yüz guruşa bey‘ ve teslîm, ol dahi ber vech-i muharrer iştirâ ve tesellüm ve kabz ve kabûl eyledikden sonra semeni olan meblağ-ı mezbûr yüz guruşu mezbûr el-Hâc Ali yedinden tamâmen ahz u kabz eyledim. Ba‘de’l-yevm menzili mahdûd-ı mezkûr mezbûr el-Hâc Ali’nin mülk-i müşterâsıdır. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel sene 1102.

Şuhûdü’l-hâl: İmâm Ali Efendi b. Mehmed, el-Hâc Aziz b. Şaban, Mehmed b. Ali Bey, İsâ Çelebi b. İbrahim, Mehmed b. Himmet, Mehmed Çelebi b. İdris, Mellâh Şaban b. ( ), Hüseyin b. Ali, İsâ b. Abdullah, İsâ b. Hasan.

(BAB54 - cilt: 20, sayfa: 96 - Hüküm no: 66 - Orijinal metin no: [10b-2])﻿

﻿

﻿

67. Hüküm

Rahime bt. İbrahim’in Şaban Bey b. Murad’la nikahlanması

Vilâyet-i Anadolu’da Amasya kazâsına tâbi‘ Şamir? nâm karye sâkinelerinden olup, hâlâ mahmiye-i İstanbul’da Haydarhâne Medresesi’nde müsâfireten sâkin olan Rahime bt. İbrahim nâm hâtun zât[ı] ma‘rifet-i şer‘î ile ârifân Veli Bey b. Receb ve İbrahim Bey b. Abdullah ta‘rîfleriyle mu‘arrefe olduklarından sonra meclis-i şer‘-i şerîf-i enverde, yine Amasya ahâlîsinden râfi‘ü hâze’l-kitâb Hüseyin Bey b. Murad b. Ali nâm kimesnenin kardeşi husûs-ı âti’z-zikre vekîl olduğu mezbûrân Veli Bey ve İbrahim Bey şehâdetleriyle şer‘an sâbit olan Şaban Bey b. Murad mahzarında ikrâr-ı tâm ve takrîr-i kelâm edip, bundan akdem zevcim olan Küçük Mehmed nâm kimesne bin doksan dokuz senesinde maktûlen fevt olup, târih-i mezbûrdan beri zevcim olmamağla, hâlâ nefsimi beş bin akçe mehr-i müeccel ile zeyl-i kitâbda muharrerü’l-esâmi müslimîn huzûrlarında mezbûr Şaban Bey’e inkâh ve tezvîc edip, ol dahi müvekkili mezbûr Hüseyin Bey için bi’l-vekâle tezevvüc ve kabûl eyledi dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel sene 1102.

Şuhûdü’l-hâl: Veli Bey b. Rıza, İbrahim Bey b. Abdullah, İbrahim Çelebi b. Ahmed, Çavuşzâde Mehmed Çelebi ve gayruhüm.

(BAB54 - cilt: 20, sayfa: 97 - Hüküm no: 67 - Orijinal metin no: [11a-1])﻿

﻿

﻿

68. Hüküm

Kiragos v. Kirkor’un topladığı vergilerden zimmetinin ibrası

Vilâyet-i Anadolu’da Kayseriye kazâsına tâbi‘ Tibze? nâm karye re‘âyâlarının kethüdâları ve taraflarından vekîlleri olup, mahmiye-i İstanbul’da Parmakkapısı’nda müsâfiren sâkin Bogos v. Haçok nâm zimmî meclis-i şer‘-i şerîf-i enver ve mahfil-i dîn-i münîf-i ezherde, işbu bâ‘isü’s-sifr Kiragos v. Kirkor muvâcehesinde ikrâr ve takrîr-i kelâm edip, târih-i kitâbdan yedi sene mukaddem karye-i mezbûrda kethüdâ ve vekîlleri olup avârız-ı dîvâniye ve tekâlîf-i örfiyye cem‘ine me’mûr olmağla mezbûr Kiragos’un doksan altı ve doksan yedi senelerinin bâ-fermân-ı âlî üzerine edâsı lâzım gelen on beş guruş tekâlîf hissesi mezbûrun yedinde kalmakla, mezbûrdan üç guruşunu târih-i mezbûrda zevcesi Kemhi? bt. Sohana nâm zimmîden ahz edip, meblağ-ı bâkī on iki guruş mezbûr Kiragos’un kalmışdı. Hâlâ meblağ-ı mezbûr on iki guruşu dahi mezbûr Kiragos bi’t-tamâm bana def‘ ve teslîm, ben dahi bi’l-vekâle yedinden ahz u kabz eyledim. Ba‘de’l-yevm sinîn-i mezkûrda zikr olunan tekâlîf-i örfiyyeden mezbûr Kiragos’un zimmetinde bir akçe ve bir habbe kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cemâziyelevvel sene 1102.

Şuhûdü’l-hâl: Ahmed Çelebi b. Ahmed, Mahmud b. Hasan, Ahmed b. Ahmed, Ebûbekir b. Hüseyin, Kirmer v. Sefaz, Nursez v. Sahak, Adleruşiyeyin? Panayot v. Dimitri.

(BAB54 - cilt: 20, sayfa: 97 - Hüküm no: 68 - Orijinal metin no: [11a-2])﻿

﻿

﻿

69. Hüküm

Mehmed Bey b. Abdülmennân’ın evini Yusuf Bey b. Abdullah’a satması

Hâlâ Voynuk Beyi olup Dârü’l-hilâfeti’l-aliyye Kostantıniyye el-mahmiye’de Edirnekapısı dâhilinde Ali Paşa-yı Atîk mahallesinde sâkin umdetü’l-emâcid ve’l-a‘yân Filibeli Mehmed Bey b. Abdülmennân b. Abdullah tarafından husûs-ı âti’z-zikri ikrâra vekîl olduğu yine mahalle-i mezbûre sükkânından Mehmed Ağa b. Ali ve el-Hâc Hüseyin b. Abdullah şehâdetleriyle şer‘an sâbit olan Mustafa Ağa b. Receb meclis-i şer‘-i şerîf-i enverde, işbu râfi‘ü’l-kitâb Yusuf Bey b. Abdullah mahzarında bi’l-vekâle ikrâr-ı tâm ve takrîr-i kelâm edip, müvekkilim mûmâ-ileyh Mehmed Bey akd-i âti’z-zikrin sudûruna değin silk-i mülkünde münselik olup, mahalle-i mezbûrda vâki‘ iki tarafdan kendinin âhar mülkü ve bir tarafdan Bedros zimmî mülkü ve bir tarafdan tarîk-i âm ile mahdûd fevkānî iki oda ve tahtânî bir oda ve sofa ve bi’r-i mâ’ ve kenîf ve avluyu müştemil mülk menzilini, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile mezbûr Yusuf Bey’e iki yüz elli esedî guruşa bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr iki yüz esedî guruşu yedinden tamâmen ahz u kabz edip, ba‘de’l-yevm menzili mahdûd-ı mezbûr merkūm Yusuf Bey’in mülk-i müşterâsı olmuşdur. Keyfe mâ yeşâ ve yahtâr mutasarrıf olsun dedi dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel sene 1102.

Şuhûdü’l-hâl: Ali Çelebi b. Hasan, Mustafa Çelebi [b.] İbrahim, Ali Bey b. Mehmed, el-Hâc Kazım Çavuş, İsmail Çelebi (…), Hüseyin Çelebi b. Ahmed, (…), İbrahim Çelebi b. Ahmed.

(BAB54 - cilt: 20, sayfa: 98 - Hüküm no: 69 - Orijinal metin no: [11a-3])﻿

﻿

﻿

70. Hüküm

Hacı Hüseyin b. Mustafa’nın kölesi Şahin’i mükâtebe yoluyla azat etmesi

Mahmiye-i İstanbul’da Toklu Dede mahallesi sükkânından el-Hâc Hüseyin b. Mustafa nâm kimesne meclis-i şer‘-i şerîf-i enverde, kendisine rıkkını i‘tirâf eden işbu orta boylu, çatık kaşlı, sarı elâ gözlü Rûsiyyetü’l-asl Şahin b. Abdullah nâm abd-i memlûkü mahzarında ikrâr ve takrîr-i kelâm edip, mevsûf-ı mezbûr Şahin’i târih-i kitâbdan bir sene tamâmına değin hizmet etmek üzre kitâbete kat‘ eylediğimden sonra ol dahi kitâbet-i merkūmu ba‘de’l-kabûl mevsûf-ı mezbûr müddet-i madrûbe tamâmından sonra sâir ahrâr-ı asliyyîn gibi hür olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel sene 1102.

Şuhûdü’l-hâl: Ahmed Çelebi b. Abdullah, Ahmed Çelebi b. Mahmud, Ramazan Çelebi b. Mehmed, el-Hâc Receb Ağa b. ( ), Usta Mehmed b. ( ), el-Hâc İsmail b. Ahmed.

(BAB54 - cilt: 20, sayfa: 99 - Hüküm no: 70 - Orijinal metin no: [11b-1])﻿

﻿

﻿

71. Hüküm

Fâtıma Hatun bt. Mektûbî Mehmed Efendi’den miras kalan evin büyük hissesinin kızı Emetullah Hatun bt. Mollazâde Mehmed Efendi’ye ait olduğu ve kalan hisseyi de satın aldığı

Mahmiye-i İstanbul’da Beyceğiz mahallesinde sâkine Fâtıma Hâtun bt. el-merhûm Mektûbî Mehmed Efendi nâm hâtun zâtını ma‘rifet-i şer‘iyye ile ârifân İbrahim Çelebi b. Abdullah ve el-Hâc Ali b. Mustafa ta‘rîfleriyle mu‘arrefe oldukdan sonra meclis-i şer‘-i şerîf-i enverde, sulbiye kebîre kızı işbu sâhibü’l-kitâb umdetü’l-muhadderât Emetullah Hâtun bt. el-merhûm Mollazâde Mehmed Efendi tarafından zikri âtî iştirâ ve teslîm-i semene vekîl olup, yine mu‘arrifân-ı mezbûrân şehâdetleriyle şer‘an vekâleti sâbite olan zevci Mehmed Efendi b. el-merhûm İbrahim Efendi mahzarında bi tav‘ihâ ikrâr-ı sahîh-i şer‘î ve i‘tirâf-ı sarîh-i mer‘î kılıp, mahalle-i mezbûrede vâki‘ etrâf-ı erba‘ası Minkārîzâde merhûm Şeyhülislâm Yahya Efendi müte’ehhilîn odaları ve ba‘zan Muharremzâde Efendi odaları ve gılmâna meşrûta merhûm Müderris Abdurrahman Efendi menzili ve merhûm Hasan Ağa mülkü ve ba‘zan Şahin odaları ve İbrahim Çelebi mülkü ve tarîk-i hâs ile mahdûd, dâhiliyesi tahtânî üç oda ve bir mutfak ve bir sofa ve önünde zât-ı eşcâr-ı müsmire ve gayr-ı müsmire bahçe ve bi’r-i mâ’ ve kenîf ve hâriciyesi tahtânî oda ve ahır ve kenîf ve sokak kapısı ve avluyu müştemil mülk menzil zevcim mezbûr Mehmed Efendi’nin mülkü olup, ba‘de vefâtihî sümünü bana ve seb‘a-i esmânı kızı müvekkile-i mezbûre Emetullah Hâtun’a bi’l-irsi’ş-şer‘î isâbet ve intikāl etmişdi. El-hâletü hâzihî menzili mahdûd-ı mezbûrda olan sümün-i hisse-i mu‘ayyene-i ma‘lûmemi ve yine menzili mezbûr dâhilinde İbrahim Çelebi menzili cânibinde vâlidem Ayşe bt. Ahmed nâm Hâtun’a karzan ve redden [ve]irsen bana isâbet eden tûlen ve arzan bi hesâbi terbî‘î elli zirâ‘ mikdârı mülk arsa-i hâliyemi safka-i vâhide ile dâmâdım mezbûr Mehmed Efendi’ye yüz elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm, ol dahi zevcesi müvekkile-i mezbûre Emetullah Hâtun için bi’l-vekâle iştirâ ve kabûl ve temellük ve tesellüm eyledikden sonra semeni olan meblağ-ı mezbûr yüz elli esedî guruşu vekîl-i mesfûr Mehmed Efendi yedinden bi’t-tamâm ve’l-kemâl ahz u kabz ve tesellüm eyledim. Ba‘de’l-yevm menzili mahdûd-ı mezkûrda olan hisse-i irsiyem ve arsa-i hâliyemiz mezbûre Emetullah Hâtun’un mülk-i müşterâsı olup, benim kat‘â alâka ve medhalim kalmamışdır, keyfe mâ yeşâ mutasarrıf olsun dedikde, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel sene 1102.

Şuhûdü’l-hâl: Attâr el-Hâc Mehmed b. Abdullah, Sekkâk Mustafa Çelebi b. Pîrî, Berber Sâlih b. Abdullah, Mehmed Çelebi b. ( ), Şaban b. Muharrem, Ebûbekir Çelebi b. Osman, el-Hâc Mehmed b. Ahmed, Kavukcu Mustafa Çelebi.

(BAB54 - cilt: 20, sayfa: 99 - Hüküm no: 71 - Orijinal metin no: [11b-2])﻿

﻿

﻿

72. Hüküm

Hüseyin Beşe b. Mehmed’in katır davasının reddi

Mahmiye-i İstanbul’da dergâ[h]-ı âlî yeniçerilerinin otuz dokuzuncu ağa bölüğünde mahsûs oda yoldaşlarından Hüseyin Beşe b. Mehmed nâm kimesne meclis-i şer‘-i şerîf-i enverde, bâ‘isü hâze’l-kitâb Mehmed Çavuş b. Ali mahzarında üzerine da‘vâ ve takrîr-i kelâm edip, işbu meclisde mevcûd ve müşâhed olan beyaz nallı katır mülküm olup, târih-i kitâbdan bir sene mukaddem zâyi‘ olmuşdu. Hâlâ mezbûr Mehmed Çavuş bi gayri hakkın vaz‘[-ı yed] edip suâl olunup kasr-ı yedine ve bana teslîme tenbîh olunmak matlûbumdur dedikde, gıbbe’s-suâl mezbûr Mehmed Çavuş cevâbında, mârru’z-zikr katırı Mustafa b. el-Hâc Ali nâm kimesneden on sekiz guruş semen-i medfû‘a iştirâ edip mülk-i müşterâsı olmağla vaz‘-ı yed ederim, müdde‘î-i mezbûrun mülkü olduğu ma‘lûmum değildir deyicek, gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyin beyyine taleb olundukda ityân-ı beyyineden izhâr-ı acz edip, yemîn dahi vermemeğin müdde‘î-i mezbûr Hüseyin Beşe bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel sene 1102.

Şuhûdü’l-hâl: İbrahim Çelebi b. Mehmed, Ali Çelebi b. Bâli, Mustafa Çelebi b. Şaban, Nasuh b. Osman, el-Hâc Ali b. Abdullah.

(BAB54 - cilt: 20, sayfa: 100 - Hüküm no: 72 - Orijinal metin no: [11b-3])﻿

﻿

﻿

73. Hüküm

Manastaka v. Laskar’ın Hekimbaşı Sinan ve Destarî Hüsam vakıflarına borçlu olduğu

Mahmiye-i İstanbul’da Hekim Paşa [Hekimbaşı] Sinan ve Destârî Hüsam vakıflarına mütevellî olan işbu râfi‘ü’l-kitâb İvaz Çelebi b. Abdülmennân nâm kimesne meclis-i şer‘-i şerîf-i enverde, medîne-i mezbûrede Şeyh Ferhad mahallesi sükkânından Manastaka v. Laskar nâm zimmî muvâcehesinde bi’t-tevliye üzerine da‘vâ ve takrîr-i kelâm edip, merkūm Manastaka bin doksan altı senesi Zilhiccesi’nin yirmi ikinci günü vakfeyn-i mezbûreyne bundan mukaddem mütevellî olan Osman Çelebi b. Mehmed b. [12a] Abdullah yedinden vakfeyn-i mezbûreyn mâllarından iki yüz yirmi esedî guruş istidâne ve kabz edip, deyn-i mezbûr mukābelesinde yedinde mülkü olup, mahalle-i mezbûrede vâki‘ bir tarafdan Abraham ve bir tarafdan Asvador nâm zimmîler mülkleri ve bir tarafdan Mustafa Paşa Vakfı’ndan olan odalar ve bir tarafdan tarîk-i âm ile mahdûd üç bâb fevkānî oda ve sofa ve mahzen ve su kuyusunu müştemil mülk menzilini, bi tarîki’l-istiğlâl mütevellî-i mezbûr Osman Çelebi’ye bey‘ ve teslîm eyledikden sonra mütevellî-i merkūm Osman Çelebi dahi menzili mezbûru ba‘de’t-tahliye ve’t-tekābuz târih-i mezbûrdan bir sene tamâmına değin yine merkūm Manastaka’ya otuz üç guruşa îcâr ve teslîm, kable’l-edâ merkūm Osman Çelebi tevliyeti mezbûreden azl, yerine ben mütevellî olmağla, üçümüz bir meclisde iken meblağeyn-i mezbûreyn ile beni mezbûr Manastaka üzerine ihâle ve tevkîl ve her birimiz kabûl eylediğimizden sonra mezbûr Manastaka menzili mezbûrun bir senede ücret-i müsemmâsı olan otuz üç guruşu ve bin yüz senesi Zilhiccesi’ne gelince üç senelik ecr-i mislini vakfeyn-i mezbûreyn için bana def‘ ve teslîm, ben dahi ahz u kabz ve mesârif-i vakfeyne sarf etmişdim. El-ân menzili merkūm mezbûr Manastaka’nın tasarrufunda olmağla, ecr-i misli vukūf-ı tâm ı olan mahalle-i mezbûre ahâlîsinden Yusuf Çelebi b. Ahmed Beşe b. Süleyman ve el-Hâc Mehmed b. Ahmed ve Müezzin Osman Çelebi b. Ahmed’den mahallinde suâl olundukda, menzili mezbûrun ecr-i misli beher yevm onar akçedir deyu mezbûr Manastaka muvâcehesinde haber vermeleriyle, menzili mezbûrun ecr-i misli yevmî onar akçe idiği lede’ş-şer‘i’l-enver zâhir ve mukarrer olmağın, hâlen suâl olunup asl-ı mâl-ı merkūm iki yüz yirmi guruş ile bin yüz senesi Zilhiccesi’nden târih-i kitâba gelince on yedi ile ber vech-i muharrer yevmî onar akçe ecr-i mislinden müctemi‘ beş bin yüz akçeyi vakfeyn-i mezbûreyn için bana edâ ile fekk-i rehne merkūm Manastaka’ya tenbîh olunmak bi’t-tevliye matlûbumdur dedikde, gıbbe’s-suâl merkūm Manastaka cevâbında, fi’l-hakīka kaziyye bâlâda tafsîl ve beyân ve şerh ve ayân olunan vech üzre olup, asl-ı mâl-ı mezbûr iki yüz yirmi guruş ile menzili mezbûrun yevmî onar akçe ecr-i mislinden on yedi ile müctemi‘ olan beş bin yüz akçe vakfeyn-i mezbûreyne el-ân zimmetinde edâsı lâzım deyni olduğunu tav‘an ikrâr ve i‘tirâf etmeğin, alâ mûcebi i‘tirâfihî meblağeyn-i mezbûreyn iki yüz yirmi guruş ile beş bin yüz akçeyi vakfeyn-i mezbûreyn için mütevellî-i mezbûr İvaz Çelebi’ye edâ ile fekk-i rehne mezbûr Manastaka’ya tenbîh olunup, mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İmâm Hüseyin Efendi, Abdullah Efendi b. Ahmed, Ahmed Bey b. Hasan, Ahmed Bey b. Osman, Mustafa Efendi b. Ali, Ömer Çelebi b. Eyüb, İbrahim Çelebi b. Mehmed.

(BAB54 - cilt: 20, sayfa: 101 - Hüküm no: 73 - Orijinal metin no: [11b-4])﻿

﻿

﻿

74. Hüküm

Ayşe bt. Hüseyin’in Hacı Mustafa b. Halil’den muhâlaa yoluyla boşanması

Mahmiye-i İstanbul’da Sultanhamamı kurbunda Hoca Kasım Günânî mahallesi sâkinelerinden Ayşe bt. Hüseyin nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i muhâlı‘ı işbu bâ‘isü’l-vesîka el-Hâc Mustafa b. Halil nâm kimesne mahzarında ikrâr ve takrîr-i kelâm edip, zevcim mezbûr el-Hâc Mustafa zimmetinde mütekarrir ve ma‘kūdun aleyh olan üç bin akçe mehr-i müeccelim ve nafaka-i iddet-i mu‘ayyenemden fâriğa olup, me’ûnet-i süknâm dahi kendi üzerime olup mezbûrun firâşından hâsıl ve benden mütevellid sagīr oğlum Halil’i yedi yaşına değin kendi mâlımla infâk ve iksâ etmek üzre zevcim mezbûr ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âm ile râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ahmed b. Ahmed, Hüseyin b. Mustafa, diğer İbrahim Çelebi b. Mehmed, Mehmed b. Ali, Bâli b. Süleyman.

(BAB54 - cilt: 20, sayfa: 102 - Hüküm no: 74 - Orijinal metin no: [12a-1])﻿

﻿

﻿

75. Hüküm

Seyyid Abdullah b. Yusuf’un kölesi Siyavuş’u azat etmesi

Mahmiye-i İstanbul’da Ali Paşa-yı Atîk mahallesinde sâkin es-Seyyid Abdullah b. Yusuf Efendi meclis-i şer‘-i şerîf-i enver ve mahfil-i dîn-i münîf-i Muhammedî’de takrîr-i kelâm ve ta‘bîr ani’l-merâm edip, bana rıkkını mu‘terif işbu uzun boylu, açık kaşlı, sarışın Rûsiyyü’l-asl Siyavuş b. Abdullah’ı hasbeten lillâhi’l-meliki’l-Hallâk ve taleben li merzâti’r-Rabbi’r-Rezzâk mâlımdan tahrîr ve i‘tâk ve sâir ahrâr-ı asliyyîn silkine idrâc ve ilhâk eyledim. Ba‘de’l-yevm mevsûf-ı mezbûr Siyavuş sâir ahrâr-ı asliyyîn gibi hür olup, üzerinde velâ’iyyet-i abdden gayrı hakkım kalmadı dedikde, mâ vaka‘a bi’t-taleb ketb olundu. Tahrîren fi’l-yevmi’s-sâmin ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi en-nâib li Davudpaşa, Berber Usta Hasan b. Abdullah, Halil Efendi b. ( ) el-imâm, Halil b. Bayezid, Ahmed b. İbrahim, Hamdi? Çelebi b. Ahmed, diğer Hamdi? Çelebi b. Ahmed?, Halil Beşe b. Receb.

(BAB54 - cilt: 20, sayfa: 102 - Hüküm no: 75 - Orijinal metin no: [12a-2])﻿

﻿

﻿

76. Hüküm

Müezzin Mehmed Çelebi b. Ali’nin menzil vakfiyesi

Elhamdü li veliyyihî ve’s-salâtü alâ nebiyyihî Muhammed ve âlihî ve sahbihî ecma‘în. Ammâ ba‘d işbu kitâb-ı sıhhat-nisâbın tahrîrine bâdî oldur ki, mahmiye-i İstanbul’da Debbâğ Yunus mahallesinde sâkin sâhibü’l-hayrât ve’l-hasenât Müezzin Mehmed Çelebi b. Ali meclis-i şer‘-i şerîf-i şâmihu’l-imâdda, zikr-i âtî vakfına li ecli’t-tescîl mütevellî nasb ve ta‘yîn eylediği Sefer Beşe b. Hasan mahzarında ikrâr-ı tâm ve takrîr-i kelâm edip, silk-i mülkümde münselik olup, mahalle-i mezbûrede vâki‘ bir tarafı Ali Bey menzili ve bir tarafı el-Hâc İbrahim tasarrufunda olan menzil ve bir tarafı ba‘zan Saraç İbrahim Çelebi mülkü ve ba‘zan tarîk-i hâs ve bir tarafı el-Hâc Mehmed menzili ile mahdûd fevkānî bir bâb oda ve tahtânî bir bâb oda ve bir sofa ve müşterek kenîf ve bir mikdâr avluyu müştemil mülk menzilini, bi cümleti’l-hudûd ve’l-hukūk hasbeten lillâhi te‘âlâ ve haseneten li rûh-ı rasûlihi’l-mu‘allâ vakf-ı sahîh-i mü’ebbed ve habs-i sarîh-i muhalled ile vakf ve habs edip, şöyle şart ve ta‘yîn eyledim ki, mâdemki hayâtda olam menzili mezbûrda kendim sâkin ve mutasarrıf olam, vefâtımdan sonra zevcem Fâtıma bt. Ali nâm hâtun sâkine ve mutasarrıfe ola. Ba‘de vefâtihâ menzili mezbûr alâ cerâ’l-âde icâre-i mu‘tâde ile îcâr olundukdan sonra icâresinden yevmî iki akçesin mahmiye-i mezbûrede Tüfenkhâne kurbunda vâki‘ mescidi şerîf avlusunda müceddeden li vechillâhi te‘âlâ vaz‘ eylediğim musluğa su getiren kimesneye vazîfe olmak üzre verile, icâreden ziyâde kalırsa ta‘mîr ve termîm-i menzile sarf oluna ve sulbiye kızlarım Rukiye ve Sâliha ve dâmâdlarım Mehmed Çelebi ve Süleyman Beşe ve zikr olunan Tüfenkhâne’de olan tüfenkçi ve kundakcı ustaları zikr olunan vakfa hasbî nâzır olalar. Ve mürûr-ı eyyâm ile şurût-ı mezkûreye ri‘âyet müte‘azzir olursa mutlaka fukarâ-i müslimîne vakf ola ve tebdîl ve tağyîr merreten ba‘de uhrâ yedimde ola deyu menzili mezbûru fâriğan ani’ş-şevâgil mütevellî-i mezbûra teslîm, ol dahi tesellüm ve kabz ve sâir mütevellîlerin evkāfda olan tasarrufları gibi tasarruf eyledi dedikde, gıbbe’t-tasdîki’ş-şer‘î vâkıf-ı mezbûr taht-ı vifâkdan cânib-i şikāka âzim olup, vakf-ı akār muhtâr-ı eimme-i ahyâr? olan İmâm-ı A‘zam ve imâm-ı efhâm Ebû Hanife el-Kûfî -cûziye bi’l-hayr ve kûfiye-katında sahîh ve câ’iz, lâkin müstelzim-i lüzûm olmayıp ve vâkıf menâfi‘-i vakfını nefsine şart etse ba‘zı eimme-i kirâm katında mubtıl-ı vakf olmağın vakf-ı mezbûrdan rücû‘ eyledim, menzili mezbûru mülküme istirdâd eyledim dedikde, mütevellî-i mezbûr cevâb-ı bâ-savâba mütesaddî olup, eğerçi hâl bâlâda bast olunan minvâl üzredir, lâkin inde’l-imâmeyn-i hümâmeyni’l-mükerremeyn siyemâ ba‘de’t-teslîm ile’l-mütevellî İmâm Yusuf katında şart-ı mezkûra müsâdife olursa vakıf sahîh ve sıhhat müstelzim-i lüzûmdur, ana binâ’en red ve teslîmden imtinâ‘ ederim deyu husûmet ve nizâ‘ ve ol vechile fasl u ve hasma tâlib olduklarında, hâkim-i muvakki‘-i sadr-ı kitâb-tûbâ-lehû ve hüsnü me’âb-hazretleri dahi tarafeynin kelâmında zikr-i dakīk ve te’emmül-i enîk edip, cânib-i vakfı evlâ ve ahrâ görmeğin, âlimen bi’l-hilâf ve mürâ‘iyyen limâ yecîrü mürâ‘âtihî fî tescîli’l-evkāf vakf-ı mezbûrun sıhhat ve lüzûmuna hükm-i sahîh ve kazâ-i mer‘î etmeğin, min ba‘d vakf-ı mezbûr sahîh ve lâzım oldu. Fe-men beddelehû ba‘de mâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecru’l-vâkıfu ale’l-hayyi’l-cevâdi’l-kerîm cerâ zâlike, Ve hurrire fi’l-yevmi’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, es-Seyyid Abdülmu‘tî Efendi, İbrahim Çelebi b. Ahmed, İbrahim Çelebi b. Mehmed, Ali b. Bâli.

(BAB54 - cilt: 20, sayfa: 103 - Hüküm no: 76 - Orijinal metin no: [12b-1])﻿

﻿

﻿

77. Hüküm

Fâtıma bt. Abdullah ile Mehmed Dede b. Derviş’in ortak aldıkları evi nöbetleşe kullanacakları

Mahmiye-i İstanbul’da Ayasofya-i Kebîr kurbunda Kabasakal Sinan Ağa mahallesi sâkinelerinden Fâtıma bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, Mehmed Dede b. Derviş nâm kimesne mahzarında ikrâr ve takrîr-i kelâm edip, bundan akdem Doğanî Ahmed Bey Vakfı’ndan olup icâreteyn-i ma‘lûmeteyn ile bâ-izn-i mütevellî mezbûr Mehmed Dede ile ale’l-iştirâki’s-seviy tefevvüz ve kabz eylediğimiz bir tarafdan Terzi İbrahim menzili ve bir tarafdan İbşiroğlu Mustafa menzili bir tarafdan Mehmed Efendi menzili ve bir tarafdan tarîk-i hâs ile mahdûd menzilde mezbûr Mehmed Dede ile ma‘an sâkine olmak mümkün olmamağla, bi’t-terâzî târih-i kitâbdan altı ay tamâmına değin ben sâkine olup, ba‘dehû mezbûr Mehmed Dede dahi altı ay sâkine olmak üzre münâvebeten mühâye’e-i zamânîne vechi üzre beynimizde kavl ve ittifâk eyledik dedikde, gıbbe’t-tasdîk-i vicâhî mâ vaka‘a bi’t-taleb ketb olundu. Fi’l-yevmi’s-sâdis min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ebûbekir b. Hasan, Osman b. Hüseyin ve gayruhüm.

(BAB54 - cilt: 20, sayfa: 104 - Hüküm no: 77 - Orijinal metin no: [12b-2])﻿

﻿

﻿

78. Hüküm

Ölen Fâtıma bt. Ali’nin küçük oğlu Ahmed’e Musa Çelebi b. Ömer’in vasî tayini

Mahmiye-i İstanbul’da Ma‘cûnî Kasım mahallesinde sâkine iken bundan akdem vefât eden Fâtıma bt. Ali nâm hâtunun sadrî sagīr oğlu Ahmed’in babası Ömer b. Ali mütlif ve mübezzir olduğu ahâlî-i mahallesi ihbârıyla şer‘an zâhir olmağla, sagīr-i mezbûra vâlidesinden müntakil iki bin üç yüz otuz dört akçe mâl-ı mevrûsuna ve sâir tesviye-i umûruna bir [va]sî nasb olunmak mühim ve lâzım ve sagīr-i mezbûrun dayısı işbu bâ‘isü’l-kitâb Musa Çelebi b. Ömer her vechile vesâyet uhdesinden gelmeğe kādir olduğu zeyl-i kitâbda muharrerü’l-esâmi müslimîn ihbârıyla lede’ş-şer‘i’l-enver müte‘ayyin olmağla, mezbûr Musa Çelebi sagīr-i merkūm için taraf-ı şer‘-i münîrden vasî nasb ve ta‘yîn olundukda, ol dahi vesâyet-i mezbûreyi kabûl ve merâsimini edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel sene 1102.

Şuhûdü’l-hâl: Hasan Çelebi b. Abdullah, Usta Mehmed b. ( ), Hüseyin Çelebi b. ( ), İbrahim Çelebi b. Ahmed, Ebûbekir b. Hüseyin.

(BAB54 - cilt: 20, sayfa: 105 - Hüküm no: 78 - Orijinal metin no: [12b-3])﻿

﻿

﻿

79. Hüküm

Ahmed b. Ömer adlı çocuğa nafaka takdir edildiği

Hâkim, Ahmed b. Ömer nâm sagīrin nafakası, kisvesi ve sâir havâic-i lâzimesi için, medine-i mahmiye-i Kostantıniyye mahallâtından Macuncu Kasım mahallesinde sâkine olan Ayşe bt. Zülfikar nâm anne annesi ve hâdinesinin talebiyle, bundan akdem fevt olan Fatıma bt Ömer nâm annesinden irs-i şer‘le kendisine intikal eden mallardan alınmak üzere, zeyilde mezkûr tarihten itibaren yevmî râyicü’l-vakt dört akçe farz ve takdir etti. Hâkim, meblağ-ı mefrûz-i mezkûru, sagīr-i merkūmun havâic-i zarûriyesine sarf etmeye ve vakt-i hâcette istidâne edip lede’z-zafer mâl-ı mersûma rücû‘ etmeye mezbûre Ayşe hâtuna izin verdi.

Cerâ zâlike ve hurrire fi’l-yevmi’s-sâbi‘ ve’l-ışrîn min Cumâdelûlâ sene 1102.

Şuhûdü’l-hâl: İbrahim Çelebi b. Ahmed, Mahmud b. Ömer, Hasan Çelebi b. ( ), Hüseyin Çelebi b. ( ), Usta Mehmed b. ( ), Mehmed Çelebi b. İbrahim

(BAB54 - cilt: 20, sayfa: 105 - Hüküm no: 79 - Orijinal metin no: [13a-1, Arapça])﻿

﻿

﻿

80. Hüküm

Hacı Hüseyin b. Satılmış’ın Abdülkâdir Efendi b. Ebûbekir’deki alacağını tahsil ettiği

Mahmiye-i İstanbul’da ( ) mahallesi sükkânından Aşcı el-Hâc Hüseyin b. Satılmış nâm kimesne meclis-i şer‘-i şerîf-i enverde, işbu râfi‘ü’l-vesîka İmâm Abdülkādir Efendi b. Ebûbekir mahzarında ikrâr ve takrîr-i kelâm edip, merkūm Abdülkādir Efendi bundan akdem beynimizde ma‘lûm menzilini bana yüz yirmi guruşa bey‘ ve kabz-ı semen edip, ba‘dehû bi’t-terâzî ikāle ve fesh olunmakla, semen-i merkūmun yüz on guruşunu bana red ve teslîm etmekle bâkī zimmetinde on guruş hakkım kalmışdı. Meblağ-ı bâkī on guruşu dahi yedinden ahz u kabz ettiğimden sonra mezbûr yüz yirmi guruşdan merkūm Abdülkādir Efendi’nin zimmetinde bir akçe ve bir habbe hakkım bâkī kalmayıp, min ba‘d meblağ-ı mezbûre ve sâir beynimizde cereyân eden ahz u i‘tâya müte‘allika min cemî‘i’d-de‘âvî merkūm Abdülkādir Efendi’nin zimmetini ibrâ-i âmla ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel sene 1102.

Şuhûdü’l-hâl: İbrahim Çelebi b. Ahmed, Mustafa b. Şaban, Ali Efendi b. Mustafa, Ali b. Bâli, diğer İbrahim Çelebi b. Ahmed.

(BAB54 - cilt: 20, sayfa: 105 - Hüküm no: 80 - Orijinal metin no: [13a-2])﻿

﻿

﻿

81. Hüküm

Nafaka miktarının indirildiği

İşbu, mazmûnunda tenkīs-i nafakadan bahseden sahîh ve şer‘î bir hüccettir. Sikāt ve udûlden vâki‘ ihbâr ile bâ‘is-i hâze’l-kitâb Ahmed Efendi b. Şaban’ın Fahriye nâm sagīresine, mahmiye-i Kostantıniyye mahallâtından Bağlanî? mahallesinde sâkine olan Fatıma bt. Yusuf nâm annesi ve hâdinesinin talebiyle bundan akdem kıbel-i şer‘den farz ve takdir edilen altı akçeyi edâdan âciz olduğu zâhir olup tahakkuk ettiğinde, hâkim el-hâsim, el-fâzıl el-fâsıl beyne’l-hakkı ve’l-bâtıl el-muvakkı‘ sadrı hâze’l-kitâb bi-tevkī‘ihi’l-müstetâb, bu miktardan iki akçeyi tenkīs edip nafakayı dört akçeye indirdi.

Cerâ zâlike ve hurrire fi’l-yevmi’t-tâsi‘ aşere ve’l-ışrîn min Cumâdelûlâ sene isneyn ve mie ve elf.

Şuhûdü’l-hâl: Abdülbâki Efendi el-imam, İbrahim b. Maksud, Mustafa b. Neccâr, İbrahim Çelebi b. Mehmed, İbrahim Çelebi b. Ahmed, Receb Çelebi b. Hüseyin, Ahmed Efendi b. Hasan, Muharrem Efendi b. Mustafa

(BAB54 - cilt: 20, sayfa: 106 - Hüküm no: 81 - Orijinal metin no: [13a-3, Arapça])﻿

﻿

﻿

82. Hüküm

Ali Reis b. Mehmed’in Abdülkerim Odabaşı b. İbrahim’e tüfenk satışından olan borcunu kabul etmesi

Mahmiye-i İstanbul’da vâki‘ Tüfenkçi tâifesinden işbu râfi‘ü’l-kitâb Abdülkerim Odabaşı b. İbrahim nâm kimesne meclis-i şer‘-i şerîf-i enver ve mahfil-i dîn-i münîf-i [ezherde], sefîne reislerinden es-Seyyid Ali Reis b. es-Seyyid Mehmed nâm kimesne mahzarında ikrâr ve takrîr-i kelâm edip, semeni târih-i kitâbdan ( ) güne değin müeccel olmak üzre yedimde mülküm olan iki aded cedîd tüfengimi safka-i vâhide ile merkūm es-Seyyid Ali Reis’e yüz kıt‘a esedî guruşa kat‘an bey‘ ve temlîk ve teslîm, ol dahi ber vech-i muharrer yedimden iştirâ ve temellük ve kabz etmekle, semen-i mezbûr yüz esedî guruş merkūm es-Seyyid Ali Reis’in zimmetinde bana deyni olmağın, hâlâ merkūm es-Seyyid Ali Reis’e suâl olunup, takrîri tahrîr olunmak matlûbumdur dedikde, gıbbe’s-suâl merkūm Ali Reis cevâbında, kaziyye minvâl-i muharrer üzre olup, mezbûr Abdülkerim Odabaşı yedinden ber vech-i meşrûh iştirâ ve kabz eylediğim iki aded tüfengin bahâsından yüz kıt‘a esedî guruş zimmetimde merkūm Abdülkerim Odabaşı’ya vâcibü’l-edâ müeccel deynimdir dedikde, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel sene 1102.

Şuhûdü’l-hâl: Ali Efendi b. Mustafa, İbrahim Efendi b. Şaban, İbrahim Çelebi b. Ahmed, Osman b. Hasan, es-Seyyid Ali Çavuş b. Mustafa, es-Seyyid Mehmed Çavuş b. Hasan, es-Seyyid Ebûbekir Çavuş b. Mehmed, es-Seyyid İbrahim Çavuş b. ( ), Receb Beşe.

(BAB54 - cilt: 20, sayfa: 106 - Hüküm no: 82 - Orijinal metin no: [13a-4])﻿

﻿

﻿

83. Hüküm

Seyyid Ali b. Hasan Ağa’nın arazisini Mehmed Ağa b. Mahmud’a satması

Vilâyet-i Anadolu’da Pazarsuyu kazâsına tâbi‘ Bayramşah-ı Bâlâ nâm karye sükkânından es-Seyyid Ali b. Hasan Ağa nâm kimesne meclis-i şer‘-i şerîf-i şâmihu’l-imâd ve mahfil-i dîn-i münîf-i râsihü’l-evtâdda, yine karye-i mezbûre sükkânından Mehmed Ağa b. Mahmud nâm kimesne mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp, karye-i mezbûre sınırı dâhilinde Yumrutaş demekle ma‘rûf mevzi‘de vâki‘ lede’l-ahâlî ve’l-cîrân ma‘lûmü’l-hudûd taht-ı tasarrufumda olan bir kıt‘a tarlamı, bâ-ma‘rifet-i sâhib-i arz-ı merkūm Mehmed Ağa’ya on guruş bedel mukābelesinde ferâğ ve tefvîz, ol dahi ber vech-i muharrer tefevvüz ve kabûl eylediğinden sonra bedel-i ferâğ olan meblağ-ı mezbûr on guruşu mezbûr Mehmed Ağa bana def‘ ve teslîm, ben dahi yedinden bi’t-tamâm ahz u kabz edip, mârru’z-zikr tarlayı mahallinde zabt u tasarrufa mezbûru taslît, ba‘de’l-yevm mârru’z-zikr tarlada benim hakk ve alâkam kalmayıp mezbûr Mehmed Ağa’nın dâhil-i havza-i tasarrufu olmuşdur dedikde, gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb ve imlâ olundu. Fi’l-yevmi’s-sâmin ve’l-ışrîn min Cemâziyelevvel sene 1102.

Şuhûdü’l-hâl: Es-Seyyid Mehmed Efendi b. es-Seyyid Şeyh Mahmud, Mehmed Efendi b. Ahmed, es-Seyyid Ali b. es-Seyyid Mehmed, Şeyh Hasan Efendi, Musli Beşe b. Mehmed, Ali Çelebi b. Yahya.

(BAB54 - cilt: 20, sayfa: 107 - Hüküm no: 83 - Orijinal metin no: [13a-5])﻿

﻿

﻿

84. Hüküm

Mehmed b. Kenan’ın üzerine çocukları için nafaka takdiri

Mahmiye-i İstanbul’da Neslişah Sultan mahallesinde sâkine Ayşe Hâtun bt. Mehmed nâm hâtun meclis-i şer‘-i şerîf-i enverde ve meclis-i dîn-i münîf-i ezherde, zevc-i mutallıkı bâ‘isü hâze’l-kitâb Mehmed b. Kenan mahzarında takrîr-i kelâm ve ta‘bîr-i ani’l-merâm edip, mezbûr Mehmed’in firâşından hâsıl ve benden mütevellide sadriye sagīre kızım Rukiye ve sagīr oğlum Ahmed bi hakkı’l-hidâne hacr ve terbiyemde olmağla sagīretân-ı mezbûretânın nafaka ve kisve ve sâir levâzım-ı mühimmesi için babası mezbûr Mehmed üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīretân-ı mezbûretânın nafaka ve kisve ve sâir levâzım-ı mühimmesi için babası mezbûr Mehmed üzerine târih-i kitâbdan sagīre kızı Rukiye’ye dört akçe ve sagīr oğlu Ahmed’e dört akçe cem‘an sekiz akçe farz ve takdîr edip, meblağ-ı mefrûz-ı mezbûru sagīretân-ı mezbûretânın nafaka ve kisve ve sâir levâzım-ı mühimmesine harc ve sarfa lede’l-iktizâ istidâneye ve inde’z-zafer babası mezbûr üzerine rücû‘a mezbûre Ayşe Hâtun’a izin vermeğin, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min şehri Cemâziyelevvel sene 1102.

Şuhûdü’l-hâl: Seyyid Mehmed b. Mehmed, Mustafa Çelebi b. Mehmed, Ahmed b. Abdullah, Mehmed b. Ramazan, Ali b. Hüseyin, İbrahim Çelebi b. Ahmed.

(BAB54 - cilt: 20, sayfa: 107 - Hüküm no: 84 - Orijinal metin no: [13b-1])﻿

﻿

﻿

85. Hüküm

Hacı Musa b. Hacı Ali’nin Ahmed Ağa b. Hacı Mustafa’ya borcunu ödemesi

Mahmiye-i İstanbul’da Şeyh Vefa mahallesinde sâkin işbu bâ‘isü’l-kitâb umdetü’l-eşbâh Ahmed Ağa b. el-Hâc Mustafa meclis-i şer‘-i şerîf-i enverde, vilâyet-i Anadolu’da Beypazarı sükkânından el-Hâc Musa b. el-Hâc Ali nâm kimesne mahzarında üzerine da‘vâ ve takrîr-i kelâm edip, mezbûr el-Hâc Musa yine Beypazarı sükkânından olup, hâlâ gaybet eden Zülfikar b. Zülfikar nâm kimesneyi üzerime taslît edip, mukaddemâ Beypazarı Voyvodası Hasan Ağa’nın havâlesi ile Beypazarı kazâsı ahâlîsinden dört yüz otuz dört guruş ahz u kabz eyledin, mezbûr Zülfikar ahâlî-i vilâyetin cümlesi taraflarından vekîldir deyu tahvîf-i vech-i şer‘î üzre isbât-ı müdde‘â etmeksizin yirmi beş guruş kıymetli bir baş Bârgir ile nakid yetmiş beş guruşumu ahz u kabz etmekle, husûs-ı mezbûru mezkûr el-Hâc Musa’dan da‘vâ ve müdde‘âmı muvâcehesinde udûlle şer‘an isbât dahi etmeğin, yine bana red ve teslîmden imtinâ‘ eder, suâl olunup aynî mevcûd olan mârru’z-zikr Bârgir ile meblağ-ı mezbûr yetmiş beş guruşu red ve teslîme tenbîh olunmak matlûbumdur dedikde, gıbbe’s-suâl mezbûr el-Hâc Musa cevâbında, fi’l-hakīka hâl bâlâda şerh ve beyân ve tafsîl ve a‘yân olunan minvâl üzre olup, mârru’z-zikr Bârgir yedinde mevcûd olmağla Bârgir-i mezkûr ile meblağ-ı mezbûr yetmiş beş guruşu müdde‘î-i mezbûra red ve teslîme ba‘de’t-tenbîh, mezbûr el-Hâc Musa zikr olunan Bârgir ile meblağ-ı mezbûr yetmiş beş guruşu merkūm Ahmed Ağa’ya red ve teslîm, ol dahi ahz u kabz etmeğin, işbu vesîka bi’t-taleb [ketb] olundu. Fi’s-sâlis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, Mübâşir Ali Çavuş b. Resul, es-Seyyid Mehmed Çelebi b. Mustafa, es-Seyyid İsâ b. Mansur Efendi, Yahya Efendi b. Ahmed, el-Hâc Mustafa Ağa b. Davud.

(BAB54 - cilt: 20, sayfa: 108 - Hüküm no: 85 - Orijinal metin no: [13b-2])﻿

﻿

﻿

86. Hüküm

Resul b. Tayyib’in emlâk ve arazisini Ali Bey b. Osman’a satması

Vilâyet-i Anadolu’da Kastamonu sancağında Daday kazâsına tâbi‘ Eşen nâm karye ahâlîsinden olup mahmiye-i İstanbul’da Şeyh Ebülvefâ kurbunda sâkin Resul b. Tayyib nâm kimesne meclis-i şer‘-i şerîf-i enverde, bâ‘isü hâze’l-kitâb Ali Bey b. Osman nâm kimesne mahzarında ikrâr ve takrîr-i kelâm edip, silk-i mülkümde münselik olup, karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzil arsasını ve havuz yeri ve eşcâr-ı müsmire ve gayri müsmireyi hâvî bahçe-i kübrâ bi safkatin vâhidetin mezbûr mülkü bana beş guruşa bey‘-i bâtt-ı sahîh-i şer‘î ile bey‘, ol dahi vech-i muharrer üzre iştirâ ve kabûl edip, yine karye-i mezbûrede vâki‘ ma‘lûmü’l-hudûdi’l-kat‘ tarlalarımın dahi hakk-ı tefvîzini yirmi guruş bedel mukābelesinde sâhib-i arz ma‘rifetiyle mezbûr Ali Bey’e tefvîz, ol dahi tefevvüz ve kabûl ettiğinden sonra semen-i mezbûr ile bedel-i merkūm cem‘an yirmi beş esedî guruşu mezkûr Ali Bey yedinden tamâmen ahz u kabz edip, emlâk-i mezbûru ve arâzî-i merkūmu mahallinde kabza mezbûr Ali Bey’e taslît eyledim. Min ba‘d emlâk-i mezbûr Ali’nin mülk-i müşterâsı ve arâzî-i merkūme hakk-ı müfevvazıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb [ketb] olundu. Fi’l-yevmi’s-sânî aşer min Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Receb, Abdülkādir b. Süleyman, Mustafa b. Şaban, İbrahim Çelebi b. Sefer, Yahya b. Receb, Abdülbâki b. Mehmed, Abdullah Efendi b. Himmet, Ahmed b. Bekir ve gayruhüm.

(BAB54 - cilt: 20, sayfa: 109 - Hüküm no: 86 - Orijinal metin no: [13b-3])﻿

﻿

﻿

87. Hüküm

İsmail b. Mustafa üzerine boşadığı hamile eşi Hatice bt. Abdullah için nafaka takdiri

Mahmiye-i İstanbul’da Molla Hüsrev mahallesinde sâkine Hatice bt. Abdullah nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i mutallıkı işbu bâ‘isü’l-vesîka İsmail b. Mustafa mahzarında ikrâr-ı tâm ve takrîr-i kelâm edip, mezbûr İsmail zevcim olup bundan akdem beni bâyinen tatlîk edip, mezbûrun firâşından hamlim zuhûr etmekle, iddet-i haml münkaziye oluncaya değin mezbûr İsmail üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tû[bâ]-lehû ve hüsnü me’âb-hazretleri dahi mezbûre Hatice’ye târih-i kitâbdan yevmî dörder akçe nafaka farz ve takdîr edip, meblağ-ı mefrûz-ı mezbûru kendiye harc ve sarfa ve lede’l-iktizâ istidâneye ve inde’z-zafer zevci mezbûr İsmail üzerine rücû‘a mezbûre Hatice’ye izin vermeğin, mâ vaka‘a bi’t-taleb ketb olundu. Fi’l-yevmi’l-hâmis aşer min şehri Recebi’l-ferd sene 1102.

Şuhûdü’l-hâl: İbrahim Çelebi b. Ahmed, Mahmud b. Hasan, Ali b. Bali, Ahmed b. Ahmed.

(BAB54 - cilt: 20, sayfa: 109 - Hüküm no: 87 - Orijinal metin no: [13b-4])﻿

﻿

﻿

88. Hüküm

Hüseyin b. Mustafa’nın Mehmed Bey b. Bayram’a borcunu ödediği

Mahmiye-i İstanbul’da Sarıgez’de sâkin Mehmed Bey b. Bayram tarafından husûs-ı âti’l-beyâna vekîl olup, Hasan Çelebi b. Mehmed ve Ahmed Ağa b. Receb şehâdetleri ile şer‘an vekâleti sâbite olan Abdülbâki Ağa b. Mustafa meclis-i şer‘-i şerîf-i enverde, vilâyet-i Anadolu’da medîne-i Tire’de Türenc? mahallesinde sâkin işbu bâ‘isü’l-kitâb Hüseyin b. Mustafa mahzarında bi’l-vekâle ikrâr ve i‘tirâf edip, müvekkilim mezbûr Mehmed Bey mukaddemâ Tire mütesellimi olmağla merkūm Hüseyin müvekkili mezbûr için bi gayri hakkın cebren yüz aded Engürüs altını ve kıymetleri beynimizde ilm-i şer‘î ile ma‘lûm bir câmeşûy ve sâir eşyâ-yı ma‘lûmeyi kabz etmiş idi deyu müvekkilim mezbûrdan da‘vâ edip, ol vechile beynlerinde ba‘de’l-münâza‘a muslihûn tavassut edip, beynlerinde evvelâ sekiz bin akçelik mangır üzerine musâlaha olundukda, mezbûr Hüseyin dahi sulh-ı mezbûru kabûl ve bedelini kabz ve ziyâde[ye] müte‘allika âmme-i da‘vâdan ibrâ etmekle, müvekkili mezbûr Mehmed Bey dahi mezkûr Hüseyin[‘in] bedel-i sulh olmak üzre verdiği meblağı mezbûre müte‘allika cemî‘ da‘vâdan ibrâ eyledi, her birinin âhar ile nizâ‘ları kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ahmed Çavuş b. Receb, el-Hâc İbrahim Ağa b. Yusuf, Hasan Çavuş b. Mustafa, Ahmed Efendi el-imâm, Hüseyin Çavuş b. Mehmed ve gayruhüm.

(BAB54 - cilt: 20, sayfa: 110 - Hüküm no: 88 - Orijinal metin no: [14a-1])﻿

﻿

﻿

89. Hüküm

Mustafa b. Zülfikar’ın Sakine bt. Hüseyin’den intikal eden eşyaları Mehmed Çelebi b. İsmail’e satması

Fi’l-asl vilâyet-i Anadolu’da Akyazı kazâsına tâbi‘ Bâzergânlı nâm karye sükkânından olup, hâlâ mahmiye-i İstanbul’da Çıkrıkçı Kemal mahallesinde tavattun eden Mustafa b. Zülfikar meclis-i şer‘-i şerîf-i enverde Mehmed Çelebi b. İsmail nâm kimesne mahzarında ikrâr-ı tâm ve takrîr-i kelâm edip, karye-i mezbûrede sâkine iken bundan [akdem] vefât eden li ebeveyn er karındaşım kızı Sâkine bt. Hüseyin nâm hâtun[dan] bi hasebi’l-irsi’ş-şer‘î bana intikāl eden işbu yedimde olan defter nâtıka olduğu üzre, bir sîm bâzûbend ve bir sîm saçbağı ve bir istefan ve üç gömlek ve bir beyaz sâde ve bir mâî dârâyî kaftan ve bir mâî kapama ve bir don ve bir mikdâr bez ve iki ayaklı taş ve bir küçük yasdık ve bir dest-mâl ve bir balta ve def‘a bir balta ve kazan ve bir testere ve mendil ve iki saçbağı ve bir küçük musluk ve kebîr bakraç ve kazgan ve bir süd tavası ve bir saban demiri ve bir kılıç demiri ve bir çatal sabanı demiri ve bir ibrik ve iki çuval ve bir anbar ve iki saç ve bir düğe ve bir el değirmeni ve bir ma‘lûmü’l-hudûd menzil yeri ve iki tosun ve iki saman damı ma‘a saman ve bir çift kara sığır öküzü ve bir tencere ve bir yorgan ve bir yasdık ve bir kilim ve bir çuka ferâce ve iki gömlek ve iki tombay tosunu ve bir kara sığır ineği ve bir kilim ve bir tâbe ve bir bakraç ve bir sahan ve bir zıbınımı [bi]safkatin vâhidetin mezbûr Mehmed Çelebi’ye yedi [bin] akçe [ye bey‘], ol dahi ber vech-i muharrer iştirâ ve temellük ve kabûl ettiğinden sonra semeni olan meblağ-ı mezbûrun üç bin akçesini mezbûr Mehmed Çelebi yedinden ahz u kabz edip, bâkī dört bin akçesini def‘aten iktidârı olmamağla te’cîle tâlib oldukda, ben dahi târih-i kitâbdan kırk bir gün tamâmına değin te’cîl eylediğimde, ol dahi te’cîl-i mezbûru ber vech-i muharrer kabûl eylediğinden sonra eşyâ-yı muharrere-i mezbûrede kat‘â benim alâka ve medhalim kalmayıp, mezbûr Mehmed Çelebi’yi mahallinde kabz ve tasarrufa taslît eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi min şehri Cemâziyelevvel li sene isneteyn ve mi’e ve elf.

Şuhûdü’l-hâl: Lütfullah b. Ahmed, Osman b. Abdullah, Ömer b. Ali, Ömer b. Mehmed, Ahmed b. Ahmed.

(BAB54 - cilt: 20, sayfa: 111 - Hüküm no: 89 - Orijinal metin no: [14a-2])﻿

﻿

﻿

90. Hüküm

Mehmed Odabaşı b. Şaban’ın kölesi Ahmed b. Abdullah’ı azat etmiş olduğu

Dergâh-ı âlî yeniçerilerinin otuz beşinci cemâ‘ati odabaşısı olup bundan akdem vefât eden Mehmed Odabaşı b. Şaban b. Mehmed’in abd-i memlûkü olup, ıtkını iddi‘â eden orta boylu açık kaşlı elâ gözlü Rûsiyyü’l-asl hâmilü hâze’l-kitâb Ahmed b. Abdullah meclis-i şer‘-i şerîf-i enverde, müteveffâ-yı mezbûrun vasiyy-i muhtârı olmağla, kendiye vaz‘-ı yed eden Ahmed Odabaşı b. Veli mahzarında üzerine da‘vâ ve takrîr-i kelâm edip, ben müteveffâ-yı mezbûr Mehmed Odabaşı’nın abd-i memlûkü olup, hâl-i hayâtında beni mâlından tahrîr ve i‘tâk edip, ben sâir ahrâr-ı asliyyîn gibi hür olmuş iken mezbûr Ahmed Odabaşı bana rık olmak zu‘miyle vaz‘-ı yed eder suâl olunup sebîlim tahliye ve her birine tenbîh olunmak matlûbumdur dedikde, gıbbe’s-suâl mezbûr Ahmed Odabaşı cevâbında, fi’l-hakīka mevsûf-ı mezbûra vaz‘-ı yedini ikrâr, lâkin müdde‘î-i mezbûrun mu‘tak olduğunu inkâr edicek, mevsûf-ı mezbûrdan müdde‘âsına beyyine taleb olundukda, udûl-i müslimînden olup Hâfız Paşa Câmi‘-i şerîfi kurbunda vâki‘ hânda sâkin İsmail Beşe b. Ali ve Yarhisâr mahallesinde sâkin İbrahim Beşe b. Ali ve Kapıcı Şaban Beşe b. Osman ve Ali Beşe b. Ahmed li ecli’ş-şehâde meclis-i şer‘a hâzırûn olup isre’l-istişhâd, fi’l-vâki‘ işbu müdde‘î-i mezbûr Ahmed’in mevlâsı müteveffâ-yı mezbûr Mehmed Odabaşı b. Şaban b. Mehmed hayâtında abd-i memlûkü işbu mevsûf-ı mezbûr Ahmed’i bizim huzûrumuzda mâlından tahrîr ve i‘tâk etmişidi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle mezbûr Ahmed’in ıtkına ba‘de’l-hükm, mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Beşe b. Ahmed, İbrahim Beşe b. Mehmed, Ali b. Bâli ve gayruhüm.

(BAB54 - cilt: 20, sayfa: 111 - Hüküm no: 90 - Orijinal metin no: [14a-3])﻿

﻿

﻿

91. Hüküm

Abdullah Çelebi b. İbrahim Çelebi’nin menzil davasının reddi

Mahmiye-i İstanbul’da Kefeli mahallesinde sâkine iken bundan akdem vefât eden İbrahim Çelebi b. Abdi b. Mahmud’un hâlâ kebîr olan oğlu ve vârisi Abdullah Çelebi meclis-i şer‘-i şerîf-i enverde, zikri âtî menzile vâzı‘atü’l-yed olduğu sâbit olan işbu bâ‘isetü’l-kitâb Ayşe bt. Hüseyin nâm hâtun mahzarında üzerine da‘vâ ve takrîr-i kelâm edip, mahalle-i mezbûrede vâki‘ bir tarafı Emine Hâtun Vakfı ve iki tarafı Şakire bt. Abdullah b. Şaban Çelebi veresesi mülkleri ve bir tarafı tarîk-i âm ile mahdûd, dâhiliyesi fevkānî üç oda ve bir sofa ve altından bir mahzen ve su kuyusu ve zât-ı eşcâr-ı müsmire ve gayri müsmire bahçe ve hâriciyesi bir bâb fevkānî oda ve altında ahır ve kenîfi müştemil menzil babam müteveffâ-yı mezbûrun mülkü olup, ba‘de vefâtihî zevcesi Râbia bt. Bayram ve vâlidesi Hatice bt. İbrahim nâm hâtunlar ile bana irsen isâbet etmiş iken, hâlâ mezbûre Ayşe menzili mezbûra bi gayri hakkın kabz ve mâlikâne zabt ve tasarruf eder, suâl olunup menzili mezbûrda olan hisse-i irsiyemden kasr-ı yedine tenbîh olunması matlûbumdur dedikde, gıbbe’s-suâl mezbûre Ayşe cevâbında, fi’l-hakīka menzili mezbûr müdde‘î-i mezbûrun babası müteveffâ-yı mezbûrun mülkü olup bin yetmiş dört senesinde vefât eyledikde mezbûr Abdullah sagīr bulunup, vâlidesi mezbûre Râbia tesviye-i umûruna kıbel-i şer‘den mensûbe vasîsi olup ve müteveffâ-yı mezbûrun düyûn-ı müsbetesi olup, menzili mezbûrdan gayri mâlı olmayıp, sagīr-i mezbûrun tarafından nafakası dahi müte‘ayyin olmağla, mezbûretân Râbia ve Hatice bi’l-irsi’ş-şer‘î menzili mezbûru târih-i mezbûrda asâleten ve vesâyeten el-Hâc Mustafa Beşe nâm kimesneye ba‘de’l-müzâyede ve’l-kat‘ ani’r-rağbe otuz bir bin akçeye bey‘ ve teslîm ve kabz-ı semen edip, hattâ bâlâda şerh ve beyân olunan minvâl üzre olduğunu, ol târihde Bâb nâibi olan Mehmed Efendi huzûrunda cemm-i gafîr ihbâr edip, cânib-i şer‘den hüccet-i şer‘iyye tahrîr olundukdan sonra mezbûr el-Hâc Mustafa fevt olup, menzili mezbûr hasran vârisleri olan kebîr oğlu işbu hâzır bi’l-meclis Hüseyin Çelebi ve kebîre kızı Hatice’ye isâbet edip, onlar dahi menzili mezbûru Kemâhî Mehmed Efendi’ye semen-i ma‘lûma bey‘ ve kabz-ı semen edip, ba‘dehû mezbûr Kemâhî Mehmed Efendi bilâ-vâris fevt olup, menzili mezbûr cânib-i beytülmâle âid olmağla, emîn-i beytülmâlden menzili mezbûru semen-i ma‘lûma iştirâ etmekle mülk-i müşterâmdır deyu def‘le mukābele ve mazmûnı min külli’l-vücûh takrîr-i meşrûhuna mutâbık nâib-i mezbûrun imzâ ve hatmini hâviye hüccet-i şer‘iyye ibrâz etmeğin, gıbbe’l-istintâk ve’l-inkâr mezbûre Ayşe’den def‘-i meşrûhuna beyyine taleb olundukda, yine mahalle-i mezbûrede sâkin İvaz Efendi b. Şaban ve Süleyman b. Ömer li ecli’ş-şehâde meclis-i şer‘a hâzırân olup isre’l-istişhâd, fi’l-hakīka menzili mezbûrun mâliki olup işbu müdde‘î-i mezbûrun babası merkūm İbrahim Çelebi b. Abdullah b. Mahmud fevt oldukda düyûn-ı müsbetesi olup ve menzili mezbûrdan gayri mâlı olmamağla, ol târihde sagīr bulunan işbu müdde‘î-i mezbûrun vâlidesi mezbûre Râbia ile müteveffâ-yı mezbûrun vâlidesi merkūme Hatice menzili mezbûru zarûret-i deyni ve nafaka-i sâbite olundukdan sonra asâleten ve vesâyeten bi’l-izni’ş-şer‘î mezbûr el-Hâc Mustafa’ya semen-i ma‘lûma bey‘ ve kabz-ı semen edip, bâlâda tafsîl olunan minvâl üzre tedâvül-i eyâdî ile merkūme Ayşe iştirâ ve ol vechile mülk-i müşterâsı olmuşdur. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-tasdîk ve’t-tezkiye şehâdetleri makbûle olmağın, mûcebiyle mezbûr Abdullah Çelebi bî-vech mu‘ârazadan men‘ olunup, işbu vesîka bi’t-taleb ketb olundu. Fî evâsıtı Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Ağa b. ( ), el-Hâc Mehmed b. el-Hâc Muharrem, Kadızâde Abdurrahman, Seydî Ali Bey, Kayyum Nurullah.

(BAB54 - cilt: 20, sayfa: 112 - Hüküm no: 91 - Orijinal metin no: [14b-1])﻿

﻿

﻿

92. Hüküm

Halil b. Mirza varislerinin alacak davasının reddi

Medîne-i Sofya’da bundan akdem fevt olan Halil b. Mirza b. Halil nâm kimesnenin verâseti, zevce-i metrûkesi Râbia bt. Abdullah nâm hâtun ile babası mezbûr Mirza’ya ve sulbiye sagīre kızı Fâtıma’ya münhasıra olduğu şer‘an zâhir ve müte‘ayyin oldukdan sonra mezbûr Mirza kendi tarafından asâleten ve sagīre-i mezbûrenin cedd-i sahîhi olmağla velâyeten ve mezbûre Râbia dahi asâleten meclis-i şer‘-i şerîf-i enverde, müteveffâ-yı mezbûrun vasiyy-i muhtârı olan [15a] işbu râfi‘ü’l-kitâb Mustafa Beşe b. Durmuş mahzarında üzerine her biri da‘vâ ve takrîr-i kelâm edip, mezbûr Mustafa Beşe mûrisimiz müteveffâ-yı mezbûrun yanında mevcûd terekesinden on guruş ve zimem-i nâsda olan hukūkundan el-Hâc İbrahim zevcesi Fâtıma Hâtun zimmetinde olan doksan üç guruşu bi’l-vesâye ahz u kabz edip, meblağeyn-i mezbûreyn cem‘an yüz üç guruşun otuz guruşunu getirip bize teslîm, biz dahi ahz u kabz edip, mâ‘adâsı olan yetmiş üç guruşu yedinde kalmağın, hâlâ suâl olunup meblağ-ı mezbûr yetmiş üç guruşun alıverilmesi matlûbumuzdur dedikde, gıbbe’s-suâl mezbûr Mustafa Beşe cevâbında, müteveffâ-yı mezbûrun yanında mevcûd terekesinden on guruş ve mezbûre Fâtıma’dan ancak yirmi guruş ki, cem‘an otuz guruş bi’l-vesâye ahz u kabz ve getirip kendilere teslîm etmişimdir deyu ziyâde kabzını bi’l-külliye inkâr edicek, müdde‘iyân-ı mezbûrândan müdde‘âlarına beyyine taleb olundukda, ityân-ı beyyineden izhâr-ı acz ile istihlâf etmeğin, fi’l-hakīka meblağeyn-i mezbûreyn otuz guruşdan mâ‘adâ müteveffâ-yı mezbûrun hukūkundan mezbûre Fâtıma’dan yetmiş üç guruş dahi bi’l-vesâye ahz u kabz etmeyip, ol vechile meblağ-ı mezbûrun red ve teslîmi üzerine lâzım gelmediğine mezbûr Mustafa Beşe’ye yemîn teklîf olundukda, ol dahi hasbe’l-mes’ûl yemîn billâhi te‘âlâ etmeğin, mûcebince müdde‘iyân-ı mezbûrâna bilâ-beyyine bî-vech mu‘ârazadan men‘ birle, mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Osman Beşe el-mübâşir, İbrahim Çelebi b. Abdullah, Siyavuş b. Abdullah, Mehmed Çelebi b. Ahmed, İbrahim b. Mehmed ve gayruhüm mine’l-hâzırûn.

(BAB54 - cilt: 20, sayfa: 114 - Hüküm no: 92 - Orijinal metin no: [14b-2])﻿

﻿

﻿

93. Hüküm

Tire beyi Mehmed Bey b. Bayram’ın haksız yere parasını aldığı Abdülbâki Ağa b. Mustafa’yla sulh olduğu

Vilâyet-i Anadolu’da medîne-i Tire’de Dürec? mahallesinde sâkin Hüseyin [b.] Mustafa nâm kimesne meclis-i şer‘-i şerîf-i enverde, mahmiye-i İstanbul’da Sarıgez’de sâkin işbu bâ‘isü’l-kitâb umdetü’l-eşbâh Mehmed Bey b. Bayram tarafından husûs-ı âti’l-beyâna vekîl olup Hasan Çelebi b. Mehmed ve Ahmed Ağa b. Receb şehâdetleriyle şer‘an vekâleti sâbite olan Abdülbâki Ağa b. Mustafa nâm kimesne mahzarında ikrâr-ı tâm ve takrîr-i kelâm edip, müvekkili mezbûr Mehmed Bey Tire mütesellimi olmağla beni habs edip, bi gayri vech-i şer‘î yüz aded Engürüs altınım ile kıymetleri beynimizde ilm-i şer‘î ile ma‘lûm bir câmeşûy ve ba‘zı eşyâm ahz u kabz etmekle, hâlâ taleb ve da‘vâ eylediğimde beynimizde münâza‘ât-ı kesîre cereyân etmişidi. El-hâletü hâzihî muslihûn tavassut edip, da‘vâ-yı mezkûremden mezbûr Mehmed Bey ile beynimizde on sekiz bin akçe üzerine inşâ-i akd-i sulh olundukda, ben dahi sulh-ı mezbûru kabûl ve bedel-i sulh olan meblağ-ı mezbûr on sekiz bin akçelik mangırımı yedinden alıp kabz edip ve ziyâde[ye] müte‘allika âmme-i da‘vâdan mezkûr Mehmed Bey’i ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d da‘vâ ve nizâ‘ım kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb [olundu]. Fi’l-yevmi’s-sâdis ve’l-ışrîn min Cemâziyelevvel sene 1102.

Şuhûdü’l-hâl: Ahmed Çavuş b. Receb, el-Hâc İbrahim Ağa b. Yunus, Hasan Çavuş b. Mustafa, Hüseyin Çavuş b. Ömer.

(BAB54 - cilt: 20, sayfa: 114 - Hüküm no: 93 - Orijinal metin no: [15a-1])﻿

﻿

﻿

94. Hüküm

Susana bt. Foti’nin Hacı Mahmud b. Durmuş’a olan borcuna karşılık menzilini rehin vermesi

Mahmiye-i İstanbul’da Çakırağa mahallesinde sâkine ve zâtı zevci Todori v. Masdi ve Yorgi v. Panayot ta‘rîfleriyle mu‘arrefe olan Susana bt. Foti nâm nasrâniyye meclis-i şer‘-i şerîfde, işbu bâ‘isü’l-kitâb el-Hâc Mahmud b. Durmuş mahzarında ikrâr-ı tâm ve takrîr-i kelâm edip, merkūm el-Hâc Mahmud[‘a] cihet-i deyn-i şer‘îden târih-i kitâbdan bir sene tamâmına değin mev‘ûd ve müeccel yetmiş beş guruş zimmetimde vâcibü’l-edâ deynim olmağla, meblağ-ı mezbûr mukābelesinde meclis-i mezbûrda vâki‘ iki tarafdan Pilaşe menzili ve bir tarafdan Fotini menzili ve bir tarafdan zevcim mezbûr Todori menzili ile mahdûd ve fevkānî ve tahtânî iki oda ve zevcimle müşterek sokak kapısını müştemil mülk menzilimi, fâriğan ani’ş-şevâgil mezbûr el-Hâc Mahmud[‘a] rehin vaz‘ ve teslîm, ol dahi irtihân ve kabz eyledi dedikde, gıbbe’t-tasdîki’l-vicâhî mezbûrenin zevci merhûm Todori ve dâmâdı mezbûr Yorgi meblağ-ı merkūm yetmiş beş guruşa tarafeynden îcâb ve kabûlü hâviye kefâlet-i sahîha [ile] her biri kefîl olmağın, mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel sene 1102.

Şuhûdü’l-hâl: Yahya Efendi el-imâm, Ahmed Efendi b. Mehmed, Receb Çelebi b. ( ) el-müezzin, Osman Efendi [b.] İsa, Müezzin İbrahim Çelebi.

(BAB54 - cilt: 20, sayfa: 115 - Hüküm no: 94 - Orijinal metin no: [15a-2])﻿

﻿

﻿

95. Hüküm

Riyazi Mustafa Efendi b. Hacı Süleyman’ın çiftlik satışının iptali

Vilâyet-i Anadolu’da Larende kasabası ahâlîsinden Riyâzî Mustafa Efendi b. el-Hâc Süleyman nâm kimesne meclis-i şer‘-i şerîf-i enverde, bâ‘isü’l-vesîka Abdurrahim Efendi b. el-Hâc Yusuf mahzarında ikrâr ve takrîr-i kelâm edip, mûmâ-ileyh Abdurrahim Efendi hazretleri kasaba-i mezbûreye tâbi‘ Silazek? nâm karyede vâki‘ lede’l-cîrân ma‘lûmü’l-hudûd büyût-ı adîdeyi müştemil mülk menzil ve mülk arsalarını ve yirmi beş koyun ve üç camus ve dört öküz ve beynimizde ma‘lûm çiftlik âlâtın bi cümleti’t-tevâbi‘ dört yüz guruşa ve ma‘lûmü’l-hudûd ve’l-kat‘ arâzîyi dahi bâ-ma‘rifet-i sâhib-i arz bedel-i merkūm mukābelesinde bana bey‘ ve teslîm ve tefvîz edip, ben dahi iştirâ ve tesellüm ve tefevvüz etmiş idim. Lâkin semen-i mezkûr dört yüz guruşu kendiye edâ ve teslîm etmemekle, rızâm ile bey‘-i mezkûru fesh ve ikāle efendiyi taslît eyledim. El-yevm zikr olunan emlâk ve arâzîde alâka ve medhalim kalmayıp, mülknâmeyi dahi kendiye teslîme ta‘ahhüd eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’r-râbi‘ ve’l-ışrîn min Cemâziyelevvel sene 1102.

Şuhûdü’l-hâl: Fahrü’l-müderrisîni’l-kirâm Mehmed Efendi, Mefharü’l-mehâdim Emin Mehmed Efendi, Hüseyin Çelebi b. Halil, Mehmed Efendi, Ahmed Efendi, Ali Çelebi.

(BAB54 - cilt: 20, sayfa: 116 - Hüküm no: 95 - Orijinal metin no: [15a-3])﻿

﻿

﻿

96. Hüküm

Hatice bt. Hacı Receb ile eski kocası Seyyid Hüseyin Çelebi b. Mehmed’in birbirlerinin zimmetlerini ibra etmesi

Mahmiye-i İstanbul’da Manisalı Çelebi mahallesinde sâkine olup zâtı el-Hâc Mustafa b. Veli ve Süleyman b. Mevlid nâm kimesneler ta‘rîfleriyle mu‘arrefe olan Hatice bt. el-Hâc Receb nâm hâtun meclis-i şer‘-i şerîf-i enverde, zevc-i sâbıkı bâ‘isü hâze’l-kitâb es-Seyyid Hüseyin Çelebi b. Mehmed mahzarında ikrâr ve takrîr-i kelâm edip, zevcim mezbûr es-Seyyid Hüseyin Çelebi talâk-ı selâse ile tatlîk etmekle, zimmetinde mütekarrir ve ma‘kūdun aleyh olan elli guruş ve yüz akçenin otuz üç guruşunu beynimizde ma‘lûm kürk semeninden kendiye deynim olan otuz üç guruşa takās ve on iki buçuk guruş olmak üzre zimmetimde hakkı olan beş Frengî altınından beş guruşunu bana hibe edip, bâkī yedi buçuk guruşunu dahi mehr-i mezbûr bin yedi buçuk guruşuna takās, mezbûr es-Seyyid Hüseyin Çelebi dahi mukāssa ve kabûl edip, mehr-i mezbûrdan bâkī on guruş ve yüz akçe ve nafaka-i iddet ve me’ûnet-i süknâm için bi’t-terâzî dokuz yüz akçe ki, cem‘an iki bin iki yüz akçeyi mezbûr es-Seyyid Hüseyin Çelebi bana edâya ta‘ahhüd edip ve kendinde olan bin akçe kıymetli bir kırmızı nîmten mukābelesinde bana işbu kaftanı verip, ben dahi kabz ve kabûl eyledim. Ba‘de’l-yevm hukūk-ı zevciyyete müte‘allika meblağ-ı mezbûr iki [bin] iki yüz akçeden mâ‘adâ biribirimiz ile da‘vâ ve münâza‘amız kalmadı dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel sene 1102.

Şuhûdü’l-hâl: El-Hâc Mustafa b. Veli, Mehmed Efendi b. ( ) el-imâm, Hüseyin Çelebi b. Mevlid, Mehmed Beşe b. Hasan, Hüseyin Çelebi b. ( ), Hasan Çelebi b. ( ).

(BAB54 - cilt: 20, sayfa: 116 - Hüküm no: 96 - Orijinal metin no: [15b-1])﻿

﻿

﻿

97. Hüküm

Mehmed Çelebi b. Mustafa’nın varislerinin Mustafa Efendi b. Yusuf’tan alacaklarını tahsil ettikleri

Mahrûse-i Galata’da Bereketzâde mahallesinde sâkin iken bundan akdem vefât eden Çenez? Mehmed Çelebi b. Mustafa’nın verâseti, zevce-i metrûkesi Ayşe bt. Osman ile li ebeveyn kız karındaşı Safiye hâtunlara münhasıra olduğu şer‘an zâhir ve müte‘ayyin oldukdan sonra mezbûre Safiye Hâtun kendi tarafından asâleten ve mezbûre Ayşe Hâtun tarafından husûs-ı âti’l-beyânı ikrâra vekîl olmağla vekâleten meclis-i şer‘-i şerîf-i enverde ve mahfil-i dîn-i münîf-i ezherde, sâbıkan matbah emîni olan fahrü’l-eşbâh Mustafa Efendi b. Yusuf tarafından husûs-ı âti’l-beyâna vekîl-i şer‘î olan Abdullah Efendi b. Mehmed mahzarında asâleten ve vekâleten ikrâr ve takrîr-i kelâm edip, karındaşım müteveffâ-yı mezbûr Mehmed Çelebi’nin mezbûrun müvekkili mûmâ-ileyh Mustafa Efendi’nin tarafından hizmetinde olmağla, …? değirmenini nâzır olduğu vakitte mûmâ-ileyh Mustafa Efendi zimmetinde [ve] beynlerinde vezni ma‘lûm revgan-ı zeyt semeninden olan altı bin dört yüz doksan sekiz akçe hakkı olup, kable’l-ahz fevt olup müteveffâ-yı mezbûrun terekesi bi hasebi’l-irsi’ş-şer‘î bize isâbet edip, meblağ-ı mezbûr tereke-i müteveffâ-yı mezbûrdan olmağın, bundan akdem meblağ-ı mezbûra mûmâ-ileyh Mustafa Efendi’den bi’l-asâle ve bi’l-vekâle taleb ve da‘vâ ettiğimde, ol dahi inkâr etmekle, beynimizde münâza‘ât-ı kesîre vukū‘undan sonra da‘vâ-yı mezbûrumdan mûmâ-ileyh Mustafa Efendi benim ile yedi bin akçe üzerine sulh oldukda, ben dahi asâleten [ve] vekâleten sulh-ı mezbûru kabûl ve bedel-i sulh olan meblağ-ı mezbûr yedi bin akçeyi mûmâ-ileyh Mustafa Efendi yedinden bi’t-tamâm ve’l-kemâl ahz u kabz edip, ba‘de’l-yevm husûs-ı mezbûra ve ziyâdeye müte‘allika âmme-i da‘vâdan mûmâ-ileyh Mustafa Efendi’nin ve gerek kethüdâsı gāib ani’l-meclis Mehmed Ağa b. Mahmud’un zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim. Ba‘de’l-yevm benim ve müvekkilim mezbûre Ayşe’nin mûmâ-ileyh [Mustafa] Efendi’nin yedinde ve zimmetlerinde bir akçe ve bir habbe husûs-ı mezbûra müte‘allika da‘vâ ve nizâ‘ımız kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Halil Ağa b. İbrahim, Ahmed Ağa b. Abdi, Ahmed Efendi b. Ramazan, Osman Çelebi b. Ali, Ahmed Ağa b. Mahmud ve gayruhüm.

(BAB54 - cilt: 20, sayfa: 117 - Hüküm no: 97 - Orijinal metin no: [15b-2])﻿

﻿

﻿

98. Hüküm

Gevher bt. Musa’dan intikal eden tereke hisselerinin mirasçılar tarafından teslim alındığı

Mahmiye-i İstanbul’da Arabacılar mahallesi sâkinelerinden iken bundan [akdem] vefât eden Gevher bt. Musa nâm hâtunun verâseti, zevci Ahmed b. Abdullah ile oğlunun oğlu Süleyman Çelebi b. Ali’ye münhasıra olduğu şer‘an zâhir ve mütehakkik oldukdan sonra mezbûr Süleyman Çelebi meclis-i şer‘-i şerîf-i enverde, müteveffâ-yı mezbûrenin terekesine vâzı‘u’l-yed olan zevc-i metrûku merkūm Ahmed tarafından husûs-ı âti’l-beyâna vekîl olduğu İsmail Çelebi b. İbrahim ve Receb b. Hüseyin şehâdetleriyle şer‘an sâbit olan Mustafa b. el-Hâc Osman mahzarında ikrâr-ı sahîh-i şer‘î ve i‘tirâf-ı sarîh-i mer‘î edip, cedde-i sahîham müteveffâ-yı mezbûrenin Gevher’in terekesinin dört sehmden bir sehmi müvekkili mezbûr Ahmed’e ve üç sehmi bana isâbet ve intikāl eylediği lede’ş-şer‘i’l-enver müte‘ayyin olmağla, ben dahi ber vech-i muharrer tereke-i mezbûreden üç sehme isâbet eden on üç bin akçe hissemi müvekkili mezbûr bana def‘ ve teslîm, ben dahi yedinden tamâmen ahz u kabz ettiğimden sonra min ba‘d meblağ-ı mezbûr on üç bin akçe hissemden müvekkili merkūm Ahmed yedinde ve zimmetinde bir akçe ve bir habbe hakkım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ali Reis b. Mehmed, Ahmed b. Mehmed, el-Hâc İbrahim b. Abdullah, Ahmed b. el-Hâc Abdullah, İbrahim Çelebi b. Ahmed.

(BAB54 - cilt: 20, sayfa: 118 - Hüküm no: 98 - Orijinal metin no: [15b-3])﻿

﻿

﻿

99. Hüküm

Yorgi v. Panayot’un menzilini Susana bt. Foti’ye satması

Mahmiye-i İstanbul’da Çakır Ağa mahallesinde sâkin Yorgi v. Panayot nâm zimmî meclis-i şer‘-i şerîf-i enver ve cânibi’ş-şer‘de işbu bâ‘isetü’l-vesîka Susana bt. Foti nâm nasrâniyye muvâcehesinde ikrâr ve takrîr-i kelâm edip, mahalle-i mezbûrede vâki‘ iki tarafdan Pilaşe nâm nasrâniyye menzili ve bir tarafdan Fonti nâm nasrâniyye menzili ve bir tarafdan işbu kaynanam Todori menzili ile mahdûd bir bâb fevkānî ve bir bâb tahtânî oda ve mezbûr Todori ile müşterek sokak kapusunu müştemil mülk menzilimi, bi cümleti’t-tevâbi‘ ve’l-levâhık bey‘-i bâtt-ı kat‘î ile mezbûre Susana’ya yetmiş beş guruşa bey‘ ve teslîm, ol dahi iştirâ ve kabûl ve tesellüm ettiğinden sonra semeni olan meblağ-ı mezbûr yetmiş beş guruşu yedinden tamâmen ahz u kabz eyledim. Ba‘de’l-yevm menzili mezbûrda vechen mine’l-vücûh alâka ve medhalim kalmayıp, Susana’nın mülk-i müşterâsı olmuşdur. Keyfe mâ teşâ ve tahtâr mutasarrıfa olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cemâziyelevvel sene 1102.

Şuhûdü’l-hâl: Yahya Efendi el-imâm, Ahmed Çelebi b. Mehmed, Receb Çelebi el-müezzin, el-Hâc Mehmed b. Süleyman, Osman Efendi b. İsa, Usta Hamza terzi, Müezzin İbrahim Çelebi, Pazarcı Mehmed Çelebi.

(BAB54 - cilt: 20, sayfa: 118 - Hüküm no: 99 - Orijinal metin no: [16a-1])﻿

﻿

﻿

100. Hüküm

Kahraman Hatun Vakfı menzilinin İbrahim Efendi b. Receb’e tahsis edilmesi

Merhûme Kahraman nâm hâtunun süknâsı ulemâya meşrûta vakfı olup mahmiye-i İstanbul’da Sancakdâr Hayreddin mahallesinde vâki‘ lede’l-ahâlî ve’l-cîrân ma‘lûmü’l-hudûd menzilin tevcîh-i hâkimü’ş-şer‘le mutasarrıfı olan Yusuf Efendi fevt olmağla, süknâ-yı menzili mezkûr mahlûle ve ulemâdan işbu bâ‘isetü’l-kitâb İbrahim Efendi b. Receb nâm kimesne süknâya muhtâc ve her vechile mahal ve müstahık olmağın, süknâ-yı menzili mezkûru mûceb-i şart-ı vâkıf mûmâ-ileyh İbrahim Efendi’ye kıbel-i şer‘den tevcîh olunup, tasarrufu için işbu vesîka bi’t-taleb ketb olunup, yedine def‘ u i‘tâ olundu. Fi’l-yevmi’l-hâmis ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mehmed, Abdurrahman Efendi el-imâm, Mustafa Ağa Kethüdâ-yı [hazret-i] efendi, Ahmed Çelebi, Mehmed Efendi el-imâm efendi.

(BAB54 - cilt: 20, sayfa: 119 - Hüküm no: 100 - Orijinal metin no: [16a-2])﻿

﻿

﻿

101. Hüküm

İbrahim Ağa b. Hüseyin’in borcunu kefillerinin ödemesi

Dergâh-ı âlî yeniçerilerinin dördüncü ağa bölüğüne mahsûs oda ahâlîsine mevkūfe nukūda bi’l-fi‘il mütevellî olan işbu râfi‘ü’l-vesîka Bayrakdar Arslan Beşe b. Abdullah meclis-i şer‘-i şerîf-i enverde, yine Dergâh-ı âlî yeniçerilerinin otuzuncu ağa bölüğüne mahsûs oda ahâlîsinden Ali Beşe b. Mustafa ve seksen yedinci cemâ‘atine mahsûs oda neferâtından Derviş Beşe b. Hasan mahzarlarında bi’t-tevliye üzerlerine da‘vâ ve takrîr-i kelâm edip, yine Dergâh-ı [âlî] yeniçerilerinin yedinci bölüğüne mahsûs oda ahâlîsinden gāib ani’l-meclis Serdengeçdi Ağası İbrahim Ağa b. Hüseyin b. Abdullah bundan akdem nukūd-ı mevkūfe-i mezbûreden kırk dokuz bin akçe idâne ve teslîm, ol dahi istidâne ve kabz eyledikde meblağ-ı mezbûr kırk dokuz bin akçeye gāibûn ani’l-meclis kırk dördüncü bölükden Hasan Beşe ve otuzuncu bölükden Hüseyin Beşe ve Süleyman Beşe ve otuz üçüncü bölükden Çorlulu Hüseyin Beşe ve Çorlulu Şaban Beşe ve Maraşlı Zaîm İbrahim Bey ve Zaîm Mehmed Bey ile işbu mezbûrân Ali Beşe ve Derviş Beşe’den her biri emr ve kabûlü hâviye kefâlet-i sahîha-i şer‘iyye ile alâ haddihî kefîl olmuşlar idi. Hâlâ suâl olunup meblağ-ı mezbûrun kefâletlerine binâ’en mezbûrândan alıverilmesi matlûbumdur dedikde, gıbbe’s-suâl mezbûrân Ali Beşe ve Derviş Beşe cevâblarında, fi’l-hakīka kaziyye bâlâda tafsîl olunan vech üzre olup, müdde‘î-i mezbûr Arslan Beşe nukūd-ı mevkūfe-i mezbûreden gāib-i mezbûr Serdengeçdi Ağası İbrahim Ağa b. Hüseyin b. Abdullah’a kırk dokuz bin akçe idâne ve teslîm eyledikde, gāibûn-ı mezbûrûn ile biz emr ve kabûlü hâviye kefâlet-i sahîha-i şer‘iyye ile alâ haddihî kefîl olup, meblağ-ı merkūm bi hükmi’l-kefâle zimmetimizde lâzımü’l-edâ deynimizdir deyu her biri tav‘an ikrâr ve i‘tirâf etmeğin, mûcebince meblağ-ı mezbûru müdde‘î-i mezbûra edâ ve teslîme mezbûrân Ali Beşe ve Derviş Beşe’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Seroda Mehmed Beşe b. Mustafa, Hasan Beşe b. Abdullah, Ahmed Beşe b. Hüseyin, Mustafa b. Halil, Halil b. Mehmed ve gayruhüm.

(BAB54 - cilt: 20, sayfa: 119 - Hüküm no: 101 - Orijinal metin no: [16a-3])﻿

﻿

﻿

102. Hüküm

Süleyman b. Bayram üzerine hamile eşi Sâliha bt. Süleyman için nafaka takdiri

Mahmiye-i İstanbul’da Çukurbostan kurbunda sâkin Sâliha bt. Süleyman meclis-i şer‘-i şerîfde, zevc-i mutallıkı Süleyman b. Bayram mahzarında ikrâr-ı tâm ve takrîr-i kelâm edip, zevc-i mutallıkı mezbûr Süleyman firâşından hâlâ hamli zuhûr etmekle, müddet-i haml münkaziye oluncaya değin mezbûr Süleyman üzerine kıbel-i şer‘den nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ-leh ve hüsnü me’âb-hazretleri dahi mezbûre Sâliha iddet-i hamli inkızâsına değin bi’t-terâzî yevmî altışar akçe nafaka farz ve takdîr edip, meblağ-ı mefrûz-ı mezbûru nafakasına sarfa lede’l-iktizâ istidâneye vakt-i zaferde mezbûr Süleyman üzerine rücû‘a mezbûre Sâliha’ya izin verilmeğin, mâ vaka‘a bi’t-taleb ketb olundu. Fi’l-yevmi’r-râbi‘ min Cemâziyelevvel sene 1102.

Şuhûdü’l-hâl: Mustafa b. Şaban, Ahmed b. Ahmed el-muhzır, İbrahim Çelebi b. Ahmed, Abdullah Efendi el-kâtib, Abdurrahman Çelebi, el-Hâc Ali b. Abdullah.

(BAB54 - cilt: 20, sayfa: 120 - Hüküm no: 102 - Orijinal metin no: [16a-4])﻿

﻿

﻿

103. Hüküm

Ahmed b. Abdullah’ın varislerinin alacak davasının reddi

Mahmiye-i İstanbul’da Âşıkpaşa mahallesinde sâkin iken bundan akdem vefât eden Ahmed b. Abdullah b. Abdürrahim’in sulbî sagīr oğlu Mahmud’un tesviye-i umûruna kıbel-i şer‘den mansûb vasîsi olan ceddesi Ayşe bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i enverde, işbu râfi‘ü’l-kitâb sagīr-i mezbûrun sâbıkan vasiyy-i mansûbu olan Mahmud b. Süleyman mahzarında üzerine da‘vâ ve takrîr-i kelâm edip, mezbûr Mahmud sagīr-i mezbûrun mukaddemâ vasîsi olmağla babası müteveffâ-yı mezbûrdan müntakil mevrûsundan altmış beş guruşunu ahz u kabz eylediğinden sonra meblağ-ı mezbûrdan on’ı on bir buçuk olmak üzre sagīr-i mezbûr için istirbâh edip, rıbh-ı mezbûrdan on senede müctemi‘ olan yirmi altı guruşla asl-ı mâl olunan meblağ-ı mezbûr altmış beş guruş ki, cem‘an doksan guruş mezbûr Mahmud yedinde olmağla, hâlâ bi’l-vesâye taleb ederim suâl olunup alıverilmesi matlûbumdur dedikde, gıbbe’s-suâl mezbûr Mahmud cevâbında, ber vech-i muharrer bi’l-vesâye asl-ı mâl olan meblağ-ı mezbûr altmış beş guruşu ahz u kabz edip, lâkin istirbâh etmeyip, asl-ı mâl olmak üzre makbûzum olan meblağ-ı mezbûru üç senede kabz ve mezbûrun nafaka-i mefrûzasına ve kisve ve levâzım-ı zarûriyyesine izn-i hâkim ile kadr-i mefrûz infâk ve iksâ etmişdim deyucek evvel müdde‘î-i mezbûrdan vasiyy-i sâbıkın meblağ-ı mezbûrda da vech-i muharrer üzere istirbâh (...) [16b] rıbh kabz eylediğine beyyine taleb olundukda, isbât-ı beyyineden izhâr-ı acz edip istihlâf etmeğin ve vasiyy-i mezbûr nafaka hücceti mûcebince sinîn-i mezbûrede asl-ı mâl-ı mezbûru sagīr-i mezbûra sarf ve infâk eylediğinde emîn olmağla aynı ile tasdîk olmağın, fi’l-vâki‘ meblağ-ı mezbûru bâlâda zikr olunduğu üzre istirbâh ve rıbhından yirmi guruş kabz etmeyip ve asl-ı mâl olan meblağ-ı mezbûru bi’t-tamâm sagīr-i mezbûreye infâk ve iksâ edip, bir vechle üzerine sagīr-i mezbûr için red ve zamândan nesne lâzım gelmediğine bi’t-taleb yemîn teklîf olundukda, ol dahi alâ vefki’l-mes’ûl yemîn billâhi’l-aliyyi’l-azîm etmeğin, mûcebiyle müdde‘î-i mezbûre bilâ-beyyine bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fî evâsıtı şehr-i Cemâziyelevvel sene 1102.

Şuhûdü’l-hâl: İbrahim Çelebi [b.] el-Hâc Ahmed, Mustafa b. Şaban, el-Hâc Abdullah b. Ahmed, el-Hâc Ali [b.] Abdülmennân, Osman b. el-Hâc Musa, Abdurrahman b. Mustafa.

(BAB54 - cilt: 20, sayfa: 120 - Hüküm no: 103 - Orijinal metin no: [16a-5])﻿

﻿

﻿

104. Hüküm

Safiye Hatun bt. Kenan Ağa’nın menzilini Emine Hatun bt. Mahmud Ağa’ya satması

Husûs-ı âti’z-zikrin mahallinde ketb ü tahrîri iltimâs olunmağın, savb-ı şer‘den irsâl olunan İbrahim Efendi b. Mehmed el-Hamîdî mahmiye-i İstanbul’da Sarrâc Doğan mahallesinde sâkine umdetü’l-mekânât Safiye Hâtun bt. el-merhûm Kenan Ağa’nın menzil[ine] varıp, zeyl-i kitâbda muharrerü’l-esâmi müslimîn huzûrunda akd-i meclis-i şer‘-i nebevî eyledikde, mezbûre Safiye Hâtun ba‘de’t-ta‘rîfi’ş-şer‘î meclis-i ma‘kūd-ı mezbûrda, umdetü’l-muhadderât Emine Hâtun bt. Mahmud Ağa tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân Ahmed Çelebi b. Mehmed ve Ramazan Bey b. Osman nâm kimesneler şehâdetleriyle şer‘an sâbit olan umdetü’l-eşbâh el-Hâc Mehmed Ağa b. Abdullah mahzarında ikrâr-ı tâm ve takrîr-i kelâm edip, silk-i mülkümde münselik olup, mahmiye-i mezbûrede Molla Güranî mahallesinde vâki‘ bir tarafı benim âhar mülküm ve bir tarafı ba‘zan vakıf odalar ve ba‘zan Ahmed Çelebi mülkü ve iki tarafı tarîk-i âm ile mahdûd, dâhiliyesi dört bâb fevkānî oda ve iki sofa ve dehliz ve iki tahtânî oda ve bir kiler ve bir matbah ve bir mahtab ve iki halvetli bir hamam ve câmekân odası ve iki kenîf ve zât-ı eşcâr-ı müsmire ve gayri müsmire hadîka ve hâriciyesi üç bâb fevkānî oda ve iki sofa ve iki bâb tahtânî oda ve kameriyeli bir tahta-pûş ve iki kenîf ve iki ahır ve iki su kuyusu ve kezâlik zât-ı eşcâr-ı müsmire ve gayr-ı müsmire hadîkayı muhtevî menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûre Emine Hâtun’a iki yük seksen bin akçe[ye] bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl eylediğinden sonra semeni olan meblağ-ı mezbûr iki yük seksen bin akçe[yi] mezbûre Emine Hâtun yedinden bi’t-tamâm ve’l-kemâl ahz u kabz eyledim. Ba‘de’l-yevm menzili mahdûd-ı mezbûr mezbûre Emine Hâtun’un mülk-i müşterâsı ve hakk-ı sırfı olup menzili mezbûrda benim kat‘â alâka ve medhalim ve hakk-ı müstahakkım kalmamışdır, mezbûre Emine Hâtun keyfe mâ teşâ mutasarrıfe olsun dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ü tahrîr edip, ba‘dehû ma‘an irsâl olunan İsmail b. Mustafa ve Hüseyin b. Halil nâm kimesneler ile meclis-i şer‘a gelip, alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fî gurreti [Cumâde]lâhire li sene isneteyn ve mi’e ve elf.

Şuhûdü’l-hâl: Yazıcı İbrahim Çelebi b. Ahmed, der-mahalle Ahmed b. Mahmud, Hasan Çelebi b. Ramazan, der-mahalle Veli Çelebi b. Ali, der-mahalle Ahmed Çelebi b. Mehmed, Ramazan Çelebi b. Osman, Mehmed Efendi b. Halil.

(BAB54 - cilt: 20, sayfa: 121 - Hüküm no: 104 - Orijinal metin no: [16b-1])﻿

﻿

﻿

105. Hüküm

Fâtıma bt. Mehmed’in menzilini Hatice bt. Hacı Ahmed’e satması

Husûs-ı âti’z-zikrin mahallinde ketb ü tahrîri için savb-ı şer‘den mevlânâ Ali Efendi b. Mustafa irsâl olunup, ol dahi Mahmiye-i İstanbul’da Sultan Selim kurbunda Çukur Bostan mahallesi sâkinelerinden olup, zâtı ma‘rifet-i şer‘iyye ile ârifân Hasan Çelebi b. Ahmed [ve] Abdurrahman b. Hüseyin ta‘rîfleriyle mu‘arrefe olan Fâtıma bt. Mehmed nâm hâtunun menziline varıp, zeyl-i rakīmde muharrerü’l-esâmi müslimîn huzûrlarında akd-i meclis-i şer‘-i şerîf eyledikde, mezbûre Fâtıma Hâtun meclis-i ma‘kūd-ı merkūmda işbu râfi‘atü’l-kitâb Hatice bt. el-Hâc Ahmed mahzarında ikrâr ve takrîr-i kelâm edip, mahalle-i mezbûrede vâki‘ bir tarafdan Fâtıma bt. Halil mülkü ve bir tarafdan Fâtıma bt. Ahmed Bey mülkü ve bir tarafdan tarîk-i hâs ve bir tarafdan tarîk-i âm ile mahdûd eş-Şeyh Yavsî Vakfı’na senede otuz akçe mukāta‘a-i kadîmesi olup, iki bâb fevkānî oda ve bir bâb tahtânî oda ve bir sofa ve hâricen bir oda ve bir su kuyusu ve kenîfi müştemil menzilimi, bi cümleti’t-tevâbi‘ ve’l-levâhık mezbûre Hatice’ye yüz guruşa bey‘-i bâtt-ı sahîh-i şer‘iyye ile bey‘ ve teslîm, ol dahi minvâl-i muharrer üzre iştirâ ve kabûl ettikden sonra semeni olan meblağ-ı mezbûr yüz guruşu mezbûre Hatice’ye cihet-i karzdan olan yüz guruş deynime takās merkūme Hatice dahi mukāssa ve kabûl ettikden sonra menzili mahdûd-ı mezkûr merkūme Hatice’nin mülk-i müşterâsı ve hakk-ı sırfı olmuşdur. Keyfe mâ teşâ ve tahtâr mutasarrıfa olsun dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ü tahrîr, ba‘dehû ma‘an ba‘s olunan Yahya Çelebi b. Ahmed ve Mahmud Çelebi b. Hasan meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ali Efendi b. Mehmed el-imâm, Abdullah b. Ali el-müezzin, el-Hâc Abdülaziz b. Bektaş, el-Hâc Hüseyin b. Receb, es-Seyyid Osman b. Hüseyin, Haydar Beşe b. Ali.

(BAB54 - cilt: 20, sayfa: 122 - Hüküm no: 105 - Orijinal metin no: [16b-2])﻿

﻿

﻿

106. Hüküm

Eski adı Fâtıma olan Şahbaz’ın aslen hür olduğu

İşbu orta boylu çatık kaşlı kara gözlü hâmiletü’l-vesîka mukaddemâ Fâtıma tesmiye olunan Şahbaz nâm bikr-i bâliğa meclis-i [şer‘-i] şerîf-i enverde, kendiye rık olmak üzre vaz‘-ı yed eden İbrahim b. Mustafa mahzarında üzerine da‘vâ ve takrîr-i kelâm edip, ben vilâyet-i Rumeli’nde Vidin kasabası sâkinelerinden olup hürretü’l-asl iken mezbûr İbrahim Beşe bana rık olmak üzre vaz‘-ı yed eder, suâl olunup üzerimden yed-i mubtılasının kasr ve izâlesine tenbîh ve sebîlim tahliye olunmak matlûbumdur dedikde, gıbbe’s-suâl mezkûr İbrahim Beşe cevâbında, ben müdde‘iye-i mezkûreyi işbu hâzır bi’l-meclis Haffâf İbrahim Çelebi b. Hasan nâm kimesneden câriye-i memlûkesi olmak üzre otuz beş yaldız altını semen-i medfû‘a iştirâ etmekle vaz‘-ı yed ederim, müdde‘iye-i mezbûrenin ber vech-i muharrer hürretü’l-asl olduğu ma‘lûmum değildir deyicek, müdde‘iye-i mezkûreden müdde‘âsına beyyine taleb olundukda, udûl-i müslimînden olup hazret-i Ebâ Eyyûb el-Ensârî’de Baba Haydar mahallesi sükkânından fahrü’l-akrân Osman Çavuş b. Ebûbekir ve İbrahim Çelebi b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu müdde‘iye-i mezbûre kasaba-i mezkûre sâkinelerinden olup, hürretü’l-asldır. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle müdde‘iye-i mezbûrenin hürriyetine ba‘de’l-hükm, müdde‘iye-i mezkûrenin üzerinden mezbûr İbrahim Beşe’nin [b. Mustafa’nın] yed-i mubtılasının kasr ve izâlesine tenbîh olunup sebîli tahliye olunmağın, mâ vaka‘a bi’t-taleb ketb olundu. Fi’s-selhi min Cemâziyelevvel sene 1102.

Şuhûdü’l-hâl: İbrahim Çelebi b. Ahmed, ve diğer İbrahim b. Mehmed, Mehmed Çelebi b. İbrahim ve gayruhüm.

(BAB54 - cilt: 20, sayfa: 123 - Hüküm no: 106 - Orijinal metin no: [17a-1])﻿

﻿

﻿

107. Hüküm

Ömer Paşa b. Mustafa Efendi’nin Receb Çelebi b. Hüseyin’e olan borcu karşılığında menzilini rehin vermesi

Mahrûse-i Galata muzâfâtından kasaba-i Kasımpaşa’da Kadı mahallesinde sâkin olup sâbıkan Rodos muhâfızı olan emîrü’l-ümerâ’i’l-kirâm kebîrü’l-küberâ’i’l-fihâm sa‘âdetlü Ömer Paşa b. el-merhûm Zindân kâtibi Mustafa Efendi tarafından husûs-ı âti’l-beyâna vekîl olduğu etbâ‘ından Mehmed Ağa b. Receb ve Mehmed Bey b. Ali şehâdetleriyle şer‘an sâbit olan el-Hâc İbrahim Ağa b. el-Hâc Mustafa meclis-i şer‘-i şerîf-i enverde, işbu bâ‘isü’l-kitâb Şumârî Receb Çelebi b. Hüseyin mahzarında ikrâr-ı tâm ve takrîr-i kelâm edip, müvekkili müşârün-ileyh Ömer Paşa târih-i kitâbdan bir gün mukaddem mezbûr Receb Çelebi yedinden beş yüz aded yaldız altını iktirâz ve kabz edip, hâlâ meblağ-ı mezbûr beş yüz yaldız altını cihet-i karz-ı şer‘îden zimmetinde merkūm Receb Çelebi’ye vâcibü’l-edâ ve lâzımü’l-kazâ deyni olmağla, meblağ-ı mezbûr mukābelesinde mahalle-i mezbûrede vâki‘ bir tarafdan Medîne-i münevvere Vakfı olup Mücella Hâtun tasarrufunda olan menzil ve üç tarafdan tarîk-i âmla mahdûd dâhiliye ve hâriciyesi büyût-ı adîde ve hamam ve câmekân ve mahzen ve zindân ve ahır ve su hazînesi ve gurfeler ve fıskıye ve fırınlar ve havlu ve bahçeleri müştemil mülk menzilini, fâriğan ani’ş-şevâgil merkūm Receb Çelebi’ye rehin vaz‘ ve teslîm, ol dahi irtihân ve kabz ettiğinden sonra müvekkili müşârün-ileyh târih-i mezkûrdan altmış bir gün tamâmına değin edâ-i deyn ve fekk-i rehne ta‘ahhüd ve iltizâm edip ve eğer müddet-i madrûbe tamâmında edâ-i deyn ve fekk-i rehin müyesser olmazsa menzili mezbûru semen-i misline âhara bey‘ ve kabz-ı semene ve semeninden deyn-i mezbûr beş yüz yaldız altını ahz u istîfâya ve fazla kalırsa kendiye îsâle ve husûs-ı mezbûr mütevakkıf olduğu umûrun küllîsine dâyin-i merkūm Receb Çelebi’yi vekîl-i nâib-i menâb nasb ve ta‘yîn eyleyip, mezbûr Receb Çelebi dahi vekâlet-i mezbûreyi kabûl eyledim dedikde, gıbbe’l-vicâhî ve tasdîki’ş-şifâhî, mâ hüve’l-vâki‘ bi’t-taleb ve’l-ibtiğā ketb ve imlâ olundu. Fi’l-yevmi’t-tâsi‘ ve’l-ışrîn fî Cemâziyelevvel li sene isneteyn ve mi’e ve elf.

Şuhûdü’l-hâl: Sâlih Efendi b. Şaban, Ali Çelebi b. Mustafa, Mustafa Beşe b. Hüseyin, Mustafa Çelebi b. Osman, Mustafa b. Şaban.

(BAB54 - cilt: 20, sayfa: 124 - Hüküm no: 107 - Orijinal metin no: [17a-2])﻿

﻿

﻿

108. Hüküm

Gevher bt. Behram Çavuş’un cariyesi Timurhan bt. Abdullah’ı vasiyet yoluyla azat etmesi

Mahmiye-i İstanbul’da Hoca Hayreddin mahallesi sâkinelerinden olup Gevher bt. Behram Çavuş b. el-Hâc Yusuf Çavuş nâm hâtunun tarafından husûs-ı âti’l-beyânı ikrâra vekîl olduğu zâtını ma‘rifet-i şer‘iyye ile ârifân mahalle-i mezbûre sükkânından Hasan Çelebi b. Halil ve el-Hâc Hüseyin b. Ahmed şehâdetleriyle şer‘an sâbit olan Ali Çelebi b. Veli nâm kimesne meclis-i şer‘-i şerîfde, müvekkile-i mezbûrenin câriye-i memlûkesi olan işbu uzun boylu, gök elâ gözlü, açık kaşlı Rûsiyyetü’l-asl râfi‘atü’l-kitâb Timurhan bt. Abdullah nâm câriye muvâcehesinde bi’l-vekâle ikrâr ve takrîr-i kelâm edip, müvekkile-i mezbûre Gevher Hâtun câriye-i memlûkesi olan mevsûfe-i mezbûre Timurhan’ı tedbîr-i mutlak ile tedbîr [müdebber] edip, bi emrillâhi te‘âlâ fevt olduğunda mevsûfe-i mezbûre Timurhan mâlımdan mu‘tekā olup, eşyâ-i memlûkemden iki minder ve dört yasdık ve bir keçe ve iki yorgan ve bir kaliçe ve bir bakır tepsi ve bir hamam tası mevsûfe-i mezbûre Timurhan’a verile deyu vasiyyet eyledi. Min ba‘d mevsûfe-i mezbûrenin bey‘-i câiz olmayıp, vech-i meşrûh üzre müdebbere olmuşdur dedikde, gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Çelebi b. Mehmed, es-Seyyid Hasan Çelebi b. Osman, es-Seyyid Abdullah Efendi b. Hasan Efendi, Ali Çelebi b. Mustafa.

(BAB54 - cilt: 20, sayfa: 125 - Hüküm no: 108 - Orijinal metin no: [17a-3])﻿

﻿

﻿

109. Hüküm

Hasan Çelebi’nin Halil b. Hüseyin’e borçlu olduğu

Dârü’l-hilâfeti’l-aliyye Kostantıniyye el-mahmiye’de Sâlih Paşa mahallesi sükkânından Halil b. Hüseyin nâm kimesne meclis-i şer‘î şerîf-i Ahmedî ve mahfil-i dîn-i münîf-i Muhammedî’de Hasan b. Mehmed nâm kimesne mahzarında üzerine da‘vâ ve takrîr-i kelâm edip, merkūm Hasan zimmetinde beynimizde kıymeti ma‘lûm duhân bahâsından ba‘de külli hesâb üç bin sekiz yüz seksen akçe hakkım olmağla, hâlâ taleb eylediğimde bana edâdan imtinâ‘ eder suâl olunup alıverilmesi matlûbumdur dedikde, gıbbe’s-suâl mezbûr Hasan cevâbında, hâl bâlâda mürûr ettiği üzre olup, müdde‘î-i mezbûr Halil’e zimmetimde vâcibü’l-edâ ve lâzımü’l-kazâ meblağ-ı mezbûr üç bin sekiz yüz akçe deynimdir deyu bi’t-tav‘i’s-sâf ikrâr ve i‘tirâf etmeğin, alâ mu‘cebi i‘tirâfihî meblağ-ı mezbûru müdde‘î-i mezbûra edâ ve teslîme mezbûr Hasan’a tenbîh olunup, mâ vaka‘a bi’t-taleb ketb olundu. Fî gurre-i Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi [b.] Ahmed, Mustafa b. Ahmed, Mehmed b. Muharrem, (…) b. Ahmed.

(BAB54 - cilt: 20, sayfa: 125 - Hüküm no: 109 - Orijinal metin no: [17a-4])﻿

﻿

﻿

110. Hüküm

Veli b. Ali ile kardeşi İsa’nın tarla hisselerini sipahiye terk ettikleri

Vilâyet-i Anadolu’da Kastamonu sancağında Küre-i Nühâs kazâsına tâbi‘ Aslanlı nâm karye sükkânından Veli b. Ali nâm kimesne meclis-i şer‘-i şerîf-i enverde, karye-i mezbûrda sipâhi olan işbu bâ‘isü’l-kitâb Ahmed Ağa b. Hasan mahzarında bi’t-tav‘i’s-sâf ikrâr-ı tâm ve takrîr-i kelâm edip, karındaşım olup karye-i mezbûrede sâkin olan İsâ ile mukaddemâ fevt olan babamızdan ikimize müntakil olup, karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd ve’l-kat‘ tarlalarda olan nısf hissesi hâlâ bilâ-veled-i zükûr fevt olup, müstahıkk-ı tapu olmuş idi. Lâkin ben cilâ-yı vatan edip, mahmiye-i İstanbul’da sâkin olup kat‘-ı alâka etmekle, mezbûr Ahmed Ağa zikr olunan arâzîde karındaşım mezbûrun hissesi ile benim hissemi dilediği kimesneye tefvîz eyleyip, benim aslâ ve kat‘â alâkam kalmayıp kasr-ı yed ve husûs-ı mezbûra müte‘allika sâhib-i arz olan mezkûr Ahmed Ağa ile da‘vâ ve nizâ‘ım yokdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Mustafa b. Osman, Hasan Beşe b. Mahmud, Receb b. Osman, el-Hâc Mehmed b. Mehmed.

(BAB54 - cilt: 20, sayfa: 126 - Hüküm no: 110 - Orijinal metin no: [17b-1])﻿

﻿

﻿

111. Hüküm

Kulhan v. Avak’ın alacakları için İsmail Çelebi b. Mehmed’i vekil tayin etmesi

Tüccârdan olup medîne-i Van’da bundan akdem hâlik olan Avak v. Halkat nâm Ermeni’nin sulbî kebîr oğlu Kulhan nâm Ermeni meclis-i şer‘-i şerîf-i enverde, işbu bâ‘isü’l-kitâb İsmail Çelebi b. Mehmed mahzarında takrîr-i kelâm ve ta‘bîr-i ani’l-merâm edip, babam hâlik-i mezbûrdan bi’l-irsi’ş-şer‘î bana isâbet edip, ammim Dilan? nâm Ermeni zimmetinde cihet-i karz-ı şer‘îden olan dört kese guruş hakkımı mezbûr Dilan’dan taleb ve da‘vâ ve ahz u kabz ve bana îsâle husûs-ı mezbûr mütevakkıf olduğu umûrun küllîsine mezbûr İsmail Çelebi’yi tarafımdan vekîl ve nâib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve hizmeti lâzımesini kemâ-yenbağī edâya ta‘ahhüd etmeğin, işbu vesîka bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Süleyman Çelebi b. Abdullah, Hüseyin Çelebi b. Mehmed, Ömer Çelebi b. ( ), İbrahim Çelebi b. Ahmed ve gayruhüm.

(BAB54 - cilt: 20, sayfa: 126 - Hüküm no: 111 - Orijinal metin no: [17b-2])﻿

﻿

﻿

112. Hüküm

Ayşe bt. Hacı Mustafa’nın Süleyman Beşe b. Süleyman’daki alacağını taksitlendirmesi

Mahmiye-i İstanbul’da Ergili mahallesi sâkinelerinden Ayşe bt. el-Hâc Mustafa nâm hâtun ba‘de’t-ta‘rîf-i şer‘î meclis-i şer‘-i şerîf-i enverde, Süleyman Beşe b. Süleyman mahzarında ikrâr ve takrîr-i kelâm edip, işbu yedimde olan mazmûnı müsbit hüccet-i şer‘iyye nâtık olduğu üzre mezbûr Süleyman Beşe zimmetinde cihet-i deyn-i şer‘îden mahkûme iki yüz esedî guruş hakkım olup, mezbûr Süleyman def‘ ve edâya iktidârı olmamağla te’cîl ve taksîte tâlib olmağın, ben dahi beher otuz yevm tamâmında bana dörder guruş vermek üzre meblağ-ı mezbûru târih-i kitâbdan bin dört yüz seksen güne değin te’cîl ve taksît eylediğimde, mezbûr Süleyman Beşe dahi taksît-i mezbûreyi kabûl ve meblağ-ı mezbûru ber vech-i muharrer edâya ta‘ahhüd eyledi dedikde, gıbbe’t-tasdîki’ş-şer‘î mezbûr Süleyman Beşe’nin li ebeveyn kız karındaşı işbu hâzır bi’l-meclis Meryem nâm hâtun mezbûrun nefsine ve gaybet ederse meblağ-ı taksît-i mezbûru edâya tarafeynden emr ve kabûlü hâviye kefâlet-i sahîha-i şer‘iyye ile kefîl olmağın, işbu vesîka-i enîka, mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Osman Çavuş b. Ebûbekir, Ahmed Efendi b. Şaban, es-Seyyid Yahya Çelebi b. Şaban, es-Seyyid Nureddin, Mehmed b. Ahmed.

(BAB54 - cilt: 20, sayfa: 127 - Hüküm no: 112 - Orijinal metin no: [17b-3])﻿

﻿

﻿

113. Hüküm

Hatice bt. Mehmed’in İsmail b. Mustafa’dan muhâlaa yoluyla boşanması

Mahmiye-i İstanbul’da Çivizâde mahallesi sâkinelerinde Hatice bt. Mehmed nâm hâtun ba‘de’t-ta‘rîf-i şer‘î meclis-i şer‘-i şerîf-i enverde, zevc-i muhâlı‘ı işbu bâ‘isü’l-kitâb İsmail b. Mustafa mahzarında ikrâr ve takrîr-i kelâm edip, zevcim mezbûr İsmail zimmetinde mütekarrir ve ma‘kūdun aleyh olan bin akçe mehr-i müeccelim ve nafaka-i iddet-i mu‘ayyene-i ma‘lûmemden fâriğa olup ve me’ûnet-i süknâm dahi kendi üzerime olmak üzre zevcim mezbûr [İsmail ile] muhâla‘a-i sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Osma[n] b. Osman, Mustafa b. Hüseyin, İsmail Çelebi b. Mehmed, Mehmed Çelebi b. Abdullah, İbrahim Çelebi b. Ahmed, Ahmed Çelebi b. Ahmed, Mustafa Çelebi b. Şaban.

(BAB54 - cilt: 20, sayfa: 127 - Hüküm no: 113 - Orijinal metin no: [17b-4])﻿

﻿

﻿

114. Hüküm

Ahmed Ağa b. Mehmed ile Seyyid Hüseyin Ağa b. Hasan Ağa’nın birbirlerinin zimmetini ibra etmesi

Vilâyet-i Anadolu’da Pazarsuyu kazâsına tâbi‘ Behramşâh-ı Bâlâ nâm karye sükkânından Ahmed Ağa b. Mehmed nâm kimesne meclis-i şer‘-i şerîf-i enverde, yine karye-i mezbûre sükkânından es-Seyyid Hüseyin Ağa b. Hasan Ağa nâm mahzarında ikrâr-ı tâm ve takrîr-i kelâm edip, mezbûr Hüseyin Ağa ile beynimizde ba‘zı ahz u i‘tâ vâki‘ olmuş idi. El-hâletü hâzihî mezbûr es-Seyyid Hüseyin Ağa ile beynimizde hesâb görüp, mezbûr es-Seyyid Hüseyin Ağa zimmetinde bir akçe ve bir habbe kalmayıp, ba‘de’l-yevm âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî evâsıtı Cemâziyelevvel li sene isneteyn ve mi’e ve elf.

Şuhûdü’l-hâl: es-Seyyid Mehmed b. İbrahim, es-Seyyid Ali b. es-Seyyid Mehmed, Ahmed Efendi, Mehmed Efendi b. Ahmed, Şeyh Hasan Efendi, Ali b. İsa, Şeyh Hayreddin, es-Seyyid Nurullah b. Çelebi Mahmud, Mustafa Beşe b. Mehmed ve gayruhüm mine’l-hâzırîn.

(BAB54 - cilt: 20, sayfa: 128 - Hüküm no: 114 - Orijinal metin no: [18a-1])﻿

﻿

﻿

115. Hüküm

Mehmed Odabaşı b. Kenan’ın verâsetinin kızkardeşi ve annesi ait olması

Dergâh-ı âlî Yeniçerilerinin yüz birinci odası odabaşısı olup Girit’de bundan akdem vefât eden Mehmed Odabaşı b. Kenan b. Abdullah’ın li ebeveyn kız karındaşı ve vârisesi olduğunu iddi‘â eden Fâtıma nâm hâtun meclis-i şer‘de, tereke-i müteveffâ-yı mezbûra bi’l-vesâye vaz‘-ı yedi sâbit olan Mustafa Beşe b. İbrahim mahzarında üzerine da‘vâ ve takrîr-i kelâm edip, ben müteveffâ-yı mezbûr ile li ebeveyn karındaşlar olup, babamız ismi Kenan b. Abdullah vâlidemiz işbu hâzıra bi’l-meclis Havva bt. Abdullah ve maskat-ı re’simiz Galata kazâsında Boğazkesen kal‘ası mahallâtından Meydan mahallesi olup, müteveffâ-yı mezbûrun verâseti, vâlidesi mezbûre Havva ile bana münhasıra iken mezbûr Mustafa Beşe tereke-i müteveffâ-yı mezbûru bize teslîmden imtinâ‘ eder, suâl olunup alıverilmesi matlûbumdur dediklerinde, gıbbe’s-suâl mezbûr Mustafa Beşe [cevâbında] tereke-i müteveffâ-yı mezbûra bi’l-vesâye vaz‘-ı yedini ikrâr, lâkin mezbûretânın verâsetlerini inkâr edicek, mezbûretândan sıdk-ı makāline beyyine taleb olundukda, zât-ı mezbûretânı ma‘rifet-i şer‘iyye ile ârifân olup, yine kal‘a-i mezbûre müstahfızlarından Mustafa Çelebi b. Hüseyin ve el-Hâc Mehmed b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ mezbûre Fâtıma Hâtun müteveffâ-yı mezbûr Mehmed Odabaşı ile li ebeveyn karındaşlar olup, babaları ismi Kenan b. Abdullah ve vâlideleri işbu mezkûre Havva ve maskat-ı re’sleri mârru’z-zikr Boğazkesen kal‘asında Meydan mahallesidir, müteveffâ-yı mezbûrun verâseti merkūmân Havva ve Fâtıma’ya münhasıradır gayrı vârisi ve terekesine müstahıkk-ı âhar olduğu ma‘lûmumuz değildir, tereke-i müteveffâ-yı mezbûru merkūmetân için hakk-ı taleb ve ahz vardır. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: El-Hâc Maksud b. Halil, Mustafa b. Osman, Mustafa b. el-Hâc Ahmed, Ahmed Beşe b. Mehmed, Mustafa b. Mehmed.

(BAB54 - cilt: 20, sayfa: 128 - Hüküm no: 115 - Orijinal metin no: [18a-2])﻿

﻿

﻿

116. Hüküm

İbrahim b. Ali’nin oğullarının icâreteynli vakıf evdeki hisselerinin Sâliha bt. Abdullah’a devredildiği

Mahmiye-i İstanbul’da Hasan Halîfe mahallesinde sâkin iken bundan akdem vefât eden İbrahim b. Ali’nin sulbî sagīr oğulları Ahmed ve Ali’nin vâlideleri olup üzerlerine kıbel-i şer‘den mansûbe vasîleri olan Havva bt. Abdullah nâm hâtun ba‘de’t-ta‘rîf meclis-i şer‘de, zikr-i âtî vakfın vâkıfı ve mütevellîsi olan Hızır Ağa b. Hamza hâzır olduğu hâlde, bâ‘isetü hâze’l-vesîka Sâliha bt. Abdullah nâm hâtun mahzarında bi’l-vesâye ikrâr ve takrîr-i kelâm edip, mahmiye-i mezbûrede vâki‘ lede’l-ahâlî ma‘lûmü’l-hudûd menzili mezbûr Hızır Ağa’nın vakfından olup, icâreteyn-i ma‘lûmeteyn ile müteveffâ-yı mezbûrun tasarrufunda olup, ba‘de vefâtihî Ahmed ve Ali’ye ve âhar oğlu Osman ve kızları Hatice’ye intikāl edip, ba‘dehû mezbûr Hasan bilâ-veled fevt olmağla hissesi vakfa âid olup ve merkūme Hatice dahi hissesini mezbûre Sâliha[’ya] ferâğat edip, ancak vasîleri olduğum sagīrân-ı mezbûrânın nısf hisse-i şâyi‘aları kalıp, lâkin sagīrân-ı mezbûrânın mâlları olmamağın hisselerini ferâğa kıbel-i şer‘den me’zûn olunduğum ecilden sagīrânın nısf hisselerini zarûret-i nafakaları için ecr-i misli olan yüz otuz guruşa mütevellî-i mezbûrun izn ve ma‘rifetiyle mezbûre Sâliha vesâyeten ferâğ ve tefvîz, ol dahi tefevvüz ve kabûl edip, bedel-i ferâğ olan meblağ-ı mezbûr yüz otuz guruşu mukaddemâ mezbûre Sâliha’dan ahz u kabz etmişidim. Ba‘de’l-yevm sagīrân-ı mezbûrân Ahmed ve Ali’nin hisseleri dahi mezbûre Sâliha’nın tasarrufundadır. Kimesnenin alâka ve medhali kalmamışdır dedikde, gıbbe’t-tasdîki’ş-şer‘î mezbûre Sâliha’nın oğlu Ali b. Kadri ve kızı Ümmühâni ve zevci Ali Beşe b. Abdurrahman her biri sagīrân-ı mezbûrân bir tarîkle hisselerine hükm-i hâkim ile ahz u kabz ederlerse, bedel-i mezbûra biz kefîl ve zâminiz dediklerinde, bi emri’t-tasdîki’ş-şifâhî mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Abdullah b. Ahmed, Nasuh Efendi el-imâm, Çelebi b. Nuh, Hasan Çelebi el-Müezzin.

(BAB54 - cilt: 20, sayfa: 129 - Hüküm no: 116 - Orijinal metin no: [18a-3])﻿

﻿

﻿

117. Hüküm

Canfedâ Hatun bt. Abdullah’ın menzilinde Mehmed Çelebi’nin alakası olmadığı

Mahmiye-i İstanbul’da Yenibahçe kurbunda sâkin bâ‘isü hâze’l-kitâb Yusuf b. Osman meclis-i şer‘de, Hoca Hayreddin Vakfı mütevellîsi Abdülkerim b. Abdülhalim hâzır olduğu hâlde Mehmed b. Abdullah mahzarında üzerine da‘vâ ve takrîr-i kelâm edip, vakf-ı mezbûrdan olup mârru’z-zikr Yenibahçe kurbunda vâki‘ müte’ehhilîn odalarında [ve] bir tarafı Nakkaş Mehmed Çelebi menzili ve bir tarafı Hatice Hâtun tasarrufunda olan menzil ve bir tarafı Vakf-ı Sinan ve bir tarafı tarîk-i âm ile mahdûd bir bâb odayı târih-i kitâbdan altı sene mukaddem icâreteyn-i ma‘lûmeteyn ile mutasarrıfesi olup bundan akdem vefât eden Canfedâ bt. Abdullah nâm hâtun işbu mütevellî-i mezbûr Mehmed’in izniyle bana ferâğ ve tefvîz, ben dahi tefevvüz ve kabûl ve kabz etmiş iken, menzili mezbûra mezbûr Mehmed bi gayri hakkın vaz‘-ı yed eder, suâl olunup kasr-ı yedine tenbîh olunmak matlûbumdur dedikde, gıbbe’s-suâl mezbûr Mehmed cevâbında, işbu yedinde olan mütevellî-i mezbûrun temessükü nâtık olduğu üzre iki sene mukaddem menzili mezbûru mezbûre Canfedâ Hâtun bana ferâğ ve tefvîz, ben dahi tefevvüz ve kabûl etmiş idim deyu mezbûre Canfedâ’nın kendiden mukaddem menzili mezkûru müdde‘î-i mezbûra tefvîzini inkâr edicek, müdde‘î-i mezbûrdan müdde‘âsına beyyine taleb olundukda, Receb Halîfe b. Mustafa ve Mehmed b. Musa ve İbrahim b. Osman li ecli’ş-şehâde meclis-i şer‘a hâzırûn olup istişhâd olunduklarında, fi’l-hakīka târih-i kitâbdan altı sene mukaddem menzili mezbûru mezbûre Canfedâ Hâtun bt. Abdullah mezbûr Yusuf’a bizim huzûrumuzda mütevellî-i mezbûrun izn ve ma‘rifetiyle ferâğ ve tefvîz, ol dahi tefevvüz ve kabûl edip, mütevellî-i merkūm hat ve hatmini hâvî temessük dahi vermiş idi. Biz bu husûsa bu vech üzre şâhidleriz, şehâdet dahi ederiz deyu mütevellî-i mezbûr muvâcehesinde edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olduğundan sonra mütevellî-i mezbûr dahi kaziyye minvâl-i meşrûh üzre olduğuna ikrâr ve i‘tirâf etmeğin, mûcebiyle menzili mezbûrdan kasr-ı yed edip, mezbûr Yusuf’a teslîme tenbîh birle, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis ve’l-ışrîn min şehri Cemâziyelevvel sene 1102.

Şuhûdü’l-hâl: İbrahim Çelebi b. Ahmed, İsmail Çelebi b. Mustafa, Mehmed Çelebi (...), Ali b. Mehmed.

(BAB54 - cilt: 20, sayfa: 130 - Hüküm no: 117 - Orijinal metin no: [18b-1])﻿

﻿

﻿

118. Hüküm

Bayram Bey b. Süleyman’ın menzilini Abdullah Çelebi b. Mehmed’e satması

Mahmiye-i İstanbul’da Papasoğlu mahallesinde sâkin iken Bayram Bey b. Süleyman meclis-i şer‘-i şerîf-i enverde, işbu bâ‘isü’l-kitâb Abdullah Çelebi b. Mehmed mahzarında ikrâr-ı tâm ve takrîr-i kelâm edip, akd-i âtî sudûruna değin yedimde mülküm olup mahmiye-i mezbûrede Debbâğ Yunus mahallesinde vâki‘ bir tarafdan Fetvâcı Ali Çelebi b. Abdünnebî mülkü bir tarafdan Hazînedâr Hasan Çelebi b. Hüseyin mülkü ve bir taraf tarîk-i âm ile mahdûd, dâhiliyesi fevkānî iki oda ve bir sofa ve tahtânî bir matbah odası ve demir kapılı mahzen ve havlu ve hâriciyesi fevkānî oda ve tahtında ahırı müştemil mülk menzili, bi cümleti’t-tevâbi‘ ve’l-levâhık ve kâffe-i menâfi‘ ve merâfık tarafeynden îcâb ve kabûlü hâvî şurût-ı müfsideden ârî bey‘-i bâtt-ı kat‘î ile merkūm Abdullah Çelebi’ye üç yüz altmış esedî guruşa bey‘ ve temlîk ve teslîm, ol dahi iştirâ ve tesellüm ve kabz ve kabûl ettiğinden sonra semeni olan meblağ-ı mezbûr üç yüz altmış esedî guruşu bana edâ ve teslîm, ben dahi yedinden bi’t-tamâm ahz u kabz ve istîfâ eyledim. Ba‘de’l-yevm menzili mahdûd-ı mezkûrda vechen mine’l-vücûh hak ve alâkam kalmayıp, cümle müştemilâtıyla müşterî-i mezbûr Abdullah Çelebi’nin mülk-i müşterâsıdır. Keyfe mâ yeşâ ve yahtâr mutasarrıf olsun dedikde, gıbbe’t-tasdîk mâ hüve’l-vâki‘ bi’t-taleb [ketb] olundu. Fi’l-yevmi’l-hâmis aşer min Cemâziyelevvel li sene isneteyn ve mi’e ve elf.

Şuhûdü’l-hâl: Ahmed Efendi b. Mahmud, el-Hâc Süleyman b. Halil, Süleyman Efendi b. Osman, Ahmed Çelebi b. Nasuh, Ali Çelebi b. Yusuf.

(BAB54 - cilt: 20, sayfa: 131 - Hüküm no: 118 - Orijinal metin no: [18b-2])﻿

﻿

﻿

119. Hüküm

Yanaki v. Katarkurna’nın menzilini Yamandi v. Preşkova’ya satması

Mahmiye-i İstanbul’da Fenerkapısı dâhilinde Abdi Subaşı mahallesi sükkânından Yanaki v. Katarkurna? nâm zimmî meclis-i şer‘-i şerîf-i enverde, işbu bâ‘isü’s-sifr Yamandi v. Preşkova nâm zimmî muvâcehesinde ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup, mahalle-i mezkûrede vâki‘ bir tarafdan Cevâhirci Andriye mülkü ve bir tarafdan Meydancı Bila? mülkü ve bir tarafdan ba‘zan Kuyumcu Peraşer mülkü ve ba‘zan tarîk-i âm ve bir tarafdan yine tarîk-i âm ile mahdûd ve tabaka-i ulyâsında iki bâb oda ve dehliz ve tabaka-i vustâsında iki bâb oda ve süflâsında iki bâb oda ve mahzen ve bi’r-i mâ ve üç kenîf ve havluyı müştemil mülk menzilimi, cümle tevâbi‘ ve levâhıkı ile mezbûr Yamandi tarafından îcâb ve kabûlü hâvî bey‘-i kat‘î ile altı yüz elli beş esedî guruşa bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl eylediğinden sonra semeni olan meblağ-ı mezbûr altı yüz elli esedî guruşu mezbûr Yamandi yedinden tamâmen ahz u kabz eyledim. Ba‘de’l-yevm menzili mahdûd-ı mezkûrda benim alâka ve medhalim kalmayıp mezbûr Yamandi’nin mülk-i müşterâsıdır. Keyfe mâ yeşâ ve yehtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel sene 1102.

Şuhûdü’l-hâl: Süleyman Efendi b. Abdullah el-imâm, Hüseyin Efendi b. Hasan el-müezzin, İbrahim Bey b. Abdullah, Abdülkādir Efendi b. İsâ el-müezzin, İbrahim Çelebi b. Ahmed, Dimitri? v. Kostantin, Avadik v. Haçador, Papayani v. Duma, Papa Nikori? v. İstamo.

(BAB54 - cilt: 20, sayfa: 131 - Hüküm no: 119 - Orijinal metin no: [19a-1])﻿

﻿

﻿

120. Hüküm

Mehmed Çelebi b. Abdülaziz’in kendisi ve vekilleri adına müşterek menzillerini Fâtıma bt. Mehmed’e satması

Cezîre-i Cerbe ahâlîsinden olup hâlâ mahmiye-i İstanbul’da Hızır Bey mahallesinde sâkin Mehmed Çelebi b. Abdülaziz nâm kimesne kendi tarafından asâleten ve li ebeveyn ammileri Ömer ve Said ibney el-Hâc İsâ b. Ali ve ammisi oğlu Mesud b. Ebû Selam b. Ali nâm kimesneler ve ceddesi Lülüe bt. Mela Abd b. Abdullah nâm hâtun taraflarından husûs-ı âti’l-beyâna vekîl olduğu el-Hâc Abdurrahman b. el-Hâc Salim ve el-Hâc Yusuf b. Abdullah şehâdetleriyle şer‘an sâbit olmağla dahi vekâleten meclis-i şer‘-i şerîfde, işbu bâ‘isetü’l-kitâb Fâtıma bt. Mehmed nâm hâtun mahzarında ikrâr-ı tâm ve takrîr-i kelâm edip, arsası merhûm Hoca Sadık Vakfı’ndan olmağla ayda on beş akçe ücret-i maktû‘a ile taht-ı tasarrufumuzda olup ve ebniyesi benimle müvekkilûn-ı merkūmdan Ömer ve Said ve Mesud ve Lulde’nin beynimizde müşterek mülk-i mevrûsumuz olup, mahmiye-i mezbûrede Gül Câmi‘i mahallesinde vâki‘ bir tarafdan mütevellîye Râbia Hâtun menzili ve bir tarafdan Yemenîzâde el-Hâc Mehmed tasarrufunda olan vakıf menzil ve bir tarafdan yine vakf-ı mezbûr ve bir tarafdan tarîk-i âmla mahdûd dâhiliyesi iki fevkānî ve bir tahtânî oda ve dehliz ve kenîf ve hâriciyesi bir fevkānî ve bir tahtânî oda ve sofa ve su kuyusu ve mâbeyn dehlizi müştemil menzilin mülkümüz olan ebniye-i mezbûresini, bi cümleti’t-tevâbi‘ ve’l-levâhık bey‘-i bâtt-ı kat‘î ile mezbûre Fâtıma Hâtun’a iki yüz yetmiş guruşa asâleten ve vekâleten bey‘ ve teslîm ve arsasını izn-i mütevellî ile meccânen ferâğ ve tefvîz, ol dahi iştirâ ve tesellüm ve tefevvüz ve kabz ve kabûl eylediğinden sonra semeni olan meblağ-ı mezbûr iki yüz yetmiş guruşu yedinden tamâmen ahz u kabz eyledim. Ba‘de’l-yevm menzili mezkûrda benim ve müvekkilûn-ı merkûmûnun bir vechile alâka ve medhalimiz kalmayıp, ebniyesi mezbûre Fâtıma Hâtun’un mülk-i müşterâsı ve arsası hakk-ı müfevvazı olmuşdur dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel sene 1102.

Şuhûdü’l-hâl: es-Seyyid eş-Şeyh Efendi, Mehmed Efendi el-imâm, el-Hâc Mahmud b. ( ), tüfengî, Osman Bey [b.] Abdi, Bakkal İbrahim Beşe b. Ahmed, Ali Rıza b. Mehmed.

(BAB54 - cilt: 20, sayfa: 132 - Hüküm no: 120 - Orijinal metin no: [19a-2])﻿

﻿

﻿

121. Hüküm

Hasan Efendi b. Abdullah’ın Mehmed b. Abdullah’tan alacaklı olduğu

Hâlâ şeyh-i meşâyihu’l-İslâm hazretlerinin telhîsciliği hizmetinde olan bâ‘isü hâze’l-kitâb Hasan Efendi b. Abdullah b. Abdurrahman tarafından husûs-ı âti’l-beyâna vekîl olduğu Ahmed Çelebi b. Mehmed ve Hasan b. Osman şehâdetleriyle şer‘an sâbit olan Hüseyin Efendi b. Bayram meclis-i şer‘-i şerîf-i enverde, vilâyet-i Anadolu’da Kütahya kazâsına tâbi‘ Tavşanlı nâm karye ahâlîsinden olup, vilâyet-i Rumeli’nde İlbasan kazâsında nâibü’ş-şer‘i’ş-şerîf iken bundan akdem vefât eden Hüseyin Efendi’nin babası olmağla terekesine vâzı‘u’l-yed olan Mehmed b. Abdullah nâm kimesne mahzarında, bi’l-vekâle üzerine da‘vâ ve takrîr-i kelâm edip, müvekkilim mezbûr Hasan Efendi mukaddemâ mezbûr diğer Hüseyin Efendi’ye yirmi beş guruş ikrâz ve teslîm, ol dahi iktirâz ve kabz edip hattâ mukābelesinde ( ) rehin teslîm, ol dahi irtihân ve kabz eyledikden sonra ve yine [meblağ-ı] mezbûru kable’l-edâ merkūm Hüseyin Efendi fevt olup, tereke-i vâfiyesin babası mezbûr Mehmed kabz etmeğin, hâlâ suâl olunup tereke-i vâfiyesinden bi’l-vekâle bana edâya tenbîh olunması matlûbumdur dedikde, gıbbe’s-suâl mezbûr Mehmed cevâbında, fi’l-hakīka tereke-i müteveffâ-yı mezbûra vaz‘-ı yedini ikrâr, lâkin deyn-i mezbûru inkâr edicek, vekîl-i mezbûrdan müdde‘âsına beyyine taleb olundukda, udûl-i müslimînden olup ( ) nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ müvekkili mezbûr Hasan Efendi müteveffâ-yı mezbûr Hüseyin Efendi b. Mehmed b. Abdullah’a mukaddemâ bizim huzûrumuzda yirmi beş esedî guruş ikrâz ve teslîm, ol dahi iktirâz ve kabz ve mukābelesinde eşyâ-i mezkûreyi rehin vaz‘ ve teslîm etmiş idi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olup ve müvekkili mezbûr meclis-i şer‘de tahlîf-i şer‘î ile tahlîf dahi olunmağın, mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel sene 1102.

Şuhûdü’l-hâl: Ahmed Çelebi b. Mehmed, Hasan Beşe b. Osman, İbrahim Çelebi b. Ahmed, Mehmed Çelebi (...).

(BAB54 - cilt: 20, sayfa: 133 - Hüküm no: 121 - Orijinal metin no: [19a-3])﻿

﻿

﻿

122. Hüküm

Ayşe bt. Ali’nin yarım menzil hissesini İsmail Çelebi b. Halil’e satması

Mahmiye-i İstanbul’da Akşemseddin mahallesinde sâkine olup zâtı Abdullah b. Mustafa ve Halil b. Mustafa nâm kimesneler ta‘rîfleriyle mu‘arrefe olan Ayşe bt. Ali nâm hâtun meclis-i şer‘-i şerîf-i enverde, dâmâdı bâ‘isü hâze’l-kitâb İsmail Çelebi b. Halil nâm kimesne mahzarında ikrâr ve takrîr-i kelâm edip, silk-i mülkümde münselik olup mahalle-i mezbûrede vâki‘ bir tarafdan el-Hâc Mehmed mülkü ve bir tarafdan ba‘zan Fâtıma ve ba‘zan evlâda meşrûta vakıf menzil ve Ayşe Hâtun mülkü ve bir tarafdan İbrahim Çavuş’un tasarrufunda olan vakıf menzil ve bir tarafdan tarîk-i âm ile mahdûd fevkānî iki oda ve iki sofa ve tahtânî iki oda ve bir matbah ve bir kuyu ve bahçe ve havluyı müştemil mülk menzilimin nısf-ı şâyi‘ini, mezbûr İsmail Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile dört yüz guruşa bey‘ ve teslîm, ol dahi iştirâ ve tesellüm ettiğinden sonra semeni olan meblağ-ı mezbûr dört yüz guruşu hîbetü’d-deyn mimmen aleyhi’d-deyn fehvâsınca, mezbûr İsmail Çelebi’ye hibe-i sahîha ile hibe ve temlîk, ol dahi meclis-i hibede ittihâb ve kabûl ve temellük eyledi. Ba‘de’l-yevm menzili mezkûrun nısf-ı şâyi‘i mezbûr İsmail Çelebi’nin mülk-i müşterâsıdır. Keyfe mâ yeşâ mutasarrıf olsun dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Halil Çelebi b. Mustafa, Abdullah Çelebi b. Mustafa, Hasan Çelebi b. ( ), Abdullah Efendi hazretleri el-imâm, Fahrü’l-kuzât Şaban Efendi, Siyavuş Bey b. ( ), Abdi Çelebi b. ( ).

(BAB54 - cilt: 20, sayfa: 134 - Hüküm no: 122 - Orijinal metin no: [19b-1])﻿

﻿

﻿

123. Hüküm

Ayşe bt. Abdullah’ın boşandığı kocası Ahmed b. Mustafa’dan alacağını tahsil ettiği

Dârü’l-hilâfeti’l-aliyye Kostantıniyye el-mahmiye’de sâkin Kürkçübaşı mahallesi sâkinelerinden Ayşe bt. Abdullah nâm hâtun tarafından husûs-ı âti’l-beyânı ikrâra vekîl olduğu zât-ı mezbûreyi ma‘rifet-i şer‘iyye ile ârifân Mesud Çelebi b. Receb ve el-Hâc Mehmed b. Mustafa nâm kimesneler şehâdetleriyle şer‘an sâbit olan İbrahim Çelebi b. Mehmed nâm kimesne meclis-i şer‘-i şerîf-i enverde, müvekkile-i mezbûrenin zevc-i mutallıkı Ahmed b. Mustafa nâm kimesne mahzarında bi’l-vekâle ikrâr-ı tâm ve takrîr-i kelâm edip, müvekkilim mezbûre Ayşe’yi merkūm Ahmed bundan akdem bâyinen tatlîk, ol dahi mezbûr Ahmed zimmetinde mütekarrir ve ma‘kūdun-aleyh olan iki bin akçe mehr-i müeccelini ve bi’t-terâzî ta‘yîn olunan dört yüz akçe nafaka-i iddetini taleb eylediğinde, beynlerinde nizâ‘-ı küllî vukū‘undan sonra muslihûn tavassut edip, da‘vâ-yı mezkûresinden müvekkilim mezbûreyi mezbûr Ahmed ile bin beş yüz akçe üzerine sulh eylediklerinde, ol dahi sulh-ı mezbûru kabûl ve bedel-i sulh olan meblağ-ı mezbûr bin beş yüz akçeyi merkūm Ahmed yedinden bi’t-tamâm ve’l-kemâl ahz u kabz edip, husûs-ı mezbûra müte‘allika âmme-i da‘vâ ve münâza‘âttan ve eymân ve muhâsamâtdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi dedikde, gıbbe’t-tasdîki’l-mu‘teberi’l-vicâhî işbu vesîka-i enîka bi’t-taleb ve’l-ibtiğā ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Mesud Efendi b. Receb İmâm-ı Kürkçübaşı, Attâr Osman Çelebi b. ( ), Haffâf Mehmed Çelebi b. ( ), el-Hâc Mehmed b. ( ), İbrahim Çelebi b. el-Hâc Ahmed, Mustafa b. Şaban, Köse el-Hâc Ali.

(BAB54 - cilt: 20, sayfa: 134 - Hüküm no: 123 - Orijinal metin no: [19b-2])﻿

﻿

﻿

124. Hüküm

Rukiye bt. Mehmed’in Ali Çelebi b. İbrahim’den muhâlaa yoluyla boşanması

Mahmiye-i İstanbul’da Hızır Bey mahallesi sâkinelerinden olup zâtı ma‘rifet-i şer‘iyye ile ârifân olan İmâm İsmail Efendi b. Mustafa [ve] İbrahim Çelebi b. Mehmed nâm kimesneler ta‘rîfleriyle mu‘arrefe olan Rukiye bt. Mehmed nâm hâtun meclis-i şer‘-i şerîf-i enverde ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Ali Çelebi b. İbrahim nâm kimesne mahzarında ikrâr ve takrîr-i kelâm edip, zevcim mezbûr Ali Çelebi zimmetinde mütekarrir ve ma‘kūdun aleyh olan altı bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ali Çelebi ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl ettiğinden sonra hukūk-ı zevciyyete müte‘allika da‘vâdan her birimiz âharın zimmeti ibrâ-i âmm-ı kātı‘ü’n-nizâ‘la ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cumâdelâhire sene 1102.

Şuhûdü’l-hâl: İmâm İsmail Efendi b. Mustafa, İbrahim Çelebi b. Mehmed, Hüseyin Çelebi b. Mustafa, Mehmed Çelebi b. Muharrem.

(BAB54 - cilt: 20, sayfa: 135 - Hüküm no: 124 - Orijinal metin no: [19b-3])﻿

﻿

﻿

125. Hüküm

Fâtıma bt. Kenan’ın verâset işleri için Hacı Maksud’u vekil tayin etmesi

Mahmiye-i İstanbul’da Molla Hüsrev mahallesi sâkinelerinden olup zâtı ma‘rifet-i şer‘iyye ile ârifân Mustafa b. İbrahim ve Halil b. İbrahim ta‘rîfleriyle mu‘arrefe olan Fâtıma bt. Kenan nâm hâtun meclis-i şer‘-i şerîf-i enverde, bâ‘isü hâze’l-kitâb el-Hâc Maksud nâm kimesne mahzarında ikrâr ve takrîr-i kelâm edip, li ebeveyn er karındaşım olup, Dergâh-ı âlî yeniçerilerinin yüz birinci odada iken Girit cezîresinde bundan akdem vefât eden Mehmed Odabaşı’nın verâseti [20a] bana münhasıra olmağla, cezîre-i mezbûrede müteveffâ-yı mezkûrun terekesini kabz eden yeniçeri beytülmâl emîni Keştî Ahmed Ağa’dan ve sâir vâzı‘-ı yed olanlardan taleb ve da‘vâ ve ahz u kabz ve bana îsâle mütevakkıf olduğu umûrun küllîsine mezbûr el-Hâc Maksud’u tarafımızdan vekîl ve nâib-i menâb nasb ve ta‘yîn ettim dedikde, mezbûr el-Hâc Maksud dahi ve vekâlet-i mezbûreyi kabûl ve merâsimin edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sânî min Cumâdelâhir sene 1102.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ebûbekir b. Hüseyin, Ali b. Veli.

(BAB54 - cilt: 20, sayfa: 135 - Hüküm no: 125 - Orijinal metin no: [19b-4])﻿

﻿

﻿

126. Hüküm

Sâliha bt. Mehmed’in Receb Beşe b. Şaban’dan muhâlaa yoluyla boşanması

Mahrûse-i Galata’ya tâbi‘ kasaba-i Tophâne’de Perviz Ağa mahallesinde sâkine Sâliha bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Receb Beşe b. Şaban nâm kimesne mahzarında ikrâr ve takrîr-i kelâm edip, zevcim mezbûr Receb Beşe zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve mezbûrun firâşından hâsıl ve benden mütevellid sadrî sagīr oğlum Mustafa’yı yedi yaşına değin kendi mâlımdan infâk ve iksâ etmek üzre ve me’ûnet-i süknâm dahi kendi üzerime olmak üzre zevcim mezbûr Receb Beşe ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl ettiğinden hukūk-ı zevciyyete müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cumâdelâhire sene 1102.

Şuhûdü’l-hâl: Hasan Beşe b. Mehmed, Ali Beşe b. Ebûbekir, Mehmed Beşe b. Ali, Mahmud Beşe b. Hasan.

(BAB54 - cilt: 20, sayfa: 136 - Hüküm no: 126 - Orijinal metin no: [20a-1])﻿

﻿

﻿

127. Hüküm

Fâtıma Hatun bt. İbrahim’in menzilini Ahmed Çelebi b. Mahmud’a satması

Mahmiye-i İstanbul’da el-Hâc İsâ mahallesi sâkinelerinden olup zâtını ma‘rifet-i şer‘iyye ile ârifân Hüseyin Çelebi b. Abdullah ve el-Hâc Ahmed b. Abdullah ta‘rîfleriyle mu‘arrefe olan Fâtıma Hâtun bt. İbrahim meclis-i şer‘-i şerîf-i enverde, işbu râfi‘ü’l-kitâb Ahmed Çelebi b. Mahmud nâm kimesne mahzarında ikrâr-ı tâm ve takrîr-i kelâm edip, ferâğ-ı âti’z-zikrin sudûruna değin merhûm İskender Paşa Vakfı’ndan icâre-i mu‘accele ve her mâh on iki akçe ücret-i müeccele ile taht-ı tasarrufumda olup, mahmiye-i mezbûrede Hızır Çavuş mahallesinde vâki‘ bir tarafı Câbî İsmail menzili ve bir tarafı Kuloğlanı Mustafa menzili ve bir tarafı Yahudihâne ve bir tarafı tarîk-i hâss ile mahdûd fevkānî oda ve bir tahtânî oda ve kenîfi müştemil mülk menzilimi, bâ-izn-i mütevellî merkūm Ahmed Çelebi’ye altı bin akçe bedel mukābelesinde ferâğ ve tefvîz edip, ol dahi tefevvüz ve kabûl eyledikden sonra bedel-i ferâğ olan meblağ-ı mezbûr altı bin akçeyi yedinden ahz u kabz eyledim. Fîmâ ba‘d menzili mahdûd-ı merkūm mezbûr Ahmed Çelebi’nin dâhil-i havza-i tasarrufu olmuşdur. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî fî Cumâdelâhire sene 1102.

Şuhûdü’l-hâl: Hüseyin Çelebi b. Abdullah, İbrahim Çelebi b. Mahmud, İbrahim Efendi b. Osman, İbrahim Çelebi b. Ahmed, Mustafa Çelebi b. İsmail, Yahya b. Hasan, Abdülkerim b. Hasan, Ahmed b. Mehmed.

(BAB54 - cilt: 20, sayfa: 136 - Hüküm no: 127 - Orijinal metin no: [20a-2])﻿

﻿

﻿

128. Hüküm

Fâtıma bt. Ali’nin menzilini Hacı İbrahim b. Hacı Mehmed’e satması

Mahmiye-i İstanbul’da Neslişah Sultan mahallesinde vâki‘ bir tarafı Hüseyin Ağa Bostanı ve bir tarafı Ali Beşe mülkü ve bir tarafı Ahmed Efendi mülkü ve bir tarafı tarîk-i hâs ile mahdûd fevkānî iki oda ve iki sofa ve dehliz ve tahtânî üç oda ve bir ahır ve bir kenîf ve zât-ı eşcâr bahçe ve bi’r-i mâyı müştemil mülk menzilin nısfı Fâtıma bt. Ali nâm hâtunun mülkü ve nısf-ı âharı zevci Mehmed b. Hasan nâm kimesnenin mülkü olup, fevt oldukda menzili mezbûrda olan nısf hissesi sekiz sehim i‘tibâr olundukda, bir sehmi zevcesi mezbûre Fâtıma’ya ve dört sehmi oğlu kızı Emetullah bt. Ali nâm sagīreye ve üç sehmi karındaşı Mustafa’ya isâbet edip, mezbûr Mustafa menzili mezbûrda olan hisse-i irsiyesin semen-i makbûza mezbûre Fâtıma Hâtun’a bey‘ ve teslîm eylediği lede’ş-şer‘i’l-enver sâbit ve mütehakkik oldukdan sonra mezbûre Fâtıma Hâtun ba‘de’t-ta‘rîfi’ş-şer‘î meclis-i şer‘-i şerîf-i lâzımü’t-tevkīrde, işbu bâ‘isü’l-kitâb el-Hâc İbrahim b. el-Hâc Mehmed mahzarında bi tav‘ihâ ikrâr-ı sahîh-i şer‘î ve i‘tirâf-ı sarîh-i mer‘î kılıp, bâlâda hudûdu ve müştemilâtı ketb ve terkīm olunan menzili merkūmda olan mecmû‘ hissemi cemî‘ tevâbi‘ ve levâhıkı ve kâffe-i hukūk ve merâfıkı ile mezbûr el-Hâc İbrahim’e yüz seksen dört esedî guruşa tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr yüz seksen dört esedî guruşu mezbûr el-Hâc İbrahim yedinden bi’t-tamâm ve’l-kemâl ahz u kabz ve tesellüm eyledim. Ba‘de’l-yevm mecmû‘-ı menzili mezbûrda olan hissem mezkûr el-Hâc İbrahim’in mülk-i müşterâsıdır. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mezbûre Emetullah’ın dayısı ve tesviye-i umûru için kıbel-i şer‘den mansûb vasîsi olan el-Hâc Mehmed b. el-Hâc Mehmed meclis-i şer‘de, mezbûr el-Hâc İbrahim mahzarında bi’l-vesâye ikrâr-ı tâm ve takrîr-i kelâm edip, mezbûre Fâtıma menzili mezbûrda olan hissesini bey‘ ile sagīre-i mezbûrenin hissesi (...) kalıp ve hattâ harcına vefâ etmemekle hisse-i mezkûresi bey‘ ve semeni istirbâh olunup, (...) sarf olunmak lâzım ve mühim olmağla, ben dahi vesâyet-i mahkiyem hasebiyle zikr olunan (...) sagīre-i mezbûrenin birkaç hissesin semen-i mislinden ezyed olan bin dokuz yüz esedî akçeye mezbûr el-Hâc İbrahim’e bey‘ ve teslîm, [20b] ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûru yedinden bi’t-tamâm alıp kabz eyledim. Hisse-i mezbûre dahi merkūm el-Hâc İbrahim’in mülk-i müşterâsıdır mutasarrıf olsun dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Siyavuş b. Abdullah, Hasan Çelebi b. Hüseyin, Osman Ağa b. Mustafa, el-Hâc Mehmed b. Yusuf, Mustafa Çelebi b. Abdullah.

(BAB54 - cilt: 20, sayfa: 137 - Hüküm no: 128 - Orijinal metin no: [20a-3])﻿

﻿

﻿

129. Hüküm

Hacı Mustafa Ağa b. Hüseyin’in varislerinin terekenin paylaşımında birbirlerinin zimmetlerini ibra ettikleri

Mahmiye-i İstanbul’da Mimar Sinan mahallesinde sâkin iken bundan akdem vefât eden el-Hâc Mustafa Ağa b. Hüseyin b. Mahmud’un verâseti, zevce-i metrûkesi Gevher Hâtun bt. Şerif Abdullah ve sulbiye kebîre oğulları Mehmed Çelebi ve Ahmed Çelebi’ye sulbiye kebîre kızı Hatice Hâtun’a münhasıra olduğu şer‘an mütehakkik oldukdan sonra mezbûretân Gevher ve Hatice taraflarından husûs-ı âti’l-beyâna vekîl olduğu zâtlarını ma‘rifet-i şer‘iyye ile ârifân el-Hâc İbrahim b. Abdullah ve Hüseyin Çelebi b. Ahmed şehâdetleriyle şer‘an sâbit olan mezbûre Hatice’nin zevci Halil Çelebi b. İbrahim meclis-i şer‘-i şerîfde, merkūm Mehmed Çelebi mahzarında ikrâr-ı tâm ve takrîr-i kelâm edip, merkūm el-Hâc Mustafa Ağa’nın zimem-i nâsda olan hukūkundan Hüseyin? nâm kimesneden iki yüz guruş …? İbrahim’den kırk sekiz guruş ve Dervişoğlu’ndan otuz guruş ve karye-i Öksüzlü ahâlîsinden dört bin akçe ve Aslan nâm zimmîden iki yüz otuz guruş cem‘an merkūmûndan altmış dört bin dokuz yüz altmış akçeyi merkūm Mehmed Çelebi ahz u kabz ve istîfâ ettiğinden sonra meblağ-ı mezbûr altmış dört bin dokuz yüz altmış akçeden müvekkiletân-ı mezbûretânın hisselerine isâbet eden on dokuz bin dört yüz seksen sekiz akçeyi müvekkiletân-ı mezbûretâna def‘ ve teslîm, onlar dahi yedinden tamâmen ahz u kabz edip, min ba‘d meblağ-ı mezbûrdan merkūm Mehmed Çelebi zimmetinde bir akçe ve bir habbe hakları bâkī kalmamakla, husûs-ı mezbûra müte‘allika âmme-i da‘vâdan mezbûr Mehmed Çelebi’nin zimmetini ibrâ-i âm ile ibrâ ve iskāt eylediler dedikde, gıbbe’t-tasdîki’l-vicâhî mâ vaka‘a bi’t-taleb ve’l-ibtiğā ketb ve imlâ olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: es-Seyyid Abdullah Efendi b. Abdurrahman, el-Hâc İbrahim b. Abdi, Halil Çelebi b. İbrahim, Molla Mehmed b. Ali, Mustafa Efendi b. Piyâle, Yazıcı Hasan b. Ahmed.

(BAB54 - cilt: 20, sayfa: 138 - Hüküm no: 129 - Orijinal metin no: [20b-1])﻿

﻿

﻿

130. Hüküm

Ahmed Çelebi b. Mehmed’in Sultan Bayezid Vakfı’na borçlu olduğu

Mahmiye-i İstanbul’da Sultan Bayezid Hân -aleyhi’r-rahmetü ve’l-gufrân-hazretlerinin binâ eylediği câmi‘-i şerîfin evkāfına bi’l-fi‘il câbî olan Mustafa Çelebi b. Abdurrahman meclis-i şer‘-i şerîf-i enverde bundan akdem Akşemseddin mahallesinde sâkine iken vefât eden el-Hâc İsmail b. Hasan nâm kimesnenin sulbî sagīr oğlu İsmail ile sulbiye sagīre kızı Rahime’ye kıbel-i şer‘den mansûb vasîleri olan bâ‘isü hâze’l-kitâb Ahmed Çelebi b. Mehmed mahzarında üzerine da‘vâ ve takrîr-i kelâm edip, müteveffâ-yı mezbûrun sagīrlerine irsen intikāl eden Karabaş mahallesinde vâki‘ beyne’l-ahâlî ve’l-cîrân ma‘lûmü’l-hudûd bir bâb menzilden vakf-ı mezbûra senede yedi akçe mukāta‘a ve Akşemseddin mahallesinde vâki‘ ma‘lûmü’l-hudûd bir bâb menzilden on iki akçe ve yine Akşemseddin mahallesinde vâki‘ diğer menzilden bin yüz elli akçe mezbûr Ahmed Çelebi’den vefâtı hasebiyle vakf-ı mezbûr için taleb eylediğimde, bana edâdan imtinâ‘ eder suâl olunup meblağ-ı mezbûr bin yüz elli akçenin vakf-ı mezbûr için alıverilmesi matlûbumdur dedikde, gıbbe’s-suâl mezbûr Ahmed Çelebi cevâbında, kaziyye minvâl-i muharrer üzre olup ve vakf-ı mezbûr için ve her sene kırk yedişer akçeden yalnız altı senede müctemi‘ olan bin yüz elli akçeyi bi tav‘ihî ikrâr ve i‘tirâf etmeğin, alâ mûcebi i‘tirâfihî meblağ-ı mezbûr bin yüz elli akçeyi vakf-ı mezbûr için câbî-i mezbûr Mustafa Çelebi’ye edâ ve teslîme, vasiyy-i mezbûr Ahmed Çelebi’ye ba‘de’l-hükm ve’t-temlîk bi’t-taleb ketb olundu. Fî selhi Cemâziyelevvel li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Şaban Çelebi b. Ali, Mahmud Dede b. Ahmed, Ahmed b. Mehmed, Ali b. Bâli.

(BAB54 - cilt: 20, sayfa: 139 - Hüküm no: 130 - Orijinal metin no: [20b-2])﻿

﻿

﻿

131. Hüküm

Hacı Mehmed b. Receb’in iyi ahlâk sahibi olduğu ve eşi Nâime bt. Ahmed’e bakmaya iktidarı bulunduğu

Mahmiye-i İstanbul’da Hızır Bey mahallesinde sâkine Nâime bt. Ahmed nâm hâtun tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân Mustafa Çelebi b. Hızır ve Ebûbekir Çelebi b. Hüseyin şehâdetleriyle vekâlet-i sâbite olan mezbûrenin karındaşı Abdülaziz Çelebi meclis-i şer‘-i şerîf-i enverde, işbu bâ‘isetü’l-kitâb mezbûre Nâime Hâtun’un zevc-i dâhili el-Hâc Mehmed b. Receb’e mahzarında takrîr-i kelâm ve ta‘bîr ani’l-merâm edip, mezbûr el-Hâc Mehmed müvekkile-i mezbûreyi infâk ve iksâ etmeğe kudreti olmadığından mâ‘adâ cevr ve eziyetden hâli değildir, keyfiyeti ahvâli ahâlî-i mahalle-i mezbûra suâl olunmak matlûbumdur dedikde, taraf-ı şer‘den irsâl olunan Ziyaeddin Efendi b. Halil mahalle-i mezbûreye varıp, ahâlîsinden el-Hâc İsmail Efendi b. Mustafa ve Ahmed Çelebi b. Mustafa ve İhsan Bey b. Veli ve Hasan b. Veli ve Veli Beşe b. Süleyman ve es-Seyyid Mustafa Efendi b. Mustafa ve Muhyiddin Halîfe [b.] Şükrullah ve Ahmed [b.] İbrahim ve İvaz [b.] Himmet nâm kimesnelerden mezbûr el-Hâc Mehmed’in keyfiyeti ahvâlini suâl eyledikde, mezbûr el-Hâc Mehmed zevce-i mezbûresini infâk ve iksâ etmeğe iktidârı vardır, hüsn-i hulk sâhib-i eyü âdemdir deyu mezbûrun hüsn-i hâlini müslimîn-i mezkûrûna haber verdiklerin mevlânâ-yı mezbûr mahallinde ketb ü tahrîr, ba‘dehû ma‘an ba‘s olunan Şaban [b.] Ali ile meclis-i şer‘a gelip, alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ebûbekir b. Hüseyin, Osman b. Ali, Ali b. Bâli ve gayruhüm.

(BAB54 - cilt: 20, sayfa: 140 - Hüküm no: 131 - Orijinal metin no: [21a-1])﻿

﻿

﻿

132. Hüküm

Hacı Ebûbekir Ağa b. Mahmud’un tuz mahzenini Hamide Hatun’a meccânen terk ettiği

Husûs-ı âti’l-beyânın mahallinde tahrîri için savb-ı şer‘-i enverden bi’l-iltimâs Murtaza Efendi b. İshak irsâl olunup, ol dahi zeyl-i sütûrda muharrerü’l-esâmi olan müslimîn ile mahmiye-i mezbûrede Mimar Ayas mahallesinde arpacı tâifesinden el-Hâc Ebûbekir Ağa b. Mahmud b. Derviş nâm kimesnenin sâkin olduğu menziline varıp akd-i meclis-i şer‘î nebevî eylediklerinde, merkūm el-Hâc Ebûbekir Ağa meclis-i ma‘kūd-ı merkūmda hâlâ zevce-i menkûhası olup, zâtı ma‘rifet-i şer‘iyye ile ârifân mahalle-i mezbûre sükkânından İmâm Abdüllatîf Efendi b. Mehmed ve İbrahim Efendi b. el-Hâc Mehmed ta‘rîfleriyle mu‘arrefe olan işbu bâ‘isetü’l-kitâb Hamide b. el-Hâc ( ) nâm hâtun mahzarında ikrâr-ı tâm ve takrîr-i kelâm edip, işbu el-Hâc Abdullah Çelebi b. Şaban câbîsi olduğu Şehîd Mehmed Paşa Vakfı’ndan icâreteyn-i ma‘lûmeteyn ile taht-ı tasarrufunda olup, mahalle-i mezbûre hısn ebvâbı hâricinde Balıkpazarı sûkunda vâki‘ bir tarafdan âhar tasarrufunda olan vakıf menzil ve iki tarafdan İvaz Abdullah Ağa tarafında olan vakıf menzili ve taraf-ı râbi‘i tarîk-i âm ile mahdûd fevkānî ve tahtânî bir bâb kirpi sakıflı tuz mahzeni demekle ma‘rûf tahta kapılı mahzeni, bi cümleti’t-tevâbi‘ ve’l-levâhık vakf-ı mezbûr mütevellîsi ma‘rifetiyle zevce-i mezbûre Hamide Hâtun’a meccânen ferâğ ve tefvîz, ol dahi ber vech-i muharrer tefevvüz ve kabûl eyledi. Min ba‘d mahzeni mahdûd-ı mezkûrda kat‘â alâka ve medhalim kalmayıp, mezbûr Hamide Hâtun’un hakk-ı müfevvazıdır dedikde, gıbbe’t-tasdîki’ş-şer‘î husûs-ı mezkûru mevlânâ-yı mezbûr mahallinde ketb ü tahrîr, ba‘dehû ma‘an irsâl olunan Çukadâr Mehmed Beşe b. Mustafa ve İbrahim Çelebi b. Mehmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: es-Seyyid Hüseyin Ağa b. es-Seyyid Mahmud kavukcu?, Mehmed Ağa b. Ahmed Ağa, es-Seyyid Hasan Çelebi b. Mustafa, Ali Çelebi b. Mehmed, Mehmed Çelebi b. Mustafa, Osman ...?, Müezzin Mustafa Halîfe, el-Hâc Kenan b. Abdullah, Kemaleddin b. Ahmed, Hüseyin Çelebi b. Abdullah, Abdülkādir Beşe b. Receb berşci?, İbrahim b. Mustafa el-Hâc, Abdullah Efendi el-kâtib.

(BAB54 - cilt: 20, sayfa: 140 - Hüküm no: 132 - Orijinal metin no: [21a-2])﻿

﻿

﻿

133. Hüküm

Hatice bt. Abdullah’ın köle ve cariye hak sahipliği iddiasının reddi

Fi’l-asl mahrûse-i Belgrad’da sâkin olup hâlâ Galata kazâsına tâbi‘ Tophâne’de müsâferet vechi üzre sâkine Hatice bt. Abdullah nâm hâtun ba‘de’t-ta‘rîfi’ş-şer‘î meclis-i şer‘de bâ‘isü hâze’l-kitâb Osman b. Ebûbekir mahzarında üzerine da‘vâ ve takrîr-i kelâm edip, mezbûr Osman mukaddemâ iki yüz elli guruş kıymetli Nemçeviyyü’l-asl üç yaşında bir gulâm ile sekiz yaşında bir câriyemi bi gayri hakkın ahz u kabz etmeğin, hâlâ suâl olunup mevcûd ise aynlarını değil ise kıymet-i şer‘iyyelerini bana edâ ve teslîme tenbîh olunmak matlûbumdur dedikde, gıbbe’s-suâl mezbûr Osman cevâbında, ben mukaddemâ abd-i memlûküm olan gulâm-ı mezbûr ile câriye-i mezbûrumu bi tarîki’l-emâne kendiye teslîm, ol dahi tesellüm edip ba‘dehû yine kendiden taleb eylediğimde mezbûrân mülk ve hakkım olduğunu ba‘de’l-i‘tirâf bana teslîm, ben dahi kabz ve tesellüm etmiş idim deyu def‘le mukābele edicek, gıbbe’l-istintâk ve’l-inkâr, mezbûr Osman’dan def‘-i meşrûhuna beyyine taleb olundukda, zât-ı mezbûreyi ma‘rifet-i şer‘iyye ile ârifân udûl-i ahrâr-ı ricâlden [21b] hâlâ mahmiye-i İstanbul’da Firuzağa mahallesinde sâkin İsmail Bey b. Ömer, Mercan Ağa mahallesinde sâkin Süleyman Ağa b. Veli nâm kimesneler li ecli’ş-şehâde meclis-i şer‘a hâzırân olup isre’l-istintâk, fi’l-vâki‘ işbu mezbûr Osman bundan akdem müdde‘î-i mezbûrdan Nemçeviyyü’l-asl üç yaşında bir gulâm ile sekiz yaşında bir câriyesini mezbûreye emânete vaz‘ etmek üzre taleb eyledikde, mezbûre Hatice Hâtun sagīrân-ı mezbûrânı merkūm Osman’ın memlûkeleri olup, kendi yedine emânet idüğini bizim huzûrumuzda ikrâr ve mezbûra teslîm, ol dahi kabz ve tesellüm etmiş idi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle mezbûre Hatice bî-vech mu‘ârazadan men‘ olunup, mâ vaka‘a bi’t-taleb ketb olundu. Fî yevm-i evâsıtı şehri Rebî‘u’lâhir li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Halil b. Ahmed, Mustafa b. Ahmed, Mustafa b. Şaban.

(BAB54 - cilt: 20, sayfa: 141 - Hüküm no: 133 - Orijinal metin no: [21a-3])﻿

﻿

﻿

134. Hüküm

Fâtıma Hatun bt. Bursevî Mehmed Efendi’nin menzil vakfiyesi

Elhamdü lillâhi vâkıfı alâ külli hâli el-muttali‘ı alâ mâ hâli fi’l-bâl, âlemi’l-gaybi ve’ş-şehâdeti’l-kebîri’l-müte‘âl, ve’s-salâtü ve’s-selâmü alâ seyyidinâ erbâbi’l-kemâl Muhammedini’l-mevsûf bi mekârimi’l-ahlâk ve ekârimi’l-hisâl ve alâ âlihî ve ashâbihî hayra sahb ve âl. Ve ba‘d bâ‘is-i tenmîk-i kabâle-i makbûletü’l-fehvâ ve dâ‘î-i tasvîri’l-makaleti ma‘kūletü’l-ma‘na oldur ki, sâbıkan Şeyhülislâm olduğundan sonra vedâ‘-ı âlemü’l-fânî eden merhûm ve mağfûrun-leh Bursevî Mehmed Efendi’nin kerîme-i mükerremeleri olan fahrü’l-muhadderât tâcü’l-mekânât sâhibetü’l-hayrât ve’l-hasenât tâlibetü’s-sadakāt ve’l-meberrât Fâtıma Hâtun hazretleri taraf-ı şereflerinden vakf-ı âti’l-beyâna ba‘dehû da‘vâ-yı rücû‘ ve istirdâda vekîl olduğu zât-ı müşârün-ileyhâyı ma‘rifet-i şer‘le ârifân Mehmed Efendi b. Musa ve Mustafa Efendi b. İbrahim nâm kimesneler şehâdetleriyle şer‘an sâbit olan fahrü’l-kuzâti’l-müteşerri‘în Mehmed Efendi b. Resul nâm kimesne meclis-i şer‘-i şerîf-i şâmihu’l-imâd ve mahfil-i münîf-i râsihü’l-evtâdda, vakf-ı âti’l-beyânı li ecli’t-tescîl ve li itmâmi emrihi’l-müzeyyel mütevellî nasb ve ta‘yîn olunan Yakub Çelebi b. Ramazan nâm kimesne mahzarında bi’l-vekâle ikrâr-ı sahîh-i şer‘î ve i‘tirâf-ı sarîh-i mer‘î kılıp, müvekkili mûmâ-ileyhâ Fâtıma Hâtun silk-i mülk-i sahîhinde münselik ve münderic olup, Dârü’l-hilâfeti’l-aliyye Kostantıniyye el-mahmiye’de Molla Aşkī mahallesinde vâki‘ bir tarafdan Receb Beşe mülkü ve bir tarafdan Yedekci Mehmed mülkü ve iki tarafından tarîk-i âm ile mahdûd dâhiliyesi dört bâb fevkānî oda ve mahzen ve fırın ve mahavvata ve hadîka ve kenîf ve hâriciyesi tahtânî bir bâb oda ve kule ve bi’r-i mâ ve hadîkayı müştemil menzilini ve yine mahmiye-i mezbûrede Keçeci Pîrî mahallesinde vâki‘ bir tarafdan Bogasici mülkü ve bir tarafdan imâma meşrûta vakıf menzil ve bir tarafdan İsmihân Hâtun mülkü ve bir tarafdan tarîk-i âm ile mahdûd müceddeden binâ eylediği altı bâb odaları müştemil mülk menzilini ve mahmiye-i mezbûrede Tercüman Yunus mahallesinde vâki‘ etrâf-ı erba‘ası şeyhe meşrûta menzil ve eş-Şeyh Ömer Efendi veresesi mülkleri ve Şaban Efendi Vakfı’nda sulehâya meşrûta menzil ve tarîk-i âm ile mahdûd müceddeden binâ eylediği tahtânî dört bâb odaları müştemil mülk menzilini, hasbeten lillâhi’l-hamîd ve taleben li merzâti’r-rabbi’l-ehad vakf-ı sahîh-i muhalled ve habs-i sarîh-i müebbed ile vakf ve habs edip şöyle şart eyledi ki, zikr olunan menâzil yed-i mütevellî ve ecr-i misli ile âhara îcâr olunup hâsıl olan ücretinden yevmî ikişer akçe vazîfe ile mahmiye-i mezbûrede Bâzergân Mescidi şerîfinde yedi cüz’-i şerîf vaz‘ ve kırâ’at olunup, birinin sevâbını sultân-ı kevneyn ve Rasûli’s-sakaleyn -sallallâhu aleyhi ve sellem-hazretlerinin rûh-ı şerîflerine ihdâ olunup ve bir cüz’-i şerîfin sevâbı dahi çehâr-yâr-ı güzîn -rıdvânullâhi te‘âlâ aleyhim-ervâh-ı şerîflerine ihdâ oluna ve birer cüz’-i şerîfin sevâbı kendi rûhlarına ve bir cüz’-i şerîfin sevâbı dahi vâlideleri rûhuna ihdâ oluna ve üç akçe vazîfe dahi cihet-i tevliyet oluna ve tevliyeti merkūme hayâtda olduklarınca kendilere ba‘dehâ evlâdına ve evlâd-ı evlâdına ve evlâd-ı evlâdına meşrûta olup, ba‘dehüm re’y-i hâkimü’ş-şer‘a müfevvaz ola. Vakf-ı mezbûrun tebdîli ve tağyîri ve taklîli ve teksîri merreten ba‘de uhrâ yedinde ola ve mürûr-ı eyyâm ile ve şurût-ı mezkûreye ri‘âyet müte‘azzire olursa, galle-i vakf-ı mezbûr mutlaka fukarâ-yı müslimîne sarf oluna deyu ta‘yîn-i şart ve tebyîn-i kuyûd eyleyip, mârru’z-zikr menâzil-i selâsenin her birini fâriğan ani’ş-şevâgil mütevellî-i mezbûra teslîm, ol dahi tesellüm ve kabz ve sâir mütevellîlerin evkāfına tasarrufları gibi tasarruf eyledi dedikde, gıbbe’t-tasdîki’l-vicâhî vekîl-i mûmâ-ileyh inân-ı kelâmını semt-i vifâkdan cânib-i şikāka atf edip, vakfen akār İmâm-ı A‘zam ve İmâm-ı efhâm Ebû Hanife el-Kûfî -cûziye bi’l-hayri’l-cezâ ve kûfiye-hazretleri mezheb-i hatîrlerinde gayr-ı lâzım olmağla, binâen-aleyh vakf-ı mezbûrdan bi’l-vekâle rücû‘ eyledim. Mütevellî-i mezbûrdan menâzil-i merkūmeyi istirdâd ederse bana teslîm eylesin dedikde, mütevellî-i reşîd cevâb-ı savâba tesaddî edip, eğerçi hâl bast olunan minvâl üzredir, lâkin imâmeyn-i hümâmeyn -rahimehu’llâh-hazretleri katlarında sıhhat [ve] lüzûm tev’emân olup mufârıkan olmayıp müte‘allikası olmağın, redden imtinâ‘ ederim deyu vekîl-i müşârün-ileyh ile husûmet ve nizâ‘ edip, hâkim-i muvakki‘-i kitâb -tûbâ-leh ve hüsnü me’âb-hazretleri huzûr-ı fâ’izü’n-nûrlarında müterâfi‘ân ve her biri mübtegāsınca fasl-ı hasme tâlibân olduklarından hâkim-i müşârün-ileyh lâ zâle müşârün bi’l-beyân-ileyh hazretleri dahi tarafeynin kelâmını ısgā [22a] ve temhîd-i mebânî her vechile hayrı evlâ görüp, alâ kabûli men‘ yerâhü vakf-ı mezbûrun lüzûmana dahi hükm-i sahîh-i mer‘î etmeğin, mezbûr vakf-ı mezkûr sahîh ve lâzım olup, nakz-ı nakīzine mecâl muhâl ve ibtâl ve ta‘tîli adîmü’l-ihtimâl oldu, cerâ zâlike ve hurrire fî evâsıtı Cemâziyelevvel li sene isneteyn ve mi’e ve elf. Min hicreti men-lehü’l-izz ve’ş-şeref.

Şuhûdü’l-hâl: Mehmed Efendi, Abdurrahman Efendi b. Mehmed Efendi, İbrahim Çelebi b. Ahmed, Mehmed Efendi b. Sefer Efendi.

(BAB54 - cilt: 20, sayfa: 142 - Hüküm no: 134 - Orijinal metin no: [21b-1])﻿

﻿

﻿

135. Hüküm

Hacı Veli b. Abbas’ın kendisinden haksız yere para olan Kadı Abdülbâki Çelebi b. Mehmed ile sulh olması

Medîne-i Tokat ahâlîsinden el-Hâc Veli b. Abbas nâm kimesne meclis-i şer‘-i şerîfde, bâ‘isü hâze’l-kitâb es-Seyyid Rahmetullah Efendi b. Mehmed nâm kimesne tarafından husûs-ı âti’l-beyâna vekîl olduğu Mustafa Efendi b. Mehmed ve İbrahim b. Hüseyin şehâdetleriyle sâbit olan Abdülbâki Çelebi b. Mehmed mahzarında ikrâr ve takrîr-i kelâm edip, bundan akdem mezbûr es-Seyyid Rahmetullah Efendi Manisa’da sâbit nâib iken ( ) nâm zimmetinde hakkım olmağla, mûmâ-ileyhi müvellâ eylediğimde da‘vâ-yı mezkûreyi istimâ‘ için benden bi gayri hakkın yüz yirmi guruş ve ücret nâmına yüz beş guruşu ahz u kabz etmekle, ber vech-i muharrer cem‘an iki yüz yirmi beş guruşu müvekkili müşârün-ileyhden da‘vâ ve taleb eylediğimde, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremdan doksan guruş üzerine beynimizde inşâ-i akd ve sulh eylediklerinde, ben dahi sulh-ı mezbûru kabûl ve bedel-i sulh olan doksan guruşu bi’t-tamâm müvekkili müşârün-ileyhden ahz u kabz ettiğimden sonra husûs-ı mezbûra müte‘allik cemî‘ da‘vâdan müvekkili müşârün-ileyhin ve sâîr etbâ‘ının zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Tahrîren fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Mahmud Beşe b. İvaz, Yahya Çelebi b. Ahmed, Diğer Yahya Çelebi b. Ahmed, el-Hâc Mustafa Ağa b. Davud, el-Hâc Abdullah b. Mehmed.

(BAB54 - cilt: 20, sayfa: 144 - Hüküm no: 135 - Orijinal metin no: [22a-1])﻿

﻿

﻿

136. Hüküm

Pîr Mehmed Ağa b. Mehmed Vakfı’na mütevelli tayin edilmesi

Merhûm Pîr Mehmed Ağa b. Mehmed nâm sâhibü’l-hayrın Mahmiye-i İstanbul’da Hayreddin Bey mahallesinde hayyâtîn-i hâssa kârhânesinde vâki‘ mescidi şerîf mühimmâtına vakf olan altmış guruşun mütevellîsi olmamağla, bir mütevellî nasb olunmak ehem ve elzem ve işbu bâ‘isü’l-kitâb Hasan Ağa b. Ahmed nâm kimesne tevliyete ehil ve müstahık olmağın, vakf-ı mezbûra yevmî nîm akçe ile kıbel-i şer‘-i şerîfden mütevellî nasb ve ta‘yîn olundukda, ol dahi tevliyeti mezkûreyi kabûl ve merâsimini edâya ta‘ahhüd ve iltizâm etmeğin, mâ vaka‘a bi’t-taleb ketb olundu. Fî gurreti Cumâdelâhire [li sene] isneteyn ve mi’e ve elf.

Şuhûdü’l-hâl: Ahmed Ağa b. Ali ser-hayyâtîn-i hâssa, Osman Efendi b. Hasan imâm-ı mescidi mezkûr, Osman b. Abdullah kethüdâ-yı hayyâtîn-i hâssa, Ahmed b. Hasan ser-bölük-i hâssa ve İbrahim Çelebi b. Ahmed.

(BAB54 - cilt: 20, sayfa: 144 - Hüküm no: 136 - Orijinal metin no: [22a-2])﻿

﻿

﻿

137. Hüküm

Pîr Mehmed Ağa b. Mehmed Vakfı’na nâzır tayin edilmesi

Merhûm Pîr Mehmed Ağa b. Mehmed nâm sâhibü’l-hayrın Mahmiye-i İstanbul’da Hayreddin Bey mahallesinde hayyâtîn-i hâssa kârhânesinde vâki‘ mescidi şerîf mühimmâtına mevkūfe nukūdun mütevellîsi üzerine bir nâzır nasbı lâzım ve mühim olmağın, vâkıf-ı mezbûrun sulbî oğlu fahrü’l-müderrisîni’l-kirâm Mehmed Efendi hazretleri vakf-ı mezbûra kıbel-i şer‘î şerîfden hasbî nâzır nasb ve ta‘yîn olundukda, ol dahi nezâret-i mezkûreyi kabûl ve merâsimini edâya ta‘ahhüd etmeğin, mâ vaka‘a bi’t-taleb ve’l-ibtiğā ketb ve imlâ olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: es-Sâbıkūn.

(BAB54 - cilt: 20, sayfa: 145 - Hüküm no: 137 - Orijinal metin no: [22a-3])﻿

﻿

﻿

138. Hüküm

Fâtıma bt. Mustafa Ağa’nın kardeşi Râbia Hatun’a müşterek sahibi oldukları eşya ve bahçeyi satması

Dârü’l-hilâfeti’l-aliyye Kostantıniyye el-mahmiye’de Kovacı Dede mahallesinde sâkine fahrü’l-muhadderât Fâtıma bt. Mustafa Ağa nâm hâtun ba‘de’t-ta‘rîfi’l-mu‘teber meclis-i şer‘-i şerîf-i enverde ve mahfil-i dîn-i münîf-i ezherde, li ebeveyn karındaşı olan bâ‘isetü hâze’l-kitâb zahrü’l-muvakkarât Râbia Hâtun tarafından husûs-ı âti’l-beyânı tasdîka vekîl-i müsecceli olan fahrü’l-akrân Ahmed Ağa b. Mehmed nâm kimesne mahzarında ikrâr ve takrîr-i kelâm edip, mahmiye-i mezbûrede Mirahor mahallesinde Bucakbağı nâm mevzi‘de vâki‘ bir tarafdan Kapı Ağası Halil Ağa bostanı ve bir tarafdan civâr-ı hısn ve bir tarafdan Ömer Çavuş ve Mustafa Bey mülkleri ve bir tarafdan tarîk-i hâs ile mahdûd üç bâb fevkānî oda ve iki bâb tahtânî oda ve selâmlık ve havz ve bi’r-i mâ ve dolap ve kapı ve eşcâr-ı müsmire ve gayr-ı müsmireyi müştemil olup mezbûre Râbia Hâtun ile ale’l-iştirâki’s-seviy mülk-i mevrûsumuz olan eşyânın benim hissem olan nısf-ı şâyi‘ini hemşîrem mezbûre Râbia Hâtun tarafından îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bin guruşa bey‘ ve teslîm, ol dahi ber vech-i muharrer iştirâ ve tesellüm edip ve mahmiye-i mezbûrede Aksaray kurbunda Kovacı mahallesinde vâki‘ bir tarafdan Medîne-i münevvere Vakfı ve bir tarafdan Mehmed Çelebi mülkü ve bir tarafdan Mehmed Ağa mülkü ve bir tarafdan tarîk-i âm ile mahdûd tûlen ve arzan bi hesâb-ı terbî‘î sekiz yüz altmış sekiz zirâ‘ arsayı ve eşcâr-ı müsmireyi hâvî bahçeyi ale’l-iştirâki’s-seviy [22b] merkûme Râbia Hâtun ile mülk-i mûrisimiz olmağla, zikr olunan bahçeden dahi nısıf hisse-i şâyi‘amı mûmâ-ileyha Râbia Hâtun’a kezâlik tarafeynden îcâb ve kabûlü hâvî bey‘-i kat‘î ile beş yüz guruşa bey‘ ve teslîm, ol dahi iştirâ ve tesellüm ettiğinden sonra mezkûr Râbia Hâtun dahi cihet-i deyn-i şer‘îden bin beş yüz guruş hakkı olmağla mezkûreye bey‘ eylediğim eşyâya ve bahçe mülkleri olan bin beş yüz guruşu deyni olan bin beş yüz guruşa takās ol dahi kabûl etti. Ba‘de’l-yevm sâlifü’z-zikr bostan ve bahçe merkūme Râbia Hâtun’un irsen ve şirâ’en mülkü ve hakkı olup, benim alâkam kalmamışdır, keyfe mâ teşâ ve tahtâr mutasarrıfe olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Abdülbâki Efendi b. Handen b. ( ), Yahya Çelebi b. Ahmed, Abdülbâki Çelebi b. ( ), Mehmed Çelebi b. Mehmed Efendi.

(BAB54 - cilt: 20, sayfa: 145 - Hüküm no: 138 - Orijinal metin no: [22a-4])﻿

﻿

﻿

139. Hüküm

İbrahim b. Yusuf adlı çocuğa nafaka takdir edildiği

Hâkim, hâzır bi’l-meclis olan İbrahim b. Yusuf nâm sagīrin nafakası, kisvesi ve sâir havâic-i zarûriyesi için, medine-i mahmiye-i Kostantıniyye mahallâtından Karabaş mahallesinde sâkine olan râfi‘atü hâzihi’l-vesika Fatıma bt. Mehmed nâm annesi ve hâdinesinin talebiyle yine hâzır bi’l-meclis olan mezbûr babası üzerine, zeyilde mezkûr tarihten itibaren yevmî râyicü’l-vakt dört akçe farz ve takdir etti. Hâkim, meblağ-ı mefrûz-i mezkûru sagīr-i merkūmun havâicine sarf etmeye ve vakt-i hâcette istidâne edip lede’z-zafer mezbûr Yusuf’a rücû‘ etmeye mezkûre Fatıma’ya izin verdi.

Cerâ zâlike ve hurrire fi’l-yevmi’s-sâdis ve’l-ışrîn min Cumâdelûlâ sene isneyn ve mie ve elf.

Şuhûdü’l-hâl: Mehmed Efendi, İbrahim Çelebi b. Ahmed, Mehmed Çelebi b. ( ), İbrahim Çelebi b. ( ), Yahya b. Ahmed

(BAB54 - cilt: 20, sayfa: 146 - Hüküm no: 139 - Orijinal metin no: [22b-1, Arapça])﻿

﻿

﻿

140. Hüküm

Hüseyin Çelebi b. Ahmed’in para vakfı

Elhamdülillâhi’l-vâkıfe alâ külli hâl el-muttali‘ alâ âcâli fi’l-bâl âlimi’l-gaybi ve’ş-şehâdeti’l-kebîri’l-müte‘âl. Ve’s-salâtü ve’s-selâmü alâ seyyidinâ Muhammedin -sallallâhu te‘âlâ aleyhi ve sellem-el-men‘utu bi nu‘ûti’l-kemâl ve alâ âlihî ve ashâbihî hayru’l-ashâb ve’l-âl. Ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî ve mûcib-i dâ‘î oldur ki, Dârü’l-hilâfeti’l-aliyye Kostantıniyye el-mahmiye’de Muhtesib Karagöz mahallesinde sâkin sâhibü’l-hayrât ve’l-hasenât, tâlibü’s-sadakāt ve’l-meberrât Hüseyin Çelebi b. Ahmed b. Müstecâb tarafından zikr-i âtî vakfı ikrâr ve da‘vâ-yı rücû‘a vekîl olup, Abdi Çelebi b. Abdülvehhâb ve Mustafa Efendi b. Ali şehâdetleriyle şer‘an vekâleti sâbite olan el-Hâc Sâlih Efendi b. Receb meclis-i şer‘-i şerîf-i enverde ve mahfil-i dîn-i münîf-i ezherde, vakf-ı âti’z-zikre li ecli’t-tescîl mütevellî nasb ve ta‘yîn eylediği İbrahim Çelebi b. Mehmed mahzarında bi’t-tevliye ikrâr-ı sahîh-i şer‘î ve i‘tirâf-ı sarîh-i mer‘î kılıp, müvekkilim mezbûr Hüseyin Çelebi atyeb-i mâl ve ahsen-i menâlinden dört yüz elli guruş ifrâz ve imtiyâz-ı tâm ile mümtâz kılıp, hasbeten lillâhi’s-samed vakf-ı sahîh-i müeyyed ve habs-i sarîh-i muhalled ile vakf ve habs edip şöyle şart ve ta‘yîn eyledi ki, meblağ-ı mezbûr dört yüz elli guruş rehn-i kavî ve kefîl-i melî ile yed-i mütevellî ve senede on’ı ancak on bir akçe hesâbı üzre ale’l-vechi’l-helâl istirbâh olunup, bi inâyetil’lâhi’l-meliki’l-fettâh hâsıla olan gılâlden yevmî on akçesi mahmiye-i İstanbul’da Karagümrük kurbunda Mesih Paşa Mescidi şerîfinde bi izni’l-mütevellî müvekkili mezbûr mâlından ikāmet-i salât-ı Cum‘a ve gayr için minber vaz‘ etmekle mescidi mezbûrda imâm olanlar hatîb olup, vazîfe-i hitâbet ola. Ve yevmî birer akçe ile üç nefer kimesne dahi devr-hân olup, kable salâti’l-Cum‘a resm-i me’lûf üzre tilâvet-i Kur’ân-ı azîm-i âlîşân edeler [ve] zikr olunan devr-hânlığın biri câmi‘-i şerîf-i mezbûrda hatîb olanlara ve biri asıl müezzin olanlara ve biri salâ müezzini ta‘yîn eylediği kimesneye meşrûta ola. Ve yevmî bir akçe vazîfe ile Abdullah ve Mustafa müezzin-i salâ ola ve asıl müezzin olanlara yevmî birer akçe vazîfe verilip, ol dahi hatîb hutbeye çıkmazdan mukaddem cehrile vâkıf-ı hayra du‘â eyleyip ve salâ müezzini ile salâda bilece buluna ve her kim câmi‘-i mezkûrda kayyım olursa beher şehr otuzar akçe verilip, ol dahi on akçesiyle buhur iştirâ ve câmi‘-i mezkûrda îkād ve minberinin seccâdesini vaz‘ ve ba‘dehû hıfzı mukābelesinde yirmi akçesine kendi mutasarrıf ola. Ve yevmî iki akçe cihet-i tevliyet olup [23a] tevliyeti mezbûre bana meşrût olup, vefâtımdan sonra İstanbul’da muhâsebe-i evkāf kâtibi olanların aslahına meşrûta ola. Ve mezbûr bir akçe cihet-i kitâbet ve bir akçe cihet-i cibâyet ve bir akçe cihet-i nezâret olup, kitâbet ve nezâret küttâb-ı muhâsebeden Abdurrahman Efendi b. Mehmed’e, ba‘dehû yine küttâb-ı muhâsebeden müstahıkkına meşrûta ola ve cibâyet-i mezbûre merkūm Abdullah’a ba‘dehû re’y-i hâkime müfevvaz ola. Ve yirmi bir? akçesi yed-i mütevellîde hıfz olunup, nısfı harc-ı muhâsebe ve nısfı vakıfda hıfz-ı rihân için lâzım gelen sandık kirâsına verile. Ve mescidi şerîf kurbunda olan Hatice Sultan mahallesi ahâlîsi hasbî nâzır olalar. Ve mürûr-ı eyyâm ve şuhûr ve kürûr-ı a‘vâm-ı duhûr ile şerâit-i mezkûreye ri‘âyet müte‘azzire olursa mutlaka fukarâ-yı müslimîne vakf ola deyu meblağ-ı mezbûru mütevellî mezbûra teslîm, ol dahi tesellüm ve kabz ve sâir mütevellîlerin evkāfda olan tasarrufları gibi [tasarruf] eyledi dedikde, gıbbe’t-tasdîki’ş-şer‘î ve’t-tahkīki’l-mer‘î vekîl-i mezbûr el-Hâc Sâlih Efendi semt-i vifâkdan cânib-i şikāka âzim ve husûmet ve nizâ‘a câzim olup, vakf-ı nukūd inde’l-e’immeti’s-selâse olmağın, vakf-ı mezbûrdan bi’l-vekâle rücû‘ eyledim, meblağ-ı mezbûru mülk-i müvekkileme istirdâd ederim deyücek, mütevellî-i mezbûr cevâb-ı bâ-savâba mütesaddî olup, eğerçi vakf-ı nukūd inde’l-e’immeti’s-selâse menkūddür, lâkin Hazret-i İmâm-ı Züfer -aleyhi rahmetü meliki’l-ekber-den İmâm Ensârî -aleyhi rahmetü’l-meliki’l-bârî- rivâyeti üzre sahîh ve câizdir deyu red ve teslîmden imtinâ‘ ve husûmet ve nizâ‘ edip, hâkim-i muvakki‘-i sadr-ı -kitâb-tûbâ-leh ve hüsnü me’âb-huzûrunda müterâfi‘ân olduklarında, hâkim-i mûmâ-ileyh tarafeynin kelâmında fikr-i dakīk edip, imâm-ı mûmâ-ileyh kavl-i şerîfi üzre vakf-ı nukūdun sıhhatine hükm ettikden sonra vekîl-i mezbûr semt-i âhardan nizâ‘ edip, eğerçi hükm-i mezbûr ile vakfa sıhhat hâsıla oldu, lâkin İmâm-ı A‘zam-ı hümâm-ı akdem Ebû Hanife el-Kûfî -cûziye bi’l-hayr ve kûfiye-katında sıhhat müstelzim-i lüzûm olmamağın, vakf-ı mezbûrdan bi’l-vekâle rücû‘ eyledim dedikde, mütevellî-i mezbûr cevâb verip, eğerçi hâl imâm-ı müşârün-ileyh katında bast olunan minvâl üzredir, lâkin İmâm Ebû Yusuf hazretlerinin re’y-i şerîfleri üzre teslîm ile’l-mütevellî etmekle, vakıf sahîh ve İmâm Muhammed makāli üzre “vakaftü” demekle, sıhhati müstelzim-i lüzûmdur, ana binâ’en red ve teslîm etmem deyu tekrâr murâfa‘a olduklarında, hâkim-i mûmâ-ileyh cânib-i vakfa nazar ve mubtıl-ı hayr olmakdan hazer edip, âlimen bi’l-hilâf lüzûm-ı vakfa dahi hükm etmekle, vakf-ı mezbûr sahîh ve lâzım oldu. Femen beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecru’l-vâkıfu ale’l-hayyi’l-cevâdi’l-kerîm, cerâ zâlike, Ve hurrire fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Çelebi b. el-Hâc Ahmed, İmâm Mustafa Efendi b. Abdurrahman, İmâm Hasan Efendi b. ( ), Molla Mehmed b. Hasan Efendi, Abdülkerim el-müezzin, es-Seyyid İbrahim b. es-Seyyid Mustafa, es-Seyyid Abdülhalil [b.] Mustafa, Ali Ağa b. Hasan, Mustafa Çelebi b. ( ), İbrahim Çelebi b. Ahmed, Ebûbekir b. Hasan ve gayruhüm.

(BAB54 - cilt: 20, sayfa: 146 - Hüküm no: 140 - Orijinal metin no: [22b-2])﻿

﻿

﻿

141. Hüküm

Seyyid Ahmed Efendi b. Seyyid Mehmed’in kölesi Kenan’ı azat etmesi

Dârü’l-hilâfeti’l-aliyye Kostantıniyye el-mahmiye mahallâtından Hoca Hayreddin mahallesinde sâkin mefharu’l-kuzâti’l-müteşerri‘în es-Seyyid Ahmed Efendi b. el-merhûm es-Seyyid Mehmed nâm kimesne meclis-i şer‘-i şerîf-i enverde ve mahfil-i dîn-i münîf-i ezherde ikrâr-ı sahîh-i şer‘î ve i‘tirâf-ı sarîh-i mer‘î kılıp, bana rıkkını mu‘terif olan işbu orta boylu, açık kaşlı, sarı elâ gözlü Rûsiyyü’l-asl râfi‘ü hâze’l-kitâb Kenan b. Abdullah’ı hasbeten lillâhi’l-meliki’l-hallâk ve taleben li merzâti’r-rabbi’r-rezzâk mâlımdan tahrîr ve i‘tâk ve kazâ-yı ahr[râr-ı asliyyîne] idrâc ve ilhâk eyledim. Ba‘de’l-yevm mevsûf-ı mezbûr Kenan üzerinde velâ-i şer‘îden gayri hak ve alâkam kalmayıp, sâir ahrâr-ı asliyyîn gibi hür olmuşdur dedikde, işbu vesîka mâ hüve’l-vâki‘ [bi’t-taleb] ketb olundu. Fi’l-yevmi’s-sâbi‘ min Cemâziyelevvel li sene 1102.

Şuhûdü’l-hâl: El-Hâc İbrahim b. Ali, el-Hâc Mustafa b. Ahmed, Halil Beşe b. Yusuf, Esad Çelebi berber, Mehmed b. Abdülkādir, Hasan Beşe b. Hüseyin, İbrahim Çelebi b. el-Hâc Ahmed, Süleyman b. Abdullah.

(BAB54 - cilt: 20, sayfa: 148 - Hüküm no: 141 - Orijinal metin no: [23b-1])﻿

﻿

﻿

142. Hüküm

Hacı Abdullah b. Abdullah’ın kölesi Osman’ı azat etmesi

Mahmiye-i İstanbul’da Hoca Üveys mahallesinde sâkin el-Hâc Abdullah b. Abdullah meclis-i şer‘-i şerîf-i enverde ikrâr-ı tâm ve takrîr-i kelâm edip, bana rıkkını mu‘terif olan işbu orta boylu, açık kaşlı, sarı elâ gözlü, kumral sakallı Gürciyyü’l-asl Osman b. Abdülmennân nâm abd-i memlûkümü, hasbeten lillâhi te‘âlâ mâlımdan tahrîr ve i‘tâk ve zümre-i ahrâr-ı asliyyîne idr[âc] ve ilhâk eyledim. Ba‘de’l-yevm mevsûf-ı mezbûr Osman sâir ahrâr-ı asliyyîn gibi hür olup, üzerinde velâ-i şer‘îden gayri hak ve alâkam kalmamışdır dedikde, mâ vaka‘a bi’t-taleb ve’l-ibtiğā ketb olundu. Fi’l-yevmi’s-sâlis min Cumâdelâhire sene 1102.

Şuhûdü’l-hâl: Abdullah Efendi b. Abdülbâki, Ali b. Abdi, Osman b. Ali, Abdülmennân b. Yusuf, İbrahim b. Hasan, Hasan b. Abdullah, Hasan b. Şaban, Mehmed b. Mustafa.

(BAB54 - cilt: 20, sayfa: 149 - Hüküm no: 142 - Orijinal metin no: [23b-2])﻿

﻿

﻿

143. Hüküm

Mustafa Efendi b. Hacı Ali’nin menzilini eski eşi Hatice bt. Ömer Ağa’ya satması

Mahmiye-i İstanbul’da Hamamcı Muhyiddin mahallesinde sâkine Mustafa Efendi b. el-Hâc Ali meclis-i şer‘-i hatîr-i lâzımü’t-tevkīrde, hâlâ zevcesi olan işbu bâ‘isetü’l-kitâb Hatice bt. Ömer Ağa nâm hâtun tarafından husûs-ı âti’l-beyâna vekîl olup zâtını ma‘rifet-i şer‘iyye ile ârifân olan İmâm İbrahim Efendi [b.] Hüseyin ve Hasan Çelebi [b.] Hızır şehâdetleriyle şer‘an vekâleti sâbite olan İbrahim Çorbacı b. Bâli muvâcehesinde ikrâr-ı tâm ve takrîr-i kelâm edip, akd-i âtî sudûruna değin silk-i mülkümde münselik olup, mahalle-i mezbûrede vâki‘ bir tarafı Süleyman Beşe mülkü ve iki tarafı Ömer ve ba‘zan el-Hâc Himmet mülkü ve bir tarafı tarîk-i âm ile mahdûd ve hâriciyesi bir kebîr oda ve bir kahve odası ve bir matbah ve yanında bir sofa ve altında ahır ve bi’r-i mâ ve dâhiliyesi tahtânî iki oda ve önünde dehliz ve eşcâr-ı müsmireli hadîka ve kenîfi müştemil mülk menzilimi, bi cümleti’t-tevâbi‘ ve’l-levâhık zevcem mezbûre Hatice’ye kırk sekiz bin akçeye bâtten bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr kırk sekiz bin akçeden yirmi üç bin akçesini, zimmetimde mehr-i müecceli olan yirmi beş bin akçenin yirmi üç bin akçesine ve yirmi beş bin akçesini dahi cihet-i karz-ı şer‘îden deynim olan yirmi beş bin akçe hakkına takās, ol dahi mukāssa ve kabûl eyledi. Mezbûre Hatice’nin iki bin akçe mehrinden mâ‘adâ hakkı olmayıp ve menzili mezbûr dahi merkūme Hatice’nin mülk-i müşterâsıdır. Keyfe mâ teşâ mutasarrıfa olsun dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: es-Seyyid Mehmed Çelebi b. Mehmed, el-Hâc Abdullah b. Receb, Ömer Bey b. Bektaş, Mustafa Çelebi b. İbrahim, Mahmud Çelebi b. İbrahim, Süleyman b. ( ).

(BAB54 - cilt: 20, sayfa: 149 - Hüküm no: 143 - Orijinal metin no: [23b-3])﻿

﻿

﻿

144. Hüküm

Hatice bt. Abdullah’ın Ahmed Çelebi b. Mustafa’dan muhâlaa yoluyla boşanması

Mahmiye-i İstanbul’da Elvanzâde mahallesi sâkinelerinden zâtı ma‘rifet-i şer‘iyye ile [ârifân] el-Hâc Abdülkādir Efendi b. Osman ve Nasuh Efendi b. Abdüsselâm ta‘rîfleriyle mu‘arrefe olan Hatice bt. Abdullah nâm hâtun meclis-i şer‘-i şerîf-i enverde, zevc-i dâhili işbu bâ‘isü’l-kitâb Ahmed Çelebi b. Mustafa mahzarında ikrâr ve takrîr-i kelâm edip, zevcim mezbûr Ahmed Çelebi zimmetinde mütekarrir ve ma‘kūdun aleyh olan beş bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ahmed Çelebi ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan zevcim mezbûrun zimmetini ibrâ-i âm ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Abdülkādir Efendi b. Osman el-imâm, Nasuh Efendi b. Abdüsselâm, Bayram Beşe b. Mahmud, Resul Çelebi b. Mustafa, Sâlih Çelebi b. Cafer.

(BAB54 - cilt: 20, sayfa: 150 - Hüküm no: 144 - Orijinal metin no: [23b-4])﻿

﻿

﻿

145. Hüküm

Mehmed Bey b. Hüseyin Paşa’nın cariyesi Kâtibe’yi azat etmesi

Mahmiye-i İstanbul’da Deniz Abdal mahallesinde sâkin fahrü’l-akrân Mehmed Bey [b.] mîr-i alem Hüseyin Paşa meclis-i şer‘-i şerîf-i enverde ikrâr ve takrîr-i kelâm edip, orta boylu, açık kaşlı, elâ gözlü Rûsiyyü’l-asl Kâtibe nâm câriye-i memlûkemi hasbeten lillâhi te‘âlâ mâlımdan tahrîr ve i‘tâk ve zümre-i harâir-i asliyyâta idrâc ve ilhâk eyledim. Ba‘de’l-yevm mevsûfe-i mezbûre sâir harâir-i asliyyîn gibi hürre olup, üzerinde velâ-i şer‘îden gayri hakkım kalmadı dedikde, mâ vaka‘a bi’t-taleb ketb olundu. Fî evâili Cumâdelâhire li sene isneteyn ve mi’e ve elf.

Şuhûdü’l-hâl: Yahya Çelebi b. Ahmed, Hasan Beşe b. Mustafa, es-Seyyid Ahmed b. Hamza, Ömer Efend[i] b. Hasan, Ahmed Çelebi b. Hüseyin, Mehmed Çelebi b. ( ), ve gayruhüm mine’l-hâzırîn.

(BAB54 - cilt: 20, sayfa: 150 - Hüküm no: 145 - Orijinal metin no: [23b-5])﻿

﻿

﻿

146. Hüküm

Kostantin v. Laskari’nin varislerinin kölesi Yorgi’yi azat etmesi

Mahmiye-i İstanbul’da Ayakapısı hâricinde Gül Câmi‘i mahallesinde sâkine iken bundan akdem hâlik olan Kotar? demekle ma‘rûf Kostantin v. Laskari’nin hasran vârisleri olan, sulbiye kebîr oğulları Mihalaki ve Laskaraki ve Manol ve Yorgo ve İskerlet nâm zimmîler ve sulbiye kızları Zafire ve Ezmerağda ve Katerina nâm nasrâniyyeler taraflarından husûs-ı âti’l-beyâna vekîl olduğu mahalle-i mezkûre sükkânından Berber Mehmed Çelebi b. Müstedâm ve Receb Beşe b. İvaz şehâdetleriyle şer‘an sâbit olan Dimitri v. Kiryako meclis-i şer‘-i şerîfde ikrâr-ı tâm ve takrîr-i kelâm edip, verese-i merkūmûn babalarından irsen kendilere intikāl eden orta boylu ve açık kara gözlü, kara sakallı Gürciyyü’l-asl Yorgi v. Yuvan nâm memlûkelerini, bilâ-ivaz ve lâ-garaz mâllarından tahrîr ve i‘tâk ve zümre-i ahrâr-ı asliyyîne idrâc ve ilhâk eylediler. Ba‘de’l-yevm mevsûf-ı mezbûr Yorgi sâir ahrâr-ı asliyyîn gibi hür olmuşdur dediklerinde, mâ vaka‘a bi’t-taleb ve’l-ibtiğā ketb ve imlâ olundu. Fi’l-yevmi’s-sâbi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Abdullah Efendi b. ( ) el-imâm, Abdülkerim Efendi el-müezzin, Hasan Efendi el-müezzin, Mehmed Çelebi b. Mustafa, Mehmed Bey b. Receb, el-Hâc Hasan b. Çukadâr, Manol v. Hristo.

(BAB54 - cilt: 20, sayfa: 151 - Hüküm no: 146 - Orijinal metin no: [24a-1])﻿

﻿

﻿

147. Hüküm

Kostantin v. Laskari’nin köle ve cariyelerinin varislerince azat edilmesi

Rayil [v.] Yanaki, Yorgaki v. Andon, İspandola [v.], Kanakir, Kostantin [v.] Andriye, Şeranko [v.] Renari?, Manol [v.] Laskari, Yani [v.] İlya. Dimitraki [v.] Kostantin, Yorgaki [v.] Mihal eyzan hâlik-i mezbûrun veresesi, orta boylu, açık kaşlı, elâ gözlü Rûsiyyü’l-asl Luyarişka? v. Yuvan nâm abd-i memlûklarını ve yine orta boylu, açık kaşlı, kara gözlü ve yine Gürciyyetü’l-asl Kasani bt. Leskodari nâm câriye-i memlûkelerini ve yine uzun boylu, açık kaşlı, gök gözlü Rûsiyyetü’l-asl Malenka? bt. Aleksi nâm câriye-i memlûkelerini ve yine orta boylu, açık kaşlı, gök gözlü Rûsiyyetü’l-asl Anna bt. Vasil nâm câriye-i memlûkelerini ve yine orta boylu, açık kaşlı, kara gözlü Rûsiyyetü’l-asl Sofya bt. Kelimi bt. ( ) câriye-i memlûkelerini ve yine uzun boylu, açık kaşlı, gök gözlü kumral bıyıklı Rûsiyyetü’l-asl İlyaşko v. Vasil nâm abd-i memlûklarını verese-i mezbûrûn bi’l-cümle mâllarından tahrîr ve i‘tâk eyledikleri kayd şüd.

Şuhûdü’l-hâl: Şâhidûn-ı sâbıkūn.

(BAB54 - cilt: 20, sayfa: 151 - Hüküm no: 147 - Orijinal metin no: [24a-2])﻿

﻿

﻿

148. Hüküm

Ali b. Abdullah’ın Ahmed Sipahi b. Mustafa’dan aldığı beygiri iade etmesi

Tokat kazâsına tâbi‘ İbrac nâm karye ahâlîsinden Ahmed Sipâhi b. Mustafa meclis-i şer‘-i şerîf-i enverde, sâbıkan İvaz ismiyle müsemmâ Ali b. Abdullah mahzarında üzerine da‘vâ ve takrîr-i kelâm edip, mezbûr Ali beş sene mukaddem hizmetimde iken menzilimden otuz guruş kıymetli bir re’s doru Bârgirimi bi gayri hakkın ahz u kabz etmiş idi. Hâlâ suâl olunup mevcûd ise aynı müstehlek ise ba‘de’s-sübût kıymet-i şer‘iyyesi alıverilmek matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan müdde‘âsına beyyine taleb olundukda, medîne-i mezbûre ahâlîsinden diğer Ahmed Sipâhi b. Lütfi ve Kırama? nâm karye ahâlîsinden Mustafa Sipâhi b. Sefer nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ mezbûr Ali beş sene mukaddem müdde‘î-i mezbûrun hizmetinde iken karye-i mezbûre menzilinden zikri mürûr eden doru Bârgiri bizim huzûrumuzda bi gayri hakkın ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe ri‘âyeti şerâiti’l-kabûl şehâdetleri makbûle olmağın, mûcebince mârru’z-zikr Bârgir mevcûd ise aynı, müstehlek ise ba‘de’s-sübût bedel-i şer‘iyyesi müdde‘î-i mezbûra devr ve teslîme mezbûr Ali’ye tenbîh olunup, mâ hüve’l-vâki‘ bi’t-taleb ketb olundu. Fî gurreti Cumâdelâhir sene 1102.

Şuhûdü’l-hâl: Mübâşir el-Hâc Mustafa, İbrahim Çelebi [b.] Ahmed, Mehmed b. Derviş, Ahmed b. Ahmed, Mustafa [b.] Şaban.

(BAB54 - cilt: 20, sayfa: 152 - Hüküm no: 148 - Orijinal metin no: [24a-3])﻿

﻿

﻿

149. Hüküm

Hatice bt. Musa’nın Hüseyin Bey b. Mehmed’den muhâlaa yoluyla boşanması

Mahmiye-i İstanbul’da Tûtî Latif mahallesinde sâkine olup, zâtı ma‘rifet-i şer‘iyye ile ârifân Yusuf Efendi b. Abdurrahman ve Ahmed b. Mehmed nâm kimesneler ta‘rîfleriyle mu‘arrefe olan Hatice bt. Musa nâm hâtun meclis-i şer‘-i şerîf-i enverde, zevc-i dâhili bâ‘isü hâze’l-kitâb Hüseyin Bey b. Mehmed nâm kimesne mahzarında ikrâr ve takrîr-i kelâm edip, mezbûr Hüseyin Bey zevcim olup, beynimizde hüsn-i zindegânemiz olmamağla, mezbûrun zimmetinde mütekarrir ve ma‘kūdun aleyh olan bin altı yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olup ve kendiye def‘ ve teslîm eylediğim kıymeti beynimizde ma‘lûme yedi miskāl bir denk altın bilezik dahi bedel-i hul‘ olmak üzre zevcim mezbûr Hüseyin Bey ile muhâla‘a-i sahîha-i şer‘iyye ile muhâla‘a edip, ol dahi ber-minvâl-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan zevcim mezbûrun zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Zevcim mezbûr Hüseyin Bey dahi benim zimmetimi ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ali Çelebi b. Bâli, Yusuf Efendi el-imâm, Ahmed b. Mehmed, Ahmed b. Ahmed ve gayruhüm.

(BAB54 - cilt: 20, sayfa: 152 - Hüküm no: 149 - Orijinal metin no: [24b-1])﻿

﻿

﻿

150. Hüküm

Hacı Ahmed Ağa b. Mustafa’nın kölesi Hacı Hüseyin’in varislerince azat edilmesi

Mahmiye-i İstanbul’da Zeyrek mahallesinde sâkin iken bundan akdem vefât eden Tokatlızâde el-Hâc Ahmed Ağa b. Mustafa b. Abdülmennân’ın verâseti, sulbî kebîr oğulları Mehmed Ağa ve Mustafa Ağa’ya münhasıra olduğu şer‘an zâhir ve mütehakkik oldukdan sonra mezbûr Mehmed Ağa asâleten ve karındaşı mezbûr Mustafa Ağa tarafından husûs-ı âti’l-beyâna vekîl olduğu mahalle-i mezbûre sâkinlerinden Murtaza Beşe b. İbrahim ve Ahmed Bey b. Osman nâm kimesneler şehâdetleriyle şer‘an sâbit olmağla vekâleten meclis-i şer‘-i şerîf-i enver ve mahfil-i dîn-i münîf-i ezherde asâleten ve vekâleten ikrâr ve takrîr-i kelâm edip, babamız müteveffâ-yı mezbûr el-Hâc Ahmed Ağa, kendiye rıkkını mu‘terif olan işbu orta boylu, açık kaşlı, elâ gözlü Nemçeviyyü’l-asl bâ‘isü hâze’l-kitâb el-Hâc Hüseyin b. Abdullah nâm abd-i memlûkünü, târih-i kitâbdan dört sene mukaddem hasbeten lillâhi’l-meliki’l-hallâk ve taleben li merzâti’r-rabbi’r-rezzâk mâlından tahrîr ve i‘tâk ve zümre-i ahrâr-ı asliyyîne idrâc ve ilhâk edip, mevsûf-ı mezbûr el-Hâc Hüseyin târih-i mezbûrdan beri sâir ahrâr-ı asliyyîn gibi hür olmuşdur, bizim kat‘â alâkam ve medhalim yokdur dedikde, mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Müezzin Mustafa Efendi b. Mehmed Efendi, Hasan Çelebi keyyâl-i kapan, el-Hâc Hasan b. Receb, Mustafa Efendi sahhâf, el-Hâc Ebûbekir Efendi b. Hasan, el-Hâc Hasan b. Abdullah.

(BAB54 - cilt: 20, sayfa: 153 - Hüküm no: 150 - Orijinal metin no: [24b-2])﻿

﻿

﻿

151. Hüküm

Gürcü Yusuf’un terekesinin tamâmının beytülmâla teslim edilmesi

Dârü’l-hilâfeti’l-aliyyeti’l-Osmâniyye Kostantıniyye el-mahmiye’de beytülmâl hâssa emîni olan fahrü’l-akrân Ahmed Ağa b. Abdülmennân’ın vekîl-i müsecceli olan Mehmed Çelebi b. Mustafa meclis-i şer‘-i şerîf-i enverde, mahmiye-i mezbûrede Sîmkeş mahallesi sâkinlerinden Ali b. Abdullah nâm kimesne mahzarında ikrâr-ı tâm ve takrîr-i kelâm edip, bundan akdem Gürcü Yusuf nâm mezbûr Ali’nin menzilinde sâkin iken bilâ-vâris fevt olup, terekesi beytülmâle âid olmağla müteveffâ-yı mezbûrun terekesinden iki köhne dolama ve zibun ve bir kara kilim ve iki köhne gömlek ve sâir kalîl ü kesîr ü celîl ü hakīr eşyâsını merkūm Ali bana def‘ ve teslîm, ben dahi mezbûr Ali’nin yedinden bi’l-vekâle ahz u kabz edip, tereke-i müteveffâ-yı mezbûrdan mezbûr Ali yedinde ve kıbelinde aslâ ve kat‘â bir nesne kalmamışdır dedikde, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: Ahmed Çelebi b. Mehmed, İbrahim Çelebi b. Ahmed, Siyavuş b. Abdullah, Mustafa b. Şaban, İbrahim Çelebi b. Mehmed.

(BAB54 - cilt: 20, sayfa: 154 - Hüküm no: 151 - Orijinal metin no: [24b-3])﻿

﻿

﻿

152. Hüküm

Kırımlı Rukiye bt. Eyüb ile Seyyid İsmail b. Yusuf’ın boşanması

Mahmiye-i İstanbul’da Atmeydanı kurbunda Suhte Sinan mahallesinde sâkine Kırımlı Rukiye bt. Eyüb nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu bâ‘isü’l-kitâb es-Seyyid İsmail b. Yusuf mahzarında ikrâr-ı tâm ve takrîr-i kelâm [edip], mezbûr es-Seyyid İsmail ile beynimizde hüsn-i zindegânî olmamağla, zimmetinde mütekarrir ve ma‘kūdun aleyh olan seksen guruş mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre, zevcim mezbûr es-Seyyid İsmail ile muhâla‘a-i sahîha-i şer‘iyye ile muhâla‘a olup, ol dahi hul‘-ı mezbûru kabûl ettiğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ve’l-ibtiğā ketb ve imlâ olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: Mehmed Efendi b. Abdi, Abdullah b. Hasan, Hüseyin b. Musli, Hüseyin b. Abdi, Hüseyin b. Ali, Süleyman b. Mustafa, Mustafa b. Mehmed.

(BAB54 - cilt: 20, sayfa: 154 - Hüküm no: 152 - Orijinal metin no: [24b-4])﻿

﻿

﻿

153. Hüküm

Rahime bt. Mehmed ile eski kocası Ahmed Çelebi b. Rezzak’ın birbirlerinin zimmetini ibra etmesi

Mahmiye-i İstanbul’da Akşemseddin mahallesi sâkinelerinden olup zâtını ma‘rifet-i şer‘iyye ile ârifân Yusuf Efendi b. Abdurrahman ve Mustafa Çelebi b. Mehmed ta‘rîfleriyle mu‘arrefe olan Rahime bt. Mehmed nâm hâtun meclis-i şer‘-i şerîf-i enverde, zevc-i mutallıkı işbu bâ‘isü’l-vesîka Ahmed Çelebi b. Rezzâk mahzarında ikrâr ve takrîr-i kelâm edip, mezkûr Ahmed Çelebi’den sende bir çuka ferrâce ve bir sîm kuşak ve sâir eşyâ-i ma‘lûmem kalmış idi deyu taleb ve da‘vâ eylediğimde ol dahi inkâr eylediğinden mâ‘adâ benim dahi sende bir Kelâmullâh ve bir Birgili risâlesi ve bir kebîr kum sâ‘ati ve bir fener ve sâir eşyâ-i ma‘lûmem kalmış idi demekle, beynimizde nizâ‘-ı küllî vukū‘undan sonra muslihûn tavassut edip, ben ferrâce ve kuşak ve sâir eşyâ-i ma‘lûme ve bi’l-cümle târih-i kitâba gelince hukūk-ı ma‘lûme ve mechûle-i zevciyyete müte‘allika âmme-i da‘vâdan mezbûr Ahmed’in zimmetini ibrâ-i âmm-ı râfi‘ü’l-hisâm ile ibrâ ve iskāt edip, ol dahi eşyâ-i mezkûre ve sâir hukūk-ı ma‘lûme ve mechûle ve bi’l-cümle târih-i kitâba gelince âmme-i da‘vâ ve muhâsamâtdan benim zimmetimi ibrâ-i âmm-ı kātı‘ü’n-nizâ‘la ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: Mustafa Efendi b. Mehmed, Yusuf Efendi b. Abdurrahman, Mustafa Çelebi b. Ömer, Mustafa Çelebi b. Mehmed, Mustafa Çelebi b. Mehmed, İbrahim Çelebi b. Ahmed, Ahmed Çelebi b. Ahmed.

(BAB54 - cilt: 20, sayfa: 155 - Hüküm no: 153 - Orijinal metin no: [24b-5])﻿

﻿

﻿

154. Hüküm

Mustafa Efendi b. Hacı Ahmed’in varisleriyle Mustafa Çelebi’nin sulh olması

Vilâyet-i Anadolu’da medîne-i Kastamonu’da Kırkçeşme mahallesinde sâkin iken bundan akdem vefât eden Mustafa Efendi b. el-Hâc Ahmed’in verâseti, zevcesi Belkıs nâm hâtun ile sulbiye kızı Râbia’ya ve li ebeveyn karındaşı oğlu el-Hâc Mehmed b. es-Seyyid Mehmed’e münhasıra olduğu mütehakkik* oldukdan sonra mezbûr el-Hâc Mehmed meclis-i şer‘-i şerîfde, medîne-i mezbûrda sâkin iken bundan akdem vefât eden el-Hâc b. Mustafa’nın sulbî oğlu ve hasran vârisi olan bâ‘isü hâze’l-kitâb Mustafa Çelebi nâm kimesne mahzarında ikrâr ve takrîr-i kelâm edip, mûrisim müteveffâ-yı mezbûr Mustafa Efendi’nin mezbûr el-Hâc zimmetinde cihet-i karzdan bin üç yüz guruş hakkı olup, kable’l-ahz ikisi dahi vefât etmeğin, meblağ-ı mezbûrun sekiz sehmden bana isâbet eden üç sehim hissemi terekesine vâzı‘u’l-yed olan oğlu mezbûr Mustafa Çelebi’den taleb ve da‘vâ eylediğimde, ol dahi edâdan imtinâ‘ etmeğin beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremden yüz elli guruş üzerine beynimizde inşâ-i akd eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr yüz elli guruşu mezbûr Mustafa Çelebi yedinden bi’t-tamâm ahz u kabz ettiğimden sonra husûs-ı mezbûra müte‘allika cemî‘ da‘vâdan mezbûr Mustafa Çelebi’nin zimmetini ibrâ ve iskāt eyledim dedikde, gıbbe’t-tasdîki’l-mer‘î mâ vaka‘a bi’t-taleb ketb ve imlâ olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Mehmed b. Osman, Seyyid Mehmed b. Mahmud, Abdülbâki [b.] Mehmed, Yahya Çelebi b. Ahmed ve gayruhüm.

(BAB54 - cilt: 20, sayfa: 155 - Hüküm no: 154 - Orijinal metin no: [25a-1])﻿

﻿

﻿

155. Hüküm

Kırımlı Rukiye bt. Eyüb’ün eski kocasındaki alacağını taksitlendirmesi

Mahmiye-i İstanbul’da Atmeydanı kurbunda Suhte Sinan mahallesinde sâkin es-Seyyid İsmail b. Yusuf meclis-i şer‘-i şerîf-i enverde, zevce-i mutallakası Kırımlı Rukiye bt. Eyüb nâm hâtun mahzarında ba‘de’t-ta‘rîfi’ş-şer‘î ikrâr-ı tâm ve takrîr-i kelâm edip, mezbûre Rukiye Hâtun cihet-i deyn-i şer‘îden kırk beş guruş zimmetimde vâcibü’l-edâ deynim olup, lâkin def‘aten edâya iktidârım olmamağla te’cîle tâlib olduğumda mezbûre Rukiye dahi meblağ-ı mezbûru beher otuz gün tamâmında bir guruş olmak üzre târih-i kitâbdan bin üç yüz elli gün tamâmına değin taksît ve te’cîl eyledikde, ben dahi kabûl ve deynim olan meblağ-ı mezbûr kırk beş guruşu ber vech-i mukassat edâ ve teslîme ta‘ahhüd ve iltizâm eyledim dedikde, gıbbe’t-tasdîki’ş-şer‘î mukırr-ı mezbûrun vâlidesi Âlime bt. Mustafa nâm hâtun ba‘de’t-ta‘rîfi’ş-şer‘î meblağ-ı mukassat-ı mezkûra bi’l-emr ve’l-kabûl kefâlet-i sahîha ile kefîl olmağın, mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Abdi, Hüseyin b. Mustafa, Yahya b. Ali, Süleyman b. Mustafa, Mustafa b. Mehmed, İbrahim b. Ahmed, Şâtır Mehmed b. Hasan, İbrahim b. Mehmed ve gayruhüm.

(BAB54 - cilt: 20, sayfa: 156 - Hüküm no: 155 - Orijinal metin no: [25a-2])﻿

﻿

﻿

156. Hüküm

Salamon v. Yuda ile İzmit mütesellimi Hüseyin Ağa’nın sulh olması

Misine cemâ‘atinden olup medîne-i İznikmid’de sâkin Salamon v. Yuda nâm Yahudi meclis-i şer‘-i şerîf-i enverde, sâbıkan İznikmid mütesellimi olan Hüseyin Ağa tarafından husûs-ı âti’l-beyâna vekîl olan Pîrî Ağa b. Osman nâm kimesne mahzarında ikrâr ve takrîr-i kelâm edip, mezbûr Hüseyin Ağa zimmetinde bundan akdem yedimden iştirâ ve kabz eylediği beynimizde ma‘lûm atlas ve telli hatâyî ve hâre ve yasdık semenlerinden yirmi bir bin akçe hakkım olup, meblağ-ı mezbûra merkūm Pîrî Ağa kefîl dahi olmağla meblağ-ı mezbûru mezbûrdan taleb ve da‘vâ eylediğimde, ol dahi edâdan imtinâ‘ etmekle muslihûn tavassut edip, da‘vâ-yı mezkûremden vekîl-i mezbûr Pîrî Ağa ile beynimizde on iki bin akçe üzerine inşâ-i sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûrun üç bin akçesini nakid ve bâkī dokuz bin akçesi mukābelesinde meclis-i sulhda mevcûd iki çift yasdık ve bir ihrâm ve bir pîştahta ve bir kalın anteri yine vekîl-i mezbûr Pîrî Ağa yedinden bi’t-tamâm ahz u kabz ettiğimden sonra husûs-ı mezbûra müte‘allika cemî‘ da‘vâdan mezbûr Hüseyin Ağa’nın ve mezkûr Pîrî Ağa’nın zimmetlerini ibrâ ve iskāt eyledim dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: Ali Çelebi b. Hasan, Mahmud Çelebi b. Mustafa, Hüseyin Odabaşı, Ahmed Çavuş ve gayruhüm mine’l-huzzâr.

(BAB54 - cilt: 20, sayfa: 156 - Hüküm no: 156 - Orijinal metin no: [25a-3])﻿

﻿

﻿

157. Hüküm

Mustafa Çelebi b. Hacı Mehmed’in menzilini Ahmed Efendi b. Mehmed’e satması

Mahmiye-i İstanbul’da Kâtib Hüsrev mahallesi sâkinlerinden Mustafa Çelebi b. el-Hâc Mehmed meclis-i şer‘-i şerîf-i enverde, Dergâh-ı âlî -dâme mahfûfen bi’l-me‘âlî- yeniçeri kâtiblerinden fahrü’l-küttâb Ahmed Efendi b. Mehmed mahzarında ikrâr-ı tâm ve takrîr-i kelâm edip, akd-i âti’z-zikrin sudûruna değin silk-i mülkümde münselik olup, mahalle-i mezbûrede vâki‘ bir tarafdan Fâtıma bt. Hasan nâm hâtun mülkü ve bir tarafdan tarîk-i hâs ve bir tarafdan tarîk-i âm ve bir tarafdan âhar mülküm ile mahdûd fevkānî bir bâb oda ve tahtânî bir oda ve tahta-pûş ve bi’r-i mâ ve kenîf ve havluyı müştemil mülk menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î ile merkūm Ahmed Efendi’ye iki yüz elli [guruşa] bey‘ ve temlîk ve teslîm ve ol dahi ber vech-i muharrer iştirâ ve temellük ve tesellüm ve kabûl eylediğinden semeni olan meblağ-ı mezbûr iki yüz elli guruşu merkūm Ahmed Efendi yedinden tamâmen ahz u kabz eyledim. Ba‘de’l-yevm menzili mahdûd-ı mezkûr merkūm Ahmed Efendi’nin mülk-i müşterâsı olmuşdur, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Mustafa Efendi b. Ramazan, Sabunî el-Hâc Ali, Mehmed Efendi Hammâmîzâde, Mehmed Ağa b. Pîrî, Yusuf Çelebi b. Abdullah, Hasan Çelebi [b.] el-Hâc Veli.

(BAB54 - cilt: 20, sayfa: 157 - Hüküm no: 157 - Orijinal metin no: [25b-1])﻿

﻿

﻿

158. Hüküm

Şerife Ayşe Hatun bt. Seyyid Mehmed Çelebi’nin alacak iddiasının reddi

Mahmiye-i İstanbul’da Hâce Hâtun mahallesi sâkinelerinden Şerife Ayşe Hâtun bt. es-Seyyid Mehmed Çelebi meclis-i şer‘-i şerîf-i enverde, zevc-i sâbıkı işbu râfi‘ü’l-kitâb el-Hâc İsmail b. Hüseyin nâm kimesne mahzarında üzerine da‘vâ ve takrîr-i kelâm edip, mezbûr el-Hâc İsmail mukaddemâ zevcim olup târih-i kitâbdan beş sene mukaddem beni bâyinen tatlîk etmekle zimmetinde mütekarrir ve ma‘kūdun aleyh olan altı bin akçe mehr-i müeccelim taleb eylediğimde, bana edâdan imtinâ‘ eder suâl olunup alıverilmesi matlûbumdur dedikde, gıbbe’s-suâl merkūm el-Hâc İsmail cevâbında, müdde‘iye-i mezbûre Şerife Ayşe zevce-i menkûham olduğu hâlde târih-i mezbûrda zimmetimde mütekarrir ve ma‘kūdun aleyh altı bin akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre benimle muhâla‘a-i sahîha-i şer‘iyye ile muhâla‘a edip, ben dahi hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her birimiz âharın zimmetin ibrâ-i âmm-ı kātı‘ü’n-nizâ‘la ibrâ ve iskāt etmişidik deyu da‘vâ-yı def‘ edicek, gıbbe’l-istintâk ve’l-inkâr, mezbûr el-Hâc İsmail’den def‘-i mezbûrunu mübeyyine beyyine taleb olundukda, udûl-i müslimînden ve zât-ı mezbûreyi ma‘rifet-i şer‘iyye ile ârifân olup, mahmiye-i mezbûrede Koğacı Dede mahallesinde sâkin Ahmed Çelebi b. el-Hâc Hüseyin ve Kızılmusluk kurbunda sâkin Hüseyin Çelebi b. Süleyman nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka târih-i kitâbdan beş sene mukaddem işbu müdde‘iye-i mezbûre Şerife Ayşe Hâtun merkūm el-Hâc İsmail’in zevce-i menkûhası olduğu hâlde zevci mezbûr el-Hâc İsmail zimmetinde mütekarrir ve ma‘kūdun-aleyh altı bin akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre zevci mezbûr el-Hâc İsmail ile muhâla‘a-i sahîha-i şer‘iyye ile bizim huzûrumuzda muhâla‘a edip, ol dahi hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt etmişidi. [Biz bu] husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle müdde‘iye-i mezbûre Şerife Ayşe bî-vech mu‘ârazadan men‘ birle, mâ vaka‘a bi’t-taleb ketb olundu. Fî gurreti Cumâdelâhir sene 1102.

Şuhûdü’l-hâl: Sarı İbrahim müzekkî, Ali b. Bâli, İbrahim b. Mehmed, Receb b. Osman, el-Hâc Abdi [b.] Mahmud.

(BAB54 - cilt: 20, sayfa: 158 - Hüküm no: 158 - Orijinal metin no: [25b-2])﻿

﻿

﻿

159. Hüküm

Turta mahallesi mescidi vakfına mütevelli tayini

Dârü’l-hilâfeti’l-aliyye Kostantıniyye el-mahmiye’de Turta mahallesi [mescidi] şerîfi vakfının mütevellîsi olmamağla, bir mütevellî nasb olunmak ehem ve elzem ve işbu râfi‘ü’l-kitâb Ali Çelebi b. Abdullah her vechile tevliyete ehil ve müstakīm olduğu zeyl-i kitâbda muharrerü’l-esâmi olan müslimîn ihbârıyla mütehakkik olmağın, mezbûr Ali Çelebi tevliyeti mezbûra cihet-i şer‘den mütevellî nasb ve ta‘yîn olunmağın, ol dahi tevliyeti mezkûreyi kabûl ve merâsimini edâya ta‘ahhüd etmekle, mâ vaka‘a bi’t-taleb ketb [olundu]. Fi’l-yevmi’s-sânî min Cemâziyelevvel li sene isneteyn ve mi’e ve elf.

Şuhûdü’l-hâl: Mustafa Efendi b. Ramazan, es-Seyyid Mustafa Çavuş, Mehmed Efendi, İbrahim Çelebi b. Hasan.

(BAB54 - cilt: 20, sayfa: 159 - Hüküm no: 159 - Orijinal metin no: [25b-3])﻿

﻿

﻿

160. Hüküm

Ahmed Çelebi b. Rezzak’ın üzerine oğlu Mustafa için nafaka takdiri

Dârü’l-hilâfeti’l-aliyyeti’l-Osmaniyye Kostantıniyye el-mahmiye mahallâtından Akşemseddin mahallesi sâkinelerinden olup, zâtını ma‘rifet-i şer‘iyye ile ârifân olan Yusuf Efendi b. Abdurrahman ve Mustafa Çelebi b. Mehmed ta‘rîfleriyle mu‘arrefe olan Rahime bt. Mehmed nâm hâtun meclis-i şer‘-i şerîf-i enverde, sâbıkan zevci olan Ahmed Çelebi b. Rezzak mahzarında ikrâr ve takrîr-i kelâm ve ta‘bîr ani’l-merâm edip, zevcim mezkûrun firâşından hâsıl ve benden mütevellid bi hakkı’l-hidâne hacr ve terbiyemde olan işbu sagīr oğlum Mustafa’nın nafaka ve sâir levâzım ve mühimmesi için babası mezbûr üzerine kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi sagīr-i mezbûrun nafaka ve sâir levâzım-ı mühimmesi için târih-i kitâbdan beher yevm babası mezbûr üzerine bi’t-terâzî altışar akçe farz ve takdîr edip, meblağ-ı mefrûz-ı mezbûru sagīr-i mezbûrun nafaka ve sâir levâzım-ı zarûriyyesine harc ve sarfa ve lede’l-iktizâ istidâneye ve inde’z-zafer babası mezbûr üzerine rücû‘a merkūme Rahime’ye izin vermeğin, mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cemâziyelevvel sene 1102.

Şuhûdü’l-hâl: Mustafa Efendi b. Mehmed, Yusuf Çelebi b. Abdurrahman, Mustafa Çelebi b. Ömer, İbrahim Çelebi b. Ahmed, Ahmed Çelebi b. Ahmed.

(BAB54 - cilt: 20, sayfa: 159 - Hüküm no: 160 - Orijinal metin no: [25b-4])﻿

﻿

﻿

161. Hüküm

Emine bt. Ahmed’in eşyalarını kızı Aynî bt. Muharrem’e hibe etmesi

Mahmiye-i İstanbul’da Ali Paşa-yı Atîk mahallesi sâkinelerinden Emine bt. Ahmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, sulbiye kebîre kızı Aynî bt. Muharrem nâm hâtun mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp, eşyâ-i memlûkemden dört tencere ve dört sahan ve iki sagīr tepsi ve dört yasdık gılâfı ve iki minder ve iki köhne yorgan ve bir leğen ma‘a ibrik ve bir kebîr tâbe ve iki gömlek ve bir köhne orta keçesi ve bir kebe kızım mezbûre Aynî’ye hibe-i sahîha-i şer‘iyye ile hibe ve temlîk, ol dahi meclis-i hibede ittihâb ve temellük ve kabûl ettiğinden sonra hâlâ işbu lâbise olduğum köhne libâsımdan gayri ism-i mâl ıtlâk olunur eşyâmdan bir nesnem yokdur. Sulbiye kızım mezbûre Aynî’nin mülk ve hakkıdır dedikde, gıbbe’t-tasdîki’ş-şer‘î mâ vaka‘a bi’t-taleb ve’l-ibtiğā ketb ve imlâ olundu. Fi’[l-yevmi’]r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Musli el-hatîb, Mustafa b. ( ) el-kayyum, Sâlih Çelebi b. Seyfullah, Mehmed b. Oruç, Hasan Beşe b. Abdurrahman.

(BAB54 - cilt: 20, sayfa: 160 - Hüküm no: 161 - Orijinal metin no: [26a-1])﻿

﻿

﻿

162. Hüküm

Cafer b. Abdullah ile Yusuf Çelebi b. Ahmed’in alacak davasında sulh olması

Mahmiye-i İstanbul’da Avcı Bey mahallesinde sâkine Yusuf Çelebi b. Ahmed meclis-i şer‘-i şerîf-i enverde Cafer b. Abdullah mahzarında ikrâr ve i‘tirâf edip, mezbûr Cafer’in gāib ani’l-meclis Yusuf b. Abdullah’a ma‘lûmü’l-vezn don yağı bahâsından altı bin dokuz yüz yirmi dört akçe deyni olup, meblağ-ı mezbûra mezkûrun emriyle ben vekâlet-i sahîha-i şer‘iyye ile kefîl ve bi hükmi’l-kefâle mezbûre el-Hâc Yusuf’a mâlımdan edâ ve teslîm etmekle, hâlâ meblağ-ı mezbûru taleb ve da‘vâ eylediğimde beynimizde münâza‘ât-ı kesîre cereyân etmiş idi. El-hâletü hâzihî muslihûn tavassut edip, da‘vâ-yı mezkûremden mezkûr Cafer ile beynimizde iki bin akçe üzerine sulh eylediklerinde, ben dahi sulh-ı mezbûru ve bedel-i sulh olan meblağ-ı mezbûr iki bin akçeyi yedinden alıp kabz edip, ziyâde[ye] müte‘allika cemî‘ da‘vâdan mezbûrun zimmetini ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb [ketb olundu]. Fi’l-yevmi’s-sânî min Cumâdelâhire sene 1102.

Şuhûdü’l-hâl: Mustafa Çelebi b. İbrahim, el-Hâc İbrahim b. el-Hâc Mustafa, İbrahim Çelebi b. Ahmed, Osman Çelebi b. Şaban.

(BAB54 - cilt: 20, sayfa: 160 - Hüküm no: 162 - Orijinal metin no: [26a-2])﻿

﻿

﻿

163. Hüküm

Hacı Halil b. Hacı Receb’in Mehmed Ağa b. Ahmed’e borçlu olması

Vilâyet-i Anadolu’da Eğin kazâsına tâbi‘ Meşreke nâm karye sükkânından işbu bâ‘isü’l-kitâb Mehmed Ağa b. Ahmed meclis-i şer‘-i şerîfde, yine karye-i mezbûre ahâlîsinden mahmiye-i İstanbul’da Cebealikapısı kurbunda müsâferet vechi üzre sâkin iken hâlâ fevt olan el-Hâc Halil b. el-Hâc Receb b. Ahmed’in evlâd-ı sıgār-ı Mehmed ve Ayşe ve Sâliha’nın tesviye-i umûrları için min kıbeli’l-eb vasî olmağla tereke-i müteveffâ-yı mezbûra vaz‘-ı yed eden Mehmed Ağa [b.] el-Hâc Receb mahzarında üzerine da‘vâ ve takdîr-i kelâm edip, mezbûr el-Hâc Halil târih-i kitâbdan yirmi beş gün mukaddem hâl-i hayâtında yüz esedî guruş ikrâz ve teslîm, ol dahi iktirâz ve kabz edip, hattâ meblağ-ı mezbûr bana zimmetinde lâzımü’l-edâ deyni olduğunu alâ ru’ûsi’l-işhâd ikrâr ve işhâd dahi edip, kable’l-edâ fevt olup tereke-i vâfiyesin mezbûr Mehmed Ağa kabz etmeğin, suâl olunup terekesinden deyn-i mezbûru bana edâya tenbîh olunması matlûbumdur dedikde, gıbbe’s-suâl mezbûr Mehmed Ağa cevâbında, fi’l-hakīka tereke-i müteveffâ-yı mezbûra vaz‘-ı yedini ikrâr, lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda, udûl-i müslimînden olup yine mahalle-i mezbûrede sâkin Süleyman Ağa b. el-Hâc Osman ve el-Hâc Mehmed [b.] Hüseyin li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ müteveffâ-yı mezbûr el-Hâc Halil b. el-Hâc Receb b. Ahmed târih-i mezbûrda hâl-i hayâtında, işbu müdde‘î-i mezbûrdan yüz esedî guruş istikrâz ve kabz eyledim ve meblağ-ı mezbûr zimmetimde lâzımü’l-edâ ve vâcibü’l-kazâ deynimdir deyu bizim huzûrumuzda ikrâr ve bizi işhâd etmiş idi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, ba‘de’t-tahlîfi’ş-şer‘î mûcebiyle ba‘de’l-hükm, işbu vesîka bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Muharrem, Ahmed Çelebi b. Ahmed, Mustafa b. Şaban, Ali b. Bâli ve gayruhüm.

(BAB54 - cilt: 20, sayfa: 161 - Hüküm no: 163 - Orijinal metin no: [26a-3])﻿

﻿

﻿

164. Hüküm

Hacı Mustafa Ağa b. Hüseyin’in mirasının varislerince paylaşılması

Mahmiye-i İstanbul’da Mi‘mâr Sinan mahallesinde sâkin iken bundan akdem vefât eden el-Hâc Mustafa Ağa b. Hüseyin b. Mahmud’un verâseti, zevce-i metrûkesi Gevher Hâtun bt. Sefer ile sulbî kebîr oğlu Mehmed Çelebi ve Ahmed Çelebi ve sulbiye kebîre kızı Hatice Hâtun’a münhasıra olduğu şer‘an mütehakkik oldukdan sonra [26b] merkūm Ahmed Çelebi meclis-i şer‘-i şerîfde, karındaşı merkūm Mehmed Çelebi mahzarında ikrâr-ı tâm ve takrîr-i kelâm edip, babamız müteveffâ-yı mezbûr el-Hâc Mustafa Ağa’nın nukūd ve menkūl ve akārı ve sâir kalîl ve kebîr bi’l-cümle ism-i mâl ıtlâk olunur cemî‘ terekesini bi’l-farîzati’ş-şer‘iyye beynimizde iktisâm, ben cemî‘ hisse-i irsiyemi tamâmen ahz u kabz edip ve merkūm Mehmed Çelebi dahi cemî‘ hisse-i irsiyesini tamâmen ahz u kabz edip, min ba‘d birbirimizin yedinde ve zimmetinde bir akçe ve bir habbe hakkı bâkī kalmamakla, mîrâs-ı mezbûra müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik. Ba‘de’l-yevm bir vechile mîrâsa müte‘allika da‘vâ ve nizâ‘ımız ve müstahakkımız kalmamışdır dedikde, gıbbe’t-tasdîki’l-vicâhî mâ vaka‘a bi’t-taleb ve’l-ibtiğā ketb ve imlâ olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: eş-Şeyh Abdullah Efendi b. Abdurrahman, el-Hâc İbrahim [b.] Abd[ullah], Yazıcı Hasan Çelebi b. Ahmed, Halil Çelebi b. İbrahim, Molla Mehmed [b.] Ali, Mustafa b. Hamza.

(BAB54 - cilt: 20, sayfa: 161 - Hüküm no: 164 - Orijinal metin no: [26a-4])﻿

﻿

﻿

165. Hüküm

Üftâde bt. Abdullah’ın küçük kızı Kerime’ye nafaka ödemesi

Mahmiye-i İstanbul’da Sâlih Paşa mahallesinde sâkine bâ‘isetü hâze’l-kitâb Meryem bt. Abdullah nâm hâtun meclis-i şer‘-i şerîf-i enverde, Üftâde bt. Abdullah nâm hâtun mahzarında takrîr-i kelâm ve ta‘bîr ani’l-merâm edip, mezbûre Üftâde Hâtun işbu hâzır bi’l-meclis sadriye kızı Kerîme nâm sagīreyi tebennî ve terbiyesi için bana def‘ ve teslîm, ben dahi ber vech-i muharrer kabz ve tesellüm etmekle sagīre-i mezbûreye nafaka ve kisve-bahâ ve sâir levâzım-ı zarûriyyesi için kadr-i ma‘rûf akçe farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi sagīre-i mezbûre Kerîme’ye nafaka ve kisve-bahâ ve sâir levâzım-ı mühimmesi için târih-i kitâbdan beher yevm beşer akçe farz ve takdîr edip, meblağ-ı mefrûz-ı mezbûru sagīre-i mezbûre Kerîme’ye harc u sarfa ve vakt-i zarûretde istidâne ve lede’z-zafer vâlidesi mezbûreye rücû‘a mezbûre Meryem Hâtun’a izin vermeğin, mâ vaka‘a bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: İbrahim b. Ahmed, İbrahim Çelebi [b.] Ahmed, Ebûbekir [b.] Hüseyin, Nasuh b. Osman.

(BAB54 - cilt: 20, sayfa: 162 - Hüküm no: 165 - Orijinal metin no: [26b-1])﻿

﻿

﻿

166. Hüküm

Ali Çavuş b. Süleyman’ın terekesinin karısı İsmihân bt. Hızır’a teslim olunması

Havâss-ı Aliyye kazâsına tâbi‘ Otakçılar mahallesi ahâlîsinden olup sefer-i hümâyûnda diyâr-ı Erdel’de vefât eden Ali Çavuş b. Süleyman verâseti, zevce-i metrûkesi İsmihân bt. Hızır ve sulbî sagīr oğlu Mehmed’e münhasıra olduğu şer‘an mütehakkik oldukdan sonra zâtı Mehmed Beşe b. Ahmed ve Ebûbekir b. Hüseyin ta‘rîfleriyle mu‘arrefe olan mezbûre İsmihân Hâtun kendi tarafından asâleten ve sagīr oğlu Mehmed’in tesviye-i umûruna mansûbe vasîsi olmağla dahi vesâyeten meclis-i şer‘-i şerîf-i enverde, mahmiye-i İstanbul’da Emir Buharî mahallesinde sâkine işbu bâ‘isü’l-kitâb Mehmed Ağa b. Abdullah mahzarında ikrâr ve takrîr-i kelâm edip, mezbûr Ali Çavuş diyâr-ı mezkûrede fevt oldukda mezbûr Mehmed Ağa refîki olmağla terekesinden üç bin yüz elli akçe ve on iki yaldız altını bi tarîki’l-emâne kabz ve tesellüm edip ve muhallefâtından bir mühür Hâtem ve bir sagīr yüzük ve bir atîk cüzdân dahi kabz etmişdi. Hâlâ mezbûr Mehmed Ağa ber vech-i mezkûr makbûzu olan üç bin yüz iki akçeyi ve on iki yaldız altını ve zikr olunan Hâtem ve yüzük ve cüzdân bana def‘ ve teslîm, ben dahi asâleten ve vesâyeten bi’t-tamâm yedinden ahz u kabz edip, min ba‘d meblağeyn-i mezkûreyn ve eşyâ-yı mezkûreden merkūm Mehmed Ağa’nın yedinde ve kıbelinde bir akçe ve bir habbe bâkī kalmamışdır dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Ahmed b. Süleyman, Hasan Beşe b. Mahmud, Mustafa Efendi b. Dilaver, Mehmed Beşe b. Ahmed, Ebûbekir b. Hüseyin.

(BAB54 - cilt: 20, sayfa: 163 - Hüküm no: 166 - Orijinal metin no: [26b-2])﻿

﻿

﻿

167. Hüküm

Mehmed b. Mehmed’in mirasında varislerin sulh olması

Vilâyet-i Anadolu’da Akçaşehir kazâsına tâbi‘a Kemermendi? nâm karye sükkânından olup hâlâ mahmiye-i İstanbul’da el-Hâc Ferhad mahallesinde sâkine iken bundan akdem vefât eden Mehmed b. Mehmed b. Ali’nin verâseti, vâlidesi Mevcude nâm hâtun ile li ebeveyn er karındaşları Osman ve Hasan ve Ahmed ve kız karındaşları Ayşe ve Fâtıma’ya münhasıra olduğu şer‘an zâhir ve mütehakkik oldukdan sonra mezbûr Osman kendi tarafından asîl ve er karındaşları mezbûrân Hüseyin ve Ahmed ve kız karındaşları mezbûretân Fâtıma ve Ayşe ve vâlide-i merkūme Mevcude taraflarından husûs-ı âti’l-beyânı ikrâra vekîl olduğu zât-ı mezbûrânı ma‘rifet-i şer‘iyye ile ârifân yine karye-i mezbûre sükkânından Mehmed b. Nimetullah ve Musli b. Ramazan nâm kimesneler şehâdetleriyle şer‘an sâbite oldukdan sonra meclis-i şer‘-i şerîf-i enverde, müteveffâ-yı mezbûrun terekesine vâzı‘u’l-yed olan yine mahalle-i mezbûre sükkânından Abdürrahim b. ( ) tarafından husûs-ı [27a] âti’l-beyâna vekîl olduğu Ali Efendi b. Mustafa ve Mehmed Efendi b. Osman şehâdetleriyle şer‘an sâbite ve sübût-ı vekâletine hükm-i şer‘î lâhık olan Mehmed Çelebi b. Ali nâm kimesne mahzarında ikrâr ve takrîr-i kelâm edip, tereke-i müteveffâ-yı mezbûrdan olmak üzre ma‘lûmü’l-mikdâr eşyâ ile on üç aded yaldız altını hâlâ yedindedir deyu müvekkili mezbûrâna bi’l-asâle ve bi’l-vekâle taleb ve da‘vâ eylediğimde, beynimizde münâza‘ât-ı kesîre cereyânından sonra muslihûn tavassut edip da‘vâ-yı mezkûrundan yüz üç guruş ile dört guruş kıymetli bir kılıç ve bir yeşil çukaya kaplı kuzu derisi kürkü ve bir köhne kavuk ve bir köhne sarık ve ketanî çintiyân ve bir köhne hilâlî kuşak ve bir köhne siyah kapama üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr üç guruş ile eşyâ-i muharrere-i mezkûreyi müvekkili merkūm Abdurrahman Efendi yedinden asâleten ve vekâleten tamâmen ahz u kabz ettiğimden sonra tereke-i müteveffâ-yı mezbûra müte‘allika âmme-i da‘vâ-yı münâza‘ât ve eymân-ı muhâsamâtdan müvekkili mezbûr Abdurrahman Efendi’nin zimmetini ibrâ-i âmm-ı kātı‘ü’n-nizâ‘la asâleten ve vekâleten ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Ali Efendi b. Osman, Mahmud Efendi b. Osman, Mustafa b. Şaban, İbrahim b. Ahmed.

(BAB54 - cilt: 20, sayfa: 163 - Hüküm no: 167 - Orijinal metin no: [26b-3])﻿

﻿

﻿

168. Hüküm

Mehmed Çelebi b. Hacı Mustafa Ağa’nın bütün mal ve emlâkını kardeşi Ahmed Çelebi’ye satması

Mahmiye-i İstanbul’da Mi‘mâr Sinan mahallesinde sâkin Mehmed Çelebi b. merhûm el-Hâc Mustafa Ağa b. Hüseyin meclis-i şer‘-i şerîf-i enverde, li eb karındaşı işbu bâ‘isü’l-kitâb Ahmed Çelebi mahzarında ikrâr ve takrîr-i kelâm edip, benimle karındaşım mezbûr Ahmed ile beynimizde iştirâki’s-seviy üzre mülk ve hakkımız olup Havâss-ı Aliyye kazâsı muzâfâtından Çatalca kazâsında vâki‘ bir tarafdan Ali Çavuş bahçesi ve bir tarafdan Kulaksız Halil Bey mülkü ve bir tarafdan Karakulak Hasan Ağa mülkü ve bir tarafdan tarîk-i âm ile mahdûd, hâricen iki oda ve bir ahır ve su kuyusu ve dâhilen iki fevkānî ve iki tahtânî oda ve bir matbahı müştemil mülk menzilden ve içinde mevcûd beynimizde ma‘lûm kalîl ve kesîr cümle eşyâdan dahi nısf hisse-i şâyi‘amı [ve] hâriciyesi üç oda ve ahır ve samanhâne ve dört öküz ahır[ı] ve dört hizmetkâr odası ve dâhiliyesi taş kule ve hamam ve matbah ve saman anbarları ve oda ve bir sofa ve iki bağı müştemil çiftlik ta‘bîr olunur mülk menzilden ve kezâlik içinde mevcûd ve beynimizde ilm-i şer‘î ile ma‘lûmü’l-vasf ve’l-aded köleler ve câriyeler ve öküzler ve sâir devâbb ve mevâşî ve ma‘lûmü’l-mikdâr zehâyir-i mütenevvi‘a ve âlât-ı hırâset ve zirâ‘at ve evân-ı nühâsiye ve gayr-ı nühâsiye ve sâir onda mevcûd olan kalîl ve kesîr cümle eşyâdan dahi nısf hisse-i şâyi‘amı, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık tarafeynden îcâb ve kabûlü hâviye şürût-ı müfsideden ârî bey‘-i bâtt-ı sahîh-i kat‘î ile karındaşım mezbûr Ahmed Çelebi’ye bi safkatin vâhidetin bin iki yüz guruşa bey‘ ve temlîk ve teslîm ve yine iştirâken tasarrufumuzda olup çiftlik-i mezbûra tâbi‘ mevâzi‘-i adîdede vâki‘ kezâlik beynimizde ma‘lûmü’l-hudûd ve’l-kat‘ cümle tarlalardan nısf hisse-i şâyi‘amı, kezâlik cümle tevâbi‘ ve levâhık ile bâ-izn-i sâhib-i arz safka-i vâhide ile merkūm Ahmed Çelebi’ye üç yüz guruş mukābelesinde ferâğ ve tefvîz, ol dahi iştirâ ve tesellüm ve tefevvüz ve kabûl ettiğinden sonra semen-i merkūm ile bedel-i mezbûr cem‘an bin beş yüz guruşu merkūm Ahmed Çelebi bana edâ ve teslîm, ben dahi yedinden tamâmen ahz u kabz ve istîfâ eyledim. Ba‘de’l-yevm emlâk-i mezkûrda ve cümle eşyâ-yı mezbûrede ve arâzî-i mesfûrede vechen mine’l-vücûh alâka ve medhalim kalmayıp, cümlesi merkūm Ahmed Çelebi’nin mülk-i müşterâsı ve hakk-ı müfevvazı olmuşdur. Min-ba‘d onda olan akārda ve cemî‘ eşyâda aslâ hak ve müstahakkım kalmamışdır. Merkūm Ahmed Çelebi keyfe mâ yeşâ ve yahtâr mutasarrıf olsun dedikde, gıbbe’t-tasdîki’l-vicâhî mâ hüve’l-vâki‘ ve’l-ibtiğā ketb ve imlâ olundu. Fi’l-yevmi’s-sâlis min Cumâdelâhire li sene isneteyn ve mi’e ve elf.

Şuhûdü’l-hâl: Eş-Şeyh Abdullah Efendi b. Abdullah, Halil Çelebi, Hasan Yazıcı [b.] Ahmed, el-Hâc İbrahim [b.] Abd[ullah], Molla Mehmed b. Ali, Mustafa b. Piyâle, İbrahim Çelebi [b.] Ahmed, el-Hâc Abdülkerim [b.] Yunus, Mustafa b. Şaban ve İbrahim b. Muharrem.

(BAB54 - cilt: 20, sayfa: 164 - Hüküm no: 168 - Orijinal metin no: [27a-1])﻿

﻿

﻿

169. Hüküm

Palaşe bt. Mihayil’de alacağı olduğunu iddia eden Lefter’e ispat için süre verilmesi

Havâss-ı Aliyye kazâsına tâbi‘ Hasköy’de Pîrî Paşa mahallesinde sâkin Lefter v. Yanko nâm zimmî meclis-i şer‘-i şerîf-i enverde, işbu bâ‘isetü’l-vesîka Palaşe bt. Mihayil nâm nasrâniye mahzarında üzerine da‘vâ ve takrîr-i kelâm [edip], mezbûre Palaşe târih-i kitâbdan dokuz sene mukaddem Babam Yanko v. Yorko? kendinin mahalle-i mezbûrda vâki‘ ekmekçi fırınında müste’cir olmağla, zevci Anastas zimmî ile ma‘an silk-i mülklerinde münselik on sekiz re’s Bârgiri safka-i vâhide ile babam Yanko’ya kırk bin akçeye bey‘ ve teslîm, babam mezbûr dahi iştirâ ve tesellüm ve teslîm-i mesfûr eyledikden sonra babam mezbûr Yanko âhar diyâra gaybet edip, mârru’z-zikr Bârgirleri merkūme Palaşe yedinde kalıp ve babam mezbûr Yanko zikr olunan Bârgirleri kable’l-kabz diyâr-ı âharda hâlik olup verâseti, bana münhasıra olmağın, hâlâ merkūme Palaşe’ye suâl olunup mûceb-i şer‘îsi icrâ olunmak matlûbumdur dedikde, gıbbe’s-suâl ve akībe’l-inkâr mezkûr Lefter’den müdde‘âsına beyyine taleb olundukda ityân-ı beyyine için istimhâl etmeğin, mehl-i şer‘î birle imhâl olunup, işbu vesîka bi’t-taleb ketb olundu. Fi’l-yevmi’s-sâlis min Cumâdelâhire sene 1102.

Şuhûdü’l-hâl: Mustafa Çavuş el-mübâşir, İbrahim Çelebi b. Ahmed, diğer İbrahim Çelebi b. Mehmed, Mustafa b. Şaban.

(BAB54 - cilt: 20, sayfa: 165 - Hüküm no: 169 - Orijinal metin no: [27b-1])﻿

﻿

﻿

170. Hüküm

Havva bt. Abdülmennân’ın Seyyid İbrahim Receb’den muhâlaa yoluyla boşanması

Dârü’l-hilâfeti’l-aliyye Kostantıniyye el-mahmiye mahallâtından Beyceğiz mahallesi sâkinelerinden olan Havva bt. Abdülmennân nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu râfi‘ü’l-kitâb es-Seyyid İbrahim Receb nâm kimesne mahzarında ikrâr ve takrîr-i kelâm edip, zevcim mezbûr es-Seyyid İbrahim zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr es-Seyyid İbrahim ile muhâla‘a-i sahîha-i şer‘iyye ile muhâla‘a olup, ol dahi hul‘-ı mezbûru ba‘de’l-kabûl, hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Abdullah Efendi ( ) kâtib, Nuh Efendi kâtib, es-Seyyid Mehmed Çelebi, Ahmed b. Ahmed.

(BAB54 - cilt: 20, sayfa: 166 - Hüküm no: 170 - Orijinal metin no: [27b-2])﻿

﻿

﻿

171. Hüküm

Yeniçeri Abdullah b. Mehmed Ağa’nın kendisini yaralayan Yeniçeri Hasan Beşe b. Mehmed ile sulh olması

Dergâh-ı âlî -dâme merci‘an li’l-e‘âlî- yeniçerilerinin yirmi beşinci cemâ‘atine mahsûs oda yoldaşlarından Abdullah nâm kimesnenin babası ve tarafından zikr-i âtî husûsu ikrâra vekîl olduğu el-Hâc İbrahim Beşe b. Mehmed ve Mehmed Beşe b. Ali şehâdetleriyle şer‘an sâbit olan el-Hâc Mehmed Ağa b. Hasan meclis-i şer‘-i şerîf-i enverde, yine Dergâh-ı âlî yeniçerilerinin beşinci bölük yoldaşlarından işbu bâ‘isü’l-kitâb Hasan Beşe b. Mehmed mahzarında ikrâr-ı tâm ve takrîr-i kelâm edip, merkūm Mehmed Beşe oğlum müvekkili mezbûru târih-i kitâbdan on sekiz gün mukaddem sağ yüzünün üzerinden bıçak ile darb ve mecrûh etmekle, mûceb-i şer‘îsini mezbûr Hasan Beşe’den taleb ve da‘vâ eylediğinde, beynlerinde nizâ‘-ı küllî vukū‘undan sonra muslihûn tavassut edip, da‘vâ-yı mezkûresinden oğlum müvekkili mezbûru üç guruş üzerine sulh eylediklerinde, oğlum mezbûr dahi sulh-ı mezbûru kabûl ve bedel-i sulh olan meblağ-ı mezbûr üç guruşu mezbûr Hasan Beşe yedinden tamâmen ahz u kabz eylediğinden sonra husûs-ı mezbûre ve mâ yuhdesü minhumâ müte‘allika âmme-i da‘vâdan mezbûr Hasan Beşe’nin zimmetini ibrâ-i âmm-ı râfi‘ü’l-hisâm ile ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: İbrahim Beşe b. Mehmed, el-Hâc Ahmed, İbrahim Beşe, Mehmed Çavuş, Kara Müezzin Abdülbâki.

(BAB54 - cilt: 20, sayfa: 166 - Hüküm no: 171 - Orijinal metin no: [27b-3])﻿

﻿

﻿

172. Hüküm

Mahmud Beşe b. Hacı Mustafa’nın emânet eşya davasının reddi

Mahmiye-i İstanbul’da Küçükkaraman’da sâkin Mahmud Beşe b. el-Hâc Mustafa nâm kimesne meclis-i şer‘-i şerîf-i enverde, bâ‘isü hâze’l-kitâb Nasuh Beşe b. Yusuf nâm kimesne mahzarında üzerine da‘vâ ve takrîr-i kelâm edip, mukaddemâ ben âhar diyâra gider olduğumda yüz on akçe ve iki buçuk guruş kıymetli bir hançer ve üç guruş kıymetli bir sîm dizge ve bir guruş kıymetli otuz makrama ve dörder guruş kıymetli dört gömlek ve birer guruş kıymetli iki don ve yarımşar guruş kıymetli beş uçkurumu mezbûr Nasuh Beşe’ye bi tarîki’l-emâne teslîm, ol dahi istîdâ‘ ve kabz eylediğinden sonra mezbûr doksan guruşunu bana teslîm, ben dahi ahz u kabz edip mâ‘adâ akçe teslîminden imtinâ‘ eder, suâl olunup mûcebince icrâ olunmak matlûbumdur dedikde, gıbbe’s-suâl mezbûr Nasuh Beşe cevâbında, fi’l-hakīka meblağ-ı mezbûr yüz on guruş ile eşyâ-i mezkûreyi istîdâ‘ ve kabzını ikrâr, lâkin eşyâ-i mezkûrenin mecmû‘unu bi a‘yânihâ kendiye teslîm etmişimdir deyicek, mezbûr Nasuh Beşe’ye husûs-ı mezbûr emîni olup yemîni ile musaddak olmağla, eşyâ-i mezkûreyi bi a‘yânihâ müdde‘î-i mezbûra teslîm eylediğine bi’t-taleb yemîn teklîf olundukda, ol dahi hasbe’l-mes’ûl half bi’llahi’l-aliyyi’l-a‘lâ etmeğin, mûcebiyle mezbûr Mahmud Beşe bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sâlis min Cumâdelâhire sene 1102.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Mustafa [b.] Şaban.

(BAB54 - cilt: 20, sayfa: 167 - Hüküm no: 172 - Orijinal metin no: [27b-4])﻿

﻿

﻿

173. Hüküm

Anca bt. Aleksan’ın Mehmed b. Abdullah’tan muhâlaa yoluyla boşanması

Mahmiye-i İstanbul’da Abdi Subaşı mahallesi sâkinelerinden olup zâtı ma‘rifet-i şer‘iyye ile ârifân Ali Çelebi b. Abdullah ve Kanbur Ahmed Çelebi nâm kimesneler ta‘rîfleriyle mu‘arrefe olan Anca bt. Aleksan nâm nasrâniye meclis-i şer‘-i şerîfde, zevc-i dâhili Mehmed b. Abdullah nâm mühtedî mahzarında ikrâr-ı tâm ve takrîr-i kelâm edip, zevcem merkūm Mehmed Çelebi zimmetinde mehr-i müeccelim olmak üzre beynimizde kıymeti [mütekarrir ve] ma‘kūdun aleyh olan bir sîm yüzük ve iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre zevcim merkūm Mehmed ile muhâla‘a edip, ol dahi ber vech-i muharrer muhâla‘a-i mezbûreyi kabûl ettiğinden sonra hukūk-ı zevciyyete ve sâir târih-i kitâba gelince beynimizde cereyân eden kalîl ü kesîr hukūka müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Şaban b. Ebûbekir, Süleyman Çelebi b. Abdullah, el-Hâc Mehmed b. Halil, Mehmed Çelebi b. Veli, İbrahim Çelebi b. Ahmed gayruhüm mine’l-hâzırîn.

(BAB54 - cilt: 20, sayfa: 167 - Hüküm no: 173 - Orijinal metin no: [28a-1])﻿

﻿

﻿

174. Hüküm

Asvador v. Sahak’ın Ekmekçi Tatos v. Uskoni’ye borcu olduğu

Ekmekçi tâifesinden işbu bâ‘isü’s-sifr Tatos v. Uskoni nâm zimmî meclis-i şer‘-i şerîf-i enverde, Asvador v. Sahak nâm zimmî mahzarında üzerine da‘vâ ve takrîr-i kelâm edip, merkūm Asvador zimmetinde beynimizde ma‘lûm ekmek bahâsından dokuz yüz otuz akçe hakkım olmağla, suâl olunup alıverilmesi matlûbumdur dedikde, gıbbe’s-suâl merkūm Asvador cevâbında, fi’l-hakīka kaziyye minvâl-i meşrûh üzre olup zikr olunan ekmek bahâsından dokuz yüz otuz akçe zimmetimde vâcibü’l-edâ deynimdir deyu ikrâr ve i‘tirâf etmeğin, mûcebince meblağ-ı mezbûr dokuz yüz otuz akçeyi müdde‘î-i mezbûra edâ ve teslîme mezbûr Asvador’a tenbîh olunmağın, mâ vaka‘a bi’t-taleb ketb olundu. Fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mehmed, İbrahim Çelebi b. Ahmed, Derviş b. ( ), Ali b. Bâli ve gayruhüm.

(BAB54 - cilt: 20, sayfa: 168 - Hüküm no: 174 - Orijinal metin no: [28a-2])﻿

﻿

﻿

175. Hüküm

Ahmed Ağa b. Mehmed’in borcunun varislerince ödenmesi

Mahmiye-i İstanbul’da Molla Şeref mahallesinde sâkin iken bundan akdem vefât eden Ahmed Ağa b. Mehmed b. Ali’nin verâseti, zevce-i metrûkesi Emine bt. Abdullah ve vâlidesi Meryem bt. Abdullah nâm hâtun ile sagīr oğulları Ali ve Hamza’ya münhasıra olduğu şer‘an zâhir ve müte‘ayyin oldukdan sonra sagīrân-ı mezbûrânın tesviye-i umûrlarına kıbel-i şer‘den mansûb vasîleri olmağla vesâyeten ve mezbûretân Emine ve Meryem nâm hâtunlar tarafından husûs-ı âti’l-beyâna vekîl-i şer‘îsi olmağla vekâleten el-Hâc Mustafa Ağa b. İbrahim meclis-i şer‘-i şerîf-i enver ve mahfil-i dîn-i münîf-i ezherde, Mehmed Beşe b. Abdullah mahzarında bi’l-vesâye ve bi’l-vekâle üzerine da‘vâ ve takrîr-i kelâm edip mezbûr Mehmed Beşe müteveffâ-yı mezbûr Ahmed Ağa’ya hayâtında bir yeniçeri esâmesi alıvereyim deyu bi gayri hakkın müteveffâ-yı mezbûrun yedinden altmış beş guruşunu ahz u kabz edip, kable’l-ahz fevt olup mezbûrun zimmetinde bâkī kalmağın, mezbûr Mehmed Beşe’ye suâl olunup meblağ-ı mezbûru bi’l-vesâye ve bi’l-vekâle bana teslîme tenbîh olunmak matlûbumdur dedikde, gıbbe’s-suâl mezbûr Mehmed Beşe cevâbında, fi’l-hakīka müteveffâ-yı mezbûr Ahmed Ağa’ya ber vech-i muharrer hayâtında bir yeniçeri esâmesi alıverilmek için mezbûrun yedinden altmış beş guruş ahz u kabz ettiğin ikrâr ve i‘tirâf etmeğin ,alâ mûcebi i‘tirâfihî meblağ-ı mezbûr altmış beş guruş müdde‘î-i mezbûr el-Hâc Mustafa Ağa’ya def‘ ve teslîme mezbûr Mehmed Beşe’ye tenbîh birle, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İsmail b. Mustafa, diğer İbrahim b. Mehmed, Ali Çelebi b. Bâli ve gayruhüm.

(BAB54 - cilt: 20, sayfa: 168 - Hüküm no: 175 - Orijinal metin no: [28a-3])﻿

﻿

﻿

176. Hüküm

Ayşe bt. Abdullah’ın terekesinden kocası Ahmed Beşe b. Şaban’ın hissesinin verilmesi

Mahmiye-i İstanbul’da Timurhan mahallesi sâkinelerinden iken bundan akdem fevt olan Ayşe bt. Abdullah nâm hâtunun zevci olduğunu iddi‘â eden Ahmed Beşe b. Şaban nâm kimesne meclis-i şer‘-i şerîf-i enver ve mahfil-i dîn-i münîf-i ezherde, müteveffât-ı mezbûrenin zevci olmak zu‘muyla rub‘-ı terekesine vaz‘-ı yedi mütehakkik olan Mustafa Beşe b. Abdülkerim mahzarında üzerine da‘vâ ve takrîr-i kelâm edip, müteveffât-ı mezkûre Ayşe târih-i kitâbdan sekiz sene mukaddem altı yüz akçe mehr-i müeccel tesmiyesiyle şuhûd mahzarında nefsini bana tezvîc, ben dahi ber vech-i muharrer tezevvüc ve kabûl eyledikden sonra taht-ı nikâhımda iken mezbûre Ayşe fevt olup, verâseti bana ve benim firâşımdan hâsılân ve mezbûreden mütevellidân oğlum Mehmed ve kızım Hatice’ye ve âhar kızı Fâtıma’ya münhasıra iken mezbûr Mustafa Beşe ber vech-i muharrer rub‘ hisseme vaz‘-ı yed eder, suâl olunup rub‘ hisse-i şer‘iyyemi bana teslîme tenbîh olunmak matlûbumdur dedikde, gıbbe’s-suâl mezbûr Mustafa Beşe cevâbında, müteveffât-ı mezbûre Ayşe târih-i kitâbdan beş sene mukaddem benim zevcim yokdur deyu nefsini dokuz yüz akçe mehr-i müeccel tesmiyesiyle lede’ş-şuhûd bana inkâh ve tezvîc ve ben dahi tezevvüc ve kabûl ve zevce-i menkûha olmak üzre rub‘ hisseye vaz‘-ı yed ederim, müteveffât-ı mesfûre Ayşe müdde‘î-i mezbûre benden mukaddem altı yüz akçe mehr-i müeccel tesmiyesiyle nefsini tezvîc, müdde‘î-i mezbûr dahi tezevvüc ve kabûl edip, zevce-i menkûhası olduğu ma‘lûmum değildir dedikde, müdde‘î-i mezbûrdan müdde‘âsına beyyine taleb olundukda, mahalle-i mezbûre sükkânından müteveffât-ı mezbûrenin hayâtında zâtını ma‘rifet-i şer‘iyye ile [28b] ârifân Yusuf Çelebi b. Abdurrahman ve Şahin Beşe b. Abdullah nâm kimesne li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müteveffât-ı mezbûre Ayşe târih-i kitâbdan sekiz sene mukaddem altı yüz akçe mehr-i müeccel tesmiyesiyle şuhûd mahzarında nefsini işbu müdde‘î-i mezbûr Ahmed Beşe’ye inkâh ve tezvîc ve ol dahi tezevvüc ve kabûl eyledikden sonra taht-ı nikâhında iken fevt olmuşdur. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102

Şuhûdü’l-hâl: İbrahim Çelebi [b.] Ahmed, Mehmed Çelebi b. İbrahim, Hüseyin Çelebi b. Mustafa, İsmail b. Mehmed.

(BAB54 - cilt: 20, sayfa: 169 - Hüküm no: 176 - Orijinal metin no: [28a-4])﻿

﻿

﻿

177. Hüküm

Hasan Ağa b. Abdurrahman’ın Simon v. Mardiros’da alacağı olduğu

Husûs-ı âti’l-beyânı mahallinde istimâ‘ ve tahrîr için savb-ı şer‘-i şer‘îf-i enverden me’zûnen bi’l-iltimâs Murtaza Efendi b. İshak irsâl olunup, ol dahi mahmiye-i İstanbul’da Çıkrıkçı Kemal mahallesinde Helvacı Mehmed Ağa b. Abdullah nâm kimesnenin ve sâkin olduğu menziline varıp, zeyl-i mastûrda muharrerü’l-esâmi olan müslimîn huzûrunda akd-i meclis-i şer‘-i mübîn eyledikde, mahalle-i mezbûre sükkânından bâ‘isü’l-kitâb Hasan Ağa b. Abdurrahman nâm kimesne meclis-i ma‘kūd-ı merkūmda Simon v. Mardiros nâm zimmî muvâcehesinde üzerine da‘vâ ve takrîr-i kelâm edip, bundan esbak merkūm Simon zimmî yedime verdiği işbu bin yüz bir Saferü’l-hayr ile müverrah ve mührüyle memhûr temessük nâtık olduğu yüz on beş guruş ve Cumâdelâhire gurresiyle müverrah ve kezâlik mührüyle memhûr temessük nâtık olduğu üzre yüz yirmi guruş cem‘an iki yüz otuz beş guruşu merkūm Simon zimmîye bi’d-defa‘ât ikrâz ve def‘ ve teslîm, ol dahi ber vech-i muharrer iktirâz ve ahz u kabz ve mesârifine sarfla istihlâk edip, sarfını huzûrumuzda ikrâr dahi etmişidi. Hâlâ merkūm Simon zimmîye suâl olunup temessükleri mûcebince meblağ-ı mecmû‘-ı mezbûru bana edâ ve teslîme merkūm Simon zimmîye tenbîh olunmak matlûbumdur deyu mazmûnları takrîr-i meşrûhuna muvâfık iki kıt‘a deyn temessükü ibrâz edip, merkūm Simon zimmî muvâcehesinde feth ve kırâ’at ve suâl olundukda, merkūm Simon cevâbında sene-i mezbûrenin Cumâdelâhire’yle müverrah temessükün nâtık olduğu yüz yirmi guruşdan ancak yüz guruş deyni olduğunu ikrâr, ziyâde yirmi guruş ile Saferü’l-hayr ibtidâsıyla müverrah olan temessükün nâtık olduğu yüz on beş deynini inkâr edicek, müdde‘î-i mezbûrdan müdde‘âsına mutâbık beyyine taleb olundukda, temessük-i mezbûr zeylinde mastûrü’l-ism olan mezbûr Helvacı Mehmed Ağa b. Hüseyin b. Mehmed nâm kimesneler meclis-i ma‘kūd-ı mezbûra li ecli’ş-şehâde hâzırân olup isre’l-istişhâd, fi’l-hakīka târih-i mezbûrda merkūm Simon zimmî cihet-i karz-ı şer‘îden yüz on beş guruş müdde‘î-i mezbûr Hasan Ağa’ya zimmetimde vâcibü’l-edâ deynimdir deyu bizim huzûrumuzda ikrâr ve bizi işhâd edip, işbu deyn temessükünü vermişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, mevlânâ-yı mezbûr mahallinde tahrîr ve ba‘dehû ma‘an irsâl olunan Mehmed Çelebi b. Halil ve Nasuh b. Osman ile meclis-i şer‘a gelip alâ vukū‘ihî her biri inhâ ve takrîr etmeğin, gıbbe’t-ta‘dîl ve’t-tezkiye şehâdetleri makbûle olmağın, mûcebince merkūm Simon kabzını i‘tirâf eylediği yüz guruş ile meblağ-ı mezbûr yüz on beş guruşu müdde‘î-i mezbûra edâ ve teslîme merkūm Simon zimmîye tenbîh olundukdan sonra müdde‘î-i mezbûr Hasan Ağa ziyâde yirmi guruş da‘vâsına âhar beyyine için istimhâl etmekle, mehil-i şer‘î ile imhâl olunmağın, mâ vaka‘a bi’t-taleb ketb olundu. Fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mustafa b. Halil, İsmail Çelebi b. Ahmed, Murad Bey b. Mehmed, İbrahim Bey b. Abdullah, Mehmed Çelebi b. Halil, Rıdvan Bey b. Osman.

(BAB54 - cilt: 20, sayfa: 170 - Hüküm no: 177 - Orijinal metin no: [28b-1])﻿

﻿

﻿

178. Hüküm

Mustafa b. Hasan üzerine kızı Hatice için nafaka takdir edilmesi

Mahmiye-i İstanbul’da Harâccı Muhyiddin mahallesi sâkinlerinden bâ‘isetü’l-hâze’l-kitâb Ayşe bt. Kadri nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, zevc-i mutallıkım işbu Mustafa b. Hasan nâm kimesnenin firâşından hâsıla ve benden mütevellide sadriye sagīre kızım ve hâlâ bi hakkı’l-hidâne hacr ve terbiyemde olan Hatice nâm sagīrenin nafaka ve kisve ve sâir levâzım-ı mühimmesi için babası mezbûr Mustafa üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi sagīre-i mezbûrenin nafaka ve kisve ve sâir levâzım-ı mühimmesi için târih-i kitâbdan bi’l-muvâcehe beher yevm beşer akçe nafaka farz ve takdîr edip, meblağ-ı mefrûz-ı mezbûru sagīre-i mezbûrenin levâzım-ı mühimmesine harc u sarf ve lede’z-zarûriyye istidâne ve inde’z-zafer babası mezbûr Mustafa üzerine rücû‘a mezbûre Ayşe Hâtun’a izin vermeğin, mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Sinan Efendi b. Pîrî, Mehmed Efendi b. ( ) el-imâm, el-Hâc Mustafa b. Ali, Ahmed b. Abdullah, Mustafa b. Ali.

(BAB54 - cilt: 20, sayfa: 171 - Hüküm no: 178 - Orijinal metin no: [28b-2])﻿

﻿

﻿

179. Hüküm

Ayşe bt. Abdullah’ın bazı eşyalarını Hatice bt. Sâlih’e bağışlaması

Mahmiye-i İstanbul’da Yenibahçe kurbunda Hoca Hayreddin mahallesinde sâkine Ayşe bt. Abdullah nâm hâtun tarafından husûs-ı âti’l-beyâna vekîl olup, zât-ı mezbûreyi ma‘rifet-i şer‘ ile ârifân olan İmâm el-Hâc Receb Efendi b. Mustafa ve Sefer Beşe b. Şaban ve Hüseyin Bey b. Abdullah şehâdetleriyle şer‘an vekâleti sâbite olan Abdullah b. Abdullah meclis-i şer‘-i şerîf-i enverde, işbu bâ‘isetü’l-kitâb Hatice bt. Sâlih mahzarında bi’l-vekâle ikrâr ve i‘tirâf edip, müvekkilem mezbûre Ayşe Hâtun silk-i mülkümde münselik eşyâsından beş aded beyaz köhne yasdık alaca ve beyaz iki minder ve iki beledî döşek ve iki yemeni köhne yorgan ma‘a çarşeb ve dört ayaklı sahan ve bir hereni ve iki tencere ma‘a kapak ve iki leğen ve iki tâbe ve bir yeşil sandal kaftan ve def‘a bir güvezi kaftan ve bir al köhne kaftan ve bir köhne atlas kürk kabı ve sîm dolamalı bir mâ’î sandal zıbın ve bir köhne kibrîtî şal ve bir kılabdânlı yağlık ve bir kadife tarbuş ve bir alaca sandal boğçasını mezbûre Hatice’ye hibe-i sahîha-i şer‘iyye ile hibe ve temlîk ve teslîm, ol dahi meclis-i hibede ittihâb ve kabûl ve kabz eyledi. Fîmâ-ba‘d eşyâ-i mezkûre merkūme Hatice’nin mülk-i mevhûbudur, keyfe mâ yeşâ mutasarrıfe olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: İmâm el-Hâc Receb Efendi, Müezzin Yusuf Hoca, Ahmed Odabaşı b. Osman, Mustafa b. Mehmed, Ali Bey b. Abdullah, Abdullah b. Abdullah, Musa b. Osman.

(BAB54 - cilt: 20, sayfa: 172 - Hüküm no: 179 - Orijinal metin no: [29a-1])﻿

﻿

﻿

180. Hüküm

Yakub b. İsa’nın menzilini Yusuf Bey b. Abdullah’a satması

Mahmiye-i İstanbul’da Kefeli mahallesinde sâkin Yakub [b.] İsâ nâm kimesne meclis-i şer‘-i şerîf-i enverde, işbu bâ‘isü’l-kitâb Yusuf Bey b. Abdullah mahzarında ikrâr ve takrîr-i kelâm edip, arsası merhûme Emine Hâtun’un mahalle-i mezbûrede vâki‘ mescidi şerîfinin ebniyesine meşrûta vakfı olup ebniyesi mülküm olan mahalle-i mezbûrede vâki‘ bir tarafdan Sâliha Hâtun mülkü ve bir tarafdan Hatice Hâtun tarafında olan vakıf menzil ve iki tarafdan tarîk-i âm ile mahdûd iki bâb fevkānî oda ve bir bâb tahtânî oda ve bi’r-i mâ ve kenîf ve zât-ı eşcâr-ı müsmireyi müştemil menzilin ebniye-i memlûkesin, mezbûr Yusuf bana tarafeynden îcâb ve kabûlü hâvî bey‘-i kat‘î ile seksen guruşa bey‘ ve teslîm ve arsasını dahi mütevellîsi olan el-Hâc Mehmed’in izin ve ma‘rifetiyle meccânen ferâğ ve tefvîz, ol dahi ber vech-i muharrer iştirâ ve tesellüm ve tefevvüz ve kabûl eylediğinden sonra semeni olan meblağ-ı mezbûr seksen guruşu mezbûr Yusuf Bey’den ahz u kabz eyledim. Ba‘de’l-yevm menzili mezbûrun ebniyesi mezkûr Yusuf Bey’in mülk-i müşterâsı ve arsası hakk-ı müfevvazı olmuşdur. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min şehri Cumâdelâhire sene 1102.

Şuhûdü’l-hâl: Ahmed Efendi b. Mehmed el-imâm, Mehmed Çelebi b. Musa el-kayyum, Mahmud Çelebi b. Hasan, el-Hâc Mehmed b. Hasan, Ali Çelebi b. Bâli, Mahmud b. Ali, Çavuş b. Abdullah.

(BAB54 - cilt: 20, sayfa: 172 - Hüküm no: 180 - Orijinal metin no: [29a-2])﻿

﻿

﻿

181. Hüküm

İbrahim Çelebi b. Halil’in alacak hususunda Osman Efendi b. İsmail ile sulh olması

Mahmiye-i İstanbul’da Arabacı Bayezid mahallesinde sâkin İbrahim Çelebi b. Halil meclis-i şer‘-i şerîf-i enverde Osman Efendi b. İsmail mahzarında ikrâr ve takrîr-i kelâm edip, mezbûr Osman Efendi bundan akdem babam mezbûr Halil vefât etmekle terekesinden bi hasebi’l-irs bana isâbet[eden] eşyâsın ben füruht etmek murâd ettiğimde bi gayri hakkın on beş guruşumu ahz u kabz etmeğin, meblağ-ı mezbûru mezbûr Osman Efendi’den mukaddemâ taleb ve da‘vâ eylediğimde beynimizde münâza‘ât-ı kesîre ve muhâsamât-ı şedîde vukū‘undan sonra da‘vâ-yı mezkûrumdan mezbûr Osman Efendi an-inkâr benimle beş guruş üzerine sulh oldukda, ben dahi sulh-ı mezbûru kabûl ve bedel-i sulh olan meblağ-ı mezbûr beş guruşu mezbûr Osman Efendi yedinden bi’t-tamâm ve’l-kemâl ahz u kabz edip, ba‘de’l-yevm husûs-ı mezbûra ve ziyâde makbûzum olan on guruşa müte‘allika âmme-i da‘vâdan mezbûr Osman Efendi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Ahmed b. Mehmed, Derviş b. Mustafa, İbrahim Çelebi b. Mehmed, Mehmed Çelebi b. Hasan, Mehmed Çelebi b. İsmail, İbrahim Çelebi b. Ahmed.

(BAB54 - cilt: 20, sayfa: 173 - Hüküm no: 181 - Orijinal metin no: [29a-3])﻿

﻿

﻿

182. Hüküm

Halil Efendi b. İbrahim’in mirası hususunda oğlu İbrahim’in kardeşi Ahmed Efendi ile sulh olması

Mahmiye-i İstanbul’da Arabacı Bayezid mahallesinde sâkine iken bundan akdem vefât eden Halil Efendi b. İbrahim’in verâseti, zevcesi Emine bt. İbrahim ve sulbî kebîr oğulları Ahmed Efendi ve İbrahim’e münhasıra olduğu şer‘an zâhir ve müte‘ayyin oldukdan sonra mezbûr İbrahim meclis-i şer‘-i şerîfde, karındaşı Ahmed Efendi mahzarında ikrâr ve takrîr-i kelâm edip, babam müteveffâ-yı mezbûrun terekesinden bi hasebi’l-irsi’ş-şer‘î bana isâbet ve intikāl eden hissemi işbu yedimizde olan defteri kassâm nâtık olduğu üzre karındaşım mezbûrun yedinden ahz u kabz edip, lâkin defteri kassâmdan hâric tereke-i müteveffâ-yı mezbûrdan olmak üzre karındaşım mezbûr yüz yirmi guruşu benim haberim yoğiken ahz u kabz etmekle, meblağ-ı mezbûrdan bana isâbet eden hisse-i mu‘ayyenemi bundan akdem karındaşım mezbûrdan taleb ve da‘vâ ettiğimde, beynimizde münâza‘ât-ı kesîre vukū‘undan sonra da‘vâ-yı mezkûrumdan karındaşım mezbûr benimle on beş guruş üzerine sulh oldukda, ben dahi sulh-ı mezbûru kabûl ve bedel-i sulh olan meblağ-ı mezbûr on beş guruşu yedinden bi’t-tamâm ahz u kabz edip, ba‘de’l-yevm babam müteveffâ-yı mezbûrun hayâtında Osman nâm kimesneye verdiği seksen guruş ve kürekçi zimmî zimmetinde olan yüz guruş ki, cem‘an yüz seksen guruşdan mâ‘adâ müteveffâ-yı mezbûrun terekesine müte‘allika âmme-i da‘vâdan karındaşım mezbûr zimmetini ibrâ-i âmm-ı kātı‘ü’n-nizâ‘ ile ibrâ ve iskāt [29b] eyledim. Ba‘de’l-yevm gerek defteri kassâmda tahrîr olan eşyâya ve gerek hâric-i defter hukūka müte‘allika bir vechile hak ve alâkam kalmayıp karındaşım mezbûrun tereke-i müteveffâ-yı mezbûra müte‘allika âmme-i da‘vâdan zimmeti berî olmuşdur dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Ahmed b. (…), Derviş Çelebi b. Mustafa, İbrahim Çelebi b. Mehmed, Mustafa b. Şaban, Osman Efendi b. İsmail ve gayruhüm.

(BAB54 - cilt: 20, sayfa: 173 - Hüküm no: 182 - Orijinal metin no: [29a-4])﻿

﻿

﻿

183. Hüküm

Fâtıma bt. Derviş’in terekesinin varisler arasında paylaşılması

Mahmiye-i İstanbul’da el-Hâc Ali mahallesinde sâkine iken bundan akdem vefât eden Fâtıma bt. Derviş nâm hâtunun verâseti, zevc-i metrûku Yusuf Ağa b. Abdurrahman ile sadrî oğlu Ahmed ve Hasan ve Ali’ye münhasır olup, ba‘dehâ mezbûr Ali dahi vefât edip, verâseti kebîr oğulları Mahmud ve Mustafa’ya münhasıra olduğu şer‘an zâhir ve mütehakkik oldukdan sonra mezbûr Mahmud ile kendi tarafından asâleten ve karındaşı merkūm Mustafa Çelebi tarafından vekâleten meclis-i şer‘-i şerîfde, bundan esbak fevt olan mezbûr Yusuf Ağa’nın terekesine bi’l-verâse vâzı‘u’l-yed olan sulbî kebîr oğlu Mehmed Çelebi nâm kimesne mahzarında üzerine da‘vâ ve takrîr-i kelâm edip, babam müteveffâ-yı mezbûr Ali’nin vâlidesi olup merkūm Yusuf Ağa’nın zevce-i menkûhası iken vefât eden merkūme Fâtıma’nın zevci mezbûr Yusuf Ağa zimmetinde mehr-i müecceli olan otuz bin akçeyi kable’l-ahz mezbûre Fâtıma vefât etmekle, mezbûr Yusuf Ağa’dan mehr-i mezbûrdan babam müteveffâ-yı mezbûr Ali’ye yedi bin altı yüz akçe hissesine kable’l-edâ mezbûr Yusuf Ağa ve babam mezbûr Ali vefât etmeleriyle ben dahi bundan akdem mezbûr Yusuf Ağa’nın vârisleri olan mezbûrân Mehmed ve Hasan ve Hatice’den meblağ-ı mezbûr bin beş yüz akçe ile mu‘accel otuz miskāl altın bilezik ve yüz guruş kıymetli bir re’s câriye bahâsı ve cihet-i karzdan beş yüz guruş ve zırh bahâsı yetmiş guruş ve sâir tereke-i müteveffât-ı mezbûre Fâtıma’dan bize isâbet eden hisse-i şer‘iyyemizi taleb ve da‘vâ eylediğimde, mezbûrûn Mehmed ve Hasan ve Hatice dahi mehr-i müeccel-i mezbûrdan babam mezbûr Ali’ye isâbet eden meblağ-ı mezbûr yedi bin beş yüz akçe zimmetlerinde bize deynleri olduğunu i‘tirâf edip ve yedime deyn temessükü dahi ver dediklerinden sonra târih-i kitâb senesi Rebî‘ulevveli’nin evâhirinde mahmiye-i mezbûrede Bâb nâibi olan Muharrem Efendi huzûrunda mezbûrûn ile mürâfa‘a-i şer‘-i şerîf olduğunda, mezbûr Mehmed ve Hasan ve Hatice ancak yedi bin beş yüz akçe bize deynlerin ikrâr ve i‘tirâf mâ‘adâsın inkâr etmeleriyle nâib-i mûmâ-ileyh dahi ikrârları mertebesi olan yedi bin beş yüz akçeyi hükm ve kazâ ziyâde için yine imhâl edip, işbu hüccet-i şer‘iyyemi tahrîr ve yedime vermişdi. Hâlâ mezbûr Mehmed Çelebi’ye suâl olunup meblağ-ı mezbûr yedi bin beş yüz akçeyi bana edâ ve teslîme tenbîh olunmak matlûbumdur deyu mazmûnu min-külli’l-vücûh takrîr-i meşrûhuna mutâbık ve nâib-i mûmâ-ileyhin imzâsıyla mümzât ve târih-i mezbûr ile müverraha bir kıt‘a hüccet-i şer‘iyye irâ’e edip, merkūm Mehmed Çelebi muvâcehesinde feth ve kırâ’at ve istintâk olundukda merkūm Mehmed Çelebi mazmûn-ı hüccet-i mezkûreyi ikrâr ve i‘tirâf etmeğin, mûcebince mahkûmun-bih olan meblağ-ı mezbûr yedi bin beş yüz akçeyi müteveffâ-yı mezbûr Yusuf Ağa terekesinden merkūm Mahmud Çelebi’ye edâ ve teslîm etmek üzre mezbûr Mehmed Çelebi’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Murtaza Efendi b. İshak el-kadı, Ali Efendi b. Hüseyin el-müderris, diğer Ali Efendi b. Mustafa el-müderris, İbrahim Çelebi b. Ahmed.

(BAB54 - cilt: 20, sayfa: 174 - Hüküm no: 183 - Orijinal metin no: [29b-1])﻿

﻿

﻿

184. Hüküm

Yamandi v. Kostantin ile kiracısı Katano v. Yani’nin birbirlerinin zimmetini ibra etmesi

Mahmiye-i İstanbul’da vâki‘ Kaliçeciler hânında olan tüccâr tâifesinden Katano v. Yani nâm zimmî meclis-i şer‘-i şerîf-i enver ve mahfil-i dîn-i münîf-i ezherde, yine tâife-i mezbûrdan işbu râfi‘ü hâze’s-sifr Yamandi v. Kostantin nâm zimmî muvâcehesinde takrîr-i kelâm ve ta‘bîr ani’l-merâm edip, zikr olunan Kaliçeciler hânında merkūm Yamandi’nin taht-ı tasarrufunda olan odasında ben ücret-i ma‘lûme ile müste’cir iken hâlâ merkūm Yamandi fesh-i akd-i icâre edip, oda-i mezkûreden beni ihrâc murâd ettiğinde, ben dahi oda-i mezkûreye ve beynimizde cârî olan ba‘zı ahz u i‘tâya müte‘allika husûs-ı ma‘lûm için nizâ‘ etmişdim. El-hâletü hâzihî târih-i kitâbdan on güne değin ben oda-i mezbûrdan çıkıp metâ‘ımı âhar yere nakl etmek ta‘ahhüd ettiğimden sonra merkūm Yamandi ile oda-i mezkûreye ve târih-i kitâba gelince beynimizde cereyân eden ahz u i‘tâya müte‘allika kalîl ü kesîr hukūk da‘vâsından her birimiz âharın zimmetini ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî şehri Cumâdelâhire li sene [1102].

Şuhûdü’l-hâl: Mustafa Çavuş b. Abdullah el-mübâşir, İbrahim Çelebi b. Ahmed, İbrahim Çelebi b. Mehmed.

(BAB54 - cilt: 20, sayfa: 175 - Hüküm no: 184 - Orijinal metin no: [29b-2])﻿

﻿

﻿

185. Hüküm

Yeniçeri Bayram Odabaşı b. Mehmed’in emânet eşya davasının reddi

Dergâh-ı Âlî yeniçerilerinin yedinci cemâ‘atine mahsûs oda yoldaşlarından Bayram Odabaşı b. Mehmed meclis-i şer‘-i lâzımü’t-tevkīrde, oda-i mezbûrda hâlâ odabaşı olan el-Hâc Ahmed b. Bektaş mahzarında üzerine da‘vâ ve takrîr-i kelâm edip, târih-i kitâbdan altı sene mukaddem Şâm-ı şerîf’e gider olduğumda mezbûr el-Hâc Ahmed Odabaşı’ya bir husûs için bi tarîki’r-rüşvet kırk iki yaldız altınımı ahz u kabz etmekle, meblağ-ı mezbûru da‘vâ ve taleb eylediğimde bana edâdan imtinâ‘ eder, suâl olunup alıverilmesi matlûbumdur dedikde, gıbbe’s-suâl ve akībe’l-inkâr, müdde‘î-i mezbûr odabaşıdan müdde‘âsına mutâbık beyyine taleb olundukda ityân-ı beyyineden izhâr-ı acz edip istihlâf etmekle, fi’l-hakīka târih-i mezbûrda husûs-ı mezkûr için mezbûr Bayram’dan bi tarîki’r-rüşvet ol mikdâr altın almadığına ve mezbûr Bayram Odabaşı’nın ol vechile zimmetinde red ve zamânı lâzım hakkı olmadığına merkūm Ahmed’e yemîn teklîf olunup, ol dahi hasbe’l-mes’ûl yemîn bi’llahi’l-aliyyi’l-a‘lâ etmeğin, mûcebiyle müdde‘î-i merkūm Bayram Odabaşı bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Hasan Beşe el-mübâşir, İbrahim Çelebi b. Ahmed, İbrahim Çelebi b. Ahmed, Mehmed b. Ahmed, Ali b. Yusuf.

(BAB54 - cilt: 20, sayfa: 176 - Hüküm no: 185 - Orijinal metin no: [30a-1])﻿

﻿

﻿

186. Hüküm

Fâtıma bt. Hüseyin’in emânet eşyaları için Hacı Ahmed b. İbrahim’le sulh olması

Medîne-i Ebâ Eyyûb-i Ensârî’de Yeniçeşme kurbunda sâkine olup, zâtı Hasan b. Abdurrahman ve Mehmed Beşe b. Ahmed nâm kimesneler ta‘rîfleriyle mu‘arrefe olan Fâtıma bt. Hüseyin nâm hâtun meclis-i şer‘-i şerîf-i enverde, bâ‘isü hâze’l-kitâb el-Hâc Ahmed b. İbrahim mahzarında ikrâr ve takrîr-i kelâm edip, bundan akdem mezbûr el-Hâc Ahmed’e otuz iki dal kıymetleri beynimizde ma‘lûm inci ve bir sîm ayna ve bir dîvân kaliçesi ve bir yan keçesi ve bir çift baş yasdığımı emânet vaz‘ ve teslîm edip, ba‘dehû taleb ve da‘vâ ettiğimde ol dahi inkâr etmeğin, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremden beynimizde sekiz yüz akçe üzerine akd-i musâlaha olundukda, ben dahi sulh-ı mezbûru kabûl ve bedel-i sulh olan meblağ-ı mezkûra müte‘allika cemî‘-i da‘vâdan mezbûr el-Hâc Ahmed’in zimmetini ibrâ ve iskāt eyledim. Ba‘de’l-yevm kat‘â da‘vâ ve nizâ‘ım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: Hasan Çelebi b. Abd[ullah], Mehmed Beşe b. Ahmed, Mehmed Çavuş b. Ahmed, Davud Çelebi, Hüseyin Beşe, Halil b. Mehmed.

(BAB54 - cilt: 20, sayfa: 177 - Hüküm no: 186 - Orijinal metin no: [30a-2])﻿

﻿

﻿

187. Hüküm

Karahisar-ı Şarkî’ye bağlı Ezbider-i Bâlâ köyü ahalisinin şikâyetçi oldukları Ali Bey b. Zülfikar Bey davası için Bedros’u vekil tayin etmeleri

Vilâyet-i Anadolu’da Karahisar-ı Şarkî kazâsına tâbi‘ Ezbider-i Bâlâ karye ahâlîsinden olup, hâlâ mahmiye-i İstanbul’da ticâret tarîkiyle sâkin Haçok v. Serkis ve Şahin v. Makaros ve Karabet v. Serkis ve Marlanhoros? v. Amrak ve Kermoz v. Samandin ve Asvador v. Karaca ve Bogos v. Taraperhaki? ve Bağdasar v. Periker ve Delot v. Asvador ve Markos v. Manuk nâm zimmîler meclis-i şer‘-i şerîf-i enverde, kezâlik karye-i mezbûre ahâlîsinden işbu râfi‘ü hâze’s-sifr Bedros v. Murad muvâcehesinde her biri takrîr-i kelâm ve bast-ı merâm edip, karyemizde mütegallibeden Ali Bey b. Zülfikar Bey nâm kimesne vilâyetimizde bi gayri hakkın emlâk ve arâzîyi gasb ve ehl ü iyâl ve evlâdımıza ta‘arruz ve nice emvâl ve erzâkımızı zulmen ahz edip, hadden bîrûn fesâd ve te‘addîsi olmağla, merkūm Ali Bey Âsitâneme ihzâr [ve] mahbûsiyeti [için] der-i devlet tarafından fermân-ı şerîf ile mübâşir ta‘yîn ve irsâl olunmuşdur. Merkūm Ali Bey geldikde ba‘zımız bulunmamak ihtimâli olmağın, husûs-ı mezkûra müte‘allika hukūk-ı şer‘iyyemizi merkūm Ali Bey’den taleb ve da‘vâ ve mürâfa‘aya tarafımızdan mezbûr Bedros’u her birimiz vekîl ve nâib-i menâb nasb ve ta‘yîn eyledik dediklerinde, merkūm Bedros dahi ber vech-i muharrer vekâlet-i mezbûreyi kabûl ve merâsimini edâya ta‘ahhüd ve iltizâm etmeğin, mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: Ali Efendi b. Hüseyin, Osman b. Receb, Ali Beşe b. ( ), İbrahim b. Ahmed, Mustafa b. ( ) Mestan?

(BAB54 - cilt: 20, sayfa: 177 - Hüküm no: 187 - Orijinal metin no: [30a-3])﻿

﻿

﻿

188. Hüküm

Manas v. Biral’in alacak hususunda ortağı Serkis v. Manol ile sulh olması

Mahmiye-i İstanbul’da horasancı tâifesinden Manas v. Biral nâm zimmî meclis-i şer‘-i şerîf-i enverde, yine tâife-i mezbûrdan olup mahmiye-i mezbûrda Kaliçeciler Köşkü sûkunda vâki‘ horasancı dükkânında müşteriki olan işbu râfi‘ü’r-rakīm Serkis v. Manol nâm zimmî muvâcehesinde ikrâr ve takrîr-i kelâm edip, bundan akdem mezbûr Serkis ile beynimizde hâsıl olan üç hisseden bir benim ve ikisi mezbûr Serkis’in olup dükkân-ı mezbûrda horasancılık işlemek üzre şerîkimiz olup, elli günde hâsıl olan fâideden benim hisseme on guruş isâbet eder deyu mezbûr Serkis’den da‘vâ taleb eyleyip, ol dahi fâide-i merkūmeyi bi’l-külliye inkâr etmekle beynimizde münâza‘ât-ı kesîre vâki‘ olmuşdur. El-hâletü hâzihî beynimizde muslihûn tavassut edip da‘vâ-yı mezbûrumdan merkūm Serkis ile beni an-inkâr dört yüz akçe üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı merkūm dört yüz akçeyi mezbûr Serkis yedinden tamâmen ahz u kabz ba‘de’l-yevm husûs-ı mezbûra müte‘allika mezbûr Serkis ile kat‘â da‘vâ ve nizâ‘ım kalmayıp, zimmetini ibrâ-i âm ile ibrâ ve iskāt eyledim dedikde, gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İbrahim b. Mehmed, Osman b. ( ), Bedros v. Serkis, Melkon v. Aslan?, Sombat v. (...).

(BAB54 - cilt: 20, sayfa: 178 - Hüküm no: 188 - Orijinal metin no: [30b-1])﻿

﻿

﻿

189. Hüküm

Mehmed Ağa b. Ali’nin kaybolan beygirinin parasını Usta Mehmed’den aldığı

Vilâyet-i Rumeli’nde medîne-i Hezargrad sâkinlerinden olup, hâlâ mahmiye-i İstanbul’da Küçükkaraman’da Usta Mehmed nâm kimesnenin nalband dükkânında müsâfir vechi üzre sâkin Mehmed Ağa b. Ali nâm kimesne meclis-i şer‘-i şerîfde, işbu merkūm Usta Mehmed ile şâkirdi Murad b. Ahmed mahzarlarında ikrâr ve takrîr-i kelâm edip, işbu bâ‘isü’l-kitâb gecesi ben merkūm Usta Mehmed ve mârru’z-zikr nalband dükkânında müsâfir iken kırk guruş kıymetli bir kır Bârgirim dükkân-ı mezbûrdan leylen zâyi‘ olmağın, ben dahi mezbûrân Usta Mehmed ile Murad’ı dükkân-ı mezbûr kapısını muhâfazada taksîr ettiklerinden nâşî Bârgir-i mezbûr zâyi‘ oldu deyu bundan akdem Bârgir-i mezbûrun kıymet-i şer‘iyyesi mezbûrân Usta Ahmed ile Murad’dan taleb ve da‘vâ ve nizâ‘ etmişdim. El-hâletü hâzihî mezbûrân Usta Mehmed ve Murad tavassut-ı muslihîn ile husûs-ı mezbûrdan on bir guruş üzerine benimle an-sükût sulh oldukda, ben dahi ber vech-i muharrer sulh-ı mezbûru kabûl ve bedel-i sulh olan meblağ-ı mezbûr on bir guruşu mezbûrân yedlerinden tamâmen ahz u kabz edip, min-ba‘d Bârgir-i mezbûra ve kıymete müte‘allika âmme-i da‘vâdan mezbûrân Usta Mehmed ve Murad’ı zimmetlerinden ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ahmed Bey b. Ahmed, Mehmed b. Mustafa, Ali Beşe [b.] Sabit?, Osman Beşe b. Hasan.

(BAB54 - cilt: 20, sayfa: 178 - Hüküm no: 189 - Orijinal metin no: [30b-2])﻿

﻿

﻿

190. Hüküm

Abdürrezzak b. Musa’nın kardeşi Abdülkâdir Efendi’deki alacağının varislerince tahsili

Mahmiye-i İstanbul’da Kabakulak mahallesi ahâlîsinden olup Circe kadısı iken bundan akdem vefât eden Abdürrezzak Efendi b. merhûm Musa Efendi’nin verâseti, zevce-i metrûkesi Emine bt. Hüseyin ile evlâd-ı sıgār-ı Ahmed ve Musa ve Ayşe’ye münhasıra olduğu şer‘an zâhir ve müte‘ayyin oldukdan sonra kendi tarafından asîl ve sıgār-ı mezbûrunun tesviye-i umûrlarına kıbel-i şer‘den mansûb vasîsi olan mezbûre Emine Hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, merhûm-ı mezbûrun birâderi işbu bâ‘isü’l-kitâb fahrü’l-kuzât Abdülkādir Efendi mahzarında ikrâr ve takrîr-i kelâm edip, mezbûr Abdülkādir Efendi’nin mezkûr Abdürrezzak Efendi’ye cihet-i karz-ı şer‘îden üç yüz otuz beş guruş deyni olup, mukābelesinde işbu mevcûd bi’l-meclis dokuz aded mücevher incili düğme ve on beş inci düğme ve sekiz altın düğme ve bir sîm kemer kuşak ve dört aded Frenk-bâb? mücevher kuşak bâftesini irhân ve teslîm, ol dahi irtihân ve kabûl ve tesellüm eyledikden sonra deyn-i mezbûru kable’l-ahz mezkûr Abdürrezzak Efendi fevt olmağla, hâlâ meblağ-ı mezbûr irsen bize isâbet etmişdi. Lâkin mârru’z-zikr dört bâfte müstehlek olmağla, kıymet-i şer‘iyye-i müsbetesi olan seksen guruş deyn-i mezbûrdan ol mikdâra takās olup ve seksen beş guruşunu dahi mezbûr Abdülkādir Efendi işbu meclis-i şer‘de bana edâ ve teslîm ve ben dahi ahz u kabz ve rihân-ı mezbûreyi yedinden tamâmen ahz u kabz edip, mâ‘adâ yüz yetmiş guruşu târih-i kitâbdan dört yüz yirmi gün tamâmında bana edâya iltizâm ve mârru’z-zikr dört bâfteye ve birâderi olup mukaddemâ fevt olan Abdülhalim’in oğlu Mehmed’in terekesinden ber-mûceb-i defteri kassâm kendiye isâbet eden otuz dört bin altı yüz kırk akçe ve hâric-i defter Kanlıcak’da vâki‘ yalı hissesi olan elli guruşdan [31a] bizi ibrâ etmekle, ben dahi husûs-ı mezbûra ve sâire müte‘allika merkūm Abdülkādir Efendi ile bi vechin mine’l-vücûh da‘vâ ve nizâ‘ım kalmamışdır dedikde, gıbbe’t-[tasdîki’l]-mu‘teber mâ hüve’l-vâki‘ bi’t-taleb ketb olundu. Fi’l-[yevmi’r-]râbi‘ min Cumâdelâhire li sene 1102.

Şuhûdü’l-hâl: Abdurrahman Efendi, Eyüb Ağa b. Mehmed, Mustafa Efendi b. Bâli, Abdülkādir b. Yusuf Çavuş el-mübâşir, Abdülbâki Çelebi b. Mustafa.

(BAB54 - cilt: 20, sayfa: 179 - Hüküm no: 190 - Orijinal metin no: [30b-3])﻿

﻿

﻿

191. Hüküm

Erdel’de ölen Ali Çavuş b. Süleyman’ın terekesinin varislerine teslim edilmesi

Havâss-ı Aliyye kazâsına tâbi‘ Otakçılar nâm mahalle ahâlîsinden olup sefer-i hümâyûnda diyâr-ı Erdel’de vefât eden Ali Çavuş b. Süleyman’ın zevce-i metrûkesi ve sulbî sagīr oğlu Mehmed’in tesviye-i umûruna taraf-ı şer‘-i şerîfden mansûbe vasîsi olan İsmihân bt. Hızır nâm hâtun ba‘de’t-ta‘rîfi’ş-şer‘î meclis-i şer‘-i şerîfde sagīr-i mezbûrun ammi ve nâzırı Ahmed b. Süleyman mahzarında ikrâr ve takrîr-i kelâm edip, merkūm Ali Çavuş diyâr-ı mezbûrede fevt oldukda refîki Mehmed Ağa b. Abdullah terekesinden üç yüz elli akçe ve on iki yaldız altını ve bir Hâtem ve bir sagīr yüzük ve bir cüzdân kabz ve bu tarafa geldikde bana teslîm ettikden sonra meblağ-ı mezbûrun bin akçesini mehr-i müeccel-i mislim için ve yedi yüz on sekiz akçesini sümün hisse-i irsiyem için şer‘an ben ahz u kabz edip, mâ‘adâsı sagīr-i mezbûrun hissesi olmağla hâlâ vesâyetim hasebiyle cümlesi makbûzumdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Hasan Beşe b. Mahmud, Ebûbekir Çelebi b. Hasan, Mustafa Çelebi b. ( ), İbrahim Çelebi b. Ahmed, Yusuf b. Şaban.

(BAB54 - cilt: 20, sayfa: 180 - Hüküm no: 191 - Orijinal metin no: [31a-1])﻿

﻿

﻿

192. Hüküm

Ali b. Süleyman’ın Mustafa Ağa’dan alacağını konusunda sulh olduğu

Mahmiye-i İstanbul’da At Meydanı kurbunda sâkin Topçu Ali b. Süleyman nâm kimesne meclis-i şer‘-i şerîf-i enverde, bâ‘isü hâze’l-kitâb Mustafa Ağa b. Osman nâm kimesne tarafından husûs-ı âti’l-beyâna vekîl olduğu Mustafa b. Abdullah ve Süleyman b. Hasan nâm kimesne mahzarında ikrâr ve takrîr-i kelâm edip, bundan akdem müvekkili mezbûr Mustafa Ağa’ya altı sene hizmet etmekle ücretimi taleb ve da‘vâ eylediğimde, ol dahi teslîmden imtinâ‘ etmeğin beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûrumdan müvekkili mezbûr ile beynimizde üç bin akçe üzerine akd-i musâlaha olundukda, ben dahi sulh-ı mezkûra müte‘allika cemî‘ da‘vâdan mûmâ-ileyh Mustafa Ağa’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Beşe el-mübâşir, Ali Beşe b. ( ), Hasan Ağa b. Ali, İbrahim Çelebi b. Ahmed, İbrahim Çelebi b. Mehmed.

(BAB54 - cilt: 20, sayfa: 180 - Hüküm no: 192 - Orijinal metin no: [31a-2])﻿

﻿

﻿

193. Hüküm

Râbia bt. Hacı Ömer’in Süleyman Çelebi b. İbrahim’den muhâlaa yoluyla boşanması

Mahmiye-i İstanbul’da Harâccı Muhyiddin mahallesi sâkinelerinden Râbia bt. el-Hâc Ömer nâm hâtun tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân İmâm Ahmed Efendi b. Ramazan ve Mahmud Çavuş b. Ahmed Ağa şehâdetleriyle şer‘an sâbite olan babası merkūm el-Hâc Ömer b. Mustafa meclis-i şer‘-i şerîf-i enverde, müvekkile-i mezbûrenin zevc-i gayr-ı dâhili Süleyman Çelebi b. İbrahim mahzarında bi’l-vekâle ikrâr ve takrîr-i kelâm edip, kızım müvekkile-i mezbûre Râbia’nın zevci mezbûr Süleyman dahi zimmetinde mütekarrir ve ma‘kūdun aleyh on bin akçe mehr-i müeccelinin nısfı beş bin akçe ve on bin akçe mehr-i mu‘accelenin nısfı olan beş bin akçe üzerlerine dahi zevc-i mezbûr Süleyman Çelebi ile bi’l-vekâle muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl eyledikden sonra hukūk-ı zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde, gıbbe’t-tasdîki’l-vîcâhî mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire sene isneteyn ve mi’e ve elf.

Şuhûdü’l-hâl: Receb Ağa b. Ali, el-Hâc Hasan el-mübâşir, Hasan Çelebi b. İbrahim, Ali Efendi b. ( ), İbrahim Çelebi b. Ahmed ve gayruhüm.

(BAB54 - cilt: 20, sayfa: 181 - Hüküm no: 193 - Orijinal metin no: [31a-3])﻿

﻿

﻿

194. Hüküm

Abdülkâdir Efendi b. Musa Efendi’nin varislerinin kardeşi Abdürrezzak Efendi’ye olan borcunu ödemesi

Zümre-i kudâtdan fahrü’l-kuzât Abdülkādir Efendi ibnü’l-merhûm Musa Efendi meclis-i şer‘-i şerîf-i enverde, birâderi olup Circe kadısı iken anda vefât eden Abdürrezzak Efendi b. el-merhûmü’l-mezbûr Musa Efendi’nin evlâd-ı sıgārı Ahmed ve Musa ve Ayşe’nin vâlideleri ve tesviye-i umûrları için meclis-i şer‘den mansûbe vasîleri olan işbu bâ‘isetü’l-kitâb Emine bt. Hüseyin nâm hâtun mahzarında ikrâr ve takrîr-i kelâm edip, müteveffâ-yı mezbûr Abdürrezzak Efendi’nin hâl-i hayâtında üç yüz otuz beş esedî guruş iktirâz ve kabz ve mukābelesinde işbu meclis-i şer‘den müşâhede olunan dokuz aded incili düğme ve on beş aded sagīr inci düğme ve sekiz altın düğme ve bir sîm kemer kuşak ve sekiz guruş kıymetli Frenk-bâb? ta‘bîr olunur dört dâne mücevher kuşak bâftesini yedine irhân ve teslîm, ol dahi irtihân ve kabz ve tesellüm edip yedine deyn temessükü verdikden sonra mezbûr Abdürrezzak Efendi mârru’z-zikr dört bâfteyi istihlâk eylediklerinden sonra fevt olmuşdur. El-hâletü hâzihî hâlâ bâlâda tafsîl olunan minvâl üzre olduğu sâbite ve müte‘ayyin olmağla mârru’z-zikr bâftelerin kıymet-i şer‘iyyeleri olan seksen guruş deyn-i mezbûrdan ol mikdâr takās olunup ve seksen beş guruşunu dahi hâlâ mezbûre Emine’ye işbu meclisde edâ ve teslîm ve rihân-ı mezbûru yedinden alıp kabz edip, mâ‘adâ yüz yetmiş guruşu zimmetinde lâzımü’l-edâ ve vâcibü’l-kazâ deynim olup, meblağ-ı mezbûr yüz yetmiş guruşu târih-i kitâbdan dört yüz yirmi gün tamâmında edâsı[nı] iltizâm eyledim dedikde, gıbbe’t-tasdîki’l-mu‘teber mezbûrun sulbî oğlu Abdullah Efendi deyn-i mezbûra emr ü kabûlü hâviyeye kefâlet-i sahîha-i şer‘iyye ile kefîl olmağın, mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire sene li sene isneteyn ve mi’e ve elf.

Şuhûdü’l-hâl: Abdurrahman Efendi b. Sefer, Eyüb Ağa b. Mehmed, Mustafa Çelebi b. Veli, İbrahim Çelebi b. Mustafa, Ebûbekir Çavuş el-mübâşir, Mehmed Çelebi b. Hasan, Mustafa Çelebi b. Veli, Abdülbâki Çelebi b. Mustafa.

(BAB54 - cilt: 20, sayfa: 181 - Hüküm no: 194 - Orijinal metin no: [31b-1])﻿

﻿

﻿

195. Hüküm

Mustafa Reis b. Hacı Derviş ile Hasan Beşe b. Derviş’in birbirlerinin zimmetini ibra etmesi

Sefîne reislerinden Atinalı Mustafa Reis b. el-Hâc Derviş meclis-i şer‘-i şerîf-i enverde, yine tâife-i mezbûreden işbu bâ‘isü’l-kitâb Rizeli Hasan Beşe b. Derviş mahzarında ikrâr ve i‘tirâf edip, mukaddemâ mezkûr Hasan Beşe ile şayka ta‘bîr olunur birer sefîneye ale’l-iştirâki’s-seviy mâlikler olup, mârru’z-zikr sefîne yedimde iken bi emrillâhi te‘âlâ fırtınadan nâşî karaya düşüp gark ve helâk olmağla beynimizde münâza‘a vâki‘ olmuşdu. El-hâletü hâzihî mezbûr Hasan Beşe sefîne-i mezkûreye ve sâir ahz u i‘tâya müte‘allika da‘vâdan beni ibrâ etmekle, ben dahi zimmetinde deyn-i şer‘îden hakkım olan seksen dört guruşdan geçip ve mâlımdan mezbûra on beş guruş dahi verip târih-i kitâba gelince beynimizde cereyân eden ahz u i‘tâya ve mu‘âmelât-ı şettâya müte‘allika âmme-i da‘vâdan mezbûr Hasan Beşe’yi ibrâ-i âmm-ı kātı‘ü’n-nizâ‘la ibrâ ve iskāt eyledim. Fîmâ-ba‘d her birimizin âhar ile da‘vâ ve nizâ‘ kalmamışdır dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Ali Kaptan b. Mustafa, Ehl-i hibre Mahmud Çelebi b. İbrahim, Mehmed Çelebi b. Mahmud, Ahmed b. Mehmed el-mübâşir, Mustafa b. Musa.

(BAB54 - cilt: 20, sayfa: 182 - Hüküm no: 195 - Orijinal metin no: [31b-2])﻿

﻿

﻿

196. Hüküm

Mustafa Çelebi b. Abdullah’ın Haffâflar Arastası Vakfı’na olan borcunu ödemesi

Mahmiye-i İstanbul’da Karaman kurbunda vâki‘ haffâflar arastasının bâzvend ve kanadlarına mevkūfe nukūda hâlâ mütevellî olan işbu râfi‘ü’l-kitâb Ali b. Hasan nâm kimesne meclis-i şer‘-i şerîfde, zikr olunan arastada haffâf olan Mustafa Çelebi b. Abdullah mahzarında bi’t-tevliye üzerine da‘vâ ve takrîr-i kelâm edip, nukūd-ı merkūme-i mezbûreye benden mukaddem mütevellî olan işbu hâzır bi’l-meclis İbrahim Çelebi b. ( ) emvâl-i vakf-ı mezbûrdan merkūm Mustafa Çelebi’ye otuz guruş idâne ve teslîm, ol dahi istidâne ve kabz ve tesellüm eyledikden sonra meblağ-ı mezbûru kable’l-ahz merkūm İbrahim Çelebi tevliyeti mezbûreden azl ve yerine ben mütevellî olmağla üçümüz bir mahalde iken meblağ-ı mezbûr ile beni merkūm Mustafa Çelebi üzerine ihâle ve tevkîl edip, her birimiz kabûl etmeğin mezbûr Mustafa Çelebi kaziyye vech-i muharrer üzre olup zimmetinde ol mikdâr deyn olduğunu alâ ru’ûsi’l-işhâd ikrâr ve i‘tirâf etmeğin, hâlâ taleb eylediğimde edâdan imtinâ‘ eder suâl olunup alıverilmesi matlûbumdur [32a] dedikde, gıbbe’s-suâl mezbûr Mustafa Çelebi cevâbında mütevellî-i sâbık merkūm İbrahim Çelebi’den ancak on guruş istidâne ve kabz edip zimmetinde deyni idiğini ikrâr ve ziyâde yirmi guruşu inkâr eyledikleri mütevellî-i mezbûrdan ziyâde müdde‘âsına beyyine taleb olundukda, udûl-i müslimînden el-Hâc Mehmed ve Mehmed b. Abdullah ve Mehmed Ağa b. Ömer nâm kimesneler li ecli’ş-şehâde meclis-i şer‘de hâzırûn olup isre’l-istişhâd, fi’l-hakīka işbu mezbûr Mustafa Çelebi mütevellî-i sâbık işbu merkūm İbrahim Çelebi yedinden asl-ı mâl vakf-ı mezbûrdan otuz altı guruş istidâne ve fasl edip meblağ-ı mezbûru benden kable’l-ahz mezbûr İbrahim Çelebi’yi tevliyeti mezbûrdan azl ve sâbık müdde‘î-i mezbûr mütevellî olmağla mezbûr İbrahim Çelebi meblağ-ı mezbûr ile müdde‘â-yı mezbûr benim üzerime ihâle ve tevkîl ve her birimiz kabûl etmişdik. Hâlâ meblağ-ı mezbûr otuz sekiz guruş taraf-ı vakf-ı mezbûra zimmetimde lâzımü’l-edâ deynimdir deyu bizim huzûrumuzda ikrâr ve i‘tirâf edip bizi işhâd etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm ve’t-tenbîh mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cumâdelâhire sene 1102.

Şuhûdü’l-hâl: El-Hâc İbrahim b. Ahmed, İbrahim Çelebi b. Ahmed, Ali Çelebi b. Hüseyin, Ali Çelebi b. Bâli, Ahmed b. Şaban ve gayruhüm.

(BAB54 - cilt: 20, sayfa: 183 - Hüküm no: 196 - Orijinal metin no: [31b-3])﻿

﻿

﻿

197. Hüküm

Mehmed Çelebi b. Receb’in menzilini Ahmed Çelebi b. Mahmud’a satması

Mahmiye-i İstanbul’da Harâccı Muhyiddin mahallesinde sâkin Mehmed Çelebi b. Receb meclis-i şer‘-i şerîf-i enverde, bâ‘isü’l-kitâb Ahmed Çelebi b. Mahmud mahzarında ikrâr-ı tâm ve takrîr-i kelâm edip, akd-i âti’z-zikr sudûruna değin silk-i mülkümde münselik olup mahalle-i mezbûrede vâki‘ bir tarafdan tarîk-i âm ve bir tarafdan tarîk-i hâs ve bir tarafdan benim âhar mülküm ve bir tarafdan İsmail Çelebi menzili ile mahdûd, iki bâb fevkānî oda ve bir su kuyusu ve tarîk-i âm tarafında vâki‘ kezâlik iki bâb tahtânî oda ve kenîf ve havluyu müştemil menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâviye bey‘-i bâtt-ı sahîh-i şer‘î ile mezbûr Ahmed Çelebi’ye elli iki bin akçeye bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl ettiğinden sonra semeni olan meblağ-ı mezbûr elli iki bin akçeyi mezbûr Ahmed Çelebi yedinden bi’t-tamâm ve’l-kemâl ahz u kabz eyledim. Ba‘de’l-yevm menzili mahdûd-ı mezbûrda kat‘â alâka ve medhalim kalmayıp mezbûrun mülk-i müşterâsı ve hakk-ı sırfı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Mustafa Bey b. Ali, İsmail Çelebi b. Receb, Ahmed Çelebi b. Mustafa, Hasan Efendi b. Mustafa el-imâm, Bektaş Bey b. Mahmud, Veli Çelebi b. Mahmud, Mehmed Çelebi b. Ahmed.

(BAB54 - cilt: 20, sayfa: 184 - Hüküm no: 197 - Orijinal metin no: [32a-1])﻿

﻿

﻿

198. Hüküm

Hatice bt. İbrahim’in Sâlih Çelebi b. Hacı Mustafa’dan muhâlaa yoluyla boşanması

Mahmiye-i İstanbul’da Eski İmâret mahallesinde sâkine olup verâseti, ma‘rifet-i şer‘iyye ile ârifân Ahmed Çelebi b. Musli ve Mustafa Çelebi b. Mehmed ta‘rîfleriyle mu‘arrefe olan Hatice bt. İbrahim Hâtun meclis-i şerîf-i Ahmedî ve mahfil-i dîn-i münîf-i Muhammedî’de, zevc-i dâhili işbu râfi‘ü’l-kitâb Sâlih Çelebi b. el-Hâc Mustafa nâm kimesne mahzarında ikrâr-ı tâm ve takrîr-i kelâm edip, zevcim mezbûr Sâlih Çelebi zimmetinde mütekarrir ve ma‘kūdun aleyh olan altı bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi üzerime olmak üzre zevcim mezbûr Sâlih Çelebi ile muhâla‘a-i sahîha-i şer‘iyye ile muhâla‘a olup, ol dahi hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Fahrü’l-müderris[în] Ahmed Efendi b. Mustafa ve Hüseyin Çelebi b. Mustafa ve Mehmed Çelebi b. Mustafa, Mehmed b. Abdullah, Yahya Çelebi b. Ahmed, Ahmed Efendi b. Receb.

(BAB54 - cilt: 20, sayfa: 184 - Hüküm no: 198 - Orijinal metin no: [32a-2])﻿

﻿

﻿

199. Hüküm

Mehmed Efendi b. Nurullah’ın mirası hususunda oğulları Hacı Hasan Çelebi ile Mustafa Çelebi’nin sulh olması

Mahmiye-i İstanbul’da Sofular mahallesi sükkânından iken bundan akdem vefât eden Müezzin Mehmed Efendi b. Nurullah nâm kimesnenin verâseti, zevce-i metrûkesi Ümmühâni Hâtun ile sulbî kebîr oğulları el-Hâc Hasan Çelebi ve Mustafa Çelebi’ye ve sagīr oğlu Mehmed’e münhasıra olduğu şer‘an zâhir ve müte‘ayyin oldukdan sonra mezbûr Mustafa Çelebi meclis-i şer‘-i şerîf-i enverde, karındaşı işbu râfi‘ü’l-kitâb merkūm el-Hâc Hasan Çelebi mahzarında ikrâr ve takrîr-i kelâm edip, karındaşım mezbûr el-Hâc Hasan Çelebi babam müteveffâ-yı mezbûrun nukūd-ı terekesinde irsen bana isâbet eden üç yüz on iki bin sekiz yüz akçe ve dekâkîn icârâtından dahi on beş bin beş yüz akçemi ahz u kabz etmişdir deyu meblağeyn-i mezbûreyni merkūm el-Hâc Hasan Çelebi’den taleb ve da‘vâ eylediğimde, ol dahi inkâr etmekle beynimizde münâza‘ât-ı kesîre ve muhâsamât-ı ekîde cereyânından sonra muslihûn tavassut edip da‘vâ-yı mezbûrumdan [32b] mezbûr el-Hâc Hasan Çelebi ile beni bin akçe üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr bin akçeyi yedinden tamâmen ahz u kabz edip, mâ‘adâsından târih-i kitâba gelince sâire müte‘allika âmme-i da‘vâdan mezbûr el-Hâc Hasan zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Abdüllatîf Efendi imâm, Molla Abdülkādir b. Mehmed, Şeyh Dâmâd b. Osman Efendi, Mehmed Bey b. Abdullah, Hekîmzâde Mehmed Çelebi b. ( ).

(BAB54 - cilt: 20, sayfa: 185 - Hüküm no: 199 - Orijinal metin no: [32a-3])﻿

﻿

﻿

200. Hüküm

İbrahim b. Süleyman üzerine annesi için nafaka takdir edilmesi

Mahmiye-i İstanbul’da Sırmakeş mahallesi sâkinelerinden bâ‘isetü’l-kitâb Emine bt. Abdullah nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, ben ma‘dûme ve mu‘sire olup zarûret-i nafakaya eşedd-i ihtiyâcım olmağla, işbu hâzır bi’l-meclis sulbî sagīr oğlum İbrahim b. Süleyman üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi mezbûrenin oğlu mezbûr İbrahim üzerine târih-i kitâbdan bi’t-terâzî yevmî dörder akçe nafaka farz ve takdîr edip, meblağ-ı mefrûz-ı mezbûru harc u sarfa ve lede’l-iktizâ istidâneye ve inde’z-zafer oğlu mezbûr İbrahim üzerine rücû‘a mezbûre Emine Hâtun’a izin verilmeğin, mâ vaka‘a bi’t-taleb ketb olundu. Fi’[l-yevmi’s-]sânî min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Efendi b. Ali, Hasan Çelebi b. Ali, İbrahim Çelebi b. Ahmed, Hasan b. Mustafa, Ahmed b. Ahmed, Münâdî? Ali b. Nasuh.

(BAB54 - cilt: 20, sayfa: 185 - Hüküm no: 200 - Orijinal metin no: [32b-1])﻿

﻿

﻿

201. Hüküm

Mehmed Çelebi b. Said Efendi’nin dükkân ve odalarını Seyyid İbrahim Efendi’ye sattığı

Mahmiye-i İstanbul’da Sultan Selim -aleyhi’r-rahmetü ve’r-rıdvân-câmi‘-i şerîfi kurbunda Cebecibaşı mahallesinde sâkin Mehmed Çelebi [b.] Said Efendi b. Hâfız Mehmed Efendi meclis-i şer‘-i şerîf-i enverde, bâ‘isü hâze’l-kitâb umdetü’l-müderrisîni’l-kirâm Uşşâkīzâde es-Seyyid İbrahim Efendi tarafından ikrâr-ı âti’z-zikri tasdîka vekîli olup, bimâ[-hüve] nehcü’s-sübût şer‘an vekâleti sâbite olan Ali Efendi b. Musa mahzarında ikrâr ve takrîr-i kelâm edip, hâlâ sâkin olduğum menzilin civârında vâki‘ bir tarafı kendi mülküm ve bir tarafı Hüsrevzâde Vakfı olan müte’ehhilîn odalar[ı] ve bir tarafı tarîk-i âm ile mahdûd bir tahtânî ve bir fevkānî iki bâb mülk dükkânları, bi cümleti’t-tevâbi‘ ve’l-levâhık mûmâ-ileyh es-Seyyid İbrahim Efendi’ye safka-i vâhide ile kırk altı guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr kırk altı guruşu yedinden alıp kabz eyledim. Ba‘de’l-yevm mârru’z-zikr dekâkîn müvekkili mûmâ-ileyh es-Seyyid İbrahim Efendi’nin mülk-i müşterâsıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: Ahmed Çelebi b. Mehmed, İbrahim Çelebi b. Ahmed, diğer İbrahim Çelebi b. Mehmed, Mustafa b. Şaban, Ömer Çelebi b. Derviş.

(BAB54 - cilt: 20, sayfa: 186 - Hüküm no: 201 - Orijinal metin no: [32b-2])﻿

﻿

﻿

202. Hüküm

Fâtıma ve Emetullah için babaları Muharrem b. Mehmed üzerine nafaka takdiri

Mahmiye-i İstanbul’da Sultan mahallesi sâkinelerinden bâ‘isetü hâze’l-kitâb Hatice bt. Mustafa nâm hâtun meclis-i şer‘-i şerîf-i enver ve mahfil-i dîn-i münîf-i ezherde takrîr-i kelâm ve ta‘bîr ani’l-merâm edip, zevc-i mutallıkım işbu hâzır bi’l-meclis Muharrem b. Mehmed nâm kimesnenin firâşından hâsıla ve benden mütevellide sadriye sagīre kızlarım ve hâlâ bi hakkı’l-hidâne hacr ve terbiyemde olan Fâtıma ve Emetullah nâm sagīrlerin nafaka ve kisve ve sâir levâzım-ı mühimmesi için babaları mezbûr Muharrem üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi sagīrân-ı mezbûrâna nafaka ve kisve ve sâir levâzım-ı mühimmesi için babaları mezbûr Muharrem üzerine her birileri için dörder akçe olmak üzre târih-i kitâbdan yevmî sekiz akçe nafaka farz ve takdîr edip, meblağ-ı mefrûz-ı mezbûru sagīrân-ı mezbûrânın nafaka ve kisve ve sâir levâzım-ı mühimmesine harc u sarf ve lede’l-iktizâ istidâne ve inde’z-zafer babaları mezbûr Muharrem üzerine rücû‘a mezbûre Hatice’ye izin vermeğin, mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Efendi b. Mehmed el-müezzin, Mustafa b. Mehmed, Ahmed b. Mustafa, Hüseyin b. Abdullah.

(BAB54 - cilt: 20, sayfa: 186 - Hüküm no: 202 - Orijinal metin no: [32b-3])﻿

﻿

﻿

203. Hüküm

Papaz Laytirkos’un İris bt. Manol’a olan borcunun kefili Lazari v. Bogos’un ödemesi

Mahmiye-i İstanbul’da Kiremid? mahallesinde sâkine işbu bâ‘isetü’l-vesîka İris bt. Manol nâm nasrâniye meclis-i şer‘-i şerîf-i enverde Lazari v. Bogos nâm zimmî muvâcehesinde üzerine da‘vâ ve takrîr-i kelâm edip, mezbûr Lazari târih-i kitâbdan yedi sene mukaddem Papaz Laytirkos râhib zimmetinde cihet-i karz-ı şer‘îden olan altmış esedî guruş hakkıma emr ü kabûlü hâviyeye kefâlet-i sahîha-i şer‘iyye ile kefîl olup, yedime deyn temessükü verildikden sonra kendi benden on guruş dahi istikrâz ve kabz edip, ba‘dehû beş guruşunu bana edâ ve teslîm, ben dahi ahz u kabz etmişdim. Hâlâ suâl olunup mezbûr deynden bâkī beş guruş ile min-ciheti’l-kefâle zimmetinde edâsı lâzım gelen altmış guruş ki, cem‘an altmış beş guruşu bana edâya tenbîh olunmak matlûbumdur dedikde, mazmûnu min-külli’l-vücûh takrîr-i meşrûhuna mutâbık deyn temessükü dahi ibrâz etmeğin, gıbbe’s-suâl mezbûr Lazari cevâbında, fi’l-hakīka müdde‘iye-i mezbûrenin kabzını i‘tirâf eylediği beş guruşdan mâ‘adâ beş esedî guruş ile mezbûrânın mezkûr Papaz Laytirkos zimmetinde cihet-i mezkûreden olan altmış guruş hakkına ber vech-i muharrer kefîl olduğunu ikrâr, lâkin mezbûre imdi beni kefâletinden ihrâc ve ibrâ etmişdi deyu def‘le mukābele edicek, gıbbe’l-istintâk ve’l-inkâr merkūm Lazari’den def‘-i meşrûhuna beyyine taleb olundukda, ityân-ı beyyineden izhâr-ı acz edip tahlîfe dahi tâlib olmamağın, mûcibiyle ba‘de’l-hükm ve’l-kazâ mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ebûbekir b. Hüseyin, Mehmed Çavuş el-mübâşir, Mustafa b. Şaban.

(BAB54 - cilt: 20, sayfa: 187 - Hüküm no: 203 - Orijinal metin no: [33a-1])﻿

﻿

﻿

204. Hüküm

İsmail Ağa b. Mehmed Ağa’nın tarlasını Mehmed Ağa b. Mustafa’ya satması

Cezâyir-i Bahr-ı Sefîd’den nefs-i Midilli ahâlîsinden umdetü’l-eşbâh ve’l-emsâl İsmail Ağa ibnü’l-merhûm Mehmed Ağa meclis-i şer‘-i şerîf-i enverde, işbu bâ‘isü’l-kitâb Mehmed Ağa b. Mustafa mahzarında ikrâr-ı tâm ve takrîr-i kelâm edip Midilli kazâsında Meskene? nâhiyesinde Merirşah? nâm karyede vâki‘ bir taraf çayır ve bir tarafı mer‘â ve iki tarafı tarîk-i âm ile mahdûd yüz elli müd tohum istî‘âb eder tarlayı [ve] içinde olan eşcâr-ı müsmire ve gayr-ı müsmire ve cemî‘-i tevâbi‘ ve levâhıkı ile bâ-izn-i sâhib-i arz mezkûr Mehmed Ağa’ya kırk akçe bedel mukābelesinde ferâğ ve tefvîz, ol dahi tefevvüz ve kabûl ettiğinden sonra bedel-i mezkûr kırk bin akçeyi yedinden alıp kabz eyledim. Ba‘de’l-yevm mârru’z-zikr tarla merkūm Mehmed Ağa’nın dâhil-i havza-i tasarrufu olup, benim kat‘â alâka ve medhalim kalmamışdır dedikde, mukırr-ı mezbûr İsmail Ağa’nın ber-minvâl-i mübeyyen cârî ve sâdır olan ikrârını el-mukarru lehü’l-mezbûr Mehmed Ağa bi’l-muvâcehe tasdîk ve bi’l-müşâfehe tahkīk etmeğin, işbu vesîka bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Ağa b. Mustafa, Ahmed b. el-Hâc Mustafa, Abdullah Çelebi b. Abdurrahman, Sayıcı? Mehmed, Ali Ağa b. Mustafa.

(BAB54 - cilt: 20, sayfa: 188 - Hüküm no: 204 - Orijinal metin no: [33a-2])﻿

﻿

﻿

205. Hüküm

Hatice bt. Mustafa’nın kendisini dövmemek üzerine şartlı talakta bulunan kocası Muharrem b. Mehmed’den boşanması

Mahmiye-i İstanbul’da Sultan mahallesi sâkinelerinden bâ‘isetü hâze’l-kitâb Hatice bt. Mustafa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı işbu hâzır bi’l-meclis Muharrem b. Mehmed nâm kimesne mahzarında üzerine da‘vâ ve takrîr-i kelâm edip, zevcim mezbûr Muharrem târih-i kitâbdan iki ay mukaddem bana eğer seni darb edersem benden boş ol ve bu şarta ta‘lîk ettiğinden sonra beni darb etmekle, ben şart-ı mezkûrun vukū‘una binâ’en mezbûr Muharrem’den mutallaka olmağla, suâl olunup zimmetinde mütekarrir ve ma‘kūdun aleyh olan bin akçe mehr-i müeccelimin alıverilmesi matlûbumdur dedikde, gıbbe’s-suâl mezbûr Muharrem cevâbında, şart-ı mezkûru bi’l-külliye inkâr edicek, müdde‘î-i mezkûreden müdde‘âsına beyyine taleb olundukda, mahalle-i mezbûre sâkinlerinden Mustafa b. Mehmed ve Ahmed b. Mustafa ve Hüseyin b. Abdullah nâm kimesneler li ecli’ş-şehâde meclis-i şer‘a hâzırûn olup işhâd olunduklarında, fi’l-hakīka mezbûr Muharrem müdde‘iye-i mezbûreyi târih-i kitâbdan iki ay mukaddem eğer seni darb edersem benden boş ol deyu bizim huzûrumuzda şarta ta‘lîk ettiğinden sonra müdde‘iye-i mezbûreyi darb etmekle, vücûd-ı şarta binâ’en müdde‘iye-i mezbûre, mezbûr Muharrem’den mutallaka olmuşdur. Biz [bu] husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûl oldukdan sonra mûcebiyle müdde‘iye-i mezbûrenin talâkına ba‘de’l-hükm, mehr-i müecceli olan meblağ-ı mezbûr seksen akçeyi müdde‘iye-i mezbûreye edâ ve teslîme merkūm Muharrem’e tenbîh olundukdan sonra mezbûrenin rızâsıyla nafaka-i iddet ve me’ûnet-i süknâsı için dört yüz akçe dahi vermeğe ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: Müezzin Mustafa Efendi b. Mehmed, Mustafa b. Mehmed, Ahmed b. Mustafa, Hüseyin b. Abdullah, İbrahim Çelebi b. Ahmed.

(BAB54 - cilt: 20, sayfa: 188 - Hüküm no: 205 - Orijinal metin no: [33a-3])﻿

﻿

﻿

206. Hüküm

Sâliha bt. Mehmed ile kızı Hatice’nin terekeleri hususunda varislerden Ahmed’in Mustafa ile sulh olması

Mahmiye-i İstanbul’da Karaki mahallesi sâkinelerinden iken bundan akdem fevt olan Sâliha bt. Mehmed nâm hâtunun verâseti, sadrî oğlu Mustafa ve sadriye kebîre kızı Hatice’ye münhasıra olup kable’l-ahz mezbûre Hatice dahi fevt olup, verâseti zevc-i metrûku Ahmed b. Hüseyin Efendi ve karındaşı merkūm Mustafa’ya münhasıra ve tashîh-i mes’elesi altı sehimden olup sihâm-ı mezbûrdan beş sehim merkūm Mustafa’ya ve bir sehmi mezbûr Ahmed’e isâbet ve intikāl eylediği şer‘an sâbite ve müte‘ayyin oldukdan sonra mezbûr Ahmed meclis-i şer‘-i şerîf-i enverde, tereke-i müteveffât-ı mezbûreye vâzı‘u’l-yed olan merkūm Mustafa mahzarında ikrâr ve takrîr-i kelâm edip, tereke-i müteveffât-ı mezbûrdan olup mahalle-i mezbûrede vâki‘ bir tarafı Fodla Kâtibi Ali Efendi menzili ve iki tarafı Mahmud Çavuş Vakfı ve bir tarafı tarîk-i âm ile mahdûd iki fevkānî oda ve bir sofa ve bi’r-i mâ ve havluyu müştemil mülk menzili, benim iznimle merkūm Mustafa iki yüz seksen guruşa âhara bey‘ ve kabz-ı semen ve semen-i mezbûrun kırk altı guruşunu mesârif-i mu‘ayyenemize sarf edip iki yüz otuz dört guruşu yedinde bâkī kalmışdır. Hâlâ meblağ-ı bâkī-i mezbûrdan benim bir sehim hisseme isâbet eden otuz dokuz guruşu merkūm Mustafa bana def‘ ve teslîm, ben dahi yedinden tamâmen ahz u kabz ve istîfâ edip, müteveffâ-yı mezbûretânın terekelerine müte‘allika âmme-i da‘vâdan âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Ahmed b. Mehmed, Yusuf Çelebi b. Abdullah, Vekîl-harc Ahmed Çelebi, el-Hâc Mustafa b. ( ), Mehmed Halîfe b. ( ), Bayram Bey b. ( ).

(BAB54 - cilt: 20, sayfa: 189 - Hüküm no: 206 - Orijinal metin no: [33b-1])﻿

﻿

﻿

207. Hüküm

İsmail b. Abdullah’ın araba kirasından Ayşe bt. Mehmed’de alacağı olduğu

Mahrûse-i Edirne arabacılarından işbu râfi‘ü’l-kitâb İsmail b. Abdullah nâm kimesne mahfil-i kazâda Ayşe bt. Mehmed nâm hâtun mahzarında üzerine da‘vâ ve takrîr-i kelâm edip, mezbûre Ayşe zimmetinde bundan akdem Edirne’den İstanbul’a gelmek için benden istîcâr ve kabz eylediği araba kirâsından yirmi guruş hakkım olup hattâ mezbûr mahzarında ikrâr dahi ettikden sonra meblağ-ı mezbûrun yedi guruşunu bana edâ ve teslîm [ve bâki] on üç guruş zimmetinde kalmakla, hâlâ taleb eylediğimde edâdan imtinâ‘ eder suâl olunup alıverilmesi matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan müdde‘âsına mübeyyine beyyine taleb olundukda, udûl-i ricâlden Ahmed Çelebi b. Halil ve Mustafa b. Ali nâm kimesneler li ecli’ş-şehâde meclis-i şer‘-i şerîfe hâzırân olup istişhâd olunduklarında, fi’l-hakīka mezbûre Ayşe Hâtun müdde‘î-i mezbûra vech-i muharrer üzre araba kirâsından meblağ-ı mezbûr yirmi guruş zimmetimde edâsı lâzım-ı deynimdir deyu bizim huzûrumuzda ikrâr ve bizi işhâd etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince meblağ-ı bâkī on üç guruş müdde‘î-i mezbûra def‘ ve teslîme mezbûre Ayşe Hâtun’a tenbîh olunup, mâ hüve’l-vâki‘ bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ahmed b. Şaban, diğer İbrahim Çelebi b. Mehmed, Ali Beşe b. Bâli.

(BAB54 - cilt: 20, sayfa: 190 - Hüküm no: 207 - Orijinal metin no: [33b-2])﻿

﻿

﻿

208. Hüküm

Ayşe bt. Hasan’ın mehir ve yaralama hususunda eski kocası Halil b. Hacı Mehmed’in zimmetini ibra etmesi

Mahmiye-i İstanbul’da Çırakcı mahallesinde sâkine Ayşe bt. Hasan nâm hâtun ba‘de’t-ta‘rîfi’l-mu‘teber meclis-i şer‘-i şerîfde, sâbıkan zevci olan bâ‘isü hâze’l-kitâb Halil b. el-Hâc Mehmed nâm kimesne mahzarında ikrâr ve takrîr-i kelâm edip, zevcim mezbûr Halil beni tatlîk edip zimmetinde mütekarrir ve ma‘kūdun aleyh olan dört yüz akçe mehr-i müeccelim ve nafaka-i iddetim ve me’ûnet-i süknâm için bi’t-terâzî yüz elli akçe ki, cem‘an beş yüz elli akçeyi mezbûr Halil’den bi’t-tamâm ahz u kabz eylediğimden sonra zevciyyete ve benim başımı darb ve cerh etmekle ana müte‘allika da‘vâdan mezbûr Halil’in zimmetini ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: Ahmed Çelebi b. Mustafa, Mehmed Çelebi b. Halil, Ali Çelebi b. Mehmed, el-Hâc Mustafa Ağa b. Davud, Mehmed Efendi el-mukayyid, Mehmed Efendi nâib-i Davudpaşa, el-Hâc Hasan b. Abdullah.

(BAB54 - cilt: 20, sayfa: 190 - Hüküm no: 208 - Orijinal metin no: [33b-3])﻿

﻿

﻿

209. Hüküm

Râbia’nın mehir ve nafaka hususunda boşandığı kocası Ahmed Çelebi b. Mehmed’in zimmetini ibra etmesi

Mahmiye-i İstanbul’da Koca Mustafa Paşa Câmi‘i kurbunda vâki‘ Âlem Bey mahallesi sâkinelerinden Râbia bt. Ebûbekir nâm hâtun mahalle-i mezbûreden Abdullah Efendi b. Mehmed Efendi ve el-Hâc Mustafa b. Hüseyin nâm kimesneler ta‘rîfleriyle mu‘arrefe oldukdan sonra meclis-i şer‘-i şerîf ve mahfil-i dîn-i münîf-i ezherde, zevcim işbu râfi‘ü’l-kitâb Ahmed Çelebi b. Mehmed nâm kimesne mahzarında ikrâr ve takrîr-i kelâm edip, mezbûr Ahmed Çelebi bundan akdem zevcim olup beni tatlîk etmekle zimmetinde mütekarrir ve ma‘kūdun-aleyh olan üç bin akçe mehr-i müeccelim ve nafaka-i iddet-i ma‘lûme ve me’ûnet-i süknâm mukābelelerinde beynimizde ma‘lûm câriye bahâsından zimmetinde olan üç yüz akçe ki, min-haysi’l-mecmû‘ üç bin dokuz yüz otuz akçe hakkımı mezbûr Ahmed Çelebi yedinden tamâmen ahz u kabz edip zevciyyete müte‘allika da‘vâdan her birimiz âharın zimmetini ibrâ-i ve iskāt[ı-âm] ile ibrâ ve iskāt eyleyip, birbirimiz ile kat‘â da‘vâ ve nizâ‘ımız kalmadı dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Çelebi b. Abdullah, Süleyman Efendi b. Ali, İbrahim Çelebi b. Ahmed, Mehmed Çelebi b. Hüseyin, Ahmed b. Şaban, İbrahim Çelebi b. Mehmed, Kasab el-Hâc Hasan, Abdülbâki Beşe, el-Hâc Mehmed.

(BAB54 - cilt: 20, sayfa: 191 - Hüküm no: 209 - Orijinal metin no: [34a-1])﻿

﻿

﻿

210. Hüküm

Mustafa Ağa b. Abdullah’ın mühtedî Hasan’da olan alacak iddiasını ispat edemediği

Mahrûse-i [Edir]ne’de el-Hâc Safâ mahallesinde sâkin olan Mustafa Ağa b. Abdullah b. Abdurrahman tarafından husûs-ı âti’l-beyâna vekîl olduğu İbrahim Beşe b. Yusuf ve Mehmed Beşe b. Abdullah şehâdetleriyle şer‘an [vekâleti] sâbite olan Rüstem b. Abdullah meclis-i şer‘-i şerîf-i enverde, mahmiye-i İstanbul’da Balatkapısı kurbunda sâkin Kazancı Heyder v. Refail nâm Yahudi muvâcehesinde üzerine bi’l-vekâle da‘vâ ve takrîr-i kelâm edip, müvekkilim mezbûr Mustafa Ağa’nın târih-i kitâbdan altı sene mukaddem Françe tercümanlarından olup zimmî iken Sefer ismi ile müsemmâ olup, ba‘dehû İslâmla müşerref olan Hasan nâm mühtedî zimmetinde cihet-i karzdan ve eşyâ bahâsından cem‘an bin yüz guruş hakkı olmağla, meblağ-ı mezbûr bin yüz guruşu târih-i mezkûrda mahrûse-i mezbûrda merkūm Heyder kefâlet-i sahîha-i şer‘iyye ile bi’l-emr ve’l-kabûl kefîl olmuşdu. Hâlâ mezbûr Heyder’e suâl olunup kefâletine binâ’en meblağ-ı mezbûr bin yüz guruşu müvekkilim mezbûr Mustafa Ağa için bana edâ ve teslîme tenbîh olunmak matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan sıdk-ı makāline mutâbık beyyine taleb olundukda, ityân-ı beyyine için istimhâl etmekle, defe‘âtle mehl-i şer‘î verilip müddet-i mehil münkaziye olup ve müdde‘î-i mezbûr Rüstem ityân-ı beyyineye kādir olmayıp istihlâf dahi etmemeğin, mûcebince müdde‘î-i mezbûr bilâ-beyyine mu‘ârazadan men‘ olunup, mâ vaka‘a bi’t-taleb ketb ve imlâ olundu. Fi’l-yevmi’s-sâlis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ebûbekir b. Hüseyin, Mustafa b. Şaban, İbrahim Çelebi b. Mehmed, Ali Efendi b. Safâ.

(BAB54 - cilt: 20, sayfa: 191 - Hüküm no: 210 - Orijinal metin no: [34a-2])﻿

﻿

﻿

211. Hüküm

Mehmed b. Receb’in tasarrufundaki vakıf menzili Sâliha bt. Mustafa Ağa’ya devretmesi

Vilâyet-i Anadolu’da Kocaili sancağında Karasu nâm karye sükkânından Mehmed nâm kimesnenin babası ve tarafından husûs-ı âti’l-beyâna vekîl olduğu karye-i mezbûre sükkânından Molla Mustafa b. İsmail ve Molla Hasan b. Ahmed nâm kimesneler şehâdetleriyle sâbite ve sübût-ı vekâletine hâkim-i muvakki‘-i sadr-ı kitâb hazretleri kıbelinden hükm-i mer‘î lâhık olan Receb b. el-Hâc Müslim nâm kimesne meclis-i şer‘-i şerîf-i enverde, sâbıkan İstanbul Ağası iken vefât eden Mustafa Ağa b. Ali’nin sulbiye kebîre kızı fahrü’l-muhadderât Sâliha nâm hâtun tarafından husûs-ı câ’i’z-zikre vekîl-i müsecceli olan işbu bâ‘isü’r-rakīm Ömer Çelebi b. Hasan mahzarından bi’l-vekâle ikrâr ve takrîr-i kelâm edip, merhûm Osmanzâde Mehmed Efendi Vakfı’ndan olup mahmiye-i İstanbul’da Üskübî mahallesinde vâki‘ iki tarafdan yine vakf-ı merkūm ve tarafeyni tarîk-i âm ile mahdûd havluyu müştemil menzil icâreteyn-i ma‘lûmeteyn ile oğlum müvekkili mezbûrun tasarrufunda olmağla, hâlâ menzili mahdûd-ı mezkûru vakf-ı mezbûra bi’l-fi‘il mütevellî olan fahrü’l-emâsil ve’l-a‘yân izzetlü işbu Mustafa Ağa hazretleri ma‘rifetiyle beş bin beş yüz akçeye bedel mukābelesinde merkūme Sâliha Hâtun’a vekâlet-i mahkiyem hasebiyle ferâğ ve tefvîz edip, mezbûr Ömer Çelebi dahi bi’l-vekâle tefevvüz ve kabûl ettiğinden sonra bedel-i ferâğ olan meblağ-ı mezbûru merkūm Ömer Çelebi yedinden bi’l-vekâle tamâmen ahz u kabz eyledim. Ba‘de’l-yevm menzili mahdûd-ı mezkûr merkūme Sâliha Hâtun’un hakk-ı müfevvazı olup, kimesnenin alâka ve medhali kalmamışdır, emsâli gibi mutasarrıfe olsun dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâmis ve Cumâdelâhire li sene isneteyn ve mi’e ve elf.

Şuhûdü’l-hâl: Mustafa Çelebi b. Ahmed, Ahmed Efendi camcı, Ali Efendi el-kâtib, Osman Çelebi b. ( ), Mehmed Çelebi b. ( ), İbrahim Yazıcı.

(BAB54 - cilt: 20, sayfa: 192 - Hüküm no: 211 - Orijinal metin no: [34a-3])﻿

﻿

﻿

212. Hüküm

Râbia Hatun bt. Hacı Musa’nın ev ve arsa satışını iptal edip geri verdiği Mustafa Çelebi ve karısı Hatice ile sulh oldukları

Mahmiye-i İstanbul’da Molla Şeref mahallesi sâkinelerinden Râbia Hâtun bt. el-Hâc Musa ba‘de’t-ta‘rîfi’ş-şer‘î meclis-i şer‘-i şerîf-i enverde, mahalle-i mezbûre sâkinelerinden Mustafa Çelebi b. Osman ve zevcesi Hatice mahzarlarında ikrâr ve takrîr-i kelâm edip, mahalle-i mezbûrede vâki‘ bir tarafı yâğhâne ve bir tarafı yine kendi mülkü? ve bir tarafdan ba‘zan el-Hâc İbrahim ba‘zan Ahmed Ağa menzili ve bir tarafdan tarîk-i âm ile mahdûd fevkānî [34b] bir oda ve bir sofa ve mahtab [ve] bi’r-i mâ ve cüneyne ve kenîfi müştemil mülk menzilimi, bundan akdem mezbûretân Mustafa Çelebi ve Hatice’ye ale’l-iştirâki’s-seviy bey‘-i kat‘î ile yüz on guruşa bey‘ ve teslîm, onlar dahi iştirâ ve kabûl ve kabz edip, semeni olan meblağ-ı mezbûr yüz on guruşu mezbûrân yedlerinden tamâmen ahz u kabz eylediğimden sonra menzili mezbûrun tûlen yirmi beş zirâ‘ ve arzan iki zirâ‘ bi hesâb-ı terbî‘î elli zirâ‘ arsası tarîk-i hâs olduğu lede’ş-şer‘i’l-enver zâhir ve mütehakkik olup, menzili mezbûrun reddi lâzım olmağla, hâlâ bey‘-i mezbûru fesh ve ikāle ve menzili mezkûru mezbûr Mustafa Çelebi ve Hatice Hâtun bana red ve teslîm, ben dahi tesellüm ve kabz eylediğimden sonra mezbûrân Mustafa Çelebi ve Hatice Hâtun menzili mezbûrun atîk ebniyesini ta‘mîr ve termîme altmış guruş harc ve sarf etmişdik ve bundan taleb ve da‘vâ sadedinde olmalarıyla beynimizde ba‘de’n-nizâ‘ muslihûn tavassutu ile ben mezbûrân Mustafa Çelebi ve Hatice Hâtun ile meblağ-ı mezbûr altmış guruş da‘vâsından kırk guruş üzerine sulh olduğumda, mezbûrân dahi sulh-ı mezbûru kabûl edip, semen-i mezbûr yüz on guruş ile bedel-i sulh-ı mezbûr kırk guruş ki, cem‘an yüz elli guruş mezbûrân Mustafa Çelebi ve Hatice Hâtun’a zimmetinde vâcibü’l-edâ deynimdir dedikde, gıbbe’t-tasdîki’l-mu‘teberi’l-vicâhî, mâ vaka‘a bi’t-taleb ketb olundu. Fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Halîfe b. Abdullah, Osman b. Abdullah, Süleyman [b.] Hasan, el-Hâc Hasan, Ahmed Çelebi b. Mehmed, Yağcı Ahmed Çelebi.

(BAB54 - cilt: 20, sayfa: 193 - Hüküm no: 212 - Orijinal metin no: [34a-4])﻿

﻿

﻿

213. Hüküm

Hasan Beşe b. Hüseyin ve karısının tasarrufundaki vakıf menzilin devrine mütevelli tarafından engel olunmaması

Vilâyet-i Anadolu’da Kastamonu sancağında Devrekani kazâsına tâbi‘ Karalı nâm karye ahâlîsinden olup, kendi tarafından asıl ve zevcesi Muammer bt. Abdullah b. [Abdu]rrahman tarafından vech-i âtî-i mezbûre vekâlet iddi‘â eden bâ‘isü’l-vesîka Hasan Beşe b. Hüseyin nâm kimesne meclis-i şer‘-i şerîfde, mahmiye-i İstanbul’da vâki‘ merhûm Şeyhülislâm Hamîd Efendi Vakfı’na mütevellî olan Halil Ağa b. Mehmed mahzarında takrîr-i da‘vâ ve tasvîr-i müdde‘â edip, vakf-ı mezbûrdan olup mahmiye-i mezbûrede Kasab Timurhan mahallesinde bir tarafdan yine vakf-ı mezbûr ve bir tarafdan Mustafa Efendi menzili ve bir tarafdan tarîk-i hâs ve bir tarafdan tarîk-i âm ile mahdûd menzil, işbu temessük nâtık olduğu icâreteyn-i ma‘lûmeteyn ile nısfı benim ve nısf-ı âharı zevcem mezbûrun taht-ı tasarrufunda olup, mezbûre Muammer menzili mezkûrdan hissesi olan nısf-ı şâyi‘i âhara ferâğa beni vekîl, ben dahi vekâlet-i mezbûreyi kabûl etmemle menzili mezkûru asâleten ve vekâleten bedel-i misli ile âhara ferâğ murâd eylediğimde, mütevellî-i mezbûr mâni‘ olup suâl olunup vech-i muharrer mâni‘ olmamak üzre tenbîh olunmak matlûbumdur dedikde, gıbbe’s-suâl mütevellî-i mesfûr [cevâbında] kaziyye minvâl-i meşrûh üzre olduğunu ikrâr, lâkin müdde‘î-i mezbûrun vech-i muharrer vekâletin inkâr edicek, müdde‘î-i mezbûrdan vekâlet-i mahkiyesini mübeyyin beyyine taleb olundukda, udûl-i müslimînden olup kazâ-i mezbûra tâbi‘ Pazarköyü’nden Mustafa b. Ali ve fi’l-asl Kastamonu ahâlîsinden olup mahmiye-i mezbûrda Monla Hüsrev mahallesinde sâkin Mehmed b. Abdurrahman nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müdde‘î-i mezbûrun zevcesi merkūme Muammer bt. Abdullah b. Abdurrahman menzili mezkûrdan nısf hissesini bâ-izn-i mütevellî âhara ferâğ ve tefvîze mezbûr Hasan Beşe’yi bizim huzûrumuzda vekîl edip, ol dahi vekâlet-i mezbûreyi kabûl eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle vekîl-i mezbûrun zevcesinin hissesine dahi bedel-i misli ile ferâğa mâni‘ olmamak üzre mütevellî-i mersûmeye tenbîh olunmağın, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: İbrahim Çelebi [b.] Ahmed el-muhzır, Ali b. Bâli muhzır, Çavuşzâde Mehmed Efendi, Mustafa Çelebi b. Ali ve gayruhüm.

(BAB54 - cilt: 20, sayfa: 194 - Hüküm no: 213 - Orijinal metin no: [34b-1])﻿

﻿

﻿

214. Hüküm

Emetullah bt. Mehmed’in eski kocasından olan kızı Ayşe’nin geçimini kendi üzerine alması

Mahmiye-i İstanbul’da Şehremini kurbunda Mustafa Ağa mahallesi sâkinelerinden Emetullah Hâtun bt. Mehmed ba‘de ta‘rîfi’ş-şer‘î meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, zevc-i mutallıkım işbu Cafer b. Receb’in firâşından hâsıla ve benden mütevellide işbu sagīre Ayşe’yi babası mezbûr beslemek üzre bana teslîm edip, ben dahi kezâlik mezbûrun firâşından hâsıla ve benden mütevellide ve hâlâ hacr ve terbiyemde olan işbu sagīre kızım Sabiha’yı târih-i kitâbdan iki bin yüz altmış gün tamâmına değin kendi mâlım ile infâk ve iktisâ eylemek üzre ta‘ahhüd eyledim dedikde, mâ hüve’l-vâki‘ bi’t-taleb ve’l-ibtiğā ketb ve imlâ olundu. Fi’l-yevmi’s-sâmin min Recebi’l-ferd sene 1102.

Şuhûdü’l-hâl: Ahmed Çelebi b. Şaban, Berber Ali Çelebi ( ), İbrahim Çelebi b. Ahmed, İbrahim b. Ahmed, Mehmed b. Hasan, Ahmed b. Ahmed.

(BAB54 - cilt: 20, sayfa: 195 - Hüküm no: 214 - Orijinal metin no: [34b-2])﻿

﻿

﻿

215. Hüküm

Ali b. Vakkas’ın kaybolan atının kendisine iadesi

Mahmiye-i İstanbul’da Mi‘mâr Sinan mahallesi sükkânından işbu râfi‘ü’l-kitâb Ali b. Abdullah nâm kimesne meclis-i şer‘-i şerîf-i enverde, Yusuf Ağa b. Abdullah nâm kimesne tarafından husûs-ı âti’l-beyâna vekîl olduğu Hüseyin Çavuş b. Abdürrezzak ve Ömer b. Abdülkādir şehâdetleriyle şer‘an sâbite ve sübût-ı vekâletini ilm-i şer‘î lâhık olan Ali b. Hüseyin nâm kimesne mahzarında üzerine da‘vâ ve takrîr-i kelâm edip, işbu meclis-i şer‘de mevcûd ve müşâhed ve vekîl-i mezbûr yedinde olan bir re’s iğdiş Bârgir mülküm olup târih-i kitâbdan dört ay mukaddem mahmiye-i mezbûrede Sultan Bayezid Câmi‘-i şerîfi kurbunda vâki‘ Vezneciler Kapısı’nda mülkünden zâyi‘ olmuşdu. Hâlâ müvekkili mezbûr mârru’z-zikr Bârgire bi gayri hakkın fuzûlen vaz‘-ı yed eder, suâl olunup müvekkili mezbûrun kasr-ı yedine ve vekîl-i merkūma Bârgir-i mezbûrun bana teslîme tenbîh olunması matlûbumdur dedikde, gıbbe’s-suâl mezbûr cevâbında, müvekkilim mezbûr Yusuf Ağa zikr olunan Bârgiri târih-i kitâbdan yirmi gün mukaddem canbâz tâifesinden el-Hâc Mehmed b. Derviş nâm kimesneden üç bin beş yüz akçe semen-i medfû‘a iştirâ ve kabz edip mülk-i müşterâsı olmak üzre vaz‘-ı yed eder, müdde‘î-i mezbûrun vech-i muharrer üzre mülkünden zâyi‘ olduğu ma‘lûmum değildir deyicek, müdde‘î-i mezbûrdan müdde‘âsını mübeyyine beyyine taleb olundukda, udûl-i müslimînden el-Hâc Ahmed Çelebi b. Osman ve Hasan b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu meclis-i şer‘de mevcûd ve müşâhed vekîl-i mezbûr yedinde olan bir re’s kır iğdiş Bârgir müdde‘î-i mezbûrun mülkü olup târih-i kitâbdan dört ay mukaddem mahmiye-i mezbûrede Sultan Bayezid Câmi‘-i şerîfi kurbunda vâki‘ Vezneciler Kapısı kurbunda mülkünden zâyi‘ olmuşdu. Biz bu husûsa bu vech üzre şâhidleriz, şehâdet dahi ederiz deyu her biri şehâdet-i şer‘iyye ettiklerinde ba‘de’t-ta‘dîl ve’t-tezkiye şehâdetleri makbûle olmağın, müdde‘î-i mezbûr tahlîf-i şer‘î ile tahlîf olundukdan sonra mûcebince zikr olunan Bârgiri müdde‘î-i mezbûre edâ ve teslîme vekîl-i mezbûre tenbîh birle, mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa b. Şaban, Abdullah Efendi el-kâtib, Ahmed b. Ahmed.

(BAB54 - cilt: 20, sayfa: 195 - Hüküm no: 215 - Orijinal metin no: [35a-1])﻿

﻿

﻿

216. Hüküm

Hamal Fazlullah b. Şaban’ın alacak davasının reddi

Hamal tâifesinden olup mahmiye-i İstanbul’da Haydarpaşa mahallesinde sâkin Fazlullah b. Şaban nâm kimesne meclis-i şer‘-i şerîf-i enverde, işbu bâ‘isü’l-vesîka Hasan b. Abdullah mahzarında üzerine da‘vâ ve takrîr-i kelâm edip, bundan akdem hamal tâifesinden taraf-ı saltanat-ı aliyye’den kürekçi bedeli fermân olunmakla, meblağ-ı ma‘lûmü’l-mikdâr bedel-i mezbûr beynlerinde tahammüllerine göre tevzî‘ ve taksîm eylediklerinde cümlenin izniyle mezbûr Hasan tarafından vekâleten meblağ-ı maksûm-ı mezbûru cem‘ ve tahsîl ve mahalline teslîm etmeğin, ben dahi hisseme isâbet eden iki guruşu yedimden ahz ve mahalline vermeyip kendi mesârifine sarf etmekle zimmetinde hakkım kalmağın, hâlâ merkūm Hasan’a suâl olunup meblağ-ı mezbûr iki guruşu bana red ve teslîme tenbîh olunmak matlûbumdur dedikde, gıbbe’s-suâl merkūm Hasan cevâbında, müdde‘î-i mezbûrdan ber vech-i muharrer iki guruşu ahz ve mahalline teslîm eyledim deyu zimmetinde kaldığını inkâr edicek, müdde‘î-i mezbûrdan da‘vâsına mutâbık beyyine taleb olundukda ityân-ı beyyineden izhâr-ı acz edip istihlâf etmeğin, mezbûr Hasan kabzını i‘tirâf eylediği iki guruşu ber vech-i meşrûh mahalline verip zimmetinde ol vechile müdde‘î-i mezbûre iki guruş hakkı kalmadığına yemîn teklîf olundukda, ol dahi alâ vefki’l-mes’ûl yemîn bi’llahi te‘âlâ etmeğin, mûcebince müdde‘î-i mezbûr bilâ-sebeb bî-vech mu‘ârazadan men‘ olunup, mâ vaka‘a bi’t-taleb ketb olundu. Fî gurreti Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mehmed b. Ahmed, Ahmed b. Ahmed.

(BAB54 - cilt: 20, sayfa: 196 - Hüküm no: 216 - Orijinal metin no: [35a-2])﻿

﻿

﻿

217. Hüküm

Kadı Abdülmümin Efendi’nin kölesi Yusuf’u azat etmesi

Sâbıkan Mahalle-i Kübrâ kadısı olan mefharu’l-kuzâti’l-müteşerri‘în Abdülmümin Efendi meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip, bana rıkkını mu‘terif olan işbu uzun boylu açık kaşlı sarı elâ gözlü Rûsiyyü’l-asl bâ‘isü hâze’l-kitâb Yusuf b. Abdülvehhâb nâm abd-i memlûkümü, hasbeten lillâhi te‘âlâ mâlımdan tahrîr ve i‘tâk ve zümre-i ahrâr-ı asliyyeye idrâc ve ilhâk eyledim. Ba‘de’l-yevm mevsûf-ı mezbûr Yusuf sâir ahrâr-ı asliyyîn gibi hür olup üzerinde velâ-i şer‘îden gayrı hakkım kalmadı dedikde, mâ vaka‘a bi’t-taleb ketb olundu. Fi’l-yevmi’s-sânî min Cumâdelâhire sene 1102.

Şuhûdü’l-hâl: Yahya Çelebi b. ( ), es-Seyyid Ömer Çelebi b. ( ), Abdullah Efendi câbî, Fahrü’l-kuzât Yusuf Efendi (…).

(BAB54 - cilt: 20, sayfa: 196 - Hüküm no: 217 - Orijinal metin no: [35a-3])﻿

﻿

﻿

218. Hüküm

Angoli v. Yani’nin menzilini Dimitri v. Palaş’a satması

Havâss-ı Aliyye kazâsına tâbi‘ Ayapa nâm karye sükkânından olup, mahmiye-i İstanbul’da Kiremitçi mahallesinde sâkin Angoli v. Yani nâm zimmî meclis-i şer‘-i şerîf-i enverde, işbu bâ‘isü’s-sifr Dimitri v. Palaş muvâcehesinde ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup, karye-i mezbûrede vâki‘ bir tarafdan Ali Çelebi mülkü ve bir tarafdan Dimitri mülkü ve iki tarafdan tarîk-i âm ile mahdûd fevkānî ve tahtânî iki bâb oda ve havlu ve bir mikdâr bahçeyi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık Dimitri’ye on bir guruşa tarafeynden îcâb ve kabûlü hâviye ve şurût-ı müfsideden ârî bey‘-i bâtt-ı sahîh-i şer‘î ile bey‘ ve teslîm, ol dahi ber vech-i muharrer iştirâ ve tesellüm ve temellük ve kabûl ettiğinden sonra semeni olan meblağ-ı mezbûr on bir guruşu mezbûr Dimitri yedinden bi’t-tamâm ve’l-kemâl ahz u kabz edip, ba‘de’l-yevm menzili mahdûd-ı mezkûru mahallinde zabt ve tasarrufa mezbûr Dimitri’yi taslît eyledim. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu.

Şuhûdü’l-hâl: İbrahim Çelebi b. Ahmed, Mehmed b. Hasan, Ahmed b. Ahmed, Hüseyin b. Abdullah, Yani v. Miço, Yamandi v. Bağdasar, Yuvan v. Niko, Râhib Papaz.

(BAB54 - cilt: 20, sayfa: 197 - Hüküm no: 218 - Orijinal metin no: [35b-1])﻿

﻿

﻿

219. Hüküm

Fâtıma bt. Abdullah’ın tereke tahsili için Mehmed Beşe b. Ahmed’i vekil tayin etmesi

Fi’l-asl vilâyet-i Anadolu’da medîne-i Tokat ahâlîsinden olup, mahmiye-i İstanbul’da Âşık Paşa mahallesinde mutavattın oldukdan sonra vefât eden Nasuh b. Yusuf b. Abdurrahman’ın zevce-i menkûhası Fâtıma bt. Abdullah nâm hâtun zâtını ma‘rifet-i şer‘iyye ile ârifân olan Abdurrahman b. Mustafa ve Mehmed b. Ahmed ta‘rîfleriyle mu‘arrefe oldukdan sonra meclis-i şer‘-i şerîf-i enverde, işbu bâ‘isü’l-kitâb Mehmed Beşe b. Ahmed mahzarında takrîr-i kelâm ve ta‘bîr ani’l-merâm edip, zevce-i müteveffâ-yı mezbûr Nasuh zimmetinde mütekarrir ve ma‘kūdun aleyh olan yedi bin akçe mehr-i müeccelim ve medîne-i mezbûrede sâir veresesi yedlerinde olan menzil ve sâir metrûkâtdan hisse-i irsiyemi vaz‘-ı yed edenlerden taleb ve da‘vâ ve ahz u kabz ve bana îsâle ve husûs-ı mezbûr mütevakkıf olduğu umûrun cümlesine mezbûr Mehmed Beşe’yi tarafımdan vekîl ve nâib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve hizmeti lâzımesin kemâ-yenbağī edâya ta‘ahhüd etmeğin, işbu vesîka bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Ahmed Ağa b. Abdi, Ahmed b. Sefer, Ahmed b. Ali, Ahmed b. Süleyman ve gayruhüm.

(BAB54 - cilt: 20, sayfa: 197 - Hüküm no: 219 - Orijinal metin no: [35b-2])﻿

﻿

﻿

220. Hüküm

Hasan Ağa b. Abdullah’ın Mehmed Ağa b. Ramazan’da alacağı olduğu

Vilâyet-i Rumeli’nde Hırsova kazâsına tâbi‘ Baltacı nâm karyede sâkin Hasan Ağa b. Abdullah b. Abdurrahman tarafından zikr-i âtî meblağı taleb ve da‘vâya ve husûs-ı mezbûr mütevakkıf olduğu umûrun küllîsine vekîli olup, yine Hırsova ahâlîsinden İbrahim Kapudan b. Osman b. Muharrem nâm kimesneler şehâdetleriyle şer‘an vekâleti sâbite ve sübût-ı vekâletine hükm-i şer‘î lâhık olan Ebûbekir Ağa b. Halil meclis-i şer‘-i şerîf-i enverde, Mehmed Ağa b. Ramazan nâm kimesne mahzarında ikrâr ve takrîr-i kelâm edip, müvekkilim mezbûr Hasan Ağa işbu yedimde olan deyn temessükü nâtık olduğu üzre bin doksan yedi senesi Şa‘bânü’l-mu‘azzamın on sekizinci günü mezbûr Mehmed Ağa’ya yedimden elli esedî guruş ikrâz ve teslîm, ol dahi iktirâz ve tesellüm ve kabz edip, meblağ-ı mezbûr zimmetinde lâzımü’l-edâ deyn olduğunu nâtık yedine mümzâ ve mahtûm temessük dahi vermeğin, hâlâ suâl olunup meblağ-ı mezbûru vekâletime binâ’en bana edâ ve teslîme mezbûr Mehmed Ağa’ya tenbîh olunmak matlûbumdur deyip mazmûnu takrîr-i meşrûhuna mutâbık deyn temessükü dahi ısdâr etmeğin, gıbbe’s-suâl mezbûr Mehmed Ağa cevâbında, fi’l-hakīka târih-i mezbûrda müvekkilim mezbûr Hasan Ağa’dan yedi yüz elli guruş iktirâz ve kabz ve tesellüm ve yedine deyn temessükü verdiğini ikrâr, lâkin deyn-i mezkûru mezkûr Hasan Ağa’ya tamâmen edâ ve teslîm etmişdim deyu def‘le mukābele edicek, gıbbe’s-suâl ve’l-inkâr, mezbûr Mehmed Ağa’dan def‘-i meşrûhuna beyyine taleb olundukda ityân-ı beyyine için istimhâl etmeğin, mehl-i şer‘î birle ba‘de’l-imhâl müddet-i mehil münkaziye olup ityân-ı beyyineden aczi nümâyân olmağın, mevkūfen ale’l-yemîn mûcebiyle ba‘de’l-hükm, mâ vaka‘a bi’t-taleb ketb olundu. Fi’l-yevmi’s-sânî min Cumâdelâhire li sene 1102.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Mustafa Çelebi b. Şaban.

(BAB54 - cilt: 20, sayfa: 198 - Hüküm no: 220 - Orijinal metin no: [35b-3])﻿

﻿

﻿

221. Hüküm

Hüseyin Çelebi b. Ahmed’in yerine hac için vekil ve nâzır tayin etmesi

Husûs-ı câ’î’l-beyânın mahallinde tahrîri iltimâs olunmağın savb-ı şer‘-i münîrden irsâl olunan mevlânâ es-Seyyid Abdülmu‘tî Efendi mahmiye-i İstanbul’da Emîn Nureddin mahallesinde sâkin Hüseyin Çelebi b. Ahmed b. Müstecâb’ın menziline varıp, zeyl-i kitâbda muharrerü’l-esâmi udûl-i müslimîn ve sikāt-ı muvahhidîn huzûrunda akd-i meclis-i şer‘-i nebevî ettikde, meclis-i ma‘kūd-ı mezkûrda medîne-i hazret-i Ebâ Eyyûb-i Ensârî -aleyhi rıdvânü’l-Bârî- mahallâtından Câmi‘-i kebîr mahallesi sükkânından olup, mukaddemâ edâ-i hacc-ı şerîf eden el-Hâc Numan b. Mehmed mahzarında ikrâr ve takrîr-i kelâm edip, hâlâ ben alîl ve sâhib-i firâş olup bi nefsihî edâ-i hacc-ı şerîfden âciz olmağla, işbu sene-i mübârekede menâsik-i eimme-i Hanefiyye üzre benim için edâ-i hacc-ı şerîf etmeğe merkūm el-Hâc Numan’a emr edip ve nafaka deyu yedine ahlas-ı mâlımdan işbu seksen yaldız altını def‘ ve teslîm ve eğer ba‘de edâi’l-hac nafaka olan meblağ-ı mezbûr seksen yaldız altından fazla kalırsa fazla-i mezbûremi kendi nefsine hibe edip ve kendi nefsi için ittihâb ve kabûle tarafımdan mezbûr el-Hâc Numan’ı tevkîl eylediğimde, ol dahi ba‘de’l-kabûl kezâlik bu sene-i mübârekede âzim-i hacc-ı şerîf olan Muhzırlar Kethüdâsı fahrü’l-akrân işbu el-Hâc Mustafa Çelebi b. el-Hâc Ahmed’i me’mûr-ı mezbûr el-Hâc Numan’ın üzerine nâzır ta‘yîn eyledim dedikde, mezbûr el-Hâc Numan dahi emr-i mezkûr[da] Hüseyin Çelebi’yi tasdîk ve meblağ-ı mezbûr seksen yaldız altını ber vech-i meşrûh yedinden tamâmen ahz u kabz ettiğinden sonra vech-i mübeyyen üzre emr-i merkūm için edâ-i hacc-ı şerîfe kemâ hüve hakkuhû kazâ-i menâsik-i latîfe etmek üzre ta‘ahhüd ve iltizâm edip ve merkūm Mustafa Çelebi dahi nezâret-i mezbûreyi kabûl etmeğin, vâki‘ hâli mevlânâ-yı mezkûr mahallinde tahrîr, ba‘dehû ma‘an ba‘s olunan Mustafa Çelebi b. Mehmed ve İbrahim Çelebi b. Ahmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ min Cumâdelâhire sene 1102.

Şuhûdü’l-hâl: Abdurrahman Efendi b. Mehmed, el-Hâc Sâlih Çelebi b. Receb, Abdurrahman b. Abdullah, Hüseyin Ağa b. Ahmed, Ahmed Çelebi b. Hüseyin.

(BAB54 - cilt: 20, sayfa: 199 - Hüküm no: 221 - Orijinal metin no: [36a-1])﻿

﻿

﻿

222. Hüküm

Mehmed Çelebi b. İsa’nın tarla ve bahçesini Ahmed Efendi b. Ali’ye kiraya vermesi

Vilâyet-i Anadolu’da Bolu sancağında Eflani kazâsına tâbi‘ Afşar-ı Örencik nâm karye sükkânından Mehmed Çelebi b. İsâ meclis-i şer‘-i şerîf-i enverde, yine karye-i mezbûrede sâkin işbu bâ‘isü’l-kitâb Ahmed Efendi b. Ali mahzarında ikrâr ve takrîr-i kelâm edip, taht-ı tasarrufumda olup karye-i mezbûre sınırı dâhilinde mevâzi‘-i adîdede vâki‘ lede’l-ahâlî ve’l-cîrân ma‘lûmü’l-hudûd sekiz kıt‘a tarlamı ve bir kıt‘a mülk bahçemi safka-i vâhide ile beher sene üç keyl buğday ve üç keyl şa‘îr olmak üzre târih-i kitâbdan yedi sene tamâmına değin yirmi bir keyl buğday ve yirmi bir keyl arpaya merkūm Ahmed Efendi’ye îcâr-ı sahîh ile îcâr edip, ol dahi vech-i meşrûh üzre istîcâr ve kabûl ettiğinden sonra mârru’z-zikr sekiz kıt‘a tarlamı ve bir kıt‘a bahçemi mahallinde kabz ve tasarrufa merkūm Ahmed Efendi’yi taslît eyledim dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Fahrü’l-kuzât Abdülaziz Efendi b. Fazlullah Efendi, Ali Bey b. Abdi, Mehmed Çelebi b. Zülfikar, Ahmed Çelebi b. Abdülaziz Efendi, Ali Çelebi b. Abdüsselâm Efendi, Mehmed Çelebi b. Hasan.

(BAB54 - cilt: 20, sayfa: 200 - Hüküm no: 222 - Orijinal metin no: [36a-2])﻿

﻿

﻿

223. Hüküm

Hatice bt. Ali’nin eski kocası Dede Mehmed Halife b. Abdullah ile mehir ve nafaka davasında sulh olduğu

Mahmiye-i İstanbul’da Davud Paşa mahallesi sâkinelerinden olup zâtını ma‘rifet-i şer‘iyye ile ârifân olan Mesud Efendi b. Mehmed ta‘rîfleriyle mu‘arrefe olan Hatice bt. Ali nâm hâtun meclis-i şer‘-i şerîf-i enverde, zevc-i sâbıkı işbu sâhibü’l-kitâb Dede Mehmed Halîfe b. Abdullah mahzarında ikrâr ve takrîr-i kelâm edip, mezbûr Dede Mehmed zevcim olup beni tatlîk etmekle zimmetinde mütekarrir ve ma‘kūdun aleyh olan bin akçe mehr-i müeccelimi ve nafaka-i iddet-i mu‘ayyenem için kadr-i ma‘rûf nafaka taleb ve da‘vâ eylediğimde, ol dahi cevâbında sen benimle mehr-i müeccelin olan meblağ-ı mezbûr ve nafaka iddet-i mu‘ayyene-i ma‘lûmeyi ve me’ûnet-i süknân dahi kendi üzerine olmak üzre muhâla‘a-i sahîha-i şer‘iyye ile muhâla‘a olmuşdun demekle, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûrumdan beni mezbûr Dede Mehmed ile yedi yüz akçe üzerine sulh eylediklerinde, ben dahi meblağ-ı mezbûru kabûl ve bedel-i sulh olan meblağ-ı mezbûr yedi yüz akçeyi mezbûrun yedinden tamâmen ahz u kabz edip, fîmâ-ba‘d mehr-i mezbûr ve nafaka-i iddet-i ma‘lûme ve me’ûnet-i süknâm da‘vâsından ve bi’l-cümle hukūk-ı zevciyyete müte‘allika târih-i kitâba gelince âmme-i da‘vâdan mezbûrun zimmetini ibrâ-i âmm-ı râfi‘ü’l-hisâm ile ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelâhire sene 1102.

Şuhûdü’l-hâl: Mehmed Çelebi b. Hüseyin, Mehmed Çavuş b. Abdullah, Arab Hüseyin (…), (…) b. Mehmed ve gayruhüm.

(BAB54 - cilt: 20, sayfa: 200 - Hüküm no: 223 - Orijinal metin no: [36a-3])﻿

﻿

﻿

224. Hüküm

Ayşe bt. Abdullah’ın mehir davasının reddi

Mahmiye-i İstanbul’da Sancakdâr Hayreddin mahallesinde sâkin olup zâtını ma‘rifet-i şer‘iyye ârifân el-Hâc Ali b. Abdullah ve Mehmed b. Mehmed ta‘rîfleriyle mu‘arrefe olan Ayşe bt. Abdullah nâm hâtun meclis-i şer‘-i hatîr-i lâzımü’t-tevkīrde, zevc-i sâbıkı işbu bâ‘isü’l-kitâb Selim Çelebi b. Ebûbekir mahzarında üzerine da‘vâ ve takrîr-i kelâm edip, mezbûr Selim Çelebi zevcim olup bin yüz bir senesi Recebü’l-ferd’inin yedinci günü beni tatlîk etmekle, suâl olunup zimmetinde ma‘kūdun aleyh olan dört bin akçe mehr-i müeccelimi bana edâ ve teslîme tenbîh olunmak matlûbumdur dedikde, gıbbe’s-suâl mezbûr Selim Çelebi cevâbında, fi’l-hakīka mezbûre Ayşe zevcem olup, lâkin târih-i mezkûrda benimle hüsn-i zindegânîsi olmamağla zimmetimde ma‘kūdun aleyh olan dört bin akçe mehr-i müecceli ve nafaka-i iddet-i ma‘lûmesi üzerine ve me’ûnet-i süknâsı dahi kendi üzerine olmak üzre târih-i mezbûrda Bâb nâibi olan umdetü’l-müderrisîn Muharrem Efendi b. Mustafa huzûrunda benimle muhâla‘a-i sahîha-i şer‘iyye ile muhâla‘a edip, ben dahi hul‘-ı mezbûru ba‘de’l-kabûl hukūk-ı zevciyyete ve ol târihe gelince beynimizde cereyân eden ahz u i‘tâ ve mu‘âmelât-ı şettâ ve hukūk-ı ma‘lûme ve mechûleye müte‘allika âmme-i da‘vâdan beni ibrâ-i âmm-ı kātı‘ü’n-nizâ‘ ile ibrâ ve iskāt edip, hattâ mûmâ-ileyh husûs-ı mezbûru tahrîr ettirdip yedime teslîm etmişidi deyu nâib-i mûmâ-ileyhin imzâsıyla mümzâ ve hatmi ile mahtûme ve târih-i mezkûr ile müverraha bir kıt‘a hüccet ibrâz edip, mezbûre Ayşe muvâcehesinde feth ve kırâ’at olundukda mazmûnu min-külli’l-vücûh takrîr-i meşrûhuna mutâbık bulunmağın, gıbbe’l-istintâk mezkûre Ayşe mazmûn-ı hüccet-i mezkûreyi tav‘an ikrâr ve i‘tirâf etmeğin, mûcebiyle mezbûre Ayşe Hâtun ber vech-i meşrûh bî-vech mütâlebeden men‘ olunup, işbu vesîka-i enîka alâ mâ hüve’l-hakīka gıbbe’l-ibtigā ketb ve imlâ olundu. Fi’l-yevmi’s-sâlis min Cumâdelâhire li sene isneteyn ve mi’e ve elf.

Şuhûdü’l-hâl: Ali Çelebi b. Abdullah, Mehmed Efendi b. Mustafa İmâmzâde, es-Seyyid Abdülmu‘tî Efendi, Ebûbekir Çelebi b. el-Hâc Abdi, İbrahim Çelebi b. Ahmed.

(BAB54 - cilt: 20, sayfa: 201 - Hüküm no: 224 - Orijinal metin no: [36b-1])﻿

﻿

﻿

225. Hüküm

Kayseri Metropoliti Yermakos v. Toma’nın İğnadyos’dan şikâyeti

Ruhban tâifesinden işbu bâ‘isü’l-vesîka Yermakos v. Toma nâm râhib meclis-i şer‘-i şerîf-i enverde, yine tâife-i mezbûreden İğnadyos v. Yani muvâcehesinde üzerine da‘vâ ve takrîr-i kelâm edip, ben işbu yedimde olan berât-ı şerîf-i âlîşân nâtık olduğu üzre beş altı seneden beri Kayseriye ve tevâbi‘inde vâki‘ kefere tâifesinin metropolidi olup, zikr-i âtî meblağı cem‘ ve tahsîl ve kabzına olanlara teslîme ben me’mûr iken, mezbûr İğnadyos zikr olunan metropolidlik kendiye teveccüh olmuş değilken bin doksan dokuz senesi Saferü’l-hayr’ın on sekizinci gününden üç sene tamâmına değin mârru’l-beyân metropolidliği zabt ve mahsûlâtını kabz etmeğin, hâlâ suâl olunup takrîr ve tahrîr olunmak matlûbumdur dedikde, gıbbe’s-suâl mezbûr İğnadyos cevâbında, fi’l-hakīka hâl bâlâda şerh ve beyân olunan minvâl üzre olup, lâkin mezbûr Yermakos’un berât-ı şerîf-i âlîşân ile metropolidliği kendi mesârifine sarfla istihlâk edip, müdde‘î-i merkūm sene-i mezkûre rüsûm-ı âdiyesin mahallinde teslîm etmekle, meblağ-ı mezbûru edâ ve teslîm lâzım geldiğini ikrâr, ziyâde kabzını inkâr edicek, müdde‘î-i mezbûrdan ziyâde da‘vâsını beyâna havâle olunup, işbu vesîka ketb ve terkīm olundu. Fî evâhiri Cemâziyelevvel li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Mehmed, diğer İbrahim Çelebi b. Ahmed, Ali b. Bâli ve gayruhüm.

(BAB54 - cilt: 20, sayfa: 202 - Hüküm no: 225 - Orijinal metin no: [36b-2])﻿

﻿

﻿

226. Hüküm

Mustafa Efendi b. Yahya’nın kölesi Süleyman’ı azat etmesi

Mahmiye-i İstanbul’da Harâccı Muhyiddin mahallesinde sâkinelerinden umdetü’l-eşbâh Mustafa Efendi b. Yahya tarafından ıtk-ı âti’z-zikri ikrâra vekîl olup, Mustafa Bey b. Hasan? ve Ahmed Bey b. Mustafa nâm kimesneler şehâdetleriyle şer‘an vekâleti sâbite olan fahrü’l-e’imme Hasan Efendi b. Mustafa meclis-i şer‘-i şerîf-i enverde bi’l-vekâle ikrâr ve takrîr-i kelâm edip, müvekkilim mûmâ-ileyh Mustafa Efendi’ye rıkkını i‘tirâf eden işbu uzun boylu açık kaşlı gök elâ gözlü kumral sakallı Rûsiyyü’l-asl Süleyman b. Abdullah nâm abd-i memlûkünü hasbeten lillâhi te‘âlâ ve taleben li merzâti rabbihi’l-a‘lâ mâlından ihrâc ve ahrâr-ı asliyyîn silkine idhâl ve idrâc edip, ba‘de’l-yevm mevsûf-ı mezbûr Süleyman ahrâr-ı asliyyîn gibi hür olup, üzerinde hakk-ı velâdan gayrı medhali kalmadı dedikde, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: İsmail Çelebi b. Receb Ağa, Mehmed Çelebi b. Receb Ağa, Halil Ağa b. Mustafa, Ahmed Ağa b. İbrahim, Mehmed Çelebi b. Ahmed, İbrahim Çelebi b. Ahmed.

(BAB54 - cilt: 20, sayfa: 202 - Hüküm no: 226 - Orijinal metin no: [36b-3])﻿

﻿

﻿

227. Hüküm

Mahmud Ağa b. Abdi’nin menzillerini kardeşi Hacı Mustafa Efendi’ye satıp bazı emlâkının da kullanım hakkını devretmesi

Husûs-ı âti’l-beyânın mahallinde ketb ü tahrîri iltimâs olunmağın, savb-ı şer‘den irsâl olunan İbrahim Efendi b. el-Hamid’i mahmiye-i İstanbul’da Avratpazarı kurbunda Kiçi Hâtun mahallesinde vâki‘ umdetü’l-emâcid ve’l-ekârim Mahmud Ağa b. Abdi’nin menziline varıp, zeyl-i kitâbda muharrerü’l-esâmi huzûrlarında akd-i meclis-i şer‘-i nebevî eyledikde, mûmâ-ileyh Mahmud Ağa meclis-i ma‘kūd-ı mezbûrda, li ebeveyn er karındaşı umdetü erbâbi’t-tahrîr ve’l-kalem zübdetü ashâbi’t-tastîr ve’r-rakam hâlâ tezkireci-i evvel olan el-Hâc Mustafa Efendi mahzarında ikrâr ve takrîr-i kelâm edip, akd-i âti’z-zikrin sudûruna değin silk-i mülkümde münselik olup, mahalle-i mezbûrda vâki‘ bir tarafı tarîk-i âm ve iki tarafı karındaşım müşârün-ileyh Mustafa Efendi menzili ve bir tarafı ba‘zan Bayram Paşa Medresesi ve ba‘zan Sâlih Çelebi menzili ve ba‘zan İbrahim Paşa Mektebi ile mahdûd ve hâriciyesi üç tabaka olup tabaka-i ulyâda üç bâb oda ve bir havuzlu hamam ve bir camekan odası ve dehliz ve bir kiler odası ve bir cüneyne odası ve bir sofa ve bir köşk ve tabaka-i vustâda beş bâb oda ve bir kiler ve sofa ve dehliz ve tahtında iki kebîr ahır ve samanhâne ve bir matbah ve kiler ve havlu ve zât-ı eşcâr-ı müsmire ve gayr-ı müsmire iki kıt‘a cüneyne ve fevkānî ve tahtânî kenîf ve dâhiliyesi kezâlik üç bâb fevkānî oda ve biribiri mukābilinde iki köşk ve sofa ve tahtânî iki bâb oda ve bir hamam ve câmekân odası ve matbah ve mahtab ve iki fevkānî ve tahtânî mahzen ve kenîf ve hadîka-i suğrâyı müştemil mülk menzilimi ve yine menzili mezbûrun mukābelesinde vâki‘ arsasının Kiçi Hâtun Vakfı’na da seksen akçe ve yine Kiçi Hâtun mahallesi müezzinine senede kezâlik seksen akçe mukāta‘ası olup ebniye ve eşcârı mülküm olan bir tarafdan ba‘zan Şahin Ağa Vakfı olan menzil ve ba‘zan Matbah Emîni Mustafa Efendi mülkü ve bir tarafdan tarîk-i âm ile mahdûd bir kahve odası ve bir köşk ve kârgir mahzen ve bodrum ve iki su kuyusu ve zât-ı eşcâr-ı müsmire ve gayr-ı müsmire hadîkayı müştemil menzilimi, bi safkatin vâhidetin tarafeynden îcâb ve kabûlü hâviye bey‘-i bâtt-ı sahîh-i şer‘î ile her kîsesi beş yüz guruş olmak üzre on dört kîse ve dört yüz guruşa karındaşım müşârün-ileyh Mustafa Efendi’ye bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl edip ve yine karındaşım müşârün-ileyhin bâlâda zikr olunan iki tarafda vâki‘ Haremeyn-i Muhteremeyn evkāfından icâreteyn-i ma‘lûmeteyn ile taht-ı tasarrufumda olan bir parça hadîkayı ve zikr olunan arsaları dahi kezâlik müşârün-ileyh Mustafa Efendi’ye bâ-izn-i mütevellî yüz guruş mukābelesinde ferâğ ve tefvîz, ol dahi ber vech-i muharrer tefevvüz ve kabûl ettiğinden sonra min-haysü’l-mecmû‘ semenleri olan meblağ-ı mezbûr on kîse akçeyi müşârün-ileyhin yedinden bi’t-tamâm ahz u kabz eyledim. Ba‘de’l-yevm menzileyn-i mahdûdeynde zikr olunan arsalarda benim aslâ ve kat‘â alâka ve medhalim kalmayıp, müşârün-ileyhin mülk-i müşterâsı ve zikr olunan arsalar dâhil-i havza-i tasarrufu olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’l-vicâhî vâki‘ hâli mevlânâ-yı mezbûr mahallinde ketb ü tahrîr, ba‘dehû ma‘an irsâl olunan Muhzırbaşı Mustafa Çelebi ve İsmail b. Mustafa ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Hattât Osman Efendi, Fahrü’l-akrân Tahir Ağa, Mehmed Efendi [b.] Ali, Hüseyin Efendi el-imâm, el-Hâc Mustafa Efendi, Ali Odabaşı, Yusuf Efendi b. ( ), Erdebilîzâde Ahmed Ağa, İsmail Bey b. Yakub ve gayruhüm.

(BAB54 - cilt: 20, sayfa: 203 - Hüküm no: 227 - Orijinal metin no: [37a-1])﻿

﻿

﻿

228. Hüküm

Kenan b. Abdi ve karısı Hatice bt. Mehmed’in cariyeleri Kâtibe’yi azat etmesi

Mahmiye-i İstanbul’da el-Hâc Hasan mahallesinde sâkin Kenan b. Abdi ve zevcesi Hatice bt. Mehmed nâm hâtun taraflarından husûs-ı âti’l-beyâna vekîl olduğu İbrahim Efendi b. Receb ve Eyüb Efendi b. Ali şehâdetleriyle sâbit olan Abdurrahman Efendi b. Hüseyin meclis-i şer‘de bi’l-vekâle ikrâr edip, müvekkilân-ı mezbûrân kendilere rıkkını mu‘terife olan orta boylu açık kaşlı sarı elâ gözlü Rûsiyyetü’l-asl Kâtibe nâm câriyelerini mâllarından tahrîr ve i‘tâk eylediler. Ba‘de’l-yevm sâir harâyir-i asliyyât gibi hurre olmuşdur dedikde, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Hasan Çelebi, İbrahim Efendi [b.] Receb, Eyüb Efendi [b.] Ali, Solak Bekir, Musa b. Ahmed Çelebi, Demirci Ahmed Beşe ve gayruhüm.

(BAB54 - cilt: 20, sayfa: 204 - Hüküm no: 228 - Orijinal metin no: [37a-2])﻿

﻿

﻿

229. Hüküm

Mehmed Sipahi b. İsmail’in kendisinden haksız yere alınan para hususunda ehl-i örften Hacı Mehmed Ağa b. Abdülgani’nin oğlu ile sulh olması

Vilâyet-i Anadolu’da Antalya sükkânından Mehmed Sipâhi b. İsmail nâm kimesne meclis şer‘-i şerîf-i enverde, fahrü’l-akrân ve’l-misâl el-Hâc Mehmed Ağa b. Abdülganî’nin üvey oğlu tarafından husûs-ı âti’l-beyâna vekîl olduğu el-Hâc Mustafa b. Mehmed ve Hasan b. Ali nâm kimesneler şehâdetleriyle şer‘an sâbite olan Mustafa Efendi nâm kimesne mahzarında ikrâr ve takrîr-i kelâm edip, bundan akdem müvekkili mûmâ-ileyh bizim kazâmızda Zorba Ahmed nâm kimesnenin emvâl ve erzâkını kabza fermân ile geldiğinde, siz mezbûrun etbâ‘ındansız deyu bi gayri hakkın elli guruş ile her bir keyli buçuk guruşa olmak üzre otuz keyl buğdayımı ahz u kabz etmekle, ber vech-i muharrer makbûzu taleb ve da‘vâ eylediğimde beynimizde nizâ‘-ı küllî cereyân etmiş[di]. El-hâletü hâzihî muslihûn tavassut edip da‘vâ-yı mezkûrumdan beni müvekkili mûmâ-ileyh ile iki bin üç yüz elli akçe üzerine sulh eylediklerinde, ben dahi sulh-ı mezbûru [kabûl] ve bedel-i sulh olan meblağ-ı mezbûr iki bin üç yüz elli akçeyi vekîl-i mezbûrdan bi’t-tamâm ve’l-kemâl ahz u kabz edip, husûs-ı mezkûra müte‘allika âmme-i da‘vâ ve münâza‘ât ve muhâsamâtdan müvekkili mûmâ-ileyhin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa b. Şaban, Abdullah Efendi el-kâtib, Abdurrahman Efendi el-kâtib.

(BAB54 - cilt: 20, sayfa: 204 - Hüküm no: 229 - Orijinal metin no: [37a-3])﻿

﻿

﻿

230. Hüküm

Anastas v. Kostantin’in Efanda bt. Todori’den aldığı parayı iade etmesi

Mahrûse-i Galata’da Balık Pazarı kurbunda sâkin iken bundan akdem hâlik olan Yani v. Pavle nâm zimmînin zevce-i metrûkesi ve evlâd-ı sıgārının kıbel-i şer‘den mansûbe vasîleri olan Efanda bt. Todori nâm nasrâniye meclis-i şer‘-i şerîfde, Anastas v. Kostantin nâm zimmî mahzarında asâleten ve vesâyeten üzerine da‘vâ ve takrîr-i kelâm edip, mezbûr Anastas hâlik-i mezbûrun bir kimesneye deyni vardır ana versem gerek deyu beni mağdur edip, hâlik-i mezbûrun terekesinden olmak üzre bi gayri hakkın benden iki yüz elli guruş ahz u kabz edip, lâkin deyn-i mezkûr sâbite olmamağla suâl olunup alıverilmesi matlûbumdur dedikde, gıbbe’s-suâl merkūm Anastas cevâbında, fi’l-vâki‘ hâlik-i mezbûrun el-Hâc Murad nâm kimesneye deynim vardır deyu müdde‘iye-i mezbûreden ancak iki yüz guruş ahz u kabz ettiğini ikrâr ve i‘tirâf ve ziyâde elli guruşu kabz eylediğini münkir olmağın, müdde‘iye-i mezbûreden ziyâde da‘vâsını mübeyyin beyyine taleb olundukda, ityânı için istimhâl etmekle mehil-i şer‘îyle imhâl olundukdan sonra ikrârı mertebesi olan iki yüz guruşun semeninden mâ‘adâyı vasiyy-i mezbûr Efanda’ya edâ ve teslîme merkūm Anastas’a tenbîh olunmağın, mâ vaka‘a bi’t-taleb ketb olundu. Fi’l-yevmi’s-[tâsi‘] min Cumâdelâhire sene 1102.

Şuhûdü’l-hâl: Es-Seyyid Mustafa Çelebi b. Hasan, el-Hâc Mehmed [b.] Hüseyin, Mustafa Beşe b. ( ), Osman Efendi b. ( ), Delot v. Akadek, Nikola v. Poliçon, Eftoli v. Pavlo.

(BAB54 - cilt: 20, sayfa: 205 - Hüküm no: 230 - Orijinal metin no: [37b-1])﻿

﻿

﻿

231. Hüküm

Osman Çelebi b. Ömer’in menzilini karısı Havva bt. Abdullah’a satması

Mahmiye-i İstanbul’da Şehremini kurbunda Mimar Şucâ‘ mahallesi sükkânından Osman Çelebi b. Ömer nâm kimesne meclis-i şer‘-i hatîr-i lâzımü’t-tevkīrde, hâlâ zevcesi olan işbu bâ‘isetü’l-kitâb Saraylı Şahbaz [nâm-ı] diğer Havva bt. Abdullah mahzarında ikrâr ve takrîr-i kelâm edip, akd-i âtî sudûruna değin yedimde mülk ve hakkım olup, mahalle-i mezkûrda vâki‘ bir tarafdan merkūm Ahmed Paşa veresesi bahçesi ve bir tarafdan Buhurcu Hüseyin mülkü ve bir tarafdan Hamide Hâtun mülkü ve bir tarafdan tarîk-i âm ile mahdûd, iki bâb fevkānî oda ve bir sofa ve bir dehliz ve iki bâb tahtânî oda ve bi’r-i mâ ve cüneyne ve bir kenîfi muhtevî mülk menzilimi, cümle tevâbi‘ ve levâhıkı ile zevcem mezbûreye tarafeynden îcâb ve kabûlü hâviye şurût-ı müfsideden ârî bey‘-i bâtt-ı sahîh-i şer‘î ile yüz seksen esedî guruşa bey‘ ve temlîk, ol dahi ber vech-i muharrer iştirâ ve temellük ve tesellüm ve kabûl eylediğinden sonra semeni olan meblağ-ı mezbûr yüz seksen esedî guruşu zevcem mezbûre yedinden tamâmen ahz u kabz eyledim. Ba‘de’l-yevm menzili mahdûd-ı mezbûrda benim alâka ve medhalim kalmayıp zevcem mezkûrenin mülk-i müşterâsı ve hakk-ı sırfı olmuşdur, keyfe mâ teşâ ve tahtâr mutasarrıfe olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Efendi b. Mehmed, Hasan Efendi b. Hasan, Resul Bey b. Mehmed, Süleyman Çelebi b. Mustafa, İbrahim Çelebi b. Ahmed.

(BAB54 - cilt: 20, sayfa: 206 - Hüküm no: 231 - Orijinal metin no: [37b-2])﻿

﻿

﻿

232. Hüküm

Kâtip İsmail Efendi b. Süleyman’ın karısı ile yaptığı mülk satışının iptal edilmesi

Dîvân-ı hümâyûn küttâbından İsmail Efendi b. Süleyman nâm kimesne meclis-i şer‘-i şerîf-i enverde, zevcesi bâ‘isetü’l-kitâb Fâtıma bt. Ali nâm hâtun mahzarında ikrâr ve takrîr-i kelâm edip, zevcem mezbûre Fâtıma Hâtun yedimde olan hüccet nâtık olduğu üzre yedinde mülk ve hakkı olup, vilâyet-i Anadolu’da medîne-i Erzurum’da Câmi‘-i kebîr mahallesinde vâki‘ bir tarafdan el-Hâc Receb menzili ve bir tarafdan Halil Ağa mülkü ve iki tarafdan tarîk-i âm ile mahdûd büyût-ı adîdeyi müştemil menzilini dört yüz elli guruşa bana bey‘ ve temlîk edip ve yine kazâ-i mezbûra tâbi‘ Kemer nâm karyede vâki‘ sekiz somar tarlasını dahi sâhib-i arz ma‘rifetiyle elli guruş bedel mukābelesinde ferâğ ve tefvîz, ben dahi tefevvüz ve kabûl ve mahallinde kabza beni taslît etmişdi. El-hâletü hâzihî lâkin ben semen-i mezkûr ile bedel-i merkūm cem‘an beş yüz guruşu mezbûre Fâtıma’ya edâ ve teslîm etmemeğin, edâya dahi kudretim olmamağla rızâmız ile bey‘-i mezkûru fesh ve ikāle edip ve zikr olunan tarlaları dahi yine bâ-ma‘rifet-i sâhib-i arz mezbûre Fâtıma Hâtun’a ferâğ ve tefvîz edip, menzili mezkûru ve arâzîyi mahallinde kabz mezbûreyi taslît eyledim. Ba‘de’l-yevm mârru’z-zikr menzil ve tarlaları ke’l-evvel mezbûre Fâtıma’nın olup, benim alâka ve medhalim kalmamışdır dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mehmed Efendi, Yahya Çelebi b. ( ) tâbi‘-i efendi, Mustafa Efendi kethüdâ, Ali Çelebi b. ( ).

(BAB54 - cilt: 20, sayfa: 206 - Hüküm no: 232 - Orijinal metin no: [37b-3])﻿

﻿

﻿

233. Hüküm

Yusuf Bey b. Mehmed’in alacak davasının reddi

Mahmiye-i İstanbul’da Müfti Ali Çelebi mahallesinde sâkine Yusuf Bey b. Mehmed nâm kimesne meclis-i şer‘-i şerîf ve mahfil-i dîn-i münîfde, bâ‘isü hâze’s-sifr Abraham v. Pulad nâm zimmî muvâcehesinde [38a] üzerine da‘vâ ve takrîr-i kelâm edip, mezbûr Abraham zimmetinde yedimden iştirâ ve kabz eylediği iki Hind alacası bahâlarından hakkım olan on guruşun bundan akdem dört guruşunu bana def‘ ve teslîm, ben dahi yedinden ahz u kabz edip yedi guruşu zimmetinde bâkī kalmakla, taleb ettiğimde bana edâdan imtinâ‘ eder suâl olunup meblağ-ı bâkī-i mezbûru alıverilmesi matlûbumdur dedikde, gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda, ityân-ı beyyineden izhâr-ı acz edip istihlâf etmeğin, fi’l-hakīka müdde‘î-i mezbûrun iki Hind alacasını yedinden iştirâ ve kabz etmeyip ol vechile müdde‘î-i mezbûra on bir guruş deyni olmadığına mezbûr Abraham’a yemîn teklîf olundukda, ol dahi alâ vefki’l-mes’ûl yemîn bi’l-lahi’llezî enzele’l-incîle alâ İsâ -aleyhi’s-selâm-etmeğin, mûcebince müdde‘î-i mezbûr bilâ-beyyine bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Ebûbekir b. Hüseyin, Ali Çelebi b. Bâli, İbrahim Çelebi b. Ahmed, Ahmed Beşe b. Ahmed, Nasuh b. Osman.

(BAB54 - cilt: 20, sayfa: 207 - Hüküm no: 233 - Orijinal metin no: [37b-4])﻿

﻿

﻿

234. Hüküm

Mehmed Bey b. Ahmed’in alacak hususunda Mehmed Efendi b. Habib Efendi ile sulh olması

Fi’l-asl kasaba-i Mihaliç’de Tavşanlı mahallesi ahâlîsinden olup mahmiye-i İstanbul’da Kuzudede [Koğacıdede?] mahallesinde müsâfiren sâkin Mehmed Bey b. Ahmed meclis-i şer‘-i şerîf-i enverde, işbu bâ‘isü’l-kitâb Mehmed Efendi b. Habib Efendi mahzarında ikrâr ve takrîr-i kelâm edip, bundan akdem beynimizde ma‘lûm bir husûs temşiyeti için doksan beş guruşumu merhûm Mehmed Efendi’ye sen meblağ-ı mezbûr doksan beş guruşu mahalline sarf etmeyip zimmetinde kalmışdı deyu meblağ-ı mezbûru merkūm Mehmed Efendi’den taleb ve da‘vâ sadedinde olduğumda, beynimizde ba‘de’l-münâza‘a muslihûn tavassut edip, da‘vâ-yı mezkûrumdan beni merkūm Mehmed Efendi ile otuz guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr otuz guruşu merkūm Mehmed Efendi yedinden tamâmen ahz u kabz edip, husûs-ı mezbûra müte‘allika âmme-i de‘âvî ve mütâlebâtdan merkūm Mehmed Efendi’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt edip, husûs-ı mezbûre müte‘allika mezbûr Mehmed Efendi ile kat‘â da‘vâ ve nizâ‘ım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Ali, Sâlih Çelebi b. Ahmed, Ali b. Hamza, Halil Çelebi b. Mehmed, Yusuf Çelebi b. Abdullah, Hasan Beşe b. ( ).

(BAB54 - cilt: 20, sayfa: 207 - Hüküm no: 234 - Orijinal metin no: [38a-1])﻿

﻿

﻿

235. Hüküm

Süleyman Çelebi b. Mustafa’nın menzil satışıyla ilgili Mehmed Çelebi b. Ahmed aleyhine şüf‘a davası açması

Mahmiye-i İstanbul’da Sancakdâr Hayreddin mahallesinde sâkin Süleyman Çelebi b. Mustafa meclis-i şer‘-i şerîf-i enverde, mahalle-i mezbûrda sâkin Mehmed Çelebi b. Ahmed mahzarında üzerine da‘vâ ve takrîr-i kelâm edip, mezbûr Mehmed târih-i kitâbdan yedi gün mukaddem mahalle-i mezbûrede vâki‘ bir tarafdan Zümre Hâtun mülkü ve bir tarafdan benim mülk ve bir tarafdan Mustafa Çelebi mülkü ve bir tarafdan tarîk-i hâs ile mahdûd bir oda ve bir köşk ve bir matbah ve cüneyne ve havluyu müştemil mülk menzili, mâliki Süleyman b. Abdullah’dan yüz guruş semen-i medfû‘a iştirâ ve tesellüm edip, benim dahi câr-ı mülâsıkım olan mebî‘i iştirâ eylediğim mahalde taleb ve hakkāniyet ile taleb eylediğimden sonra teslîm-i mebî‘ ve kabz-ı semen bulunmamakla menzili mezkûr katına varıp ben şefî‘im da‘vâ-yı şüf‘a dahi ederim deyu taleb edip, ve’l-hâsıl şerâit-i şüf‘aya tamâm-ı ri‘âyet ve işbu hâzırân bi’l-meclis Ali b. Mustafa ve Hasan b. Abdullah nâm kimesneleri işhâd etmişdim. Hâlâ taleb ederim suâl olunup bi tarîki’ş-şüf‘a menzili mezbûru bana teslîm edip, vech-i meşrûh üzre verdiği semen-i mezkûru yedimden kabza tenbîh olunmak matlûbumdur dedikde, gıbbe’s-suâl mezbûr Mehmed cevâbında, ben menzili mezkûru mâlik-i mezbûr Süleyman b. Abdullah’dan işbu mübâya‘a hücceti [nâtık olduğu üzre] yüz kıt‘a esedî guruş ile min-haysü’l-keyfiyet-i ma‘lûme ve min-haysi’l-kemiyet-i mechûle bir kabza fülûsa iştirâ ve kabûl etmekle, şefî‘-i mezbûrun şüf‘ası sâkıt olmuşdur deyu def‘le mukābele edicek, isre’l-istintâk ve’l-inkâr mezbûr Mehmed Çelebi’den def‘-i mezbûruna beyyine taleb olundukda, yine mahalle-i mezbûre sükkânından İmâm Mehmed Efendi b. Receb ve Mustafa Efendi b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Mehmed Çelebi târih-i mezkûrda menzili mahdûd-ı mezkûru mezbûr Süleyman b. Abdullah nâm kimesneden bizim huzûrumuzda yüz kıt‘a esedî guruş ile min-haysü’l-keyfiyet-i ma‘lûme ve min-haysi’l-kemiyet-i mechûle bir kabza fülûsa iştirâ ve kabûl edip, bu vechile iskāt-ı şüf‘a etmekle şefî‘-i mezbûrun şüf‘ası sâkıt olmuşdur. Biz bu husûsa bu vech üzre şâhidleriz, şehâdet dahi ederiz deyu her biri şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince şefî‘-i mezbûr (...) olunup (…) mâ hüve’l-vâki‘ bi’t-taleb ketb olundu. [38b] Fi’l-yevmi’s-sânî ve’l-ışrîn min şehri Cemâziyelevvel li sene isneteyn ve mi’e ve elf.

Şuhûdü’l-hâl: Mustafa b. Mehmed, İbrahim b. Şaban, Ahmed Çelebi b. Mehmed, İbrahim Çelebi b. Ahmed, Şâtır Mehmed b. Hasan.

(BAB54 - cilt: 20, sayfa: 208 - Hüküm no: 235 - Orijinal metin no: [38a-2])﻿

﻿

﻿

236. Hüküm

Yani v. Pavle’nin varislerinin alacak davasının reddi

Mahrûse-i Galata’da Balık Pazarı kurbunda sâkine iken bundan akdem hâlik olan Yani b. (…) nâm zimmînin zevce-i metrûkesi ve evlâd-ı sıgārının tesviye-i umûrlarına kıbel-i şer‘den mansûbe vasîleri olan Efanda bt. Todori nâm nasrâniye ba‘de’t-ta‘rîfi’ş-şer‘î meclis-i şer‘-i şerîfde bâ‘isü hâze’l-vesîka el-Hâc Mehmed Ağa b. Mahmud ve el-Hâc Hicâzî b. el-Hâc Ömer nâm kimesneler mahzarlarında asâleten ve vesâyeten üzerine da‘vâ ve takrîr-i kelâm edip, zevcim hâlik-i merkūm şayka ta‘bîr olunur sefîneden bir hissesi kendinin ve iki sehmi mezbûrânın olmağla emirleri ile sefîne-i merkūmenin beynlerinde ma‘lûm demir ve kamane? …? âlâtını ve sâir levâzıma kendi mâlından bi şartı’r-rücû‘ üç yüz guruşu harc u sarf edip, mezbûrânın hisselerine isâbet eden iki yüz guruşu kable’l-ahz hâlik olmağla, suâl olunup meblağ-ı mezbûr iki yüz guruşun alıverilmesi matlûbumdur dedikde, gıbbe’s-suâl ve’l-inkâr, müdde‘iye-i mezbûreden müdde‘âsını mübeyyin beyyine taleb olundukda, ityân-ı beyyineden izhâr-ı acz edip istihlâf etmekle, fi’l-hakīka hâlik-i mezbûre vech-i meşrûh üzre sâlifü’z-zikr sefînenin levâzım-ı mezkûresi için bi şartı’r-rücû‘ mâlından harc u sarf etmek üzre emr etmeyip, mezbûrun masrûfundan ol vechile meblağ-ı mezbûr iki yüz guruş üzerlerine edâsı lâzım deynleri olmadığına mezbûrân el-Hâc Ömer ve el-Hicâzî’ye yemîn teklîf olundukda, onlar dahi her biri alâ vefki’l-mes’ûl yemîn bi’llahi te‘âlâ etmeğin, mûcebince müdde‘iye-i mezbûre bilâ-beyyine ber vech-i muharrer mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Hasan Çelebi b. Mustafa Ağa, Hasan Efendi b. ( ), Mehmed Çelebi b. ( ), Bostan? ve gayruhüm.

(BAB54 - cilt: 20, sayfa: 209 - Hüküm no: 236 - Orijinal metin no: [38b-1])﻿

﻿

﻿

237. Hüküm

Ahmed Çelebi b. Hacı Mustafa’nın menzilini Müneccim Sadi Vakfı’na bey‘ bi’l-istiğlâl yoluyla satması

Mahmiye-i İstanbul’da Mi‘mâr Sinan mahallesinde sâkin olup Zincirlihamamı hamamcısı olan Ahmed Çelebi b. el-Hâc Mustafa meclis-i şer‘-i şerîf-i enverde, ashâb-ı hayrâtdan merhûm Müneccim Sadi Evkāfı mütevellîsi olan işbu sahîbü’l-kitâb Hasan Çelebi b. Musli mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp, silk-i mülk-i sahîhimde münselik olup, mahalle-i mezbûrede vâki‘ bir tarafı el-Hâc Ahmed mülkü ve bir tarafı ba‘zan Hamza Efendi mülkü ve ba‘zan merhûm Antakî Mustafa Efendi mahzeni ve mülkü ve bir tarafı ba‘zan Hoca Hâtun menzili ve ba‘zan Hüseyin Çavuş menzili ve çörekçi fırını ve bir tarafı tarîk-i âm ile mahdûd hâriciyesi fevkānî bir oda ve önünde dehliz ve altında ahır ve havlu ve dâhiliyesi fevkānî üç oda ve bir sofa ve bir matbah ve su kuyusu ve zât-ı eşcâr-ı müsmire ve gayr-ı müsmire bahçeyi müştemil menzilimi, mezkûr Hasan Çelebi’ye beş yüz kırk esedî guruşa bi tarîki’l-istiğlâl bey‘ ve teslîm ve ol dahi mâl-ı vakf-ı mezbûr ile iştirâ ve kabûl ve kabz eyledikden sonra semeni olan meblağ-ı mezbûr beş yüz kırk esedî guruş mâl-ı vakf-ı mezbûrdan bana teslîm ben dahi ahz u kabz ve tesellüm eylediğimden sonra bi yed-i mütevellî-i mezbûr menzili mahdûd-ı mezkûru ba‘de’t-tahliyeti’ş-şer‘î ve’t-tekābuzi’l-mer‘î târih-i kitâb şehri gurresinden üç yüz altmış [gün] tamâmına değin külle yevm otuzar akçe ücret ile bana îcâr ve teslîm, ben dahi istîcâr ve kabz eyledim, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: Abdullah b. el-Hâc Abdullah, Şeyh Abdullah Efendi b. Mahmud, Hasan Efendi b. Hüseyin imâ[m-ı] ocağ?, Mehmed b. ( ), Ömer b. el-Hâc Halil.

(BAB54 - cilt: 20, sayfa: 210 - Hüküm no: 237 - Orijinal metin no: [38b-2])﻿

﻿

﻿

238. Hüküm

Hatice bt. Musli’nin Ahmed Efendi b. Abdullah’tan muhâlaa yoluyla boşanması

Mahmiye-i İstanbul’da Çıkrıkçı Kemal mahallesi sâkinelerinden Hatice bt. Musli nâm hâtun [zâtı] ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı bâ‘isü hâze’l-kitâb Ahmed Efendi b. Abdullah mahzarında ikrâr ve takrîr-i kelâm edip, zevcim mezbûr Ahmed zimmetinde mütekarrir ve ma‘kūdun aleyh olan altı guruş mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ahmed ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete ve zimmetinde hakkım olan dört yaldız altını ile kendi bedel-i hul‘ olmak üzre beynimizde ma‘lûm bir ferâceye müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102.

Şuhûdü’l-hâl: Mehmed Efendi b. Mehmed, Hüseyin b. Abdullah, Ömer Çelebi el-müezzin, İbrahim b. Ahmed.

(BAB54 - cilt: 20, sayfa: 210 - Hüküm no: 238 - Orijinal metin no: [38b-3])﻿

﻿

﻿

239. Hüküm

Yusuf Efendi b. Abdullah’ın Osman Ağa b. Ali’ye borcu olduğu ve evini rehin verdiği

Husûs-ı âti’l-beyânı mahallinde ketb ü terkīm için savb-ı şer‘-i kavîmden bi’t-taleb irsâl olunan İmâmzâde Mehmed Efendi, mahmiye-i İstanbul’da Âbid Çelebi Mescidi şerîfi kurbunda sâkin (...) Mehmed sâbıkan Manisa kadısı olan umdetü’l-ümerâ’i’l-kirâm zübdetü’l-mevâli’l-fihâm Abdülhalim Efendi’nin sa‘âdet-hânelerine varıp, zeyl-i kitâbda mektûbü’l-esâmi müslimîn huzûrlarında akd-i meclis-i şer‘ ettikde, mahmiye-i mezbûrede Harrât Kemal mahallesinde sâkin olup, muhâsebe hulefâsından ümdetü erbâbi’t-tahrîr ve’l-kalem Yusuf Efendi b. Abdullah meclis-i ma‘kūd-ı mezbûrda umdetü’l-eşbâh ve’l-a‘yân sâhibü hâze’l-kitâb Osman Ağa b. Ali mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î edip, mezkûr Osman Ağa’ya cihet-i deyn-i şer‘îden kendiye verdiğim mümzâ ve mahtûm temessük nâtık olduğu üzre bin beş yüz esedî guruş zimmetimde lâzımü’l-edâ ve vâcibü’l-kazâ deynim olup, mukābelesinde yine kendiden iştirâ ve tesellüm ve ol vechile yedinde mülk ve hakkım olup mahalle-i mezbûrede vâki‘ bir tarafı ba‘zan Kara Hasan Ağazâde veresesi mülkleri ve ba‘zan Kuloğlu Mehmed Çelebi mülkü ve bir tarafı ba‘zan Beyzâde Vakfı ve ba‘zan Yağlıkçı Mehmed Çelebi mülkü ve iki tarafı tarîk-i âm ile mahdûd dâhiliye ve hâriciyesi büyût-ı adîdeyi müştemil mülk menzilimi, ba‘de’t-tahliyeti’ş-şer‘iyye mezbûr Osman Ağa’ya irhân ve teslîm, ol dahi irtihân ve kabz ve tesellüm eyledi. Meblağ-ı mezbûr bin beş yüz esedî guruş mezkûr Osman Ağa’ya zimmetimde lâzımü’l-edâ ve vâcibü’l-kazâ deynim olup, meblağ-ı mezbûru mezkûr Osman Ağa’ya yâhud kabzına işbu meclis-i şer‘de tevkîl eylediği müşârün-ileyh Abdülhalim Efendi’yi âcilen edâyı iltizâm eyledim dedikde, gıbbe’t-tasdîki’ş-şer‘î ve tahkīkı’l-mer‘î vâki‘ hâli mezbûr Mehmed Efendi mahallinde ketb ü tahrîr edip, ba‘dehû cânib-i şer‘den ma‘an irsâl olunan Mehmed Beşe b. Ahmed ve İsmail b. Mehmed ile meclis-i şer‘a gelip alâ vukū‘ihî inhâ ve takrîr etmeğin, işbu vesîka bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Umdetü’l-ulemâ’i’l-kirâm Abdülhalim Efendi, eş-Şeyh Abdullah Efendi Sivasîzâde, Kâtib Muharrem Efendi, İbrahim Efendi b. Ömer Efendi.

(BAB54 - cilt: 20, sayfa: 211 - Hüküm no: 239 - Orijinal metin no: [39a-1])﻿

﻿

﻿

240. Hüküm

Osman Ağa b. Ali’nin menzilini Yusuf Efendi b. Abdullah’a satması

Husûs-ı âti’l-beyânı mahallinde ketb ü terkīm için savb-ı şer‘-i kavîm-i lâzımü’t-tekrîmden bi’t-taleb irsâl olunan İmâmzâde Mehmed Efendi mahmiye-i İstanbul’da Âbid Çelebi Mescidi şerîfi kurbunda sâkin [olup], sâbıkan Manisa kadısı olan umdetü’l-ümerâ’i’l-kirâm zübdetü’l-mevâli’l-fihâm Abdülhalim Efendi’nin sa‘âdet-hânelerine varıp, zeyl-i kitâbda mektûbü’l-esâmi müslimîn huzûrlarında akd-i meclis-i şer‘-i Nebevî ettikde, mahmiye-i mezbûrede Harrât Kemal mahallesinde sâkin umdetü’l-eşbâh ve’l-a‘yân Osman Ağa b. Ali meclis-i ma‘kūd-ı mezbûrda, sâhibü hâze’l-kitâb muhâsebe-i evvel hulefâsından ümdetü erbâbi’t-tahrîr ve’l-kalem Yusuf Efendi b. Abdullah mahzarında bi’t-tav‘i’s-sâf ikrâr ve takrîr-i kelâm edip, yedinde olan işbu hüccet-i şer‘iyye nâtık olduğu üzre silk-i mülk-i sahîhimde münselik olup, mârru’l-beyân Çıkrıkçı Kemal mahallesinde vâki‘ bir tarafı ba‘zan Kara Hasan Ağazâde veresesi mülkleri ve ba‘zan Kuloğlu Mehmed Çelebi mülkü ve bir tarafı ba‘zan Beyzâde Vakfı ve ba‘zan Yağlıkçı Mehmed Çelebi mülkü ve iki tarafı tarîk-i âm ile mahdûd, dâhiliyesi fevkānî dört kat oda ve bir sofa ve tahta-bend ve câmekânî bir hamam ve tahtânî bir oda ve bir matbah ve bir kiler ve iki bi’r-i mâ ve iki mahzen ve kenîfi ve zât-ı eşcâr-ı müsmire ve gayr-ı müsmire cüneyne ve muhavvata-i hâriciyesi fevkānî dört bâb oda ve bir sofa ve tahtânî bir bâb oda ve ahır ve bi’r-i mâ ve kenîf ve bir mikdâr havluyu müştemil mülk menzilimi, cemî‘-i tevâbi‘ ve levâhıkı ve kâffe-i menâfi‘ ve merâfıkı ile merkūm Yusuf Efendi’ye iki bin beş yüz esedî guruşa tarafeynden îcâb ve kabûlü hâviye şurût-ı müfsideden ârî bey‘-i bâtt-ı sahîh-i şer‘î ile temlîk ve teslîm ve ol dahi iştirâ ve kabûl ve temellük ve tesellüm eylediklerinden sonra semeni olan iki bin beş yüz esedî guruşu mezkûr Yusuf Efendi yedinden bi’t-tamâm ve’l-kemâl ahz u kabz ve tesellüm eyledim. Fîmâ-ba‘d menzili mezbûru mezkûr Yusuf Efendi’nin mülk-i müşterâsı ve hakk-ı sırfıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîk vâki‘ hâli mezbûr Mehmed Efendi mahallinde ketb ve terkīm edip, ba‘dehû cânib-i şer‘den ma‘an irsâl olunan Mehmed Beşe b. Ahmed ve İsmail b. Mehmed ile meclis-i şer‘a gelip alâ vukū‘ihî inhâ ve takrîr etmeğin, işbu vesîka bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Umdetü’l-mevâliyyi’l-kirâm Abdülhalim Efendi, eş-Şeyh Abdullah Efendi Sivasîzâde, Abdullah kâtib, Muharrem Efendi Beyzâde, İbrahim Efendi b. Ömer Efendi, Süleyman Efendi b. Hasan Efendi.

(BAB54 - cilt: 20, sayfa: 212 - Hüküm no: 240 - Orijinal metin no: [39a-2])﻿

﻿

﻿

241. Hüküm

Ahmed Beşe’nin Şirin v. Karabet’te alacağı olması

Mahmiye-i İstanbul’da Kâtib Muslihiddin mahallesi sükkânından Ahmed b. Veliyyüddin nâm kimesne meclis-i şer‘-i şerîf-i enverde, Şirin v. Karabet nâm kimesne mahzarında üzerine da‘vâ ve takrîr-i kelâm edip, mezbûr Şirin zimmetinde beynimizde ilm-i şer‘î ile ma‘lûm yedi re’s kara sığır bahâsından altmış sekiz guruş hakkım olup, hâlâ taleb eylediğimde bana edâdan imtinâ‘ eder suâl olunup alıverilmesi matlûbumdur dedikde, gıbbe’s-suâl mezbûr Şirin cevâbında, kaziyye vech-i muharrer üzre olup cihet-i deyn-i şer‘îden müdde‘î-i mezbûra zimmetinde meblağ-ı mezbûr altmış sekiz guruş deyni olduğunu ikrâr, lâkin bundan akdem mezbûr Ahmed Beşe her bir kantarı yirmi beş akçeye olmak üzre bi tarîki’s-selem yedimden ahz u kabz eylediği saman semeninden bin iki yüz akçe zimmetinde hakkım olmağla, lâkin ecl ma‘lûm olmamağla, selem-i mezbûr sahîh olmamağın, meblağ-ı mezbûrun deyn-i mezbûreme takās olunması matlûbumdur dedikde, müdde‘î-i mezbûr dahi ba‘de’l-ikrâr meblağ-ı mezbûr altmış sekiz guruşu zikr olunan semen-i mezbûr bin iki yüz akçemi takās eyledikde, ol dahi mukāssa ve kabûl ile eylediğinden sonra meblağ-ı bâkī olan elli guruş müdde‘î-i mezbûr Ahmed Beşe’ye ikrârı mûcebince def‘ ve teslîme mezbûr Şirin’e tenbîh birle, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelevvel sene 1102.

Şuhûdü’l-hâl: İbrahim Bey b. Ahmed, Mustafa (…).

(BAB54 - cilt: 20, sayfa: 213 - Hüküm no: 241 - Orijinal metin no: [39a-3])﻿

﻿

﻿

242. Hüküm

Havva bt. Abdullah’ın evini kocası Osman Çelebi b. Ömer’e satması

Dârü’l-hilâfeti’l-aliyyeti’l-Osmâniyye Kostantıniyye el-mahmiye mahallâtından Şehremini kurbunda Mi‘mâr Şucâ‘ mahallesi sâkinelerinden Saraylı Şahbaz nâm-ı diğer Havva bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevci işbu bâ‘isü’l-kitâb Osman Çelebi b. Ömer mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp, akd-i âti’z-zikrin sudûruna değin silk-i mülk-i sahîhinde münselik olup, mahalle-i mezbûrede vâki‘ bir tarafdan Ahmed Paşa veresesi bahçesi ve bir tarafdan Buhurî Hüseyin Çelebi mülkü ve bir tarafdan Hamide Hâtun mülkü ve bir tarafdan tarîk-i âm ile mahdûd iki bâb fevkānî oda ve bir sofa ve dehliz ve iki bâb tahtânî oda ve bi’r-i mâ ve cüneyne ve bir kenîfi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık zevcim mezbûr Osman Çelebi’ye tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile yüz seksen esedî guruşa bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl eylediğinden sonra semeni olan meblağ-ı mezbûr yüz seksen esedî guruşu zevcim mezbûr Osman yedinden ahz u kabz eyledim. Ba‘de’l-yevm menzili mezbûrda benim alâka ve medhalim kalmayıp, zevcim mezkûrun mülk-i müşterâsı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Yusuf Efendi b. Mehmed, Hasan Efendi b. Hasan, Resul Bey b. Mehmed, el-Hâc Yusuf b. Mehmed, Süleyman b. Halil, İbrahim Çelebi b. Ahmed.

(BAB54 - cilt: 20, sayfa: 213 - Hüküm no: 242 - Orijinal metin no: [39b-1])﻿

﻿

﻿

243. Hüküm

Mustafa Ağa b. Abdülmennân’ın kendisine vekâlet eden Mehmed Çelebi b. Abdurrahman’daki alacağını tahsil etmesi

Husûs-ı âti’l-beyânın mahallinde tahrîri için cânib-i şer‘-i münîrden bi’l-iltimâs irsâl olunan Ali Efendi b. Hüseyin mahmiye-i İstanbul’da vâki‘ Darbhâne-i âmire’ye varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i nebevî eyledikde, hâlâ Darbhâne-i merkūmede sâhib-i ayâr olan Mustafa Ağa b. Abdülmennân meclis-i ma‘kūd-ı mezbûrda, işbu bâ‘isü’l-kitâb Mehmed Çelebi b. Abdurrahman mahzarında ikrâr-ı tâm ve takrîr-i kelâm edip, mezbûr Mehmed Çelebi bin yüz bir senesi Cumâdelûlâ’sının yirmi birinci gününden sene-i mezbûre Ramazân-ı şerîfi on beşine gelince işbu darbhâne-i merkūmede kat‘ olunan Süleymanî zolota umûruna tarafımdan vekîlim olup, ba‘de’l-azl mezbûr Mehmed Çelebi’nin hesâbını gördüğümde zimmetinde bana dört yüz guruş deyni zâhir olmuş idi. El-hâletü hâzihî mezbûr Mehmed Çelebi zimmetinde zâhir olan dört yüz guruş deyni tamâmen bana edâ ve teslîm, ben dahi ahz u kabz edip mezbûr Mehmed Çelebi zimmetinde bir akçe ve bir habbe hak ve müstehakkım kalmayıp, husûs-ı mezbûra müte‘allika âmme-i da‘vâdan mezbûr Mehmed Çelebi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’l-mu‘teberi’l-vicâhî vâki‘ hâli mevlânâ-yı mezbûr mahallinde ketb u tahrîr, ba‘dehû ma‘an ba‘s olunan Yahya Çelebi ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb [olundu]. Fi’l-yevmi’s-sâdis min Cumâdelâhire sene 1102.

Şuhûdü’l-hâl: Mustafa Efendi b. Ahmed, İbrahim Çelebi b. Mahmud, Ömer Efendi b. Abdullah, Abdülvehhâb Efendi b. Mustafa.

(BAB54 - cilt: 20, sayfa: 214 - Hüküm no: 243 - Orijinal metin no: [39b-2])﻿

﻿

﻿

244. Hüküm

İbrahim Ağa b. Mehmed’in İbrahim adlı şahısdan alacaklı olduğu

Mahmiye-i İstanbul’da Mustafa Paşa mahallesinde sâkin İbrahim Ağa b. Mehmed nâm kimesne meclis-i şer‘-i şerîf-i enverde İbrahim nâm kimesne mahzarında üzerine da‘vâ ve takrîr-i kelâm edip, mezbûr İbrahim zimmetinde yedimde olan işbu mümzâ ve mahtûm temessük nâtık olduğu üzre cihet-i karzdan on bin akçe hakkım olup, hattâ meblağ-ı mezbûr bana deyni olduğunu ikrâr ve yedime temessük vermekle, suâl olunup meblağ-ı mezbûrun alıverilmesi matlûbumdur dedikde, gıbbe’s-suâl mezbûr İbrahim cevâbında, müdde‘î-i mezbûra cihet-i mezkûreden ancak iki bin akçe deynim olup, ziyâde deynim yoğiken on bin akçe deynim vardır deyu iki binden ziyâde sekiz bin akçeyi kâziben ikrâr edip yedine temessük vermişidim deyicek, mezbûr İbrahim vech-i meşrûh üzre ziyâde sekiz bin akçe deyni ikrârında kâzib olmayıp ve kendi dahi da‘vâ-yı meşrûhasında mubtıl olmadığına müdde‘î-i mezbûr Receb [İbrahim] Ağa’ya şer‘an yemîn lâzım gelmekle, ber vech-i muharrer bi’t-taleb yemîn teklîf olundukda, mesfûr Receb [İbrahim] Ağa dahi hasbe’l-mes’ûl yemîn billâhi te‘âlâ etmeğin, mûcebince meblağ-ı mezbûr on bin akçeyi müdde‘î-i mezbûra edâ ve teslîme mesfûr İbrahim’e tenbîh olunmağın, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Mehmed Çelebi b. Ahmed, Mustafa Ağa b. ( ), Mehmed Efendi ve gayruhüm.

(BAB54 - cilt: 20, sayfa: 215 - Hüküm no: 244 - Orijinal metin no: [39b-3])﻿

﻿

﻿

245. Hüküm

Ayşe bt. Mehmed Efendi’nin Mehmed Çelebi b. İbrahim Çavuş’un varisi olduğunu ispatlayarak terekesini alması

Mahmiye-i İstanbul’da Molla Güranî mahallesi sâkinelerinden olup zikri âtî şâhidler şehâdetleriyle mu‘arrefe olan Ayşe bt. Mehmed Efendi b. diğer Mehmed Çelebi b. Sinan nâm hâtun meclis-i şer‘-i şerîfde, vilâyet-i Rumeli’nde İnoz ve Kavak memlehası mukāta‘asının emîni olup, zikri câ’î terekeye bi’l-emâne vâzı‘u’l-yed olan Sâlih Ağa b. Mehmed tarafından husûs-ı âti’l-beyâna vekîl olduğu Abdülfettah Ağa b. Ramazan ve Ali Çelebi b. Hasan şehâdetleriyle şer‘an sâbit olan Mustafa Çelebi b. Veli nâm kimesne mahzarında üzerine da‘vâ ve takrîr-i kelâm edip, vilâyet-i mezbûrede nefs-i Keşan kasabasında mütemekkin iken bundan akdem bilâ-veled vefât edip terekesi emîn-i mezbûr Sâlih Ağa yedinde bi’l-emâne mazbût olan Mehmed Çelebi b. İbrahim Çavuş b. Sinan nâm müteveffânın babası merkūm İbrahim Çavuş ile benim babam merkūm Mehmed Efendi’nin babası merkūm diğer Mehmed Çelebi li ebeveyn karındaşlardır, mezbûrân İbrahim Çavuş ve diğer Mehmed Çelebi’nin babaları ismi merkūm Sinan’dır, vâlideleri ismi Emetullah bt. Abdurrahman’dır ve dedeleri ismi Abdurrahim’dir ve maskat-ı re’sleri mahalle-i mezbûredir, hâlâ ben müteveffâ-yı mezbûrun ber vech-i muharrer ammi olan mezbûr diğer Mehmed Çelebi’nin sulbî oğlu mezbûr Mehmed Efendi’nin sulbiye kızı olmağla, müteveffâ-yı mezbûrun zî-rahm cihetinden hasran vârisesi olmağın, müteveffâ-yı mezbûrun ber vech-i muharrer verâseti bana münhasıra iken emîn-i mezbûr Sâlih Ağa beytülmâle âid olmak zu‘muyla tereke-i mezbûreye vaz‘-ı yed eder, suâl olunup tereke-i mezbûreyi bana teslîme tenbîh olunmak matlûbumdur dedikde, gıbbe’s-suâl vekîl-i mezbûr Mustafa Çelebi cevâbında, müteveffâ-yı mezbûr Mehmed Çelebi’nin defteri kassâm mûcebince on yedi bin altı yüz akçe terekesine ber vech-i muharrer emîn-i mezbûrun vaz‘-ı yedini ikrâr, lâkin müdde‘iye-i mezbûrenin ber vech-i muharrer verâsetini inkâr edicek, mezbûreden ber vech-i meşrûh verâsetine beyyine taleb olundukda, Kazasker Mehmed Efendi mahallesinden Abdullah Çelebi b. Mehmed ile Havâss-ı Aliyye kazâsına tâbi‘ Hadımyaylası nâm karyeden Ahmed Beşe b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka vilâyet-i mezbûrede nefs-i Keşan kasabasında mütemekkin iken bilâ-veled vefât edip terekesi emîn-i mezbûr Sâlih Ağa yedinde bi’l-emâne mazbût olan Mehmed Çelebi b. İbrahim Çavuş b. Sinan nâm müteveffânın babası merkūm İbrahim Çavuş ile müdde‘iye-i mezbûre Ayşe Hâtun’un babası mezbûr Mehmed Efendi’nin babası mezbûr diğer Mehmed Çelebi li ebeveyn karındaşlardır, mezbûrân İbrahim Çavuş ve diğer Mehmed Çelebi’nin babaları ismi mezbûr Sinan’dır ve vâlideleri ismi Emetullah bt. Abdurrahman’dır ve dedeleri ismi Abdurrahim’dir ve maskat-ı re’sleri mahalle-i mezbûredir, hâlâ müdde‘iye-i mezbûre Ayşe Hâtun müteveffâ-yı mezbûrun ber vech-i muharrer ammi olan mezbûr diğer Mehmed Çelebi’nin sulbî oğlu merkūm Mehmed Efendi’nin sulbiye kızı olmağla müteveffâ-yı mezbûrun zî-rahm cihetinden hasran vârisesidir, müteveffâ-yı mezbûrun verâseti müdde‘iye-i mezbûre Ayşe Hâtun’a münhasıradır, gayrı vârisi ve terekesine müstehıkk-ı âhar olduğu ma‘lûmumuz değildir. Hâlâ müdde‘iye-i mezbûre için tereke-i müteveffâ-yı mezbûru vâzı‘u’l-yed olan emîn-i mezbûrdan ve gayrıdan taleb ve ahz [hakkı] vardır, biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince müdde‘iye-i mezbûre Ayşe’nin ber vech-i muharrer verâsetine ba‘de’l-hükmi’ş-şer‘î tereke-i mezbûreden emîn-i mezbûrun kabzını i‘tirâf eylediği on yedi bin altı yüz akçeyi müdde‘iye-i mezbûreye edâ ve teslîme vekîl-i mezbûr Mustafa Çelebi’ye tenbîh olundukdan sonra mezbûre Ayşe Hâtun i‘âde-i kelâm edip, meclis-i şer‘de vekîl-i merkūm mahzarında ikrâr ve takrîr-i kelâm eylediği ânifen edâsına tenbîh olunan meblağ-ı mezbûr on yedi bin altı yüz akçeyi emîn-i mezbûr Sâlih Ağa yedinden bi’t-tamâm ahz u kabz edip, min ba‘d tereke-i mezbûreye müte‘allika âmme-i da‘vâdan emîn-i mezbûr Sâlih Ağa’nın zimmetini ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102.

Şuhûdü’l-hâl: Mustafa Efendi b. Süleyman, Mustafa Efendi b. Mehmed, Receb Bey b. Osman, İsmail Çelebi b. Osman, Mehmed Çelebi b. Halil, Mehmed b. Abdullah, Ali Çelebi b. Hasan, Hasan Bey el-bostanî, İbrahim Çelebi b. Ahmed, diğer İbrahim Çelebi.

(BAB54 - cilt: 20, sayfa: 215 - Hüküm no: 245 - Orijinal metin no: [40a-1])﻿

﻿

﻿

246. Hüküm

Edirne’de ekmekçi olan Miho v. Kosta’nın evini Ergiri v. Üskübi’ye satması

Havâss-ı Aliyye kazâsına tâbi‘ Ayapa nâm karyeden olup mahrûse-i Edirne’de hâs ekmekçi olan Miho v. Kosta v. Yorgi tarafından husûs-ı âti’l-beyâna vekîl olup Halil Çelebi b. Abdullah ve Nikola v. Yorgaki şehâdetleriyle şer‘an vekâleti sâbite olan Dimitri v. Yani meclis-i şer‘-i şerîf-i enverde, işbu bâ‘isü’l-kitâb Ergiri v. Üskübi nâm zimmî muvâcehesinde ikrâr ve i‘tirâf edip, müvekkilim mezbûr Miho karye-i mezbûrede vâki‘ bir tarafı Rus oğlu Yorgi mülkü ve etrâf-ı selâsesi tarîk-i âm ile mahdûd fevkānî iki bâb oda ve önünde sundurma ve havluyu müştemil mülk menzilini bey‘ ve semeninden Davudpaşa bahçesi bostancıları mühimmâtına mevkūfe nukūda mütevellî olan işbu hâzır bi’l-meclis Mustafa Bey b. Ahmed ba‘de külli’l-hesâb yedi buçuk guruş deyni olmağla edâya ve fazla kalanı kendiye îsâle beni vekîl etmekle, ben dahi ba‘de kabûli’l-vekâle menzili mezbûru bi cümleti’t-tevâbi‘ ve’l-levâhık mezbûr Ergiri’ye üç bin üç yüz seksen akçeye bey‘ ve teslîm, ol dahi iştirâ ve kabz ve kabûl eyledikden sonra semeni olan meblağ-ı mezbûr üç bin [üç] yüz seksen akçeyi yedinden alıp kabz ve yedi buçuk guruşu mütevellî-i mezbûra edâ ve teslîm, ol dahi ahz u kabz ve tesellüm eyledi. Ba‘de’l-yevm menzili mezbûr mülk-i müşterâsıdır, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Cumâdelâhire sene 1102. [40b]

Şuhûdü’l-hâl: Mustafa Bey bostanî, Ahmed Bey b. Mehmed, Abdülkādir Efendi b. Mustafa, İbrahim Çelebi b. Ahmed, Hristo v. Kazir, Hristo v. Yorgi.

(BAB54 - cilt: 20, sayfa: 217 - Hüküm no: 246 - Orijinal metin no: [40a-2])﻿

﻿

﻿

247. Hüküm

Fâtıma Hatun bt. Beyazîzâde Ahmed Efendi’nin kocasından intikal eden miras hissesini Hacı Hasan Efendi b. Ali Çelebi’ye satması

Fi’l-asl vilâyet-i Rumeli’nde medîne-i Mostar ahâlîsinden olup, mahrûse-i Haleb-i şehbâ kadısı iken düyûnu terekesinden ezyed olduğu hâlde vefât eden merhûm Mahmud Efendi b. Halil b. Ferhad’ın verâseti, zevce-i menkûhası zahrü’l-muhadderât Fâtıma Hâtun bt. el-mevlâ el-merhûm el-mebrûr ed-dâricü ilâ medâric -rahmetü rabbihi’l-gafûr-Beyâzîzâde Ahmed Efendi ile evlâd-ı sıgār-ı Ahmed ve Ayşe ve Halime’ye münhasıra olduğu lede’ş-şer‘i’l-enver sâbit ve mütehakkik oldukdan sonra sıgār-ı mezbûrûnun tesviye-i emirleri için kıbel-i şer‘den mansûbe vasîleri olan mezbûre Fâtıma Hâtun’un hâlâ zevci ve tarafından husûs-ı âtîye vekîl olup zât-ı mezbûreyi ma‘rifet-i şer‘iyye ile ârifân olan Mehmed Bey b. İsmail ve Abdünnebî b. Hızır nâm kimesneler şehâdetleriyle şer‘an vekâleti sâbite olan Ahmed Efendi b. Mehmed meclis-i şer‘-i şerîf-i enverde, medîne-i Mostar’da el-Hâc Hüseyin mahallesinde sâkin işbu bâ‘isü’l-kitâb el-Hâc Hasan Efendi b. Ali Çelebi mahzarında bi’l-vekâle ikrâr ve i‘tirâf edip, merhûm-ı mûmâ-ileyhin düyûnu terekesini müstağrika olmağla, Mostar’da olan zikri âtî emlâk ve eşyâsı bey‘ olunmak lâzım olmağla, müvekkilem mezbûre Fâtıma Hâtun merhûm-ı mezbûra babası mezbûr Halil b. Ferhad ve vâlidesi Halime bt. Seydî’den bi’l-irsi’ş-şer‘î isâbet eden medîne-i mezbûrede Şari İbrahim Ağa mahallesinde vâki‘ tarafeyni Hasan Çelebi menzili ve tarafeyni tarîk-i âm ile mahdûd matbah ve kiler ve sofa ve hadîka-i yesîre-i müştemil mülk menzilden ve Nolice nâm karyede vâki‘ lede’l-ahâlî ve’l-cîrân ma‘lûmü’l-hudûd mülk menzilden ve üç kıt‘a bağ ve beynlerinde ilm-i şer‘le ma‘lûm ber-mûceb-i defteri kassâm esâs-ı beytden [ve] mezbûr mahalde vâki‘ ma‘lûmü’l-hudûd menzilden ve Orman karyesinde vâki‘ ma‘lûmü’l-hudûd mülk menzilden sülüsân hisseyi, bi safkatin vâhidetin mezbûr el-Hâc Hasan Efendi’ye semen-i misilleri olan yüz kırk guruş ile meclis-i bey‘de aynı muzî‘a mechûlü’l-aded bir aded fıddâ fülûsa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk, ol dahi iştirâ ve kabûl ve temellük eyledikden sonra semeni olan meblağ-ı mezbûr yüz kırk esedî guruşu yedinden alıp kabz edip, emlâk-i mezbûreyi mahallinde kabz ve tasarrufa mezkûr el-Hâc Hasan Efendi’yi taslît eyledim. Ba‘de’l-yevm emlâk-i mezkûrede müvekkili mezbûrun sülüsân hissesi mezkûr el-Hâc Hasan Efendi’nin mülk-i müşterâsıdır, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: El-Hâc Ahmed Çelebi b. Mustafa, el-Hâc Sâlih b. Abdullah, Mustafa Efendi b. ( ) Mostarî, el-Hâc Sâlih b. Ahmed.

(BAB54 - cilt: 20, sayfa: 218 - Hüküm no: 247 - Orijinal metin no: [40b-1])﻿

﻿

﻿

248. Hüküm

Hatice bt. Hacı Receb’in, küçük kardeşi Ayşe’nin bakımını üstlenmesi

Mahmiye-i İstanbul’da Manisalı Çelebi mahallesinde sâkin iken bundan akdem fevt olan Hacı Receb b. Hasan nâm kimesnenin sulbiye kebîre kızı Hatice nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, müteveffâ-yı mezbûrun zevcesi Fâtıma bt. ( ) nâm hâtun mahzarında takrîr-i kelâm ve bast-ı merâm edip, li eb kız karındaşım işbu sagīre Ayşe’nin vâlidesi mezbûre Fâtıma nefsini âhara tezvîc etmekle hidâne sâkıt olmağın, hâlâ bi hakkı’l-hidâne sagīre-i mezbûre Ayşe’yi bana teslîme mezbûre Fâtıma’ya tenbîh olunmak matlûbumdur suâl olunsun dedikde, gıbbe’s-suâl mezbûre Fâtıma cevâbında, hâl bâlâda tafsîl olunan minvâl üzre olduğunu ikrâr ve i‘tirâf etmeğin, sagīre-i mezbûre Ayşe’yi kız karındaşı mezbûre Hatice’ye teslîme ba‘de’t-tenbîh mezbûre Hatice sagīre-i mezbûre Ayşe’yi kendi mâlıyla infâk ve iksâ etmeğe ta‘ahhüd etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Ebûbekir b. Hüseyin, Mehmed b. Yusuf, Mustafa Çelebi b. Şaban, Mehmed b. Ahmed, Hüseyin b. Mustafa ve gayruhüm.

(BAB54 - cilt: 20, sayfa: 219 - Hüküm no: 248 - Orijinal metin no: [40b-2])﻿

﻿

﻿

249. Hüküm

Ahmed Efendi b. Osman’ın vakıf arsa üzerinde olan evini Ali Çelebi b. Abdullah’a satması

Arsasının süknâsı merhûm Hasan b. Abdullah’ın rûhu için külle yevm bir Fâtiha-i kerîme ve üç İhlâs-ı şerîf kırâ’at etmek üzre bir racul-i sâliha meşrûta vakfı olup, mahmiye-i İstanbul’da Canbâziye mahallesinde vâki‘ üç tarafdan tarîk-i âm ve bir tarafdan Musli Çelebi mülkü ile mahdûd büyûtu müştemil menzile tevcîh-i hâkimü’ş-şer‘le mutasarrıf olan Ahmed Efendi b. Osman nâm kimesne meclis-i şer‘-i şerîf-i enverde, bâ‘isü hâze’l-kitâb Ali Çelebi b. Abdullah mahzarında ikrâr ve takrîr-i kelâm edip, menzili mezkûrun ebniyesi yedimde olan hüccetde tasrîh ve beyân olunduğu üzre mülküm olmağla, hâlâ ebniye-i mezkûreyi tarafeynden îcâb ve kabûlü hâvî bey‘-i kat‘î ile on sekiz bin akçeye mezbûr Ali Çelebi’ye bey‘ ve teslîm, ol dahi ba‘de’l-iştirâ ve’t-tesellüm semen-i mezkûru mezbûr Ali Çelebi’den bi’t-tamâm ahz u kabz edip, arsa-i mezkûreden dahi kasr-ı yed eyledim dedikde, gıbbe’t-tasdîki’l-mer‘î arsa-i mahdûde-i mezkûre ber-mûceb-i şart-ı vâkıf mesfûr Ali Çelebi’ye kıbel-i şer‘den tevcîh olunmağın, mâ vaka‘a bi’t-taleb ketb ve imlâ olundu. Fi’l-yevmi’l-âşir min Cumâdelâhire sene 1102.

Şuhûdü’l-hâl: Abdullah Efendi b. Receb, Mustafa Efendi b. İbrahim, Ahmed Ağa b. Mehmed, Musli b. Ahmed, el-Hâc Mehmed b. Abdi, İbrahim Çelebi b. Ahmed, Osman [b.] Şaban, diğer İbrahim Çelebi b. Ahmed.

(BAB54 - cilt: 20, sayfa: 219 - Hüküm no: 249 - Orijinal metin no: [40b-3])﻿

﻿

﻿

250. Hüküm

Yeniçerilerden İbrahim Beşe b. Mehmed’in eski Turnacıbaşı Mahmud Ağa b. Ahmed’e rüşvet davasında sulh olması

Dergâh-ı âlî yeniçerilerinin elli dokuzuncu bölüğüne mahsûs oda yoldaşlarından İbrahim Beşe b. Mehmed nâm kimesne meclis-i şer‘-i şerîf-i enverde, sâbıkan turnacıbaşı olan fahrü’l-eşbâh Mahmud Ağa b. Ahmed b. Abdullah tarafından husûs-ı âti’l-beyâna vekîl olup, Mehmed Beşe b. Veli ve Hüseyin Beşe b. Mehmed şehâdetleriyle şer‘an vekâleti sâbite olan İbrahim Efendi b. Mustafa mahzarında ikrâr ve takrîr-i kelâm edip, müvekkilim mûmâ-ileyh târih-i kitâbdan üç sene mukaddem Antalya dizdârlığı için bi tarîki’l-rüşvet benden altı yüz guruş ahz u kabz etmiş idi, meblağ-ı merkūmu mezbûr Mahmud Ağa’dan da‘vâ eylediğimde, beynimizde ba‘de’n-nizâ‘ muslihûn tavassut edip, da‘vâ-yı mezbûremden beni üç yüz guruşa inşâ-i akd-i sulh eylediklerinde, ben dahi mezbûru kabûl ve bedel-i sulh olan üç yüz guruşu müvekkili merkūm Mahmud Ağa yedinden ahz[u] kabz eylediğimden sonra meblağ-ı bâkī iki yüz yetmiş beş guruşa ve sâir beynimizde cereyân eden ahz u i‘tâya müte‘allika âmme-i da‘vâdan müvekkili mezbûr Mahmud Ağa’nın zimmetini ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Kethüdâ b. Hüseyin, el-Hâc Bekir b. ( ), Bekir Efendi b. ( ), Mehmed Beşe b. Veli ve gayruhüm.

(BAB54 - cilt: 20, sayfa: 220 - Hüküm no: 250 - Orijinal metin no: [41a-1])﻿

﻿

﻿

251. Hüküm

Ayşe bt. Şaban’ın Ahmed b. Şaban’dan muhâlaa yoluyla boşanması

Mahmiye-i İstanbul’da Ali Paşa-yı Atîk mahallesinde sâkinelerinden olup zâtını ma‘rifet-i şer‘iyye ile ârifân Mehmed b. Ahmed ve el-Hâc Hüseyin b. Ali ta‘rîfleriyle mu‘arrefe olan Ayşe bt. Şaban nâm hâtun meclis-i şer‘-i şerîf-i enverde ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Ahmed b. Şaban mahzarında ikrâr ve takrîr-i kelâm edip, mezbûr Ahmed zevcim olup beynimizde hüsn-i zindegânîmiz olmamağla, zimmetinde mütekarrir ve ma‘kūdun-aleyh sekiz yüz akçe olan mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ahmed ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettikden sonra hukūk-ı zevciyyete müte‘allika da‘vâdan zevcim mezbûr Ahmed’in zimmetini ibrâ ve iskāt-ı kātı‘ü’n-nizâ‘la [ibrâ ve iskāt] eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Hüseyin b. Ahmed, İbrahim Çelebi b. Ahmed, Mahmud b. Hasan, Hüseyin Beşe b. Abdi ve gayruhüm.

(BAB54 - cilt: 20, sayfa: 220 - Hüküm no: 251 - Orijinal metin no: [41a-2])﻿

﻿

﻿

252. Hüküm

Ahmed Efendi b. Musa’nın tedavi için Mosi v. Şimer’a verdiği parayı varislerinin sulh yoluyla geri alması

Mahmiye-i İstanbul’da Mesih Hasan Paşa mahallesinde sâkin iken bundan akdem vefât eden Ahmed Efendi b. Musa b. Halil’in verâseti, zevce-i metrûkesi Şerife Râbia bt. Davud nâm hâtun ile sulbî kebîr oğlu Mehmed ve sulbî oğulları Lütfullah ve Sunullah nâm sagīrlere münhasıra olduğu şer‘an zâhir ve mütehakkik oldukdan sonra mezbûre Râbia kendi tarafından asâleten ve sagīrân-ı mezbûrânın kıbel-i şer‘den mansûbe vasîleri olmağla vesâyeten mezbûr Mehmed dahi asâleten meclis-i şer‘-i şerîf-i enverde, Nurdade? cemâ‘atinden bâ‘isü hâze’s-sifr Mosi v. Şimer nâm Yahudi muvâcehesinde her biri ikrâr ve takrîr-i kelâm [edip], mûrisimiz müteveffâ-yı mezbûr Ahmed Efendi bir maraza mübtelâ olmağla mezbûr Mosi ben sana mu‘âlece edeyim deyu bi gayri hakkın otuz yedi buçuk guruşunu ahz u kabz etmekle, meblağ-ı mezbûru taleb ve da‘vâ eylediğimizde, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremizden bizi mezbûr Mosi ile yirmi guruş üzerine sulh eylediklerinde, biz dahi asâleten ve vesâyeten sulh-ı mezbûru kabûl ve bedel-i sulh olan meblağ-ı mezbûr yirmi guruşu mezbûr Mosi yedinden tamâmen ahz u kabz ettiğimizden sonra husûs-ı mezkûra müte‘allika da‘vâdan biz mezbûr Mosi’nin zimmetini ibrâ ve iskāt edip, mezbûr Mosi dahi bedel-i sulh olmak üzre bize medfû‘u olan yirmi guruşa müte‘allika da‘vâdan bizim zimmetimizi ibrâ ve iskāt eyledi dediklerinde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Mehmed b. Davud, Mustafa b. Mehmed, Ahmed Çelebi b. Musli, Mehmed Beşe b. Mustafa.

(BAB54 - cilt: 20, sayfa: 221 - Hüküm no: 252 - Orijinal metin no: [41a-3])﻿

﻿

﻿

253. Hüküm

Fâtıma Hatun bt. Mehmed’in hâlinin kötü ve mahallelinin şikâyetçi olması

Mahmiye-i İstanbul’da Firuzağa mahallesi imâmı olan Mehmed Efendi b. İbrahim meclis-i şer‘-i şerîfde mahalle-i mezbûre sâkinelerinden Adalı Fâtıma Hâtun bt. Mehmed mahzarında takrîr-i kelâm ve ta‘bîr ani’l-merâm edip, mezbûre Fâtıma Hâtun nâ-mahremden ictinâbı olmamağla, bi’d-defa‘ât kapısı katranlanıp sû’-i hâl üzre olmağla mezbûreden müte’ezzî ve mutazarrır olmağın, hâlâ kıbel-i şer‘den mahalle-i mezbûreye varılıp keyfiyeti hâli vukūfu olan müslimînden suâl olunup haberleri tahrîr olunmak matlûbumdur dedikde, husûs-ı mezbûr için fermân-ı şerîf dahi ibrâz etmeğin, imtisâlen-lehû savb-ı şer‘den irsâl olunan Ebûbekir Efendi mahalle-i mezbûreye varıp, ba‘dehû akd-i meclis mezbûre Fâtıma’nın keyfiyeti hâli vukūf-ı tâm ı olup mahalle-i mezbûre ahâlîsinden Mehmed Ağa b. Ebûbekir ve el-Hâc Ahmed b. Hasan ve Mustafa Çelebi b. Veli ve el-Hâc Ömer b. Hüsameddin ve Mehmed Efendi el-Hattât ve Bevvâb Mehmed Beşe b. Muharrem ve el-Hâc Mehmed b. Ali ve Kenan b. Abdullah ve Veli b. Mehmed ve Mehmed b. Abdurrahman ve el-Hâc Ömer b. Hüseyin ve Süleyman b. Ali ve Mehmed Dede ve sâirlerinden suâl olundukda, fi’l-hakīka mezbûre Fâtıma nâ-mahreminden ictinâbı olmamağla bi’d-defa‘ât kapısı katranlanıp sû’-i hâl üzredir deyu her biri muvâcehesinde alâ tarîki’ş-şehâde haber vermeğin, vâki‘ hâli mezbûr Ebûbekir Efendi mahallinde tahrîr edip, ba‘dehû ma‘an ba‘s olunan Mehmed b. İbrahim ve Mehmed Çelebi ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cumâdelâhire sene 1102.

Şuhûdü’l-hâl: Mehmed Bey b. Habib, Mehmed Efendi b. Said, Hüseyin Çelebi b. Hüseyin, Osman b. Veli, Mehmed Çelebi b. Abdullah.

(BAB54 - cilt: 20, sayfa: 221 - Hüküm no: 253 - Orijinal metin no: [41a-4])﻿

﻿

﻿

254. Hüküm

Maksud Bey b. Hüseyin’in vefat eden Hacı Halil b. Receb’deki alacağının terekeden ödenmesi

Mahmiye-i İstanbul’da Unkapanı kurbunda sâkin işbu bâ‘isü’l-kitâb Maksud Bey b. Hüseyin meclis-i şer‘-i şerîf-i enverde, mahmiye-i mezbûrede Hoca Halil Attâr mahallesinde sâkin iken bundan akdem fevt olan el-Hâc Halil b. Receb b. Ahmed’in evlâd-ı sıgārı Mehmed ve Ayşe ve Sâliha’nın ammileri ve vasiyy-i mansûbları olmağla terekesine vâzı‘u’l-yed olan Mehmed Bey b. Receb mahzarında üzerine da‘vâ ve takrîr-i kelâm edip, müteveffâ-yı mezbûr el-Hâc Halil’in zimmetinde cihet-i karz-ı şer‘îden yüz guruş hakkım olup, hattâ kemâl-i sıhhatinde şuhûd mahzarında ikrâr dahi ettiğinden sonra kable’l-edâ vefât etmeğin, hâlâ vasiyy-i mezbûra suâl olunup meblağ-ı mezbûru tereke-i vâfiyesinden alıverilmek matlûbumdur dedikde, gıbbe’s-suâl merkūm Mehmed Bey cevâbında, karındaşı müteveffâ-yı mezbûrun tereke-i vâfiyesine bi’l-vesâye vaz‘-ı yedini ikrâr, lâkin deyn-i mezbûru inkâr edicek, müdde‘î-i mezbûrdan sıdk-ı makāline muvâfık beyyine taleb olundukda, yine Unkapanı kurbunda sâkin Bayram Bey b. Süleyman ve İsmail Beşe b. Dilaver nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ müteveffâ-yı mezbûr el-Hâc Halil b. Receb b. Ahmed kemâl-i sıhhatinde cihet-i karz-ı şer‘îden müdde‘î-i mezbûr Maksud Bey’e vâcibü’l-edâ ve lâzımü’l-kazâ yüz guruş zimmetinde deyni olduğunu bizim huzûrumuz[da] ikrâr ve bizi işhâd eyledi, biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olup, müdde‘î-i mezbûr Maksud Bey tahlîf-i şer‘î ile tahlîf olundukdan sonra mûcebince ba‘de’l-hükm meblağ-ı mezbûr yüz guruşu tereke-i mezbûreden müdde‘î-i mezbûra edâya vasiyy-i merkūma tenbîh olunup, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Ahmed Beşe b. İsmail, Küçük Mehmed b. Ahmed, Ahmed Bey b. Bâki, İbrahim Çelebi b. Ahmed.

(BAB54 - cilt: 20, sayfa: 222 - Hüküm no: 254 - Orijinal metin no: [41b-1])﻿

﻿

﻿

255. Hüküm

Kadılığa tayin edilip tasarruf etmeden vefat eden Mustafa Efendi b. Mehmed’in masraflarının varislerine iadesi

Husûs-ı âti’l-beyânın mahallinde ketb ü tahrîri için savb-ı şer‘den bi’l-iltimâs irsâl olunan Abdullah Efendi b. el-Hâc Veli hâlâ Anadolu Kazaskeri olan a‘lemü’l-ulemâ’i’l-mütebahhirîn efdalü’l-fudalâ’i’l-müteverri‘în hallâlü’l-müşkilât[i’d-dîniyye] keşşâfü’l-mu‘dilâti’l-yakīniyye alemü’l-ilm ve’l-hüdâ menârü’l-fazl ve’t-tükā sa‘âdetlü es-Seyyid Ali Efendi hazretlerinin tezkireciliği hizmetiyle şeref-yâb olan umdetü’l-müderrisîni’l-kirâm Mehmed Efendi b. el-merhûm Süleyman Efendi’nin mahmiye-i İstanbul’da Çerağî Hasan mahallesinde vâki‘ menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, vilâyet-i Anadolu’da nevâhî-i Alâiye kazâsında Görene nâm karye ahâlîsinden olup muvakkaten Kaş kadısı iken mahmiye-i mezbûrede Topkapısı kurbunda Şahsultan mahallesinde sâkin iken fevt olan Mustafa Efendi b. Mehmed b. Osman’ın verâseti, vâlidesi Fâtıma bt. Yusuf b. Abdullah ile li ebeveyn er karındaşı İbrahim Çelebi’ye münhasıra olduğu ve kendi tarafından asîl ve mezbûre Fâtıma Hâtun tarafından husûs-ı âti’z-zikre vekîl olduğu zât-ı mezbûreyi ma‘rifet-i şer‘iyye ile ârifân olan Mehmed Çelebi b. Osman ve Osman b. Mehmed şehâdetleriyle hasm-ı şer‘-i câhid mahzarında şer‘an sâbit ve sübût-ı verâset ve vekâletine hükm-i şer‘î lâhık olan merkūm İbrahim Çelebi meclis-i ma‘kūd-ı mezbûrda, mûmâ-ileyh Mehmed Efendi mahzarında asâleten ve vekâleten ikrâr-ı tâm ve takrîr-i kelâm edip, mûrisimiz mezbûr Mustafa Efendi hâl-i hayâtında zikr olunan Kaş kadılığı kendiye tevcîh olundukda mûmâ-ileyh Mehmed Efendi’ye tezkire harcı ve mektûb ve mukayyed için yirmi iki guruş ve müjde için iki bin beş yüz akçe ve kapı harcı bin akçe def‘ ve teslîm eyledikden sonra kazâ-i mezbûru zabt etmeyip ve meblağ-ı mezbûru kable’l-ahz merkūm Mustafa Efendi fevt olmağla, meblağ-ı mezbûr irsen bize isâbet etmiş idi. Hâlâ mûmâ-ileyh Mehmed Efendi zikr olunan yirmi iki guruş ile üç bin beş yüz akçeyi bana red ve teslîm, ben dahi asâleten ve vekâleten ahz u kabz ve tesellüm eyledim. Min ba‘d meblağ-ı mezbûrdan bir akçe ve bir habbe bâkī kalmadı dedikde, gıbbe’t-tasdîki’ş-şer‘î vâki‘ hâli mezbûr Abdullah Efendi mahallinde tahrîr, ba‘dehû ma‘an ba‘s olunan Mahmud b. Ömer ile meclis-i şer‘a gelip haber vermeğin, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire li sene isneteyn ve mi’e ve elf.

Şuhûdü’l-hâl: Umdetü’l-kuzât Mehmed Efendi, Mahmud Bey b. Ali, Halil Çelebi b. Ahmed, Molla Ahmed b. Ali, Hasan b. Mustafa, Osman Çelebi b. Mehmed ve gayruhüm.

(BAB54 - cilt: 20, sayfa: 223 - Hüküm no: 255 - Orijinal metin no: [41b-2])﻿

﻿

﻿

256. Hüküm

Hacı Mustafa Çelebi b. Hacı Hamza’nın vasiyeti ve vakfiyesi

El-hamdü lillâhi’l-vâkıfe alâ külli hâl el-muttali‘ı alâ mâ hâle fi’l-bâl âlimü’l-gaybi ve’ş-şehâdeti’l-kebîri’l-müte‘âl ve’s-salâtü ve’s-selâmü alâ seyyidinâ Muhammedin abdihî ve resûlihî el-meb‘ûsi bi mekârimi’l-ihlâs ve ekârimi’l-hisâl el-meb‘ûsi rahmeten li’l-âlemîn ve kad ferihe li ehli’l-kemâl ve alâ âlihî ve sahbihî hayra sahb ve âl ammâ ba‘d, işbu kitâb-ı sıhhat-nisâbın tahrîr ve imlâsına bâ‘is ve bâdî oldur ki, mahmiye-i İstanbul’da Dizdâriye mahallesinde sâkin iken bundan akdem vefât eden sâhibü’l-vakf ve’l-hayrât ve râğıbü’l-hasenât ve’l-meberrât merhûm Yağlıkçı el-Hâc Mustafa Çelebi b. el-Hâc Hamza b. Ahmed’in mu‘takı ve sülüs mâlından vesâyâ-yı mu‘ayyenesini tenfîze vasiyy-i muhtârı olan Sâlih Çelebi b. Abdullah meclis-i şer‘-i şerîf-i enverde, vakf-ı âti’l-beyânı li ecli’t-tescîl ve’l-itmâmi’l-emr ve’t-tekmîl mütevellî ta‘yîn olunan el-Hâc Mustafa Ağa b. Abdurrahman mahzarında bi’l-vesâye ikrâr-ı tâm ve takrîr-i kelâm edip, müteveffâ-yı merkūm el-Hâc Mustafa Çelebi’nin yedimde makbûzum olan sülüs mâlından beş yüz guruşu vasiyyeti üzre hasbeten lillâhi te‘âlâ vakf-ı sahîh-i mü’ebbed ile vakf ve habs edip şöyle şart eyledim ki, meblağ-ı mezbûr senede on’ı on bir hesâbı üzre bir mütevellî ile rehn-i kavî ve kefîl-i melî ve lede’l-iktizâ ikisinin biri ile ale’l-vechi’l-helâl istirbâh ve istiğlâl olunup, hâsıl olan rıbhından haftada iki gün Süleymaniye câmi‘-i şerîfinde işbu hâzır bi’l-meclis fahrü’l-huffâz Mehmed Efendi b. Mustafa yevmî on akçe vazîfe ile hayâtda oldukça Şeyhülkurrâ olup ilm-i tecvîdi tâlibine ifâde ve ta‘lîm ettiklerinden sonra sevâbını hazret-i Resûl-i ekrem ve habîb-i muhterem seyyidü’l-evvelîn ve’l-âhirîn ve hâtemü’l-enbiyâ ve’l-mürselîn -sallallâhu te‘âlâ aleyhi ve aleyhim ecma‘în ve selleme teslîmen kesîren ilâ yevmi’d-dînin-ervâh-ı mukaddeslerine ve cümle âl ve ashâb-ı güzînin ervâh-ı tayyibelerine ve vâkıf-ı mezbûrun ve vâlideynin ervâhlarına ihdâ eyleyeler ve yevmî beş akçe talebesinden müstahıkkīn olanlara verile ve yevmî bir akçe Dizdâriye câmi‘i müezzini Şaban Efendi’ye verile ve vakf-ı mezbûrun tevliyeti hasbiyesi merkūm Mehmed Efendi’ye meşrûta olup, ba‘de vefâtihî a‘lem ve aslah talebesine meşrûta ola ve eğer mürûr-ı eyyâmla şurût-ı mezkûreye ri‘âyet müte‘azzire olursa mutlaka galle-i vakf fukarâ-yı müslimîne verile deyu ta‘yîn-i kuyûd ve tebyîn-i şurût ettikden sonra meblağ-ı mezbûr beş yüz guruşu mütevellî-i merkūma teslîm, ol dahi vakfiyyet üzre kabz ve tesellüm eyledi dedikde, gıbbe’t-tasdîki’l-vicâhî vasiyy-i merkūm inân-ı kelâmını semt-i vifâkdan cânib-i şikāka sârıf olup vakf-ı nukūd ve ana müteferri‘a olan şurût [ve] kuyûd eimme-i selâse-i ahyâr -aleyhim rıdvânü’l-melikü’l-gaffâr-hazretlerinin katlarında bâtıl ve hılye-i sıhhatden âtıl olmağla, vakf-ı mezbûrdan bi’l-vesâye rücû‘ edip meblağ-ı mezbûru mütevellî-i merkūmdan istirdâd ederim deyicek, mütevellî-i reşîd cevâb-ı sedâda mütesaddî olup, eğerçi hâl vakf-ı nukūda bast olunan minvâl üzredir, lâkin tilmîz-i ekber İmâm Züfer hazretleri katında Ensârî rivâyet[i] üzre vakf-ı nukūd sahîh olup ve hükkâm-ı zamân tescîline dahi me’mûrlardır deyu red ve teslîmden imtinâ‘ ve vasiyy-i merkūmla hâkim-i muvakki‘-i kitâb -tûbâ-lehû ve hüsnü me’âb-hazretleri huzûrunda müterâfi‘ân ve her biri mübteğāsınca hükm ve fasla tâlibân olduklarında, hâkim-i müşârün-ileyh -dâmetü’n-ni‘amâ ledeyhî- dahi ba‘de’t-te’emmüli’l-enîk cânib-i vakfa nazar ve mennâ‘un li’l-hayr olmakdan hazer edip, rivâyet-i mezkûre üzre vakf-ı mezbûrun sıhhatine hükm ettiklerinden sonra yine vasiyy-i merkūm i‘âde-i kelâm edip, eğerçi hükm-i merkūm ile vakıf sahîh olup, lâkin İmâm-ı A‘zam hazretleri katında sıhhat lüzûmu müstelzime olmamağla benim için bâb-ı rücû‘ meftûhdur deyu tekrâr meblağ-ı mezbûru taleb ve da‘vâ ettikde, mütevellî-i merkūm tekrâr cevâba mütesaddî olup, eğerçi hâl İmâm-ı A‘zam hazretleri katında minvâl-i mezkûr üzredir, lâkin İmâmeyn-i hümâmeyn hazretleri katlarında sıhhat müstelzim-i lüzûm olmağla vakf-ı mezbûr imâmeyn-i müşârün-ileyhimâ katlarında sahîh ve lâzım olmuşdur deyu kezâlik red ve teslîmden imtinâ‘ ve lüzûma dahi hüküm taleb etmeğin, hâkim-i müşârün-ileyh dahi imâmeyn-i müşârün-ileyhimâ kavl-i şerîfleri üzre vakf-ı mezbûrun lüzûmuna dahi hükm ve kazâ etmeğin, ba‘de’l-yevm vakf-ı mezbûr sahîh ve lâzım olup tebdîline mecâl adîmü’l-ihtimâl olmuşdur, fe-men beddelehû fe-kad ıkterefe ismen azîmen ve ecru’l-vâkıfi cerâ zâlike ve hurrire fi’l-yevmi’s-sâbi‘ min Cumâdelâhire li sene isneteyn ve mi’e ve elf.

Şuhûdü’l-hâl: Molla Hasan b. Ahmed, Mehmed b. Musa, Musli b. Hasan, Molla Mehmed b. Halil, İbrahim Çelebi b. Ahmed.

(BAB54 - cilt: 20, sayfa: 224 - Hüküm no: 256 - Orijinal metin no: [42a-1])﻿

﻿

﻿

257. Hüküm

İsmail Çelebi b. Ali’nin Veli Bey b. Ali’deki alacağını tahsil etmesi

Mahmiye-i İstanbul’da Sarı Nasuh mahallesi sâkinlerinden İsmail Çelebi b. Ali meclis-i şer‘-i şerîf-i enverde, sâbıkan Dergâh-ı âlî yeniçerilerin efendisi olup hâlâ deryâ beylerinden emîrü’l-ümerâ’i’l-kirâm Veli Bey b. Ali tarafından husûs-ı âti’l-beyâna vekîl olduğu Ahmed Çavuş b. İbrahim ve Mehmed Beşe b. Mahmud şehâdetleriyle şer‘an sâbit olan Mehmed Efendi b. Ali mahzarında ikrâr-ı tâm ve takrîr-i kelâm edip, târih-i kitâbdan on bir sene mukaddem mûmâ-ileyh Veli Bey’in emriyle bi şartı’r-rücû‘ elli iki guruşa dört kaliçe ve on beş guruşa bir Selânik kaliçesin mâlımla iştirâ ve mahalle-i mezbûrede vâki‘ Kilise câmi‘ine vaz‘ ve kendiye dahi beş guruşluk ca‘l akçe def‘ ve teslîm edip, zimmetinde cem‘an yetmiş üç guruş hakkım vardır deyu mûmâ-ileyh Veli Bey’den taleb-i da‘vâ eylediğimde ol dahi inkâr etmekle, beynimizde münâza‘ât-ı kesîre vukū‘undan sonra muslihûn tavassut edip, da‘vâ-yı mezkûremden beni mûmâ-ileyh Veli Bey ile kırk guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr kırk guruşu mezbûr Veli Bey’den tamâmen ahz u kabz edip ziyâde hakkım kalmayıp mezbûr Veli Bey’in [42b] zimmetini ibrâ-i âm ile ibrâ ve iskāt eyledim. Ba‘de’l-yevm meblağ-ı mezbûra müte‘allika mezbûr Veli Bey ile kat‘â da‘vâ ve nizâ‘ım kalmadı dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire li sene isneteyn ve mi’e ve elf.

Şuhûdü’l-hâl: Hasan Efendi el-kâtib b. Ahmed, Ahmed b. Mustafa, es-Seyyid Mehmed b. Hüseyin, Mehmed Beşe b. Mahmud, Ahmed Çavuş el-mübâşir.

(BAB54 - cilt: 20, sayfa: 225 - Hüküm no: 257 - Orijinal metin no: [42a-2])﻿

﻿

﻿

258. Hüküm

İstanbul’da uncu Yorgi v. Kiryazi’nin çörekçi Hasan b. Ali’den alacaklı olduğu

Mahmiye-i İstanbul’da uncu tâifesinden işbu bâ‘isü’r-rakīm Yorgi v. Kiryazi nâm zimmî mahfil-i kazâda yine mahmiye-i mezbûrede çörekçi tâifesinden Hasan b. Ali nâm kimesne mahzarında üzerine da‘vâ ve takrîr-i kelâm edip, mezbûr Hasan’ın bundan akdem yedimden iştirâ ve kabz edip keyl ve mikdârı beynimizde ilm-i şer‘le ma‘lûm un bahâsından zimmetinde doksan [sekiz] guruş hakkım olup, meblağ-ı mezbûr vech-i muharrer üzre zimmetinde bana edâsı lâzım deyni olduğuna işbu bir kıt‘a deyn temessükünü dahi yedime def‘ ve teslîm etmekle, hâlâ taleb ederim suâl olunup meblağ-ı mezbûr doksan sekiz guruş[un] alıverilmesi matlûbumdur dedikde, gıbbe’s-suâl mezbûr Hasan cevâbında fi’l-vâki‘ müdde‘î-i mezbûr yedinden keyl ve mikdârı beynimizde ilm-i şer‘le ma‘lûm iştirâ ve kabz eylediğim un bahâsından müdde‘î-i mezbûr Yorgi’ye meblağ-ı mezbûr doksan sekiz guruş zimmetimde vâcibü’l-edâ ve lâzımü’l-kazâ deynimdir deyu bi tav‘ın ikrâr ve i‘tirâf etmeğin, ikrârı mûcebince meblağ-ı merkūm doksan sekiz guruşu müdde‘î-i mezbûra edâ ve teslîm mezbûr Hasan’a tenbîh birle, mâ hüve’l-vâki‘ bi’t-taleb ketb olundu. Fi’l-yevmi’l-âşir min Cumâdelâhire sene 1102.

Şuhûdü’l-hâl: İbrahim b. Ahmed, diğer İbrahim Çelebi b. Mehmed, Ebûbekir b. Osman, Ali Çelebi [b.] Bâli.

(BAB54 - cilt: 20, sayfa: 226 - Hüküm no: 258 - Orijinal metin no: [42b-1])﻿

﻿

﻿

259. Hüküm

Ayşe bt. Ali’nin kendisi ve çocukları için kocası Mehmed Çelebi b. Ali üzerine nafaka takdiri

Mahmiye-i İstanbul’da Manisalı Çelebi mahallesi sâkinelerinden olup, zâtı mahalle-i mezbûre ahâlîsinden Hüseyin Beşe b. Abdülcebbar ve İsmail Beşe b. Veli ta‘rîfleriyle mu‘arrefe olan bâ‘isetü hâze’l-kitâb Ayşe bt. Ali nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, hâlâ zevc-i dâhilim olup gāib ani’l-meclis Mehmed Çelebi b. Ali nâm kimesne diyâr-ı âhara gidip beni ve sadrî sagīr oğullarım İbrahim ve Ahmed’i bilâ-nafaka terk etmekle zevcim mezbûr Mehmed Çelebi üzerine kadr-i ma‘rûf nafaka farz ve takdîr olunmak matlûbumdur dedikde, kaziyye minvâl-i meşrûh üzre olduğu zeyl-i kitâbda muharrerü’l-esâmi olan müslimîn ihbârlarıyla mütehakkik olmağın, mezbûre Ayşe Hâtun tahlîf-i şer‘î ile tahlîf olundukdan sonra hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi mezbûrûn Ayşe ve İbrahim ve Ahmed’den her birine yevmî beşer akçe ki, cem‘an beher yevm on beşer akçe nafaka farz ve takdîr edip, meblağ-ı mefrûz-ı mezbûru mezbûrûnun levâzımlarına harc u sarfa ve lede’l-iktizâ istidâneye ve inde’z-zafer merkūm Mehmed Çelebi’ye rücû‘a mezbûre Ayşe Hâtun’a izin vermeğin, mâ vaka‘a bi’t-taleb ketb olundu. Fi’l-yevmi’s-sâmin aşer min Cumâdelâhire sene 1102.

Şuhûdü’l-hâl: Hüseyin Beşe b. Abdülcebbar, İsmail Beşe b. Veli, Mustafa Beşe b. Osman, el-Hâc Mustafa b. el-Hâc Hasan.

(BAB54 - cilt: 20, sayfa: 227 - Hüküm no: 259 - Orijinal metin no: [42b-2])﻿

﻿

﻿

260. Hüküm

Râziye bt. Hacı Hüseyin’in Osman b. Hasan’dan muhâlaa yoluyla boşanması

Mahmiye-i İstanbul’da Elvanzâde mahallesi sâkinelerinden olup, zâtı ma‘rifet-i şer‘iyye ile ârifân Hüseyin Beşe b. Hasan ve Ramazan b. Ömer nâm kimesneler ta‘rîfleriyle mu‘arrefe olan Râziye bt. el-Hâc Hüseyin nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Osman b. Hasan nâm kimesne mahzarında ikrâr ve takrîr-i kelâm edip, zevcim mezbûr Osman ile zindegânîmiz olmamağın, zimmetinde mütekarrir ve ma‘kūdun aleyh olan iki bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Osman ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettikden sonra hukūk-ı zevciyyete müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde, gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: Hüseyin Beşe b. Hasan, Ramazan b. Ömer, Veli Bey b. Mustafa, Mehmed b. Musa, Mehmed b. Abdünnebî.

(BAB54 - cilt: 20, sayfa: 227 - Hüküm no: 260 - Orijinal metin no: [42b-3])﻿

﻿

﻿

261. Hüküm

Âlime bt. Sefer’in mehrini kocası Ömer Efendi b. Hacı Mehmed’in terekesinden alması

Mahmiye-i İstanbul’da Harâccı Muhyiddin mahallesinde sâkin iken bundan akdem fevt olan Pabucubüyük Ömer Efendi b. el-Hâc Mehmed b. Abdullah’ın zevce-i metrûkesi Âlime bt. Sefer nâm hâtunun zâtı ma‘rifet-i şer‘iyye ile ârifân İsmail Çelebi b. Ali ve el-Hâc Mehmed b. Musa ta‘rîfleriyle mu‘arrefe oldukdan sonra mezbûre Âlime Hâtun meclis-i şer‘-i şerîf-i enverde, müteveffâ-yı mezbûrun vasiyy-i muhtârı olmağla terekesine vâzı‘u’l-yed olduğu mütehakkik olan İmâm Ali Efendi b. Musa mahzarında üzerine da‘vâ ve takrîr-i kelâm edip, zevcim müteveffâ-yı mezbûr Ömer Efendi zimmetinde mütekarrir ve ma‘kūdun-aleyh on bin akçe mehr-i müeccelim olup, hattâ müteveffâ-yı mezbûr hayâtında zimmetinde on bin akçe mehr-i müeccelim olduğunu huzûr-ı müslimînde ikrâr ve işhâd edip ve meblağ-ı mezbûr on bin akçe mehr-i mislim olmağla, meblağ-ı mezbûr on bin akçeyi vasiyy-i mezbûrdan taleb ederim suâl olunup meblağ-ı mezbûr on bin akçeyi müteveffâ-yı mezbûrun terekesinden bana edâya vasiyy-i merkūma tenbîh olunmak matlûbumdur dedikde, gıbbe’s-suâl ve akībe’l-inkâr, müdde‘iye-i mezbûreden müdde‘âsına beyyine taleb olundukda, mahalle-i mezbûre sâkinlerinden İmâm Ahmed Efendi b. Ramazan ve Süleyman Efendi b. Hayreddin ve Yahya Çelebi b. Abdullah nâm kimesneler li ecli’ş-şehâde meclis-i şer‘a hâzırûn [olup] isre’l-istişhâd, fi’l-vâki‘ müteveffâ-yı mezbûr Ömer Efendi b. el-Hâc Mehmed b. Abdullah hayâtında zevcesi işbu müdde‘iye-i mezbûre Âlime’nin zimmetinde mütekarrir ve ma‘kūdun-aleyh on bin akçe mehr-i müecceli olduğunu bizim huzûrumuzda ikrâr ve bizi işhâd eyledi ve meblağ-ı mezbûr on bin akçe müdde‘iye-i mezbûrenin mehr-i mislidir. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, gıbbe ri‘âyet-i şerâiti’l-kabûl şehâdetleri makbûle olmağın, mûcebiyle meblağ-ı mezbûr on bin akçeyi tereke-i müteveffâ-yı mezbûrdan müdde‘iye-i mezbûreye edâ ve teslîme vasiyy-i mezbûra tenbîh olunup, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa Efendi b. Hasan, İsmail Çelebi b. Osman, Mehmed Efendi b. İbrahim, Abdullah Çelebi b. Receb.

(BAB54 - cilt: 20, sayfa: 228 - Hüküm no: 261 - Orijinal metin no: [43a-1])﻿

﻿

﻿

262. Hüküm

Âlime bt. Sefer’in kocası Ömer Efendi b. Hacı Mehmed’in terekesinden mehrini ve miras hissesini alması

Mahmiye-i İstanbul’a Harâccı Muhyiddin mahallesinde sâkin iken bundan akdem vefât eden Pabucubüyük Ömer Efendi b. el-Hâc Mehmed b. Abdullah’ın verâseti, zevce-i metrûkesi Âlime bt. Sefer ile li ebeveyn kız karındaşı Râziye ve li ebeveyn er karındaşı Ebûbekir’in sulbî oğulları Mehmed ve Ahmed’e münhasıra olduğu şer‘an zâhir ve mütehakkik oldukdan sonra mezbûre Âlime Hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, müteveffâ-yı mezbûrun vasiyy-i muhtârı olan İmâm Ali Efendi b. Musa mahzarında ikrâr-ı tâm ve takrîr-i kelâm edip, zevcim müteveffâ-yı mezbûr Ömer Efendi’nin mahalle-i mezbûrede vâki‘ ma‘lûmü’l-hudûd ve’l-müştemilât mülk menzilinden mâ‘adâ terekesi olmayıp ve menzili mezkûru vasiyy-i merkūm Ali Efendi ba‘de’l-müzâyede yüz yirmi bir bin sekiz yüz akçe olmak üzre semen-i misli olan dört yüz altı aded yaldız altınına bi’l-vesâye âhara bey‘ ve kabz-ı semen edip ve semeninden müteveffâ-yı mezbûr zimmetinde mütekarrir ve ma‘kūdun-aleyh olan [on] bin akçe mehr-i müeccelim bana ve sâir düyûn-ı müsbetesini ashâbına edâ eyledikden sonra bâkī kalan doksan iki bin altı yüz akçenin dahi müteveffâ-yı mezbûrun vasiyyeti üzre sülüsü olan otuz bin sekiz yüz altmış altı akçesi ifrâz olundukdan sonra bâkī kalan altmış bir bin yedi yüz otuz iki akçeden benim rub‘ hisseme isâbet eden [on] beş bin dört yüz otuz üç akçeyi vasiyy-i merkūm Ali Efendi tamâmen bana def‘ ve teslîm, ben dahi yedinden ahz u kabz edip, mehr-i müeccelim olan on bin akçeye ve müteveffâ-yı mezbûrun terekesinden isâbet eden rub‘ hisseme müte‘allika vasiyy-i merkūm Ali Efendi yedinde ve kıbelinde bir akçe ve bir habbe hak ve müstehakkım bâkī kalmadı dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: İmâm Ahmed Efendi b. Ramazan, Receb Ağa b. Ali, İsmail Çelebi b. Ali, İbrahim Çelebi b. Ahmed, Yahya Çelebi b. Abdullah, Mustafa Efendi b. Hasan.

(BAB54 - cilt: 20, sayfa: 229 - Hüküm no: 262 - Orijinal metin no: [43a-2])﻿

﻿

﻿

263. Hüküm

Sefer Beşe b. Abdullah’ın bağını Manik v. Haçik’e satması

Mahmiye-i İstanbul’da Mercan Ağa mahallesinde sâkin Sefer Beşe b. Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, bâ‘isü hâze’s-sifr Manik v. Haçik nâm zimmî muvâcehesinde ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup vilâyet-i Anadolu’da Divriği kazâsına tâbi‘ Kesme nâm karye kurbunda vâki‘ bir tarafdan Haçik bağı ve bir tarafdan Arakil tarlası ve bir tarafdan bayır ve bir tarafdan tarîk-i âm ile mahdûd bir kıt‘a bağımı, cümle tevâbi‘ ve levâhık ve kâffe-i hukūk ve merâfıkı ile mezbûr Manik[‘e] tarafeynden îcâb ve kabûlü hâvî bey‘-i bâtt-ı sahîh-i şer‘î ile on esedî guruşa bey‘, ol dahi ber vech-i muharrer iştirâ ve kabûl ettikden sonra semeni olan meblağ-ı mezbûr on esedî guruşu mezbûr Manik yedinden tamâmen ahz u kabz eyledim. Ba‘de’l-yevm mârru’z-zikr bahçe mahallinde zabt ve tasarrufa mezbûr Manik’i taslît eyledim, keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Abdullah b. Mehmed, İbrahim (….), Ali (....), Hüseyin Beşe b. İsmail, Osman b. Ebûbekir, (....).

(BAB54 - cilt: 20, sayfa: 229 - Hüküm no: 263 - Orijinal metin no: [43a-3])﻿

﻿

﻿

264. Hüküm

Fâtıma bt. Derviş’in terekesinin varislerce paylaşılması

Mahmiye-i İstanbul’da Hoca Ali mahallesinde sâkine iken bundan akdem vefât eden Fâtıma bt. Derviş nâm hâtunun verâseti zevci Yusuf Ağa b. Abdullah ve sadrî kebîr oğulları Ali ve Hasan ve Ahmed evlâd-ı Mustafa nâm kimesnelere münhasıra olup, ba‘dehâ mezbûr Yusuf Ağa dahi vefât edip, verâseti zevcetân-ı metrûketân Ayşe bt. Abdullah ve Ümmügülsüm bt. Abdülmennân ve sulbiye kebîre kızı Hatice nâm hâtunlar ile sulbî kebîr oğulları Mehmed Çelebi ve Hasan Çelebi’ye münhasıra olup, ba‘dehû mezbûr Ali dahi vefât edip, verâseti sulbî kebîr oğulları Mahmud Çelebi ve Mustafa Çelebi’ye münhasıra oldukdan sonra mezbûr Mahmud Çelebi kendi tarafından asâleten ve karındaşı mezbûr Mustafa Çelebi tarafından husûs-ı âti’l-beyâna vekîl olduğu İsmail Çelebi b. Mehmed ve Mustafa Ağa b. Hüseyin şehâdetleri ile hasm-ı câhid-i şer‘î mahzarında şer‘an sâbit ve sübût-ı vekâleti mahkûmun-bihâ olmağla vekâleten meclis-i şer‘-i şerîfde, müteveffâ-yı sânî-i mezbûr Yusuf Ağa’nın terekesine bi’l-verâse vâzı‘u’l-yed olup kendi tarafından asîl ve karındaşı mezbûr Hasan tarafından vekîl olan merkūm Mehmed Çelebi ile zevcetân-ı mezbûretân Ayşe Hâtun ve Ümmügülsüm Hâtun ve kızı mezbûre Hatice Hâtun taraflarından tasdîk-i âti’z-zikre vekîlleri olduğu bimâ-hüve nehcü’s-sübût sâbit olan Hasan Ağa b. Ahmed nâm kimesneler mahzarlarında ikrâr ve takrîr-i kelâm edip, bâlâda tafsîl ve beyân olunduğu üzre babam mezbûr Ali’nin vâlidesi mezbûre Fâtıma Hâtun otuz bin akçe mehr-i müeccele tesmiyesiyle merkūm Yusuf Ağa’nın zevce-i menkûhası iken mukaddemâ vefât etmekle, mehr-i mezbûrdan babam mezbûr Ali kendiye isâbet eden yedi bin beş yüz akçe hisse-i şer‘iyyesini merkūm Yusuf Ağa’dan kable’l-ahz ikisi dahi vefât edip meblağ-ı mezbûr yedi bin beş yüz akçe karındaşım mezbûr Mustafa ile bana irsen intikāl etmeğin, ben dahi asâleten ve vekâleten hâkim-i muvakki‘-i sadr-ı kitâb hazretlerinden meblağ-ı mezbûr yedi bin beş yüz akçeyi müteveffâ-yı mezbûr Yusuf Ağa’nın terekesine ber vech-i muharrer vaz‘-ı yed eden merkūm Mehmed Çelebi’den taleb ve da‘vâ ve hükm-i şer‘î dahi lâhık olmağın, meblağ-ı mezbûr yedi bin beş yüz akçeyi müteveffâ-yı mezbûrun terekesinden vârisleri olan mezbûrûn Mehmed Çelebi ve Hasan Çelebi ve Hatice ve Ayşe ve Ümmügülsüm bana edâ ve teslîm, ben dahi ber vech-i muharrer yedlerinden tamâmen ahz u kabz ettikden sonra müteveffât-ı mezbûre Fâtıma Hâtun’un terekesinden olmak üzre merkūm Yusuf Ağa zimmetinde kalmışdır deyu bundan akdem mezbûrûndan taleb ve da‘vâ eylediğim otuz miskāl bir altın bilezikden ve bir zırh bahâsından yetmiş guruş ve bir câriye bahâsından yüz guruşdan ve bi’l-cümle müteveffât-ı mezbûre Fâtıma Hâtun’un kalîl ve kesîr sâir terekesinden karındaşım mezbûr Mustafa ile bana âid olan hisse-i şer‘iyyeye müte‘allika âmme-i da‘vâdan mezbûrûn Mehmed Çelebi ve Hasan Çelebi ve Hatice ve Ayşe ve Ümmügülsüm’ün zimmetlerini ibrâ-i âmm-ı râfi‘ü’l-hisâm ile asâleten ve vekâleten ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire li sene isneteyn ve mi’e ve elf.

Şuhûdü’l-hâl: İmâm Hasan Efendi b. ( ), Ali Dede b. Mehmed, Mehmed Çelebi b. Abdullah el-kâtib, Ahmed Çelebi b. Mustafa, Osman b. Hasan.

(BAB54 - cilt: 20, sayfa: 230 - Hüküm no: 264 - Orijinal metin no: [43b-1])﻿

﻿

﻿

265. Hüküm

Dador’un varislerinin, miras evlerine elkoyulduğu iddiasının reddi

Mahmiye-i İstanbul’da Sulu Manastır mahallesinde sâkin iken bundan akdem hâlik olan Dador nâm Ermeninin verâseti, kebîre kızı Şehzede nâm nasrâniye ile oğlunun oğulları Aleksan ve Delot ve Avadik nâm zimmîlere münhasıra olduğu mütehakkik oldukdan sonra mezbûrûn Aleksan ve Avadik ve Delot meclis-i şer‘-i hatîr-i enverde, zikri âtî menzile vâzı‘u’l-yed olduğu mütehakkik olan bâ‘isü hâze’l-kitâb el-Hâc Ahmed b. Abdullah mahzarında her biri üzerine da‘vâ ve takrîr-i kelâm edip, hâlik-i mezbûrun terekesinden olup mahalle-i mezbûrede vâki‘ bir tarafdan Arakil ve bir tarafdan Melkon ve bir tarafdan Aslan zimmîler mülkleri ve bir tarafdan tarîk-i âm ile mahdûd mülk menzili mezbûr el-Hâc Ahmed bi gayri hakkın zabt eder, suâl olunup hissemizden kasr-ı yedine tenbîh olunmak matlûbumuzdur dediklerinde, gıbbe’s-suâl mezbûr el-Hâc Ahmed cevâbında, yedimde olan hüccet nâtıka olduğu üzre menzili mezkûru müdde‘iyûn-i mezbûrûnun hâl-i sıgārlarında vasîleri olan vâlideleri Lori bt. Avadik nâm nasrâniye zarûret-i nafakaları için hisselerini mezbûre Şehzede ile ma‘an izn-i şer‘le ba‘de’l-müzâyede üç yüz guruş semen-i makbûza Dıraho bt. Aleksan nâm nasrâniyyeye bey‘ ve teslîm edip, ba‘dehû mezbûre Dıraho dahi menzili mahdûd-ı mezkûru üç yüz guruş semen-i medfû‘a bana bey‘ ve teslîm, ben dahi iştirâ ve tesellüm edip, hattâ müdde‘iyûn-i mezbûrûn menzili mezkûr hisselerini benden hâlâ şer‘iyyâtcı olan fahrü’l-müderrisîni’l-kirâm Sunullah Efendi b. Ali huzûrunda da‘vâ eylediklerinde, ben dahi kaziyye minvâl-i meşrûh üzre olduğunu udûl-i müslimînden olup mahalle-i mezbûre imâmı Mehmed Efendi b. Osman ve Hâce Hâtun mahallesinden Şaban Bey b. Abdullah şehâdetleriyle târih-i kitâb Cumâdelûlâsı munassafından isbât edip, mevlânâ-yı mûmâ-ileyh dahi ba‘de’t-ta‘dîl ve’t-tezkiye şehâdetlerini kabûl ve mûcebiyle müdde‘iyûn-i mezbûrûnu ber vech-i muharrer mu‘ârazadan men‘ edip, yedime işbu hücceti dahi vermişdir deyu mevlânâ-yı mûmâ-ileyhin imzâ ve hatmini hâvî ve mazmûnu min külli’l-vücûh takrîr-i meşrûhuna muvâfık ve târih-i mezkûr ile müverraha hüccet-i şer‘iyye ibrâz edip def‘le mukābele edicek, isre’l-istintâk ve’l-inkâr, mezbûr el-Hâc Ahmed’den mazmûn-ı hüccet-i mezkûreyi mübeyyine beyyine taleb olundukda, mahmiye-i mezbûrede Mirahor mahallesinde sâkin Osman Çelebi b. Ali ve Abdi Çelebi mahallesinden İbrahim b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ [44a] işbu müdde‘iyûn-i merkūmûn hudûd-ı mezkûre ile mahdûd olan menzili mezkûrdan hisselerini târih-i mezkûrda müşârün-ileyh Sunullah Efendi b. Ali huzûrunda mezbûr el-Hâc Ahmed muvâcehesinde ber vech-i muharrer taleb ve da‘vâ eylediklerinde mezbûr el-Hâc Ahmed dahi cevâbında menzili mezkûru merkūmûnun hâl-i sıgārlarında vasîleri olan merkūme Lori bt. Avadik nâm Nasrâniye mezbûre Şehzede ile ma‘an hisselerini izn-i şer‘le zarûret-i nafakaları için üç yüz guruş semen-i makbûza merkūme Dıraho bt. Aleksan’a bey‘ ve teslîm, ol dahi ba‘de’l-iştirâ ve’t-tesellüm üç yüz guruş semen-i medfû‘a bana bey‘ ve teslîm, ben dahi iştirâ ve tesellüm edip hüccet dahi tahrîr olunup mülk-i müşterâm olmağla vaz‘-ı yed ederim deyu def‘le mukābele edicek, müdde‘iyûn-i mezbûrûn dahi def‘-i mezkûru münkir olmalarıyla, mesfûr el-Hâc Ahmed dahi vech-i meşrûh üzre def‘-i mezkûrunu mezbûrân Osman b. Ali ve İbrahim b. Mehmed şehâdetleriyle huzûrumuzda isbât ve mevlânâ-yı mûmâ-ileyh ba‘de’t-ta‘dîl ve’t-tezkiye şehâdetlerin makbûl ve mûcebiyle müdde‘iyûn-i mezbûrûnu ber vech-i muharrer mu‘ârazadan men‘ edip, işbu hücceti dahi tahrîr edip mezbûr el-Hâc Ahmed’e def‘ ve teslîm eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle müdde‘iyûn-i mezbûrûn ber vech-i muharrer bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sâdis min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Osman Çelebi b. Ahmed, Mehmed Çelebi b. ( ), Ahmed Efendi b. ( ), Mehmed Efendi b. ( ).

(BAB54 - cilt: 20, sayfa: 231 - Hüküm no: 265 - Orijinal metin no: [43b-2])﻿

﻿

﻿

266. Hüküm

Ahmed b. Halil’in hayatında cariyesi Ayşe Hatun’u azat etmiş olduğu

İşbu uzun boylu açık kaşlı sarı elâ gözlü bâ‘isetü hâzihi’l-vesîka Ayşe nâm hâtun meclis-i şer‘-i şerîfde, vilâyet-i Anadolu’da medîne-i Manisa ahâlîsinden iken bundan akdem vefât olan [eden] Ahmed b. Halil’in li ebeveyn karındaşı ve vârisi olmağla terekesinden olmak zu‘muyla mezbûreye vâzı‘u’l-yed olan Mustafa nâm kimesne mahzarında üzerine da‘vâ ve takrîr-i kelâm edip, müteveffâ-yı mezbûr Ahmed bundan akdem hayâtında beni mâlından tahrîr ve i‘tâk ve zümre-i harâyir-i asliyyâta idrâc ve ilhâk etmiş iken mezbûr Mustafa terekesinden olmak üzre bi gayri hakkın bana vaz‘-ı yed etmekle, suâl olunup benden kasr-ı yed edip sebîlim tahliye olunmak matlûbumdur dedikde, gıbbe’s-suâl mezbûr Mustafa cevâbında, müdde‘iye-i mezbûreye tereke-i müteveffâ-yı mezbûrdan olmak üzre vaz‘-ı yedini ikrâr, lâkin ber vech-i muharrer hürriyetini inkâr edicek, mevsûfe-i mezbûreden müdde‘âsını mübeyyine beyyine taleb olundukda, udûl-i müslimînden olup kazâ-i mezbûr ahâlîsinden Mehmed b. Himmet ve Abdullah b. İsmail nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu mezbûr Mustafa’nın karındaşı müteveffâ-yı mezbûr Ahmed b. Halil bundan akdem hayâtında câriyem mezbûre Ayşe mâlımdan azâd olsun deyu işbu merkūme Ayşe’yi bizim huzûrumuzda mâlından tahrîr ve i‘tâk eyledi. Biz bu husûsa bu vech [üzre] şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm mezbûr Mustafa’nın kasr-ı yedine tenbîh olunup mezbûrenin sebîli tahliye olunmağın, mâ vaka‘a bi’t-taleb ketb olundu. Fî evâsıtı Cumâdelâhire li sene isneteyn ve mi’e ve elf.

Şuhûdü’l-hâl: Mehmed b. Hüseyin, Şaban Çavuş b. Süleyman, el-Hâc Ebûbekir b. Süleyman, İbrahim b. Yusuf, Osman [b.] Ali.

(BAB54 - cilt: 20, sayfa: 233 - Hüküm no: 266 - Orijinal metin no: [44a-1])﻿

﻿

﻿

267. Hüküm

Ayşe bt. Pîr Bâli Hoca’nın varislerine miras hisselerinin verilmesi

Hâlâ medîne-i İştip kadısı olan İsmail Efendi b. Hüseyin b. Hasan imzâsıyla mümzâ ve hatm[i] ile mahtûm ve târih-i kitâb şehri Cumâdelûlâsı gurresi târihiyle müverrah nakl-i şer‘î vârid olup, mazmûnu medîne-i mezkûre mahallâtından Sinan Bey mahallesi sâkinelerinden olup Mustafa b. Sadık b. Mehmed nâm sagīr[in] tesviye-i umûr[u] için kıbel-i [şer‘den] mansûbe vasî olan Hanım bt. Ahmed b. Mustafa nâm hâtundan vech-i âtî üzre da‘vâ-yı sahîha-i şer‘iyye ile mesbûk istişhâd-ı şer‘î sudûrundan sonra zât-ı mezbûreyi ma‘rifet-i şer‘iyye ile ârifân olan udûl-i müslimîn olup, yine mahalle-i mezbûrede sâkin Ahmed b. Mustafa ve Mustafa Çelebi b. Ali b. Mehmed nakl ve tahvîli için mahalli cerh ve ta‘dîle hâzırân olup şöyle edâ-i şehâdet-i şer‘iyye eylediler ki, fi’l-asl mârru’z-zikr Sinan mahallesi sükkânından olup mahmiye-i İstanbul hâricinde vâki‘ medîne-i Hazret-i Ebâ Eyyûb Ensârî -radiyallâhu anhü’l-bârî-’de müsâferet vechi üzre sâkine iken fevt olup, muhallefâtı anda sadrî oğlu müteveffâ Mehmed’in sulbiye kızı Rukiye Hâtun yedinde mazbûta Ayşe bt. Pîr Bâli Hoca nâm hâtunun müdde‘iye-i mezbûre ve Hanım sadrî âhar oğlu müteveffâ Ahmed’in sulbiye kızıdır ve sagīr-i mezbûr Mustafa li ebeveyn karındaşı diğer Mehmed’in oğlu müteveffâ-yı mezbûr Sadık[‘ın] oğludur, zîrâ müteveffâ-yı mezbûre Ayşe sagīr-i mezbûrun babası Sadık ve babası diğer Mehmed ile li ebeveyn karındaşlar olup, babaları ism[i] mezbûr Pîr Bâli Hoca ve anaları ism[i] Elif ve ceddeleri ism[i] Mustafa ve maskat-ı re’sleri kazâ-i mezbûra tâbi‘ Celevüz? nâm karyedir, müteveffât Ayşe Hâtun’un muhallefâtının sülüsânı bi tarîki’l-farz mezbûretân Hanım ve Rukiye’nin ve bâkī sülüsü alâ tarîki’l-usûbe sagīr-i mezbûr Mustafa’nın hakkıdır, müteveffât-ı mezbûrenin verâseti mezbûrâna münhasıra olup, gayrı vârisi ve terekesine müstehıkk-ı âharı olduğu ma‘lûmumuz değildir, mezbûre Hanım için müteveffât-ı mezbûrenin terekesinin sülüsânının nısfına bi’l-asâle ve nısf-ı âharına bi’l-vesâye sagīr için hakk-ı taleb [ve] ahz vardır. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, [44b] gıbbe’t-ta‘dîl ve’t-tezkiye şehâdetleri makbûle oldukdan sonra mezbûre Hanım müteveffât-ı mezbûrenin terekesinden kendi hissesini asâleten ve sagīr-i mezbûrun hissesini vesâyeten taleb ve da‘vâ ve ahz u kabz ve kendiye îsâle ve husûs-ı mezbûrun umûrun küllîsine işbu bâ‘isü’n-nakl zevc Durmuş Beşe b. Osman tarafından vekîl olup, ol dahi vekâlet-i mezbûreyi kabûl eylediğini hâvî bulunmamağın mezbûre Ayşe’nin vasîsi olmamağla, ber-mûceb-i defteri kassâm terekesine vaz‘-ı yed eden Halil Ağa b. Hüseyin meclis-i şer‘a ihzâr ve nakl-i mezbûr muvâcehesinde feth ve kırâ’at olundukda, mezbûr Halil Ağa tereke-i müteveffât-ı mezbûreye vaz‘-ı yedini ikrâr, lâkin nakl-i mezbûrun mevlânâ-yı mezbûr kıbelinden vürûdunu inkâr edicek, vekîl-i mezbûrdan takrîr-i meşrûhuna beyyine taleb olundukda, zeyl-i nakl-i mezbûrda mektûbü’l-esâmi şuhûd-ı tarîkden Yusuf b. Abdurrahman ve Mahmud Molla b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu nakl-i şer‘î hâlâ İştip kadısı olan mezbûr İsmail Efendi b. Hüseyin b. Hasan kıbelinden vârid olup, biz[im] huzûrumuzda imzâ eyleyip ve mühürleyip satır-ı zamîre bizi işhâd eyledi. Biz bu husûsa bu vecih üzre şâhidleriz, şehâdet dahi ederiz deyu her [biri] edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm ber-mûceb-i defteri kassâm tereke-i müteveffât-ı mezbûreden merkūmân Hanım ve Mustafa’ya irsen isâbet [eden] hisse-i şer‘iyyelerini vekîl-i mezbûra teslîme merkūm Halil Ağa’ya tenbîh olunup, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Mustafa b. Şaban.

(BAB54 - cilt: 20, sayfa: 233 - Hüküm no: 267 - Orijinal metin no: [44a-2])﻿

﻿

﻿

268. Hüküm

Eşmiye bt. Ramazan’ın alacak davasının reddi

Medîne-i Ebâ Eyyûb Ensârî mahallâtından Bayezid mahallesi sâkinelerinden olup, zikri âtî şâhidler ta‘rîfleriyle mu‘arrefe olan Eşmiye bt. Ramazan b. Yusuf Dede nâm hâtun meclis-i şer‘-i şerîf-i enverde, işbu bâ‘isü’l-kitâb Hızır Efendi b. Abdurrahman mahzarında üzerine da‘vâ ve takrîr-i kelâm edip, bundan akdem vefât eden ceddim mezbûr Yusuf Dede’nin terekesinden olup, mahalle-i mezbûrede vâki‘ bir ta[raf]dan İbrahim b. Mustafa mülkü ve bir tarafdan Fâtıma Hâtun mülkü ve bir tarafdan ba‘zan dere ve ba‘zan tarîk-i hâs ile mahdûd, bir bâb tahtânî oda ve bir sofa ve cüneyne ve bi’r-i mâ’ı müştemil mülk menzil ceddim mezbûr Yusuf’un ile’l-vefât mülkü olmağla, ba‘de vefâtihî hasran bana intikāl edip mülk-i mevrûsum iken merkūm Hızır Efendi menzili mezbûru kendi mülkü olmak üzre otuz kıt‘a esedî guruş semen-i makbûza bana bey‘, ben dahi ber vech-i muharrer iştirâ etmiş idim. Hâlâ merkūm Hızır Efendi’ye suâl olunup, yedimde makbûzu olan meblağ-ı mezbûru bana red ve teslîme ve menzili mezbûrdan kasr-ı yedine tenbîh olunmak matlûbumdur dedikde, gıbbe’s-suâl merkūm Hızır Efendi cevâbında, işbu yedimde mazmûnu müsbit mübâya‘a hüccet sûreti nâtıka olduğu üzre bin seksen dokuz senesi Ramazânü’l-mübârekin beşinci gününde müdde‘iye-i mezbûre Eşmiye Hâtun’un ceddi merkūm Yusuf Dede hâl-i hayâtında ve kemâl-i sıhhatinde tasarrufâtında [olan] menzili mahdûd-ı mezkûru yirmi beş kıt‘a esedî guruş semen-i makbûza bana kat‘an bey‘ ve temlîk, ben dahi ber vech-i muharrer iştirâ ve temellük edip mülk-i müşterâm olmağla, müdde‘iye-i mezbûre Eşmiye Hâtun’a meblağ-ı mezbûr otuz guruşa bey‘ ve kabz-ı semen etmiş idim deyu müdde‘iye-i mezbûreyi def‘le mukābele ve mazmûnu min külli’l-vücûh takrîr-i meşrûhuna muvâfık ve târih-i mezbûr ile müverraha ve hâlâ medîne-i mezbûrede nâibü’ş-şer‘ olan Yusuf Efendi imzâsıyla mümzâ ve hatmi ile mahtûme sicill-i mahfûzdan menkūle bir kıt‘a mübâya‘a hücceti sûreti ibrâz edip, müdde‘iye-i mezbûre muvâcehesinde feth ve kırâ’at ve istintâk olundukda, mezbûre Eşmiye Hâtun mazmûn-ı hüccet-i mezkûreyi inkâr edicek, merkūm Hızır Efendi’den mazmûn-ı hüccet-i mezkûreye beyyine taleb olundukda, udûl-i ahrâr-ı ricâl-i müslimînden olup hüccet-i mezkûre zeylinde mektûbü’l-ism olan Ahmed b. Mehmed ve Hasan b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müdde‘iye-i mezbûre Eşmiye Hâtun’un ceddi merkūm Yusuf Dede b. Ali hâl-i hayâtında ve kemâl-i sıhhatinde menzili mahdûd-ı mezkûru tevâbi‘ ve levâhıkıyla bizim huzûrumuzda merkūm Hızır Efendi’ye yirmi beş esedî guruşa bey‘ ve temlîk ve kabz-ı semen edip ve merkūm Hızır Efendi dahi ber vech-i muharrer iştirâ ve temlîk ettiğinden sonra merkūm Yusuf Dede târih-i mezbûrda medîne-i mezbûrede hâkimü’ş-şer‘-i şerîf olan Mehmed Efendi b. Mustafa Efendi huzûrunda ikrâr edip, işbu mübâya‘a hüccetini tahrîr ettirmiş idi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince müdde‘iye-i mezbûre Eşmiye Hâtun da‘vâ-yı mezkûresiyle bî-vech mu‘ârazadan men‘ olunup, mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sânî aşer min Cumâdelâhire li sene isneteyn ve mi’e ve elf.

Şuhûdü’l-hâl: Halil Bey b. İbrahim, el-Hâc Musa b. İbrahim, Perver Bey b. Abdullah, Hasan Çavuş b. Mustafa, Ali Efendi b. Sun‘ullah, Mustafa b. Şaban, İbrahim Çelebi b. Ahmed, Abdurrahim Efendi b. Hüseyin Efendi, Yahya Çelebi b. Şaban, Abdurrahman b. el-Hâc Veli, Ali Efendi b. Sunullah ve gayruhüm mine’l-hâ[zırî]n.

(BAB54 - cilt: 20, sayfa: 235 - Hüküm no: 268 - Orijinal metin no: [44b-1])﻿

﻿

﻿

269. Hüküm

Hacı Mustafa Ağa b. Geyvan’ın vefat eden İsmail Ağa b. Hasan’da olan alacağının terekeden ödenmesi

Vilâyet-i Rumeli’nde Babadağı kasabası sükkânından işbu bâ‘isü’l-kitâb el-Hâc Mustafa Ağa b. Geyvan meclis-i şer‘-i şerîf-i enverde, mahmiye-i İstanbul’da Nahılbend mahallesinde sâkin iken bundan akdem vefât eden Gergerli İsmail Ağa b. Hasan’ın verâseti li üm karındaşı el-Hâc Mehmed b. Ali b. Murtaza ve li ebeveyn karındaşı oğulları Cafer Bey ve Mustafa b. el-Hâc Osman taraflarından husûs-ı âti’l-beyâna vekîl olduğu Hazinedâr Mehmed Çelebi b. Mustafa ve Hasan Beşe b. İbrahim şehâdetleriyle şer‘an sâbit olmağla müteveffâ-yı mezbûrun terekesine asâleten ve vekâleten vâzı‘u’l-yed olan merkūm Cafer Bey mahzarında üzerine da‘vâ ve takrîr-i kelâm edip, müteveffâ-yı merkūm İsmail Ağa zimmetinde cihet-i deyn-i şer‘îden iki yüz yetmiş guruş hakkım olup kable’l-edâ vefât etmekle zimmetinde kalmağın, bundan akdem mezbûr Cafer Bey meblağ-ı merkūmun yetmiş guruşu mukābelesinde müteveffâ-yı mezbûrun terekesinden olup Mankalya kazâsına tâbi‘ Tuzla nâm karyede vâki‘ ma‘lûmü’l-hudûd mülk çiftlik ve tevâbi‘-i ma‘lûmesini bana bey‘ ve temlîk, ben dahi iştirâ ve kabûl etmekle ba‘de külli hesâb iki yüz guruş hakkım kalmışdı. Hâlâ suâl olunup meblağ-ı bâkī-i mezbûr iki yüz guruşu vaz‘-ı yed eylediği tereke-i mezbûreden alıverilmek matlûbumdur dedikde, gıbbe’s-suâl mezbûr Cafer Bey cevâbında, kaziyye vech-i meşrûh üzre olup müdde‘î-i mezbûr el-Hâc Mustafa Ağa’nın vech-i mübeyyen üzre ba‘de külli hesâb müteveffâ-yı mezbûr İsmail Ağa zimmetinde iki yüz guruş hakkı el-ân bâkī kalıp ve kendi asâleten ve vekâleten müteveffâ-yı mezbûrun terekesine vaz‘-ı yed ettiğini ikrâr ve i‘tirâf etmeğin, mûcebince meblağ-ı bâkī-i mezbûr iki yüz guruşu müteveffâ-yı mezbûrun terekesinden müdde‘î-i mezbûr el-Hâc Mustafa Ağa’ya edâ ve teslîme merkūm Cafer Bey tenbîh olunup, mâ vaka‘a bi’t-taleb ve’l-ibtiğā ketb ve imlâ olundu. Fi’l-yevmi’l-hâdî aşer min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa b. Şaban, Ali b. Bâli, Hüseyin Çelebi b. Mehmed, Hızır Beşe b. ( ) Babadağlı, İbrahim Beşe b. Mehmed, es-Seyyid İbrahim b. Ali, Ömer b. Veli, Murtaza Ağa b. ( ) Varn[a]lı.

(BAB54 - cilt: 20, sayfa: 236 - Hüküm no: 269 - Orijinal metin no: [45a-1])﻿

﻿

﻿

270. Hüküm

İsmail Ağa b. Süleyman’ın mülklerinin borcuna karşılık Hacı Mustafa b. Geyvan’a satılması

Mahmiye-i İstanbul’da Nahılbend mahallesinde sâkin bundan akdem vefât eden Gergerli İsmail Ağa b. Süleyman b. Hasan’ın verâseti, li üm karındaşı el-Hâc Mehmed b. Ali b. Murtaza ve li ebeveyn karındaşı oğulları Cafer Bey ve Mustafa ibney Osman b. Hasan nâm kimesnelere münhasıra olduğu şer‘an mütehakkik oldukdan sonra merkūm Cafer Bey kendi tarafından asâleten ve merkūmân el-Hâc Mehmed ve Mustafa taraflarından husûs-ı âti’l-beyâna vekîl olduğu Hazinedâr Mehmed Çelebi b. Mustafa ve Hasan Beşe b. İbrahim şehâdetleriyle şer‘an sâbit olmağla dahi vekâleten meclis-i şer‘-i şerîf-i enverde, işbu bâ‘isü’l-kitâb Babadağlı el-Hâc Mustafa b. Geyvan mahzarında ikrâr-ı tâm ve takrîr-i kelâm edip, ammim müteveffâ-yı mezbûr İsmail Ağa’nın terekesinden olmağla irsen bana ve müvekkilân-ı mezbûrâna isâbet ve intikāl eden vilâyet-i Rumeli’nde Mankalya kazâsına tâbi‘ Tuzla nâm karyede vâki‘ bir tarafdan Himmet Beşe mülkü ve bir tarafdan arsa-i hâliye ve iki tarafdan tarîk-i âmla mahdûd bir sofa ve matbah ve küçük dâm ve anbar ve samanlık ve kebîr ahır ve etrâfı taş duvarı ve bahçeyi ve su kuyusunu müştemil çiftlik ta‘bîr olunur mülk menzili ve yine karye-i mezbûrede vâki‘ ma‘lûmü’l-hudûd mülk yel değirmeni ve çobanhâne ve iki sagīr mahzen[i], cümle tevâbi‘ ve levâhıklarıyla bi safkatin vâhidetin merkūm el-Hâc Mustafa’ya yetmiş guruşa bey‘-i bâtt-ı kat‘î ile asâleten ve vekâleten bey‘ ve temlîk, ol dahi iştirâ ve temellük ettiğinden sonra semeni olan meblağ-ı mezbûr yetmiş guruşu merkūm el-Hâc Mustafa’nın mû[ri]simiz müteveffâ-yı mezbûrun zimmetinde hakkı olan iki yüz yetmiş guruşun yetmiş guruşuna takās, ol dahi mukāssa ve kabûl etmekle mârru’z-zikr menzil ve değirmen ve mahzenler ve çobanhâneyi mahallinde kabz ve tasarrufa müşterî-i merkūmu taslît eyledim. Ba‘de’l-yevm emlâk-i mezkûrda alâka ve medhalimiz kalmayıp mezbûr el-Hâc Mustafa’nın müşterâları olmuşdur, keyfe mâ yahtâr mutasarrıf olsun dedikde, gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Hüseyin Çelebi b. Mehmed, Mustafa b. Şaban, Ali b. Bâli, Cafer Beşe Babadağlı, İbrahim Beşe b. Mehmed, es-Seyyid İbrahim Çelebi b. Ali, Ömer b. Veli, Murtaza Ağa Varnalı.

(BAB54 - cilt: 20, sayfa: 237 - Hüküm no: 270 - Orijinal metin no: [45a-2])﻿

﻿

﻿

271. Hüküm

Hacı Ahmed b. Mehmed’in Agob v. Agos’da 540 akçe alacağı kaldığı

Mahmiye-i İstanbul’da Tercüman Yunus mahallesinde sâkin el-Hâc Ahmed b. Mehmed nâm kimesne meclis-i şer‘-i şerîf-i enverde, bâ‘isü hâze’s-sifr Agob v. Agos nâm zimmî muvâcehesinde üzerine da‘vâ ve takrîr-i kelâm edip, bundan akdem mesfûr Agob gāibân ani’l-meclis Aritun nâm zimmîden her topu yüz otuz beşer akçeye olmak üzre yedimden iştirâ ve kabz eylediği on top beyaz bogasi semeninden bin üç yüz elli akçe ve yine yedimden iştirâ ve makbûz Mardiros nâm zimmîler beş top beyaz bogasi semeninden altı yüz doksan akçe ki, cem‘an iki bin kırk akçeye mesfûr Agob tarafeynden emr u kabûlü hâviye kefâlet-i sahîha ile kefîl olmağın, hâlâ suâl olunup kefâlet-i merkūmesine binâ’en meblağ-ı mezbûrun alıverilmesi matlûbumdur dedikde, gıbbe’s-suâl mesfûr cevâbında, fi’l-hakīka vech-i muharrer üzre mezbûrânın iştirâ ve kabz ettikleri bogasi semenlerinden cem‘an iki bin kırk akçeye kefîl olduğunu ikrâr, lâkin meblağ-ı mezbûrun bin beş yüz akçesini müdde‘î-i mezbûra edâ ve teslîm edip, hattâ ber vech-i muharrer müdde‘î-i mezbûr meblağ-ı mezbûr bin beş yüz akçeyi ahz eylediğini lede’ş-şuhûd ikrâr etmekle, zimmetimde ancak bâkī beş yüz kırk akçe deynimdir deyu def‘le mukābele edicek, [45b] isre’l-istintâk ve’l-inkâr, mesfûr Agob’dan def‘-i meşrûhuna beyyine taleb olundukda, udûl-i ahrâr-ı ricâl-i müslimînden olup mahmiye-i mezbûrede Cafer Ağa mahallesinde sâkin es-Seyyid Yahya Çelebi b. es-Seyyid Burhaneddin ve Ali Paşa mahallesinde sâkin Ebûbekir Çelebi b. Hâfız Hüseyin nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka mesfûr Agob cihet-i merkūmdan olan meblağ-ı mezbûr iki bin kırk akçenin bin beş yüz akçesini mezbûr el-Hâc Ahmed mesfûr Agob’dan ahz u kabz eyledim deyu bizim huzûrumuzda ikrâr ve bizi işhâd eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle meblağ-ı bâkī-i mezbûr beş yüz kırk akçeyi müdde‘î-i mezbûr el-Hâc Ahmed’e red ve teslîme merkūm Agob’a ba‘de’t-tenbîh, mâ vaka‘a bi’t-taleb ketb olundu. Fî evâili Cumâdelâhire sene 1102.

Şuhûdü’l-hâl: İbrahim Çelebi [b.] Ahmed, İbrahim Çelebi b. Mehmed, Osman Çelebi b. Hasan, Nasuh b. Osman.

(BAB54 - cilt: 20, sayfa: 238 - Hüküm no: 271 - Orijinal metin no: [45a-3])﻿

﻿

﻿

272. Hüküm

Aro v. Polider’in ev ve dükkânını 71. odanın odabaşısı Mehmed Odabaşı b. Mehmed’e bey‘ bi’l-vefâ yoluyla satması

Mahrûse-i Galata nevâhîsinden Kapıdağı nâhiyesine tâbi‘ Erdek nâm karye sükkânından olup, hâlâ mahrûse-i Galata’da Balıkpazarı’nda sâkin Aro v. Polider nâm zimmî meclis-i şer‘-i şerîf-i enverde, Dergâh-ı âlî yeniçerilerinden Samsoncu Ağa bölüğüne mahsûs yetmiş birinci odanın odabaşısı olan fahrü’l-akrân işbu râfi‘ü’l-kitâb Mehmed Odabaşı b. Mehmed mahzarında ikrâr ve takrîr-i kelâm edip, akd-i âti’z-zikrin sudûruna değin silk-i mülkümde münselik olup, medîne-i mezbûrede vâki‘ bir tarafdan Şoğolo nâm Nasrâniye mülkü ve bir tarafdan Yuvançev v. Nikola ve tarafeyni tarîk-i âm ile mahdûd bir bâb fevkānî oda ve tahtında berber dükkânımı müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Mehmed Odabaşı’ya bey‘ bi’l-vefâ tarîkiyle yüz on beş guruşa bey‘ ve teslîm, ol dahi ber vech-i muharrer iştirâ ve tesellüm ve kabûl edip, semeni olan meblağ-ı mezbûru bana red ve teslîm ben dahi yedinden ahz u kabz eyledim dedikde, gıbbe’t-tasdîki’ş-şer‘î merkūm Aro zimmî i‘âde-i kelâm edip, vech-i mezkûr üzre bey‘ olunan menzili mahdûd-ı mezkûr fi’l-hakīka rehin olmağla, târih-i kitâbdan üç yüz altmış bir gün tamâmına değin meblağ-ı mezbûr yüz on beş guruşa mezbûr Mehmed Odabaşı’ya edâ müyesser olmazsa menzili mahdûd ile dükkân-ı mezkûru semen-i misli ile âhara bey‘ ve kabz-ı semene ve semeninden fazla kalırsa bana îsâle ve bunlar mütevakkıf olduğu umûrun küllîsine işbu hâzır bi’l-meclis mezbûr Mehmed Odabaşı’yı azl ve in‘izâlden masûne vekâlet-i devriye ile tarafımdan vekîl ve nâib-i menâb nasb ve ta‘yîn eyledim dedikde, mezbûr Mehmed Odabaşı dahi vekâlet-i mezbûreyi kabûl ve hizmeti lâzımesini kemâ-yenbağī edâ[ya] ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Şaban Odabaşı, Vekîl-i harc el-Hâc Mustafa, Bayrakdar İbrahim Beşe, Kâtib Mustafa Efendi.

(BAB54 - cilt: 20, sayfa: 239 - Hüküm no: 272 - Orijinal metin no: [45b-1])﻿

﻿

﻿

273. Hüküm

Hüseyin Ağa b. İlyas’ın evini Ahmed Efendi’ye satması

Dârü’l-hilâfeti’l-aliyye Kostantıniyye el-mahmiye Kirmasti mahallesinde sâkin Hüseyin Ağa b. İlyas nâm kimesne meclis-i şer‘-i şerîf-i enverde, sâbıkan sergi halîfesi olup hâlâ ruznâmçe hulefâsından umde-i erbâb-ı tahrîr ve’l-kalem bâ‘isü hâze’l-kitâb Ahmed Efendi b. ( ) mahzarında ikrâr ve takrîr-i kelâm edip, silk-i mülkümde münselik olup mahalle-i mezbûrda vâki‘ bir tarafdan Bayram Beşe oğulları mülkleri ve bir tarafdan Sepetçi? mülkü ve bir tarafdan tarîk-i hâs ile ve bir tarafdan tarîk-i âm ile mahdûd, hâricde tabaka-i ulyâda iki bâb oda ve bir sofa ve bir kahve odası vustâda bir oda ve bir sofa ve abdesthâne ve süflâda ahır ve dâhiliyesinde tabaka-i ulyâda üç bâb oda ve bir sofa ve dehliz vustâda bir kiler ve dehliz ve mahtab ve hamam ve matbah ve bi’r-i mâ ve cüneyne ve kenîf ve havlu[yu] müştemil menzilimi, cemî‘-i tevâbi‘ ve levâhıkıyla mûmâ-ileyh Ahmed Efendi’ye tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘le yedi yüz seksen Frengî altına bey‘ ve teslîm, ol dahi ber vech-i muharrer iştirâ ve tesellüm ettikden sonra semeni olan meblağ-ı mezbûr yedi yüz seksen Frenk altını yedinden bi’t-tamâm ahz u kabz eyledim. Ba‘de’l-yevm menzili mahdûd-ı mezkûr müşârün-ileyh Ahmed Bey mülk-i müşterâsıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Mehmed Efendi, Ahmed Ağa tâbi‘-i efendi, Fahrü’l-akrân Mustafa Ağa, Yahya Çelebi b. Ahmed, Mehmed Çelebi b. ( ), Ali Çelebi b. Ahmed, Ziya İsmail Efendi el-imâm.

(BAB54 - cilt: 20, sayfa: 239 - Hüküm no: 273 - Orijinal metin no: [45b-2])﻿

﻿

﻿

274. Hüküm

Ayşe Hatun bt. Abdullah’ın cariyesi Demirhan’ı azat etmesi

Mahmiye-i İstanbul’da Murad Paşa-yı Atîk mahallesinde sâkine Ayşe Hâtun bt. Abdullah b. Abdurrahman’ın zevci ve tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Müezzin Ali Efendi b. Ahmed ve Mustafa Bey b. Mehmed şehâdetleriyle şer‘an sâbit olan Mahmud Ağa b. Ali meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip, müvekkilem mezbûre Ayşe Hâtun kendiye rıkkını mu‘terife olan işbu uzun boylu açık kaşlı elâ gözlü Rûsiyyetü’l-asl Demirhan bt. Abdülmennân nâm câriye-i memlûkesini, hasbeten lillâhi te‘âlâ mâlından tahrîr ve i‘tâk ve zümre-i harâyir-i asliyyâta idrâc ve ilhâk eyledi. Ba‘de’l-yevm mevsûfe-i mezbûre Demirhan sâir harâyir-i asliyyât gibi hürre olup, üzerinde velâ-i şer‘îden gayrı hakkı kalmamışdır dedikde, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: El-Hâc Sâlih Çelebi b. Receb, İmâmzâde Mehmed Ağa, İbrahim Çelebi b. Mehmed, Hüseyin Bey b. Mehmed.

(BAB54 - cilt: 20, sayfa: 240 - Hüküm no: 274 - Orijinal metin no: [45b-3])﻿

﻿

﻿

275. Hüküm

Mustafa Reis b. Mehmed ile Mihail v. Dofer’in tuz nakli işinde sulh olduğu

Sefîne reislerinden Mustafa Reis b. Mehmed nâm kimesne meclis-i şer‘-i şerîfde, vilâyet-i Rumeli’nde İnoz kasabası ahâlîsinden ve tüccâr tâifesinden Mihail v. Dofer nâm zimmî muvâcehesinde ikrâr ve takrîr-i kelâm edip, târih-i kitâbdan üç ay mukaddem merkūm Mihail Akdeniz iskelelerinden Çandarlı iskelesinden İnoz kasabasına nakl için beher kantarı yirmi üç akçeden cem‘an yirmi dokuz bin dokuz yüz akçe navul ile bin üç yüz kantar tuzunu sefîneye tahmîl, ben dahi ber vech-i muharrer tahammül ve esnâ-i tarîkde Pukça? adasında bi hasebi’l-iktizâ yetmiş beş gün meks edip, bi’l-âhare mârru’z-zikr tuzu sefînemle İstanbul’a getirdiğimde merkūm Mihail’den ber vech-i muharrer navl-ı mezbûru taleb ve da‘vâ ve tuzu kendiye teslîm murâd eylediğimde, ol dahi mârru’l-beyân tuzu İstanbul’da kabûlden ibâ ve navl-ı mezbûru vermede ta‘allül ve zikr olunan tuzdan esnâ’-i tarîkde ve İstanbul’da beher keyl kırk beş akçeye olmak üzre bey‘ edip, on üç bin dokuz yüz beş akçe semeni hâlâ yedimde mevcûd olan üç yüz dokuz keyl tuzun mislini benden taleb ve da‘vâ etmekle, beynimizde nizâ‘-ı küllî vâki‘ olmuşdu. El-hâletü hâzihî merkūm Mihail tavassut-ı muslihûn ile navl-ı mezbûrdan yirmi bin dokuz yüz otuz iki akçe üzerine benimle sulh oldukda, ben dahi ber vech-i muharrer sulh-ı mezbûru kabûl ettiğimden sonra sefîneme tahmîl olunduğu minvâl üzre bâkī kalan tuzu İstanbul’a ben merkūm Mihail’e tekmîl ve teslîm ve bey‘ olunan tuzun semeni olan meblağ-ı mezbûr on üç bin dokuz yüz otuz iki akçeyi def‘ ve teslîme, merkūm Mihail dahi yedimden minvâl-i meşrûh üzre kabûl ve kabza tarafeynden bi’t-terâzî ta‘ahhüd ettiğimizden sonra husûs-ı mezkûra müte‘allika da‘vâ ve nizâ‘dan her birimiz âharın zimmetini ibrâ ve iskāt eyledik dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: Abdülkādir Çavuş b. Zülkadir el-mübâşir, Mustafa Halîfe b. el-Hâc Abdülbâki, Abdullah Efendi b. el-Hâc Veli, İbrahim Çelebi b. Ahmed.

(BAB54 - cilt: 20, sayfa: 241 - Hüküm no: 275 - Orijinal metin no: [46a-1])﻿

﻿

﻿

276. Hüküm

Sâlih Beşe b. Siyami’nin Halil Bey b. Siyami terekesindeki hisseleri hususunda diğer mirasçılarla anlaştıkları

Fi’l-asl vilâyet-i Anadolu’da Aktaş kazâsına tâbi‘ Çukurca nâm karye ahâlîsinden olup mahmiye-i İstanbul’da merhûm Sultan Ahmed Hân -aleyhi’r-rahmetü ve’r-rıdvân-câmi‘-i şerîfi kurbunda sâkin iken bundan akdem vefât eden Halil Bey b. Siyami’nin verâseti, zevce-i metrûkesi Çeşmisiyah bt. Abdullah ile vâlidesi Cennet Hâtun b. Mehmed’e ve li ebeveyn ammi oğulları Sâlih Beşe ve Yahya b. Hasan b. Siyami’ye münhasıra olduğu şer‘an mütehakkik oldukdan sonra mezbûr Sâlih Beşe meclis-i şerîf-i enverde, işbu bâ‘isü’l-kitâb el-Hâc İbrahim b. Ali mahzarında üzerine da‘vâ ve takrîr-i kelâm edip, merkūm el-Hâc İbrahim mezbûretân Çeşmisiyah ve Cennet Hâtun taraflarından mukaddemâ vekîl oldukda, müteveffâ-yı mezbûrun üç bin guruşunu vekâleten kabz etmişidin, bana ancak yüz guruş teslîm etmekle suâl olunup hisse-i irsiyemi tekmîl etmek üzre tenbîh olunmak matlûbumdur dedikde, gıbbe’s-suâl mezbûr el-Hâc İbrahim cevâbında, yedimde olan işbu hüccet-i şer‘iyye nâtıka olduğu üzre bin doksan sekiz sene şehr-i Rebî‘ulevvel’in ikinci gününde müdde‘î-i mezbûr Sâlih Beşe ve karındaşım mezbûr Yahya mûrisleri müteveffâ-yı merkūm Halil Bey terekesinden kendilere isâbet eden hisse-i şer‘iyyelerini terekesine vâzı‘u’l-yed olan müvekkiletân-ı mezbûretândan taleb-i da‘vâ ettiklerinde, ba‘de’n-nizâ‘ vesâtat-ı muslihîn ile mezbûrân Sâlih Beşe ve Yahya şerâit-i sıhhat-i sulhu hâvî mevâni‘den ârî tehârüc-i şer‘î vechi üzre müvekkiletân-ı mezbûretânla iki yüz otuz guruşa sulh olup, mezbûrân dahi sulh-ı mezbûru kabûl ve bedel-i sulh olan meblağ-ı mezbûr iki yüz otuz guruşu tamâmen ahz u kabz ettiklerinden sonra müteveffâ-yı mezbûrun kalîl ü kesîr ve hakīr terekesine müte‘allika âmme-i da‘vâdan müvekkiletân-ı mezbûretân Çeşmisiyah ve Cennet Hâtun’un zimmetlerini ve ben vekîlleri olmağla benim dahi zimmetimi ibrâ-i âmla ibrâ ve iskāt etmişlerdi deyu def‘le mukābele edicek, gıbbe’l-istintâk ve akībe’l-inkâr, mezbûr el-Hâc İbrahim’den def‘-i mezbûruna beyyine taleb olundukda, mahmiye-i mezbûrede Kabasakal mahallesinden es-Seyyid İbrahim Çelebi b. Osman ve Güngörmez mahallesinde sâkin Ramazan Beşe b. Hasan nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ merkūm el-Hâc İbrahim’in yedinde olan işbu hüccet-i şer‘iyye nâtıka olduğu üzre târih-i mezkûrda işbu müdde‘î-i mezbûr Sâlih Beşe ve karındaşı mezbûr Yahya mûrisleri müteveffâ-yı merkūm Halil Bey’in terekesinden kendilere isâbet eden hisse-i şer‘iyyelerini terekesine vâzı‘atü’l-yed olan müvekkiletân-ı mezbûretândan taleb ve da‘vâ ettiklerinde, ba‘de’n-nizâ‘ vesâtat-ı muslihîn ile mezbûrân Sâlih Beşe ve Yahya şerâit-i sıhhat-i sulhu hâvî mevâni‘den ârî tehârüc-i şer‘î vechi üzre müvekkiletân-ı mezbûretânla iki yüz otuz guruşa sulh olup, mezbûrân dahi sulh-ı mezbûru kabûl ve bedel-i sulh olan meblağ-ı mezbûr iki yüz [otuz] guruşu tamâmen ahz u kabz ettiklerinden sonra müteveffâ-yı mezbûrun kalîl ve kesîr, celîl ve hakīr terekesine müte‘allika âmme-i da‘vâdan müvekkiletân-ı mezbûretân Çeşmisiyah ve Cennet Hâtun’un zimmetlerini ve vekîlleri mezbûr el-Hâc İbrahim’in dahi zimmetini bizim huzûrumuzda ibrâ-i âmla ibrâ ve iskāt etmişler idi. Biz bu husûsa bu vech üzre şâhidleriz, şehâdet dahi ederiz deyu [46b] her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince müdde‘î-i mezbûr Sâlih Beşe bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: Umdetü erbâbi’t-tahrîr ve’l-kalem el-Hâc Resul Efendi, İbrahim Efendi el-hatîb, el-Hâc Mustafa Ağa b. Abdurrahman, Abdullah Çelebi b. Receb.

(BAB54 - cilt: 20, sayfa: 241 - Hüküm no: 276 - Orijinal metin no: [46a-2])﻿

﻿

﻿

277. Hüküm

Ömer Efendi b. Hacı Mehmed’in evinin vasî tarafından Hasan Ağa’ya satılması

Mahmiye-i İstanbul’da Harâccı Muhyiddin mahallesinde sâkin iken bundan [akdem] fevt olan Pabucubüyük Ömer Efendi b. el-Hâc Mehmed b. Abdullah’ın mahalle-i mezbûrede vâki‘ zikri âtî menzilini semen-i misli ile âhara bey‘ ve kabz-ı semene ve semeninden düyûn-ı müsbetesini edâya ve bâkīsinin sülüsünü vesâyâ-yı mu‘ayyenesine sarfa mâ‘adâsını hasran vârisleri olan zevce-i metrûkesi Âlime bt. Sefer ve li ebeveyn kız karındaşı Râziye’ye ve li ebeveyn er karındaşı Ebûbekir’in sulbî oğulları Mehmed ve Ahmed’e îsâle yedinde olan vesâyet hücceti nâtık olduğu üzre hayâtında vasiyy-i muhtârı olduğu mahalle-i mezbûre imâmı Ahmed Efendi b. Ramazan ve Müezzin Halil Efendi b. Osman ve Yahya b. Abdullah ve Mehmed Efendi b. İbrahim şehâdetleriyle hasm-ı câhid-i şer‘î mahzarında şer‘an sâbit ve sübût-ı vesâyetine hükm-i şer‘î lâhık olan İmâm Ali Efendi b. Musa meclis-i şer‘-i şerîf-i enverde ve mahfil-i dîn-i münîf-i ezherde, mahalle-i mezbûre sükkânından fahrü’l-a‘yân Hasan Ağa b. ( ) mahzarında bi’l-vesâye ikrâr-ı tâm ve takrîr-i kelâm edip, müteveffâ-yı mezbûr Ömer Efendi’nin ile’l-vefât yedinde mülk ve hakkı olup, mahalle-i mezbûrede vâki‘ bir tarafdan Âlime Hâtun menzili ve iki tarafdan Receb Ağa menzili ve bir tarafdan tarîk-i âm ile mahdûd fevkānî üç bâb oda ve bir sofa ve matbah ve kenîf ve vustânî üç bâb oda ve bir sofa ve kenîf ve tahtânî bir hamam ve bir kârgir mahzen ve bir fırın ve eşcâr-ı müsmire ve gayr-ı müsmireli bahçeyi müştemil menzilini, ba‘de vefâtihî vesâyet-i mezkûrem hasebiyle Hâssa münâdîlerden işbu el-Hâc Murad b. Mahmud yediyle sûk-ı sultânî’de mecmû‘-ı nâs olan mevâzi‘de üç ağızdan ziyâde nidâ ve müzâyede olundukda, rağabât-ı nâs bi’l-külliye munkatı‘ oldukdan sonra menzili mahdûd-ı mezkûr işbu merkūm Hasan Ağa üzerinde dört yüz altı aded yaldız altında karâr edip ve ziyâde ile tâlib-i âhar dahi olmayıp ve meblağ-ı mezbûr menzili mahdûd-ı mezbûrun el-yevm semen-i misli olduğu zeyl-i kitâbda muharrerü’l-esâmi müslimîn ihbârlarıyla müte‘ayyin ve mütehakkik olmağın, ben dahi bi’l-vesâye menzili mahdûd-ı mezkûru, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î ile merkūm Hasan Ağa’ya dört yüz altı aded yaldız altına bey‘ ve teslîm ve temlîk, ol dahi ber vech-i meşrûh iştirâ ve tesellüm ve temellük ve kabz ve kabûl eyledikden sonra semeni olan meblağ-ı mezbûr dört yüz altı aded yaldız altını merkūm Hasan Ağa yedinden tamâmen ahz u kabz [edip], ba‘de’l-yevm menzili mahdûd-ı mezkûr merkūm Hasan Ağa’nın mülk-i müşterâsı ve hakk-ı sırfıdır, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î, mâ hüve’l-vâki‘ bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: İmâm Ahmed Efendi b. Ramazan, İbrahim Efendi b. Ahmed, Mustafa Çelebi b. Hasan, Ahmed Ağa b. Ali, Yusuf Çelebi b. Mustafa, İsmail Çelebi b. Ali, Abdullah Çelebi b. Receb, el-Hâc Mustafa b. Ali, el-Hâc Mehmed b. Hasan, Ömer Çelebi b. İvaz, Hüseyin Çelebi b. Ahmed, Abdülbâki Çelebi.

(BAB54 - cilt: 20, sayfa: 243 - Hüküm no: 277 - Orijinal metin no: [46b-1])﻿

﻿

﻿

278. Hüküm

Hatice Hatun Vakfı mütevellisinin eski mütevelli aleyhindeki alacak davasının reddi

Mahmiye-i İstanbul’da Manisalı Çelebi mahallesinde sâkine iken bundan akdem vefât eden Kâtibkızı demekle ma‘rûfe Hatice Hâtun Vakfı’na bi’l-fi‘il mütevellî olan Mehmed Çelebi b. el-Hâc Ahmed meclis-i şer‘-i şerîf-i enverde, yine mahalle-i mezbûrede sâkin iken bundan akdem vefât eden Karamüezzin demekle ma‘rûf Mehmed Efendi b. Mehmed’in hasran vârisleri olan zevce-i metrûkesi Havva bt. Mustafa ve sulbî kebîr oğlu Mehmed Halîfe ve sulbiye kebîre kızı Fâtıma Hâtun’un zevci ve husûs-ı âti’l-beyâna tarafından vekîl-i şer‘îsi olan Osman Çavuş b. Mehmed mahzarlarında üzerlerine bi’t-tevliye da‘vâ ve takrîr-i kelâm edip, müteveffa-yı merkūm Müezzin Mehmed Efendi hayâtında târih-i kitâbdan otuz sene mukaddem vakf-ı mezbûra mütevellî olup kendiden mukaddem mütevellî iken vefât eden Yusuf Ağa’nın veresesi yedinden asl-ı mâl-ı vakf-ı mezbûrdan olmak üzre yirmi bin akçe ahz u kabz ettiğinden sonra mücehhelen vefât edip, veresesi merkūmûn terekesine vaz‘-ı yed dahi etmeleriyle, hâlâ suâl olunup mûrisleri mütevellî-i merkūm Mehmed Efendi’nin techîline binâ’en terekesinden bi hükmi’z-zamân meblağ-ı mezbûr yirmi bin akçeyi cânib-i vakf için alıverilmek matlûbumdur dedikde, gıbbe’s-suâl verese-i merkūmûn cevâblarında, müteveffâ-yı merkūm Mehmed Efendi hayâtında vakf-ı mezbûra mütevellî olup, vech-i meşrûh üzre mâl-ı vakıfdan meblağ-ı mezbûr yirmi bin akçeyi ahz u kabz eylediğini ve kendiler dahi terekesine vaz‘-ı yed ettiklerini bi’l-külliye inkâr etmeğin, müdde‘î-i mezbûrdan sıdk-ı makāline beyyine taleb olundukda isbâtı için istimhâl etmekle, defe‘âtle mehl-i şer‘î ve[ri]lip müddet-i mehl munkaziye olup ve müdde‘î-i mezbûr ityân-ı beyyineden izhâr-ı acz edip istihlâf dahi etmemeğin, mûcebince müdde‘î-i merkūm bilâ-beyyine mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire sene 1102.

Şuhûdü’l-hâl: Mehmed Çavuş b. Ali el-mübâşir, İmâm Mehmed Efendi b. Osman, Şaban Çavuş b. Süleyman, Ali Dede b. Hüseyin, Mehmed Dede b. Hüseyin.

(BAB54 - cilt: 20, sayfa: 244 - Hüküm no: 278 - Orijinal metin no: [46b-2])﻿

﻿

﻿

279. Hüküm

Mehmed Efendi ve hanımı Ümmügülsüm Hatun bt. Mustafa Efendi’nin evlerini Mehmed Efendi b. Süleyman Efendi’ye satması

Hilâl-i sütûrda mastûr olan husûsu mahallinde ketb u tahrîr için cânib-i şer‘-i münevverden irsâl olunan Mevlânâ Ali Efendi b. Hüseyin mefharü’l-müderrisîni’l-kirâm Kebîrîzâde Abdurrahman Efendi b. el-merhûm Kazasker Mustafa Efendi’nin mahmiye-i İstanbul’da Çerağî Hamza mahallesinde vâki‘ menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i nebevî eyledikde, mahalle-i mezbûre sükkânından olup Üsküdar kadısı iken bundan akdem vedâ‘-ı âlem-i fânî eden Hâcibzâde Mehmed Efendi b. Mustafa’nın dâmâdı fahrü’l-kuzât Mehmed Efendi (…) kendi tarafından asâleten ve merkūm-ı mûmâ-ileyhimin zevce-i metrûkesi Ümmügülsüm Hâtun bt. Mustafa Efendi tarafından vekâleten husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân Ali Beşe b. İsmail ve Nasuh Çelebi b. Ahmed şehâdetleriyle şer‘an sâbit olmağla mezbûre Ümmügülsüm tarafından vekâleten meclis-i ma‘kūd-ı mezbûrda, hâlâ mesned-nişîn-i sadr-ı Anadolu olan a‘lemü’l-ulemâ’i’l-mütebahhirîn fe delâi’l-müteverri‘în hallâlü’l-müşkilâti’d-dîniyye keşşâfü’l-mu‘dilâti’l-yakīniyye alemü’l-ilm ve’l-hüdâ menârü’l-fazl ve’t-tükā sa‘âdetlü Seyyid Ali Efendi hazretlerinin tezkirecileri fahrü’l-müderrisîn Mehmed Efendi b. Süleyman Efendi mahzarında ikrâr-ı sahîh-i şer‘î ve i‘tirâf-ı sarîh-i mer‘î edip, mahalle-i mezbûrede vâki‘ bir tarafdan Halil Ağa b. ( ) bahçesi ve bir tarafdan Dersi‘âm Mustafa Efendi mülkü ve iki tarafdan tarîk-i hâs ile mahdûd, hâriciye ve dâhiliyede büyût-ı adîdeyi müştemil mülk arsası Emine Hâtun bt. Abdullah’ın ulemâya meşrûta vakfı olmağla tevcîh-i hâkimü’ş-şer‘le merhûm-ı mûmâ-ileyhin taht-ı tasarrufunda ve ebniyesi ile’l-vefât yedinde mülk ve hakkı olup, ba‘de vefâtihî düyûnu terekesinden ezyed olmağın, menzili mahdûd-ı mezkûrun ebniye-i memlûkesini sûk-ı sultânî’de ba‘de’l-müzâyede, ben müvekkilem mezbûre Ümmügülsüm ile ale’l-iştirâki’s-seviy semen-i ma‘lûme iştirâ ve kabz edip, ol vechile ebniyesi silk-i mülkümde münselik ve arsası tevcîh-i hâkimü’ş-şer‘le benim taht-ı tasarrufumda olmağın, hâlâ menzili mahdûd-ı mezkûrun ebniye-i memlûkesini, bi cümleti’t-tevâbi‘ ve’l-levâhık tarafeynden îcâb ve kabûlü hâvî ve şurût-ı müfsideden ârî bey‘-i bâtt-ı sahîh-i şer‘î ile mûmâ-ileyh Tezkireci Mehmed Efendi altı yüz elli guruşa asâlet ve vekâletim hasebiyle bey‘ ve temlîk, ol dahi iştirâ ve temellük ve kabûl eylediğinden sonra semeni olan meblağ-ı mezbûr altı yüz elli guruşu mûmâ-ileyh Tezkireci Mehmed Efendi yedinden tamâmen ahz u kabz eyledim. Ba‘de’l-yevm menzili mezbûrun ebniyesi mûmâ-ileyh Mehmed Efendi’nin mülk-i müşterâsı olmuşdur, benim ve müvekkilem mezbûrenin menzili mezkûrun ebniyesinde aslâ alâka ve medhalimiz kalmamışdır ve menzili mesfûrûn arsasından dahi kasr-ı yed ve ferâğ eyledim dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ü tahrîr, ba‘dehû ma‘an ba‘s olunan İbrahim b. Mehmed ile meclis-i şer‘a gelip alâ vukū‘ihî inhâ ve takrîr ettiklerinden sonra menzili mahdûd-ı mezkûrun arsası dahi şart-ı vâkıfe üzre mûmâ-ileyh Tezkireci Mehmed Efendi’ye cânib-i şer‘-i mutahharadan tevcîh olunmağın, mâ hüve’l-vâki‘ bi’t-taleb edâ olunup ketb ve imlâ olundu. Fi’l-yevmi’s-sâmin aşer min Cumâdelâhire li sene isneteyn ve mi’e ve elf.

Şuhûdü’l-hâl: Mefharü’l-müderrisîni’l-kirâm Süleyman Efendi [b.] Mustafa, Mefharü’l-müderrisîni’l-kirâm Abdurrahman Efendi, Mefharü’l-müderrisîni’l-kirâm Yahya Efendi, Fahrü’l-kuzât Mustafa Efendi b. Mehmed, Umdetü’l-eşbâh Abdüllatîf Ağa, Fahrü’l-kuzât Ahmed Efendi ve gayruhüm.

(BAB54 - cilt: 20, sayfa: 245 - Hüküm no: 279 - Orijinal metin no: [47a-1])﻿

﻿

﻿

280. Hüküm

Gülbahar Hatun Vakfı mütevellisinin eski mütevelliye ödediği parayla ilgili davanın reddi

Mahmiye-i İstanbul’da Çıkrıkçı Kemal mahallesi sükkânından Ahmed Çelebi b. Mehmed meclis-i şer‘-i şerîf-i enverde, sâbıkan Gülbahar nâm sâhibetü’l-hayrın vakfına mütevellî olan işbu bâ‘isü’l-kitâb Osman Çelebi b. Ahmed mahzarında üzerine da‘vâ ve takrîr-i kelâm edip, mezbûr Osman Çelebi târih-i kitâbdan dört ay mukaddem tevliyeti mezkûreyi bana fâriğ olup, mukābelesinde on altı yaldız altınımı bi gayri hakkın ahz u kabz etmekle, hâlâ suâl olunup meblağ-ı mezbûru bana red ve teslîm mezbûr Osman Çelebi’ye tenbîh olunması matlûbumdur dedikde, gıbbe’s-suâl mezbûr Osman Çelebi cevâbında tevliyeti mezbûreyi mezkûr Osman Çelebi’ye fâriğ olduğumda ancak bana on yaldız altını def‘ ve teslîm ben dahi yedinden ahz u kabz eyledim deyu ikrâr edip, ziyâde altı yaldız altınını inkâr edicek, müdde‘î-i mezbûrdan ziyâde müdde‘âsına beyyine taleb olundukda, udûl-i müslimînden olup mahmiye-i İstanbul’da Cafer Ağa mahallesi sükkânından Akkaş İbrahim Çelebi b. Derviş ve Ahmed Çelebi b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu mezbûr Osman Çelebi târih-i mezkûrda tevliyeti mezkûreyi müdde‘î-i mezbûra fâriğ oldukda, mukābelesinde on altı yaldız altınını bi gayri hakkın bizim huzûrumuzda ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiye şehâdetleri makbûle olup, hâkim huzûrunda iken mezbûr Osman Çelebi kaziyye minvâl-i muharrer üzre olduğunu ikrâr, lâkin mezbûr Ahmed Çelebi meblağ-ı mezbûra müte‘allika âmme-i da‘vâdan benim zimmetimi ibrâ ve iskāt eyledi deyu def‘le mukābele edicek, isre’l-istintâk ve’l-inkâr mezbûr Osman Çelebi’den def‘-i mezbûrunu mübeyyine beyyine taleb olundukda, mahmiye-i mezbûrede Harâccı Muhyiddin mahallesi sükkânından eş-Şeyh Süleyman Efendi b. el-Hâc Mehmed ve Mehmed Efendi b. Süleyman nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu müdde‘î-i mezbûr Ahmed Çelebi târih-i kitâbdan dört ay mukaddem tevliyeti mezbûre için işbu merkūm Osman Çelebi’ye medfû‘u olan meblağ-ı mezbûra müte‘allika âmme-i da‘vâdan merkūm Osman Çelebi’nin zimmetini bizim huzûrumuzda ibrâ-i âm ile ibrâ ve iskāt eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiye şehâdetleri makbûle olmağın, mûcebince mezbûr Osman Çelebi’nin berâ’et-i zimmetine ba‘de’l-hükm müdde‘î-i mezbûr bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Edhem Çelebi b. Ahmed, Mustafa Çelebi b. Şaban, Ebûbekir b. Hüseyin, el-Hâc Ali b. Abdullah, Abdurrahman Efendi kâtib.

(BAB54 - cilt: 20, sayfa: 246 - Hüküm no: 280 - Orijinal metin no: [47a-2])﻿

﻿

﻿

281. Hüküm

Ayşe bt. Ahmed ile cariyesini satan Ali Ağa b. Hüseyin’in sulh olması

Mahrûse-i Galata hâricinde Müeyyedzâde mahallesi sâkinelerinden Ayşe bt. Ahmed nâm hâtun ba‘de’t-ta‘dîl ve’t-tezkiye meclis-i şer‘-i şerîf-i enverde, Ali Ağa b. Hüseyin nâm kimesne mahzarında ikrâr-ı tâm ve takrîr-i kelâm edip, mezbûr Ali Ağa’ya târih-i kitâbdan bir buçuk sene mukaddem Rûsiyyetü’l-asl tahmînen üç yaşında bir câriyemi on guruşa bey‘ ve teslîm, ol dahi ber vech-i muharrer iştirâ ve tesellüm ve kabûl ettikden sonra semeni olan meblağ-ı mezbûr on guruş hâlâ zimmetindedir deyu taleb ve da‘vâ eylediğimde, ol dahi bi’t-tamâm def‘ ve teslîm eyledim, zimmetimde semen-i mezkûrdan bir akçe kalmamışdır deyip beynimizde nizâ‘-ı küllî cereyân etmişidi. El-hâletü hâzihî beynimize muslihûn tavassut edip, da‘vâ-yı mezkûremden beni mezbûr Ali Ağa ile dört yüz akçe üzerine sulh eylediklerinden sonra ben dahi sulh-ı mezbûru kabûl ve bedel-i sulh olan meblağ-ı mezbûr dört yüz akçeyi merkūm Ali Ağa yedinden bi’t-tamâm ahz u kabz eyleyip, ba‘de’l-yevm husûs-ı mezbûra müte‘allik âmme-i da‘vâ ve münâza‘ât ve eymân ve muhâsamâtdan merkūm Ali Ağa’nın zimmetini ve zevcesi gāibe ani’l-meclis Hediye nâm hâtunun zimmetini ibrâ-i âmm-ı râfi‘ü’l-hisâm ile ibrâ ve iskāt eyledim dedikde, gıbbe’t-tasdîk, mâ vaka‘a bi’t-taleb ketb olundu. Fî evâsıtı Cumâdelâhire sene 1102.

Şuhûdü’l-hâl: Mustafa Efendi b. eş-Şeyh Ali el-imâm, Ahmed Bölükbaşı b. Mustafa, İbrahim Beşe b. Hasan, Receb Efendi b. ( ).

(BAB54 - cilt: 20, sayfa: 247 - Hüküm no: 281 - Orijinal metin no: [47b-1])﻿

﻿

﻿

282. Hüküm

Ali Bey b. Abdullah’ın saatinin iade edilmesi davasının reddi

Mahmiye-i İstanbul’da Koska Fırını kurbunda sâkin Ali Bey b. Abdullah nâm kimesne mahfil-i kazâda, işbu râfi‘ü’l-kitâb Mahmud Bey b. Süleyman mahzarında üzerine da‘vâ ve takrîr-i kelâm edip, târih-i kitâbdan iki sene mukaddem ben medîne-i mısr-ı Kahire’de vâki‘ Bayram Paşa hânının kapısı birdir deyip mezbûr Mahmud Bey ikidir demekle, eğer iki olursa ben sana yirmi guruş kıymetli bir sîm sâ‘at vereyim deyip, mezbûr Mahmud Bey dahi eğer bir olursa ben sana mevcûd olan beynimizde ma‘lûme sâ‘ati vereyim deyu mezbûr ile bu vech üzre bahis ve şart eylediğimizden sonra varıp nazar eylediğimizde, zikr olunan hânın kapısı iki olduğu zâhir olmağla, ben kavl-i mezkûre binâ’en yirmi guruş kıymetli bir sîm sâ‘ati mezbûra def‘ ve teslîm, ol dahi ahz u kabz etmişidi. Lâkin vech-i meşrûh üzre şart tarafeynden olmağla bâtıl olup, ber vech-i muharrer sâ‘atimi kabz eylediği meşrû‘ olmamağın, suâl olunup mârru’z-zikr sâ‘atin aynî mevcûd ise aynını, müstehleke ise kıymet-i şer‘iyyesini mezbûr Mahmud Bey bana edâ etmek üzre tenbîh olunmak matlûbumdur dedikde, gıbbe’s-suâl mezbûr Mahmud Bey cevâbında kaziyye minvâl-i muharrer üzre olduğunu ikrâr, lâkin ber vech-i muharrer makbûzum olan mârru’z-zikr sâ‘ati yine müdde‘î-i mezbûra def‘ ve teslîm, ol dahi kabz etmişidi deyu def‘le mukābele edicek, gıbbe’l-istintâk ve’l-inkâr, mezbûr Mahmud Bey’den def‘-i mezbûrunu mübeyyine beyyine taleb olundukda, udûl-i ricâlden İsmail Ağa b. Mehmed ve Hasan Bey b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Mahmud Bey vech-i meşrûh üzre zikri mürûr eden sâ‘ati yine müdde‘î-i mezbûra bizim huzûrumuzda def‘ ve teslîm, ol dahi kabz ve tesellüm eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle müdde‘î-i mezbûr Ali Bey merkūm Mahmud Bey’e bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Mehmed Çelebi b. ( ), Osman b. ( ), Mehmed Beşe b. ( ), Ebûbekir b. ( ) ve gayruhüm.

(BAB54 - cilt: 20, sayfa: 248 - Hüküm no: 282 - Orijinal metin no: [47b-2])﻿

﻿

﻿

283. Hüküm

Ümmühâni bt. Mustafa’nın Hüseyin b. Hacı Bayram’dan muhâlaa yoluyla boşanması

Mahmiye-i İstanbul’da Ali Paşa mahallesi sâkinelerinden olup zâtı Osman b. Abdullah ve Bektaş b. Süleyman nâm kimesneler ta‘rîfleriyle mu‘arrefe olan Ümmühâni bt. Mustafa nâm hâtun meclis-i şer‘-i şerîf-i enverde, zevc-i dâhili işbu bâ‘isü’l-kitâb Hüseyin b. el-Hâc Bayram nâm kimesne mahzarında ikrâr-ı tâm ve takrîr-i kelâm edip, zevcim mezbûr Hüseyin zimmetinde mütekarrir ve ma‘kūdun-aleyh olan üç yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Hüseyin ile muhâla‘atü’s-sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru kabûl eylediğimden sonra hukūk-ı zevciyyete müte‘allika âmme-i da‘vâdan zevcim mezbûrun zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Osman b. Abdullah, Bektaş b. Süleyman, İbrahim Çelebi b. Ahmed, Mehmed Çelebi b. Derviş.

(BAB54 - cilt: 20, sayfa: 249 - Hüküm no: 283 - Orijinal metin no: [47b-3])﻿

﻿

﻿

284. Hüküm

Mehmed Efendi b. İsmail’in borçlarının borca batık terekesinden ödenmesi

Mahmiye-i İstanbul’da Mi‘mâr Acem mahallesi sâkinlerinden iken bundan akdem düyûnu terekesinden ezyed olduğu hâlde vefât eden Mehmed Efendi b. İsmail’in terekesini bey‘ ve düyûn-ı müsbetesini edâ ve sulbiye sagīre kızı Ümmühâni’nin tesviye-i emrine kıbel-i şer‘-i şerîfden mansûb vasîsi ve zevcetân-ı metrûketânı Meryem bt. Hüseyin ve Ayşe bt. Hasan’ın vekîl-i şer‘î olan Mehmed Çelebi [b.] İbrahim ile müteveffâ-i mezbûrun sulbî kebîr oğlu Ahmed Çelebi nâm kimesne meclis-i şer‘-i şerîfde, mahmiye-i mezbûrede vâki‘ Tezkireci Ahmed Efendi Vakfı’na hâlâ mütevellî olan Mehmed Çelebi nâm kimesne mahzarında üzerine da‘vâ ve takrîr-i kelâm edip, bundan akdem müteveffâ-i mezbûr Mehmed Efendi zimmetinde vakf-ı mezbûra on üç bin sekiz yüz akçe deyni olmağla, vakf-ı mezbûrun sâbıkan mütevellîsi olan Receb Çelebi b. Ali müteveffâ-i mezbûrun terekesinden olup Havâss-ı Aliyye kazâsına tâbi‘ Azadlı karyesinde vâki‘ mülk çiftliği meblağ-ı mezbûr on üç bin sekiz yüz akçe mukābelesinde bi tarîki’l-istiğlâl rehin olmak zu‘muyla kable’t-taksîm meblağ-ı mezbûr on üç bin sekiz yüz akçeyi tamâmen tereke-i mezbûreden ahz ve istîfâ etmişdi. Lâkin müteveffâ-i mezbûrun ba‘de’l-mesârif altmış altı bin beş yüz altmış sekiz akçe terekesi olup ve zimmetinde zevcesi Meryem Hâtun’a mehr-i müeccelden beş bin akçe ve diğer zevcesi Ayşe Hâtun’a iki bin akçe ve el-Hâc Mahmud Vakfı’na yetmiş bin altı yüz seksen akçe ve Tezkireci Ahmed Efendi Vakfı’na on üç bin sekiz yüz akçe ve Yavaşca Vakfı’na üç bin akçe deyni olduğu mukaddemâ sâbit ve zâhir olmuş iken, târih-i kitâbdan yirmi gün mukaddem medîne-i Ebâ Eyyûb Ensârî’de hâlâ nâibü’ş-şer‘i’ş-şerîf olan Yusuf Efendi huzûrunda Emanî Çelebi Vakfı’nın mütevellîsi işbu Tayyib Halil Çelebi müteveffâ-i mezbûr zimmetinde Emanî Çelebi Vakfı’na elli dört guruş deyni olduğunu şuhûd-ı udûl ile merkūm Mehmed Çelebi ile bizim muvâcehelerimizde isbât edip hükm-i şer‘î lâhık olmağla, müteveffâ-i mezbûrun mecmû‘-ı düyûnu bir yük dokuz yüz altmış akçeye bâliğ ve mütevellî-i mezbûr Mehmed Çelebi dahi çiftlik-i mezkûrun istiğlâlini isbâtdan âciz olmağın, nâib-i mûmâ-ileyh Yusuf Efendi işbu yedimize verdiği mümzâ defterde mastûr olduğu üzre tereke-i mezbûreyi mütevellî-i merkūm Mehmed Çelebi muvâcehesinde beyne’l-ğārimîn taksîm eyledikde, Tezkireci Ahmed Efendi Vakfı’na ancak dokuz bin yüz sekiz akçe isâbet etmeğin, mütevellî-i merkūm Mehmed Çelebi’ye suâl olunup ber vech-i muharrer vakf-ı mezbûr için hissesinden ziyâde alınan dört bin altı yüz doksan iki akçeyi vakf-ı mezbûrdan bize red ve teslîme mütevellî-i merkūm Mehmed Çelebi’ye tenbîh olunmak matlûbumuzdur deyu takrîr-i meşrûhlarına mutâbık ve târih-i mezbûr ile müverrah ve nâib-i mûmâ-ileyh Yusuf Efendi imzâsıyla mümzâ defter ibrâz edip, mütevellî-i merkūm Mehmed Çelebi’ye suâl olundukda, ol dahi cevâbında, vech-i meşrûh üzre defteri mezkûru inkâr edicek, müdde‘iyân-ı mezbûrândan ber vech-i muharrer defteri mezbûra beyyine taleb olundukda, udûl-i müslimînden İmâm Ali Efendi b. Receb ve Ömer Ağa b. Mustafa li ecli’ş-şehâde meclis-i şer‘a hâzırân olup isre’l-istişhâd, fi’l-hakīka bâlâda tafsîl ve beyân olunduğu vech üzre târih-i mezbûrda bizim huzûrumuzda nâib-i mûmâ-ileyh Yusuf Efendi tereke-i müteveffâ-yı mezbûru mütevellî-i merkūm Mehmed Çelebi muvâcehesinde ber vech-i muharrer beyne’l-ğārimîn taksîm ve işbu defteri mezkûru imzâ edip müdde‘iyân-ı mezbûrâna vermişidi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince ber vech-i meşrûh defteri ma‘mûlün-bih-i mezbûrda taksîm ve ta‘yîn olunduğu üzre zikr olunan Tezkireci Ahmed Efendi Vakfı için hissesinden ziyâde alınan meblağ vakf-ı mezbûrdan müdde‘iyân-ı mezbûrâna red ve teslîm etmek üzre mütevellî-i merkūm Mehmed Çelebi’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: Halil Bey b. İbrahim, el-Hâc Musa b. İbrahim, Perviz Bey b. Abdullah, Hasan Çavuş b. Mustafa, Ali Efendi b. Sun‘ullah.

(BAB54 - cilt: 20, sayfa: 249 - Hüküm no: 284 - Orijinal metin no: [48a-1])﻿

﻿

﻿

285. Hüküm

Receb Beşe b. Davud’un kendini bıçakla yaralayan Ahmed Beşe b. Mahmud ile sulh olması

Dergâh-ı âlî yeniçerilerinin yirmi dokuzuncu cemâ‘at yoldaşlarından Receb Beşe b. Davud nâm kimesne meclis-i şer‘-i şerîfde, bâ‘isü hâze’l-kitâb Ahmed Beşe b. Mahmud nâm kimesne mahzarında ikrâr ve takrîr-i kelâm edip, mezbûr Ahmed Beşe târih-i kitâbdan bir gün mukaddem Galata’da Yağkapanı’nda benim sağ küreğim altına bıçak ile bi gayri hakkın darb ve cerh etmekle, mûcebini mezbûrdan taleb ve da‘vâ eylediğimde, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremden beni mezbûr Ahmed Beşe ile bin iki yüz akçe üzerine akd-i musâlaha eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr bin iki yüz akçeyi mezbûr Ahmed Beşe’den bi’t-tamâm ahz u kabz ettiğimden sonra cerh-i mezkûre ve mâ yuhdesü minhumâ müte‘allika cemî‘-i da‘vâdan mezbûr Ahmed Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: Musli Beşe b. Murad, Mustafa Beşe b. İsmail, Mehmed Beşe b. Mustafa, Hasan Beşe b. Mehmed, Küçük Ali Beşe, Ahmed Beşe b. Bekir, İbrahim Çelebi b. Ahmed.

(BAB54 - cilt: 20, sayfa: 251 - Hüküm no: 285 - Orijinal metin no: [48a-2])﻿

﻿

﻿

286. Hüküm

Mahmud Beşe b. Hüseyin’in Mustafa b. Ali’den alacaklı olduğu

Mahmiye-i İstanbul’da Gül Câmi‘i kurbunda müsâfiren sâkin Erzurumî Mahmud Beşe b. Hüseyin nâm kimesne meclis-i şer‘-i şerîfde, Mustafa b. Ali nâm kimesne mahzarında üzerine da‘vâ ve takrîr-i kelâm edip, mezbûr Mustafa zimmetinde bundan akdem yedimden iştirâ ve kabz eylediği beynimizde [ma‘lûm] kırmızı boya bahâsından altı yüz guruş hakkım olup, hattâ meblağ-ı mezbûr zimmetinde bana deyni olduğunu ikrâr dahi etmekle, suâl olunup meblağ-ı mezbûrun alıverilmesi matlûbumdur dedikde, gıbbe’s-suâl ve’l-inkâr, müdde‘î-i mezbûrdan müdde‘âsını mübeyyine beyyine taleb olundukda, udûl-i müslimînden olup mahmiye-i mezbûrede Küçük Mustafa Paşa mahallesi sükkânından Ali b. Mehmed ve Kasımpaşa’da Kurt? [Çelebi] mahallesinde sâkin Ömer b. İbrahim nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka merkūm Mustafa bundan akdem müdde‘î-i mezbûr Mahmud Beşe’ye zikr olunan boya bahâsından altı yüz guruş zimmetimde vâcibü’l-edâ deynimdir deyu bizim huzûrumuzda ikrâr ve bizi işhâd eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, şâhidân-ı mezbûrân mahallesi ahâlîsinden her biri ta‘dîl ve tezkiye olunduklarından sonra şehâdetleri makbûle olmağın, mûcebiyle meblağ-ı mezbûr altı yüz guruşu müdde‘î-i mezbûra edâ ve teslîm mezbûr Mustafa’ya tenbîh olunmağın, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Yahya Çelebi b. ( ), Diğer Yahya, Çukadâr Beşe ve gayruhüm.

(BAB54 - cilt: 20, sayfa: 251 - Hüküm no: 286 - Orijinal metin no: [48b-1])﻿

﻿

﻿

287. Hüküm

Mehmed Beşe b. Ali ve hanımı Ayşe bt. Mehmed’in evlâtlık verdikleri çocuklarını geri alması

Mahmiye-i İstanbul’da Ali Paşa-yı Atîk mahallesinde sâkin Mehmed Beşe b. Ali ile zevce-i menkûhası Ayşe bt. Mehmed meclis-i şer‘-i şerîf-i enverde Havva bt. Ali nâm hâtun mahzarında üzerine da‘vâ ve takrîr-i kelâm edip, işbu mezbûre Havva yedinde olan Feyzullah nâm sagīr ikimizin firâşından hâsıl veled-i sulbümüz olup, tebennî için yine kendi talebiyle mezbûre Havva’ya verip, ol dahi terbiye ve imsâki [iksâsı] üzerinde iken, hâlâ taleb eylediğimizde bize teslîmden imtinâ‘ eder, suâl olunup bize teslîme mezbûre Havva’ya tenbîh olunması matlûbumuzdur dediklerinde, gıbbe’s-suâl mezbûre Havva cevâbında, işbu sagīr-i mezbûr zevc-i mutallıkım olup hâlâ husûs-ı mezbûru münkir olan hâzır bi’l-meclis es-Seyyid Mehmed Çelebi b. Ahmed’in firâşından hâsıl ve benden mütevellid sadrî oğlumdur deyip müdde‘iyân-ı mezbûrânın müdde‘âlarını bi’l-külliye inkâr edicek, müdde‘iyân-ı mezbûrândan müdde‘âlarına beyyine taleb olundukda, zât-ı müdde‘iye-i mezbûreyi ma‘rifet-i şer‘iyye ile ârifân Ali Paşa-yı Atîk mahallesinde sâkin Ahmed b. Abdullah ve Mehmed b. Hasan nâm kimesneler ile Şerife Emine bt. Sefer ve Ayşe bt. Abdullah ve diğer Ayşe bt. Yusuf nâm hâtunlar li ecli’ş-şehâde meclis-i şer‘a hâzırûn olup isre’l-istişhâd, fi’l-vâki‘ işbu sagīr-i mezbûr Feyzullah müdde‘î-i mezbûr Mehmed Beşe’nin firâşından hâsıl ve zevce-i menkûhası işbu mezbûre Ayşe’den mütevellid sulbî oğlu olup, işbu mezbûre Havva talebiyle tebennî için merkūme Havva’ya vermişler idi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle mezbûre Havva sagīr-i mezbûru merkūmâna teslîm eylemek üzre hükm ve kazâ olunup, işbu vesîka bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Ebûbekir b. Hüseyin.

(BAB54 - cilt: 20, sayfa: 252 - Hüküm no: 287 - Orijinal metin no: [48b-2])﻿

﻿

﻿

288. Hüküm

Anastas v. Nikola’nın alacak davasının reddi

Mahrûse-i Galata muzâfâtından Kapıdağı nâhiyesinden olup, mahmiye-i İstanbul’da Ayazmakapısı kurbunda müsâfiren sâkin Anastas v. Nikola nâm zimmî meclis-i şer‘-i şerîf-i enverde, işbu bâ‘isü’l-vesîka Mehmed Ağa b. Zülfikar mahzarında üzerine da‘vâ ve takrîr-i kelâm edip, mezbûr Mehmed Ağa zimmetinde zahîre bahâsından otuz beş guruş hakkım olmağla, hâlâ taleb ederim suâl olunup alıverilmesi matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan da‘vâsına mutâbık beyyine taleb olundukda, ityân-ı beyyineden izhâr-ı acz edip istihlâf etmeğin, fi’l-hakīka müdde‘î-i mezbûr Anastas’a zahîre bahâsından otuz beş guruş deyni olmadığına mezbûr Mehmed Ağa’ya yemîn teklîf olundukda, ol dahi hasbe’l-mes’ûl yemîn billâhi te‘âlâ etmeğin, mûcebince müdde‘î-i mezbûr bilâ-beyyine bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Mahmud b. Hasan, Ahmed b. Ahmed, Ali b. Bâli.

(BAB54 - cilt: 20, sayfa: 253 - Hüküm no: 288 - Orijinal metin no: [48b-3])﻿

﻿

﻿

289. Hüküm

Yorgaki v. Andon Velisko’nun borcuna karşılık evini rehin vermesi (bey‘ bi’l-vefâ)

Husûs-ı âti’l-beyânın mahallinde ketb ü tahrîri iltimâs olunmağın, savb-ı şer‘-i âlîden irsâl olunan Mevlânâ Ali Efendi b. Sunullah mahmiye-i İstanbul’da Balatkapısı hâricinde Karabaş mahallesi sükkânından Yorgaki v. Andon Velisko nâm zimmînin menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i şerîf eyledikde, mezkûr Yorgaki meclis-i ma‘kūd-ı mezkûrda mahmiye-i mezbûrede Kazganî Sa‘di mahallesi ahâlîsinden işbu bâ‘isü’l-kitâb Ahmed Efendi b. Mehmed b. Mahmud mahzarında ikrâr ve takrîr-i kelâm edip, mezbûr Ahmed Efendi’ye cihet-i karz-ı şer‘îden üç yüz guruş ve beher vakıyyesi birer esedî guruşa olmak üzre yedinden iştirâ ve kabz eylediğim bin beş yüz otuz vakıyye kahve bahâsından bin beş yüz otuz esedî guruş ve merkūm Kapudan Sinan Paşa Vakfı’ndan olup icâreteyn-i ma‘lûmeteyn ile taht-ı tasarrufunda olmağla izn-i mütevellî ile bana tefvîz, ben dahi tefevvüz ve kabûl eylediğim Fenerkapısı dâhilinde vâki‘ ma‘lûmü’l-hudûd berber dükkânı bedelinden yüz yetmiş esedî guruş min haysü’l-mecmû‘ mezkûr Ahmed Efendi’ye iki bin esedî guruş deynim olmağla, meblağ-ı mezbûr mukābelesinde zikr olunan Karabaş mahallesinde vâki‘ bir tarafdan Hristo nâm mülkü ve bir tarafdan Yanaki mülkü ve bir tarafdan sâhil-i bahr ve bir tarafdan tarîk-i âmla mahdûd fevkānî dört kebîr oda ve bir sagīr oda ve iki sofa ve kenîf ve vustâsı bir matbah ve kiler ve tahtânî iki kebîr oda ve tarîk-i âm tarafında bir oda ve bi’r-i mâ ve iki kenîf ve beş mahzen ve bir mikdâr havluyu müştemil mülk menzilimi, mezkûr Ahmed Efendi’ye bey‘ bi’l-vefâ tarîkiyle bey‘ ve teslîm, ol dahi iştirâ ve tesellüm edip, lâkin bey‘-i mezbûr hakīkatde rehin olmağla, eğer târih-i kitâbdan üç yüz altmış gün tamâmına değin edâ-i deyn ve fekk-i [rehin] eylemezsem menzili mahdûd-ı mezkûru bey‘-i kat‘î ve semen-i misli ile âhara bey‘ ve kabz-ı semene ve semeninden deyn-i mezbûru mezkûr Ahmed Efendi’ye edâya ve fazla kalırsa bana îsâle ve bunlar mütevakkıf olduğu umûrun küllîsine işbu hâzır bi’l-meclis Mustafa Beşe b. Ahmed b. Halil’i tarafımdan küllemâ azeltüke fe-ente vekîli mefhûmu üzre azl ve in‘izâlden masûne vekâlet-i devriye ile vekîl ve nâib-i menâb nasb ve ta‘yîn edip, ol dahi vekâlet-i mezbûreyi kabûl ve merâsimini edâya ta‘ahhüd eyledi dedikde, gıbbe’t-tasdîki’ş-şer‘î mezbûr Yanaki’nin zevcesi olup zâtını ma‘rifet-i şer‘iyye ile ârifân mahalle-i mezbûre imâmı Abdülkādir Efendi b. İsmail ve Şaban Bey b. Abdullah ve Hamza Çelebi b. Mürüvvet ta‘rîfleriyle mu‘arrefe olan Zafiro bt. Kostantin derk-i menzili mezbûra bi’l-emr ve’l-kabûl kefîl olmağla, mezbûrenin nefsine ve gaybet eder ise meblağ-ı mezbûr iki bin esedî guruşa kebîr oğlu Dorako kefîl olup, mezbûr Dorako’nun nefsine ve gaybet eder ise meblağ-ı mezbûra yirmi ikinci cemâ‘at yoldaşlarından Mehmed Çelebi b. Hüseyin kefâlet-i sahîha-i şer‘iyye ile kefîl oldum dedikde, gıbbe’t-tasdîki’l-mu‘teber vâki‘ hâli mevlânâ-yı mezbûr mahallinde ketb u tahrîr, ba‘dehû ma‘an ba‘s olunan Mehmed Çelebi b. Halil ve Mahmud b. Hasan ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Mustafa b. Bekir, Ahmed Çelebi b. Ali, eş-Şeyh Mehmed Efendi b. Ahmed, İsmail Çelebi b. Siyavuş, Ahmed Efendi b. Abdullah.

(BAB54 - cilt: 20, sayfa: 253 - Hüküm no: 289 - Orijinal metin no: [49a-1])﻿

﻿

﻿

290. Hüküm

İbrahim Bey b. Mustafa Bey’in Hacı Osman b. Hacı Mehmed’e olan borcuna karşılık evini rehin vermesi

Mahrûse-i Galata muzâfâtından kasaba-i Kasımpaşa’da el-Hâc Hasan mahallesinde sâkin deryâ beylerinden umdetü’l-ümerâ’i’l-kirâm Karabeyzâde İbrahim Bey b. Mustafa Bey b. Murad Reis meclis-i şer‘-i şerîf-i enverde, mahmiye-i İstanbul’da Altıpoğaça mahallesinde sâkin işbu bâ‘isü’l-kitâb el-Hâc Osman [b.] el-Hâc Mehmed mahzarında ikrâr-ı tâm ve takrîr-i kelâm edip, merkūm el-Hâc Osman mukaddemâ yedinden iştirâ ve kabz eylediğim cins ve vasıf ve adedleri beynimizde ma‘lûm köleler bahâsından ve târih-i kitâba gelince beynimizde cereyân eden mu‘âmelât-ı şettâdan ba‘de külli hesâb el-ân zimmetimde vâcibü’l-edâ ve lâzımü’l-kazâ iki bin beş yüz otuz guruş deynim vardır, meblağ-ı mezbûr iki bin beş yüz otuz guruş mukābelesinde mârru’l-beyân el-Hâc Hasan mahallesinde Emir Efendi Tekyesi kurbunda vâki‘ bir tarafdan tarîk-i âm ve bir tarafdan tarîk-i hâs ve bir tarafdan ba‘zan Şaban Çelebi Vakfı ve ba‘zan Süleyman Çelebi mülkü ve bir tarafdan nalıncı odaları vakfı ile mahdûd, hâricen bir büyük ve bir küçük oda fevkānî bir oda tahtânî ve ahır ve dâhilen üç fevkānî ve bir tahtânî oda ve büyük sofa ve dehliz ve kenîf ve kiler ve matbah ve üç kapı ve iki halvetli hamam ve kârgir câmekân ve büyük bahçeyi müştemil mülk menzilimi, bi cümleti’t-tevâbi‘ ve’l-levâhık fâriğan ani’ş-şevâgil merkūm el-Hâc Osman’a rehin vaz‘ ve teslîm, ol dahi irtihân ve kabûl ve kabz eyledi. Ba‘de’l-yevm vech-i meşrûh üzre deynim olan meblağ-ı mezbûr iki bin beş yüz otuz guruş ve mukābelesinde merhûn olan menzili mezkûrdan mâ‘adâ târih-i kitâba gelince beynimizde cârî olan ahz u i‘tâ ve mu‘âmelât-ı şettâya müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Sinan Efendi b. ( ) el-müezzin, Mustafa Efendi b. Mustafa, el-Hâc İsmail b. Mehmed, el-Hâc Mehmed b. el-Hâc Mustafa, Süleyman b. Receb, Hasan Beşe b. Abdi, Şaban Dede b. Abdi, İbrahim Çelebi [b.] Ahmed.

(BAB54 - cilt: 20, sayfa: 254 - Hüküm no: 290 - Orijinal metin no: [49a-2])﻿

﻿

﻿

291. Hüküm

Seyyid Mehmed Çelebi b. Mustafa’nın odalarını İbrahim Ağa b. Ahmed’e satması

Mahmiye-i İstanbul’da Şeyh Muhyiddin mahallesinde sâkin es-Seyyid Mehmed Çelebi b. Mustafa meclis-i şer‘-i şerîf-i enverde, işbu râfi‘ü’l-kitâb İbrahim Ağa b. Ahmed mahzarında ikrâr ve takrîr-i kelâm edip, silk-i mülkümde münselik olup mahmiye-i mezbûrede Gül Câmi‘ mahallesinde vâki‘ bir tarafdan Kettanî mülkü ve bir tarafı cidâr-ı hısn ve bir tarafı kendi odalarım ve bir tarafı tarîk-i hâs ile mahdûd ve her biri fevkānî ve tahtânî birer oda ve birer sofa ve dehlizi müştemil iki bâb odalarımı, bi safkatin vâhidetin mezbûr İbrahim Ağa’ya dört yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm, ol dahi iştirâ ve kabûl ve tesellüm ve temellük eylediğinden sonra semeni olan meblağ-ı mezbûr dört yüz esedî guruşu yedinden alıp kabz eyledim. Ba‘de’l-yevm mârru’z-zikr iki bâb odalar mezbûr İbrahim Ağa’nın mülk-i müşterâsı olmuşdur dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Şeyh Mehmed Efendi b. Mehmed, Mehmed Efendi b. İsa, Mahmud Çelebi b. Osman, el-Hâc Rüstem b. Abdi, el-Hâc Ali b. Abdülmennân, Nakkaş Ali.

(BAB54 - cilt: 20, sayfa: 255 - Hüküm no: 291 - Orijinal metin no: [49b-1])﻿

﻿

﻿

292. Hüküm

Mehmed b. Ahmed’in haksız yere para ve malını alan ehl-i örften Mehmed Bey b. Ahmed ile sulh olduğu

Vilâyet-i Anadolu’da Kastamonu sancağında Devrekani kazâsına tâbi‘ Sulu Şeyh Tekyesi nâm karye ahâlîsinden Mehmed b. Ahmed nâm kimesne meclis-i şer‘-i şerîf-i enverde, işbu râfi‘ü’l-kitâb Mehmed Bey b. Ahmed mahzarında ikrâr-ı tâm ve takrîr-i kelâm edip, mezbûr Mehmed Bey bundan akdem Kastamonu mütesellimi el-Hâc Ahmed Ağa tarafından husûs için karye-i mezbûreye mübâşir gelip benim ve gāibân ani’l-meclis Müyesser oğlu Ömer ve Davud oğlu Ali’nin nakid elli guruş ile sekiz guruş kıymetli bir re’s katırımızı bi gayri hakkın ahz u kabz [ve] istihlâk etmiş idi deyu meblağ-ı mezbûr ile zikr olunan katırın kıymetinden sülüs hisse-i şer‘iyyemi mezbûr Mehmed Bey’den taleb ve da‘vâ eylediğimde, ol dahi cevâbında, mukaddemâ da‘vâ-yı mezbûreden yedimde olan hüccet-i şer‘iyye nâtıka olduğu üzre zimmetimi ibrâ etmişidik demekle, beynimizde münâza‘ât-ı kesîre cereyânından sonra beynimize muslihûn tavassut edip, da‘vâ-yı mezbûremden merkūm Mehmed Bey ile beni altı guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr altı guruşu yedinden ahz u kabz edip, meblağ-ı mezbûr elli guruş ile zikr olunan katır kıymetinden sülüs hisse-i şer‘iyyeme [müte‘allika] âmme-i da‘vâdan merkūm Mehmed Bey’in zimmetini ibrâ-i âm ile ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire sene 1102.

Şuhûdü’l-hâl: Taşcı Abdullah Çelebi b. Mehmed, Ser-bölük Bayram Çelebi b. Hasan, Hüseyin Çelebi b. Osman, İbrahim Çelebi b. Ahmed, İbrahim b. Mehmed.

(BAB54 - cilt: 20, sayfa: 256 - Hüküm no: 292 - Orijinal metin no: [49b-2])﻿

﻿

﻿

293. Hüküm

Mehmed Çelebi b. Mustafa ile Emine bt. Mustafa’nın daha önceden muhâlaa yoluyla boşanmış oldukları

Mahmiye-i İstanbul’da ( ) mahallesi sükkânından Mehmed Çelebi b. Mustafa meclis-i şer‘-i şerîf-i enverde, işbu sâhibetü’l-kitâb Emine bt. Mustafa nâm hâtun mahzarında üzerine da‘vâ ve takrîr-i kelâm edip, mezbûre Emine bin iki yüz elli akçe mehr-i müeccel tesmiyesiyle zevce-i menkûham olup, hâlâ izdivâc mu‘âmelesinden imtinâ‘ eder suâl olunsun dedikde, gıbbe’s-suâl mezbûre Emine cevâbında, müdde‘î-i mezbûr bin iki yüz elli akçe mehr-i müeccel tesmiyesiyle zevcim olup, lâkin târih-i kitâbdan bir ay mukaddem mehr-i müeccelim olan meblağ-ı mezbûr ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre benimle muhâla‘a-i sahîha-i şer‘iyye ile muhâla‘a olup, ol dahi hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ ve iskāt edip, ol vechile müdde‘î-i mezbûrdan mübâne olmuşumdur deyu def‘le mukābele edicek, isre’l-istintâk ve’l-inkâr, mezbûre Emine’den def‘-i mezbûruna beyyine taleb olundukda, udûl-i müslimînden Dülbendçi Ahmed Bey b. Osman ve Hasan Bey b. Mustafa ve Müezzin İbrahim Çelebi b. Sâlih nâm kimesne[ler] li ecli’ş-şehâde meclis-i şer‘a hâzırûn olup istişhâd olunduklarında, fi’l-hakīka işbu mezkûre Emine Hâtun târih-i kitâbdan bir ay mukaddem zevci merkūm Mehmed zimmetinde mütekarrir ve ma‘kūdun-aleyh olan meblağ-ı mezbûr bin iki yüz elli akçe mehr-i müecceli ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâsı dahi kendi üzerine olmak üzre zevci merkūm Mehmed ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her biri âharın zimmetini ibrâ ve iskāt eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle müdde‘î-i mezbûr Mehmed bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire sene 1102.

Şuhûdü’l-hâl: İbrahim Çelebi [b.] Ahmed, Ebûbekir b. Hüseyin, Mehmed b. Hasan, Ali b. Bâli.

(BAB54 - cilt: 20, sayfa: 256 - Hüküm no: 293 - Orijinal metin no: [49b-3])﻿

﻿

﻿

294. Hüküm

Fâtıma bt. Turhan’ın Mustafa Beşe b. Abdullah’tan muhâlaa yoluyla boşanması

Mahmiye-i İstanbul’da Sırmakeş mahallesi sâkinelerinden Fâtıma bt. Turhan nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu bâ‘isü’l-vesîka Mustafa Beşe b. Abdullah mahzarında ikrâr ve takrîr-i kelâm edip, zevcim mezbûr Mustafa Beşe zimmetinde mütekarrir ve ma‘kūdun-aleyh olan bin iki yüz akçe mehr-i müeccelim ve nafaka ve iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Mustafa Beşe ile muhâla‘a-i sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete ve zimmetinde hakkım olan dokuz guruşa müte‘allika âmme-i da‘vâdan zevcim mezbûr Mustafa Beşe’nin zimmetini ibrâ-i âm ile ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Mehmed Çelebi b. Derviş, Hüseyin Çelebi b. Mustafa, Mehmed Çelebi b.( ), Nasuh Beşe b. Hasan.

(BAB54 - cilt: 20, sayfa: 257 - Hüküm no: 294 - Orijinal metin no: [50a-1])﻿

﻿

﻿

295. Hüküm

Barnak v. Haçador’un başkasına ait beygiri sattığı Ahmed Çelebi b. Mehmed’e beygir bedelini geri ödemesi

Mahmiye-i İstanbul’da ( ) mahallesi sükkânından Ahmed Çelebi b. Mehmed nâm kimesne meclis-i şer‘-i şerîf-i enverde, canbâz tâifesinden Barnak v. Haçador nâm Ermeni muvâcehesinde üzerine da‘vâ ve takrîr-i kelâm edip, merkūm Barnak yedinden bir re’s kara iğdiş Bârgiri mülkü olmak üzre yirmi iki buçuk guruşa bana bey‘ ve teslîm, ben dahi ba‘de’l-iştirâ ve’t-tesellüm el-Hâc Mehmed b. Derviş nâm kimesneye on sekiz guruş semen-i medfû‘a bey‘ ve teslîm, ol dahi ba‘de’l-iştirâ ve’t-tesellüm Yusuf Ağa nâm kimesneye üç bin beş yüz akçeye bey‘ ve teslîm, ol dahi iştirâ ve tesellüm ettiğinden sonra yedinde iken Ali nâm kimesne müstehık çıkıp mülkü olup, târih-i kitâbdan dört ay mukaddem mahmiye-i İstanbul’da Sultan Bayezid Hân Câmi‘-i şerîfi kurbunda mülkünden zâyi‘ olduğunu hâkim-i muvakki‘-i sadr-ı kitâb huzûrunda udûl-i müslimînden el-Hâc Ahmed b. Osman ve Hasan b. Abdullah nâm kimesneler şehâdetleriyle ba‘de’l-isbât ve’t-tahlîf yedinden ahz u kabz etmekle, mezbûr Yusuf Ağa dahi semen deyu medfû‘u olan meblağ-ı mezbûr üç bin beş yüz akçeyi bi hükmi’l-mürâca‘a mezbûr el-Hâc Mehmed’den ahz u kabz edip, ol dahi mürâca‘at edip semen deyu bana medfû‘u olan meblağ-ı merkūm on sekiz guruşu benden ahz u kabz etmekle, mezbûr Yusuf Ağa dahi semen deyu medfû‘u olan meblağ-ı mezbûr yirmi iki buçuk guruşu bi’l-mürâca‘a taleb ederim suâl olunup alıverilmesi matlûbumdur dedikde, gıbbe’s-suâl mezbûretân cevâbında kaziyye bâlâda bast olunan minvâl üzre olup, mârru’z-zikr Bârgiri bundan akdem müdde‘î-i mezbûr semen-i mezbûr yirmi iki buçuk guruşu müdde‘î-i mezbûr Ahmed Çelebi’ye bi’l-mürâca‘a def‘ ve teslîme mesfûr Barnak’a tenbîh birle, gıbbe’t-tasdîki’l-vicâhî, mâ vaka‘a bi’t-taleb ketb olundu. Fî evâsıtı Cumâdelâhire li sene isneteyn ve mi’e ve elf.

Şuhûdü’l-hâl: Mustafa b. Şaban, Edhem Çelebi b. Ahmed, Mehmed Çelebi b. İdris, Ahmed b. Ahmed, el-Hâc Abdülmennân.

(BAB54 - cilt: 20, sayfa: 258 - Hüküm no: 295 - Orijinal metin no: [50a-2])﻿

﻿

﻿

296. Hüküm

Fâtıma bt. Halil’in ev ve bostanını Mehmed Bey b. Şaban’a satması

Havâss-ı Aliyye kazâsı muzâfâtından Midye nâhiyesinde Korkorine nâm karye sükkânından olup Ayas Paşa’da sâkine Fâtıma bt. Halil nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, işbu bâ‘isü’l-kitâb Mehmed Bey b. Şaban mahzarında ikrâr ve i‘tirâf edip, akd-i âtî sudûruna değin silk-i mülkümde münselik olup, karye-i mezbûrede vâki‘ bir tarafı Hızır Beşe mülkü ve bir tarafı bostan ve bir tarafı Receb Beşe mülkü ve bir tarafı bostan ve bir tarafı tarîk-i âm ile mahdûd harâbe bir menzil ve bahçe ve su kuyusunu müştemil mülk menzilimi, yanında bostan ve cemî‘-i tevâbi‘ ve levâhıkı ile mezbûr Mehmed Bey’e yirmi esedî guruşa tarafeynden îcâb ve kabûl[ü hâvî] bey‘-i bâtt-ı sahîh-i şer‘î ile bi safkatin vâhidetin bey‘ ve temlîk, ol dahi iştirâ ve kabûl ve temellük eyledikden sonra semeni olan meblağ-ı mezbûr yirmi guruşu yedinden bi’t-tamâm ahz u kabz edip, meblağ-ı mezbûru mahallinde kabz ve tasarrufa mezbûru taslît eyledim. Fîmâ ba‘d menzili mezbûr merkūm Mehmed Bey’in mülk-i müşterâsıdır, keyfe mâ yeşâ mutasarrıf olsun dedikde, gıbbe’t-tasdîki’ş-şer‘i’l-mu‘teber, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Osman Çelebi b. Ramazan, Yusuf Beşe [b.] Abdullah, Ali b. Mehmed, Osman b. Abdullah, Mustafa Bey.

(BAB54 - cilt: 20, sayfa: 258 - Hüküm no: 296 - Orijinal metin no: [50a-3])﻿

﻿

﻿

297. Hüküm

Yani v. Panayot’un Mehmed Bey b. İbrahim’de olan alacağını sulh yoluyla alması

Mahmiye-i İstanbul’da Sultan Selim çarşısında bakkal olan Yani v. Panayot nâm zimmî mahfil-i kazâda, işbu râfi‘ü’l-kitâb Mehmed Bey b. İbrahim mahzarında ikrâr ve takrîr-i kelâm edip, mezbûr Mehmed Bey’in yedimden müşterâ ve makbûzu olup vezn ve mikdârı beynimizde ma‘lûm bakkal metâ‘ı bahâlarından zimmetinde iki bin on sekiz akçe hakkım olup, meblağ-ı mezbûrdan bin dört yüz yirmi üç akçesini yedinden ahz u kabz edip, bâkī beş yüz doksan beş akçe hakkımı taleb eylediğimde beynimizde nizâ‘-ı küllî cereyân etmişidi. El-hâletü hâzihî beynimize muslihûn tavassut ve da‘vâ-yı mezbûremden mezbûr Mehmed Bey ile bir yaldız altını üzerine sulh eylediklerinde, ben dahi sulh-ı mezbûru kabûl ve bedel-i sulh olan altını mezbûr Mehmed yedinden ahz u kabz edip, ba‘de’l-yevm meblağ-ı mezbûra müte‘allika da‘vâdan her birimiz âharın zimmetini ibrâ ve iskāt eyledik dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: İbrahim Çelebi [b.] Ahmed, Ali b. Bâli, Ebûbekir b. Şaban, (…).

(BAB54 - cilt: 20, sayfa: 259 - Hüküm no: 297 - Orijinal metin no: [50a-4])﻿

﻿

﻿

298. Hüküm

Mehmed Çelebi b. Abdülhalim’in varislerinin birbirlerini zimmetini ibra etmesi

Bundan akdem emr-i Rabbânî birle vedâ‘-ı âlem-i fânî eden Mehmed Çelebi b. Abdülhalim b. el-merhûm Musa Efendi’nin birâderzâdesi ve vârisi Abdülkādir Efendi meclis-i şer‘-i şerîf-i enverde, âhar birâderi olup bundan akdem vefât eden Abdürrezzak Efendi’nin hasran vârisleri olan evlâd-ı sıgār-ı Ahmed ve Musa ve Ayşe’nin vâlideleri ve tesviye-i emirleri için kıbel-i şer‘-i enverden mansûbe vasîleri olan işbu bâ‘isetü’l-kitâb Emine bt. Hüseyin nâm hâtun mahzarında ikrâr-ı tâm ve takrîr-i kelâm edip, mezbûr Mehmed Çelebi hâl-i hayâtında sagīr olup tesviye-i umûruna mezbûr Abdürrezzak Efendi kıbel-i şer‘-i enverden mansûb vasîsi olmağla, mezbûr Mehmed Çelebi’nin ba‘de vefâtihî terekesinden ber-mûceb-i defteri kassâm bana isâbet eden otuz dört bin altı yüz kırk akçe ve hâric ez-defter Kanlıcak yalısında olan hisse-i irsiyem elli guruşu mezbûr Abdürrezzak Efendi bi’l-vesâye kabz ve kendi e sarfla istihlâk edip bana red ve teslîm etmeksizin mezbûr Abdürrezzak Efendi fevt olup, tereke-i vâfiyesin mezkûre Emine asâleten ve vekâleten ahz u kabz etmişidi. El-hâletü hâzihî ben meblağ-ı mezbûrîne müte‘allika âmme-i de‘âvî ve muhâsamât ve eymân ve mütâlebâtdan müteveffâ-yı mezbûr Abdürrezzak Efendi’nin veresesini ibrâ-i âmm-ı kātı‘ü’n-nizâ‘la ibrâ ve iskāt eyledim, husûs-ı mezbûra müte‘allika aslâ ve kat‘â da‘vâ ve nizâ‘ımız kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Cumâdelâhire li sene isneteyn ve mi’e ve elf.

Şuhûdü’l-hâl: Yusuf Çavuş el-mübâşir, Abdurrahim Efendi b. Safer, Eyüb Ağa b. Mehmed, Mustafa Efendi b. Veli Bey, Abdülbâki Çelebi b. Musli, el-Hâc Osman Efendi b. el-Hâc Ahmed, İbrahim Çelebi b. Mustafa.

(BAB54 - cilt: 20, sayfa: 259 - Hüküm no: 298 - Orijinal metin no: [50b-1])﻿

﻿

﻿

299. Hüküm

Receb Ağa b. Abdullah’ın Hacı Mustafa b. Abdullah üzerinde olan iltizam bedelini alması

Hâlâ cezîre-i Girit’de Kandiye muhâfızı olan Receb Ağa b. Abdullah b. Abdurrahman tarafından husûs-ı âti’l-beyânı ikrâra vekîl olduğu Hammâmîzâde Bekir Beşe b. Hüseyin ve İbrahim Beşe b. Abdurrahim şehâdetleriyle şer‘an sâbit olan Baba Yusuf b. Ahmed meclis-i şer‘-i şerîf-i enverde, işbu bâ‘isü’l-kitâb Babadağlı el-Hâc Mustafa b. Abdullah mahzarında bi’l-vekâ[le] ikrâr ve takrîr-i kelâm edip, müvekkilim mezbûr Receb Ağa bin yüz senesinde taht-ı iltizâmında olup yeniçeri ağalarına ta‘yîn olunan Babadağı kazâsına tâbi‘ Estere nâm karyenin mahsûlâtını mezbûr el-Hâc Mustafa’ya iki bin guruşa der‘uhde ve ilzâm, mezbûr el-Hâc Mustafa dahi iltizâm ve kabûl ve bedel-i iltizâmın yedi yüz guruşunu ber vech-i peşîn müvekkilim mezbûra def‘ ve teslîm, ol dahi ahz u kabz ettiğinden sonra mezbûr el-Hâc Mustafa târih-i mezbûrda hâss-ı mezbûru zabt ve mahsûlâtını kabz etmekle, bâkī kalan bin üç yüz guruşu bi’l-vekâle mezbûr el-Hâc Mustafa’dan taleb ve da‘vâ eylediğimde, ol dahi benim hâss-ı mezbûrdan makbûzum ancak yedi yüz guruşa bâliğ olmuşdur deyu nizâ‘ etmeğin, el-hâletü hâzihî mezbûr el-Hâc Mustafa bana beş yüz guruş dahi def‘ ve teslîm, ben dahi yedinden bi’l-vekâle ahz u kabz eylediğimden sonra bâkī yedi yüz guruşa müte‘allika âmme-i da‘vâdan mezbûr el-Hâc Mustafa’nın zimmetini ibrâ-i âmm-ı râfi‘ü’l-hisâmla ibrâ ve iskāt eyledim dedikde, gıbbe’t-tasdîki’l-mu‘teber, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Cumâdelâhire sene 1102.

Şuhûdü’l-hâl: Fahrü’l-akrân İsmail Ağa b. Hasan, el-Hâc Ali ve Hâcı Seyyid, el-Hâc İbrahim Ağa, Murtaza Ağa b. Sefer, Müezzin Mustafa Çelebi.

(BAB54 - cilt: 20, sayfa: 260 - Hüküm no: 299 - Orijinal metin no: [50b-2])﻿

﻿

﻿

300. Hüküm

Ayşe Hatun bt. Abdullah’ın terekesinin varisleri arasında paylaşılması

Fi’l-asl vilâyet-i Rumeli’nde İştip kasabası sâkinelerinden [olup], bundan akdem Hazret-i Ebâ Eyyûb’de Hüsrev Bey mahallesinde sâkine iken fevt olan Ayşe Hâtun bt. Abdullah’ın verâseti, sadrî oğlu Mehmed’in sulbiye kızı Rukiye ile sadrî âhar oğlu Ahmed’in sulbiye kızı Hanım nâm hâtuna ve li ebeveyn karındaşı Mehmed’in sulbî oğlu Sadık’ın sulbî sagīr oğlu Osman’a münhasıra olduğu lede’ş-şer‘i’l-enver zâhir ve mukarrer oldukdan sonra hâlâ kasaba-i mezbûrda sâkine olup ve sagīr-i mezbûr Osman’ın tesviye-i umûruna kıbel-i şer‘den mansûbe vasîsi olan mezbûre Hanım tarafından husûs-ı âti’l-beyâna vekîl olduğu hasm-ı câhid-i şer‘î mahzarında şer‘an sâbit ve mahkûmun-bih olan zevci Durmuş Beşe b. Osman meclis-i şer‘-i şerîf-i enverde, müteveffât-ı mezbûrenin vasiyy-i muhtârı olmağla terekesine vâzı‘u’l-yed olan Halil Çelebi b. Hüseyin mahzarında bi’l-vekâle ikrâr-ı tâm ve takrîr-i kelâm edip, mezbûr Halil Çelebi müteveffât-ı mezbûrenin [51a] vasiyy-i muhtârı olmağla, mezbûrenin terekesinden sagīr-i mezbûr Osman ile zevcem ve müvekkilem mezbûre Hanım’a ber-mûceb-i defteri kassâm isâbet ve intikāl eden otuz iki bin altı yüz otuz iki akçeyi ba‘de’l-kabz meblağ-ı mezbûrun üç bin dokuz yüz yirmi üç akçesin yedinde olan hüccet nâtık olduğu üzre dâyinine ba‘de’l-edâ bin akçesi dahi mesârif-i lâzımeye harc u sarf edip, vasiyy-i merkūm Halil Çelebi yedinden ancak yirmi yedi bin altı yüz otuz üç akçe bâkī kalmakla, hâlâ meblağ-ı mezbûr yirmi yedi bin altı yüz otuz üç akçeyi mezbûr Halil Çelebi tamâmen bana def‘ ve teslîm, ben dahi yedinden bi’l-vekâle ahz u kabz edip, ber-mûceb-i defteri kassâm tereke-i müteveffât-ı mezbûreden sagīr-i mezbûr Osman ile zevcem mezbûre Hanım’a isâbet ve intikāl eden meblağ-ı mezbûrdan vasiyy-i merkūm Halil Çelebi yedinde ve zimmetinde bir akçe ve bir habbe kalmamışdır dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Fahrü’l-e’imme Mustafa Efendi b. Hasan, Ahmed b. Mustafa el-müezzin, Süleyman b. Mehmed, Mehmed b. Abdusselâm, Halil b. İbrahim, Mehmed b. Hüseyin, Mehmed Ağa b. Ali, Mehmed Çavuş el-mübâşir, Ahmed b. Ahmed.

(BAB54 - cilt: 20, sayfa: 261 - Hüküm no: 300 - Orijinal metin no: [50b-3])﻿

﻿

﻿

301. Hüküm

İbrahim Bey b. Abdullah’ın küçük oğlu Mahmud için nafaka davasında Mahmud’un ninesiyle sulh olunması

Mahmiye-i İstanbul’da Ali Paşa-yı Atîk mahallesi sâkinelerinden Ümmühâni bt. Mehmed nâm hâtunun hâlâ zevci ve tarafından husûs-ı âti’l-beyâna vekîli olup, vekâleti yedinde mazmûnu müsbit hüccet-i şer‘iyye ile sâbite ve mahkûmun-bihâ olan Derviş Çelebi b. Şaban nâm kimesne meclis-i şer‘-i şerîf-i enverde müvekkile-i mezbûrenin zevc-i sâbıkı İbrahim Bey b. Abdullah ile mezbûre Ümmühâni’nin vâlidesi İsmihân bt. Mehmed mahzarlarında bi’l-vekâle ikrâr ve takrîr-i kelâm edip, müvekkile-i mezbûre Ümmühâni Hâtun kendiden mütevellid ve mezbûr İbrahim Bey’in firâşından hâsıl sadrî sagīr oğlu Mahmud için bin doksan sekiz senesi Receb’inin on sekizinci gününde babası mezbûr İbrahim Bey üzerine kıbel-i şer‘-i hatîrden yevmî dokuzar akçe nafaka ve kisve-bahâ farz ve takdîr ettirip ve meblağ-ı mefrûz-ı mezbûru istidâne ve sagīr-i mezbûrun levâzımına harc etmişidi, lâkin sagīr-i mezbûr, mezbûre Ümmühâni Hâtun nefsini âhara tezvîc edinceye değin, hacr u terbiyesinde olup ba‘de’t-tezvîc bir müddet li üm ceddesi mezbûre İsmihân Hâtun’un hacr u terbiyesinde olmağla, bundan esbak müvekkile-i mezbûre ile mezbûre İsmihân Hâtun’dan her biri nafaka-i mefrûza-i mezbûreden mezbûr İbrahim Bey zimmetinde müctemi‘ olan doksan altı guruşu bi tarîki’r-rücû‘ mezbûr İbrahim Bey’den taleb ve da‘vâ, ol dahi edâda ta‘allül etmekle beynlerinde nizâ‘-ı küllî vâki‘ olmuşidi. El-hâletü hâzihî merkūm İbrahim Bey tavassut-ı muslihîn ile meblağ-ı müctemi‘-i mezbûrdan altmış guruş üzerine müvekkile-i mezbûre ile sulh oldukda, ol dahi sulh-ı mezbûru kabûl ve bedel-i sulh olan meblağ-ı mezbûr altmış guruşun kırk guruşunu müvekkile-i mezbûre İbrahim Bey’den ahz u kabz edip, bâkī yirmi guruş ile mezbûre İsmihân Hâtun’u merkūm İbrahim Bey üzerine cümlesi bir meclisde iken havâle-i sahîha ile havâle eyledikde, mezbûrân İbrahim Bey ile İsmihân Hâtun’dan her biri dahi havâle-i mezbûreyi kabûl ettiklerinden sonra husûs-ı mezkûra müte‘allika âmme-i da‘vâdan her biri âharın zimmetini ibrâ ve iskāt eylediler dedikde ve merkūmân İbrahim Bey ile İsmihân Hâtun vekîl-i mezbûru cemî‘-i kelimât-ı meşrûhasında tasdîk ve tahkīk etmeğin, mâ vaka‘a bi’t-taleb ketb olundu. Fi’l-yevmi’s-sâdis aşer min Cumâdelâhire sene 1102.

Şuhûdü’l-hâl: El-Hâc Abdullah Efendi b. Veli, Abdurrahim Çelebi b. Hasan Efendi, İbrahim Çelebi b. Ahmed, Ali Beşe b. Bâli, Osman b. Hasan ve gayruhüm.

(BAB54 - cilt: 20, sayfa: 262 - Hüküm no: 301 - Orijinal metin no: [51a-1])﻿

﻿

﻿

302. Hüküm

Mustafa Beşe b. Ali’nin yanında çalıştığı Ahmed Ağa b. İbrahim’den alacaklı olduğu

Vilâyet-i Anadolu’da medîne-i İznikmid mahallâtından ( ) mahallesi sükkânından Mustafa Beşe b. Ali nâm kimesne meclis-i şer‘-i şerîf-i enverde, Ahmed Ağa b. İbrahim mahzarında üzerine takrîr-i da‘vâ edip, bundan akdem merkūm Ahmed Ağa’ya beher şehr beş guruş ücret ile dört buçuk ay hizmet edip, ba‘de külli hesâb zimmetinde sekiz yüz elli beş akçe hakkım bâkī kalmışdır, suâl olunup meblağ-ı mezbûr sekiz yüz elli beş akçeyi merkūm Ahmed Ağa’dan alıverilmesi matlûbumdur dedikde, gıbbe’s-suâl ve akībe’l-inkâr müdde‘î-i mezbûrdan müdde‘âsına muvâfık beyyine taleb olundukda, ityân-ı beyyineden izhâr-ı acz edip istihlâf etmeğin, fi’l-hakīka müdde‘î-i mezbûr Mustafa’yı bundan akdem ücret ile hizmet ettirip ba‘de külli hesâb ücret-i mezbûreden sekiz yüz elli beş akçe hakkı bâkī kalmadığına merkūm Ahmed Ağa’ya yemîn teklîf olundukda, ol dahi yemînden nükûl etmekle meblağ-ı merkūm sekiz yüz elli beş akçeyi müdde‘î-i mezbûra edâ ve teslîm mezbûr Ahmed Ağa’ya tenbîh birle, gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: Mustafa b. Şaban, İbrahim Çelebi b. Ahmed, Ahmed b. Ahmed, el-Hâc Ali b. Abdullah, Abdullah Efendi el-kâtib.

(BAB54 - cilt: 20, sayfa: 263 - Hüküm no: 302 - Orijinal metin no: [51a-2])﻿

﻿

﻿

303. Hüküm

Ayşe bt. Hasan’ın boşandığı kocası Ahmed Sipahi b. Mehmed’deki birikmiş nafaka alacağını alması

Mahmiye-i İstanbul’da Manisalı Çelebi mahallesinde sâkine ve zâtı Süleyman b. Mustafa ve Sarrâc İbrahim b. Mehmed ta‘rîfleriyle mu‘arrefe olan Ayşe bt. Hasan nâm hâtun meclis-i şer‘-i şerîfde, zevc-i mutallıkı Ahmed Sipâhi b. Mehmed mahzarında üzerine da‘vâ ve takrîr-i kelâm edip, mezbûr Ahmed Sipâhi zevc-i dâhilim olup, târih-i kitâbdan yirmi yedi ay mukaddem beni tatlîk etmekle, zimmetinde mütekarrir ve ma‘kūdun-aleyh olan on guruş mehr-i müeccelim ve işbu yedimde olan nafaka hücceti mûcebince ben taht-ı nikâhında iken beni bilâ-nafaka bırakıp âhar diyâra gittikde, mezbûrun üzerine hâkimü’ş-şer‘a takdîr ettirdiğim yevmî altışar akçe nafaka-i mefrûza-i müstedânemden doksan yedi senesi Muharrem’inin yirmi altıncı gününden târih-i talâka gelince otuz dokuz ayda müctemi‘ olan elli sekiz buçuk guruş ki, cem‘an altmış sekiz buçuk guruş hakkım mezbûrun zimmetinde kalıp, bundan akdem mezbûr Ahmed Sipâhi meblağ-ı mezbûrun dört buçuk guruşunu bana edâ ve teslîm etmekle, altmış dört guruş el-ân zimmetinde bâkī kalmağın, hâlâ suâl olunup alıverilmesi matlûbumdur dedikde, gıbbe’s-suâl mezbûr Ahmed Sipâhi cevâbında, kaziyye vech-i meşrûh üzre olup mutallakası olan müdde‘iye-i mezbûrenin mehr-i müecceli on guruş ve nafaka-i mefrûza-i mezbûreden müctemi‘ olan elli sekiz buçuk guruş dahi zimmetinde deyni olup mukaddemâ dört buçuk guruşunu edâ etmekle, bâkī altmış dört guruş el-ân zimmetinde mezbûreye edâsı lâzım deyni olduğunu ikrâr ve i‘tirâf etmeğin, mûcebince meblağ-ı bâkī-i mezbûr altmış dört guruş müdde‘iye-i mezbûreye edâ ve teslîme mezbûr Ahmed Sipâhi’ye ba‘de’t-tenbîh, mezbûre Ayşe Hâtun i‘âde-i kelâm edip, ânifen edâsına tenbîh olunan meblağ-ı mezbûr altmış dört guruşu mezbûr Ahmed Sipâhi meclis-i şer‘de bana edâ ve teslîm, ben dahi yedinden tamâmen ahz u kabz eyledim dedikde, gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’r-râbi‘ aşer min Cumâdelâhire sene 1102.

Şuhûdü’l-hâl: Halil Çavuş sipâhdan el-mübâşir, İbrahim Çelebi b. Ahmed, Süleyman b. Mustafa, Mehmed Çelebi b. Derviş, Mehmed b. İbrahim Çelebi sarrâc.

(BAB54 - cilt: 20, sayfa: 263 - Hüküm no: 303 - Orijinal metin no: [51b-1])﻿

﻿

﻿

304. Hüküm

İstanbul paçacılarının Osman Beşe b. Hasan’ı kethüda seçmeleri

Mahmiye-i İstanbul’da Paçacı tâifesinin ihtiyârlarından üstâd Mustafa b. Ali ve Mehmed b. Sefer ve Ahmed b. Ali ve Ahmed b. Receb ve Murad b. Ali ve Ahmed b. Mehmed ve Ali b. Mehmed ve Ömer b. İbrahim ve Hasan b. Receb ve Ömer Beşe b. Mustafa ve Ali b. Hüseyin ve Murad Beşe b. Sefer ve Abdi Beşe b. Murad nâm kimesneler ve Benyola v. Kula ve Nikola v. Luka ve Riskoma v. Kula ve Andriye v. Kiko ve Miço v. Merto ve Kula v. Tanaş ve Kiko v. Kirko nâm zimmîler meclis-i şer‘-i şerîf-i enverde, yine tâife-i mezbûreden bâ‘isü hâze’l-kitâb Osman Beşe b. Hasan nâm kimesne mahzarında her biri takrîr-i kelâm ve ta‘bîr ani’l-merâm edip, mukaddemâ kethüdâmız olan Mehmed Çelebi b. Ali nâm kimesne beynimizde vâki‘ umûrumuzu ikāmeye âciz olmağla beynimizde ihlâle bâ‘is olmağın, mezkûr Mehmed Çelebi’yi azl ve mezbûr Osman Beşe her vechile umûr-dîde ve kethüdâlık hizmetini ikāmeye kemâ-yenbağī kādir ve ahvâlimize kemâl-i ıttılâ‘ı ve vukūfu ve şu‘ûru olmağla cümlemizin muhtârı olmağın, mesfûr Osman Beşe’yi umûrumuzu ikāmete beynimizde kethüdâ nasb ve ta‘yîn eylediğimizde, ol dahi kabûl ve merâsimini kemâ-yenbağī edâya ta‘ahhüd ve iltizâm eyledi dediklerinde, gıbbe’t-tasdîki’l-mer‘î, mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Mahmud b. Hasan, diğer İbrahim Çelebi b. Mehmed, el-Hâc Ali b. Abdullah, Ali Beşe b. Bâli.

(BAB54 - cilt: 20, sayfa: 264 - Hüküm no: 304 - Orijinal metin no: [51b-2])﻿

﻿

﻿

305. Hüküm

Mustafa b. Mehmed’in kaybettiği ve Canbaz Mehmed b. Ali’nin elinde bulduğu beygirinin kendisine teslim edilmesi

Havâss-ı Refî‘a kazâsı tevâbi‘inden Unkurya nâm karye sükkânından Mustafa b. Mehmed nâm kimesne meclis-i şer‘-i şerîf-i enverde, Canbâz tâifesinden Mehmed b. Ali mahzarında üzerine da‘vâ ve takrîr-i kelâm edip, işbu meclis-i şer‘de mevcûd ve müşâhed merkūm Mehmed yedinde olan bir re’s doru Bârgir mülküm olup, târih-i kitâbdan altı gün mukaddem karye-i mezbûrede mülkümden zâyi‘ olmuşidi. Hâlâ mezbûr Mehmed mârru’z-zikr Bârgiri bi gayri hakkın vaz‘-ı yed eder, suâl olunup kasr-ı yedine ve bana teslîme tenbîh olunmak matlûbumdur dedikde, gıbbe’s-suâl mezbûr Mehmed cevâbında, zikr olunan Bârgiri târih-i kitâbdan üç gün mukaddem mahmiye-i İstanbul’da Zeyrek Câmi‘i kurbunda bir canbâzdan yedi guruş semen-i medfû‘a iştirâ ve kabz edip mülk-i müşterâm olmak üzre vaz‘ ederim, müdde‘î-i mezbûrun ber vech-i muharrer mülkü olduğu ma‘lûmum değildir deyicek, müdde‘î-i mezbûrdan müdde‘âsını mübeyyine beyyine taleb olundukda, udûl-i ricâl-i müslimînden Ebûbekir b. Mehmed ve Mehmed b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu meclis-i şer‘de mevcûd ve müşâhed merkūm Mehmed yedinde olan bir re’s doru Bârgir mersûm Mustafa’nın mülkü olup, târih-i kitâbdan altı gün mukaddem karye-i mezbûrede mülkünden zâyi‘ olmuşdu. Biz bu husûsa bu vech üzre şâhidleriz, şehâdet dahi ederiz [52a] deyu her biri edâ-i şehâdet-i şer‘iyye ettiklerinde, gıbbe’t-ta‘dîl şehâdetleri makbûle olmağın müdde‘î-i mezbûr tahlîf-i şer‘î ile tahlîf olundukdan sonra mûcebince zikr olunan Bârgiri müdde‘î-i mezbûra red ve teslîme merkūm Mehmed’e tenbîh birle, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Mustafa b. Şaban, Mehmed b. İdris, Nasuh b. Hasan, İbrahim Çelebi b. Ahmed, Ali Beşe b. Bâli.

(BAB54 - cilt: 20, sayfa: 265 - Hüküm no: 305 - Orijinal metin no: [51b-3])﻿

﻿

﻿

306. Hüküm

Mehmed Çelebi b. Mustafa’nın Süleyman Beşe b. Ömer’deki alacağını sulh yoluyla alması

Mahmiye-i İstanbul’da Ördek Kasab mahallesi sâkinlerinden Mehmed Çelebi b. Mustafa meclis-i şer‘-i şerîfde, bâ‘isü hâze’l-kitâb Süleyman Beşe b. Ömer mahzarında ikrâr ve takrîr-i kelâm edip, bundan akdem merkūm Süleyman Beşe’ye bi tarîki’l-karz seksen beş esedî guruşumu def‘ ve teslîm, ol dahi ber vech-i muharrer yedimden ahz u kabz ve istihlâk ettiğinden sonra meblağ-ı mezbûru merkūm Süleyman Beşe’den da‘vâ ve taleb eylediğimde, ol dahi inkâr etmekle beynimizde nizâ‘-ı küllî vâki‘ olmuşdu. El-hâletü hâzihî tavassut-ı muslihûn ile merkūm Süleyman Beşe meblağ-ı mezbûrdan otuz guruş üzerine benimle sulh oldukda, ben dahi sulh-ı mezbûru kabûl ve bedel-i sulh olan meblağ-ı mezbûr otuz guruşu merkūm Süleyman Beşe yedinden tamâmen ahz u kabz edip, min ba‘d meblağ-ı bâkī elli esedî guruş da‘vâsından merkūm Süleyman Beşe’nin zimmetini ibrâ ve iskāt eyledim dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâmin aşer min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Beşe b. İsmail, Mehmed Beşe b. Aşcı, İsmail Ağa b. ( ), Küçük Mehmed Beşe çukadâr, Osman Beşe b. Hasan.

(BAB54 - cilt: 20, sayfa: 265 - Hüküm no: 306 - Orijinal metin no: [52a-1])﻿

﻿

﻿

307. Hüküm

İstanbul ve etrafındaki kayıkçı ve peremecilerin Ahmed Beşe b. Mehmed’i kendilerine kethüda seçmeleri

Dârü’l-hilâfeti’l-aliyye Kostantıniyye el-mahmiye ve etrâfında olan kayıkçı ve peremeci tâifesinden Yenikapılı Sâlih b. Hüseyin ve Hüseyin b. Mustafa ve Samatyalı Mustafa b. Süleyman ve Mehmed b. İbrahim ve Kumkapılı es-Seyyid Halil b. Mehmed ve Ali b. Mehmed ve Beşiktaşlı Mustafa b. Mehmed ve Tophâneli Derviş b. Süleyman ve Kasımpaşalı Mehmed b. Ali ve Galatalı Sâlih [b.] İdris ve Mehmed b. Mustafa ve Hasköylü Mustafa b. Ali ve Mehmed b. Abdurrahman ve Mehmed b. Şaban ve Eyüblü Hızır b. Yusuf ve İvaz b. Ali ve Halil b. İbrahim ve İbrahim b. Receb ve Balat’dan Abdurrahman Beşe b. Hüseyin ve Hasan Beşe b. Hüseyin ve Mehmed b. Ali ve Fenerkapısı’ndan Yusuf b. Abdülmennân ve Mehmed b. Ali ve Cebe Ali Kapısı’ndan Ahmed b. Musli ve el-Hâc Şaban b. Eyüb ve Mehmed b. Hüseyin ve Bahçekapılı Hasan b. Mehmed ve Ali b. Yusuf ve Ahırkapılı Hasan b. Abdülcebbar ve Mehmed b. Hüseyin nâm kimesneler bi ecma‘ihim meclis-i şer‘de, tâife-i mezbûreden bâ‘isü hâze’l-kitâb Ahmed Beşe b. Mehmed mahzarında her biri takrîr-i kelâm ve ta‘bîr ani’l-merâm edip, mezbûr Ahmed Beşe bin doksan altı Recebü’l-ferdi’nden bu âna gelince kethüdâmız olup ve yedimizde olan hüccet nâtıka olduğu üzre kadîmden Hazret-i Ebâ Eyyûb Ensârî ve İstanbul ve Galata ve mülhakātından olan iskelelerde kayıkçı ve peremeci tâifesinin kethüdâları bir olup muntazamü’l-hâl iken, iki üç seneden beri her iskeleye ru’ûs ile bir kethüdâ ta‘yîn olunmakla, hâlimize ihtilâl geldi, yedimizde olan işbu emr-i âlîşân nâtık olduğu üzre der-i devlete i‘lâm olundukda, kadîmî olıgeldiği üzre ihtiyâr eylediğimiz kimesne olup kethüdâmız bir olmak üzre yedimize emr-i şerîf-i âlîşân ihsân buyurulup ve mezbûr Ahmed Beşe’nin her vechile evdâ‘ ve etvârından ve sülûk ve ef‘âlinden her birimiz râzı ve umûr-dîde olup cümlemizin muhtârı olmağla, ke’l-evvel beynimizde kethüdâ nasb olunup, emr-i âlîşân mûcebince kethüdâ bir olup âhar ta‘arruz etmemek üzre kavl ve ittifâk eyledik, hâlâ yedimizde olan emr-i âlîşâna nazar olunup, mezbûr Ahmed Beşe vech-i meşrûh üzre cümlemizin muhtârı olmağla ke’l-evvel beynimizde kethüdâ nasb olunup, âhar kethüdâ olmamak üzre kıbel-i şer‘den vesîka tahrîr olunmak matlûbumuzdur deyu ibrâz eyledikleri tuğrâ-yı garrâ-yı sultânî ile mahallî emr-i şerîf-i âlîşâna nazar olundukda, mazmûn-ı münîf-i takrîr-i meşrûhlarına muvâfık olmağın, ber-mûceb-i emr-i âlî zikr olunan kayıkçı ve peremeci tâifesinin kethüdâları bir olup mezbûr Ahmed Beşe cümlesinin muhtârı olmağla, beynimizde kethüdâ olup âhardan kimesne dahl ve ta‘arruz etmemek üzre kıbel-i şer‘den işbu vesîka-i enîka bi’t-taleb ketb ve terkīm olunup, Ahmed Beşe yedine def‘ ve i‘tâ olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Yahya Çelebi b. ( ), Fahrü’l-akrân Mustafa Ağa, Mustafa b. Ali, Sâlih Çelebi b. İdris, Derviş b. Şaban, Mustafa Ağa b. Mehmed Beşe, Fahrü’l-a‘yân Ahmed Ağa, Halil b. Mehmed, Derviş Beşe.

(BAB54 - cilt: 20, sayfa: 266 - Hüküm no: 307 - Orijinal metin no: [52a-2])﻿

﻿

﻿

308. Hüküm

Gülfer bt. Mehmed’in İbrahim Bey b. Şaban’dan muhâlaa yoluyla boşanması

Mahmiye-i İstanbul’da Altıpoğaça mahallesi sâkinelerinden Gülfer bt. Mehmed nâm hâtun tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân yine mahalle-i mezbûre sükkânından Sinan Efendi b. Ali ve Osman b. Ali nâm kimesneler şehâdetleri ile şer‘an sâbit olan Ahmed Ağa b. Abdullah meclis-i şer‘-i şerîf-i enverde, zevc-i dâhili işbu râfi‘ü’l-kitâb İbrahim Bey b. Şaban mahzarında bi’l-vekâle ikrâr-ı tâm ve takrîr-i kelâm edip, müvekkile-i mezbûrenin zevc-i mezbûr İbrahim Bey zimmetinde mütekarrir ve ma‘kūdun-aleyh olan iki bin dört yüz akçe mehr-i müeccel ve nafaka-i iddet-i mu‘ayyenesi ve me’ûnet-i süknâsı dahi kendi üzerine olmak üzre müvekkile-i mezbûre Gülfer mezbûr İbrahim ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru ber vech-i muharrer kabûl ettikden sonra hukūk-ı zevciyyete müte‘allika da‘vâdan zevcim mezbûr İbrahim Bey’in zimmetini ibrâ-i âmm ve vâki‘-i [52b] râfi‘ü’l-hisâmla ibrâ ve iskāt eyledi dedikde, gıbbe’t-tasdîki’ş-şer‘î, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: Sinan Efendi b. Ali el-müezzin, Berber Osman b. Ömer, Ali Beşe b. Hasan, Molla Ali b. Fettâh, Osman b. Ali, Ahmed Efendi b. Veli, Mehmed Efendi el-imâm, Abdullah Efendi el-kâtib, Abdurrahman el-kâtib.

(BAB54 - cilt: 20, sayfa: 267 - Hüküm no: 308 - Orijinal metin no: [52a-3])﻿

﻿

﻿

309. Hüküm

Fâtıma bt. Ali’nin Hicâzî b. Sunullah aleyhindeki alacak davasının reddi

Mahmiye-i İstanbul hısnı ebvâbından Fenerkapı dâhili sâkinelerinden Fâtıma bt. Ali nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i mutallıkı râfi‘ü’l-kitâb el-Hâc Hicâzî b. Sunullah mahzarında üzerine da‘vâ ve takrîr-i kelâm edip, bundan akdem mezbûr Hicâzî ile zevciyyet beynimizde kā’ime iken kendi mâlımdan bir def‘a yirmi guruş ve bir def‘a yedi guruş ve bir yaldız altını ki min haysü’l-mecmû‘ yirmi dokuz buçuk guruş mezbûr Hicâzî’ye ikrâz ve teslîm, ol dahi yedimden istikrâz ve tesellüm etmekle, hâlâ mezbûrun zimmetinde cihet-i karz-ı şer‘îden yirmi dokuz buçuk guruş hakkım olmağla taleb eylediğimde, bana edâdan imtinâ‘ eder suâl olunup meblağ-ı mezbûrun alıverilmesi matlûbumdur dedikde, gıbbe’s-suâl ve akībe’l-inkâr, müdde‘iye-i mezbûreden müdde‘âsını mübeyyine beyyine taleb olundukda, ityân-ı beyyineden ızhâr-ı acz edip istihlâf etmeğin, fi’l-hakīka müdde‘iye-i mezbûrenin cihet-i karz-ı şer‘îden zimmetinde yirmi dokuz buçuk guruş hakkı olmadığına mezbûr Hicâzî’ye yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-a‘lâ etmeğin, mûcebince müdde‘iye-i mezbûre Fâtıma bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, İbrahim b. Mehmed, Ömer b. Hüseyin, Ali b. Bâli, Ali b. Hasan ve gayruhüm.

(BAB54 - cilt: 20, sayfa: 268 - Hüküm no: 309 - Orijinal metin no: [52b-1])﻿

﻿

﻿

310. Hüküm

Osman b. Abdullah’ın malların satılarak alacaklılarına ödeme yapılması

Kebeci tâifesinden olup mahmiye-i İstanbul’da Ördek Kasab mahallesinde sâkin Osman b. Abdullah b. Abdurrahman nâm medyûnun Kebeciler Hânı kurbunda olan dükkânında mevcûd bulunan emti‘ası dâyinlerine deyni mukābelesinde bey‘ ve teslîme tarafından vekîl-i müsecceli olan Ali Ağa b. el-Hâc Nimetullah meclis-i şer‘-i şerîf-i enverde takrîr-i kelâm ve bast-ı merâm edip, müvekkilim mezbûrun işbu hâzırûn bi’l-meclis Hüseyin Bey b. Halil’e on bir bin altı yüz elli akçe ve Mustafa Çelebi b. Hüsameddin’e üç bin dört yüz altmış akçe ve Osman Beşe b. Abdullah’a üç bin yedi yüz seksen akçe ve Yuvan v. Hristo’ya dokuz bin beş yüz akçe ve Abraham v. Yako’ya yirmi dört bin dokuz yüz elli akçe ve gāib ani’l-meclis Mehmed Bey’e yedi bin iki yüz akçe deyni olup ve düyûn-ı mezkûreyi edâya iktidârı olmamağın, zikri mürûr eden dükkânda mevcûd olan eşyâsı dâyinleri mezbûrûn muvâcehelerinde ba‘de’t-tahrîr ve’t-taksîm ve’t-takvîm ancak otuz bin kırk akçeye bâliğ olup, meblağ-ı mezbûr otuz bin kırk akçeden guremâ vechi üzre mezbûr Hasan Bey’e isâbet eden beş bin yedi yüz seksen beş akçe ve mezbûr Mustafa Çelebi’ye isâbet eden bin yedi yüz otuz üç akçe ve mezbûr Osman Beşe’ye isâbet eden bin sekiz yüz seksen üç akçe ve mezbûr Yuvan zımmîye isâbet eden dört bin yedi yüz on akçe ve mezbûr Abraham Yahudi’ye isâbet eden on iki bin üç yüz altmış beş akçeyi mezbûrûna def‘ ve teslîm, onlar dahi yedimden ahz u kabz eylemişlerdir, mezbûrûna suâl olunup takrîrleri tahrîr olunmak matlûbumdur dedikde, gıbbe’s-suâl mezbûrûn cevâblarında, fi’l-hakīka bâlâda tafsîl ve beyân ve şerh ve ayân olunduğu üzre meblağ-ı mezbûr otuz bin kırk akçeden alâ vechi’l-guremâ her biri kendiye isâbet eden meblağı vekîl-i merkūm Ali Ağa yedinden tamâmen ahz u kabz eylediklerini ikrâr ve i‘tirâf edip ve mezbûr Mehmed Bey’in ber vech-i meşrûh hissesine isâbet eden üç bin beş yüz yetmiş beş akçe vekîl-i mezbûr Ali Bey yedinde mevkūf kalmağın, vâki‘ hâl bi’t-taleb ketb ve imlâ olundu. Fi’l-yevmi’s-sâmin min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Efendi b. Osman, Çukadâr el-Hâc Hasan Beşe, Şaban Çelebi b. ( ), İbrahim Çelebi b. Ahmed, Mustafa b. Şaban, Mustafa Efendi b. Hasan.

(BAB54 - cilt: 20, sayfa: 268 - Hüküm no: 310 - Orijinal metin no: [52b-2])﻿

﻿

﻿

311. Hüküm

Emine bt. Mustafa’nın Yusuf Ağa b. Bayezid Vakfı’na ait kazanları talebinin reddi

Eshâb-ı hayrâtdan merhûm Yusuf Ağa b. Bayezid’in ve tahrîr-i âtî vakfına hâlâ mütevellî olan bâ‘isü hâze’l-kitâb umdetü’l-eşbâh ve’l-emsâl el-Hâc Abdurrahman Ağa b. el-Hâc Mehmed meclis-i şer‘-i şerîf-i enverde, mahrûse-i İstanbul’da Sultan Selîm Hân Câmi‘-i şerîfi kurbunda sâkine Emine bt. Mustafa nâm hâtun mahzarında takrîr-i kelâm edip, merkūm Yusuf Ağa bin kırk üç târihinde işbu yedimde olan vakfiyye-i ma‘mûlün-bihâda mastûr olduğu üzre, hâlâ yedimde olan dört aded kebîr kazgan ve bir sagīr kazganı mârru’z-zikr Dülbendçi Hüsam mahallesi ahâlîsinin muhtâclarına vakf ve mahalle-i mezbûre mescidi şerîfi kurbunda Hekimbaşı Sinan Efendi mu‘allimhânesi altında mukāta‘a ile tasarrufunda olan türbe zemîninde vaz‘ ve hıfz olunmasını şart ve ta‘yîn edip, hâlâ mârru’z-zikr kazganlar mahalli mezkûrda şart-ı vâkıf üzre hıfz olunurken mezbûre Emine Hâtun, vâkıf-ı mezbûrun zevcesi olup mezbûr Yusuf Ağa’nın vefâtından sonra nefsini Mustafa nâm kimesneye tezevvüc eden Belkıs nâm hâtundan mütevellîde ve mezbûr Mustafa’dan hâsıla olup, ben vâkıf-ı mezbûrun üvey kızıyım ta‘ayyüşde kemâl-i ihtiyâcım olmağla zikr olunan kazganları bana teslîm ile âhara bey‘ edip bahâları ile ta‘ayyüşümü infâk edeyim deyu dâimâ bana bî-vech mu‘ârazadan hâlî değildir, suâl olunup mezbûre Emine bî-garaz bana mu‘âraza etmemek üzre tenbîh olunmak matlûbumdur dedikde, vâkıf-ı mûmâ-ileyhin vakfiyye-i ma‘mûlün-bihâsını ibrâz edip nazar olundukda, mazmûnu min külli’l-vücûh mütevellî-i mezbûrun takrîr-i meşrûhunu nâtık bulunup ve mezbûre Emine mütevellî-i mezbûru cemî‘ kelimât-ı meşrûhasında vicâhen ve şifâhen tasdîk ve tahkīk etmeğin, mûcebiyle mezbûre Emine bî-vech mu‘ârazadan men‘ olunup, işbu vesîka bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Mehmed Efendi b. Mustafa, İbrahim b. Ahmed, Diğer İbrahim Çelebi b. Mahmud, Mustafa Çelebi b. el-Hâc Ahmed, Mehmed Çelebi b. Müezzin Mustafa.

(BAB54 - cilt: 20, sayfa: 269 - Hüküm no: 311 - Orijinal metin no: [53a-1])﻿

﻿

﻿

312. Hüküm

Ömer Efendi b. Ali’nin, aldığı borca karşılık evini rehin olarak vermesi

Mahmiye-i İstanbul’da Molla Hüsrev mahallesinde sâkin Ömer Efendi b. Ali meclis-i şer‘-i şerîf-i enverde, mahmiye-i mezbûrede Müfti Ali Çelebi mahallesi avârızına mevkūfe nukūda bi’l-fi‘il mütevellî olan el-Hâc Mustafa b. el-Hâc Abdülfettah nâm kimesne mahzarında ikrâr-ı sahîh-i şer‘î ve i‘tirâf-ı sarîh-i mer‘î edip, mezbûr el-Hâc Mustafa’nın yedinde olan mâl-ı vakıfdan zimmetimde yüz yirmi esedî guruş deynim olmağla, meblağ-ı mezbûr mukābelesinde zikr olunan Molla Hüsrev mahallesinde vâki‘ bir tarafdan Ömer Çelebi mülkü ve bir tarafdan Müslime Hâtun mülkü ve iki tarafdan tarîk-i âm ile mahdûd ve mümtâz, hâriciyesi fevkānî bir bâb oda ve bir ahır ve kenîf ve dâhiliyesi iki bâb fevkānî oda ve iki bâb tahtânî oda ve bi’r-i mâ ve kenîf ve bir mikdâr havluyu müştemil mülk menzili, ba‘de’t-tahliyeti’ş-şer‘iyye mezbûr el-Hâc Mustafa’ya fâriğan ani’ş-şevâgil rehin vaz‘ ve ol dahi vech-i muharrer bi’t-tevliye irtihân ve tesellüm ve kabz eylediğinden sonra ber vech-i muharrer deynim olan meblağ-ı mezbûr yüz yirmi esedî guruşu târih-i kitâbdan bir sene tamâmına değin edâya ta‘ahhüd eyledim dedikde, gıbbe’t-tasdîki’l-mu‘teberi’l-vicâhî mâ vaka‘a bi’t-taleb ve’l-ibtigā ketb ve imlâ olundu. Fi’l-yevmi’r-râbi‘ aşer min Cumâdelâhire sene 1102.

Şuhûdü’l-hâl: Mehmed Efendi b. Sâlih el-imâm, İbrahim Çelebi b. el-Hâc Mehmed el-müezzin, el-Hâc Durmuş b. Ebûbekir, el-Hâc Mehmed b. Ali, Mustafa Bey b. Ali.

(BAB54 - cilt: 20, sayfa: 270 - Hüküm no: 312 - Orijinal metin no: [53a-2])﻿

﻿

﻿

313. Hüküm

Râbia Hanım bt. Mehmed Ağa’nın borcuna Mahmud Bey b. Musa’nın kefil olması

Husûs-ı âti’l-beyânın mahallinde ketb ve tahrîri için taraf-ı şer‘-i şerîfden matlûben irsâl olan Mevlânâ Abdurrahman Efendi b. Halil mahmiye-i İstanbul’da Ali Paşa-yı Atîk mahallesi sâkinelerinden Râbia Hanım bt. Mehmed Ağa’nın sâkine olduğu menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i nebevî eyledikde, zât-ı mûmâ-ileyhâyı ma‘rifet-i şer‘iyye ile ârifân Mahmud Bey b. Musa ve Mehmed Ağa b. Ali ve Pîrî Ali b. Receb ve Sâlih Çelebi b. Seyfullah ta‘rîfleriyle mu‘arrefe olan mûmâ-ileyhâ Râbia Hanım meclis-i ma‘kūd-ı mezbûrda, işbu sâhibü’l-kitâb İvaz Beşe b. Derviş nâm kimesne mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp, mezbûr Beşe’ye cihet-i deyn-i şer‘îden iki yüz kıt‘a esedî guruş deynim olup, lâkin deyn-i mezbûru edâya ikti‘ârım olmayıp te’cîle tâlibe olduğumda, ol dahi târih-i kitâbdan doksan bir gün tamâmına değin te’cîl eyledikde ben dahi kabûl eyledim. Meblağ-ı mezbûr iki yüz kıt‘a esedî guruşu merkūm İvaz Beşe zimmetimde müeccel deynimdir dedikde, gıbbe’t-tasdîki’ş-şer‘î meblağ-ı mezbûr iki yüz kıt‘a esedî guruşa Mahmud Bey b. Musa emr ve kabûlü hâviye kefâlet-i sahîha ile bilâ-tevkīt kefîl olduğundan sonra mezbûr Mahmud Bey’in nefsine ve hîn-i mütâlebede meclis-i şer‘a ihzârına Mehmed Ağa b. Ali nâm kimesne dahi kefîl olmağın, vâki‘ hâlî mevlânâ-yı mezbûr mahallinde ketb ve tahrîr edip, ba‘dehû ma‘an ba‘s olunan Halil Çelebi b. Receb ve Mahmud b. Hasan meclis-i şer‘a gelip alâ vukū‘a inhâ ve takrîr etmeğin, mâ vaka‘a bi’t-taleb ketb ve imlâ olundu. Fi’[l-yevmi’l]-hâmis min Cumâdelâhire sene [1102].

Şuhûdü’l-hâl: Sadi Çelebi b. Receb, Sâlih Çelebi b. Şaban, Süleyman Beşe b. Ahmed, Mustafa Beşe b. Ali, (...).

(BAB54 - cilt: 20, sayfa: 270 - Hüküm no: 313 - Orijinal metin no: [53a-3])﻿

﻿

﻿

314. Hüküm

Râziye bt. Abdullah’ın varislerinden Hacı Abdülaziz’in terekeden hissesini alması

Mahmiye-i İstanbul’da Sinan Ağa mahallesi sâkinelerinden iken bundan akdem vefât eden Râziye bt. Abdullah nâm hâtunun verâseti, zevci Ahmed b. Ebûbekir ile usûbet-i nesebiyye cihetinden kendiyi i‘tâk eden el-Hâc Abdülaziz b. ( ) nâm kimesneye münhasıra olduğu lede’ş-şer‘ı’l-enver zâhir ve mütehakkik oldukdan sonra mezbûr el-Hâc Abdülaziz meclis-i şer‘-i şerîfde, müteveffât-ı mezbûrenin zevci işbu râfi‘ü’l-kitâb mezbûr Ahmed mahzarında ikrâr ve takrîr-i kelâm edip, müteveffât-ı mezbûrenin terekesinden bana isâbet eden nısıf hissemi merkūm Ahmed yedinden tamâmen ahz u kabz ettiğimden sonra ba‘de’l-yevm tereke-i müteveffât-ı mezbûreden merkūm Ahmed zimmetinde ve kıbelinde bir akçe ve habbe hakkım bâkī kalmayıp, tereke-i merkūmeye ve sâir ahz u i‘tâya müte‘allika âmme-i da‘vâdan mezbûr Ahmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Cumâdelâhire sene 1102.

Şuhûdü’l-hâl: Hasan Efendi b. Ali el-imâm, Monla Ali Efendi b. Mehmed, Mehmed b. Mahmud, Mehmed Efendi b. Ahmed, Abdullah b. Kadri?.

(BAB54 - cilt: 20, sayfa: 271 - Hüküm no: 314 - Orijinal metin no: [53b-1])﻿

﻿

﻿

315. Hüküm

Bektaş Sipahi b. Derviş’in alacak davasının reddi

Mahmiye-i İstanbul’da Şehremini kurbunda sâkine Bektaş Sipâhi b. Derviş meclis-i şer‘-i şerîf-i enverde, Dergâh-ı âlî yeniçerilerinin sâbıkan turnacıbaşısı olup hâlâ piyâde beyi olan umdetü’l-emâcid ve’l-eşbâh Ahmed Ağa b. Yusuf mahzarında üzerine da‘vâ ve takrîr-i kelâm edip, bundan akdem merkūm Ahmed Ağa Kazdağı kazâsında vâki‘ Karaboğa nâm ze‘âmetinin mahsûlâtını işbu bin yüz iki senesine mahsûb olmak üzre bana der-uhde ve ilzâm murâd etmekle, ber vech-i peşîn mâlımdan altı yüz elli guruşu merkūm Ahmed Ağa’ya def‘ ve teslîm, ba‘dehû merkūm ze‘âmet-i mezkûreyi âhara der-uhde etmekle, meblağ-ı mezbûrun beş yüz doksan guruşunu bana red ve teslîm bâkī altmış guruşu yedinde kalmakla, hâlâ taleb ederim suâl olunsun dedikde, gıbbe’s-suâl mezbûr Ahmed Ağa cevâbında, müdde‘î-i mezbûrdan kendiye red ve teslîm eylediğim meblağ-ı mezbûrdan ziyâde ahz u kabz etmedim deyu ziyâde kabzını inkâr edicek, müdde‘î-i mezbûrdan ziyâde da‘vâsında beyyine taleb olundukda, ityân-ı beyyineden ızhâr-ı acz edip istihlâf etmeğin, fi’l-hakīka vech-i meşrûh üzre müdde‘î-i mezbûra red ve teslîm eylediği meblağ-ı mezbûrdan ziyâde ahz u kabz etmeyip ve ol vechile üzerine müdde‘î-i mezbûrun hakkı olmadığına merkūm Ahmed Ağa’ya yemîn teklîf olundukda, ol dahi alâ vefki’l-mes’ûl yemîn billâhi’l-aliyyi’l-azîm etmeğin, mûcebince müdde‘î-i mezbûr Bektaş Sipâhi bilâ-beyyine mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire sene 1102.

Şuhûdü’l-hâl: Mumcu Hasan Beşe b. ( ) el-mübâşir, Hasan Beşe b. Abdi, İbrahim Çelebi b. Ahmed, Mustafa b. Şaban.

(BAB54 - cilt: 20, sayfa: 272 - Hüküm no: 315 - Orijinal metin no: [53b-2])﻿

﻿

﻿

316. Hüküm

İbrahim Sipahi b. Memiş’in tarlalarının kullanım hakkını Abdünnebî b. Mustafa’ya devretmesi

Fi’l-asl vilâyet-i Anadolu’da Köprü kazâsına tâbi‘ Edeköyü nâm karye ahâlîsinden olup, mahrûse-i Galata’ya tâbi‘ Kasım Paşa mahallâtından Çatma mescidi mahallesinde sâkin işbu bâ‘isü’l-kitâb Abdünnebî b. Mustafa nâm kimesne meclis-i şer‘-i şerîf-i enverde, yine karye-i mezbûreye berât-ı âlîşân ile mutasarrıf olan İbrahim Sipâhi b. Memiş mahzarında üzerine da‘vâ ve takrîr-i kelâm edip, bundan akdem karye-i mezbûrede sâkin iken vefât eden li ebeveyn karındaşım Osman nâm kimesnenin tarlalarının hakk-ı tasarrufu benim iken, mezbûr İbrahim Sipâhi karındaşım müteveffâ-yı mezbûr Osman’ın karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd on üç kıt‘a tarlaların benden izinsiz ahz ve tefvîz etmekle, hâlâ mezbûra suâl olunup mârru’z-zikr tarlaları tapu-yı misli ile bana tefvîz olunmasına tenbîh olunmak matlûbumdur dedikde, gıbbe’s-suâl mezbûr İbrahim Sipâhi cevâbında, fi’l-hakīka kaziyye minvâl-i muharrer üzre hakk-ı tapu mezbûr Abdünnebî’nin olup, hakk-ı tapu-yı mezbûr Abdünnebî’den mu’ahhar olan li ebeveyn kız karındaşı Emine nâm hâtuna tefvîz eylediğin ikrâr ve i‘tirâf etmeğin, mûcebince mârru’z-zikr tarlaları müdde‘î-i mezbûr Abdünnebî’ye tefvîze mezbûr İbrahim Sipâhi’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Mustafa b. Şaban, Ali b. Bâli ve gayruhüm.

(BAB54 - cilt: 20, sayfa: 272 - Hüküm no: 316 - Orijinal metin no: [53b-3])﻿

﻿

﻿

317. Hüküm

Fâtıma bt. Kasım’ın alacak davasının reddi

Mahmiye-i İstanbul’da Havuzlu hamam kurbunda Yenikapı dâhilinde sâkine Fâtıma bt. Kasım nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, mi‘mâr halîfelerinden işbu bâ‘isü’l-kitâb Hasan Halîfe b. Mahmud mahzarında üzerine da‘vâ ve takrîr-i kelâm edip, Güzelce Mahmud Paşa Vakfı’ndan olmağla icâre-i mu‘accele-i ma‘lûme ve beher mâh onar akçe müeccele ile taht-ı tasarrufumda olup Hazret-i Ebâ Eyyûb el-Ensârî’de [54a] İslâmbey mahallesinde vâki‘ bir tarafdan mutasarrıf efendi tasarrufunda olan menzil ve bir tarafdan İbrahim Beşe menzili ve bir tarafdan yine mutasarrıf efendi bostanı ve bir tarafdan tarîk-i âm ile mahdûd menzilimi, bundan akdem kırk beş guruş bedel mukābelesinde izn-i mütevellî ile ferâğ ve tefvîz, ol dahi tefevvüz ve kabûl eylediğinden sonra bedel-i mezkûrun yirmi iki guruşunu bi’d-defa‘ât mezbûr Hasan Halîfe yedinden ahz u kabz edip, bâkī yirmi üç guruş zimmetinde kalmakla, hâlâ suâl olunup bedel-i bâkī-i mezbûru bana teslîme tenbîh olunmak matlûbumdur dedikde, gıbbe’s-suâl merkūm Hasan Halîfe cevâbında, fi’l-vâki‘ kaziyye minvâl-i muharrer üzre olup, müdde‘î-i mezbûra menzili mahdûd-ı mezbûru bedel-i merkūm kırk beş guruşa kendiye ferâğ ve tefvîz, kendi dahi tefevvüz ve kabûl eylediğini ikrâr, lâkin müdde‘iye-i mezbûrenin kabzını i‘tirâf eylediği bedel-i mezbûr yirmi iki guruşdan mâ‘adâ yirmi üç guruşu dahi ben müdde‘iye-i mezbûreye def‘ ve teslîm, ol dahi yedimden ahz u kabz edip, hattâ ber vech-i muharrer bedel-i mezbûr kırk beş guruşu yedimden bi’t-tamâm ahz u kabz eylediğini şuhûd mahzarında ikrâr etmişdi deyu def‘le mukābele edicek, isre’l-istintâk, müdde‘iye-i mezbûre cevâbında, fi’l-hakīka ber vech-i muharrer mezkûr kırk beş guruşu merkūm Hasan Halîfe yedinden ahz u kabz eyledim deyu ikrâr etmişdim, lâkin ancak bedel mezbûr kırk beş guruşun yirmi iki guruşunu ahz u kabz edip, bâkī yirmi üç guruşu ahz u kabz eyledim deyu kâziben ikrâr etmişdim deyücek, müdde‘iye-i mezbûre Fâtıma bedel-i mezbûr kırk guruşdan kabzını i‘tirâf eylediği yirmi iki guruşdan mâ‘dâ yirmi üç guruşunu ahz u kabz eyledim deyu ikrârında kâzibe olmayıp, kefîl da‘vâ-yı def‘inde mubtıl olmadığına mezbûr Hasan Halîfe’ye yemîn teklîf olundukda, ol dahi hasbe’l-mes’ûl yemîn billâhi te‘âlâ etmeğin, mûcebiyle müdde‘iye-i mezbûre bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Cumâdelâhire sene 1102.

Şuhûdü’l-hâl: İsmail Çelebi b. Ahmed, İbrahim Çelebi b. Ahmed, İsmail Çelebi b. Mustafa, Ali Efendi b. Hasan, Ebûbekir Çelebi b. Hasan, Ali Çelebi b. Bâli.

(BAB54 - cilt: 20, sayfa: 273 - Hüküm no: 317 - Orijinal metin no: [53b-4])﻿

﻿

﻿

318. Hüküm

Emine Hatun bt. Mehmed Paşa’nın, evini kızı Rukiye’ye bağışlaması

Husûs-ı âti’l-beyânın mahallinde tahrîri iltimâs olunmağın, kıbel-i şer‘den irsâl olunan Müftizâde Mevlânâ Şeyh Mehmed Efendi Dârü’l-hilâfeti’l-aliyye Kostantıniyye el-mahmiye’de Sarı Nasuh mahallesinde sâkine fahrü’l-muhadderât Emine Hâtun bt. merhûm Mehmed Paşa’nın zikri âtî menziline varıp, zeyl-i kitâbda muharrerü’l-esâmi olan müslimîn huzûrunda akd-i meclis-i şer‘-i âlî eyledikde, zâtı ma‘rifet-i şer‘iyye ile ârifân İmâm Mustafa Efendi b. Behram ve Mehmed Efendi b. Şaban nâm kimesneler ta‘rîfleriyle mu‘arrefe olan müşârün-ileyhâ Emine Hanım meclis-i ma‘kūd-ı mezbûrda, sadriye kebîre kızı olup hâlâ dergâh-ı âlî yeniçeri kaleminde baş halîfe olan mefharu erbâbi’t-tahrîr ve’l-kalem Mustafa Efendi’nin zevcesi olan fahrü’l-muhadderât tâcü’l-mekânât Rukiye Hanım bt. Mustafa Ağa tarafından husûs-ı âti’l-beyâna vekîli olduğu Abdullah b. Mehmed ve Mustafa b. Abdurrahman şehâdetleriyle şer‘an sâbit olan bâ‘isü hâze’l-kitâb Şaban Bey b. Ömer mahzarında ikrâr-ı tâm ve takrîr-i kelâm edip, akd-i âtî sudûruna değin silk-i mülkünde münselik olup, mahalle-i mezbûrda vâki‘ bir tarafdan Aşcı Ali Ağa menzili ve bir tarafdan ba‘zan Mustafa Ağa veresesi mülkleri ve ba‘zan Müezzin Ahmed menzili ve bir tarafdan ba‘zan Mustafa Çelebi mülkü ve ba‘zan mahalle-i mezbûre müezzinine meşrûta menzil ve bir tarafdan ba‘zan Odabaşı Mustafa mülkü ve ba‘zan tarîk-i âm ile mahdûd olup, dâhiliyesi tabaka-i ulyâda yedi bâb oda ve üç sofa ve kenîf ve dehliz ve mahzen ve tabaka-i vustâsı üç bâb oda ve bir sofa ve bir kenîf ve dehliz ve bir kiler ve bir sagīr oda ve bir matbah ve süflâda iki bi’r-i mâ ve hamam ve câmekân ve mahtab ve fırın ve mâ-i cârî ve kenîf ve hâriciyesi tabaka-i ulyâda sekiz bâb oda ve üç sofa ve dehliz ve hamam ve câmekân ve külhan ve iki kenîf ve tabaka-i vustâda on bir oda ve iki sofa ve iki kenîf ve tahtında iki oda ve bir matbah ve iki ahır ve otluk damı ve mâ-i cârî ve bahçe ve havluyu müştemil mülk menzilimi, cemî‘ tevâbi‘ ve levâhıkı ve âmme-i hukūk ve merâfıkı ile tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile işbu meclis-i şer‘de vekîl-i mezbûrede yedi bin beş yüz guruşa bey‘ ve teslîm, ol dahi kızım müvekkilem mezbûr Rukiye Hanım için bi’l-vekâle iştirâ ve tesellüm ve temellük ve kabz ve kabûl eyledikden sonra semeni olan meblağ-ı mezbûru hibetü’d-deyn mimmen aleyhi’d-deyn câizün fehvâsı üzre kızım merkūme Rukiye’ye hibe-i sahîha-i şer‘iyye ile hibe ve temlîk, ol dahi meclis-i hibede ittihâb ve kabûl ve temellük eyledi. Ba‘de’l-yevm menzili mahdûd-ı mezbûr kızım merkūme Rukiye Hanım’ın mülk-i müşterâsı olup, benim alâka ve medhalim kalmamışdır, keyfe mâ teşâ ve tahtâr mutasarrıfe olsun dedikde, gıbbe’t-tasdîki’ş-şer‘î husûs-ı mezkûru mevlânâ-yı mezbûr mahallinde tahrîr, ba‘dehû Abdurrahman Efendi b. Mehmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire li sene isneteyn ve mi’e ve elf.

Şuhûdü’l-hâl: Abdurrahman Efendi b. Mehmed Efendi, Mehmed Efendi b. Şaban, el-Hâc Hüseyin Ağa b. Musli, Mustafa Efendi b. Bayram, Süleyman Ağa b. Mahmud, Mustafa Çelebi b. Süleyman, Abdülkādir b. İbrahim, (...) Efendi b. Şaban.

(BAB54 - cilt: 20, sayfa: 274 - Hüküm no: 318 - Orijinal metin no: [54a-1])﻿

﻿

﻿

319. Hüküm

Hasan b. Ahmed’in, ortağı Mehmed Çelebi b. Oruç’a 2310 akçe borcu olduğu

Mahmiye-i İstanbul’da Unkapanı kurbunda sâkin tüccârdan bâ‘isü’l-kitâb Mehmed Çelebi b. Oruç nâm kimesne meclis-i şer‘-i şerîfde şerîki Hasan b. Ahmed mahzarında üzerine da‘vâ ve takrîr-i kelâm edip, bundan akdem Edirne’de iken bizim beynimizde münâsafeten olmak şartıyla merkūm Hasan’a mâlımdan bir def‘a altmış guruş ve bir def‘a bin iki yüz mangır ve beynimizde ma‘lûm Bârgir bahâsından on üç guruş, cem‘an seksen üç guruşu kendi İstanbul’da bey‘ ve şirâ edip ve bana Edirne’ye manav metâ‘ı göndermek üzre irsâl ve def‘ ve teslîm, ol dahi ber vech-i muharrer meblağ-ı mecmû‘-ı mezbûru ahz u kabz ettiğinden sonra bana Edirne’ye bir nesne göndermediğinden gayrı asl-ı mâldan dört bin altı yüz yirmi akçe zarar iddi‘â etmeğin, hâlâ fesh-i şirket edip muhâsebe gördüğümüzde, ba‘de külli’l-hesâb merkūm Hasan’ın zimmetinde asl-ı mâldan iki bin üç yüz on akçe ve mârru’z-zikr Bârgir bahâsından on guruş hakkım zuhûr edip, hattâ meblagayn-i mezbûreyni vâcibü’l-edâ ve lâzımü’l-kazâ zimmetinde cihet-i mezbûreden bana deyni olduğunu ikrâr ve i‘tirâf etmeğin, hâlâ merkūm Hasan’a suâl olunup alıverilmek matlûbumdur dedikde, gıbbe’s-suâl merkūm Hasan cevâbında, kaziyye minvâl-i muharrer üzre olup, ba‘de külli’l-hesâb cihet-i mezbûreden meblağ-ı mezbûr iki bin üç yüz on akçe mârru’z-zikr on guruş müdde‘î-i mezbûra zimmetinde vâcibü’l-edâ deyni olduğunu ikrâr ve i‘tirâf etmeğin, mûcebince meblagayn-i mezbûreyni müdde‘î-i mezbûra edâ ve teslîme merkūm Hasan’a tenbîh olunup, mâ vaka‘a bi’t-taleb ketb olundu. Fi’l-yevmi’t-tâsi‘ min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Diğer İbrahim Çelebi b. Mehmed, Mehmed Çelebi b. İbrahim, Ömer b. Yusuf, Ahmed b. Ömer.

(BAB54 - cilt: 20, sayfa: 275 - Hüküm no: 319 - Orijinal metin no: [54b-1])﻿

﻿

﻿

320. Hüküm

Mehmed b. Mustafa’nın vakıf menzil davasının reddi

Zikr-i âtî husûsun mahallinde istimâ‘ ve tahrîri iltimâs olunmağın, savb-ı şer‘-i enverden me’zûnen irsâl olunan Ebûbekir Efendi b. el-Hâc Abdülkerim mahmiye-i İstanbul’da Sancakdâr Hayreddin mahallesinde vâki‘ bir tarafı Havva Hâtun menzili ve bir tarafı Dede Mehmed menzili ve bir tarafı Timurhan menzili ve bir tarafı tarîk-i âm ile mahdûd iki bâb tahtânî oda ve bahçeyi müştemil menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mahalle-i mezbûre sükkânından Mehmed b. Mustafa nâm kimesne meclis-i ma‘kūd-ı mezbûrda merkūma vech-i âtî üzre mutasarrıf idiği sâbit ve zâhir olan Mustafa Efendi b. Ali mahzarında üzerine da‘vâ ve takrîr-i kelâm edip, hudûd-ı mezbûre ile mahdûd olup, işbu akd-i meclis olan menzil benim mülk-i müşterâm iken mezbûr Mustafa Efendi bi gayri hak vaz‘-ı yed eder suâl olunup kasr-ı yedine tenbîh olunmak matlûbumdur dedikde, gıbbe’s-suâl mezbûr Mustafa Efendi cevâbında, yedimde olan işbu sûret-i vakfiyye ma‘mûlün-bihâ nâtık olduğu üzre menzili mezbûrun süknâsı merhûme Kâmile Hâtun bt. Abdullah’ın kendinden sonra mu‘tekası Celâle’ye ba‘dehâ ile’l-inkırâz evlâd-ı evlâdına ba‘de’l-inkırâz rûhu için külle yevm üçer İhlâs-ı şerîf tilâvet etmek üzre ulemâdan bir racül-i sâliha meşrûta vakf olup, meşrûtun-lehüm münkariz olmalarıyla bin doksan dokuz senesi Zilhiccesi evâsıtında süknâ-yı menzili mezbûr kıbel-i şer‘den bana tevcîh ve tasarrufuma işbu hüccet-i şer‘iyye verilip, ol vechile vaz‘-ı yed ederim deyu da‘vâ-yı def‘ edicek, gıbbe’l-istintâk ve’l-inkâr, mezbûr Mustafa Efendi’den def‘-i mezbûru mübeyyine beyyine taleb olundukda, udûl-i ahrâr-ı müslimînden olup mahalle-i mezbûre imâmı olan Mesud Efendi b. Mehmed ve Ahmed b. Sinan nâm kimesneler li ecli’ş-şehâde meclis-i mezbûra hâzırân olup isre’l-istişhâd, fi’l-hakīka hudûd-ı mezbûre ile mahdûd olup, işbu akd-i meclis olan menzili merkūmun süknâsı merhûme-i mezkûre Kâmile Hâtun bt. Abdullah’ın kendiden sonra mu‘takası Celâle’ye ba‘dehâ ile’l-inkırâz evlâd-ı evlâdına ba‘de’l-inkırâz rûhu için külle yevm üçer İhlâs-ı şerîf tilâvet etmek üzre ulemâdan bir racül-i sâliha meşrûta vakfiyyenin meşrûtun-lehüm münkariz olmalarıyla, târih-i mezbûrda süknâ-yı menzili mezbûr kıbel-i şer‘den işbu merkūm Mustafa Efendi’ye tevcîh olunmuşdur. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle müdde‘î-i mezbûr Mehmed bî-vech mu‘ârazadan men‘ olunup, vâki‘ hâli mevlânâ-yı mezbûr Ebûbekir mahallinde tahrîr, ba‘dehû ma‘an ba‘s olunan Mustafa b. Mehmed ve Mehmed b. İbrahim ile meclis-i şer‘a gelip alâ vukū‘a inhâ ve takrîr etmeğin, ba‘de’t-tenfîzü’ş-şer‘î, mâ vaka‘a bi’t-taleb ketb olundu. Fi’l-yevmi’l-âşir min Cumâdelâhire li sene isneteyn ve mi’e ve elf.

Şuhûdü’l-hâl: Receb Ağa b. Mustafa, Mustafa b. Mehmed, Mehmed Çelebi b. Mehmed, Çelebi b. Ahmed, Mustafa b. Şaban ve gayruhüm.

(BAB54 - cilt: 20, sayfa: 276 - Hüküm no: 320 - Orijinal metin no: [54b-2])﻿

﻿

﻿

321. Hüküm

Samatya’daki Çıkrıkçı mescidi minaresinin tamirine izin verilmesi

Dârü’l-hilâfeti’l-aliyye Kostantıniyye el-mahmiye’de Samatya kurbunda vâki‘ merhûm Çıkrıkçı mescidi şerîf mütevellîsi olan bâ‘isü hâze’l-kitâb el-Hâc Ömer b. Davud nâm kimesne meclis-i şer‘-i şerîf-i enverde, bi’t-tevliye takrîr-i kelâm ve ta‘bîr ani’l-merâm edip, mescidi şerîf-i mezbûrun minâresi harâba müşrif olup, ta‘mîre muhtâc olup ve vakf-ı mezbûrda müsâ‘ade dahi olmağla, mâl-ı vakf-ı mezbûr ile ta‘mîre kıbel-i şer‘den izin verilmesi matlûbumdur dedikde, kaziyye minvâl-i muharrer-i meşrûh üzre olduğu mahalle-i merkūme ahâlîsinden zeyl-i kitâbda muharrerü’l-esâmi olan sikāt-ı müslimîn ihbârları ile lede’ş-şer‘ mütehakkik olmağın, mütevellî-i mezbûra ber vech-i muharrer kıbel-i şer‘den izin verilmeğin, mâ vaka‘a bi’t-taleb ketb olundu. Fi’l-yevmi’s-sâmin aşer min Cumâdelâhire li sene isneteyn ve mi’e ve elf.

Şuhûdü’l-hâl: Fahrü’l-e’imme Ahmed Efendi b. İslâm?, Mustafa Beşe b. Hasan, Mehmed Ağa b. Ahmed, el-Hâc el-müezzin Ali, Mustafa Halîfe [b.] İbrahim el-müezzin, Musli Beşe b. Ali, Mustafa Efendi b. Ahmed.

(BAB54 - cilt: 20, sayfa: 277 - Hüküm no: 321 - Orijinal metin no: [55a-1])﻿

﻿

﻿

322. Hüküm

Belkıs bt. Abdullah ile kardeşi Yusuf Ağa b. Abdullah’ın birbirlerinin zimmetlerini ibra etmesi

Mahmiye-i İstanbul’da Cebecibaşı mahallesinde müsâfiren sâkine ve zâtı Ebûbekir b. Mustafa ve Mustafa b. Mehmed ta‘rîfleriyle mu‘arrefe olan Belkıs bt. Abdullah nâm hâtun meclis-i şer‘-i hatîr-i lâzımü’t-tevkīrde, karındaşı işbu bâ‘isü’l-kitâb Yusuf Ağa b. Abdullah mahzarında ikrâr ve takrîr-i kelâm edip, târih-i kitâbdan iki sene mukaddem eşyâ-i memlûkemden bir çift altın bilezik ve bir incili kuşak ve bir sîm kuşak ve bir çift askılı zümrüd küpe ve bir çift inci küpe ve bir mor ferâce ve bir kahve rengi çuka ferâce ve iki kahve ibriği ve bir orta keçe ve iki yan keçe ve üç döşek ve yedi yorgan ve bir seccâde ve bir kebîr kaliçe ve dört tencere ve bir sini ve on sagīr sahan ve üç sagīr tas ve on kumaş yasdık ve yedi işleme yasdık ve bir leğen ve bir ibrik ve beş sagīr lenger ve yedi minder ve bir kayık tepsi ve bir yük perdesi ve bir büyük yük perdesi ve bir mak‘ad ve yedi çarşeb ve iki top sakız bezi ve bir munakkaş boğça ve bir ayaklı sandık ve yedi kumaş kaftan ve iki anteri ve bir çatkı ve bir sahtiyan ve bir sagīr kaliçe ve bir kilim ve bir sincab kürk ve bir nâfe kürkümü, hibe-i sahîha ile karındaşım mezbûr Yusuf Ağa’ya hibe ve temlîk etmişdim. Ba‘de’l-kabûl mezbûr Yusuf Ağa zikr olunan eşyâdan bir çift incili küpe ve bir sîm kuşak ve bir mor ferâce ve bir kahverengi çuka ferâce ve bir kürk ve bir hâre kaftan ve bir kumaş kaftan ve yedi işleme yasdık ve dört kadife yasdık ve üç yorgan ma‘a çarşeb ve iki minder çarşebi ve def‘a bir yorgan ve bir velence ve bir sarı çatkı ve bir kumaş anteri ve bir kadife tarbuş ve bir al çatkı ve bir işleme don ve iki gömlek ve bir sîm bıçak ve bir sîm yüzük ve bir sandal kaftan ve bir kumaş kaftan ve bir kumaş anteri ve bir kumaş çintiyân ve iki gömlek ve iki don ve iki tencere ve üç sahan ve bir tas ve bir kahve ibriği ve bir kumaş yorgan ve bir yemeni yorgan ve bir orta keçem ve bir yan keçesi ve üç yasdık ve bir döşek ve üç minder ve bir ayaklı sandık ve dört düşek çarşebini merkūm Yusuf Ağa bana red ve hibe ve teslîm, ben dahi ahz u kabz edip eşyâ-i mezbûrenin mâ‘adâsından ve medîne-i Gelibolu’da İlazcalar demekle ma‘rûf karayel cânibinde vâki‘ lede’l-ahâlî ve’l-cîrân ma‘lûmü’l-hudûd bir bâb değirmen da‘vâsından ve sâir beynimizde cereyân eden ahz ve i‘tâya müte‘allika âmme-i da‘vâdan ben karındaşım mezbûr Yusuf Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt edip, kezâlik merkūm Yusuf Ağa dahi benim zimmetimi min cemî‘i’d-da‘vâ ibrâ ve iskāt eyledi dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: El-Hâc Mehmed b. Abdullah, Şaban Efendi b. ( ), İmâm Mehmed Efendi, Dedezâde Mehmed Efendi, Ahmed Ağa, el-Hâc Halil b. ( ), Ahmed Efendi b. ( ), el-Hâc Mehmed b. Mustafa ve gayruhüm.

(BAB54 - cilt: 20, sayfa: 277 - Hüküm no: 322 - Orijinal metin no: [55a-2])﻿

﻿

﻿

323. Hüküm

Sanfesi v. Larik’in, kalan borcunu Kalos v. Padif’e ödemesi

Ekmekçi tâifesinden işbu bâ‘isü’s-sifr Kalos v. Padif nâm zımmî meclis-i şer‘-i şerîfde, Sanfesi v. Larik nâm mahzarında üzerine da‘vâ ve takrîr-i kelâm edip, mezbûr Sanfesi zimmetinde yedimde olan işbu hüccet nâtıka olduğu üzre cihet-i karzdan doksan guruş hakkım olup, altmış guruşun? mukaddemâ vekîli yedinden bundan ahz ve istîfâ edip, otuz guruş zimmetinde bâkī kalmakla, suâl olunup meblağ-ı bâkī-i mezbûr otuz guruşun alıverilmesi matlûbumdur dedikde, gıbbe’s-suâl merkūm Sanfesi cevâbında, kaziyye minvâl-i muharrer üzre olup, lâkin meblağ-ı bâkī-i mezbûr otuz guruş ribâdır deyu def‘le mukābele edicek, merkūm Sanfesi’den def‘-i mezkûruna mübeyyine beyyine taleb olundukda, ityân-ı beyyineden ızhâr-ı acz edip istihlâf etmekle, fi’l-hakīka meblağ-ı mezbûr doksan guruşun otuz guruşu ribâ olmayıp, da‘vâ-yı mezkûresinde mubtıl olmadığına müdde‘î-i mezbûr Kalos’a yemîn teklîf olundukda, ol dahi alâ vefki’l-mes’ûl yemîn billâhi’llezî enzele’l-incîle alâ İsâ -aleyhi’s-selâm-etmeğin, mûcebiyle meblağ-ı bâkī otuz guruş dahi hücceti mûcebince müdde‘î-i mezbûra edâ ve teslîm merkūme Sanfesi’ye tenbîh olunmağın, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Ali Çelebi tâbi‘-i nâib Efendi, İbrahim Çelebi, Mehmed Çelebi b. ( ).

(BAB54 - cilt: 20, sayfa: 278 - Hüküm no: 323 - Orijinal metin no: [55b-1])﻿

﻿

﻿

324. Hüküm

Emetullah bt. Mustafa’nın alacak tahsili için vekil tayin etmesi

Mahmiye-i İstanbul’da Beyceğiz mahallesi sâkinelerinden olup, zât[ı] Mehmed Çelebi b. ( ) ve Hasan Çelebi nâm kimesneler ta‘rîfleriyle mu‘arrefe olan Emetullah bt. Mustafa nâm hâtun meclis-i şer‘-i şerîf-i hatîr-i lâzımü’t-tevkīrde, işbu bâ‘isü’l-kitâb İbrahim Efendi b. Mehmed Efendi nâm kimesne mahzarında ikrâr ve takrîr-i kelâm edip, Ayşe bt. Ömer Efendi nâm hâtun zimmetinde cihet-i deyn-i şer‘den altı yüz kırk esedî guruş hakkım olmağla, meblağ-ı mezbûru merkūme Ayşe Hâtun’dan taleb ve da‘vâ ve ahz u kabz ve bana îsâle ve ahz u kabz ve îsâle mütevakkıf olan umûr-ı küllîsine tarafından mezbûr İbrahim Efendi’yi vekîl ve nâ’ib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve merâsimini edâya ta‘ahhüd etmeğin, mâ vaka‘a ketb olundu. Fi’l-yevmi’s-sâmin aşer min şehri Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Hüseyin Çelebi b. Hasan, Nasuh b. Osman, Mustafa b. Şaban ve gayruhüm mine’l-hâzırîn.

(BAB54 - cilt: 20, sayfa: 279 - Hüküm no: 324 - Orijinal metin no: [55b-2])﻿

﻿

﻿

325. Hüküm

Ali b. Oruç’a satılmış olan çalıntı kürkün, Kumlu bt. Lasgari’ye verilmesi

Mahmiye-i İstanbul’da Kumkapı kurbunda sâkine Kumlu bt. Lasgari nâm nasrâniye meclis-i şer‘-i hatîrde, Ali b. Oruç nâm kimesne mahzarında üzerine da‘vâ ve takrîr-i kelâm edip, işbu alaca sandal kaplı sansar pençesi beden kürkü mülküm olup, târih-i kitâbdan yirmi bir gün mukaddem menzilimden sirkat olunmuşidi. Hâlâ mezbûr Ali bi gayri hak vaz‘-ı yed eder suâl olunup bana teslîme tenbîh olunmak matlûbumdur dedikde, gıbbe’s-suâl mezbûr Ali cevâbında, mârru’z-zikr kürkü altı gün mukaddem iki yüz iki akçe semen-i medfû‘a bir nasrâniyyeden iştirâ ve tesellüm etmişdim. Müdde‘iye-i mezbûrenin mülkü olduğu ma‘lûmum değildir deyücek, müdde‘iye-i mezbûreden müdde‘âsını mübeyyine beyyine taleb olundukda, udûl-i müslimînden olup Azebkapısı kurbunda sâkine Ebûbekir b. Mehmed ve Ahmed Çelebi b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu alaca sandal kaplı sansar beden kürkü müdde‘iye-i mezbûrenin mülküdür. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olup, müdde‘iye-i merkūme tahlîf-i şer‘î ile tahlîf olundukdan sonra mûcebiyle mârru’z-zikr kürkü müdde‘iye-i mezbûreye teslîme mezbûr Ali tenbîh olundukdan sonra müdde‘iye-i merkūme zikr olunan kürkü mersûm Ali’den ahz u kabz etmeğin, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Mehmed Çelebi b. Mehmed, Yahya Çelebi b. ( ), Mehmed Çelebi b. ( ), Ali Çelebi b. ( ), İbrahim Çelebi b. Ahmed.

(BAB54 - cilt: 20, sayfa: 279 - Hüküm no: 325 - Orijinal metin no: [55b-3])﻿

﻿

﻿

326. Hüküm

İbrahim Çelebi b. Ömer’in, evini Mehmed Efendi b. Receb’e satması

Mahmiye-i İstanbul’da Keçeci Pîrî mahallesinde sâkin İbrahim Çelebi b. Ömer nâm kimesne meclis-i şer‘-i şerîf-i enverde, bâ‘isü hâze’l-kitâb Mehmed Efendi b. Receb tarafından husûs-ı âti’l-beyâna vekîl-i müsecceli olan Abdülkādir Çelebi b. Ramazan nâm kimesne mahzarında ikrâr ve takrîr-i kelâm edip, bir tarafdan Canbâz Mustafa Beşe mülkü ve bir tarafdan Ali Beşe mülkü ve bir tarafdan Andriye nâm zımmî mülkü olan arsa ve bir tarafdan tarîk-i âm ile mahdûd fevkānî iki oda ve sofa ve kenîf ve tahtânî bir oda ve bir matbah ve kuyu ve bir mikdâr bahçe ve kenîf ve havluyu müştemil mülk menzilimi, mezbûr Mehmed Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile üç yüz elli guruşa bey‘ ve teslîm, ol dahi ber vech-i muharrer üzre iştirâ ve tesellüm ettikden sonra semeni olan üç yüz elli guruşu mezbûr Mehmed Efendi yedinden bi’t-tamâm ahz u kabz eyledim. Ba‘de’l-yevm menzili mezkûr mersûm Mehmed Efendi’nin mülk-i müşterâsıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Hüseyin Efendi b. İbrahim, el-Hâc Yusuf b. ( ), Nasuh b. Ahmed, es-Seyyid Mustafa Çelebi b. es-Seyyid Mehmed Efendi, Abdullah Efendi b. Mehmed, es-Seyyid Mehmed Efendi b. İbrahim.

(BAB54 - cilt: 20, sayfa: 280 - Hüküm no: 326 - Orijinal metin no: [56a-1])﻿

﻿

﻿

327. Hüküm

Emine Hanım bt. Mehmed Paşa’nın çiftlik ve tarlasını kızı Rukiye Hanım bt. Mustafa Ağa’ya satması

Husûs-ı âti’l-beyânın mahallinde tahrîri iltimâs olunmağın, savb-ı şer‘den irsâl olunan Mevlânâ Müftizâde Şeyh Mehmed Efendi Dârü’s-saltanati’s-seniyye Kostantıniyye el-mahmiye’de Sarı Nasuh mahallesinde sâkine fahrü’l-muhadderât Emine Hanım bt. Mehmed Paşa’nın sâkine olduğu menzile varıp, zeyl-i kitâbda muharrerü’l-esâmi olan müslimîn huzûrunda akd-i meclis-i şer‘-i âlî eyledikde, zâtı İmâm Mustafa Efendi b. Behram ve Mehmed Efendi b. Şaban ta‘rîfleriyle mu‘arrefe olan müşârün-ileyhâ Emine Hanım meclis-i ma‘kūd-ı mezbûrda, sadriye kebîr kızı olup ve hâlâ Yeniçeri kaleminde baş halîfe olan mefharu eshâbi’t-tastîr ve’r-rakam Mustafa Efendi’nin zevcesi olan Rukiye Hanım bt. Mustafa Ağa tarafından husûs-ı câ’i’z-zikri tasdîka vekîli olduğu nehc-i şer‘î üzre sâbit olan bâ‘isü hâze’l-kitâb Şaban Bey b. Ömer mahzarında ikrâr ve takrîr-i kelâm edip, silk-i mülkümde münselik olup, Havâss-ı Aliyye kazâsına tâbi‘ Silivri kasabasında vâki‘ etrâf-ı erba‘ası tarîk-i âm ile mahdûd hâriciyesi fevkānî bir oda ve bir köşk ve tahtânî beş oda ve bir matbah ve üç büyük ahır ve samanlık ve bir su sığırı ahırı ve iki anbarı ve çeşme ve havuz ve iki kenîf ve bahçe ve dâhiliyesi fevkānî üç oda ve tahtânî dört bâb oda ve bir matbah ve iki oda ve bir çeşme ve üzerinde bir oda ve kenîf ve zât-ı eşcâr bahçeyi müştemil çiftlik ta‘bîr olunur mülk menzilimi ve menzili mezkûr kurbunda vâki‘ bir tarafdan Nasuh Bey mülkü ve bir tarafdan Haydar Beşe mülkü ve iki tarafdan tarîk-i âm ile mahdûd bir mülk bostan yerimi ve kasaba-i mezbûre sınırında Yenibağlar? nâm mahalde vâki‘ ma‘lûmü’l-hudûd bir mülk bağımı, mukaddemâ kızım mezbûre Rukiye Hâtun’a cemî‘ tevâbi‘ ve levâhıkıyla tarafeynden îcâb ve kabûlü hâvî bey‘-i kat‘î ile bi safkatin vâhidetin bin beş yüz guruşa bey‘ ve teslîm ve çiftlik-i mezkûra tab‘ıyyetle zirâ‘at olunan lede’l-ahâlî ma‘lûmetü’l-hudûd ve’l-kat‘ tarlalarımı dahi sâhib-i arz ma‘rifetiyle müşârün-ileyhâ Rukiye Hanım’a iki yüz guruş bedel mukābelesinde ferâğ ve tefvîz, ol dahi minvâl-i meşrûh üzre iştirâ ve tesellüm ve tefevvüz ve kabûl eyledikden sonra semen-i mezkûr bin beş yüz guruşla bedel-i mersûm iki yüz guruşu mûmâ-ileyhâ Rukiye Hanım’dan bi’t-tamâm ahz u kabz eyledim. Ba‘de’l-yevm zikr olunan çiftlik ve bostan yeri ve bağ ve bahçe emlâk-i müşterâsı ve tarlalar hakk-ı müfevvazı olup, benim alâka ve medhalim kalmamışdır, keyfe mâ teşâ ve tahtâr mutasarrıfe olsun dedikde, gıbbe’t-tasdîki’ş-şer‘î husûs-ı mezkûru mevlânâ-yı mezbûr mahallinde tahrîr, ba‘dehû Abdurrahman Efendi b. Mehmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Abdurrahman Efendi b. Mehmed, Mehmed Bey b. ( ), Mehmed Efendi b. Şaban, el-Hâc Hüseyin Ağa b. Musli, Mustafa Efendi b. Behram, Süleyman Ağa b. Mahmud, Mustafa Çelebi b. Mehmed, Mustafa Çelebi b. Süleyman, Abdülbâki Ağa b. İbrahim, Mehmed Çelebi b. ( ).

(BAB54 - cilt: 20, sayfa: 281 - Hüküm no: 327 - Orijinal metin no: [56a-2])﻿

﻿

﻿

328. Hüküm

Hacı Hasan b. Receb’in kölesi Maksud’u azat etmesi

Mahmiye-i İstanbul’da Müfti Ali Çelebi mahallesi sükkânından el-Hâc Hasan b. Receb nâm kimesne meclis-i şer‘-i şerîf-i enverde ikrâr-ı tâm ve takrîr edip, bana rıkkıyyetini mu‘terife olan işbu orta boylu açık kaşlı sarı elâ gözlü Rûsiyyetü’l-asl hâmiletü hâze’l-kitâb Maksud bt. Abdullah’ı hasbeten lillâhi’l-meliki’l-hallâk ve taleben li merzâti rabbi’r-rezzâk mâlımdan tahrîr ve i‘tâk ve kazâ-yı hürriyete idrâc ve ilhâk eyledim. Ba‘de’l-yevm mevsûfe-i mezbûre Maksud üzerinde hak ve alâkam kalmayıp, sâir harâ’ir-i asliyyât gibi hurre olmuşdur dedikde, mâ vaka‘a bi’t-taleb ketb [olundu]. Fi’l-yevmi’t-tâsi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Mehmed b. Muharrem, Receb Çelebi b. Osman, İbrahim Çelebi b. Ahmed, Ahmed b. Ahmed, Mustafa b. Şaban, (...).

(BAB54 - cilt: 20, sayfa: 282 - Hüküm no: 328 - Orijinal metin no: [56a-3])﻿

﻿

﻿

329. Hüküm

İbrahim Ağa b. Mehmed’in, Ali Ağa b. İbrahim Ağa’dan rüşvet olarak aldığı cariyeyi iade etmesi

Mahmiye-i İstanbul’da Hocapaşa mahallesinde sâkin Ali Ağa b. İbrahim meclis-i şer‘-i şerîf-i enverde, mahmiye-i mezbûrede Ayvansaray kapısı kurbunda sâkin Cerrâhî İbrahim Ağa b. Mehmed mahzarında üzerine da‘vâ ve takrîr-i kelâm edip, sâbıkan mısr-ı Kahire vâlisi olan vezîr-i muhterem sa‘âdetlü Silahdar Hasan Paşa bin seksen dokuz senesinde Harem-i hümâyûnda rikâbdâr-ı şehriyârî iken merkūm Cerrâh İbrahim Ağa etbâ‘ından olmağla beynimizde ma‘lûm bir husûsun temşiyeti için uzun boylu açık kaşlı elâ gözlü Rûsiyyetü’l-asl dört yüz guruş kıymetli bir câriye-i memlûkemi mezbûr İbrahim Ağa’ya bi tarîki’r-rüşvet def‘ ve teslîm, ol dahi yedimden ahz u kabz etmişdi. Hâlâ mezbûra suâl olunup mevsûfe-i mezbûre mevcûd ise aynını müstehleke ise kıymet-i şer‘îyyesi olan dört yüz guruşu bana edâ ve teslîme tenbîh olunmak matlûbumdur dedikde, gıbbe’s-suâl ve akībe’l-inkâr, müdde‘î-i mezbûrdan sıdk-ı makālına beyyine taleb olundukda, mahmiye-i mezbûrede Altıpoğaça mahallesinde sâkin Müezzin Sinan Efendi ve Macunî Kasım mahallesinde sâkin Ahmed Ağa b. Sinan nâm kimesneler li ecli’ş-şehâde meclis-i şer‘a hâzırân olup istişhâd olundukda, fi’l-vâki‘ sâbıkan mısr-ı Kahire vâlisi olan vezîr-i müşârün-ileyh Hasan Paşa hazretleri bin seksen dokuz senesinde rikâbdâr-ı şehriyârî iken mezbûr Cerrâh İbrahim Ağa etbâ‘ından olmağla beynlerinde olan bir husûsun temşiyeti için işbu müdde‘î-i mezbûr Ali Ağa uzun boylu açık kaşlı elâ gözlü Rûsiyyetü’l-asl dört yüz guruş kıymetli bir câriye-i memlûkünü bizim huzûrumuzda mezbûr İbrahim Ağa’ya def‘ ve teslîm, ol dahi yedinden ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince ba‘de’l-hükm mevsûfe-i mezbûre mevcûd ise aynını müstehleke ise kıymet-i şer‘iyyesi olan meblağ-ı mezbûr dört yüz guruşu müdde‘î-i mezbûr Ali Ağa’ya edâ ve teslîme mezbûr Cerrâh İbrahim Ağa’ya tenbîh olunup, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Ali Beşe b. Hasan, Ahmed Efendi b. Derviş, Mehmed Efendi el-imâm, Ahmed Çelebi b. Sinan, Hamza Çelebi b. Mehmed ve gayruhüm.

(BAB54 - cilt: 20, sayfa: 282 - Hüküm no: 329 - Orijinal metin no: [56b-1])﻿

﻿

﻿

330. Hüküm

Emine bt. Receb’in, aldığı malları İbrahim Çelebi b. Mustafa’ya vermesi

Mahmiye-i İstanbul’da Aksaray kurbunda sâkin bâ‘isü hâze’l-kitâb İbrahim Çelebi b. Mustafa nâm kimesne meclis-i şer‘-i şerîfde, mahmiye-i mezbûrede Çukurhamam kurbunda sâkine Emine bt. Receb nâm hâtun mahzarında üzerine da‘vâ ve takrîr-i kelâm edip, mezbûre Emine târih-i kitâbdan iki gün mukaddem her biri ikişer yüz akçe kıymetli altı kadife serpûş ve yüz yirmişer akçe kıymetli sekiz çuka serpûş ve iki sagīr diba kavuğunu sana bey‘ edivereyim deyu alıp firâr etmekle, suâl olunup mevcûd ise a‘yânını müstehleke ise kıymetleri olan cem‘an iki bin iki yüz seksen akçenin mezbûre Emine’den alıverilmesi matlûbumdur dedikde, gıbbe’s-suâl ve’l-inkâr, müdde‘î-i mezbûreden müdde‘âsına beyyine taleb olundukda, udûl-i müslimîn’den olup mahmiye-i mezbûrede Harâccı mahallesinde sâkin el-Hâc Mehmed b. Abdi ve Mustafa Çelebi b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu mezbûre Emine Hâtun vech-i meşrûh üzre bey‘ edivereyim deyu müdde‘î-i mezbûrun her biri ikişer yüz akçe kıymetli altı kadife serpûş ve yüz yirmişer akçe kıymetli sekiz çuka serpûş ve iki diba sagīr kavuğunu altmış akçe kıymetli, bizim huzûrumuzda ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince eşyâ-i mezbûrenin mevcûd ise a‘yânını müstehleke ise kıymeti olan cem‘an iki bin iki yüz seksen akçeyi müdde‘î-i mezbûra edâ ve teslîme mezbûre Emine’ye tenbîh olunmağın, mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Hasan Çelebi b. Ali, Ahmed Çelebi b. Mehmed, Sâlih b. Ali, Mustafa Çelebi b. ( ).

(BAB54 - cilt: 20, sayfa: 283 - Hüküm no: 330 - Orijinal metin no: [56b-2])﻿

﻿

﻿

331. Hüküm

Hüseyin Çelebi b. Hasan’ın, cariyesi Mülayim’i azat etmesi

Mahmiye-i İstanbul’da Manisalı Çelebi mahallesinde sâkin Hüseyin Çelebi b. Hasan nâm kimesne meclis-i şer‘-i şerîf-i enver ve mahfil-i dîn-i münîf-i ezherde ikrâr-ı tâm ve takrîr-i kelâm edip, bana rıkkıyyetini mukırra ve mu‘terife olan açık kaşlı gök elâ gözlü orta boylu Rûsiyyetü’l-asl Mülayim bt. Abdullah nâm câriye-i memlûkemi, hasbeten lillâhi te‘âlâ ve hasbeten li rûh-ı Rasûlühi’l-mu‘allâ mâlımdan tahrîr ve i‘tâk ve kayd-ı rıkkıyyetden ıtlâk eyledim. Ba‘de’l-yevm mevsûfe-i merkūme Mülayim sâir harâyir-i asliyyât gibi hurre olup, üzerinde veâ-i şer‘îden gayrı hak ve alâkam kalmadı dedikde, mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Recebi’l-ferd sene 1102.

Şuhûdü’l-hâl: Fahrü’l-müderrisîn Ali Efendi b. Mustafa, el-Hâc Mustafa Ağa [b.] Davud, Ahmed Ağa b. Mahmud, Yahya Efendi b. Ahmed, İbrahim Efendi b. Mehmed.

(BAB54 - cilt: 20, sayfa: 284 - Hüküm no: 331 - Orijinal metin no: [56b-3])﻿

﻿

﻿

332. Hüküm

Mehmed b. Hacı Mümin’in Mehmed Çelebi b. Hüseyin’i vekil tayini

Mahmiye-i İstanbul’da Hüseyin Ağa mahallesinde sâkin Mehmed b. el-Hâc Mümin nâm kimesne meclis-i şer‘-i şerîf-i enverde, bâ‘isü hâze’l-kitâb Mehmed Çelebi b. Hüseyin mahzarında ikrâr ve takrîr-i kelâm edip, mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd mülk menzilimi [ve] Nahılbend’de vâki‘ berber dükkânı içinde mevcûd berber âlât-ı eşyâyı semen-i misilleriyle âhara bey‘ ve kabz-ı semene ve bana îsâle ve zevcem Hatice bt. el-Hâc Yusuf nâm hâtunu benden tatlîka ve bunlara mütevakkıf olduğu umûrun küllîsine tarafımdan işbu mezbûr Mehmed Çelebi’yi vekîl ve nâ’ib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve merâsimini kemâ-yenbağī edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ali b. Ahmed, Hüseyin b. Mustafa, İbrahim Çelebi b. Mehmed, Ali b. Bâli.

(BAB54 - cilt: 20, sayfa: 284 - Hüküm no: 332 - Orijinal metin no: [57a-1])﻿

﻿

﻿

333. Hüküm

Todori v. Mayer’in, Mehmed b. Hüseyin’e borcu olduğu

Mahmiye-i İstanbul’da Unkapanı dâhilinde Hoca Hayreddin mahallesinde sâkin Mehmed b. Hüseyin nâm kimesne meclis-i şer‘-i şerîf-i enverde, işbu bâ‘isü’s-sifr Todori v. Mayer nâm zımmî muvâcehesinde üzerine da‘vâ ve takrîr-i kelâm edip, vezni ve semeni beynimizde ma‘lûm bakır bahâsından mezbûr Todori zimmetinde yirmi yedi guruş hakkım olup mezbûr Todori’den meblağ-ı mezbûru taleb ve da‘vâ eylediğimde bana edâdan imtinâ‘ eder suâl olunup alıverilmesi matlûbumdur dedikde, gıbbe’s-suâl mezbûr Todori cevâbında, fi’l-hakīka kaziyye vech-i meşrûh üzre olup müdde‘î-i mezbûr Mehmed bakır bahâsından zimmetinde yirmi yedi guruş deyni olduğunu bi tav‘ihî ikrâr ve i‘tirâf etmeğin, mûcebince meblağ-ı mezbûru müdde‘î-i mezbûra edâ ve teslîme mezbûr Todori’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Hüseyin b. Mustafa, İbrahim Çelebi b. Ahmed, Mahmud b. Hasan, Mahmud b. Hasan.

(BAB54 - cilt: 20, sayfa: 284 - Hüküm no: 333 - Orijinal metin no: [57a-2])﻿

﻿

﻿

334. Hüküm

Emine bt. Mehmed’in Mustafa b. Mehmed’den muhâlaa yoluyla boşanması

Mahmiye-i İstanbul’da Keçeci Pîrî mahallesi sâkinelerinden Emine bt. Mehmed nâm hâtun ba‘de’t-ta‘rîfi’ş-şer‘î mu‘arrefe oldukdan sonra meclis-i şer‘-i şerîf-i enverde, zevc-i dâhili işbu sâhibü’l-kitâb Mustafa b. Mehmed nâm kimesne mahzarında ikrâr ve takrîr-i kelâm edip, zevcim mezbûr Mustafa ile hüsn-i zindegânemiz olmamağın, zimmetinde mütekarrir ve ma‘kūdun aleyh olan bin akçe mehr-i müeccelim ve nafaka-i iddet-i ma‘lûmem üzerine ve me’ûnet-i süknâm dahi kendi üzerime olmak üzre zevcim mezbûr ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru vech-i muharrer üzre kabûl eylediğinden sonra ba‘de’l-yevm her birimiz âharın zimmetini ibrâ-i âm ile zevciyyete müte‘allika da‘vâdan ibrâ ve iskāt edip, kat‘â husûs-ı merkūma müte‘allik da‘vâmız kalmadı dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Ebûbekir Çelebi b. Ali, İbrahim Çelebi b. ( ) abacı , Abdülbâki Çelebi b. ( ), el-Hâc Musa b. İbrahim, İbrahim Çelebi b. Halil.

(BAB54 - cilt: 20, sayfa: 285 - Hüküm no: 334 - Orijinal metin no: [57a-3])﻿

﻿

﻿

335. Hüküm

Mehmed Ağa b. Mustafa ile Mehmed Ağa b. Ahmed arasında alacak davasında sulh olunması

Vilâyet-i Anadolu’da Kastamonu eyâletinde Küre-i Nühâs kasabası ahâlîsinden Mehmed Ağa b. Mustafa meclis-i şer‘-i şerîf-i enverde, işbu bâ‘isü’l-kitâb diğer Mehmed Ağa b. Ahmed mahzarında ikrâr-ı tâm ve takrîr-i kelâm edip, ben mukaddemâ Kastamonu’da Hurda emânetini bana alıvermek üzre otuz beş guruş kıymetli bir re’s at ve nakid iki yüz guruşumu mezbûr Mehmed Ağa’ya teslîm, ol dahi ahz u kabz ve tesellüm eyleyip, lâkin husûs-ı mezbûrun husûlü müyesser olmamağla, mârru’z-zikr Bârgir mevcûd ise aynını değil ise kıymet-i şer‘iyyesi ile meblağ-ı mezbûr iki yüz guruşu merkūm Mehmed Ağa’dan taleb eylediğimde, mezbûr Mehmed Ağa mârru’z-zikr at ile iki yüz guruşu husûs-ı mezbûrun husûlü için Devatdâr İsmail Ağa’ya teslîm etmişdim deyip ol vechile beynimizde münâza‘ât-ı kesîre cereyân etmişdi. El-hâletü hâzihî muslihûn tavassut edip, da‘vâ-yı mezkûremden Mehmed Ağa ile beynimizde altmış guruş üzerine akd-i musâlaha olundukda, ben dahi sulh-ı mezbûru kabûl ve bedel-i sulh olan meblağ-ı mezbûr altmış guruşu benden alıp kabz edip, ziyâdeye âmme-i da‘vâdan mezbûr Mehmed Ağa’yı ibrâ ve iskāt eyledim dedikde, gıbbe’t-tasdîki’ş-şer‘î mezbûr Mehmed Ağa dahi meclis-i şer‘de mukırr-ı mezbûr Mehmed Ağa mahzarında ikrâr ve i‘tirâf edip, ben dahi bedel-i sulh olmak üzre medfû‘um olan meblağ-ı mezbûr altmış guruşa müte‘allika da‘vâdan merkūm Mehmed Ağa ibrâ ve iskāt eyledim dedikde, gıbbe’t-tasdîk mâ hüve’l-vâki‘ bi’t-taleb ketb olundu. Fî evâsıtı Cumâdelâhire sene 1102.

Şuhûdü’l-hâl: El-Hâc Mustafa b. Ahmed, Hüseyin Çavuş b. İsmail, Berber Mehmed Çelebi b. Mustafa, Terzi Mustafa b. Ahmed, Mustafa b. Ali.

(BAB54 - cilt: 20, sayfa: 285 - Hüküm no: 335 - Orijinal metin no: [57a-4])﻿

﻿

﻿

336. Hüküm

Hüseyin b. Hasan’ın bazı eşyalarını karısı Meleki bt. Mustafa’ya vasiyet etmesi

Mahmiye-i İstanbul’da Manisalı Çelebi mahallesinde sâkin Hüseyin b. Hasan meclis-i şer‘-i şerîf-i enverde, işbu bâ‘isü’l-kitâb zevcesi Meleki bt. Mustafa nâm hâtun mahzarında bi tarîki’l-vasiyye ikrâr ve takrîr-i kelâm edip, bi emrillâhi te‘âlâ dâr-ı fenâdan dâr-ı bekāya rıhlet ve intikāl eylediğimde eşyâ-i memlûkemden bir kürk ve iki yorgan ve bir minder ve bir döşek ve evsâfı beynimizde ma‘lûm Rûsiyyü’l-asl Hasan nâm bir re’s gulâm ve eşyâyı beynimizde ma‘lûm esâs-ı beyt ve evânî-i nuhâsiye ve gayr-ı nuhâsiye ve emti‘a-i ma‘lûmem ve bi’l-cümle sâkin olduğum menzilde üzerimde lâbis olduğum libâsımdan gayrı ism-i mâl ıtlâk olunur her ne var ise kat‘â alâka ve medhalim kalmayıp, zevcim mezbûre Meleki’nin olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Cumâdelâhire li sene isneteyn ve mi’e ve elf.

Şuhûdü’l-hâl: Osman Efendi b. Ali el-imâm, Abdullah b. Mehmed, Şaban Çavuş b. Abdullah, Mehmed b. Ahmed, Çadırcı Abd[ullah] Çelebi ve gayruhüm.

(BAB54 - cilt: 20, sayfa: 286 - Hüküm no: 336 - Orijinal metin no: [57b-1])﻿

﻿

﻿

337. Hüküm

Meleki bt. Mustafa’nın bazı eşyalarını kocası Hüseyin b. Hasan’a vasiyet etmesi

Mahmiye-i İstanbul’da Manisalı Çelebi mahallesi sâkinelerinden olup zâtını ma‘rifet-i şer‘iyye ile ârifân Ahmed b. Sadık ve Mustafa b. Hasan ta‘rîfleriyle mu‘arrefe olan Meleki bt. Mustafa nâm hâtun meclis-i şer‘-i nebevîde, işbu râfi‘ü’l-kitâb zevci Hüseyin b. Hasan mahzarında bi tarîki’l-vasiyye ikrâr-ı sahîh-i şer‘î ve i‘tirâf-ı sarîh-i mer‘î edip, bi emrillâhi te‘âlâ dâr-ı fenâdan dâr-ı bekāya rihlet ve intikāl eylediğimde, eşyâ-i memlûke dört çatma yasdık ve sekiz yemeni yasdık ve üç kaftan ve iki döşek ve ki minder ve dört tencere ve üç sahan ve bir çift altın küpe ve bir sîm kuşak ve bir çift altın bilezik ve bir incili kuşak ve evsâfı beynimizde ma‘lûm Acereviyyetü’l-asl Şahbaz nâm bir re’s câriye ve sâir beynimizde ma‘lûme esâs-ı beyt ve evânî-i nühâsiye ve gayr-ı nühâsiye ve emti‘am ve bi’l-cümle sâkine olduğum menzilde lâbise olduğum libâsımdan gayrı ism-i mâl ıtlâk olunur her ne var ise kat‘â alâka ve medhalim kalmayıp, zevcim mezbûr Hüseyin’in mülkü ve hakkı olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Cumâdelâhire sene 1102.

Şuhûdü’l-hâl: Sâbıkūn.

(BAB54 - cilt: 20, sayfa: 287 - Hüküm no: 337 - Orijinal metin no: [57b-2])﻿

﻿

﻿

338. Hüküm

Ümmühâni bt. Mehmed’in bahçesini kocası Mustafa b. İbrahim’e satması

Vilâyet-i Rumeli’nde Keşan kazâsına tâbi‘ Akkoca nâm karyeden olup hâlâ kasaba-i Kasımpaşa’da müsâferet vechi üzre sâkine olan Ümmühânî bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu râfi‘ü’l-kitâb Mustafa b. İbrahim mahzarında ikrâr-ı tâm ve takrîr-i kelâm edip, yedimde mülk ve hakkım olup, karye-i mezbûrede vâki‘ etrâf-ı selâsesi yine kendi tarlaları ve bir tarafdan tarîk-i âm ile mahdûd bir odayı ve zât-ı eşcâr-ı müsmire ve gayri müsmireyi müştemil bahçe ta‘bîr olunur mülk menzilimi, zevcim mezbûr Mustafa Beşe’ye târih-i kitâbdan bir buçuk sene mukaddem bey‘-i kat‘î ile iki bin akçeye bey‘ ve temlîk, ol dahi ber vech-i muharrer iştirâ ve temellük ve kabûl ettiğinden sonra semeni olan meblağ-ı mezbûr iki bin akçeden zevcim mezbûr Mustafa’nın zimmetini ibrâ-i âmla ibrâ ve iskāt etmişdim. Hâlâ menzili mahdûd-ı mezkûr târih-i mezbûrdan merkūm Mustafa’nın mülkü ve hakkı olmuşdur, benim kat‘â alâka ve medhalim yokdur dedikde, gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’s-sâmin aşer min Cumâdelâhire sene 1102.

Şuhûdü’l-hâl: Abdurrahman Beşe b. İlyas, Ahmed Beşe b. İvaz, Mustafa Beşe b. İlyas, İvaz b. İbrahim, İbrahim Çelebi b. Ahmed.

(BAB54 - cilt: 20, sayfa: 287 - Hüküm no: 338 - Orijinal metin no: [57b-3])﻿

﻿

﻿

339. Hüküm

Ayşe bt. Abdullah’ın Musa Çelebi b. İbrahim’den muhâlaa yoluyla boşanması

Mahmiye-i İstanbul’da Muhtesib İskender mahallesinde sâkine Ayşe bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i enverde, zevc-i dâhili işbu râfi‘ü’l-kitâb Musa Çelebi b. İbrahim mahzarında ikrâr-ı tâm ve takrîr-i kelâm edip, zevcim mezbûr Musa Çelebi zimmetinde mütekarrir ve ma‘kūdun aleyh olan iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olup ve kendiye teslîm eylediğim on bir guruş ve nişân yüzüğünü ve hamam esvâbı ve sandık ve ayna dahi bedel-i sulh olmak üzre mezbûr Musa Çelebi ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru kabûl ettikden sonra hukūk-ı zevciyyete müte‘allika cemî‘ da‘vâdan mezbûr Musa Çelebi’nin zimmetini ibrâ-i âmm-ı râfi‘ü’l-hisâm ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşere min Cumâdelâhire li sene isneteyn ve mi’e ve elf.

Şuhûdü’l-hâl: Ebûbekir Çelebi b. Ali, Hamza Çelebi b. Abdullah, Musli Beşe b. Abdullah, Mustafa Beşe b. Abdullah, İbrahim b. Ahmed, Ahmed b. Ahmed.

(BAB54 - cilt: 20, sayfa: 288 - Hüküm no: 339 - Orijinal metin no: [57b-4])﻿

﻿

﻿

340. Hüküm

Sefer Ağa b. Oruç’un varislerine kalan yerlerin, Ali Ağa b. Mehmed’e satılması

Mahmiye-i İstanbul’da Suhte Sinan mahallesi sükkânından olup kapıcıbaşı oldukdan sonra vefât eden Sefer Ağa b. Oruç’un verâseti, sulbî kebîr oğlu Hasan Ağa ve kebîre kızı Fâtıma ve sagīr oğlu Mehmed’e münhasıra olduğu sâbit ve mütehakkik oldukdan sonra mezbûr Hasan Ağa asâleten merkūme Fâtıma tarafından husûs-ı âti’l-beyâna vekîl olup, zât-ı mezbûreye ma‘rifet-i şer‘iyye ile ârifân olan Keçeci Ali b. Ahmed ve İbrahim Beşe b. Ahmed şehâdetleriyle şer‘an vekâleti sâbite olan Mehmed b. Hamza vekâleten ve sagīr-i mezbûrun tesviye-i umûr-ı için kıbel-i şer‘den mansûb vasîsi olan Mustafa Ağa b. Mehmed vesâyeten meclis-i şer‘-i şerîf-i enverde, sâbıkan dergâh-ı âlî yeniçerilerinin on birinci cemâ‘ati hasekisi olan sâhibü hâze’l-kitâb umdetü’l-eşbâh ve’l-a‘yân Ali Ağa b. Mehmed mahzarında ikrâr ve i‘tirâf edip, vilâyet-i Rumeli’nde Babadağı kazâsına tâbi‘ Çahtayı nâm karye kurbunda vâki‘ yine Çahtayı nâm nehir ile vârise-i müteveffâ-yı mezbûra intimâ ile tahdîd ve tavsîfden müstağnî iki göz değirmen müteveffâ-yı mezbûr Sefer Ağa’nın ile’l-vefât mülkü olup, ba‘de vefâtihî bi’l-irsi’ş-şer‘î veresesine isâbet etmişdi. Lâkin mârru’z-zikr değirmen diyâr-ı ba‘îdde olmağla dahli harcına vefâ etmeyip, kibâr hissesin bey‘ ile sagīr-i mezbûrun hissesi intifâ‘dan kalmakla hisse-i sagīr-i mezbûr dahi semen-i misli ile bey‘ ve semeni istirbâh olunup, rıbhı ile sagīr-i mezbûr infâk olunmak lâzım ve mühim ve hakkında her vechile nef‘ ve evlâ olmağla, mârru’z-zikr değirmeni cemî‘ tevâbi‘ ve levâhıkı ve kâffe-i hukūk ve merâfıkı ile mezbûr Ali Ağa’ya üç yüz elli guruşa asâleten ve vekâleten ve vesâyeten bey‘ ve temlîk, ol dahi iştirâ ve kabûl edip ve yine mârru’z-zikr değirmen ile ma‘an taht-ı tasarruf-ı müteveffâ-yı mezbûrda olup, hâlâ bize intikāl eden lede’l-ahâlî ve’l-cîrân ma‘lûmü’l-hudûd bostan ve çayır ve tarlaları dahi bâ-izn-i sâhib-i arz mezbûr Ali Ağa’ya elli guruş bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr ile bedel-i merkūm cem‘an elli guruşu mezbûr Ali Ağa yedinden alıp kabz edip, onları mahallinde kabz ve tasarrufa mezbûru taslît eyledik. Min ba‘d mârru’z-zikr değirmen merkūm Ali Ağa’nın mülk-i müşterâsı ve arâzî-i mezkûre hakk-ı tefevvüzüdür, keyfe mâ yeşâ mutasarrıf olsun dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Hasan Ağa b. Abdullah, Hâfız Ömer Efendi b. Mehmed, Yahya? Çelebi b. Ahmed, el-Hâc Ali b. Ahmed, Yusuf b. Abdullah.

(BAB54 - cilt: 20, sayfa: 288 - Hüküm no: 340 - Orijinal metin no: [58a-1])﻿

﻿

﻿

341. Hüküm

Mustafa Ağa’nın terekesinden eski karısı Ayşe’ye mehrinin ödenmesi

Mahmiye-i İstanbul’da Zeyrek mahallesinde sâkin iken bundan akdem vefât eden Tokatlı Mustafa Ağa nâm kimesnenin verâseti, zevcesi Ayşe bt. Abdullah ile sagīr oğlu Mehmed ve kebîr oğlu Ahmed’e münhasıra olup, ba‘dehû sagīr-i mezbûr Mehmed dahi vefât edip, verâseti vâlidesi mezbûre Ayşe ile karındaşı mezbûr Ahmed’e münhasıra olup, ba‘dehû mezbûr Ahmed dahi vefât edip, verâseti zevcesi Fâtıma bt. Abdullah ve vâlidesi Sâime bt. Abdullah nâm hâtunlar ile sulbî kebîr oğulları Mustafa ve Mehmed’e münhasıra olduğu şer‘an zâhir ve müte‘ayyin oldukdan sonra müteveffâ-yı evvel mezbûr Mustafa Ağa’nın zevce-i metrûkesi mezbûre Ayşe Hâtun ba‘de’t-ta‘rîfi’ş-şer‘î meclis-i şer‘-i şerîfde, kendi tarafından asîl ve mezbûrûn Mehmed ve Fâtıma ve Sâime taraflarından husûs-ı âti’l-beyâna bimâ-hüve nehcü’ş-şer‘î vekîlleri olduğu sâbit olmağla vekîl olan mezbûr Mustafa Ağa mahzarında üzerine da‘vâ ve takrîr-i kelâm edip, biz dört bin akçe mehr-i müeccel tesmiyesiyle müteveffâ-yı evvel mezbûr Mustafa Ağa’nın zevce-i menkûhası iken merkūm Mustafa Ağa vefât edip, cemî‘ terekesi ber vech-i meşrûh bi’l-verâse mezbûrûn Mustafa ve Mehmed ve Fâtıma ve Sâime ahz u kabz ve vaz‘-ı yed etmeğin, hâlâ merkūm Mustafa Ağa’ya suâl olunup mehr-i müeccel-i mezbûrun tereke-i müteveffâ-yı mezbûrdan alıverilmesi matlûbumdur dedikde, gıbbe’s-suâl vekîl-i merkūm Mustafa Ağa cevâbında, müdde‘iye-i mezbûre Ayşe Hâtun’a dört bin akçe mehr-i müeccel tesmiyesiyle müteveffâ-yı evvel mezbûr Mustafa Ağa’nın ile’l-vefât zevce-i menkûhası olduğu terekesine ber vech-i muharrer vaz‘-ı yedlerini bi’l-asâle ve bi’l-vekâle ikrâr ve i‘tirâf ettikden sonra müdde‘iye-i mezbûre Ayşe Hâtun’a mehr-i müeccel-i mezbûru küllen ya ba‘zan, zevci müteveffâ-yı mezbûrdan hayâtında ahz ve istîfâ ve yâhud zimmetini ibrâ ya âhara havâle etmediğine yemîn teklîf olundukda, ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin, mûcebince mehr-i müeccel-i mezbûr dört bin akçeyi müdde‘iye-i mezbûra edâ ve teslîme mezbûr Mustafa Ağa’ya tenbîh olunup, mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Muharrem Efendi b. Ali, Mustafa Beşe b. Mehmed, Mehmed Beşe b. Abdullah, İbrahim Çelebi b. Ahmed ve gayruhüm.

(BAB54 - cilt: 20, sayfa: 289 - Hüküm no: 341 - Orijinal metin no: [58a-2])﻿

﻿

﻿

342. Hüküm

Ahmed b. Mustafa ile Hacı Himmet b. Ahmed’in alacak davasında sulh oldukları

Mahmiye-i İstanbul’da el-Hâc Bayram mahallesinde sâkin Ahmed b. Mustafa nâm kimesne meclis-i şer‘-i şerîf-i enverde, işbu bâ‘isü’l-kitâb el-Hâc Himmet b. Ahmed mahzarında ikrâr ve takrîr-i kelâm edip, mezbûr el-Hâc Himmet târih-i kitâbdan üç sene mukaddem bi tarîki’l-vedî‘a kendi mâlından doksan sekiz kıt‘a esedî guruş def‘ ve teslîm, ol dahi ahz u kabz etmişidi. El-hâletü hâzihî meblağ-ı mezbûr doksan sekiz guruşu merhûm el-Hâc Himmet hâlâ bana def‘ ve teslîm, ben dahi yedinden ahz u kabz ettiğimden sonra merkūm el-Hâc Himmet hâl-i sıgārımda nâzırım olmağla mûrisimden kendi mesârifine sarf ve istihlâk eylediği doksan guruşu mezbûr el-Hâc Himmet’den taleb ve da‘vâ eylediğimde, ol dahi inkâr etmekle beynimizde nizâ‘-ı küllî vâki‘ olmuşidi. Da‘vâ-yı mezkûrumdan beni mezbûr el-Hâc Himmet ile beş guruş üzerine sulh eylediklerinde, ben dahi ber vech-i muharrer sulh-ı mezbûru kabûl ve bedel-i sulh olan meblağ-ı mezbûr beş guruşu mezbûr el-Hâc Himmet yedinden ahz u kabz edip, ba‘de’l-yevm doksan sekiz guruşdan merkūm el-Hâc Himmet zimmetinde bir akçe ve bir habbe hakkım kalmayıp ve bedel-i mezbûrdan mâ‘adâ dört guruş da‘vâsından dahi mezbûr el-Hâc Himmet’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşere min Cumâdelâhire li sene isneteyn ve mi’e ve elf.

Şuhûdü’l-hâl: Şeyh İbrahim Efendi b. Fülân?, Mumcu Arabzâde Mehmed Çelebi, Çiçegî İvaz Çelebi, Mehmed Çelebi b. Osman, Bekir Çelebi b. Mehmed, İbrahim Çelebi b. Ahmed.

(BAB54 - cilt: 20, sayfa: 290 - Hüküm no: 342 - Orijinal metin no: [58b-1])﻿

﻿

﻿

343. Hüküm

Hasan b. Zeyneb adlı çocuklara nafaka takdir edildiği

İşbu, mazmûnunda nafaka takdirinden bahsedilen sahîh ve şer‘î bir hüccettir. Hâkim, Hasan ve Zeyneb nâm sagīreynin nafaka, kisve ve sâir havâic-i lâzimeleri için, Fatıma bt. Ömer nâm anneleri ve hâdinelerinin talebiyle hâzır bi’l-meclis olan Hicazî? nâm babaları üzerine, zeyilde mezkûr tarihten itibaren her birine beş akçe olmak üzere yevmî râyicü’l-vakt on akçe farz ve takdir etti. Hâkim, meblağ-ı mefrûz-i mezkûru sagīreyn-i merkūmeynin havâicine sarf etmeye ve vakt-i hâcette istidâne edip lede’z-zafer mezbûr babalarına rücû‘ etmeye mezkûre Fatıma’ya izin verdi.

Cerâ zâlike ve hurrire fi’l-yevmi’r-râbi‘ min Cemâziyelâhire sene 1102.

Şuhûdü’l-hâl: Mehmed b. Mehmed, El-hâc Osman, İbrahim b. Ömer, El-hâc Mustafa

(BAB54 - cilt: 20, sayfa: 291 - Hüküm no: 343 - Orijinal metin no: [58b-2, Arapça])﻿

﻿

﻿

344. Hüküm

Fâtıma bt. Osman’ın Mehmed b. Hâfız Ahmed’den muhâlaa yoluyla boşanması

Mahmiye-i İstanbul’da Pirinçci [Sinan] mahallesinde sâkine Fâtıma bt. Osman nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu bâ‘isü’l-vesîka Mehmed b. Hâfız Ahmed mahzarında ikrâr-ı tâm ve takrîr-i kelâm edip, mezbûr Mehmed zevcim olup, lâkin beynimizde hüsn-i zindegânî olmamağla, zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Mehmed ile muhâla‘a-i sahîha-i şer‘iyye ile muhâla‘a edip, ol dahi hul‘-ı mezbûru ba‘de’l-kabûl hukūk-ı zevciyyete ve sâire müte‘allika âmme-i da‘vâdan mezbûr Mehmed’i ibrâ-i âmm-ı kātı‘ü’n-nizâ‘la ibrâ ve iskāt eyledim, min ba‘d da‘vâ ve nizâ‘ım kalmadı dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cumâdelâhire sene 1102.

Şuhûdü’l-hâl: Mehmed Efendi b. Mustafa, es-Seyyid Abdülmu‘tî Efendi, İbrahim Çelebi b. Ahmed, Hüseyin Çelebi.

(BAB54 - cilt: 20, sayfa: 291 - Hüküm no: 344 - Orijinal metin no: [58b-3])﻿

﻿

﻿

345. Hüküm

Hasan Çelebi b. Hamza ile Abdullah Çelebi b. Mehmed Bey arasındaki menzil hissesi davasında sulh olunması

Mahmiye-i İstanbul’da Karabaş mahallesi sükkânından Hasan Çelebi b. Hamza meclis-i şer‘-i hatîr-i lâzımü’t-tevkīrde, bâ‘isü hâze’l-kitâb Abdullah Çelebi b. Mehmed Bey mahzarında ikrâr-ı tâm ve takrîr-i kelâm edip, mahalle-i mezbûrede vâki‘ beyne’l-ahâlî ve’l-cîrân ma‘lûmü’l-hudûd olup, beynimizde mukaddemâ taksîm olunan menzilden benim hissemden senin hissene ziyâde binâ ve arsa geçmişdir deyu taleb ve da‘vâ eyledikde, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûrumdan beni mezbûr Abdullah Çelebi ile beş guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr beş guruşu mezbûr Abdullah Çelebi yedinden bi’t-tamâm ahz u kabz eyleyip, ba‘de’l-yevm husûs-ı mezbûra müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Abdullah Çelebi b. Üveys el-müezzin, el-Hâc Hasan b. Abdülfettah, Mehmed Çelebi b. ( ), Ahmed Bey b. Hasan, İbrahim Çelebi [b.] Ahmed.

(BAB54 - cilt: 20, sayfa: 291 - Hüküm no: 345 - Orijinal metin no: [58b-4])﻿

﻿

﻿

346. Hüküm

İve bt. Serkis’in babasından kalan mirasın vasî tarafından kendisine teslim edilmesi

Mahmiye-i İstanbul’da Sulu Manastır’da sâkine olup sin ve cüssesinin bülûğa tahammülü olup bülûğunu i‘tirâf eden İve bt. Serkis nâm Ermeni meclis-i şer‘-i şerîfde, Sahak v. Nortan nâm Ermeni muvâcehesinde üzerine da‘vâ ve takrîr-i kelâm edip, mezbûr Sahak hâl-i sıgārımda tesviye-i umûruma kıbel-i şer‘den mansûb vasîm olmağla, babam Serkis nâm hâlikden isâbet eden hisse-i irsiyemi mezbûr kabz etmekle, hâlâ ben bâliğa ve reşîde olup umûrumu vasî görmekden müstağniye olmağla, mezbûr Sahak ile hesâb gördüğümüzde vasiyy-i mezbûr yedinde on bin yedi yüz yirmi beş akçe hakkım zuhûr etmeğin, suâl olunup meblağ-ı mezbûru bana red ve teslîme tenbîh olunması matlûbumdur [59a] dedikde, gıbbe’s-suâl mezbûr Sahak cevâbında, fi’l-hakīka müdde‘iye-i mezbûrenin mukaddemâ hâl-i sıgārında kıbel-i şer‘den mansûb vasîsi olmağla, babasından müntakil olan on bin yedi yüz yirmi beş akçe hâlâ yedimde mevcûddur kendiye teslîm edeyim deyu tav‘an ikrâr ve i‘tirâf etmeğin, alâ mûcebi i‘tirâfihî meblağ-ı mezbûr on bin yedi yüz yirmi beş akçeyi müdde‘iye-i mezbûreye teslîme mezbûr Sahak’a tenbîh olunup, mâ hüve’l-vâki‘ bi’t-taleb ketb olundu. Fî evâsıtı Cumâdelâhire sene 1102.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, Ebûbekir b. Hüseyin.

(BAB54 - cilt: 20, sayfa: 292 - Hüküm no: 346 - Orijinal metin no: [58b-5])﻿

﻿

﻿

347. Hüküm

Ayşe bt. Mustafa’nın kendi ev hissesini, Süleyman Çelebi’ye satması

Mahmiye-i İstanbul’da Hatice Sultan mahallesinde sâkin iken bundan akdem vefât eden el-Hâc Mehmed b. el-Hâc Süleyman’ın verâseti, zevce-i metrûkesi Ayşe bt. Mustafa ve sulbî oğlu Süleyman ve sulbiye kızı Fâtıma’ya münhasıra olduğu şer‘an zâhir ve mütehakkik oldukdan sonra zâtını ma‘rifet-i şer‘iyye ile ârifân Mustafa Beşe b. Abdullah ve Mehmed b. Mustafa ta‘rîfleriyle mu‘arrefe olan mezbûre Ayşe meclis-i şer‘-i şerîf-i enverde, işbu bâ‘isü’l-vesîka mezbûr Süleyman Çelebi mahzarında ikrâr ve takrîr-i kelâm edip, müteveffâ-yı mezbûrun terekesinden olup medîne-i hazret-i Ebâ Eyyûb Ensârî mahallâtından Servi mahallesinde vâki‘ lede’l-ahâlî ve’l-cîrân ma‘lûmü’l-hudûd mülk menzil ile mahmiye-i İstanbul’da Edirnekapısı dâhilinde Hatice Sultan mahallesinde vâki‘ lede’l-ahâlî ve’l-cîrân ma‘lûmü’l-hudûd mülk menzilin yirmi dört sehimden bana isâbet eden üç sehim sümün hisse-i şâyi‘amı, mezbûr Süleyman Çelebi’ye tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile yedi bin beş yüz akçeye [bi] safka-i vâhide bey‘ ve teslîm ve temlîk, ol dahi ber vech-i muharrer iştirâ ve temellük ve tesellüm ve kabûl ettiğinden sonra semeni olan meblağ-ı mezbûr yedi bin beş yüz akçeyi bana def‘ ve teslîm, ben dahi yedinden tamâmen ahz u kabz edip, ba‘de’l-yevm menzileyn-i mezbûreyn ber vech-i muharrer üç sehim hisse-i şâyi‘amda alâka ve medhalim kalmayıp, mezbûr Süleyman’ın mülk-i müşterâsı ve hakk-ı sırfı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: Sâlih Efendi el-müezzin, Abdullah Efendi b. Receb, Receb Efendi el-müezzin, Ahmed Ağa b. Mustafa, Mustafa b. Mahmud.

(BAB54 - cilt: 20, sayfa: 293 - Hüküm no: 347 - Orijinal metin no: [59a-1])﻿

﻿

﻿

348. Hüküm

Sâliha bt. Ali’ye ait rehindeki eşyaların bedeli ödenerek geri alınması

Mahmiye-i İstanbul’da Ali Paşa-yı Atîk mahallesinde sâkine Sâliha bt. Ali nâm hâtun tarafından husûs-ı âti’l-beyâna vekîl-i müsecceli olan zevci bâ‘isü hâze’l-kitâb Abdullah Efendi b. Mustafa nâm kimesne meclis-i şer‘-i şerîfde, el-Hâc İvaz b. Mehmed mahzarında bi’l-vekâle takrîr-i kelâm edip, müvekkilem mezbûre Sâliha’nın Kaliçeci Abdullah zimmetinde beynlerinde ma‘lûme câriye semeninden üç yüz guruş hakkı olup, meblağ-ı mezbûra mezbûr el-Hâc İvaz kefîl oldukdan sonra mezbûre Sâliha’nın İbrahim mütevellîye yüz otuz sekiz guruş deyni olmağla, meblağ-ı mezbûr yüz otuz sekiz guruşu müvekkile-i mezbûre merkūm el-Hâc İvaz’a havâle edip, ol dahi kabûl ve havâle olunan meblağ-ı mezbûru mütevellî-i mezbûra edâ edip, defter mûcebince mütevellî-i mezbûr yedinde olan beynimizde rihânı dahi mezbûrenin emriyle mütevellî-i mezbûrdan alıp mezbûre Sâliha’ya teslîme ta‘ahhüd eyledi. Suâl olunup takrîri tahrîr olunmak matlûbumdur dedikde, gıbbe’s-suâl mezbûr el-Hâc İvaz cevâbında, kaziyye minvâl-i meşrûh üzre olduğunu ikrâr ve ber vech-i muharrer havâle olunan meblağ-ı mezbûr yüz otuz sekiz guruşu mütevellî-i mezbûra edâ edip rihân-ı merkūmeyi kabz ve mezkûre Sâliha’ya teslîme ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Yahya Çelebi b. ( ), İbrahim Çelebi el-muhzır, es-Seyyid Abdülmu‘tî Efendi el-kâtib ve gayruhüm mine’l-huzzâr.

(BAB54 - cilt: 20, sayfa: 293 - Hüküm no: 348 - Orijinal metin no: [59a-2])﻿

﻿

﻿

349. Hüküm

Fâtıma b. Abdi Paşa’nın Esirci Ümmühâni bt. Ali’den aldığı cariyeyi iadesi

Mahmiye-i İstanbul’da Atpazarı kurbunda sâkine Fâtıma hanım bt. Abdi Paşa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, Esirci Ümmühâni bt. Ali nâm hâtun mahzarında üzerine da‘vâ ve takrîr-i kelâm edip, mezbûre Ümmühâni hâtundan işbu meclis-i şer‘de mevcûd ve müşâhede uzun boylu açık kaşlı elâ gözlü Rûsiyyetü’l-asl Fethi bt. Abdullah nâm câriyeyi târih-i kitâbdan iki ay mukaddem cemî‘ uyûbdan sâlime olmak üzre yüz elli guruş semen-i makbûza iştirâ ve tesellüm eylediğimden sonra hâlâ mevsûfe-i mezbûre Fethi sille marazı ile mu‘ayyebe olup ve ayb-ı mezbûrundan ve inde’t-tüccâr noksan semen îcâb eder uyûbdan olmağla, hâlâ mezbûre Ümmühâni’ye suâl olunup semen deyu makbûzu olan meblağ-ı mezbûr yüz elli guruşu bana red ve teslîm ve mevsûfe-i mezbûreyi yedimden ahz u kabza mezbûre Ümmühâni’ye tenbîh olunmak matlûbumdur dedikde, teveccüh-i husûmet için mevsûfe-i mezbûre taraf-ı saltanat-ı aliyye’den ehl-i hibre ta‘yîn olunan Mehmed Efendi b. Ali ve diğer Mehmed Efendi b. Osman nâm kimesneler irâ’et olundukda, mezbûrândan her biri mevsûfe-i mezbûre el-ân ayb-ı mezbûr ile mu‘ayyebe olduğun haber verdiklerinde, mevsûfe-i mezbûre ayb-ı mezbûr ile mu‘ayyebe olduğu lede’ş-şer‘i’l-enver mütehakkik olmağla [59b] gıbbe’s-suâl mezbûre Ümmühâni Hâtun ayb-ı mezbûrun kıdemini inkâr edicek, müdde‘iye-i mezbûreden ayb-ı mezbûrun kıdemine beyyine taleb olundukda, mezbûrân Mehmed Efendi b. Ali ve diğer Mehmed Efendi b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu mevsûfe-i mezbûre sille marazı ile mu‘ayyebe ve ayb-ı mezbûr bir seneden ekalde hâdis olur uyûbdan değildir kadîmdir, biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle oldukdan sonra müdde‘iye-i mezbûre tahlîf-i şer‘î ile tahlîf olunmağın, mûcebiyle semen-i mezbûr yüz elli guruşu müdde‘iye-i mezbûreye red ve teslîm ve câriye-i mezbûreyi yedinden ahz u kabza mezbûre Ümmühâni’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ali Efendi b. Hüseyin, İbrahim Çelebi [b.] Mehmed, Osman Çelebi b. Hasan.

(BAB54 - cilt: 20, sayfa: 294 - Hüküm no: 349 - Orijinal metin no: [59a-3])﻿

﻿

﻿

350. Hüküm

Süleyman’ın azat edilmiş olduğundan serbest kalması

Rıkk-ı sâbıkını mu‘terif olan işbu orta boylu kara kaşlı kara gözlü kara bıyıklı sâbıkan Hasan ismi ile müsemmâ Süleyman nâm mevsûf meclis-i şer‘-i şerîf-i enverde, kendiye rık olmak üzre vâzı‘u’l-yed olan mahmiye-i İstanbul’da Akseki mahallesinde sâkine fahrü’l-müderrisîn Mehmed Efendi b. Ali mahzarında üzerine da‘vâ ve takrîr-i kelâm edip, ben vilâyet-i Rumeli’nde Beçkerek kasabası re‘âyâsından ve Diyokonek nâm zımmînin sulbî oğlu ve Sırfiyyü’l-asl olup, bin doksan sekiz senesinde Nemçe keferesi kasaba-i mezbûreye karîb geldikde, ben ordu-yı hümâyûnda hakīkat-i İslâmla müşerref ve Hasan tesmiye olunup, bana ve ebeveynime rık târî olmayıp hürrü’l-asl iken, hâlâ merkūm Mehmed Efendi bana bi gayri hak rık olmak üzre vaz‘-ı yed eder, suâl olunup üzerimden yed-i mubtılasını kasr ve sebîlim tahliye olunmak matlûbumdur dedikde, gıbbe’s-suâl merkūm Mehmed Efendi cevâbında, ben mevsûf-ı mezbûru sâbıkan medîne-i Haleb’de nakībü’l-eşrâf kāimmakāmı olan es-Seyyid Mehmed Efendi’den Nemçeviyyü’l-asl ve abd-i memlûküm olmak üzre yetmiş guruş semen-i medfû‘a iştirâ ve kabûl edip, mülk-i müşterâm olmağla vaz‘-ı yed ederin, ber vech-i mezkûr hürriyeti ma‘lûmum değildir deyicek mevsûf-ı mezbûrdan sıdk-ı makāline beyyine taleb olundukda, sipâh çavuşlarından olup medîne-i Hazret-i Ebâ Eyyûb Ensârî’de Ağa mahallesinde sâkin Yusuf Çavuş b. Abdullah ve Ahmed Çavuş b. Müyesser nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ işbu mevsûf-ı mezbûr Süleyman Beçkerek kasabası re‘âyâsından Sırfiyyü’l-asl olup, sene-i mezbûrede Nemçe keferesi kasaba-i mezbûreye karîb geldikde mezbûr ordu-yı hümâyûna çıkıp İslâm ile müşerref ve Hasan tesmiye olunmuşdur, hürrü’l-asldır. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince mevsûf-ı mezbûrun hürriyetine ba‘de’l-hükmi’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire sene 1102.

Şuhûdü’l-hâl: Lütfullah Efendi b. Mehmed, Abdullah Efendi b. Rıdvan, el-Hâc Mustafa Ağa b. ( ), es-Seyyid Mehmed Çavuş b. ( ).

(BAB54 - cilt: 20, sayfa: 295 - Hüküm no: 350 - Orijinal metin no: [59b-1])﻿

﻿

﻿

351. Hüküm

Nazlı bt. Kirkor’un oğlu Bağdasar v. Kirkor’u vekil tayin etmesi

Mahmiye-i İstanbul’da Gedikpaşa mahallesinde sâkine Nazlı bt. Kirkor nâm nasrâniyye ba‘de’t-ta‘rîfi’ş-şer‘î meclis-i şer‘-i şerîf-i enverde, oğlu Bağdasar v. Kirkor nâm zımmî muvâcehesinde ikrâr ve takrîr-i kelâm edip, er karındaşı olup bundan akdem hâlik olan Vartan nâm zımmînin verâseti bana ve sulbiye kızı Gonca nâm nasrâniyyeye münhasıra olup, mezbûre Gonca hâlik-i mezbûr terekesine vâzı‘atü’l-yed olmağla, hâlik-i mezbûrun terekesinden bana isâbet eden hisse-i şâyi‘amı mezbûre Gonca’dan taleb ve da‘vâ ahz u kabza ve bana îsâle ve ahz u kabzın mütevakkıf olduğu umûrun küllîsine tarafımdan oğlum mesfûr Bağdasar’ı vekîl ve nâ’ib-i menâb nasb ve ta‘yîn eyledim dedikde, ol dahi ber vech-i muharrer vekâleti mezbûreyi kabûl ve merâsimini kemâ-yenbağī edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’l-hâmis min Cumâdelâhire sene 1102.

Şuhûdü’l-hâl: El-Hâc Ali b. Ahmed, İbrahim b. Mehmed, Mustafa b. Şaban, Hüdaverdi v. Bağdasar, İskender v. Yamandi.

(BAB54 - cilt: 20, sayfa: 296 - Hüküm no: 351 - Orijinal metin no: [59b-2])﻿

﻿

﻿

352. Hüküm

Hacı Mehmed b. Hacı Süleyman’ın terekesinden eski karısı Ayşe bt. Mustafa’nın hissesini alması

Mahmiye-i İstanbul’da Hatice Sultan mahallesinde sâkin iken bundan akdem vefât eden el-Hâc Mehmed b. el-Hâc Süleyman’ın verâseti, zevce-i metrûkesi Ayşe bt. Mustafa ile sulbî oğlu Süleyman ve sulbiye kızı Fâtıma’ya münhasıra ve tashîh-i mes’elesi yirmi dört sehmden olup sihâm-ı mezbûreden üç sehmi zevcesi mezbûreye ve dört sehmi oğlu mezbûre Süleyman’a ve yedi sehmi kızı merkūme Fâtıma’ya isâbet intikāl eylediği şer‘an zâhir ve mütehakkik oldukdan sonra zâtını ma‘rifet-i şer‘iyye ile ârifân Mustafa Beşe b. Abdullah ve Mehmed b. Mustafa ta‘rîfleriyle mu‘arrefe olan mezbûre Ayşe meclis-i şer‘-i şerîf-i enverde, müteveffâ-yı mezbûrun terekesine vâzı‘u’l-yed olup kendi tarafından asîl ve kız karındaşı mezbûre Fâtıma tarafından vekîl olan bâ‘isü hâze’l-kitâb mezbûr Süleyman Çelebi mahzarında ikrâr ve takrîr-i kelâm edip, zevcim müteveffâ-yı mezbûrun terekesinden ber vech-i muharrer bana isâbet ve intikāl eden üç sehim sümün hisse-i irsiye-i şer‘iyyemi mezbûr Süleyman Çelebi bana def‘ ve teslîm, ben dahi yedinden bi’t-tamâm ve’l-kemâl ahz u kabz eyledim. Ba‘de’l-yevm mezbûr Süleyman Çelebi ile kız karındaşı mezbûre Fâtıma Hâtun’un husûs-ı mezkûra müte‘allika da‘vâdan zimmetlerini ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâlih Efendi el-imâm, Abdullah Efendi b. Receb, Receb el-müezzin, Ahmed Ağa b. Mustafa, Mustafa b. Mahmud, Ahmed b. Ahmed, Monla Mehmed b. Hasan, el-Hâc Hüseyin b. Abdullah, Mustafa Beşe b. Abdullah, Halil Beşe b. ( ), Ahmed Çelebi b. Eyüb, Odabaşı Mehmed Çelebi.

(BAB54 - cilt: 20, sayfa: 296 - Hüküm no: 352 - Orijinal metin no: [60a-1])﻿

﻿

﻿

353. Hüküm

Emetullah Hatun bt. Mustafa’nın, bazı eşyaları babası Mustafa Çelebi’ye satması

Mahmiye-i İstanbul’da Kirmasti mahallesinde sâkine Emetullah Hâtun bt. Mustafa ba‘de’t-ta‘rîfi’ş-şer‘î meclis-i şer‘-i şerîf-i enverde, babası mezbûr Mustafa Çelebi mahzarında ikrâr-ı tâm ve takrîr-i kelâm edip, eşyâ-i memlûkemden hâlâ Rumeli hisârında sâkin zevcem İmâm Ali Efendi menzilinde mevcûd bir mâ’î orta keçesi ve üç kırmızı yan keçesi ve dört çatma yasdık ve altı kırmızı kadife yasdık ve iki beledî döşeği ve bir beledî döşek yüzü on beş sahan ve dört sagīr sahan ve üç kebîr tencere ve bir sagīr tencere ve iki tepsi ve iki kafesli leğen ve iki ibrik ve bir güğüm ve iki kahve ibriği ve iki hoşâb tası ve bir kahve tepsisi ve bir hamam tası ve bir gül kutusu ve iki sandal çarşeb ve dört münakkaş yüz yasdık[ı] ve altı tire kenârlı gömlek ve yedi müsta‘mel câmeşûy ve iki tire kenârlı don ve dört tire kenârlı don ve dört cedîd uçkur ve iki müsta‘mel uçkur ve dört uçkurluk bez ve bir dülbend örtüsü ve yedi münakkaş yağlık ve bir duvar makraması ve üç boyama şebgûnî ve altı beyaz şebgûnî ve bir mükemmel hamam rahtı ve üç boğça ve bir dokuma peşkiri ve bir beyaz münakkaş sofra ve dört abdes makraması ve sarı sandal kaplı nîm ten kürk ve bir yeşil atlas kaftan ve bir sâde beyaz hatâyî kaftan ve bir haşhaşi hatâyî kaftan ve bir turuncu hatâyî kaftan ve bir taraklı sandal kaftan ve bir beyaz sandal koşdurma ve bir alaca sandal koşdurma ve bir beyaz hatâyî ve bir al hatâyî anteri ve iki kadife serpûş ve bir sof serpûş ve bir keremsud serpûş ve bir incili kuşak ve bir sîm zünnâr kuşak ve bir çift zümrüd küpe ve bir çift altın bilezik ve on dokuz altın düğme ve on dokuz inci düğme ve bir kırmızı çuka ocak başmağı ve bir çuka kapı perdesi ve iki sîm pâzubend ve bir sîm kutu ve bir sandal çintiyân ve bir iskemle ve bir mum sofrası ve sırma tasmalı nalın ve bir telli üslük ve bir peçe ve bir nişân tablığı ve bir mum sofrası ve bir kaliçe seccâdemi safka-i vâhide ile babam mezbûr Mustafa Çelebi’ye bey‘-i kat‘î ile iki yüz guruşa bey‘ ve temlîk, ol dahi ber vech-i muharrer iştirâ ve temellük ve kabûl eyledikden sonra semeni olan meblağ-ı mezbûr iki yüz guruş da‘vâdan babam mezbûr Mustafa Çelebi’nin zimmetini ibrâ ve iskāt eyleyip, eşyâ-yı muharrer-i mezkûremi zevcim mezbûr İmâm Ali Efendi’den ahz u kabza babam mezbûr Mustafa Çelebi’yi taslît eyledim dedikde, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Cumâdelâhire li sene isneteyn ve mi’e ve elf.

Şuhûdü’l-hâl: Müezzin Musa Efendi b. Mustafa, Abdullah Çelebi b. Mustafa, Hüseyin b. Abdullah, Mehmed b. Sefer, Hasan b. Abdullah, İbrahim Çelebi b. Ahmed, Ahmed b. Ahmed, Mehmed b. Ahmed.

(BAB54 - cilt: 20, sayfa: 297 - Hüküm no: 353 - Orijinal metin no: [60a-2])﻿

﻿

﻿

354. Hüküm

Yahon v. İstadi’nin, Mosi v. Avraham’a verdiği geçersiz mangırların iadesi

Mahmiye-i İstanbul’da Yedikule kurbunda sâkin Yahon v. İstadi meclis-i şer‘-i şerîf-i enverde, mahmiye-i mezbûrede Tekfursarayı kurbunda sâkine Mosi v. Avraham nâm yahudi muvâcehesinde ikrâr ve takrîr-i kelâm edip, bundan akdem mezbûr kırkı bir guruşdan mecmû‘u yüz kıt‘a esedî guruşa tebdîl etmek için on dört bin mangırımı mezbûr Mosi’ye def‘ ve teslîm edip, ol dahi ba‘de’l-ahz zikr olunan mangırın dokuz bin dokuz yüz kırk mangırını yetmiş bir kıt‘a esedîye tebdîl ve bana def‘ ve teslîm, ben dahi ahz u kabz edip ve mâ‘adâ râyici yirmi dokuz guruşu dahi mezbûrdan taleb eylediğimde cevâbında, fi’l-hakīka esedîye tebdîl etmek için benden on dört bin mangırı ba‘de’l-ahz dokuz bin dokuz yüz mangırımı yetmiş bir esedîye tebdîl ve bana def‘ ve teslîm eylediğini ikrâr, lâkin mâ‘adâ bey‘ olup işbu meclis-i şer‘de müşâhede olunan dört bin altmış mangırı râyic olmayıp, kâsid olmağla, el-ân a‘yânı yedimde mevcûddur deyip ve zikr olunan dört bin altmış mangır bi aynihî benden ahz eylediği mangır olup tebdîl etmediğine, mezbûr Mosi tahlîf dahi olunmuşdur. Hâlâ mezbûr Mosi zikr olunan dört bin altmış kâsid mangırı bana def‘ ve teslîm ben dahi ahz ve tesellüm eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim b. Ahmed, Ebûbekir b. Hüseyin, İbrahim b. Mehmed, Ali Çelebi b. Bâli ve gayruhüm mine’l-huzzâr.

(BAB54 - cilt: 20, sayfa: 298 - Hüküm no: 354 - Orijinal metin no: [60b-1])﻿

﻿

﻿

355. Hüküm

Fâtıma bt. Ömer’in Hicâzî b. Sunullah’tan boşanması

Mahmiye-i İstanbul’da Debbâğ Yunus mahallesinde sâkine Fâtıma bt. Ömer nâm hâtunun karındaşı ve tarafından husûs-ı âti’l-beyâna vekîl olduğu zâtını ârifân olan Mehmed b. Şaban ve İbrahim b. Abdurrahman nâm kimesneler şehâdetleriyle sâbit olan el-Hâc Ahmed nâm kimesne meclis-i şer‘-i şerîfde, müvekkile-i mezbûrenin zevc-i dâhili bâ‘isü hâze’l-kitâb Hicâzî b. Sunullah mahzarında ikrâr ve takrîr-i kelâm edip, mezbûr Hicâzî zevcesi mezbûre Fâtıma’yı bâyinen tatlîk etmekle mezkûr Hicâzî, merkūme Fâtıma’ya mehr-i müecceli olan iki bin beş yüz akçeyi ve bi’t-terâzî nafaka-i iddeti için altı yüz akçe ve me’ûnet-i süknâsı için iki yüz yetmiş akçe ki, cem‘an iki bin dokuz yüz yetmiş akçe ve bi’t-tamâm edâ ve teslîm, ol dahi ahz u kabz ettiğinden sonra hukūk-ı zevciyyete müte‘allik cemî‘ da‘vâdan her biri âharın zimmetini ibrâ ve iskāt eyledi dedikde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Osman b. ( ), Mehmed b. Ahmed, Süleyman Çelebi b. ( ), el-Hâc Mustafa b ( ), İbrahim b. Ömer.

(BAB54 - cilt: 20, sayfa: 298 - Hüküm no: 355 - Orijinal metin no: [60b-2])﻿

﻿

﻿

356. Hüküm

Kirkor v. Vartan’ın alacak iddiasının reddi

Acem tâifesinden olup mahmiye-i İstanbul’da İbrahim Paşa mahallesinde sâkin Kirkor v. Vartan nâm Ermeni meclis-i şer‘-i şerîf-i enverde, bâ‘isü hâze’l-kitâb Mustafa Çelebi b. Mehmed Efendi mahzarında üzerine da‘vâ ve takrîr-i kelâm edip, bundan akdem mezbûr Mustafa Çelebi’nin yedimden iştirâ ve kabz eylediği her biri sekizer guruş olmak üzre beynimizde ma‘lûm iki alaca semeninden on altı guruş ve bir yün sarık semeninden beş guruş ve bir evrânşâhî semeninden beş buçuk guruş ki, min haysü’l-mecmû‘ yirmi altı buçuk guruş hakkım olmağla hâlâ taleb eylediğimde bana edâdan imtinâ‘ eder, suâl olunup meblağ-ı mezbûrun alıverilmesi matlûbumdur dedikde, gıbbe’s-suâl ve akībe’l-inkâr, müdde‘î-i merkūm Kirkor’dan müdde‘âsını mübeyyine beyyine taleb olundukda, ityân-ı beyyineden izhâr-ı acz edip istihlâf etmeğin, fi’l-hakīka müdde‘î-i merkūmun mârru’z-zikr eşyâları semeninden yirmi altı buçuk guruş hakkı olmadığına mezbûr Mustafa Çelebi’ye yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-a‘lâ etmeğin, mûcebince müdde‘î-i mezbûr bî-vech mu‘ârazadan men‘ birle, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ali, Çelebi b. Bâli, Osman Çelebi b. Hasan, Ahmed b. Ahmed, Nasuh b. Osman.

(BAB54 - cilt: 20, sayfa: 299 - Hüküm no: 356 - Orijinal metin no: [60b-3])﻿

﻿

﻿

357. Hüküm

Ahmed Ağa b. Mehmed’in İbrahim Çelebi b. Hacı Hüseyin’i vekil tayin etmesi

Mahmiye-i İstanbul’da Oruç Kadı [Gazi İsmail] mahallesi sükkânından Ahmed Ağa b. Mehmed nâm kimesne meclis-i şer‘-i şerîf-i Muhammedî’de İbrahim Çelebi b. el-Hâc Hüseyin nâm kimesne mahzarında ikrâr-ı sahîh-i şer‘î ve i‘tirâf-ı sarîh-i mer‘î edip, ben âhar diyâra âzim olmağla işbu yedimde olan temessük nâtıka olduğu üzre Hüseyin Ağa nâm kimesne zimmetinde olan bin guruş hakkımı ve Topal Mehmed Ağa ve Kankoroğlu? demekle ma‘rûf Ahmed ve …? diğer Ahmed nâm kimesnelerde olan beynimizde ma‘lûm hukūkumu taleb ve da‘vâ ve ahz u kabza ve bana îsâle ve ahz u kabz ve îsâl mütevakkıf olduğu umûrun küllîsine tarafımdan işbu merkūm İbrahim Çelebi’ye vekîl ve nâ’ib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve hizmeti lâzımesini kemâ-yenbağī edâya ta‘ahhüd ve iltizâm etmeğin, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Ali Ağa b. Abdullah, el-Hâc Mehmed b. Mahmud, Süleyman b. Osman, Ahmed Bey b. es-Seyyidî?, el-Hâc Osman b. Musa.

(BAB54 - cilt: 20, sayfa: 299 - Hüküm no: 357 - Orijinal metin no: [60b-4])﻿

﻿

﻿

358. Hüküm

Hacı İbrahim b. Receb ile ortağı Hasan b. Abdullah’ın sulh olması

Mahmiye-i İstanbul’da el-Hâc Muhyiddin mahallesi sâkinelerinden el-Hâc İbrahim b. Receb nâm kimesne meclis-i şer‘-i şerîf-i enver ve mahfil-i münîf-i ezherde, mu‘takı bâ‘isü’l-kitâb Hasan b. Abdullah [nâm] kimesne mahzarında ikrâr ve takrîr-i kelâm edip, mezbûr Hasan ile târih-i kitâbdan üç sene mukaddem veznecilik san‘atında şerîkler olup, fesh-i akd-i şirket edip beynimizde hesâb gördüğümüz[de], ba‘de külli hesâb benim senin zimmetinde yüz guruş hakkım zuhûr etmişdi deyu bundan akdem meblağ-ı mezbûr yüz guruşu mezbûr Hasan’dan taleb ve da‘vâ eylediğimde, ol dahi inkâr etmeğin, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûrumdan beni mezbûr Hasan ile on guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr on guruşu mezbûr Hasan yedinden tamâmen ahz u kabz edip, ben doksan guruşa müte‘allika da‘vâdan mezbûr Hasan’ın zimmetini ibrâ ve iskāt edip ve mezbûr Hasan dahi bedel-i sulh olmak bana medfû‘u olan on guruşa müte‘allika da‘vâdan benim zimmetimi ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Hüseyin, Ahmed Efendi b. Ramazan, el-Hâc Ali b. Abdullah, Osman b. Ramazan, el-Hâc Ahmed b. Müstakīm ve gayruhüm mine’l-huzzâr.

(BAB54 - cilt: 20, sayfa: 300 - Hüküm no: 358 - Orijinal metin no: [61a-1])﻿

﻿

﻿

359. Hüküm

Kayseri Kesir köyündeki Ahî İsâ Vakfı gelirlerine Bezirci Vakfı mütevellisinin müdahale etmemesi

Vilâyet-i Anadolu’da medîne-i Kayseriye kazâsında Küstere nâhiyesine tâbi‘ Kesir nâm karye sükkânından es-Seyyid İsmail Çelebi b. Hüseyin nâm kimesne meclis-i şer‘-i şerîf-i enverde, karye-i mezbûrda Bezirci Vakfı’na bi’l-fi‘il mütevellî olan es-Seyyid İbrahim b. Şeyh Mehmed mahzarında ikrâr ve takrîr-i kelâm edip, evlâdiyet ve meşrûtiyyet üzre mütevellîsi ve zâviyedârı olduğum Ahî İsâ Vakfı’ndan olup, karye-i mezbûrda vâki‘ bir tarafdan Mustafa bahçesi? ve bir tarafdan nehr-i mâ-i cârî ve bir tarafdan Şebüküm? demekle ma‘rûf nehirden Nize? nâm karye sınırına varınca ma‘lûmü’l-hudûd ve’l-kat‘ vakıf arâzîden olan Tabaklı bağları demekle meşhûr bağların ve tarlaların rüsûm-ı a‘şârı ber-mûceb-i şart-ı vâkıf mütevellîsi olduğum vakf-ı mezbûr tarafından zabt olunagelmişken, mezbûr es-Seyyid İbrahim mütevellîsi olduğu Bezirci Vakfı’ndan olmak zu‘muyla zikr olunan bağı ve tarlaların rüsûm ve a‘şârını fuzûlen zabt ve vakf-ı mezbûreye gadr etmişdi. Lâkin hâlâ mezbûr es-Seyyid İbrahim Çelebi mârru’z-zikr bağ ve tarlaları vakf-ı mezbûra kasr-ı yed etmeğin ve iki senede fuzûlen rüsûm ve a‘şârı taleb ve da‘vâ eylediğimde, beynimizde ba‘de’n-nizâ‘ tavassut-ı muslihîn ile on beş guruş üzerine sulh oldukda, ben dahi merkūm es-Seyyid İbrahim Çelebi yedinden meblağ-ı merkūm on beş guruşu ahz u kabz ettiğimden sonra merkūm es-Seyyid İbrahim yedimde olan bir kıt‘a hüccet nâtık olduğu üzre mârru’z-zikr bağ ve tarlalara min ba‘d dahl ve ta‘arruz etmemek üzre ta‘ahhüd edip, makbûzum olan meblağ-ı merkūm on beş guruşdan merkūm es-Seyyid İbrahim yedinde ve kıbelinde bir akçe ve bir habbe kalmadı dedikde, mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: Es-Seyyid Mustafa b. es-Seyyid İbrahim, es-Seyyid İbrahim Çelebi b. Mehmed Efendi, es-Seyyid Abdurrahman Efendi, İbrahim Ağa b. es-Seyyid el-Hâc İbrahim, İbrahim Bey b. Abdi.

(BAB54 - cilt: 20, sayfa: 301 - Hüküm no: 359 - Orijinal metin no: [61a-2])﻿

﻿

﻿

360. Hüküm

Vesteye bt. Hristo’nun nişan parasını Hristo v. Dimo’ya iade etmesi

Mahrûse-i Galata muzâfâtından kasaba-i Tophâne sâkinlerinden râfi‘ü hâze’s-sifr Hristo v. Dimo nâm nasrânî mahmiye-i İstanbul’da diğer Hristo v. Yuvan nâm nasrânî muvâcehesinde üzerine da‘vâ ve takrîr-i kelâm edip, bundan akdem merkūm diğer Hristo sulbiye kebîre kızı Vesteye nâm nasrâniyyeyi bana tezvîc, ben dahi tezevvüc murâd eylediğimde, millet-i bâtıla ve âdet-i âtılamıza binâ’en nişân olmak üzre ben merkūm Hristo’ya on yaldız altınımı verip, ol dahi bir pîrûze altın yüzük ve sekiz makrama ve bir boğça vermişidi. Hâlâ tezvîc ve tezevvücden ferâğat olunmakla, merkūm diğer Hristo bana verdiği eşyâ-i mezkûreyi yedimden istirdâd ve ahz u kabz edip ve makbûzu olan on yaldız altınımı bana red ve teslîmden imtinâ‘ eder. Hâlâ merkūm diğer Hristo’ya suâl olunup alıverilmesi matlûbumdur dedikde, gıbbe’s-suâl merkūm diğer Hristo cevâbında, kaziyye minvâl-i muharrer üzre olduğunu ikrâr ve i‘tirâf etmeğin, mûcebince meblağ-ı mezbûr on yaldız altını müdde‘î-i mezbûra red ve teslîme merkūm diğer Hristo’ya tenbîh olunup, mâ vaka‘a bi’t-taleb ketb olundu. Fi’l-yevmi’r-râbi‘ aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Osman Beşe b. Hasan, Ali Beşe b. Bâli, Mehmed Beşe b. Hüseyin ve gayruhüm.

(BAB54 - cilt: 20, sayfa: 301 - Hüküm no: 360 - Orijinal metin no: [61a-3])﻿

﻿

﻿

361. Hüküm

Mehmed Efendi b. Ahmed’in kölesi Hasan b. Abdullah’ı azat etmesi

Mahmiye-i İstanbul’da Kızıltaş mahallesinde sâkin Mehmed Efendi b. Ahmed tarafından husûs-ı âti’l-beyâna vekîl olduğu Ali Efendi b. Mustafa ve Mehmed Çelebi b. Ali şehâdetleriyle şer‘an sâbit olan el-Hâc Mustafa Ağa b. Abdurrahman meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip, müvekkili merkūm Mehmed Efendi kendiye rıkkını [61b] mu‘terif olan işbu uzun boylu açık kaşlı kara gözlü kara bıyıklı Nemçeviyyü’l-asl Hasan b. Abdullah nâm abd-i memlûkünü, hasbeten lillâhi te‘âlâ mâlından tahrîr ve i‘tâk ve zümre-i ahrâr-ı asliyyîne idrâc ve ilhâk eyledi. Ba‘de’l-yevm mevsûf-ı mezbûr Hasan sâir ahrâr-ı asliyyîn gibi hür olup, üzerinde velâ-i şer‘îden gayrı hakkı kalmamışdır dedikde, mâ vaka‘a bi’t-taleb ketb olundu. Fi’l-yevmi’s-sâmin aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ali Efendi b. Mustafa, Ali Efendi b. Hasan, Mehmed Çelebi b. Ali ve gayruhüm.

(BAB54 - cilt: 20, sayfa: 302 - Hüküm no: 361 - Orijinal metin no: [61a-4])﻿

﻿

﻿

362. Hüküm

Musa b. Hacı İbrahim’in terekesinden Fâtıma’ya olan borcun ödenmesi

Vilâyet-i Anadolu’da İznikmid kasabası sâkinelerinden Fâtıma bt. ( ) nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, yine kasaba-i mezbûre sâkinelerinden Ayşe bt. Halil nâm hâtun mahzarında üzerine da‘vâ ve takrîr-i kelâm edip, mezbûre Ayşe’nin zevci olup bundan akdem Antalya kurbunda Kerve? nâm karyede vefât eden Musa b. el-Hâc İbrahim b. Abdullah zimmetinde cihet-i deyn-i şer‘îden altı bin akçe hakkım olup, meblağ-ı mezbûru kable’l-edâ mezbûr Musa fevt olmağla, tereke-i vâfiyesine zevcesi mezbûre Ayşe vâzı‘atü’l-yed olmağın, hâlâ suâl olunup tereke-i müteveffâ-yı mezbûrdan meblağ-ı mezbûru bana teslîme mezbûre Ayşe’ye tenbîh olunmak matlûbumdur dedikde, gıbbe’s-suâl mezbûre Ayşe cevâbında zevci müteveffâ-yı mezbûrun cihet-i mezkûreden müdde‘iye-i mezbûreye altı bin akçe deyni olduğunu ve kendi tereke-i vâfiyesine vaz‘-ı yed eylediğini ikrâr, lâkin zevci mezbûr Musa’nın fevt olduğunu inkâr edicek, müdde‘iye-i mezbûreden müdde‘âsına beyyine taleb olundukda, udûl-i ahrâr-ı ricâl-i müslimînden olup Vezirhanı kurbunda sâkin Mehmed Bey b. Sefer ve Osman Bey b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu mezbûre Ayşe’nin zevci merkūm Musa b. el-Hâc İbrahim b. Abdullah zikr olunan Antalya kurbunda Kerve? nâm karyede fevt olup, bizim huzûrumuzda gasl ve namazını kılıp makābir-i müslimîne defn eyledik. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ebûbekir Çelebi b. Hüseyin, Osman Çelebi b. Hasan ve gayruhüm.

(BAB54 - cilt: 20, sayfa: 302 - Hüküm no: 362 - Orijinal metin no: [61b-1])﻿

﻿

﻿

363. Hüküm

İsayi v. Ovanes’in terekesinden Cevher bt. Altun’a vakıf evin devri

Mahmiye-i İstanbul’da Kızıltaş mahallesinde sâkin iken bundan akdem hâlik olan İsayi v. Ovanes nâm zımmînin verâseti, sulbî oğlu Ağya’ya ve sulbiye kebîre kızları Karine ve Maryem nâm nasrâniyyelere münhasıra olduğu mütehakkik oldukdan sonra merkūm Ağya kendi tarafından asâleten ve merkūmetân Karine ve Maryem taraflarından husûs-ı âti’l-beyâna vekîl olduğu zâtlarını ârifân Kirkor v. Kalos ve Serkis v. Agob nâm zımmîler şehâdetleriyle sâbit olmağla vekâleten meclis-i şer‘-i şerîf-i enverde, bâ‘isetü hâze’l-vesîka Cevher bt. Altun nâm nasrâniye mahzarında ikrâr ve takrîr-i kelâm edip, Mavne bt. Asvador nâm nasrâniyyenin gallesi Tanrıvermiş ve Bursa sürgünü ve Ankara cemâ‘ati kurâsı avârızına meşrûta vakıf olup, mahmiye-i mezbûrede Şeyh Ferhad mahallesinde vâki‘ bir tarafdan Nikogos ve bir tarafdan Abraham zımmîler mülkleri ve iki tarafdan tarîk-i âm ile mahdûd bir bâb tahtânî oda ve bir sofa ve bir sagīr şehnişin ve kenîfi müştemil vakıf menzil icâreteyn-i ma‘lûmeteyn ile babamız hâlik-i mezbûrun tasarrufunda olup, ba‘de helâkihî bize intikāl etmeğin hâlâ menzili mahdûd-ı mezkûru mütevellîsi işbu hâzır bi’l-meclis Toma v. Asvador’un izni ile merkūme Cevher’e on altı bin mangır bedel mukābelesinde asâleten ve vekâleten ferâğ ve tefvîz, ol dahi ber vech-i muharrer tefevvüz ve kabûl eylediğinden sonra bedeli olan meblağ-ı mezbûr on altı bin mangırı merkūme Cevher’den asâleten ve vekâleten bi’t-tamâm ahz u kabz eyledim. Ba‘de’l-yevm menzili mahdûd-ı mezkûr merkūme Cevher’in tasarrufunda olup bizim alâka ve medhalimiz kalmamışdır dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Derviş Beşe b. ( ), Memi Beşe b. ( ), Turgud Beşe b. ( ), Kirkor v. Kalos, Serkis v. Agob ve gayruhüm mine’l-huzzâr.

(BAB54 - cilt: 20, sayfa: 303 - Hüküm no: 363 - Orijinal metin no: [61b-2])﻿

﻿

﻿

364. Hüküm

Ahmed Paşa b. Abdurrahman’ın varisleri arasında sulh olması

Mahmiye-i İstanbul’da Deniz Abdal mahallesinde sâkin iken bundan akdem vefât eden Ahmed Paşa b. Abdurrahman’ın sulbiye kebîre kızı Hatice Hanım’ın zevci ve tarafından husûs-ı âti’l-beyâna vekîl olduğu zâtını ârifân İmâm Abdullah Efendi b. Abdullah ve el-Hâc Mehmed b. Ebûbekir nâm kimesneler şehâdetleriyle şer‘an sâbit olan İbrahim Ağa b. Hüseyin nâm kimesne vekâleten ve müteveffâ-yı mezbûrun sulbî kebîr oğulları Mehmed Bey ve Mustafa Bey her biri asâleten meclis-i şer‘-i şerîf-i enverde, bâ‘isü hâze’l-kitâb Mehmed Ağa b. Ahmed kimesne mahzarında her biri ikrâr ve takrîr-i kelâm edip, müteveffâ-yı mezbûrun terekesinden olmağla bize ve vâlidemiz işbu hâzıra bi’l-meclis Fâtıma nâm hâtunun hisse-i irsiye-i mu‘ayyenemize isâbet eden mahalle-i mezbûrda vâki‘ iki tarafdan Ayşe ve Rukiye menzilleri ve bir tarafdan ba‘zan Odabaşı hâtunu Ayşe ve ba‘zan Mehmed Çelebi mülkleri ve ba‘zan diğer Hatice bt. Abdullah Beşe ve ba‘zan İbrahim menzilleri ve bir tarafdan Mehmed Bey ve Ahmed Bey b. Hüseyin Paşa bahçesi ve bir tarafdan tarîk-i âm ile mahdûd olup, mezbûr Mehmed Ağa’nın yedinde olan hüccet nâtıka olduğu üzre hâriciye ve dâhiliyesi büyût-ı adîde ve hamam ve bi hesâb-i terbî‘î bin dört yüz yetmiş dört zirâ‘ bahçeyi müştemil mülk menzilden vâlidemiz ve kıbel-i şer‘den hâl-i sıgārımızda vasiyy-i mansûbemiz merkūme Fâtıma Hâtun hissesini hüccet-i mezkûre nâtıka olduğu üzre mezbûr Mehmed Ağa’ya bey‘ eyledikde, bizim hissemizi dahi ma‘an safka-i vâhide ile bin yüz guruşa asâleten ve vesâyeten bey‘ ve kabz-ı semen etmekle, biz dahi menzili mezkûrdan hisse-i mu‘ayyenemiz bilâ-müsevviğ bey‘ olunduğundan mâ‘adâ gabn-ı fâhiş ile bey‘ olunmuşdu deyu menzili mezkûrdan hissemizi mesfûr Mehmed Ağa’dan taleb ve da‘vâ eylediğimizde, ol dahi hüccet-i mezkûre nâtıka olduğu üzre vâlideniz ve vasîniz olan mezbûre Fâtıma menzili mezkûru bey‘ eyledikde sizin hissenizi dahi zarûret-i nafakanız için bâ-müsevviğ ve izn-i hâkim [ile] hîn-i akidde semen-i misli olan meblağ-ı makbûz-ı merkūma bey‘ etmişdi deyu hüccet ibrâz edip def‘le mukābele etmekle, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremizden mezbûr Mehmed Ağa ile beynimizde yetmiş guruş üzerine akd-i musâlaha eylediklerinde, biz dahi asâleten ve vekâleten sulh-ı mezbûru kabûl ve bedel-i sulh olan meblağ-ı mezbûr yetmiş guruşu mezbûr Mehmed Ağa’dan bi’t-tamâm ahz u kabz ettiğimizden sonra husûs-ı mezkûra müte‘allika cemî‘ da‘vâdan mezbûr Mehmed Ağa’nın zimmetini ibrâ-i âm ile ibrâ ve iskāt edip, menzili mezkûrda alâka ve medhalimiz kalmadı dediklerinde, gıbbe’t-tasdîki’ş-şer‘î vasiyy-i merkūme Fâtıma dahi kezâlik menzili mezbûra müte‘allika da‘vâdan mezbûr Mehmed Ağa’nın zimmetini ibrâ ve iskāt etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cumâdelâhire sene 1102.

Şuhûdü’l-hâl: Abdullah Efendi el-imâm, el-Hâc Mehmed b. Ebûbekir, Mehmed Çavuş b. İsmail, İbrahim Çavuş b. Halil, Ali Çelebi b. el-Hâc Hasan, el-Hâc Mustafa Ağa, el-Hâc Hüseyin el-müezzin.

(BAB54 - cilt: 20, sayfa: 304 - Hüküm no: 364 - Orijinal metin no: [62a-1])﻿

﻿

﻿

365. Hüküm

Mehmed Efendi b. Sunullah’ın Abdülhalim Vakfı’na olan borcuna kefil olunması

Mahmiye-i İstanbul’da Beyceğiz mahallesi sâkinlerinden olup bundan akdem vilâyet-i Rumeli’nde Feth-i İslâm kadısı iken vefât eden Mehmed Efendi b. Sunullah nâm kimesnenin verâseti, zevce-i metrûkesi Emetullah bt. Mustafa nâm hâtun ile sulbî oğlu Sadık Mehmed nâm sagīre münhasıra olduğu zâhir oldukdan sonra sagīr-i mezbûrun tesviye-i emrine kıbel-i şer‘den mansûbe vasîsi ve vâlidesi mezbûre Emetullah Hâtun ba‘de’t-ta‘rîfi’ş-şer‘î meclis-i şer‘-i şerîfde, mahmiye-i mezbûrede vâki‘ merhûm Abdülhalim Efendi Vakfı’na bi’l-fi‘il mütevellî olan Süleyman Efendi b. Osman ile müteveffâ-yı mezbûra rıkk-ı sâbıkını mu‘terif işbu uzun boylu açık kaşlı sarı elâ gözlü on iki bin akçe kıymetli Şahin b. Abdullah mahzarlarında bi’l-asâle ve’l-vesâye ikrâr ve takrîr-i kelâm edip, müteveffâ-yı mezbûrun terekesinden olmağla mevsûf-ı mezbûr Şahin ile sagīr-i mezbûr ile bana irs-i şer‘le intikāl etmeğin, ben dahi mukaddemâ mevsûf-ı mezbûrede olan sümün hissemi tahrîr ve i‘tâk eylediğimde, ıtk ba‘zı iskāt-ı mahz olmağla, mevsûf-ı mezbûrun rıkka reddi mümteni‘ ve ben mu‘assire olmağın, ber vech-i muharrer kıymetinde olan sümün hissemden mâ‘adâ seb‘a-i esmân kıymeti olan on bin beş yüz akçeyi sagīr için mevsûf-ı mezbûr Şahin üzerine si‘âyeti lâzım geldiğine bundan akdem hükm-i şer‘î lâhık oldukdan sonra mevsûf-ı mezbûr Şahin si‘âyeti lâzım gelen meblağ-ı mezbûrun beş yüz akçesini bana edâ ve teslîm, ben dahi bi’l-vesâye yedinden ahz u kabz edip on bin zimmetinde bâkī kalmışdı. Hâlâ müteveffâ-yı mezbûrun vakf-ı mezbûra on bin dört yüz altmış beş akçe deyni olup ve deyn-i mezbûra ben kefîl olmağın, meblağ-ı mezbûr Şahin üzerine havâle-i sahîha-i şer‘iyye ile havâle eylediğimde mezbûrân Süleyman Efendi ile mevsûf-ı mezbûrdan her biri vech-i muharrer havâle-i mezkûreyi kabûl ettiklerinden deyn-i mezbûrdan bâkī kalan beş bin dört yüz altmış beş akçe bi hükmi’l-kefâle vakf-ı mezbûra zimmetimde deynimdir, min ba‘d mevsûf-ı mezbûr Şahin üzerinde ba‘de’s-si‘âye sagīr-i mezbûr ile benim velâ-i şer‘îden gayrı hakkım bâkī kalmadı dedikde, gıbbe’t-tasdîki’ş-şer‘î Yanova-i cedîd kazâsından munfasıl Nasîbîzâde? Ahmed Efendi meclis-i şer‘de ikrâr ve takrîr-i kelâm edip, hâlâ hizmetinde olan mevsûf-ı mezbûr Şahin’in bi hükmi’l-havâle vakf-ı mezbûra zimmetinde edâsı lâzım gelen meblağ-ı mezbûrdan on akçenin onu on bir akçe üzre asıl ve rıbhına tarafeynden emr ve kabûlü hâviye kefâlet-i sahîha ile kefîl oldum dedikde, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: İsmail Çelebi b. Mustafa, Hüseyin Çavuş b. Mehmed, Ziyaeddin Çelebi [b.] Halil, Mehmed Çelebi b. Musa berber, Mehmed Çelebi b. Ahmed.

(BAB54 - cilt: 20, sayfa: 305 - Hüküm no: 365 - Orijinal metin no: [62a-2])﻿

﻿

﻿

366. Hüküm

Haffâf Şemseddin Vakfı’na ait kazancı dükkânın yeni ihdas edilip komşu binaya zarar verdiği

Husûs-ı âti’l-beyânın mahallinde keşf ve tahrîri için sâdır olan fermân-ı âlîye imtisâlen savb-ı şer‘-i münîrden irsâl olunan es-Seyyid Abdülmu‘tî Efendi [ve] hâssa mi‘mârlardan Mehmed Halîfe b. Abdullah ve Mustafa Halîfe b. Mehmed ile mahmiye-i İstanbul’da Ayazmakapısı dâhilinde Hoca Hayreddin mahallesinde vâki‘ Haffâf Şemseddin Vakfı’ndan olan zikri câ’î dükkâna varıp, vakf-ı mezbûrun kāimmakām-ı mütevellîsi olan İbrahim Bey b. Mehmed Paşa hâzır iken zeyl-i kitâbda muharrerü’l-esâmi udûl-i müslimîn huzûrlarında akd-i meclis-i şer‘-i nebevî eyledikde, dükkân-ı mezkûra mülâsık vakf-ı mezbûrdan olan menzilin mutasarrıfesi olan Fâtıma bt. Abdi nâm hâtun meclis-i ma‘kūd-ı mezkûrda, dükkân-ı mezkûrun nısfına icâreteyn-i ma‘hûdeyn ile ve nısf-ı âhar[a] yine kirâ ile mutasarrıf olan Kazgancı Şaban b. Nasuh mahzarında takrîr-i kelâm edip, işbu bir tarafdan zeytinci dükkânı ve bir tarafdan çakıcı dükkânı ve bir tarafdan benim tasarrufumda olan işbu vakıf menzil ve bir tarafdan tarîk-i âm ile mahdûd olan işbu vakıf dükkân mukaddemâ nısfı çakıcı dükkânı ve nısfı destereci dükkânı olup, kadîmden kazgancı dükkânı olmayıp, ba‘dehû mezbûr Şaban iki dükkânı bir edip, hâlâ dükkân-ı mezbûrda büyük ocak ve örs ile kazgancılık işlemek murâd etmekle, darbından menzilimin binâsına vehn isâbet etmek mukarrer olmağın, hâlâ ba‘de’n-nazar ve’s-suâl hakīkat-i hâl tahrîr olunmak matlûbumdur dedikde, gıbbe’l-keşf ve’l-mu‘âyene dükkân-ı mezkûr kadîmden kazgancı dükkânı olmayıp, vech-i meşrûh üzre nısfı çakıcı ve nısf-ı âharı destereci dükkânı olduğunu mezbûr Şaban mu‘terif ve Müslimûn-ı mezkûrûn ihbâr ettiklerinden sonra mezkûrun binâsına vehn isâbet etmek mukarrerdir deyu mezbûr Şaban’ın muvâcehesinde alâ tarîki’ş-şehâde haber verdiklerini mevlânâ-yı mezkûr mahallinde ketb ve tahrîr, ba‘dehû ma‘an ba‘s olunan Abdullah b. Mehmed ve Mahmud b. Mehmed ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâdis aşer min Cumâdelâhire sene 1102.

Şuhûdü’l-hâl: Mehmed Efendi b. Mehmed el-imâm, Süleyman Çavuş b. İsmail el-mübâşir, Mehmed b. Mahmud, Osman Ağa b. Ahmed, Mahmud b. Ahmed, İbrahim Bey b. Mahmud, Şaban b. Ahmed, el-Hâc Halil Ağa b. Abdi, es-Seyyid Mustafa Efendi b. Ahmed, Mustafa Çelebi, es-Seyyid Ali Çelebi b. Hasan.

(BAB54 - cilt: 20, sayfa: 306 - Hüküm no: 366 - Orijinal metin no: [62b-1])﻿

﻿

﻿

367. Hüküm

Mehmed Ağa b. İskender’in borcuna karşılık arazisini Kerime bt. Hasan’a devretmesi

Husûs-ı âti’l-beyânın mahallinde ketb ve tahrîri için savb-ı şer‘-i enverden me’zûnen irsâl olunan İmâmzâde Mehmed Efendi mahmiye-i İstanbul’da Koska fırını kurbunda Kul Kethüdâsı merhûm Mehmed Ağa menzili demekle ma‘rûf olan menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i kavîm ettikde, sâbıkan Leh üzerine me’mûr olan Ordu-yı hümâyûn kasabbaşısı olan umdetü’l-eşbâh ve’l-imtisâl Mehmed Ağa b. İskender meclis-i ma‘kūd-ı mezbûrda, zevcesi olup hâlâ mahrûse-i Edirne’de Çakır Ağa mahallesinde sâkine bâ‘isetü hâzihi’l-vesîka Kerime bt. Hasan nâm hâtun tarafından husûs-ı âti’l-beyâna vekîl olup, zât-ı mezbûreyi ma‘rifet-i şer‘iyye ile ârifân olan Osman Beşe b. Osman ve Hasan Yazıcı b. Musli el-Edirnevî şehâdetleriyle şer‘an vekâleti sâbite olan birâderi Ali Ağa mahzarında ikrâr-ı tâm ve takrîr-i kelâm edip, müvekkile-i mezbûre Kerime’nin benim zimmetimde cihet-i şer‘îden yedi bin altı yüz elli guruş hakkı olduğunu mezbûr Ali Ağa bi’l-vekâle da‘vâ ve ben inkâr edip ve vekîl-i mezbûr müdde‘âsını ısbât etmeyip şer‘an bana yemîn teklîf olundukda ben nükûl etmekle, meblağ-ı mezbûru edâ ve teslîme hükm-i şer‘î lâhık olmuşdu. El-hâletü hâzihî akd-i âtî sudûruna değin silk-i mülkümde münselik olup, mahmiye-i mezbûrede Kızıltaş mahallesinde vâki‘ cenûben tarîk-i âm ve şarkan ba‘zan Davud Bey Vakfı olup mukāta‘a ile tasarrufumda olan arsa ve ba‘zan Ferhad Bey ve Kamer Hâtun vakıfları olup kezâlik mukāta‘a ile tasarrufumda olan arsa ve ba‘zan kezâlik Medîne-i münevvere Vakfı’ndan tasarrufumda olan hadîka ve şimâlen yine Medîne-i münevvere Vakfı olup icâre ile tasarrufumda olan hadîka ve garben Nalband kızı ve ba‘zan sâbıkan Kapı Ağası Kâtibi Ebûbekir Efendi menzilleri ile mahdûd hâriciyesinin tabaka-i ulyâsında üç bâb oda ve bir mâbeyn odası ve bir hazîne odası ve bir sofa ve bir kiler ve bir dehliz ve iki kenîf ve tabaka-i vustâsında dört bâb oda ve dehliz ve kenîf ve süflâsında zikr olunan Davud Bey Vakfı’ndan olan arsa üzerine mebnî bir bâb sagīr oda ve bir anbar ve bir ahır ve matbah ve iki bi’r-i mâ ve dâhiliyesi iki halvetli bir hamam ve bir mikdâr hadîka ve havluyu ve dört fevkānî oda ve bir sofa ve dehliz ve kenîf ve tahta-pûş ve tahtânî iki bâb oda ve bir matbah [63a] ve bir su kuyusunu müştemil mülk menzilimi, beş bin esedî guruşa ve yine Edirne nevâhîsinden Hasköy nâhiyesinde Silioğlu? nâm karyede vâki‘ Çil Ahmed Paşa çiftliği demekle meşhûr ve bana intimâ ile tahdîd ve tavsîfden müstağnî büyût-ı adîdeyi ve bağı müştemil mülk çiftliğimi, iki göz değirmen ve içinde mevcûd elli re’s sığır ve inek ve bin re’s koyun ve sâir cemî‘-i tevâbi‘ ve levâhıkı ve kâffe-i hukūk ve merâfıkı ile bi safkatin vâhidetin iki bin guruşa mezbûr Ali Ağa’ya bey‘ ve temlîk, ol dahi müvekkilesi mezbûre Kerime Hâtun için bi’l-vekâle iştirâ ve kabûl ve temellük edip ve yine mârru’z-zikr çiftlik ile ma‘an taht-ı tasarrufumda olan lede’l-ahâlî ve’l-cîrân ma‘lûmü’l-hudûd iki kışla ve koru ve sâir ma‘lûmü’l-mikdâr tarlalarımı dahi bâ-ma‘rifet-i sâhib-i arz yüz elli guruş bedel mukābelesinde ferâğ ve tefvîz, ol dahi kezâlik mezbûre için tefevvüz ve kabûl edip ve yine evvelâ zikr olunan menzili kebîre mülâsık olup zikr olunan Davud Bey ve Ferhad Bey ve Kamer Hâtun vakıflarına senede altı yüz altmış akçe mukāta‘a ile taht-ı tasarrufumda olan ma‘lûmü’l-hudûd ve’l-mikdâr arâzîyi ve yine ba‘zan menzili mezbûrun cânib-i şimâlîsinde ve ba‘zan şarkīsinde vâki‘ Medîne-i münevvere -sallallâhu alâ münevverihâ- vakfından senede yedi yüz yirmi akçe ücret-i müeccele ile kezâlik yedimde ve taht-ı tasarrufumda olup bir köşk ve üç su kuyusu ve eşcâr-ı müsmire ve gayr-ı müsmireyi müştemil bi hesâb-i terbî‘î iki bin dokuz yüz yetmiş iki zirâ‘ hadîkayı yine mezbûr Ali Ağa’ya, mütevellîleri izni ve ma‘rifetleriyle beş yüz guruş bedel mukābelesinde ferâğ ve tefvîz, ol dahi tefevvüz ve kabûl ve kabz eyledikden sonra semen-i mezbûr ile bedel-i mezkûr min haysü’l-mecmû‘ yedi bin altı yüz elli guruş deyn-i mezbûra takās, ol dahi mukāssa ve kabûl eyledikden sonra çiftlik-i mezbûr ve sâir emlâk-i mezkûreyi mahallinde kabz ve tasarrufa merkūme Kerime Hâtun’u taslît eyledim. Ba‘de’l-yevm mârru’z-zikr menzil ve çiftlik ve içinde hayvânât ve değirmen merkūme Kerime’nin mülk-i müşterâsı ve arâzî-i mezkûre ve menzili mezkûr kurbunda olan bahçe ve arsa-i merkūme hakk-ı müfevvazıdır, keyfe mâ yeşâ mutasarrıfa olsun dedikde, gıbbe’t-tasdîki’ş-şer‘î vâki‘ hâli mezbûr Mehmed Efendi mahallinde ketb ve tahrîr edip, ba‘dehû cânib-i şer‘den ma‘an irsâl olunan İbrahim Çelebi b. Ahmed ve Mustafa Beşe ile meclis-i şer‘a gelip alâ vukū‘ihî inhâ ve takrîr etmeğin, işbu bi’t-taleb ketb olundu. Fî evâsıtı min Cumâdelâhire li sene isneteyn ve mi’e ve elf.

Şuhûdü’l-hâl: Yusuf b. Abdullah, Hasan tâbi‘-i Abdurrahman Efendi, Mehmed b. el-Hâc Ali, Hasan Yazıcı b. Musli, el-Hâc Mustafa b. Abdullah, el-Hâc Mehmed b. Abdullah, Mehmed Efendi b. Fazlullah, Abdurrahman Efendi b. Mehmed.

(BAB54 - cilt: 20, sayfa: 307 - Hüküm no: 367 - Orijinal metin no: [62b-2])﻿

﻿

﻿

368. Hüküm

Hacı Mahmud b. Abdullah üzerine kızı Fâtıma için nafaka takdiri

Mahmiye-i İstanbul’da ( ) mahallesi sâkinelerinden Ümmügülsüm bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i enverde, zevc-i mutallıkı bâ‘isü’l-kitâb el-Hâc Mahmud b. Abdullah mahzarında ikrâr ve takrîr-i kelâm edip, zevcim mezbûr el-Hâc Mahmud’un firâşından hâsıl ve benden mütevellide sadriye sagīre kızı Fâtıma’nın babası mezbûr el-Hâc Mahmud üzerine kıbel-i şer‘den kadr-i ma‘rûf nafaka farz ve takdîr olunması matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi mezbûr el-Hâc Mahmud ma‘rifetiyle bi’t-terâzî târih-i kitâbdan beher yevm beş akçe ve takdîr edip, meblağ-ı mefrûz-ı mezbûru sagīre-i mezbûre Fâtıma’nın nafaka ve kisve ve sâir levâzım-ı mühimmesine harc ve sarfa ve lede’l-iktizâ istidâneye ve vakt-i zaferde babası mezbûr el-Hâc Mahmud üzerine rücû‘a mezbûre Ümmügülsüm Hâtun’a izin vermeğin, mâ vaka‘a bi’t-taleb ketb [olundu]. Fi’l-yevmi’l-ışrîn min Cumâdelâhire sene 1102.

Şuhûdü’l-hâl: İbrahim b. Ahmed, Mehmed Çelebi, Nasuh b. Abdullah, Ali [b.] Bâli ve gayruhüm.

(BAB54 - cilt: 20, sayfa: 309 - Hüküm no: 368 - Orijinal metin no: [63a-1])﻿

﻿

﻿

369. Hüküm

Hasan b. Mustafa’nın, İsmail b. Mehmed’e borcu olması

Mahrûse-i Galata’ya tâbi‘ nâhiye-i Kasımpaşa’da ( ) mahallesinde sâkin İsmail b. Mehmed nâm kimesne meclis-i şer‘-i şerîf-i enverde, Hasan b. Mustafa nâm kimesne mahzarında üzerine da‘vâ ve takrîr-i kelâm edip, mezbûr Hasan zimmetinde bundan akdem yedimden iştirâ ve kabz eylediği seksen deste yular semeninden yirmi guruş hakkım olmağla suâl olunup alıverilmesi matlûbumdur dedikde, gıbbe’s-suâl mezbûr Hasan cevâbında, fi’l-hakīka kaziyye minvâl-i muharrer üzre olup müdde‘î-i mezbûra zikr olunan seksen deste yular semeninden meblağ-ı mezbûr yirmi guruş el-ân vâcibü’l-edâ ve lâzımü’l-kazâ zimmetimde deynimdir deyu ikrâr ve i‘tirâf etmeğin, mûcebince meblağ-ı mezbûr yirmi guruşu müdde‘î-i mezbûra edâ ve teslîme mezbûr Hasan’a tenbîh olunmağın, mâ vaka‘a bi’t-taleb ketb. Fi’l-yevmi’l-hâmis min Recebi’l-mürecceb li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Diğer İbrahim Çelebi b. Mehmed, Ali b. Bâli, Diğer Ali b. Nazif, Yahya Çelebi b. Ahmed.

(BAB54 - cilt: 20, sayfa: 309 - Hüküm no: 369 - Orijinal metin no: [63a-2])﻿

﻿

﻿

370. Hüküm

Yeniçeriler 57. Oda Vakfı muhasebesinin görülmesi

Hilâl-i sütûrda mastûr olan husûsun mahallinde tahrîrini iltimâs etmeğin, savb-ı şer‘-i münîrden es-Seyyid Mehmed Efendi irsâl olunup, ol dahi dergâh-ı âlî yeniçerilerinin elli yedinci cemâ‘atine mahsûs odaya varıp odabaşı olan Ebûbekir b. İsa’nın sâkine olduğu odada zeyl-i kitâbda muharrerü’l-esâmi udûl-i müslimîn ve sikāt-ı muvahhidîn huzûrlarında akd-i meclis-i şer‘-i nebevî eyledikde, oda-i mezbûrenin evkāfına bi’l-fi‘il mütevellî olan merkūm el-Hâc Ahmed Odabaşı meclis-i ma‘kūd-ı mezbûrda, vakf-ı mezbûru bin doksan iki senesinde mütevellîsi olan Arslan Odabaşı ile yine târih-i mezkûrda kâtibi olan umdetü’s-sulehâ’i’s-sâlikîn eş-Şeyh Ömer Efendi b. eş-Şeyh İsâ mahzarlarında bi’t-tevliye ikrâr-ı tâm ve takrîr-i kelâm edip, târih-i mezkûrda oda-i mezkûra yoldaşları Selânik muhâfazasına me’mûr olup gittiklerinde, vakf-ı mezbûrun musakkafâtından beynimizde ma‘lûm bir yoğurtçu kârhânesi ile elli aded hayyât dükkânlarının mecmû‘unun icâreleri beher şehr bin yetmiş akçe olup, icârât-ı mezbûreyi cem‘ ve tahsîle ve taraf-ı vakfa îsâle cümle oda ihtiyârları ma‘rifeti ile kâtib-i mezbûr eş-Şeyh Ömer Efendi vekîl olup, târih-i mezkûrdan bin doksan dokuz senesi Muharremi’ne gelince mârru’z-zikr kârhâne ile dekâkîn-i mezbûreden cem‘ ve tahsîl eylediği seksen dört bin dört yüz doksan akçeyi taraf-ı vakf için mütevellî-i sâbık olan mezbûr Arslan odabaşıya def‘ ve teslîm, ol dahi vakf-ı mezbûr için yedimden ba‘de’l-kabz işbu hüccet-i şer‘iyye nâtıka olduğu üzre icârât-ı vakf-ı mezbûreden zimmetinde bir akçe ve bir habbe kalmayıp, lâkin târih-i mezbûrda oda-i mezkûrenin neferâtı hâzır bulunmamağın, yine tekrâr bin doksan iki senesinden bin doksan dokuz senesi Muharremi gurresine gelince mûmâ-ileyh eş-Şeyh Ömer Efendi icârât-ı mezkûreden bi’l-vekâle cem‘ ve tahsîl eylediği akçelerin beynimizde muhâsebesi görüldükde, bi’t-tamâm taraf-ı vakfa îsâl edip yedinde ve kıbelinde bir akçe ve bir habbe kalmadığı cümle neferâtımız ve ihtiyârlarımız beynlerinde zâhir ve müte‘ayyin oldukdan sonra mûmâ-ileyh eş-Şeyh Ömer Efendi ile mütevellî-i sâbık mezbûr Arslan odabaşı her biri kendi mâllarından alâ sebîli’t-teberru‘ elli guruş ki, cem‘an yüz guruş hâlâ ben mütevellî olmağla cümle ihtiyârlar ma‘rifetiyle bana def‘ ve teslîm, ben dahi vakf-ı mezbûr için mezbûrândan ahz u kabz eyledim. Min ba‘d yedlerinde mâl-ı vakf-ı mezbûrdan ve icârâtdan bir akçe ve bir habbe bâkī kalmamışdır ve husûs-ı mezbûra müte‘allika onlar ile vechen mine’l-vücûh ve sebeben mine’l-esbâb da‘vâ ve nizâ‘ımız yokdur dedikde, gıbbe’t-tasdîki’l-mu‘teberi’l-vicâhî vâki‘ hâli mezbûr es-Seyyid Mehmed Efendi mahallinde ketb ve tahrîr, ba‘dehû ma‘an irsâl olunan Çukadâr Mustafa Beşe b. Süleyman ve Mehmed b. Ahmed b. Ahmed ile meclis-i şer‘a gelip vukū‘u üzre inhâ ve takrîr etmeğin, mâ vaka‘a bi’t-taleb ketb olundu. Fî evâili Cumâdelâhire sene 1102.

Şuhûdü’l-hâl: Mataracı Mehmed Beşe b. Hasan, Ömer Beşe b. Mustafa, Hasan Beşe b. Abdullah, Süleyman Beşe b. Abdullah, Mehmed Beşe b. Mustafa.

(BAB54 - cilt: 20, sayfa: 310 - Hüküm no: 370 - Orijinal metin no: [63b-1])﻿

﻿

﻿

371. Hüküm

Fâtıma bt. Mustafa ile Hasan Beşe b. Mahmud arasında sulh olması

Mahrûse-i Galata’ya tâbi‘ Tophâne’de sâkine Fâtıma bt. Mustafa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, işbu bâ‘isü’l-kitâb Hasan Beşe b. Mahmud nâm râcil mahzarında ikrâr-ı tâm ve takrîr-i kelâm edip, mezbûr Hasan Beşe zimmetinde cihet-i karz-ı şer‘îden yüz yetmiş esedî guruş hakkım olup, meblağ-ı mezbûru taleb ve da‘vâ eylediğimde beynimizde münâza‘ât-ı kesîre cereyân etmişdi. El-hâletü hâzihî muslihûn tavassut edip da‘vâ-yı mezkûrumdan mezbûr Hasan Beşe ile beynimizde kırk guruş üzerine akd-i musâlaha olundukda, ben dahi sulh-ı mezbûru kabûl ve bedel-i sulh olan meblağ-ı mezbûr kırk guruşu yedinden alıp kabz edip ziyâdeye ve sâir ahz ve i‘tâya müte‘allika cemî‘ da‘vâdan mezbûr Hasan Beşe’yi ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d mezbûr ile da‘vâ ve nizâ‘ım kalmadı dedikde, gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire sene 1102.

Şuhûdü’l-hâl: Ahmed Çelebi b. el-Hâc Mahmud, Mustafa Beşe b. Oruç, İbrahim Çelebi b. Ahmed, İbrahim Çelebi b. Mehmed ve gayruhüm.

(BAB54 - cilt: 20, sayfa: 311 - Hüküm no: 371 - Orijinal metin no: [63b-2])﻿

﻿

﻿

372. Hüküm

Mehmed b. Abdullah ait evin varislerine intikali

Mahmiye-i İstanbul’da Hoca Hayreddin mahallesinde sâkine iken bundan akdem vefât eden Dülger Mehmed b. Abdullah’ın verâseti, sulbî kebîr oğulları Ahmed ve Osman ve Sâlih ve Sefer ve el-Hâc Mehmed ile sulbiye kızları Meryem ve Ümmühâni’ye münhasıra olup, ba‘dehû mezbûre Ümmühâni Hâtun mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd binâsı mülk ve arsası mahalle-i mezbûre câmi‘i evkāfına ayda altmış akçe icâre-i müeccelesi olan menzilden hisse-i şâyi‘asın kız karındaşı mezbûre Meryem Hâtun’a beynlerinde ma‘lûm semen-i medfû‘a bey‘ ve teslîm, ol dahi iştirâ ve tesellüm ve kabûl eylediğinden sonra mezbûre Meryem Hâtun dahi fevt olup, verâseti sulbî kebîr oğlu Mustafa Çelebi’ye münhasıra olduğu şer‘an zâhir ve mütehakkik oldukdan sonra işbu bâ‘isü’l-kitâb mezbûr Mustafa Çelebi meclis-i şer‘-i şerîf-i enverde, vakf-ı mezbûr mütevellîsi olan işbu Abdülkerim hâzır olduğu hâlde el-Hâc Mehmed b. Abdullah nâm kimesne mahzarında üzerine da‘vâ ve takrîr-i kelâm edip, mârru’z-zikr [64a] menzilden vâlidem müteveffât-ı mezbûrenin altı sehimden bir sehim hisse-i şâyi‘ası irsen bana intikāl etmekle, mezbûr el-Hâc Mehmed bi gayri hak zabt ve tasarruf eder, hâlâ suâl olunup kasr-ı yedine ve menzili mezkûrun altı sehimden bir sehmi vâlidem müteveffât-ı mezbûre Meryem’den bana intikāl eden hisse-i şâyi‘amı teslîme mezbûr el-Hâc Mehmed’e tenbîh olunmak matlûbumdur dedikde, gıbbe’s-suâl mezbûr el-Hâc Mehmed cevâbında, kaziyye minvâl-i muharrer üzre olup bi tav‘ıhî ikrâr ve i‘tirâf etmeğin, mûcebince mezbûr el-Hâc Mehmed’in kasr-ı yedine ve menzili mezkûrun altı sehimden bir sehim hissesin müdde‘î-i mezbûr Mustafa Çelebi’ye taslîte ba‘de’l-hükm ve’t-tenbîh, mâ vaka‘a bi’t-taleb ketb olundu. Fî gurre-i Cumâdelâhire sene 1102.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ali Çelebi b. Bâli, Mustafa b. Şaban ve gayruhüm.

(BAB54 - cilt: 20, sayfa: 311 - Hüküm no: 372 - Orijinal metin no: [63b-3])﻿

﻿

﻿

373. Hüküm

Ali b. Abdullah’ın Hacı Mehmed b. Süleyman ve Hasan’a olan borcunu varislerine ödemesi

Mahmiye-i İstanbul’da el-Hâc Muhyiddin mahallesinde sâkin iken bundan akdem vefât eden el-Hâc Mehmed b. Süleyman’ın verâseti, kebîr oğlu diğer Süleyman’a ve kebîre kızı Emine’ye münhasıra olup ve müteveffâ-yı mezbûrun ticâretde şerîki iken vefât eden Hasan b. Hüseyin nâm kimesnenin dahi verâseti oğlu Hüseyin Çelebi’ye münhasıra olduğu mütehakkik oldukdan sonra mezbûr Hüseyin Çelebi asâleten ve mezkûr Süleyman dahi kendi tarafından asâleten ve kız karındaşı merkūme Emine’nin vekîl-i müsecceli olmağla vekâleten meclis-i şer‘-i şerîfde, Ali b. Abdullah nâm kimesne mahzarında her biri üzerine da‘vâ ve takrîr-i kelâm edip, şerîkler iken vefât eden mûrislerimiz mezbûrân Hasan ve el-Hâc Mehmed’in temessük nâtık olduğu üzre mezbûr Ali zimmetinde beynlerinde ma‘lûm kereste bahâsından yirmi bin dokuz yüz akçe hakları olup, kable’l-ahz ikisi dahi vefât edip meblağ-ı mezbûr vech-i meşrûh üzre bize intikāle etmekle, suâl olunup meblağ-ı mezbûrun alıverilmesi matlûbumdur dediklerinde, gıbbe’s-suâl mezbûr Ali cevâbında, fi’l-hakīka müteveffân-ı mezbûrâna mârru’z-zikr kereste bahâsından el-ân yirmi bin dokuz yüz akçe zimmetinde deyni olup ve mezbûrûnun vârisleri dahi ikrâr ve i‘tirâf etmeğin, alâ mûcebi ikrârihî temessük nâtık olduğu üzre meblağ-ı mezbûr yirmi bin dokuz yüz akçeyi müdde‘iyân-ı mezbûrâna edâ ve teslîme merkūm Ali’ye tenbîh olunmağın, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Ömer Çelebi b. ( ), Mehmed Çelebi b. ( ), Ali Çelebi, Derviş Beşe ve gayruhüm.

(BAB54 - cilt: 20, sayfa: 312 - Hüküm no: 373 - Orijinal metin no: [64a-1])﻿

﻿

﻿

374. Hüküm

Ebûbekir b. Abdullah’ın kaybolan kölesi hususundaki iddiasının reddi

Mahmiye-i İstanbul’da Aksaray kurbunda sâkin Ebûbekir b. Abdullah nâm kimesne meclis-i şer‘-i şerîf-i enverde, dergâh-ı âlî yeniçerilerinin Atmeydanı kasablarından Yorgi v. Panayot nâm zımmî muvâcehesinde üzerine da‘vâ ve takrîr-i kelâm edip, tahmînen on dört yaşlarında ve yüz guruş kıymetli Lehiyyü’l-asl Mehmed b. Abdullah nâm abd-i memlûküm târih-i kitâbdan iki ay mukaddem mülkümden ibâk etmekle, mezbûr Yorgi ahz ve tağyîb etmekle, hâlâ suâl olunup mûceb-i şer‘îsi icrâ olunmak matlûbumdur dedikde, gıbbe’s-suâl ve akībe’l-inkâr müdde‘î-i mezbûrdan müdde‘âsına mutâbık beyyine taleb olundukda, ityân-ı beyyine için istimhâl etmeğin, mehl-i şer‘î ile imhâl olunup, müddet-i mehil münkaziye olup, ityân-ı beyyineden aczi mütehakkik oldukdan sonra istihlâf etmeğin, fi’l-hakīka müdde‘î-i mezbûrun ibâk edip tahmînen on dört yaşında olan Lehiyyü’l-asl Mehmed b. Abdullah nâm abd-i memlûkünü ahz ve ihfâ ve yâhud âhara bey‘ ile tağyîb eylemediğine* merkūm Yorgi’ye yemîn teklîf olundukda, ol dahi hasbe’l-mes’ûl yemîn billâhi’llezî enzele’l-incîle alâ İsâ -aleyhi’s-selâm-etmeğin, mûcebiyle müdde‘î-i mezkûr bilâ-beyyine bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-ışrîn min Cumâdelâhire sene 1102.

Şuhûdü’l-hâl: Sâlih Çelebi, Ahmed Çelebi b. Ahmed, İsmail Çelebi b. Mustafa, Çavuş Mehmed Çelebi b. Derviş, İbrahim Çelebi b. Ahmed.

(BAB54 - cilt: 20, sayfa: 313 - Hüküm no: 374 - Orijinal metin no: [64a-2])﻿

﻿

﻿

375. Hüküm

Hatice bt. Hacı Süleyman’ın Mehmed Çelebi b. İvaz’dan muhâlaa yoluyla boşanması

Dârü’l-hilâfeti’l-aliyye Kostantıniyye el-mahmiye mahallâtından Kürkçübaşı mahallesi sâkinelerinden olup, zâtını ma‘rifet-i şer‘iyye ile ârifân olan mahalle-i mezkûre imâmı Hasan Efendi b. Şaban ve müezzin Mehmed Çelebi b. Mehmed ta‘rîfleriyle mu‘arrefe olan Hatice bt. el-Hâc Süleyman nâm hâtun meclis-i şer‘-i şerîf-i enverde, zevc-i mutallıkı işbu sâhibü’l-kitâb Mehmed Çelebi b. İvaz mahzarında bi tav‘ihâ ikrâr-ı tâm ve takrîr-i kelâm edip, zevcim mezkûr Mehmed Çelebi zimmetinde mütekarrir ve ma‘kūdun aleyh olan iki bin altı yüz akçe mehr-i müeccelimden ve nafaka-i iddet-i mu‘ayyene-i ma‘lûmemden fâriğa olup ve me’ûnet-i süknâm dahi kendi üzerime olmak üzre zevcim mezkûr Mehmed Çelebi ile muhâla‘a-i sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Hasan Efendi b. Şaban el-imâm, Mustafa Çelebi b. Mehmed, Mehmed Çelebi b. Ahmed el-müezzin, Ali Beşe b. İbrahim, Mumcu Mehmed Beşe b. Ahmed, Yunus Beşe b. Hasan, Mehmed Çelebi b. Musa, İbrahim Çelebi Mehmed.

(BAB54 - cilt: 20, sayfa: 313 - Hüküm no: 375 - Orijinal metin no: [64a-3])﻿

﻿

﻿

376. Hüküm

Sâime bt. Hasan’ın vasiyeti

Mahmiye-i İstanbul’da Karabaş mahallesinde sâkine Sâime bt. Hasan nâm hâtun tarafından husûs-ı âti’l-beyâna vekîl olduğu zâtını ârifân İbrahim b. Osman ve Ramazan Odabaşı b. Osman şehâdetleriyle sâbit olan Müezzin Abdullah Çelebi b. Ramazan nâm kimesne meclis-i şer‘-i şerîf-i enverde, mezkûre Sâime’nin oğulluğu işbu bâ‘isü’l-kitâb Yusuf Bey b. Osman nâm kimesne mahzarında bi’l-vekâle ikrâr ve takrîr-i kelâm edip, müvekkilem mezbûre Sâime Hâtun eşyâ-i memlûkesinden beş dokuma yasdık ve bir beledî döşek ve üç köhne yorgan ve iki minder gılâfı ve iki yan keçesi ve iki köhne kaliçe ve bir köhne alaca kilim ve üç tencere ma‘a kapak ve iki sahan ve bir baklava tepsisi ve iki tâbe ve iki güğüm ve iki kefgir ve iki keçe ve iki ayaklı sandık ve kırk iki dirhem bir sîm ön kuşak ve bir sandal kaplı sincab kürk ve bir neftî zenne ferâcesi ve bir beylik ferâce ve bir tuç havan ve bir sandal kaftanı bi safka-i vâhide mezbûre Yusuf Bey’e zikri âtî vesâyâsını tenfîzde vasiyy-i muhtârı olan işbu hâzır bi’l-meclis Mehmed Çelebi b. el-Hâc Abdülmümin yedime yirmi guruşa bey‘-i kat‘î ile bey‘ ve teslîm, ol dahi vech-i muharrer iştirâ ve tesellüm ettiğinden sonra semeni olan meblağ-ı mezbûr yirmi guruşu vasiyy-i mezbûr Mehmed Çelebi mezbûr Yusuf Bey’den merkūme Sâime’nin emriyle ahz u kabz edip, eşyâ-i mezbûre mezbûr Yusuf Bey’in mülk-i müşterâsı oldukdan sonra merkūme Sâime Hâtun şöyle vasiyyet eyledi ki, mezbûr Mehmed Çelebi makbûzu olan meblağ-ı mezbûr yirmi guruşdan sünnet-i seniyye üzre techîz ve tekfîn ve levâzım-ı defnime kifâyet mikdârı sarf olunup, yine mârru’z-zikr yirmi guruşdan üç yüz bir akçesi iskāt ve salât ve kefâret-i savm için verilip ve eyyâm-ı mübârekede tabh olunup rûhum için it‘âm oluna deyu vasiyyet ve tenfîzine mezbûr Mehmed Çelebi’yi vasiyy-i muhtâr [nasb], ol dahi kabûl edip, bâkī her ne mâlım kalır ise yine mezbûr Yusuf Bey’in olsun deyu vasiyyet ve ol dahi kabûl eyledi dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Abdülkādir Efendi b. Şaban el-imâm, Musa Beşe b. Osman, İbrahim Çelebi b. Osman, Durmuş ( ) el-imâm, Abdi Çelebi el-müezzin.

(BAB54 - cilt: 20, sayfa: 314 - Hüküm no: 376 - Orijinal metin no: [64b-1])﻿

﻿

﻿

377. Hüküm

Ayşe Hatun’un vakfettiği evin tamiri için yapılan masrafların keşfi

Husûs-ı âti’z-zikrin mahallinde keşf ve tahrîri için fermân-ı âlî sâdır olmağın, imtisâlen-lehû me’zûnen savb-ı şer‘den irsâl olunan İbrahim Efendi b. Mehmed el-Hamîdî hâssa mi‘mârlardan Mustafa Halîfe b. Dede Mehmed ve Ali Halîfe b. Abdullah ile mahmiye-i İstanbul’da Seydî Ömer mahallesinde vâki‘ Şaban Efendi b. Hasan’ın menziline varıp, zeyl-i vesîkada muharrerü’l-esâmi müslimîn huzûrlarında akd-i meclis-i şer‘-i nebevî eyledikde, mezbûr Şaban Efendi meclis-i ma‘kūd-ı mezbûrda ber vech-i âtî vakıf menzile mütevellî olan eş-Şeyh Mustafa Efendi mahzarında takrîr-i kelâm ve bast-ı merâm edip, merhûme Ayşe Hâtun nâm sâhibü’l-hayrın rûhu için külle yevm üç İhlâs-ı şerîf tilâveti için süknâsı sulehâya vakf ve şart eylediği işbu bir tarafdan Hüseyin Efendi mülkü ve bir tarafdan Serâsercibaşı Abdullah Ağa mülkü ve bir tarafdan Esirci Mustafa Beşe mülkü ve bir tarafdan tarîk-i âm ile mahdûd büyût-ı adîdeyi müştemil menzil, ber vech-i muharrer tevcîh-i hâkimü’ş-şer‘le bana tevcîh olunup, lâkin menzili mezbûr mürûr-ı eyyâm ile müşrif-i harâb olmağla, bundan akdem mütevellî-i mezbûrun izin ve ma‘rifetiyle menzili mezbûrda işbu tahtânî oda ve kenîf ve sofa ve duvar üzerinde vâki‘ tahta perde ve sâir mevâzi‘-i müte‘addideyi mâlımla mülküm olmak üzre nefsimçün binâ etmekle, hâlâ masrûfum mütevellî-i mezbûrun muvâcehesinde keşf ve tahmîn-i sahîh ile tahmîn ve takvîm olunmak matlûbumdur dedikde, gıbbe’t-tasdîki’ş-şer‘î kaziyye minvâl-i muharrer üzre olduğu ba‘de’l-mu‘âyene ve’l-müşâhede mi‘mârân-ı mezbûrân mârru’z-zikr tahtânî odanın müceddeden çam tahtasından tavanını mesâha ettiklerinde, tûlen sekiz zirâ‘ arzan altı zirâ‘ bi hesâb-ı terbî‘î kırk sekiz zirâ‘ olup, zirâ‘ı yirmişer akçeden bin iki yüz akçe ve yine bi hesâb-ı mezbûr kırk sekiz zirâ‘ tahta döşemenin zirâ‘ı otuzar akçeden bin dört yüz kırk akçe ve bir mükemmel musandıra ma‘a dolap beş yüz akçe ve on iki zirâ‘ tahta perde iki yüz kırk akçe ve üç aded sırça çam duvar üç yüz akçe ve yine bi hesâb-ı mezbûr elli dört zirâ‘ taşı atîk taşı duvarın zirâ‘ı yirmi beşer akçeden bin üç yüz elli akçe ve üç aded raf tahtası doksan akçe ve yine bi hesâb-ı mezbûr kırk zirâ‘ ve yine duvarın zirâ‘ı otuz akçeden bin iki yüz akçe ve yine bi hesâb-ı mezbûr duvar üzerinde vâki‘ elli bir zirâ‘ zirâ‘ı yirmişer akçeden bin yirmi akçe ve yine kenîfi müceddeden yirmi dört zirâ‘ taşı kuyunun zirâ‘ı ellişer akçeden bin iki yüz akçe ve yine kenîfde yedi aded künk yetmişer akçe ve yine fevkānî sofa ve kenîfde yetmiş bir zirâ‘ kapağın yüz seksen akçe ve yine sofada mahlût tahta döşeme otuz iki zirâ‘ olmağla yedi yüz akçe ve yine nîm şişeli altı zirâ‘ kafesi yüz seksen akçe ve yine bi hesâb-ı mezbûr yirmi altı zirâ‘ yağmurluk için tahta perde üç yüz doksan akçe ve yine bi hesâb-ı mezbûr tahta kaplama perde yirmi iki zirâ‘ olmağla zirâ‘ı yirmişer akçeden dört yüz kırk akçe ve sâir mevâzi‘-i müte‘addide meremmât-ı lâzıme dört yüz akçe min haysü’l-mecmû‘ on üç bin iki yüz seksen akçeye bâliğ olup, meblağ-ı mezbûrdan noksana ebniye-i mezbûre vücûda gelmek mümkün değildir deyu mi‘mârân-ı mezbûrân ile sâir ebniye ve sukūf ahvâline ıttılâ‘-ı tâm ı olan bî-garaz müslimîn icmâ‘ ve ittifâk ettiklerinden sonra vâki‘ hâlî mevlânâ-yı mezbûr mahallinde ketb ve tahrîr, ba‘dehû ma‘an irsâl olunan İsmail b. Mustafa ve Mehmed b. Mustafa ile meclis-i şer‘a gelip [65a] alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Cumâdelâhire sene 1102.

Şuhûdü’l-hâl: El-Hâc Veli Çelebi b. Süleyman, Kayyum Ahmed Halîfe b. Mehmed, Mustafa Çelebi b. Süleyman, Hasan Bey b. Ramazan, Hüseyin Ağa b. Abdullah, Mehmed Efendi b. Mehmed el-imâm, Mustafa Ağa b. Hüseyin, Mehmed Ağa b. Mustafa, Receb Çelebi b. İbrahim.

(BAB54 - cilt: 20, sayfa: 315 - Hüküm no: 377 - Orijinal metin no: [64b-2])﻿

﻿

﻿

378. Hüküm

Şaban b. Hasan b. Bedreddin tasarrufundaki Hafsa Hatun Vakfı’na ait evin tamiri

Husûs-ı âti’z-zikrin mahallinde keşf ve tahrîri için fermân sâdır olmağın, imtisâlen-leh taraf-ı şer‘den me’zûnen irsâl olunan İbrahim Efendi b. Mehmed el-Hamîdî hâssa mi‘mârlardan Dede Mehmed Halîfe b. Abdullah ve diğer Mehmed Halîfe b. Abdullah ile mahmiye-i İstanbul’da Suhte Sinan mahallesinde sâkin iken bundan akdem vefât eden Şaban b. Hasan b. Bedreddin’in menziline varıp, zeyl-i kitâbda muharrerü’l-esâmi müslimîn huzûrunda akd-i meclis-i şer‘-i nebevî eyledikde, müteveffâ-yı mezbûrun veresesi zevce-i metrûkesi Râbia bt. Receb nâm hâtun ile sulbî oğlunun oğlu Mustafa’ya münhasıra olduğu şer‘an zâhir ve mütehakkik oldukdan sonra mezbûrân Râbia ve Mehmed meclis-i ma‘kūd-ı mezbûrda merhûme Hafsa Hâtun Vakfı’nda mütevellî olan Osman Efendi b. eş-Şeyh İsâ mahzarında her biri ikrâr ve takrîr-i kelâm edip, gallesi mahalle-i mezbûr imâmı olanlara vâkıfe-i mezbûrenin vakfı olup mahalle-i mezbûrda vâki‘ iş bu iki tarafdan Nüzül Emîni Süleyman Ağa’nın tasarrufunda olan menzil ve bir tarafdan ba‘zan küttâbdan Mustafa Halîfe ve ba‘zan bizim tasarrufumuzda olan menzil ve bir tarafdan tarîk-i âm ile mahdûd büyût-ı adîdeyi müştemil vakıf menzil, mûrisimiz müteveffâ-yı mezbûrun hayâtında icâre-i mu‘accele ve yevmî bir akçe ücret müeccele ile taht-ı tasarrufunda olup, lâkin menzili mezbûr mürûr-ı eyyâm ile müşrif-i harâb olmağla müteveffâ-yı mezbûr vakf-ı mezbûr mütevellîsi izin ve ma‘rifetiyle icâre-i mu‘accelesine mahsûb olmak üzre kendi mâlıyla menzili mezbûrda işbu iki bâb fevkānî oda ve dehliz ve bir bâb tahtânî oda ve kenîf binâ ve ihdâs ve ancak sekenesine mutasarrıf olmağla masrûfunu kable’l-istîfâ bilâ-veled fevt olmağla, menzili mezbûr taraf-ı vakfa âid olmağın menzili mezbûrun ebniye-i müşâhede-i mezkûresini ba‘de’l-isbât mi‘mârân-ı mezbûrân keşf ve mesâha ve tahmîn ettiklerinde, tûlen dokuz zirâ‘ kadden beş zirâ‘ bi hesâb-ı terbî‘î kırk beş zirâ‘ taş duvarın ve zirâ‘ı altmış akçeden iki bin yedi yüz akçe ve yine bi hesâb-ı mezbûr yüz on zirâ‘ dolma duvarın zirâ‘ı otuz akçeden üç bin üç yüz akçe ve iki aded çıkrıkçı işi pencere yüz altmış akçe ve bir sâde kapı seksen akçe ve on zirâ‘ köhne döşeme yüz elli akçe ve yine on zirâ‘ köhne tavan yüz elli akçe ve bir nerdübân üç yüz akçe ve bir tunc direği yüz elli akçe ve ber vech-i tahmîn bir köhne kenîf iki yüz akçe ve yine fevkānî iki bâb odada seksen zirâ‘ sakfın zirâ‘ı otuz akçeden iki bin dört yüz akçe ve bi hesâb-ı mezbûr sukūfu boyalı seksen zirâ‘ tavanın zirâ‘ı yirmi beş akçeden iki bin akçe ve yine seksen zirâ‘ tahta döşeme iki bin akçe ve yine yüz altmış zirâ‘ dolma duvarın zirâ‘ı otuz akçeden dört bin sekiz yüz akçe ve iki kemerli sâde kapı üç yüz akçe ve iki aded musandıra sekiz yüz akçe dört aded pencere ma‘a kanat altı yüz akçe ve on beş zirâ‘ arak tahtası üç yüz akçe ve altı aded cam duvar billur üç yüz altmış akçe ve iki aded mükemmel ocak altı yüz akçe ve yine kepenk üzerine üç zirâ‘ tahta döşeme kırk beş akçe ve sekiz zirâ‘ kirpiden saçak iki yüz kırk akçe ki min haysü’l-mecmû‘ yirmi bir bin altı yüz otuz beş akçeye bâliğ olup, meblağ-ı mezbûrdan ba‘de’t-tahmîn altı bin akçesi nakzı için ihrâc olundukdan sonra ehl-i vukūfdan zeyl-i vesîkada muharrerü’l-esâmi müslimîn ihbârlarıyla sekiz senede menzili mezbûrun ecr-i misli yevmî beş akçeden on dört bin dört yüz akçeye bâliğ olup, yevmî birer akçe müeccelesi sekiz senede taraf-ı vakfa edâ olunmakla sekiz senede yevmî dörder akçeden on bir bin beş yüz yirmi akçesi istîfâ olunduğu şer‘an zâhir ve mütebeyyin oldukdan sonra istîfâ olunmayan dört bin yüz on beş akçeyi taraf-ı vakıfdan bize edâya mütevellî-i mezbûra ba‘de’t-tenbîh, mütevellî merkūm dahi ber vech-i mezbûr istîfâ olunmayan meblağ-ı mezbûr dört bin yüz on beş akçeyi bi’t-tamâm bize def‘ ve teslîm, biz dahi ahz u kabz edip menzili mezbûrda alâka ve medhalimiz kalmamışdır dediklerinde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde keşf ve tahrîr, ba‘dehû ma‘an irsâl olunan İsmail b. Mustafa ve Hüseyin b. Halil ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Abdullah Çelebi b. Ahmed, el-Hâc Hüseyin b. Ömer, Mehmed Ağa b. el-Hâc Ahmed, Mehmed Çelebi b. Receb, Arpacı Ahmed b. Mehmed, Mehmed b. Receb, Sefer b. Şaban, Müezzin Mustafa Çelebi b. Osman, İbrahim Çelebi b. el-Hâc Mehmed.

(BAB54 - cilt: 20, sayfa: 316 - Hüküm no: 378 - Orijinal metin no: [65a-1])﻿

﻿

﻿

379. Hüküm

Yani v. Pavle’nin terekesinden gemi hissesinin satılması

Mahrûse[-i Galata]’da Balıkpazarı kurbunda sâkine iken bundan akdem hâlik olan Yani v. Pavle nâm zımmînin verâseti, zevce-i metrûkesi Akanda bt. Todori nâm nasrâniye ile sulbî oğulları Pavlo ve Todori ve Preşkova ve Yani’ye münhasıra olduğu mütehakkik oldukdan sonra merkūme Akanda ba‘de’t-ta‘rîfi’l-mu‘teber kendi tarafından asâleten ve oğulları sıgār-ı mezbûrûnun tesviye-i umûrlarına kıbel-i şer‘den mansûbe vasîsi olmağla vesâyeten meclis-i şer‘-i şerîf-i enverde, bâ‘isü hâze’l-kitâb el-Hâc Hasan b. Abdullah nâm kimesne mahzarında ikrâr-ı tâm ve takrîr-i kelâm edip, yirmi dört zirâ‘ şayka ta‘bîr olunur beynimizde ma‘lûme sefînenin on sehimden iki sehim şâyi‘ını, işbu hâzır bi’l-meclis el-Hâc Mehmed Ağa b. Mahmud’un ve bir sehim dahi işbu el-Hâc Hicâzî mülkü olup mezbûr el-Hâc Mehmed Ağa kendinin iki sehimden bir sehim şâyi‘ini bundan akdem zevcim hâlik-i mezbûr Yani’ye yedi yüz guruş semen-i makbûza bey‘ ve teslîm ve üç sene mukaddem semenini dahi ahz u kabz ettiğinden sonra mezbûr Yani hâlik olmağla, vech-i muharrer üzre mârru’z-zikr sefînenin üç sehimden mülk-i müşterâsı olan bir sehim-i şâyi‘ini bana ve sıgār-ı mezbûrdan irsen intikāl edip ve sıgār-ı mezbûrûnun hisselerini bey‘ her vechile enfa‘ ve evlâ olduğu mütehakkik olmağla, mülk-i mevrûsumuz olan sâlifü’z-zikr bir sehm-i şâyi‘i ba‘de’n-nizâ‘ ve’l-müzâyede ve inkıtâ‘u’r-rağbe semen-i mislinden vakt-i bey‘de ezyed beş yüz beş guruşa mezbûr el-Hâc Hasan üzerinde karâr [65b] ve ziyâde ile tâlib-i âhar zuhûr etmemekle mezbûr el-Hâc Hasan’a asâleten ve vesâyeten tarafeynden îcâb ve kabûlü hâvî şurût-ı müfsideden ârî mezbûrûn el-Hâc Mehmed Ağa ve Hicâzî’nin huzûrlarında ba‘de’l-iştirâ edâ ve teslîm, semeni olan meblağ-ı mezbûr beş yüz beş guruşu huzûr-ı müslimînde bana teslîm, ben dahi bi’l-asâle ve bi’l-vesâye ahz u kabz eyledim. Ba‘de’l-yevm zikr olunan sefîneden ber vech-i muharrer mülk-i mevrûsumuz olan bir sehim şâyi‘-i mezkûr mesfûr el-Hâc Hasan’ın mülk-i müşterâsı olup ve sıgār-ı mezbûrûnun alâka ve medhali kalmamışdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Cumâdelâhire sene 1102.

Şuhûdü’l-hâl: Fahrü’l-akrân Ali Ağa b. ( ) çavuşân, Hasan Efendi İmâm-ı Hocapaşa, Yazıcı Yakub Çelebi, el-Hâc Mehmed Çavuş, el-Hâc Süleyman, Mehmed b. Şaban.

(BAB54 - cilt: 20, sayfa: 317 - Hüküm no: 379 - Orijinal metin no: [65a-2])﻿

﻿

﻿

380. Hüküm

Ahmed Çelebi b. Sinan ile Mustafa b. Mehmed’in, menzil ve arsa hisselerini Mehmed b. Derviş’e satmaları

Mahmiye-i İstanbul’da Kasab Timurhan mahallesinde sâkine iken bundan akdem vefât eden Emine Hâtun bt. Mehmed’in verâseti, zevc-i metrûku Ahmed Çelebi b. Sinan’la sadriye sagīre kızı Meryem bt. Mustafa ve li ebeveyn ammi oğlu Mustafa Efendi b. Mehmed’e münhasıra olduğu şer‘an mütehakkik oldukdan sonra mezbûrân Ahmed Çelebi ve Mustafa Efendi meclis-i şer‘-i şerîf-i enverde, işbu bâ‘isü’l-kitâb Mehmed Efendi b. Derviş Ağa mahzarında ikrâr-ı tâm ve takrîr-i kelâm edip, arsası merhûm Pîrî Paşa Vakfı’na senede üç yüz altmış akçe mukāta‘ası olup ve ebniyesi mûrisemiz müteveffât-ı mezbûretânın mülkü olmağla nısfı ikimize ve nısfı sagīre-i mezbûre Meryem’e irsen isâbet edip, mahalle-i mezbûrede vâki‘ bir tarafdan Osman Bey b. Mehmed mülkü ve bir tarafdan müteveffât-ı mezbûrenin âhar mülkü ve bir tarafdan sed ve bir tarafdan tarîk-i âmla mahdûd olan menzilin cümle ebniyesi muhterika olup, ancak taş duvarları ve enkāz-ı bahçe kalmışidi. Hâlen arsa-i mezbûre müştemil olduğu mülk taş duvar ve sâir enkāz-ı mu‘ayyene-i ma‘lûmenin bize isâbet eden nısfını, bi cümleti’t-tevâbi‘ ve’l-levâhık bey‘-i bâtt-ı kat‘î ile mezbûr Mehmed Efendi’ye iki yüz elli guruşa bey‘ ve temlîk ve teslîm, ol dahi iştirâ ve temellük ve tesellüm ettikden sonra semeni olan meblağ-ı mezbûr iki yüz elli esedî guruş cihet-i karz-ı şer‘îden merkūm Mehmed Efendi’ye vâcibü’l-edâ zimmetimizde deynimiz olan iki yüz elli esedî guruşa takās, ol dahi mukāssa ve kabûl edip ve arsa-i mezbûresini izn-i mütevellîyle merkūm Mehmed Efendi’ye meccânen ferâğ ve tefvîz eyleyip, ol dahi müfevvaz ve kabûl eyledi. Ba‘de’l-yevm mülk olan cümle enkāz ve duvarlardan bize isâbet eden nısfı merkūm Mehmed Efendi’nin mülk-i müşterâsı ve arsası hakk-ı müfevvazı olmuşdur. Bizim aslâ alâka ve medhalimiz kalmamışdır dediklerinde, gıbbe’t-tasdîki’l-vicâhî mâ vaka‘a bi’t-taleb ve’l-ibtigā ketb ve imlâ olundu. Fi’l-yevmi’s-sâdis aşer min Cumâdelâhire li sene isneteyn ve mi’e ve elf.

Şuhûdü’l-hâl: Abdülhalim Efendi b. Abdurrahman Efendi, el-Hâc Hüseyin Çelebi b. İbrahim, el-Hâc Abbas b. Yahya, Halil Çelebi b. Mehmed, İbrahim Çelebi b. Ahmed.

(BAB54 - cilt: 20, sayfa: 318 - Hüküm no: 380 - Orijinal metin no: [65b-1])﻿

﻿

﻿

381. Hüküm

Şerbetçi esnafından Mustafa b. Murad ve Yuvan v. Hıram ve sâirlerin içkili şerbet imâl etmemeleri

Mahmiye-i İstanbul’da vâki‘ şerbetçi tâifesinin kethüdâları Mustafa Çelebi b. Abdullah Ve yiğitbaşıları Ali Beşe b. Mustafa ve ihtiyârlarından el-Hâc Mustafa b. Halil ve Mehmed Çelebi b. Ömer ve Abdullah Çelebi b. Ömer ve Abdi Beşe b. Hasan ve Receb Çelebi b. Hasan ve Himmet Beşe b. Osman ve Mehmed Beşe b. Mehmed ve Hüseyin b. Ebûbekir ve Bektaş b. Bayram nâm kimesneler ve sâirleri meclis-i şer‘-i şerîf-i enverde, tâife-i mezbûreden olup mahmiye-i merkūmede Karaman’da şerbetçi olan Mustafa b. Murad ile Yuvan v. Hıram ve Koçi v. Tanaş ve Nasto v. Pançu ve Nikola v. İstefan nâm zimmîler muvâcehelerinde her biri takrîr-i kelâm ve ta‘bîr ani’l-merâm edip, kadîmü’l-eyyâmdan şerbetçi tâifesi tatlı ve baharlı şerbet işleyip şerbetlerine arak ve hamr katmayıp müskir şerbet işlemek memnû‘ iken, mezbûr Mustafa ve merkūmûn zimmîler müskir şerbet işlemekle, ba‘de’l-yevm vech-i meşrûh üzre müskir şerbet işlememek üzre kıbel-i şer‘den mezbûrlara tenbîh olunmak matlûbumuzdur dediklerinde, min ba‘d minvâl-i meşrûh üzre müskir şerbet işlemeyip tatlı ve baharlı şerbet işleyip tenbîh olunmaz ise cezâları görülmek üzre mezbûrlara tenbîh olunmağın, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Himmet b. Osman, Mustafa Ağa, Yahya Çelebi b. ( ), Mehmed Çelebi b. ( ), Mustafa Çelebi b. ( ) ve gayruhüm.

(BAB54 - cilt: 20, sayfa: 319 - Hüküm no: 381 - Orijinal metin no: [65b-2])﻿

﻿

﻿

382. Hüküm

Ümmühâni bt. Mustafa’nın Hasan Beşe b. Musli’den boşanması

Mahmiye-i İstanbul’da Silivrikapısı dâhilinde İbrahimpaşa mahallesi sâkinelerinden Ümmühâni nâm hâtunun babası tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Mustafa Efendi b. eş-Şeyh İbrahim ve İsmail Efendi b. Mehmed şehâdetleriyle sâbit olan el-Hâc Hasan b. Musli nâm kimesne meclis-i şer‘-i şerîf-i enverde, zevc-i muhâlı‘ı işbu bâ‘isü’l-kitâb Hasan Beşe b. el-Hâc Veli mahzarında bi’l-vekâle ikrâr ve takrîr-i kelâm edip, kızım müvekkile-i mezbûre Ümmühâni zevci merkūm Hasan Beşe zimmetinde mütekarrir ve ma‘kūdun-aleyh sekiz bin akçe mehr-i müeccelinden ve nafaka-i iddet-i mu‘ayyenesinden fâriğa olup ve me’ûnet-i süknâsı dahi kendi üzerine olmak üzre zevc-i mezkûr Hasan Beşe ile muhâla‘a-i sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru kabûl eyledikden sonra hukūk-ı zevciyyete müte‘allika âmme-i da‘vâdan her biri âharın zimmetini ibrâ-i âmm-ı kātı‘u’l-hisâm [66a] ile ibrâ ve iskāt eylediler dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: Mustafa Efendi b. eş-Şeyh Mehmed Efendi, İlyas Çelebi, el-Hâc Mustafa b. el-Hâc Ahmed, Hüseyin Beşe b. İvaz.

(BAB54 - cilt: 20, sayfa: 320 - Hüküm no: 382 - Orijinal metin no: [65b-3])﻿

﻿

﻿

383. Hüküm

Mustafa Beşe b. Mehmed’in terekesinin Beytülmâl’den varisi Mehmed b. Ahmed’e teslim edilmesi

Mahmiye-i İstanbul’da Balabanağa mahallesi sükkânından ve Dergâh-ı âlî Yeniçerilerinin Otuz dokuzuncu Cemâ‘atine mahsûs oda ahâlîsinden olup, vilâyet-i Anadolu’da Yalakâbâd kazâsına tâbi‘ Kocaderesi nâm karyede bundan akdem fevt olan Mustafa Beşe b. Mehmed b. İbrahim’in li ebeveyn kız karındaşı oğlu ve zî-rahm cihetinden hasran vârisi olan Mehmed b. Ahmed nâm kimesne meclis-i şer‘-i şerîf-i enverde, Dergâh-ı âlî Yeniçerilerinin mukaddemâ emîn-i beytülmâl olmağla müteveffâ-yı mezbûrun vâris-i ma‘rûfu olmamak zu‘muyla terekesine vâzı‘u’l-yed olan râfi‘ü hâze’l-kitâb Abdullah Ağa b. Abdülmennân tarafından husûs-ı âti’z-zikri tasdîka sâbitü’l-vekâle vekîl olan Beytülmâl kapı kethüdâsı Hüseyin Beşe b. Ahmed mahzarında ikrâr-ı tâm ve takrîr-i kelâm edip, mûrisim merkūm Mustafa Beşe fevt oldukda ben âhar diyârda bulunmakla, emîn-i mezbûr müteveffâ-yı mezbûrun zâhir[de] vâris-i ma‘rûfu olmamak zu‘muyla terekesinden ber-mûceb-i defteri kassâm-ı askerî dört bin beş yüz yetmiş iki akçeye vâzı‘u’l-yed olmuşidi. Hâlâ emîn-i mezbûr meblağ-ı merkūm dört bin beş yüz yetmiş iki akçeyi bana def‘ ve teslîm, ben dahi tamâmen ahz u kabz eyledim. Fîmâ ba‘d tereke-i müteveffâ-yı mezbûra müte‘allika da‘vâdan emîn-i merkūm ile nâzır Bayram Ağa’nın zimmetlerini ibrâ-i âm ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: Abdülkādir Efendi, İbrahim Çelebi b. Ahmed, İbrahim b. Mehmed, Ali b. Bâli.

(BAB54 - cilt: 20, sayfa: 320 - Hüküm no: 383 - Orijinal metin no: [66a-1])﻿

﻿

﻿

384. Hüküm

Hacı Ahmed b. Mehmed’in alacak davasının reddi

Mahmiye-i İstanbul’da Tercüman Yunus mahallesinde sâkin el-Hâc Ahmed b. Mehmed nâm kimesne meclis-i şer‘-i şerîf-i enverde, bâ‘isü hâze’s-sifr Agob v. Kiragos nâm zimmî muvâcehesinde üzerine da‘vâ ve takrîr-i kelâm edip, gāib ani’l-meclis Manas nâ[m] zimmîde her topu yüz otuz beşer akçeye olmak üzre yedimden iştirâ ve makbûz eylediği on bir top kırmızı bez semeninden bin dört yüz seksen beş akçe hakkım olup, meblağ-ı mezbûra mesfûr Agob tarafından emr ve kabûlü hâviye kefâlet-i sahîha-i şer‘iyye ile kefîl olmağın, hâlâ suâl olunup kefâlet-i merkūmesine binâ’en meblağ-ı mezbûrun alıverilmesi matlûbumdur dedikde, gıbbe’s-suâl ve akībe’l-inkâr ve müdde‘î-i mezbûrdan sıdk-ı makāline beyyine taleb olundukda, ityân-ı beyyineden izhâr-ı acz ile istihlâf etmeğin, fi’l-hakīka müdde‘î-i mezbûrun gāib-i mezbûr zimmetinde cihet-i mezbûreden hakkı olan meblağ-ı mezbûr bin dört yüz seksen beş akçeye kefâlet-i sahîha-i şer‘iyye ile kefîl olmayıp, ol vechile müdde‘î-i mezbûrun zimmetinde bin dört yüz seksen beş akçe hakkı olmadığına mesfûr Agob’a yemîn teklîf olundukda, ol dahi hasbe’l-mes’ûl yemîn billâhi’llezî enzele İncîle alâ İsâ -aleyhi’s-selâm-etmeğin, mûcebiyle müdde‘î-i mezbûr el-Hâc Ahmed bilâ-beyyine bî-vech mu‘ârazadan men‘ olunup, mâ vaka‘a bi’t-taleb [ketb] olundu. Fî evâhiri Cumâdelâhire sene 1102.

Şuhûdü’l-hâl: Es-Seyyid Yahya b. es-Seyyid Burhaneddin, Ebûbekir Çelebi b. Hâfız Hüseyin, İbrahim Çelebi b. Ahmed.

(BAB54 - cilt: 20, sayfa: 321 - Hüküm no: 384 - Orijinal metin no: [66a-2])﻿

﻿

﻿

385. Hüküm

Emetullah bt. Yusuf’un Hasan Bey b. Çelebi’den muhâlaa yoluyla boşanması

Husûs-ı âti’l-beyânın mahallinde ketb ve tahrîri için bi’l-iltimâs savb-ı şer‘-i âlîden irsâl olunan Mevlânâ Abdullah Efendi b. el-Hâc Veli mahmiye-i İstanbul’da Debbâğ Yunus mahallesinde sâkin Yusuf Bey b. Abdullah’ın menzilinde, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i mübîn eyledikde, mezbûr Yusuf Bey’in sulbiye sagīre kızı olup zâtını ma‘rifet-i şer‘iyye ile ârifân mahalle-i mezbûre sükkânından el-Hâc Mehmed b. Hasan [ve] Dilaver b. Abdullah nâm kimesneler ma‘rifetleriyle mu‘arrefe olan Emetullah nâm hâtun meclis-i ma‘kūd-ı mezkûrda, zevc-i dâhili bâ‘isü hâze’l-kitâb Hasan Bey er-râcil mahzarında ikrâr ve takrîr-i kelâm edip, mezbûr Hasan Bey zimmetinde mütekarrir ve ma‘kūdun-aleyh olan dört bin beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ber vech-i mezbûr Hasan Bey ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettikden sonra hukūk-ı zevciyyete müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ve tahrîr, ba‘dehû ma‘an ba‘s olunan İbrahim Çelebi b. Mehmed ve Mustafa Beşe b. Mehmed ile Meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene 1102.

Şuhûdü’l-hâl: Halil Çelebi b. Ahmed, İbrahim b. ( ), Mustafa b. Abdullah, Hasan İsmail Çelebi b. Abdullah, Osman Çelebi b. Mehmed, Mehmed b. Hasan, İbrahim Çelebi b. Ahmed ve gayruhüm.

(BAB54 - cilt: 20, sayfa: 322 - Hüküm no: 385 - Orijinal metin no: [66a-3])﻿

﻿

﻿

386. Hüküm

Todori v. Dimitri’nin evini, Kadızâde Mehmed Efendi Vakfı’na bey‘ bi’l-istiğlâl yoluyla satması

Mahmiye-i İstanbul’da Çakırağa mahallesi sâkinlerinden Todori v. Dimitri nâm zimmî meclis-i şer‘-i şerîf-i enverde, mahmiye-i İstanbul’da Kadızâde Mehmed Efendi Vakfı’nın nukūd-ı mevkūfesine bi’l-fi‘il mütevellî olan el-Hâc Halil Efendi b. Abdülkādir mahzarında ikrâr-ı tâm ve takrîr-i kelâm edip, silk-i mülkümde olup mahalle-i mezbûrede vâki‘ bir tarafdan Yorgaki zimmî mülkü ve bir tarafdan Pilaşe nâm nasrâniye mülkü ve bir tarafdan Katereni zimmî mülkü ve bir tarafdan tarîk-i âm ile mahdûd büyût-ı adîdeyi müştemil mülk menzili, bi cemî‘i’t-tevâbi‘ ve’l-levâhık mütevellî-i mezbûr el-Hâc Halil Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile bi tarîki’l-istiğlâl altmış guruşa bey‘ ve teslîm, ol dahi ber vech-i muharrer mâl-ı vakf-ı mezbûr ile iştirâ ve kabz ve kabûl eyleyip, semeni olan meblağ-ı mezbûr altmış guruşu tamâmen mütevellî-i mezbûr yedinden ahz u kabz eylediğimizden sonra mütevellî-i mezbûr el-Hâc Halil Efendi yine menzili mahdûd-ı mezbûru gıbbe’t-tahliyeti’ş-şer‘iyye ve’t-tekābuzi’l-mer‘î beher senesi dokuzar guruşa olmak üzre târih-i kitâbdan üç sene tamâmına değin yirmi yedi guruş akd-i vâhid ile bana îcâr ve teslîm, ben dahi istîcâr ve kabz ve kabûl eyledim dedikde, gıbbe’t-tasdîki’ş-şer‘î mezkûr Todori meclis-i şer‘de i‘âde-i kelâm edip, müddet-i mezkûre tamâmında meblağ-ı mezbûr altmış guruş ile ücret-i merkūmu mütevellî-i mezbûra edâ etmezsem menzili mahdûd-ı mezkûru semen-i misli ile âhara bey‘ ve kabz-ı semene ve semeninden deyn-i mezkûr ile ücret-i merkūmu mütevellî-i mezbûra edâya ve fazla kalırsa bana îsâle tarafımdan işbu İbrahim Çelebi b. el-Hâc Mehmed’i azl ve in‘izâlden masûne vekâlet-i devriye ile vekîl nasb ve ta‘yîn eyledim dedikde, mezbûr İbrahim Çelebi dahi vekâlet-i mezbûreyi kabûl ve hizmeti lâzımesini edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Cumâdelâhire li sene 1102.

Şuhûdü’l-hâl: Osman Çelebi b. Abdullah, Ebûbekir Efendi b. Ahmed, Mehmed Çelebi b. Receb, Hızır Beşe b. Mahmud, Ahmed Beşe b. Mahmud, İbrahim Çelebi b. Ahmed.

(BAB54 - cilt: 20, sayfa: 322 - Hüküm no: 386 - Orijinal metin no: [66b-1])﻿

﻿

﻿

387. Hüküm

Ahmed Efendi b. İbrahim’e verilen vakıf menzil bedelinin, Abdülkâdir b. Hamza’nın varislerine ödenmesi

Husûs-ı âti’z-zikrin mahallinde keşf ve tahrîri için fermân-ı âlî sâdır olmağın, imtisâlen savb-ı şer‘den irsâl olunan İbrahim Efendi b. Mehmed Hâssa mi‘mârlarından Mehmed Halîfe b. Abdullah ve Mehmed Halîfe b. Abdullah ile mahmiye-i İstanbul’da Toptaşı mahallesinde merhûm Aynî Hâtun nâm sâhibetü’l-hayrın süknâsı ulemâya meşrûta vakfı olup, mahalle-i mezbûrede vâki‘ bir tarafdan Dürrî nâm hâtun mülkü ve bir tarafdan ba‘zan Hasan Efendi mülkü ve ba‘zan el-Hâc Mustafa mülkü ve iki tarafdan tarîk-i âm ile mahdûd dâhiliyede ve hâriciyede büyût-ı adîdeyi müştemil vakıf menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i şerîf eyledikde, menzili mezbûra ber vech-i muharrer mutasarrıf iken bundan akdem vefât eden Abdülkādir Efendi b. Hamza b. Ali’nin verâseti zevce-i metrûkesi Sâliha bt. Mehmed ve vâlidesi Sultan bt. İbrahim nâm hâtunlar ile sulbî sagīr oğlu Mustafa’ya münhasıra olduğu şer‘an zâhir ve mütebeyyin oldukdan sonra mezbûr Sâliha Hâtun sagīr-i mezbûrun tesviye-i umûruna kıbel-i şer‘den mansûb vasîsi olmağla. mezbûrenin tarafından husûs-ı âti’l-beyâna vekîl-i şer‘îsi olan Hüseyin Efendi b. Ali ve yine mezbûre Sultan Hâtun tarafından kezâlik husûs-ı mezbûra vekîl-i şer‘îsi olan Abdurrahman Çelebi b. Ahmed nâm kimesneler vakf-ı mezbûr mütevellîsi el-Hâc İbrahim Ağa b. el-Hâc Rıdvan hâzır iken meclis-i ma‘kūd-ı mezbûrda, etibbâ-yı hâssadan olup, menzili mezbûr hâlâ tevcîh-i hâkimü’ş-şer‘le kendiye tevcîh olunan Ahmed Efendi b. İbrahim mahzarında her biri bi’l-vekâle ikrâr ve takrîr-i kelâm edip, müvekkilelerimizin mûrisleri müteveffâ-yı mezbûr Abdülkādir Efendi hayâtında menzili mezbûr tasarrufunda olmağla, mürûr-ı eyyâm ile harâbe ve mâil-i türâb olduğunu ba‘de’l-keşf izn-i mütevellî ve ma‘rifet-i şer‘le mâlıyla nefsi için binâsı kendi mülkü olmak üzre tarîk-i âm tarafında işbu duvarı ve sokak kapısını ve sundurma sakfını ve orta kapı önünde vâki‘ kerpiç duvarı ve taş musluğu ve tahta perdeyi ve dâhiliyede vâki‘ fevkānî odada ocak taşını ve iki aded işbu pencereyi ve sâir mevâzi‘-i ma‘lûmeyi binâ ve ihdâs ettikden sonra fevt olup, menzili mezbûr mezbûr Ahmed Efendi’ye tevcîh olunmakla, menzili mezbûrun ber vech-i muharrer ebniye-i müşâr-ı mezkûresini ba‘de’l-isbât, mi‘mâr-ı mezbûrun keşf ve mesâha ve tahmîn ve takvîm ettiklerinde, ber vech-i muharrer ebniye-i atîka olmağla tarîk-i âm tarafında vâki‘ tûlen ve arzan bi hesâb-ı terbî‘î taşı atîk elli dört zirâ‘ duvarın zirâ‘ı otuzar akçeden bin altı yüz yirmi akçe ve bir çınar tahtasından sokak kapısı iki yüz seksen akçe, hâriciyede bir bâb fevkānî oda ber vech-i tahmîn sekiz yüz akçe ve kapı önünde sundurma sakf bi hesâb-ı mezbûr altmış zirâ‘ olmağla zirâ‘ı onar akçeden altı yüz akçe ve yetmiş zirâ‘ kerpiç duvar bin dört yüz akçe ve bir kûfegî musluk yüz elli akçe ve dokuz zirâ‘ tahta perde zirâ‘ı otuz akçeden doksan akçe ve dâhiliyede vâki‘ sundurma yirmi sekiz zirâ‘ sakf dört yüz yirmi akçe ve bir köhne [67a] matbah ber vech-i tahmîn beş yüz akçe ve on bir ayak ağa tahtasından basamak elli beş akçe, nerdübân başında mahlûta beş zirâ‘ tahta perde elli akçe ve yine çam tahtasından on beş zirâ‘ tavan iki yüz yirmi beş akçe ve on iki zirâ‘ tahta döşeme seksen akçe ve on iki zirâ‘ tahta kapak iki yüz kırk akçe ve bir mermer ocak taşı dört yüz akçe ve dört aded cam duvar billur iki yüz akçe ve iki aded çıkrıkçı işi pencere yüz yirmi akçe ki min haysü’l-mecmû‘ yedi bin iki yüz otuz akçeye bâliğ olduğu şer‘an zâhir ve mütebeyyin oldukdan sonra meblağ-ı mezbûru müvekkili mezbûretân için bize edâya mezbûr Ahmed Efendi’ye ba‘de’t-tenbîh, mezbûr Ahmed Efendi dahi ber vech-i muharrer meblağ-ı mezbûr yedi bin iki yüz otuz akçeyi bi’t-tamâm ve’l-kemâl bize def‘ ve teslîm, biz dahi bi’l-vekâle ahz u kabz eyledik. Ba‘de’l-yevm menzili mezbûrun ebniye-i mezkûresinde mezbûretânın alâkaları kalmadı dediklerinde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ve tahrîr, ba‘dehû ma‘an irsâl olunan İsmail b. Mustafa ve Hayri b. Halil ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Mustafa Efendi b. Mustafa el-imâm, Müezzin Mehmed Halîfe b. İbrahim, el-Hâc Mehmed Efendi b. Hüseyin, Mehmed Çelebi b. Hızır, İbrahim Çelebi b. Davud, Mehmed Efendi b. Ali, Molla Osman b. Hasan, Abdullah Çelebi b. Bayram, Hasan Çelebi b. Fevzi, el-Hâc Musli b. Ömer, İsmail b. Mustafa, Ali b. Abdullah.

(BAB54 - cilt: 20, sayfa: 323 - Hüküm no: 387 - Orijinal metin no: [66b-2])﻿

﻿

﻿

388. Hüküm

Seyyid Mehmed Ağa b. Halil’in, vekili Yusuf Bey b. Hasan’dan avarız bedelini tamamen aldığı

Fi’l-asl vilâyet-i Anadolu’da Arapkir kasabasından olup, hâlâ mahmiye-i İstanbul’da müsâferet vech-i üzre sâkin zümre-i sipâhiyândan es-Seyyid Ahmed Ağa b. Halil nâm kimesne meclis-i şer‘-i şerîf-i enverde, işbu bâ‘isü hâze’l-kitâb Yusuf Bey b. Hasan nâm kimesne mahzarında ikrâr ve takrîr-i kelâm edip, bin doksan dokuz senesinde sefer-i hümâyûn için Memâlik-i Mahrûse’de umûmen beher üç avârız hânesinden yüz guruş bedel tahsîli fermân olunmağın, medîne-i Amid kazâsının bedel-i mezbûr mâlını cem‘ ve tahsîle ben fermân-ı şerîf ile mübâşir ta‘yîn olunup, tahsîle mübâşeret ettiğimde kazâ-i mezbûr nevâhîsinden Hani nâhiyesi ahâlîsine mahz-ı defteri [ha]kānî ile isâbet eden bin yedi yüz on yedi guruş mâl-ı mezbûru nâhiye-i mezbûreden tahsîle ve bana îsâle tarafımdan mezbûr Yusuf Bey’i vekîl eylediğimde, ol dahi ba‘de kabûli’l-vekâle nâhiye-i mezbûre ahâlîsinden makbûzu olan mâl-ı mezbûrdan dokuz yüz yetmiş yedi guruşu medîne-i mezbûrede ve iki yüz elli guruşu bin yüz bir senesi Şevvâli’nin yirmi beşinci gününden mahmiye-i mezbûrede bana def‘ ve teslîm, ben dahi ber vech-i meşrûh meblağeyn-i mezbûreyn iki yüz yirmi yedi guruşu mübâşeretim hasebiyle merkūm Yusuf Bey’in yedinden ahz u kabz edip, mâ‘adâ bâ-fermân-ı âlî re‘âyâ fukarâsına in‘âm olunmuşidi. Hâlâ merkūm Yusuf Bey yedinde ve zimmetinde makbûzu olan meblağ-ı mecmû‘-ı mezbûr bin iki yüz yirmi yedi guruşdan bir akçe ve bir habbe bâkī kalmamışdır dedikde, gıbbe’t-tasdîki’l-mu‘teber ve’t-tahkīki’l-mukarrer mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire sene 1102.

Şuhûdü’l-hâl: Yekçeşm Halil Ağa b. ( ), Kethüdâ Mustafa Efendi, Emîn-i Matbah-ı âmire, Ahmed Ağa b. Halil Ağa el-mezbûr, Sinan Odabaşı er-râcil, el-Hâc Hasan er-râcil, Ahmed Ağa b. Mustafa, Ali Çelebi b. Sunullah.

(BAB54 - cilt: 20, sayfa: 325 - Hüküm no: 388 - Orijinal metin no: [67a-1])﻿

﻿

﻿

389. Hüküm

İsmail Ağa’nın Midilli’de yaptırdığı çeşmeler için vakfettiği dükkânları Mehmed Ağa b. Ramazan’a kiralaması

Nefs-i Midilli’de sâkin yine medîne-i Midilli’de li vechillâhi te‘âlâ binâ [ve] ihyâ eylediği çeşmelerin vâkıfı ve yine kendi vakfına mütevellî olan umdetü’l-eşbâh İsmail Ağa meclis-i şer‘-i şerîf-i enverde, sâhibü hâze’l-kitâb Mehmed Ağa b. Ramazan mahzarında bi’t-tevliye takrîr-i kelâm ve ta‘bîr ani’l-merâm edip, işbu yedimde olan hücec-i şer‘iyye nâtık olduğu üzre husûs-ı mezbûr için vakıf musakkafâtından olup yine nefs-i Midilli Mısır Çarşısı’nda vâki‘ lede’l-ahâlî ve’l-cîrân ma‘lûmü’l-hudûd bir bâb gümrükhâne ve bir bâb kahve tahmîsi ve on bâb dekâkîn ve Uzunçarşı’da vâki‘ bir bâb kahvehâne ile beş bâb dekâkîn şartım üzre icâreteyn-i ma‘hûdeteyn ile âhara îcâr ve lâzım gelmekle, zikr olunan on sekiz bâb dekâkîn her biri külle yevmin beşer akçe ücret-i müecceleden yevmî dokuz akçe müeccele ve mecmû‘u bin üç yüz guruş mu‘accele ile bi’t-tevliye mezbûr Mehmed Ağa’ya icâr ve teslîm, ol dahi istîcâr ve kabûl [67b] ve mahallinde kabz eyledikden sonra mu‘accele-i mezkûr bin üç yüz guruşu vakıf için yedinden ahz u kabz edip ve lâzım gelen ta‘mîr ve termîmini dahi kendi mâlından edip mu‘accelesin hesâb ettirmek üzre mezbûra izin ve hat ve hatmini hâvî yedine temessük dahi vermişdim deyu temessük ibrâz edip nazar olundukda, fi’l-hakīka mazmûnu min külli’l-vücûh takrîr-i meşrûhuna muvâfık bulunup, mezbûr Mehmed Ağa dahi mütevellî-i mezbûru kelimât-ı meşrûhasında vicâhen tasdîk ve tahkīk etmeğin, işbu vesîka li ecli’l-istihkâm gıbbe’l-ibtigā ketb ve imlâ olundu. Fi’l-yevmi’s-sânî ve’l-ışrîn min Cumâdelâhire li sene 1102.

Şuhûdü’l-hâl: Sinan Efendi b. Ali el-müezzin, Ahmed Ağa b. Sinan, Mehmed Ağa b. Abdullah, Hüseyin Efendi b. Abdullah, Abdullah b. Abdülmennân, Mustafa b. Mehmed ve gayruhüm.

(BAB54 - cilt: 20, sayfa: 325 - Hüküm no: 389 - Orijinal metin no: [67a-2])﻿

﻿

﻿

390. Hüküm

İbrahim b. Ali’nin Mehmed b. Ramazan’da olan alacağının tahsil edilmesi

Mahmiye-i İstanbul’da (…) mahalle sükkânından İbrahim b. Ali nâm kimesne meclis-i şer‘-i enverde, el-Hâc Mehmed b. Ramazan mahzarında üzerine da‘vâ ve takrîr-i kelâm edip, mezbûr el-Hâc Mehmed’in vâlidesi gāibe ani’l-meclis Peri Hâtun bt. Hasan nâm hâtun zimmetinde cihet-i deyn-i şer‘îden otuz guruş hakkım olup, meblağ-ı mezbûru taleb eylediğimde, mezbûr el-Hâc Mehmed vâlidesi mezbûre tarafından bi’l-vekâle da‘vâ-yı mezkûremden benimle yirmi guruş üzerine sulh oldukda, ben dahi sulh-ı mezbûru ba‘de’l-kabûl bedel-i sulh olan meblağ-ı mezbûrun on guruşunu bundan akdem yedinden ahz u kabz edip, bâkī on guruşu taleb ederim suâl olunup alıverilmesi matlûbumdur dedikde, gıbbe’s-suâl mezbûr el-Hâc Mehmed cevâbında, hâl bâlâda bast olan minvâl üzre olup, bedel-i sulh olan meblağ-ı mezbûrdan bâkī on guruşu dahi müdde‘î-i mezbûra deyni olduğu bi’t-tav‘i’s-sâf ikrâr ve i‘tirâf etmeğin, alâ mûcebi ikrârihî meblağ-ı bâkī-i mezbûr on guruşu dahi müdde‘î-i mezbûra edâ ve teslîme mezbûr el-Hâc Mehmed’e tenbîh birle, gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-ışrîn min Cumâdelâhire sene 1102.

Şuhûdü’l-hâl: Mustafa b. Şaban, el-Hâc Ali b. Abdülmennân, İbrahim Çelebi b. Ahmed, Ahmed b. Ahmed Abdullah Efendi el-kâtib, Nuh Efendi el-kâtib.

(BAB54 - cilt: 20, sayfa: 326 - Hüküm no: 390 - Orijinal metin no: [67b-1])﻿

﻿

﻿

391. Hüküm

İbrahim Ağa b. Kömürcü Mustafa’nın Hacı Ahmed b. Ali’ye olan borcu için terekesindeki menzillerinin satılması

Mahmiye-i İstanbul’da el-Hâc İlyas mahallesinde sâkin iken bundan akdem vefât eden İbrahim Ağa b. Kömürcü Mustafa Ağa nâm kimesnenin verâseti, sulbî kebîr oğlu Süleyman Ağa ve kebîre kızı Emine Hâtun’a münhasıra olduğu mütehakkik oldukdan sonra mezbûr Süleyman Ağa kendi tarafından asâleten ve kız karındaşı mezbûre Emine Hâtun tarafından husûs-ı âti’l-beyâna vekîl olduğu İbrahim Bey b. Abdülbâki ve Mehmed Bey b. Cafer nâm kimesneler şehâdetleriyle sâbit olmağla vekâleten meclis-i şer‘-i şerîf-i enverde, deryâ* beylerinden fahrü’l-ümerâ bâ‘isü hâze’l-kitâb Solakzâde el-Hâc Ahmed Bey b. Ali nâm kimesne mahzarında ikrâr ve takrîr-i kelâm edip, mûrisimiz müteveffâ-yı mezbûrun terekesinden olup medîne-i Ebâ Eyyûb el-Ensârî’de el-Hâc Hüsrev mahallesinde vâki‘ iki tarafdan makābir-i müslimîn ve bir tarafdan vakıf menzil ve bir tarafdan tarîk-i âm ile mahdûd fevkānî ve tahtânî on dört bâb mülk odalarımızın el-Hâc Ahmed Bey’e asâleten ve vekâleten tarafeynden îcâb ve kabûlü hâvî bey‘-i bâtt-ı sahîh-i şer‘î ile bin guruşa bey‘ ve teslîm, ol dahi ber vech-i muharrer iştirâ ve tesellüm ettiğinden sonra semeni olan meblağ-ı mezbûr bin guruşu babam müteveffâ-yı mezbûrun merkūm el-Hâc Ahmed Bey’e üç bin beş yüz kırk dokuz buçuk guruş deyni olmağla, deyn-i mezbûrun bin guruşuna takās edip mezbûr el-Hâc Ahmed Bey dahi mukāssa kabûl eyledi. Ba‘de’l-yevm sâlifü’z-zikr on dört bâb odalar mesfûr Ahmed Bey’in mülk-i müşterâsıdır, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire sene 1102.

Şuhûdü’l-hâl: El-Hâc Ahmed b. İsmail, Ali Beşe b. İsmail, Ahmed Çelebi b. Osman, el-Hâc Hüseyin, el-Hâc Osman el-kasab, Ali Çavuş b. ( ), el-Hâc Yusuf.

(BAB54 - cilt: 20, sayfa: 327 - Hüküm no: 391 - Orijinal metin no: [67b-2])﻿

﻿

﻿

392. Hüküm

Mehmed Çelebi b. Hasan’ın oturduğu menzilin, babası Hasan b. Mehmed’den irsen intikal ettiği

Mahmiye-i İstanbul’da Manisalı Çelebi mahallesinde sâkin olup zikri âtî menzilde vâzı‘u’l-yed olan Mehmed Çelebi b. Hasan b. Mehmed’den ber vech-i âtî ba‘de’l-istihbâr mahalle-i mezbûre sâkinlerinden el-Hâc Mustafa b. el-Hâc Veli ve Mehmed Ağa b. el-Hâc Mehmed ve İbrahim Çelebi b. Yusuf Efendi ve Ahmed b. Ali ve el-Hâc Mehmed b. Abdullah ve Sarrâc Ahmed Çelebi ve Ömer Çavuş b. Abdullah ve Zâkirzâde Feyzullah Efendi nâm kimesneler meclis-i şer‘-i şerîf-i enverde her biri takrîr-i kelâm edip, fi’l-hakīka mahalle-i mezbûrede vâki‘ bir tarafdan Kemalzâde Mehmed Çelebi mülkü ve bir tarafdan Rifâîzâde Mehmed Efendi mülkü ve bir tarafdan Ahmed Çelebi mülkü ve bir tarafdan tarîk-i hâs ile mahdûd büyût-ı adîdeyi müştemil mülk menzil, işbu mezbûr Mehmed Çelebi’nin babası mezbûr Hasan’ın ile’l-vefât yedinde mülk ve hakkı olup, ba‘de vefâtihî oğlu mezbûr Mehmed Çelebi’ye irsen isâbet ve intikāl etmekle menzili mahdûd-ı mezkûr mezbûr Mehmed Çelebi’nin mülk-i mevrûsu ve hakk-ı sırfıdır deyu her biri alâ tarîki’ş-şehâde haber vermeleriyle, vâki‘ hâli hıfzan li’l-makāl ketb olundu. Fi’l-yevmi’t-tâsi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. ( ), Yahya Efendi b. ( ), Abdullah Çelebi b. ( ).

(BAB54 - cilt: 20, sayfa: 327 - Hüküm no: 392 - Orijinal metin no: [67b-3])﻿

﻿

﻿

393. Hüküm

Hüseyin b. Receb b. Ahmed’in terekesinin varislerine teslimi

Vilâyet-i Anadolu’da hâlâ Gedegıra kadısı olan Ahmed Efendi b. Abdülbâki b. Eyüb imzâsıyla mümzâ ve hatmi ile mahtûm ve târih-i kitâb senesi Cumâdelûlâsı evâsıtı târihiyle müverrah nakl-i şer‘î vârid olup, mazmûnu kazâ-i mezbûra tâbi‘ Bağcı nâm karyede sâkin Hasan ve Mahmud ve Meryem evlâd-ı Receb b. Ahmed asâleten ve karındaşları Mustafa ve Ahmed nâm sagīrlerin tesviye-i emirleri için kıbel-i şer‘îden mansûb vasîleri olan mezbûr Mahmud dahi vesâyeten da‘vâ-yı sahîh-i şer‘iyye ile mesbûk istişhâd-ı şer‘î sudûrundan sonra udûl-i müslimînden Ahmed b. Ali b. Durmuş ve Mustafa b. Mustafa b. Abdullah nâm kimesneler li ecli’l-nakl ve’t-tahvîl mahalli cerh ve ta‘dîle hâzırân olup isre’l-istişhâd, şöyle edâ-i şehâdet-i şer‘iyye eylediler ki, mahmiye-i İstanbul’da sâbıkan Defterdâr olan izzetlü Yusuf Efendi’nin hizmetinde iken fevt olan Hüseyin b. Receb b. Ahmed ile mezbûrûn Hasan ve Mahmud ve Meryem ve Mustafa ve Ahmed li ebeveyn karındaşlar olup, babaları ismi Receb b. Ahmed ve anaları ismi Mümine ve maskat-ı re’sleri medîne-i mezbûredir. Müteveffâ-yı mezbûrun verâseti mezbûrûna münhasıradır, gayrı vârisi ve terekesine müstahık olduğu ma‘lûmumuz değildir, tereke-i müteveffâ-yı mezbûru vaz‘-ı yed edenlerden mezbûrûn için hakk-ı taleb ve ahz vardır. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, gıbbe’t-ta‘dîl ve’t-tezkiye şehâdetleri makbûle oldukdan sonra mezbûrûn Hasan ve Meryem tereke-i müteveffâ-yı mezbûrûn hisse-i irsiyelerin taleb-i da‘vâ ve ahz u kabz ve kendilere îsâle ve husûs-ı mezbûr mütevakkıf olduğu umûrun küllîsine vasiyy-i mezbûr Mahmud’u taraflarından vekîl eylediklerinde, ol dahi kabûl ve hizmeti lâzımesin kemâ-yenbağī edâya ta‘ahhüd ettiğini hâvî bulunmağın mezbûr tereke-i müteveffâ-yı mezbûra bi’l-emâne vaz‘-ı yed eden Mehmed Çelebi b. Ali mahzarında feth ve kırâ’at ve istintâk olundukda, mezbûr Mehmed Çelebi tereke-i müteveffâ-yı mezbûre vaz‘-ı yedini ikrâr, lâkin nakl-i mezbûrun mevlânâ-yı mezkûr kıbelinden vürûdunu inkâr edicek, mezbûr Mahmud’dan nakl-i mezbûrun mevlânâ-yı mezbûr kıbelinden vürûduna beyyine taleb olundukda, zeyl-i nakl-i mezkûrda mektûbü’l-esâmi olan udûl-i müslimînden el-Hâc Ahmed Efendi b. Hasan ve Abdülkādir b. Musa nâm kimesne li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu nakil hâlâ Gedegıra kadısı olan mezkûr Ahmed Efendi b. Abdülbâki b. Eyüb kıbelinden vârid olup, biz huzûrumuzda imzâ edip ve mühürleyip hat ve hatmine bizi işhâd etmişlerdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle tereke-i müteveffâ-yı mezbûru merkūm Mahmud’a red ve teslîme mezbûr Mehmed Çelebi’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: Abdullah Efendi b. İbrahim el-imâm, Mustafa b. Osman, el-Hâc Mustafa [b.] Hüseyin, Ahmed Çelebi b. Mustafa, Ali Bey b. Abdi.

(BAB54 - cilt: 20, sayfa: 328 - Hüküm no: 393 - Orijinal metin no: [68a-1])﻿

﻿

﻿

394. Hüküm

Zümrüd bt. Yab’ın oda davasının reddi

Mahmiye-i İstanbul’da Sulumanastır’da sâkine Zümrüd bt. Yâb nâm Nasrâniye meclis-i şer‘-i âlîde, sadrî oğlu işbu bâ‘isü’r-rakīm Aritun v. Serkis nâm zimmî mahzarında üzerine da‘vâ ve takrîr-i kelâm edip, mârru’z-zikr Sulumanastır kurbunda vâki‘ bir tarafdan vakıf menzil ve bir tarafdan Arslan zimmî mülkü ve bir tarafdan Toros mülkü ve bir tarafdan tarîk-i âm ile mahdûd büyût-ı adîdeyi müştemil mülk menzilimin sâlifü’z-zikr vakıf menzil ve Toros taraflarında vâki‘ iki fevkānî oda ve cihânnümâ ve bir sofa ve iki tahtânî odasında oğlum merkūm Aritun bi gayri hakkın vaz‘-ı yed etmekle suâl olunup kasr-ı yed edip bana teslîme tenbîh olunmak matlûbumdur dedikde, gıbbe’s-suâl merkūm Aritun cevâbında, vâlidem müdde‘iye-i mezbûre yedimde olan hüccet nâtıka olduğu üzre menzili mezkûrun zikr olunan iki fevkānî oda ve cihânnümâ ve bir sofa ve iki tahtânî odasını ba‘de ifrâz, bundan akdem dört yüz elli guruşa bey‘-i kat‘î ile bana bey‘ ve teslîm, ben dahi ba‘de’l-iştirâ ve’t-tesellüm semeni olan meblağ-ı mezbûru yedimden ahz u kabz etmişidi. Hâlâ mülk-i müşterâm olmağla vaz‘-ı yed ederim deyu def‘le mukābele edicek, isre’l-istintâk ve’l-inkâr, mesfûr Aritun’dan def‘-i mezkûrunu mübeyyine beyyine taleb olundukda, udûl-i müslimînden olup mahalle-i mezbûr imâmı ve zeyl-i hüccetde ismi mastûr olan Mehmed Efendi b. Osman ve Osman Efendi b. Halil nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu merkūme Zümrüd hüccet-i mezkûre nâtıka olduğu üzre menzili mahdûd-ı mezkûru zikr olunan iki fevkānî oda ve cihânnümâ ve bir sofa ve iki tahtânî odasını ba‘de’l-ifrâz bundan akdem oğlu merkūm Aritun’a dört yüz elli guruşa bizim huzûrumuzda bey‘-i kat‘î ile bey‘ ve teslîm, ol dahi iştirâ ve tesellüm ettiğinden sonra semeni olan meblağ-ı mezbûru mezbûr Aritun’dan ahz u kabz etmişidi. Biz bu husûsa bu vech üzre şâhidleriz şehâdet dahi ederiz deyu her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince müdde‘iye-i merkūme Zümrüd ber vech-i muharrer bî-vech mu‘ârazadan men‘ olunup, mâ vaka‘a bi’t-taleb ketb olundu. Min evâsıtı Cumâdelâhire sene 1102.

Şuhûdü’l-hâl: Mehmed Efendi b. Mehmed, Mehmed Çelebi b. Mehmed, Mustafa Ağa b. ( ), Mehmed Ağa ( ), Ahmed b. İbrahim, İbrahim Çelebi b. Mehmed.

(BAB54 - cilt: 20, sayfa: 329 - Hüküm no: 394 - Orijinal metin no: [68a-2])﻿

﻿

﻿

395. Hüküm

Hüseyin b. Receb’in terekesinin emânetçiden alınıp varislerine teslimi

Fi’l-asl vilâyet-i Anadolu’da Gedegıra kazâsına tâbi‘ Bağcı nâm karye sükkânından olup, mahmiye-i İstanbul’da sâbıkan defterdâr olan Yusuf Efendi’nin hizmetinde iken vefât eden Hüseyin b. Receb b. Ahmed’in verâseti, karye-i mezbûrede sâkine li ebeveyn karındaşları Hasan ve Mahmud ve Meryem ile sagīr karındaşları Mustafa ve Ahmed’e münhasıra olduğu şer‘an zâhir ve mütebeyyin oldukdan sonra sagīrân-ı mezbûrânın tesviye-i emirleri için kıbel-i şer‘den mansûb vasîleri ve merkūmân Hasan ve Meryem taraflarından husûs-ı âti’z-zikre vekîl olup, bimâ-hüve nehcü’s-sübût şer‘an vekâleti sâbite olan mezbûr Mahmud meclis-i şer‘-i şerîf-i enverde, tereke-i müteveffâ-yı mezbûre bi’l-emâne vaz‘-ı yed eden işbu bâ‘isü’l-kitâb Mehmed Çelebi b. Ali mahzarında ikrâr ve i‘tirâf edip, mezbûr Ahmed Çelebi müteveffâ-yı mezbûrun hîn-i vefâtında yanında mevcûd bulunup bi’l-emâne vaz‘-ı yed eylediği bir köhne siyah kilim ve bir kürk ve bir don ve iki köhne sâde ve bir sîm hancer ve bir kırmızı kavuk ve iki destâr ve bir cedîd kırmızı kuşak ve dört münakkaş makrama ve iki uçkur ve bir gömlek ve bir kırmızı çakşır ve bir kırmızı dolama ve bir ankarta? dolama ve bir cedîd kapama ve bir kalembey fes ve bir alaca zıbın ve bir peştamâl ve bir siyah hançer ve bir küçük kantar ve bir palan ve iki kantarma ve dört kem ayâr sîm parçası ve bir çift tabancalı tüfenk ve bir beyaz kebe ve bir yorgan ve bir fincan kutusu ve bir köhne palaska ile altmış buçuk frenkî altın ve on sekiz şerîf altın ve elli esedî guruşu mezbûr Mehmed Çelebi bana teslîm, ben dahi bi’t-tamâm ve’l-kemâl asâleten ve vesâyeten ve vekâleten ahz u kabz ve tesellüm eyledim, tereke-i müteveffâ-yı mezbûrdan merkūm Mehmed Çelebi yedinde bir şey kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene 1102.

Şuhûdü’l-hâl: Abdullah Efendi b. İbrahim, Mustafa Bey b. Osman, el-Hâc Mustafa b. Hüseyin, Ahmed Çelebi b. Şaban, Ali Bey b. Abdullah, Ramazan Bey b. Mustafa.

(BAB54 - cilt: 20, sayfa: 330 - Hüküm no: 395 - Orijinal metin no: [68b-1])﻿

﻿

﻿

396. Hüküm

Mustafa Reis b. Hacı Hüseyin’in gemisinde çalışanların ücretlerini aldıkları

Sefîne reislerinden Mustafa Reis b. el-Hâc Hüseyin nâm kimesnenin sefînesinde mellâh olup kendi tarafından asıl ve sâir ma‘lûmü’l-esâmi ve mahsûrü’l-eşhâs sefîne-i mezbûrede mellâhîn taraflarından vekîl olan Yorgi v. Aposdol ve Kostantin v. Kirkor ve Anton v. diğer Kostantin ve Yorgi v. Niko ve Kostantin nâm zimmîler meclis-i şer‘-i şerîfde, bâ‘isü’l-kitâb merkūm Mustafa Reis mahzarında her biri takrîr-i kelâm ve bast-ı merâm edip, bundan akdem ben mezbûr Mustafa Reis’in sefînesinde mellâh olup İstanbul’dan İzmir’e varıp, İzmir’de sefîne-i mezbûreye navl ile emti‘a-i mütenevvi‘a tahmîl ve tahammül ve İstanbul’a geldiğimizde emti‘a-i mezkûreyi sefîne-i mezbûreden ba‘de’l-ihrâc ehl-i hibremiz Ali Kapudan b. Mustafa ma‘rifetleriyle hâsıl olan navl-ı merkūm Mustafa Reis ile hesâb ettiğimizde, ba‘de külli hesâb navl-ı mezbûr kırk bin yirmi dokuz akçeye bâliğ olup, mu‘tâd-ı kadîm üzre lâzım gelen zihâb u iyâb kumanyası ve sefîne harcı ve sâir mesârif-i mühimme ihrâc olundukdan sonra bâkī kalan yirmi bin üç yüz dokuz akçeden ecr-i mislimiz mukābelesinde her birimize isâbet eden üçer yüz yirmi sekizer akçe payımızı merkūm Mustafa Reis bize def‘ ve teslîm, biz dahi yedinden ahz u kabz eyledik. Ba‘de’l-yevm merkūm Mustafa Reis ile navl-ı mezbûre müte‘allik kat‘â da‘vâ ve nizâ‘ımız kalmadı dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire sene 1102.

Şuhûdü’l-hâl: Mehmed Çavuş b. Ahmed mübâşir, İbrahim Beşe b. Hasan, Çukadâr el-Hâc Hasan, Mustafa Çelebi b. ( ) ve gayruhüm.

(BAB54 - cilt: 20, sayfa: 331 - Hüküm no: 396 - Orijinal metin no: [68b-2])﻿

﻿

﻿

397. Hüküm

Seyyid Ali Çelebi b. Süleyman Vakfı kâtip kaymakamlığına Musli Çelebi b. Kemaleddin’in tayini

Mahmiye-i İstanbul’da Hâce Hâtun mahallesinde vâki‘ merhûm Debbâğlar Ahî Babası es-Seyyid Ali Çelebi b. Süleyman’ın Vakfı’na bi’l-fi‘il kâtib olan Halil Efendi diyâr-ı âhara gitmekle, gelinceye değin vekîl nasb etmemekle, yerine kāimmakām nasb olunması debbâğ tâifesinin ihtiyârlarından zeyl-i kitâbda muharrerü’l-esâmi olan müslimîn iltimâs edip ve işbu bâ‘isü’l-kitâb Musli Çelebi b. Kemaleddin nâm kimesneyi ihtiyâr etmeleriyle, mezbûr Musli Çelebi mezbûrûnun muhtârı olmağın, müşârün-ileyh Halil Efendi yerine kāimmakām nasb ve ta‘yîn olundukda, ol dahi kabûl ve hizmeti lâzımesini edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Mehmed Efendi el-imâm, Hasan Ağa b. Mehmed, el-Hâc Abdurrahman Ağa b. Mehmed, Musli b. Ahmed, Süleyman b. Muharr[em], Mustafa Efendi el-imâm, Mehmed b. el-Hâc Bayram.

(BAB54 - cilt: 20, sayfa: 331 - Hüküm no: 397 - Orijinal metin no: [68b-3])﻿

﻿

﻿

398. Hüküm

Hatice Sultan’ın Ayvansarayı kapısı dışındaki fırınında ekmek pişirilmesine izin verilmesi

Akzâ kudâti’l-müslimîn, evlâ vülâti’l-muvahhidîn, ma‘denü’l-fazli ve’l-yakīn, râfi‘ü a‘lâm-ı şerî‘at-i ve’d-dîn vârisu’l-ulûmi’l-enbiyâ’i ve’l-mürselîn el-muhtas bi mezîdi inâyeti’l-meliki’l-mu‘în mevlânâ Hâslar Kadısı -zîdet fezâ’iluhû-tevkī‘-i refî‘-i hümâyûn vâsıl olıcak ma‘lûm ola ki, Seyyidetü’l-muhadderât, iklîletü’l-muhassenât, tâcü’l-mekânât Hatice Sultan -dâmet ismetühâ- tarafından südde-i sa‘âdetüme arzuhâl sunulup, kazâ-i mezbûrede vâki‘ Ayvansarayı kapısı hâricinde leb-i deryâda mutasarrıfe olduğu fırını hâlî mahalde olup, harcı ziyâde olmağla kadîmden İstanbul’da hâs ekmek tabh olunageldiği minvâl üzre işletmek için mukaddemâ vârid olan evâmir-i şerîfe mûcebince amel ve tabh olunmak bâbında hükm-i hümâyûnum verilmesini recâ etmeğin, selâse-i erbâ‘ı vezni üzre hâs ekmek işleyip tabh eylemesine kimesne mâni‘ olmamak emrim olmuşdur. Buyurdum ki, hükm-i şerîfimle vusûl buldukda, bu bâbda sâdır olan fermân-ı celîlü’l-kadrim mûcebince amel dahi harcı etmeğin selâse-i erbâ‘ı vezni üzre fırın-ı mezbûrda hâs ekmek işlenip, min ba‘d tabhına kimesne mâni‘ olmayıp mukaddemâ ve hâlâ verilen emr-i şerîfimin mazmûn-ı münîf-i ile âmil olasız, şöyle bilesiz alâmet-i şerîfe i‘timâd kılasız. Tahrîren fî evâhiri şehri Cumâdelûlâ li sene isneteyn ve mi’e ve elf. Be-makām-ı Kostantıniyye el-mahmiye.

(BAB54 - cilt: 20, sayfa: 332 - Hüküm no: 398 - Orijinal metin no: [69a-1])﻿

﻿

﻿

399. Hüküm

Emine bt. Veli’nin, annesi Hacı Timurhan bt. Abdullah’tan talep ettiği eşya davasında sulh olduğu

Husûs-ı âti’l-beyânın mahallinde ketb ve tahrîri için bi’l-iltimâs savb-ı şer‘-i âlîden irsâl olunan mevlânâ Ali Efendi b. Sunullah mahmiye-i İstanbul’da Şehzâde Sultan Mehmed Hân Câmi‘-i şerîfi kurbunda Emin Nureddin mahallesinde sâkine Hâce Timurhan bt. Abdullah nâm hâtunun sâkine olduğu menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i şerîf eyledikde, mezbûre Timurhan’ın kızı Emine bt. Veli nâm hâtunun zevci ve tarafından husûs-ı âti’l-beyâna vekîl olduğu zâtını ârifân Mehmed Çelebi b. Veli ve Ahmed Çelebi b. Mustafa şehâdetleriyle şer‘an sâbit olan Ali Çelebi b. Mustafa Efendi meclis-i ma‘kūd-ı mezbûrda, işbu bâ‘isetü’l-kitâb mezbûre Timurhan mahzarında bi’l-vekâle ikrâr ve takrîr-i kelâm edip, müvekkilem mezbûre Emine’ye vâlidesi merkūma cihâz olmak üzre üzre verdiği eşyâsından dört cedîd yasdık ve iki köhne yasdık ve iki köhne çuka yasdık ve dört minder ve üç yan keçesi ve bir orta keçesi ve bir mâî kaliçe ve bir seccâde ve dört Şâmî yorgan ve iki beledî döşek ve iki çarşeb ve üç yüz yasdığı ve iki peşkir ve iki sofra ve iki boğça ve üç yemek sofrası ve bir el sandal kaftan ve bir kadife tarbuş ve bir alaca mintan ve dört uçkur ve bir don ve yirmi yedi münakkaş makrama ve üç tencere ve dört sahan ve bir hamam tası ve iki sagīr sahan ve bir sini ve bir sagīr güğüm ve bir leğen ma‘a ibrik ve bir anteri ve iki tava ve iki lengerî vâlidesi merkūmenin yanında kalmakla eşyâ-yı merkūmeyi bi’l-vekâle mezbûreden taleb ve da‘vâ eylediğimde, ol dahi inkâr etmekle beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremden beni bi’l-vekâle zikr olunan eşyâdan bir bogasi ve bir hatâyî kaftan ve bir siyah sandale entari ve sekiz münakkaş makrama ve bir uçkur ve bir dülbend örtüsü ve dört sahan ve bir hamam tası ve bir leğen ma‘a ibrik ve iki yan keçesi ve bir peşkir ve bir iş makraması ve bir yüz yasdığı ve bir sofra ve bir minder ve bir döşek ve iki yorgan ve iki cedîd Bursa yasdığı ve bir sâde sîm ön kuşağı üzerlerinde sulh eylediklerinde, ol dahi sulh-ı mezbûru kabûl eyledikden sonra mâ‘adâsı olan eşyâ-yı mezkûreye ve mehr-i mu‘accel olmak üzre kendiye def‘ ve teslîm, olunan yirmi dokuz guruşa ve bi’l-cümle târih-i kitâba gelince beynimizde cereyân eden ahz u i‘tâya müte‘allika âmme-i da‘vâdan ben bi’l-vekâle mezbûrenin zimmetini ibrâ ve iskāt edip, ol dahi kızı mezbûrenin husûs-ı mezbûre müte‘allika âmme-i da‘vâdan kezâlik zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi dedikde, gıbbe’t-tasdîki’ş-şer‘î vâki‘ hâli mevlânâ-yı mezbûr mahallinde ketb ve tahrîr, ba‘dehû ma‘an ba‘as olunan Yahya Çelebi b. Ahmed ve Mahmud b. Hasan ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cumâdelâhire sene 1102.

Şuhûdü’l-hâl: Bâki Çelebi b. Mustafa, Ali Çelebi b. Ebûbekir, Abdurrahman Çelebi b. Mehmed, Hasan Çelebi b. Mehmed, (…) İbrahim Çelebi b. Mustafa.

(BAB54 - cilt: 20, sayfa: 332 - Hüküm no: 399 - Orijinal metin no: [69a-2])﻿

﻿

﻿

400. Hüküm

Ahmed Bey b. Şaban sağ olduğu halde öldü zannıyla karısıyla evlenen ve onun ölümüyle de mirasına konan Mustafa Beşe b. Abdülkerim’den mirası geri aldığı

Mahmiye-i İstanbul’da Manisalı Çelebi mahallesinde sâkine iken bundan akdem vefât eden Ayşe Hâtun bt. Bayram b. Abdullah’ın zevc-i metrûku Ahmed Bey b. Şaban nâm kimesne meclis-i şer‘-i şerîf-i enverde, işbu bâ‘isü’l-kitâb Mustafa Beşe b. Abdülkerim mahzarında ikrâr ve takrîr-i kelâm edip, bundan akdem ben âhar diyârda iken benim fevt oldu[ğum] mülâhazasıyla mezbûre Ayşe hayâtında nefsini mezbûr Mustafa Beşe’ye tezevvüc ve taht-ı nikâhında iken fevt olmağla, merkūm Mustafa Beşe hisse-i irsiye olmak zu‘muyla terekesinden bin altmış akçe ahz u kabz etmişidi. Hâlâ ben hayyen gelip, merkūm Mustafa Beşe ile ba‘de’l-murâfa‘a ve’l-isbât meblağ-ı mezbûr bin altmış akçeyi mezbûr Mustafa Beşe yedinden tamâmen ahz u kabz eylediğimden sonra ba‘de’l-yevm müteveffâ-yı merkūmenin terekesine müte‘allika âmme-i da‘vâdan merkūm Mustafa Beşe’nin zimmetini ibrâ-i âmm-ı râfi‘ü’l-hisâm ile ibrâ ve iskāt edip ve merkūm Mustafa Beşe dahi kezâlik cemî‘u’d-de‘âvî benim zimmetimi ibrâ ve iskāt eyledi dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire sene 1102.

Şuhûdü’l-hâl: Halil b. Mehmed, Hasan Çelebi b. Receb, İbrahim Çelebi b. Ahmed, İbrahim b. Mehmed, Ali (…).

(BAB54 - cilt: 20, sayfa: 334 - Hüküm no: 400 - Orijinal metin no: [69b-1])﻿

﻿

﻿

401. Hüküm

Seyyid Ali Çelebi b. Süleyman Vakfı’nın mütevelliliğine Hacı Musa b. Hacı Osman’ın tayini

Mahmiye-i İstanbul’da Hâce Hâtun mahallesinde vâki‘ merhûm Debbâğlar Ahî Babası es-Seyyid Ali Çelebi b. Süleyman’ın altı yüz elli guruş nukūd-ı mevkūfesine meşrûtiyyet üzre mütevellî olan vâkıf-ı mezbûrun kızı oğlu es-Seyyid İsmail Çelebi b. el-Hâc Mehmed umûr-ı tevliyeti mezbûreyi ikāmetden izhâr-ı acz ve kasr-ı yed etmekle, mahmiye-i mezbûrede el-Hâc Evhad Vakfı mütevellîsi işbu bâ‘isü’l-kitâb el-Hâc Musa b. el-Hâc Osman nâm kimesne her vechile tevliyete ehil ve müstakīm olduğu debbâğlar ihtiyârlarından zeyl-i vesîkada muharrerü’l-esâmi olan sikāt-ı müslimîn ihbârlarıyla mütehakkik olmağın, mezbûr el-Hâc Musa tâife-i mezbûrenin ihtiyâr ve talebleriyle vakf-ı mezbûre kıbel-i şer‘den mütevellî nasb ve ta‘yîn olundukda, ol dahi tevliyeti mezbûreyi kabûl ve merâsimini edâya ta‘ahhüd ve iltizâm etmeğin, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cumâdelâhire sene 1102.

Şuhûdü’l-hâl: Mehmed Efendi b. Musa el-imâm, Hüseyin Ağa b. Mehmed, Balcızâde el-Hâc Abdurrahman Çelebi b. Mehmed, Mustafa b. Kemal, Süleyman b. Ömer, Mustafa Efendi [el-]imâm.

(BAB54 - cilt: 20, sayfa: 334 - Hüküm no: 401 - Orijinal metin no: [69b-2])﻿

﻿

﻿

402. Hüküm

İsmail b. Abdullah’ın azat edilmiş olduğundan serbest kalması

Rıkk-ı sâbıkını mu‘terif işbu uzun boylu ak kaşlı elâ gözlü Lehiyyü’l-asl zikri âtî da‘vâya kıbel-i şer‘-i hatîrden me’zûn olan râfi‘ü hâze’l-kitâb İsmail b. Abdullah meclis-i şer‘-i şerîf-i enverde, kendiye rıkkıyyet [iddi‘â] üzre vâzı‘u’l-yed olan Hüseyin Ağa b. Yusuf mahzarında üzerine da‘vâ ve takrîr-i kelâm edip, ben mahmiye-i İstanbul’da Hatice Sultan mahallesinde sâkin iken vefât eden el-Hâc Mehmed b. el-Hâc Süleyman b. Abdullah’ın hayâtında yedinde abd-i memlûkü iken müteveffâ-yı mezbûr el-Hâc Mehmed hayâtında târih-i kitâbdan beş sene mukaddem beni mâlından tahrîr ve i‘tâk ve zümre-i ahrâr-ı asliyyîne idrâc ve ilhâk edip, ben târih-i mezkûrdan beri sâir ahrâr-ı asliyyîn gibi hür olmuşiken, hâlâ mezbûr Hüseyin Ağa rık olmak zu‘muyla bi gayri hakkın bana vaz‘-ı yed eder, suâl olunup üzerimden yed-i mubtılasının kasr ve izâlesine tenbîh ve sebîlim tahliye olunmak matlûbumdur dedikde, gıbbe’s-suâl mezbûr Hüseyin Ağa cevâbında, ben târih-i kitâbdan sekiz ay mukaddem mevsûf-ı mezbûru esirci tâifesinden Süleyman nâm kimesneden abd-i memlûk olmak üzre iki yüz kırk beş esedî guruş semen-i medfû‘a iştirâ edip, mülk-i müşterâm olmağla vaz‘-ı yed ederim deyu ber vech-i muharrer ıtkını inkâr edicek, mevsûf-ı mezbûrdan müdde‘âsını mübeyyine beyyine taleb olundukda, mahmiye-i mezbûrede Keçeci Pîrî mahallesi sükkânından Hammâmî el-Hâc İsmail b. Mehmed ve Mustafa b. el-Hâc İsmail ve yine mahalle-i mezbûreye karîb el-Hâc Muhyiddin mahallesi sükkânından Hüseyin Çelebi b. Muharrem ve diğer İsmail Çelebi b. Mustafa ve Ahmed b. Osman nâm kimesneler li ecli’ş-şehâde meclis-i şer‘a hâzırûn olup istişhâd olunduklarında, fi’l-vâki‘ işbu mevsûf-ı mezbûr İsmail müteveffâ-yı mezbûr el-Hâc Mehmed b. el-Hâc Süleyman Abdullah’ın yedinde abd-i memlûkü iken müteveffâ-yı mezbûr el-Hâc Mehmed hayâtında târih-i kitâbdan beş sene mukaddem mevsûf-ı mezbûr İsmail’i bizim huzûrumuzda mâlından tahrîr ve i‘tâk ve zümre-i ahrâr-ı asliyyîne idrâc ve ilhâk eyledi. Mevsûf-ı mezbûr İsmail târih-i mezkûrdan beri sâir ahrâr-ı asliyyîn gibi hür olmuşdur. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince mevsûf-ı mezbûr İsmail’in ber vech-i muharrer ıtkına ba‘de’l-hükmi’ş-şer‘î üzerinden yed-i mubtılasının kasr ve izâle etmek üzre mezbûr Hüseyin Ağa’ya tenbîh ve mevsûf-ı mezbûrun sebîli tahliye olunmağın, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire sene isneteyn ve mi’e ve elf.

Şuhûdü’l-hâl: Fahrü’l-müderrisîni’l-kirâm Müstakīm Efendi, Mehmed Efendi b. Mehmed, Selim Çelebi b. Abdullah, İsmail Çelebi b. Mustafa, Ebûbekir b. Hüseyin, Ali Beşe b. Mehmed, Mustafa b. Veli?, Mustafa b. Abdullah, Yusuf b. Abdullah, Mustafa b. Receb.

(BAB54 - cilt: 20, sayfa: 335 - Hüküm no: 402 - Orijinal metin no: [69b-3])﻿

﻿

﻿

403. Hüküm

Ayşe bt. Hasan’ın Havva bt. Hacı Seferoğlu’nun varisi olduğu ve hissesinin teslimi

Mahmiye-i İstanbul’da Yenibahçe kurbunda Mi‘mâr Sinan mahallesinde sâkine iken bundan akdem vefât eden Havva bt. el-Hâc Sefer oğlu nâm sagīrenin üvey babası olan işbu bâ‘isü’l-kitâb Hasan Beşe b. Abdullah meclis-i şer‘-i şerîf-i enverde, sagīre-i mezbûrenin hayâtında ve li eb karındaşları Mehmed ve Ayşe nâm sagīrelerin dahi vasiyy-i mansûbları olmağla, babaları merkūm el-Hâc Sefer’den müntakil mâl-ı mevrûslarını vâzı‘u’l-yed olan el-Hâc Mahmud b. Mehmed mahzarında üzerine da‘vâ ve takrîr-i kelâm edip, sagīre-i mezbûre Havva bin yüz senesi Zilhiccesi’nin dokuzuncu gününde fevt oldukda, benim hâlâ menkûham olup benden hâmil olan vâlidesi işbu hâzır bi’l-meclis Müstakīm bt. Abdullah nâm hâtun ve li eb karındaşları mezbûrân Mehmed ve Ayşe’yi ve zevci Mehmed Çelebi b. Mustafa’yı terk edip, ba‘dehû sagīr-i mezbûr bin yüz bir Cemâziyelâhiresi’nin beşinci gününde doğup Ayşe ismi ile tesmiye olunup, kızım işbu mezbûre Ayşe ber vech-i muharrer mezbûre Havva’nın yevm-i mevtinde altı aydan beş gün ekallde tevellüd etmekle li üm karındaşı olup ve terekesinden altı sehimden bir sehim hisseye vârisesi müstahık olmağın, hâlâ vasiyy-i mezbûra suâl olunup terekesinden südüs hisse-i irsiyesini velâyetim hasebiyle bana teslîme tenbîh olunmak matlûbumdur dedikde, gıbbe’s-suâl vasiyy-i mezbûr cevâbında, müteveffât-ı mezbûre Havva’nın terekesine bi’l-vesâye vaz‘-ı yedini ikrâr, lâkin müdde‘î-i mezbûrun kızı mezbûre Ayşe altı aydan ekalde tevellüdünü ve ol vechile vârise olduğunu inkâr edicek, müdde‘î-i mezbûrdan sıdk-ı makāline muvâfık beyyine taleb olundukda, mahalle-i mezbûre sükkânından Berber Mehmed Çelebi b. Mustafa nâm kimesne ve Fâtıma bt. Ali ve Ayşe b. İlyas nâm hâtunlar li ecli’ş-şehâde meclis-i şer‘a hâzırân olup, istişhâd olunduklarında, fi’l-vâki‘ sagīre-i mezbûre Havva bt. el-Hâc Sefer oğlu bin yüz senesi Zilhiccesi’nin dokuzuncu gününde fevt oldukda mezbûr Hasan Beşe’nin hâlâ menkûhası olup, mezbûr Hasan Beşe’den hâmil olan vâlidesi işbu hâzıra bi’l-meclis Müstakīm bt. Abdullah ve li eb karındaşları mezbûrân Mehmed ve Ayşe’yi ve zevci Mehmed Çelebi b. Mustafa’yı terk edip, ba‘dehû haml-i mezbûr bin yüz bir senesi Cumâdelâhiresi’nin beşinci gününde doğup Ayşe ismi ile tesmiye olunan mezbûr Hasan Beşe’nin kızı, işbu mezbûre Ayşe ber vech-i muharrer mezbûre Havva’nın yevm-i mevtinden altı aydan beş gün ekalde tevellüd etmekle, li üm kız karındaşı olup ve terekesinden altı sehimden bir sehim hisseye vârise ve müstahıkkadır. Biz bu husûsa bu vech üzre şâhidleriz, şehâdet dahi ederiz deyu edâ-yı şehâdet-i şer‘iyye ettiklerinde, şâhidân-ı mezbûrân Mehmed Çelebi ve Fâtıma ve Ayşe kıbel-i şerî‘at-i garrâdan mahalle-i mersûme ahâlîsinden cem‘-i gafîr kimesnelerden keyfiyeti hâlleri suâl olunmağın, mûcebiyle sagīre-i mezbûre Ayşe’nin ber vech-i mezkûr verâsetine ba‘de’l-hükmi’ş-şer‘î li üm kız karındaşı müteveffât-ı mezbûre Havva’dan isâbet eden südüs hisse-i irsiyesini velâyet hasebiyle babası müdde‘î-i mezbûr Hasan Beşe’ye def‘ ve teslîme vasiyy-i mezbûr el-Hâc Mahmud’a tenbîh olunup, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: Ahmed b. Mustafa, Mehmed b. Mahmud, Mehmed Beşe b. Mustafa, el-Hâc Hüseyin b. Mustafa el-mübâşir, el-Hâc Ömer b. Abdullah, Keçeci el-Hâc Mehmed b. Abdullah.

(BAB54 - cilt: 20, sayfa: 336 - Hüküm no: 403 - Orijinal metin no: [70a-1])﻿

﻿

﻿

404. Hüküm

Hacı Mehmed Paşa b. Ali ile İbrahim Ağa b. Kiremitçi Mustafa’nın varislerinin birbirlerinin zimmetini ibra etmesi

Deryâ beylerinden fahrü’l-akrân Solakzâde el-Hâc Mehmed Paşa b. Ali nâm kimesne meclis-i şer‘-i şerîf-i enverde, mahmiye-i İstanbul’da el-Hâc İlyas mahallesinde sâkin bundan akdem vefât eden İbrahim Ağa b. Kiremitçi Mustafa Ağa’nın verâseti, sulbî kebîr oğlu Süleyman Ağa ve kebîre kızı Emine Hâtun’a münhasıra olduğu mütehakkik oldukdan [sonra] mezbûre Emine tarafından husûs-ı âti’l-beyâna vekîl olduğu İbrahim Bey b. Abdülbâki ve Mehmed Bey b. Cafer nâm kimesneler şehâdetleriyle sâbit el-Hâc Ali b. Resûl ile mezbûr Süleyman Ağa mahzarlarında ikrâr ve takrîr-i kelâm edip, müteveffâ-yı mezbûr zimmetinde cihet-i karzdan dört bin beş yüz kırk dokuz buçuk guruş hakkım olup kable’l-edâ fevt olmağla, mezbûr Süleyman Ağa ve Emine Hâtun meblağ-ı mezbûrun bin guruşu mukābelesinde medîne-i Ebâ Eyyûb el-ensârî’de el-Hâc İlyas mahallesinde vâki‘ ma‘lûmü’l-hudûd on dört bâb mülk odalarını bana bey‘ ve teslîm, ben dahi iştirâ ve tesellüm edip bâkī üç bin beş yüz kırk dokuz buçuk guruş da‘vâsından dahi mezbûr Süleyman Ağa bi’l-asâle ve mezbûr el-Hâc Ali dahi bi’l-vekâle dört yüz guruş ile hediyesi ma‘lûme bir Mushaf-ı şerîf üzerine benim ile sulh olduklarında, ben dahi sulh-ı mezbûru kabûl ve bedel-i sulh olan meblağ-ı mezbûr dört yüz guruş ile Mushaf-ı şerîf-i mezbûrlardan bi’t-tamâm ahz u kabz ettiğimden sonra husûs-ı mezkûra ve bu âna gelince cemî‘ da‘vâdan ben mezbûrân Süleyman Ağa ve Emine Hâtun’un zimmetlerini ibrâ ve iskāt edip, mezkûr [70b] Süleyman Ağa dahi bi’l-asâle ve mesfûr el-Hâc bi’l-vekâle kezâlik târih-i kitâba gelince cemî‘ da‘vâdan benim zimmetimi ibrâ ve iskāt eylediler dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire sene 1102.

Şuhûdü’l-hâl: El-Hâc Mehmed b. İsmail, Ali Beşe b. İsmail, Ahmed Çelebi b. Osman, el-Hâc Hüseyin b. ( ), Abdülkādir Çelebi b. Ramazan, Ali Çavuş b. ( ), el-Hâc Yusuf.

(BAB54 - cilt: 20, sayfa: 337 - Hüküm no: 404 - Orijinal metin no: [70a-2])﻿

﻿

﻿

405. Hüküm

Râbia bt. Abdullah’ın, Ayşe bt. Mustafa’ya hibe ettiği bağ ve menzilin iadesi

Mahmiye-i İstanbul’da Süleymaniye mahallesinde sâkine Ayşe bt. Mustafa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, mahrûse-i Galata’da Kulekapısı kurbunda sâkine işbu hâzıra bi’l-meclis Gevher Hâtun bt. Fethullah Bey’in mu‘takası olan Râbia bt. Abdullah mahzarında ikrâr ve takrîr-i kelâm edip, târih-i kitâb senesi Muharremi evâhirinde mezbûre Râbia Gemlik kazâsına tâbi‘ Armudlu nâm karyede vâki‘ bir tarafdan Kömürcü oğlu ve bir tarafdan Bostancı Emir mülkleri ve bir tarafdan çeşme ve bir [tarafdan] tarîk-i âm ile mahdûd mülk menzilini, Gökyurd nâm mahalde vâki‘ etrâfı el-Hâc Ali ve Kayış oğlu ve Baş Usta ve Dükkâncı Mehmed mülkleri ile mahdûd mülk bağını, safka-i vâhide ile bana hibe ve teslîm, ben dahi ittihâb ve kabz edip, hâlâ mevâni‘-i rücû‘u bulunmamakla, mezbûre Râbia hibe-i mezbûreden rücû‘ edip, zikr olunan menzil ve bağı benden taleb ve da‘vâ etmekle, ben dahi onlardan kasr-ı yed edip, kel evvel mahallinde zabt ve tasarrufa mezbûre Râbia’yı taslît eyledim. Min ba‘d mârru’z-zikr menzil ve bağda alâka ve medhalim kalmayıp ve husûs-ı mezbûre müte‘allika da‘vâ ve nizâ‘ım yokdur dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire sene 1102.

Şuhûdü’l-hâl: Yusuf Beşe b. Abdi, İmâm Mustafa Efendi b. İbrahim, el-Hâc Cafer b. Abdi, Hüseyin Efendi b. ( ) hâce, Ali Efendi el-kayyum, Ali Çelebi b. ( ) kapudan.

(BAB54 - cilt: 20, sayfa: 338 - Hüküm no: 405 - Orijinal metin no: [70b-1])﻿

﻿

﻿

406. Hüküm

Ümmühâni bt. İbrahim Hacı Hüseyin b. Ahmed’den boşandıktan sonra mehrini aldığı

Mahmiye-i İstanbul’da Edirnekapısı dâhilinde Hatice Sultan mahallesinde sâkine Ümmühâni bt. İbrahim nâm hâtun meclis-i şer‘-i şerîf-i enverde, zevc-i mutallıkı bâ‘isü hâze’l-kitâb el-Hâc Hüseyin b. Ahmed mahzarında ikrâr ve takrîr-i kelâm edip, mezbûr el-Hâc Hüseyin târih-i kitâbdan üç sene mukaddem beni tatlîk etmekle, zimmetinde mütekarrir ve ma‘kūdun-aleyh olan yedi yüz akçe mehr-i müeccelimi mezbûr el-Hâc Hüseyin bana edâ ve teslîm, ben dahi yedinden bi’t-tamâm ahz u kabz edip, hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ali Çelebi b. Bâli, Nasuh b. Osman, Mustafa Çelebi b. Şaban, Ahmed Çavuş el-mübâşir.

(BAB54 - cilt: 20, sayfa: 338 - Hüküm no: 406 - Orijinal metin no: [70b-2])﻿

﻿

﻿

407. Hüküm

Mehmed Çelebi b. Mehmed’in üzerine çocukları ve eski karısı için nafaka takdiri

Mahmiye-i İstanbul’da Debbâğ Yunus mahallesi sâkinelerinden bâ‘isü hâze’l-kitâb Ayşe bt. Mehmed nâm hâtun meclis-i şer‘-i şerîf-i enverde takrîr-i kelâm ve bast-ı merâm edip, zevc-i mutallıkım Mehmed Çelebi b. Mehmed nâm kimesnenin firâşından hâsıla ve benden mütevellide işbu sagīre sadriye kızım Ümmühâni’nin nafaka ve kisvesi için ve merkūm Mehmed Çelebi’den hâlâ hamlim olmağla vaz‘-ı haml edinceye değin benim nafakam için babaları mezbûr Mehmed Çelebi üzerine kıbel-i şer‘-i hatîrden kadr-i ma‘rûf nafaka ve kisve-bahâ farz ve takdîr olunmak matlûbumdur dedikde, husûs-ı mezbûr sikāt ihbârlarıyla mütehakkik olmağla, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri sagīre-i mezbûrenin nafaka ve kisvesi için beher yevm altışar akçe ve merkūmenin nafakası için dahi kezâlik külle yevm altışar akçe ki, cem‘an on iki akçe farz ve takdîr ettiğinden sonra meblağeyn-i mezbûreyn vech-i meşrûh üsere sagīre-i mezbûrenin ve hasran kendinin kisve ve sâir levâzım-ı zarûriyyesi için harc ve sarfa ve lede’z-zarûre istidâneye ve lede’z-zafer merkūm Mehmed Çelebi üzerine rücû‘a mezbûre Ayşe Hâtun’a izin vermeğin, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: Süleyman Ağa b. Halil, Süleyman Efendi el-müezzin, Ali Efendi b. Mustafa, Ahmed Çelebi b. Mehmed, Halil Çelebi. b. Receb, Halil Beşe b. Receb, Edhem Efendi b. Şaban, Yahya Çelebi b. Şaban, es-Seyyid Abdullah Çelebi b. Mehmed.

(BAB54 - cilt: 20, sayfa: 339 - Hüküm no: 407 - Orijinal metin no: [70b-3])﻿

﻿

﻿

408. Hüküm

Sefer Ağa b. Oruç’un varislerin birbirlerinin zimmetlerini ibra etmesi

Samsoncubaşı olup mahmiye-i İstanbul’da Suhte Sinan mahallesinde sâkin iken bundan akdem vefât eden Sefer Ağa b. Oruç’un verâseti, sulbî kebîr oğlu Hasan Ağa ve kebîre kızı Fâtıma nâm hâtuna ve sagīr oğlu Mehmed’e münhasıra olduğu şer‘an zâ[hir] ve müte‘ayyin oldukdan sonra mezbûr Hasan Ağa meclis-i şer‘-i şerîf-i enverde, işbu bâ‘isü’l-kitâb el-Hâc Ali b. Ahmed mahzarında ikrâr-ı tâm ve takrîr-i kelâm edip, babam mezbûr Sefer Ağa’nın emlâkinden vilâyet-i Rumeli’nde Babadağı kazâsına [tâbi‘] Cantay nâm karyede vâki‘ mülkü çiftliğini bin beş yüz guruşa iştirâ eden sâbıkan İbrâil Nâzırı Süleyman Ağa semen-i mezbûru kable’l-edâ fevt olmağla, ben asâleten ve sâir verese tarafından vekîl olan mezbûr el-Hâc Ali vekâleten Babadağı’na varıp, veresesinden meblağ-ı mezbûru da‘vâya tesaddî ve taraf-ı Devleti aliyye’den mütevellî ve mübâşir ta‘yîn ve bi’d-defa‘ât murâfa‘a ve nice eyyâm meksden sonra yine karye-i mezbûrede vâki‘ iki göz değirmen ile bâkī sekiz yüz elli guruş tahsîl ve kabz olunmuşidi. Lâkin meblağ-ı mezbûrun altı yüz elli guruşu ücret-i mübâşir ve resm ve harc-ı râh ve bi’l-cümle benim kendi yedimle mesârif-i lâzımemize sarf olunup, mârru’z-zikr değirmen ile bâkī iki yüz guruşu kabz ve meblağ-ı mezbûr ile zikr olunan değirmen dahi bey‘ olunmakla semeni kabz [ve] verese beynlerinde iktisâm olunup ve meblağ-ı mezbûr benim yedimle sarf olunmakla, mezbûr el-Hâc Ali ile bi vech-i mine’l-vücûh da‘vâ ve nizâ‘ım olmayıp, husûs-ı mezbûra müte‘allika da‘vâdan mezbûru ibrâ ve iskāt eyledim dedikde, merkūm Fâtıma tarafından dahi husûs-ı âti’l-beyâna vekîl olup, zât-ı mezbûreyi ma‘rifet-i şer‘iyye ile ârifân olan İbrahim Çelebi b. Ahmed ve Mustafa b. Mehmed şehâdetleriyle şer‘an vekâleti sâbite olan Mehmed Çelebi b. Ömer meclis-i şer‘de merkūm el-Hâc Ali mahzarında bi’l-vekâle ikrâr ve i‘tirâf edip, hâl bâlâda şerh ve beyân olunan minvâl üzre olduğu müvekkilem mezbûre Fâtıma’nın dahi ma‘lûmu [olup], ol dahi merkūm Hasan Ağa yediyle sarf olunan meblağ-ı mezbûr altı yüz elli guruşa müte‘allika âmme-i da‘vâdan mezbûr el-Hâc Ali’yi ibrâ ve kātı‘ü’n-nizâ‘la ibrâ ve iskāt eyledi, onun dahi mezbûr ile da‘vâ ve nizâ‘-ı kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire sene 1102.

Şuhûdü’l-hâl: El-Hâc Mahmud b. Ahmed, Ahmed Beşe b. Yakub, İbrahim Beşe b. Ahmed, es-Seyyid Yahya Çelebi b. Mehmed, Halil Çelebi b. Ahmed, Ömer Efendi b. ( ), Hasan Çelebi [b.] Şaban.

(BAB54 - cilt: 20, sayfa: 339 - Hüküm no: 408 - Orijinal metin no: [71a-1])﻿

﻿

﻿

409. Hüküm

Mehmed b. Ali ile Ümmühâni Hatun bt. Ahmed ve kızının çeşitli emtia satışından hasıl olan alacak davasında birbirlerinin zimmetini ibra etmesi

Mahmiye-i İstanbul’da Tahta Hanı’nda sâkin Mehmed b. Ali nâm kimesne meclis-i şer‘-i şerîf-i enverde, mahmiye-i mezbûrede Kilise Câmi‘i kurbunda Ali Paşa-yı Atîk mahallesi sâkinelerinden Ümmühâni Hâtun bt. Ahmed ve sadriye kebîre kızı Rukiye bt. Mahmud nâm hâtunlar mahzarında ikrâr-ı tâm ve takrîr-i kelâm edip, bundan akdem mezbûre Ümmühâni, bana birkaç top sandal getür iştirâ edeyim demekle, ben dahi mecmû‘u yüz yedi guruş kıymetli altı top sandal ve altı çatkı ve bir top hammâmî dülbend ve iki top bogasi ve iki değirmi dülbendimi bir boğça içine vaz‘ ve mezbûre Ümmühâni’nin menzili kapısında kızı mezbûre Rukiye’ye def‘ ve teslîm ettim deyu mezbûretândan taleb ve da‘vâ eylediğimde, mezbûretân dahi husûs-ı mezkûru bi’l-külliye münkir olmalarıyla, beynimizde ba‘de’n-nizâ‘ muslihûn tavassut edip, da‘vâ-yı mezkûremden beni mezbûretân Ümmühâni ve Rukiye ile üç bin akçe üzerine sulh olduklarında, ben dahi sulh-ı mezbûru kabûl ve bedel-i sulh olan meblağ-ı mezbûr üç bin akçeyi mezbûretân yedlerinden bi tamâm ahz u kabz eyledikden sonra husûs-ı mezbûre müte‘allika da‘vâ ve mütâlebâtdan mezbûretânın zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim. Ba‘de’l-yevm mezbûretân ile kat‘â da‘vâ ve nizâ‘ım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire ve mi’e ve elf.

Şuhûdü’l-hâl: Ahmed Çavuş b. Abdülkerim el-mübâşir, el-Hâc Mehmed Çavuş, Abdullah Çelebi b. Mehmed, Mustafa Bey b. Mehmed, Halil b. Mehmed, İbrahim Çelebi b. Ahmed, Mehmed Çelebi b. Hüseyin.

(BAB54 - cilt: 20, sayfa: 340 - Hüküm no: 409 - Orijinal metin no: [71a-2])﻿

﻿

﻿

410. Hüküm

Havva bt. Ahmed’in İsmail Ağa b. Mehmed’den muhâlaa yoluyla boşanması

Mahmiye-i İstanbul’da Haydarhâne mahallesinde sâkine Havva bt. Ahmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enver ve mahfil-i dîn-i münîf-i ezherde, zevci işbu sâhibü’l-kitâb İsmail Ağa b. Mehmed mahzarında bi tav‘ihâ ikrâr ve i‘tirâf edip, zevcim mezbûr İsmail Ağa ile hüsn-i zindegânimiz olmamağla, zimmetinde mütekarrir ve ma‘kūdun-aleyh olan yüz kıt‘a esedî guruş mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim merkūm İsmail Ağa ile muhâla‘a-i sahîha-i şer‘iyye ile muhâla‘a edip, ol dahi minvâl-i muharrer üzre hul‘-ı mezbûru kabûl eyleyip, ba‘de’l-yevm hukūk-ı zevciyyete müte‘allika âmme-i da‘vâdan her birimiz âharın zimmetini ibrâ ve iskāt eyleyip, bir birimiz ile kat‘â da‘vâ ve nizâ‘ımız kalmadı dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire sene 1102.

Şuhûdü’l-hâl: Es-Seyyid Şeyh Hüseyin Efendi [b.] es-Seyyid Mehmed, el-Hâc Halil Efendi el-imâm, Ebûbekir Efendi b. Ahmed, Hızır Beşe b. Hüseyin, Sarrâc Seyyid Mustafa Çelebi, Ahmed Beşe b. İbrahim, Abdülkādir Beşe b. Ahmed.

(BAB54 - cilt: 20, sayfa: 341 - Hüküm no: 410 - Orijinal metin no: [71a-3])﻿

﻿

﻿

411. Hüküm

Mustafa Beşe b. Mehmed’in kölesi Ahmed b. Abdullah’ı azat etmesi

Mahmiye-i İstanbul’da Büyükkaraman kurbunda ( ) mahallesi sükkânından Mustafa Beşe b. Mehmed nâm kimesne meclis-i şer‘-i şerîf-i lâzımü’t-tevkīrde ikrâr ve takrîr-i kelâm edip, ıtk-ı âtî sudûruna değin bana rıkkını i‘tirâf eden işbu orta boylu açık kaşlı sarı elâ gözlü Gürciyyü’l-asl hâmilü hâze’l-kitâb Ahmed b. Abdullah nâm abd-i memlûkümü, hasbeten lillâhi te‘âlâ ve taleben li merdâti’r-Rabbi’l-a‘lâ mülkümden ifrâz ve i‘tâk ve tahrîr ve sâir ahrâr-ı asliyyîn silkine idhâl ve idrâc edip, evsâf-ı mezbûre ile mevsûf, mezbûr Ahmed ahrâr-ı asliyyîn gibi hür olup, üzerinde velâ-ı şer‘îden gayrı alâka ve medhalim kalmadı dedikde, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Çelebi b. Yusuf, Diğer Mehmed Çelebi b. Mehmed, Diğer Mehmed b. Mehmed, İbrahim Çelebi b. Ahmed, Diğer İbrahim Çelebi b. Mehmed.

(BAB54 - cilt: 20, sayfa: 342 - Hüküm no: 411 - Orijinal metin no: [71b-1])﻿

﻿

﻿

412. Hüküm

Fâtıma bt. Abdullah’ın, mehir ve nafaka alacağı hususunda eski kocası Mehmed b. Yusuf’un zimmetini ibra etmesi

Mahmiye-i İstanbul’da Müfti Ali Çelebi mahallesinde sâkine Fâtıma bt. Abdullah nâm hâtun meclis-i şer‘-i şerîf ve mahfil-i dîn-i münîf-i ezherde, zevc-i sâbıkı işbu sâhibü’l-kitâb Mehmed b. Yusuf nâm kimesne mahzarında ikrâr-ı tâm ve takrîr-i kelâm edip, ben mezbûr Mehmed’in bundan [akdem]? zevce-i menkûhası olup, beni bâyinen tatlîk etmekle, zimmetinde mütekarrir ve ma‘kūdun-aleyh olan bin yedi yüz akçe mehr-i müeccelimden mezbûr Mehmed yedinden yedi yüz akçesini ahz u kabz edip, meblağ-ı merkūmdan bâkī kalan bin akçeye ve nafaka-i iddet-i ma‘lûmeme ve me’ûnet-i süknâma müte‘allika mezbûr Mehmed ile kat‘â da‘vâ ve nizâ‘ım kalmayıp, zimmetini ibrâ ve iskāt eyledim dedikde, gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Mustafa b. Şaban, Nasuh b. Osman, Osman b. Hasan, İbrahim Çelebi b. Hasan, Mehmed b. Zülfikar.

(BAB54 - cilt: 20, sayfa: 342 - Hüküm no: 412 - Orijinal metin no: [71b-2])﻿

﻿

﻿

413. Hüküm

Fâtıma bt. Mustafa’nın Mehmed Beşe b. Hasan’dan muhâlaa yoluyla boşanması

Mahmiye-i İstanbul’da Çerağî mahallesi sâkinelerinden Fâtıma bt. Mustafa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu râfi‘ü’l-kitâb Mehmed Beşe b. Hasan nâm kimesne ikrâr-ı tâm ve takrîr-i kelâm edip, zevcim merkūm Mehmed Beşe zimmetinde mütekarrir ve ma‘kūdun-aleyh olan iki bin yüz akçe mehr-i müeccelim ve nafaka-i iddet-i mu‘ayyene-i ma‘lûmem ve me’ûnet-i süknâm dahi kendi üzerime olmak üzre zevcim merkūm Mehmed Beşe ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâ ve münâza‘ât ve eymân ve muhâsamâtdan her birimiz âharın zimmetini ibrâ-i âm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire sene 1102.

Şuhûdü’l-hâl: Nuh Efendi b. Hasan, Abdullah Efendi b. ( ), es-Seyyid Ahmed b. ( ), İbrahim Çelebi [b.] Ahmed, Hasan Efendi el-kâtib.

(BAB54 - cilt: 20, sayfa: 342 - Hüküm no: 413 - Orijinal metin no: [71b-3])﻿

﻿

﻿

414. Hüküm

Yahya Çelebi b. Musli’nin babasından intikal eden menzil, köşk ve arsalarını Hüseyin Ağa b. Hacı İlyas’a satması

Vilâyet-i Anadolu’da medîne-i Bolu mahallâtından Gölyüzü mahallesinden olup, hâlâ mahmiye-i İstanbul’da Âbid Çelebi mahallesinde sâkine iken bundan akdem fevt olan Musli Efendi b. Musa’nın sulbî kebîr oğlu ve hasran vârisi olan Yahya Çelebi meclis-i şer‘-i şerîf-i enverde, işbu râfi‘ü’l-kitâb Hüseyin Ağa b. el-Hâc İlyas mahzarında ikrâr-ı tâm ve takrîr-i kelâm edip, mahmiye-i mezbûrede Âbid Çelebi mahallesinde vâki‘ bir tarafdan ba‘zan Âbid Çelebi Mescidi duvarı ve bir tarafdan ba‘zan Hâce Hâtun tasarrufunda olan menzil ve bir tarafdan ba‘zan Afife Hâtun tarafında olan menzil ve bir tarafdan ba‘zan İbrahim ve Hüseyin nâm kimesnelerin ale’l-iştirâki’s-seviy tasarruflarında olan menzil ve bir tarafdan Câbî Ahmed tasarrufunda olan menzil ve ba‘zan Sahhâf Abdullah Çelebi menzili ve bir tarafdan tarîk-i âm ile mahdûd iki bâb fevkānî oda ve bir sofa ve dehliz ve iki bâb tahtânî oda ve bir matbah ve bir anbar ve bir ahır ve bi’r-i mâ’ ve eşcâr-ı müsmire ve gayr-ı müsmireli ve bir köşkü ve diğer bi’r-i mâyı ve kenîfi müştemil menzilin tûlen ve arzan bi hesâb-ı terbî‘î sekiz yüz iki buçuk zirâ‘ arsası merhûm Hüseyin Ağa Vakfı’ndan icâre-i mu‘accele beher yevm bir akçe ücret-i müeccele ile babam müteveffâ-yı mezbûrun ile’l-vefât taht-ı tasarrufunda ve üzerinde olan ebniyesi silk-i mülkünde münselik ve sokak kapısı tarafında vâki‘ bi hesâb-ı merkūm elli yedi buçuk zirâ‘ arsası ve üzerinde olan köşk ve bi’r-i mâ ebniyesi ve merhûm Âbid Çelebi Vakfı’ndan icâre-i mu‘accele beher mâh on beş akçe ücret-i müeccele ile kezâlik taht-ı tasarrufunda olup, ba‘de’l-vefât ebniye-i memlûke ve mezbûre irsen bana isâbet ve arsateyn-i mezbûreteyn ile köşk ve bi’r-i mâ ebniyesi intikāl-i âdî ile bana intikāl etmişidi. Hâlâ menzili mezbûrun ebniye-i memlûkesini, bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile mûmâ-ileyh Hüseyin Ağa’ya üç yüz kıt‘a esedî guruşa bey‘ ve teslîm ve temlîk, ol dahi vech-i muharrer üzre iştirâ ve kabûl ve temellük ve kabz ve tesellüm ve arsateyn-i mezbûreteyn ile köşkün ve bi’r-i mâ arsasını mütevellîleri izin ve ma‘rifetiyle yine mûmâ-ileyh Hüseyin Ağa’ya meccânen ferâğ ve tefvîz, ol dahi [72a] tefevvüz ve kabûl eyledikden sonra semen-i mezbûr üç yüz guruşu tamâmen ahz u kabz eyledim. Ba‘de’l-yevm menzili mahdûd-ı mezkûrun ebniye-i memlûkesi merkūm Hüseyin Ağa’nın mülk-i müşterâsı ve arsateyn-i mezbûreteyn ile ve köşk ve bi’r-i mâ ebniyesi dâhil-i havza-i tasarrufu olmuşdur. Benim vechen mine’l-vücûh alâka ve medhalim kalmadı. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb ve imlâ olundu. Fi’l-yevmi’l-hâmis aşer min Cumâdelâhire li sene isneteyn ve mi’e ve elf.

Şuhûdü’l-hâl: İsmail Efendi b. İbrahim el-imâm, Mehmed Efendi b. Mustafa el-imâm, Süleyman Efendi b. Mehmed el-imâm, İbrahim Çelebi b. Osman, İbrahim Çelebi b. Mehmed, İbrahim Çelebi b. el-Hâc Hüseyin, Abdullah Efendi b. el-Hâc Veli, Hasan Efendi b. el-Hâc Ramazan, İbrahim Çelebi b. Ahmed, Mustafa b. Ahmed, Abdurrahman Efendi el-kâtib, Nuh Efendi el-kâtib.

(BAB54 - cilt: 20, sayfa: 343 - Hüküm no: 414 - Orijinal metin no: [71b-4])﻿

﻿

﻿

415. Hüküm

Mehmed Çelebi b. Hasan’ın, evini Mahmud Efendi Vakfı’na bey‘ bi’l-istiğlâl yoluyla satması

Mahmiye-i İstanbul’da Manisalı Çelebi mahallesi sükkânından Mehmed Çelebi b. Hasan nâm kimesne meclis-i şer‘-i şerîf-i enverde, merhûm Mahmud Efendi nâm sâhibü’l-hayrın nukūd-ı mevkūfesine bi’l-fi‘il mütevellî olan Mustafa Efendi b. Rüstem tarafından ikrâr-ı âti’z-zikri tasdîka vekîl olduğu Hasan Çelebi b. İsmail ve İbrahim Çelebi b. Yusuf şehâdetleriyle şer‘an sâbit olan el-Hâc Mustafa b. el-Hâc Veli mahzarında ikrâr-ı tâm ve takrîr-i kelâm edip, silk-i mülkümde münselik olup mahalle-i mezbûrede vâki‘ bir tarafı Kehhâlzâde el-Hâc Mehmed menzili ve bir tarafdan Sarrâc Ahmed Çelebi mülkü ve bir tarafı Rifâîzâde Mehmed Efendi mülkü ve bir tarafı tarîk-i hâs ile mahdûd, büyût-ı adîdeyi müştemil mülk menzilimi, mütevellî-i mezbûr Mustafa Efendi’ye yüz kıt‘a esedî guruşa bi tarîki’l-istiğlâl bey‘ ve teslîm, ol dahi nakd-i mevkūfe-i mezbûre ile bi’t-tevliye iştirâ ve kabûl ve tesellüm edip, semen-i mezbûr yüz kıt‘a esedî guruşu yedinden tamâmen ahz u kabz eylediğimden sonra mütevellî-i mezbûr Mustafa Efendi menzili mahdûd-ı mezbûru ba‘de’t-tahliyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin on beş kıt‘a esedî guruşa bana îcâr ve teslîm, ben dahi istîcâr ve kabûl ve tesellüm eyledim dedikde, gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cumâdelâhire li sene isneteyn ve mi’e ve elf.

Şuhûdü’l-hâl: Hasan Çelebi b. Abdullah, Kehhâlzâde el-Hâc Mehmed, Ömer Çavuş b. el-Hâc Mehmed, Ömer Çavuş b. Osman, Ebûbekir Çelebi b. Mehmed, Zâkirzâde Feyzullah Çelebi.

(BAB54 - cilt: 20, sayfa: 344 - Hüküm no: 415 - Orijinal metin no: [72a-1])﻿

﻿

﻿

416. Hüküm

Sultana bt. Polidira’nın menzil hissesini eşi Yorgi v. Yani’ye satması

Mahmiye-i İstanbul’da Fenerkapısı dâhilinde Abdisubaşı mahallesinde sâkine olup zâtı Palaş v. Pendari ve Yani v. Dimitri nâm zimmîler ta‘rîfleriyle mu‘arrefe olan Sultana bt. Polidira nâm nasrâniye meclis-i şer‘-i şerîf-i enverde, hâlâ zevci olan işbu râfi‘ü’l-kitâb Yorgi v. Yani nâm zimmî muvâcehesinde ikrâr-ı tâm ve takrîr-i kelâm edip, mahalle-i mezbûrede vâki‘ bir tarafdan Kadıköyü Metropolidi İlya nâm zimmî mülkü ve bir tarafdan Panayot zimmî mülkü ve bir tarafdan kale duvarı ve bir tarafdan tarîk-i âm ile mahdûd fevkānî iki bâb oda ve tahtânî iki bâb oda ve bir mahzen ve bir su kuyusu ve bir kenîfi müştemil mülk menzilin nısfı benim ve nısf-ı âharı zevcim mezbûr Yorgi’nin mülkü olmağla, hâlâ menzili mezbûrda olan nısf hisse-i şâyi‘amı, bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile iki yüz kıt‘a esedî guruşa bey‘ ve teslîm, ol dahi ber vech-i muharrer iştirâ ve tesellüm ve kabûl ettiğinden sonra semeni olan meblağ-ı mezbûr iki yüz guruşu yedinden bi’t-tamâm ve’l-kemâl ahz u kabz eyledim. Ba‘de’l-yevm menzili mahdûd-ı mezkûrun mecmû‘u zevcim mezbûr Yorgi’nin mülkü ve hakkı olmuşdur. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fî evâsıtı Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi. b. Ahmed, Mustafa b. Şaban, el-Hâc Ali b. Abdullah, Süleyman Efendi b. Abdullah, Abdurrahman Çelebi b. Abdi, Mehmed Ağa b. (…), Kostandi v. Palaşkova, Dimo v. Andriye, Anaştaş v. Todori, İstemad v. Nikola, Papa Landeryo v. Yako, Delot v. Tiryanda, Kabri? v. ( ).

(BAB54 - cilt: 20, sayfa: 345 - Hüküm no: 416 - Orijinal metin no: [72a-2])﻿

﻿

﻿

417. Hüküm

Abdülbâki b. Ahmed’in kaybolan ve Halil b. İbrahim elinde bulunan kısrağının kendisine teslimi

Mahmiye-i İstanbul’da Revânî Çelebi mahallesinde sâkin Abdülbâki b. Ahmed nâm kimesne meclis-i şer‘-i şerîf-i enverde, işbu bâ‘isü’l-vesîka Halil b. İbrahim mahzarında üzerine da‘vâ ve takrîr-i kelâm edip, işbu meclis-i şer‘-i şerde mevcûd ve müşâhed mezbûr Halil yedinde olan bir re’s kır kısrak târih-i kitâbdan altı gün mukaddem mülkümden zâyi‘ olmuşidi. Hâlâ mezbûr Halil mârru’z-zikr kır kısrağa bi gayri hakkın vaz‘-ı yed eder, suâl olunup, kasr-ı yedine ve bana teslîme tenbîh olunmak matlûbumdur dedikde, gıbbe’s-suâl mezbûr Halil cevâbında, zikr olunan kısrağı târih-i kitâbdan sekiz gün mukaddem Atpazarı’nda ismi ma‘lûmum değil bir kimesneden sekiz guruş semen-i medfû‘a iştirâ ve kabz edip, mülk-i müşterâm olmağla vaz‘-ı yed ederim, mezbûrun mülkü olduğu ma‘lûmum değildir deyücek, müdde‘î-i mezbûrdan müdde‘âsına beyyine taleb olundukda, udûl-i müslimînden olup mahalle-i mezbûre sükkânından Ali b. Abdullah ve Mehmed b. Yusuf nâm kimesneler li ecli’ş-şehâde meclis-i şer‘a hâzırân olup, istişhâd olunduklarında, fi’l-hakīka işbu meclis-i şer‘de mevcûd ve müşâhed merkūm Halil yedinde olan kır kısrak müdde‘î-i mezbûrun mülkü ve hakkı olup, târih-i kitâbdan altı gün mukaddem mülkünden zâyi‘ olmuşidi. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye ettiklerinde, gıbbe’t-ta‘dîl ve’t-tezkiye şehâdetleri makbûle olup, müdde‘î-i mezbûr tahlîf-i şer‘î ile tahlîf olundukdan sonra mûcebince zikr olunan kısrağı müdde‘î-i mezbûra red ve teslîme mezbûr Halil’e ba‘de’t-tenbîh, mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mahmud b. Hasan, Ali b. Bâli, Mehmed b. İdris, Ahmed b. Ahmed, Mustafa b. Şaban.

(BAB54 - cilt: 20, sayfa: 345 - Hüküm no: 417 - Orijinal metin no: [72b-1])﻿

﻿

﻿

418. Hüküm

Gülenfer bt. Murtaza’nın cebren parasının alındığı iddiasını ispat edemediği

Vilâyet-i Anadolu’da Bafra kazâsına tâbi‘ Mahmudgazi nâm karyede sâkine Gülenfer bt. Murtaza nâm hâtun meclis-i şer‘-i şerîf-i enverde, işbu bâ‘isü’l-kitâb yine karye-i mezbûrede sükkânından el-Hâc Hamza b. Hüseyin nâm kimesne mahzarında üzerine da‘vâ ve takrîr-i kelâm edip, mezbûr el-Hâc Hamza bundan akdem karye-i mezbûrede bi gayri hakkın cebren on iki guruşum ahz u kabz etmeğin, hâlâ suâl olunup, meblağ-ı mezbûru bana red ve teslîme tenbîh olunması matlûbumdur dedikde, gıbbe’s-suâl ve akībe’l-inkâr, müdde‘î-i mezbûreden müdde‘âsına beyyine taleb olundukda, ityân-ı beyyineden izhâr-ı acz ve istihlâf edicek, müdde‘î-i mezbûr Gülenfer’den bâlâda bast olunan minvâl üzre bi gayri hakkın on iki guruşunu ahz u kabz etmeyip, ol vechile meblağ-ı mezbûru red ve teslîm lâzım gelmediğine mezbûr el-Hâc Hamza’ya yemîn teklîf olundukda, ol dahi hasbe’l-mes’ûl yemîn billâhi te‘âlâ etmeğin, mûcebiyle mezbûre Gülenfer bilâ-beyyine bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire sene 1102.

Şuhûdü’l-hâl: Mustafa b. Musa, Halil b. Hüseyin, Ramazan b. Mehmed, Yusuf b. Müstecâb.

(BAB54 - cilt: 20, sayfa: 346 - Hüküm no: 418 - Orijinal metin no: [72b-2])﻿

﻿

﻿

419. Hüküm

Aslan v. Salamon’un Ahmed Ağa b. Edhem’de olan ödünç alacağı hususunda onunla sulh olduğu

Mahrûse-i Edirne’de sâkin Yahud tâifesinin Portakal Cemâ‘ati’nden olup, hâlâ kasaba-i Beşiktaş’da sâkin olan Sarraf Aslan v. Salamon meclis-i şer‘-i şerîf-i enverde, mahmiye-i İstanbul’da Haydarhâne mahallesinde sâkin olup, hâlâ kıbtiyân cizyedârı olan fahrü’l-eşbâh Ahmed Ağa b. Edhem tarafından husûs-ı âti’l-beyâna vekîl olduğu el-Hâc Ali Bey b. Hasan ve Bekir Sipâhi Hobyar şehâdetleriyle şer‘an sâbit olan Mehmed Çavuş b. Mustafa mahzarında ikrâr ve takrîr-i kelâm edip, müvekkili merkūm Ahmed Ağa zimmetinde cihet-i karzdan ve çuka bahâsından cem‘an üç yüz kırk guruş hakkım var deyu taleb ve da‘vâ eylediğimde, ol dahi inkâr etmekle, beynimizde münâza‘ât-ı kesîre vukū‘undan sonra muslihûn tavassut edip merkūm Ahmed Ağa benimle yedi bin akçe üzerine sulh oldukda, ben dahi sulhu kabûl ve bedel-i sulh olan meblağ-ı mezbûr yedi bin akçeyi ahz u kabz ettiğimden sonra husûs-ı mezbûre müte‘allika âmme-i da‘vâdan müvekkili merkūm Ahmed Ağa’nın zimmetini ibrâ-i âmla ibrâ ve iskāt eyledim, ol dahi benim zimmetimi kezâlik ibrâ ve iskāt eyledi dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Hâfız Mustafa Çavuş b. ( ) el-mübâşir, Ömer Efendi b. Abdurrahman, Ali Efendi b. ( ) dânişmend, el-Hâc Ali Bey b. Hasan, Osman b. Hasan, Receb Bey sipâhi, İbrahim Çelebi b. Ahmed.

(BAB54 - cilt: 20, sayfa: 347 - Hüküm no: 419 - Orijinal metin no: [72b-3])﻿

﻿

﻿

420. Hüküm

İsmail Çelebi b. Ahmed’in alacak iddiasının reddi

Mahmiye-i İstanbul’da Ereğli mahallesi sâkinlerinden İsmail Çelebi b. Ahmed nâm kimesne meclis-i şer‘-i şerîf-i enverde, yine mahalle-i mezbûre sâkinlerinden İbrahim Çelebi b. Zülfikar mahzarında üzerine da‘vâ ve takrîr-i kelâm edip, mezbûr İbrahim Çelebi bundan akdem fuzûlen benim elli dokuz guruşumu ahz u kabz etmekle, hâlâ suâl olunup, meblağ-ı mezbûr elli dokuz guruşu bana red ve teslîme mezbûr İbrahim Çelebi’ye tenbîh olunmak matlûbumdur dedikde, [73a] gıbbe’s-suâl ve akībe’l-inkâr, müdde‘î-i mezbûr İsmail Çelebi’den vech-i meşrûh üzre müdde‘âsına beyyine taleb olundukda, ityân-ı beyyineden izhâr-ı acz edip istihlâf etmekle, fi’l-hakīka müdde‘î-i mezbûr İsmail Çelebi’nin ber vech-i muharrer elli dokuz guruşunu ahz u kabz etmeyip, ol vechile üzerine red ve damândan nesne lâzım gelmediğine mezbûr İbrahim Çelebi’ye yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-a‘lâ etmeğin, mûcebiyle müdde‘î-i mezbûr İsmail Çelebi bilâ-beyyine bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Efendi b. Musa el-imâm, el-Hâc Hüseyin [b.] Abdullah el-müezzin, Osman Çelebi b. Süleyman, İbrahim Çelebi b. Hüseyin.

(BAB54 - cilt: 20, sayfa: 347 - Hüküm no: 420 - Orijinal metin no: [72b-4])﻿

﻿

﻿

421. Hüküm

Râbia Hatun b. Mehmed’in kocasının Sakine Hatun Vakfı’na olan borcunu kefil olarak ödediği

Mahmiye-i İstanbul’da vâki‘ Sâkine Hâtun Vakfı’na sâbıkan mütevellî olan Ahmed Çelebi b. Mehmed nâm kimesne meclis-i şer‘-i şerîf-i enverde, bâ‘isetü hâze’l-kitâb Râbia bt. Mehmed nâm hâtun mahzarında ikrâr ve takrîr-i kelâm edip, mezbûre Râbia’nın zevci gāib fi’l-meclis Sefer nâm kimesne mâl-ı vakf-ı mezbûrdan olmak üzre bundan dört top diba bahâsı ve nukūd cem‘an yüz seksen guruş edâ ve teslîm, ol dahi istidâne ve kabz ettiğinden sonra meblağ-ı mezbûr seksen guruş zevcesi işbu merkūme Râbia hâtun kefâlet-i sahîha-i şer‘iyye ile kefîl olmağla, hâlâ mezbûre Râbia Hâtun’dan kefâlet-i mahkiyesine binâ’en meblağ-ı mezbûr yüz seksen guruşu işbu meclis-i şer‘de bana edâ ve teslîm, ben dahi bi’t-tamâm ahz u kabz eyledim. Min ba‘d meblağ-ı mezbûrdan merkūme Râbia Hâtun’a ve zevci mezbûr Mustafa zimmetlerinde bir akçe ve bir habbe bâkī kalmadı dedikde, gıbbe’t-tasdîki’l-mer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Es-Seyyid Mustafa Efendi b. Mehmed el-imâm, Mustafa Çelebi b. Süleyman el-müezzin, İbrahim Çavuş b. Mustafa, es-Seyyid Ahmed Çelebi b. ( ), es-Seyyid Musa Ağa b. Hasan.

(BAB54 - cilt: 20, sayfa: 348 - Hüküm no: 421 - Orijinal metin no: [73a-1])﻿

﻿

﻿

422. Hüküm

Hasan Bey b. Ramazan’ın kaybolan ve Mihal v. Kostantin elinde bulunan beygirinin kendisine teslimi

Ebnâ-yı sipâhiyândan olup mahmiye-i İstanbul’da Atmeydanı kurbunda müsâfiren sâkin Hasan Bey b. Ramazan meclis-i şer‘-i şerîf-i enverde, mahmiye-i mezbûrede Yenikapı dâhilinde sâkin Mihal v. Kostantin nâm zimmî tarafından husûs-ı âti’l-beyâna vekîl olduğu Ömer Çavuş b. Mahmud ve Ahmed b. Hasan şehâdetleriyle sâbit olan Preşkova v. Trandafil nâm zimmî muvâcehesinde üzerine da‘vâ ve takrîr-i kelâm edip, bundan akdem vilâyet-i Rumeli’nde vâki‘ Erdel’den gelir iken Bükreş Boğazı nâm mahalde işbu bir re’s kır Bârgirim mülkümden zâyi‘ olmuşidi. Hâlâ müvekkili Mihal yedinde buldum, suâl olunup mârru’z-zikr Bârgirimi bana teslîme mezbûr Preşkova’ya tenbîh olunmak matlûbumdur dedikde, gıbbe’s-suâl vekîl-i mezbûr Preşkova cevâbında, müvekkilim mezbûr Mihal mârru’z-zikr Bârgiri bundan akdem Eflak Beyi Kostantini’den semen-i ma‘lûme iştirâ ve kabz etmekle, mülk-i müşterâsı olmak üzre vaz‘-ı yed edip, müdde‘î-i mezbûrun ber vech-i muharrer mülkü olduğu ma‘lûmu değildir deyücek müdde‘î-i mezbûr Hasan Bey’den vech-i muharrer üzre beyyine taleb olundukda, ebnâ-yı sipâhiyândan Ahmed Bey b. Hasan ve Himmet Bey b. Mehmed nâm kimesneler meclis-i şer‘a hâzırân olup, fi’l-vâki‘ bundan akdem vilâyet-i Rumeli’nde vâki‘ Erdel’den gelir iken Bükreş Boğazı nâm mahalde işbu bir re’s kır Bârgir müdde‘î-i mezbûr Hasan Bey’in yedinde mülkü olduğu hâlde zâyi‘ olmuşidi. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye eylediklerinde, gıbbe ri‘âyet-i şerâiti’l-kabûl şehâdetleri makbûle oldukdan sonra müdde‘î-i mezbûr Hüseyin Bey tahlîf-i şer‘î ile tahlîf olundukdan sonra mârru’z-zikr Bârgiri müdde‘î-i mezbûra teslîme vekîl-i mezbûr Preşkova zimmîye tenbîh olunup, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene 1102.

Şuhûdü’l-hâl: İbrahim Çelebi b. Ahmed, Mustafa b. Şaban, Ömer Çavuş b. Mehmed, Hüseyin b. Mustafa, Ahmed b. Ahmed ve gayruhüm.

(BAB54 - cilt: 20, sayfa: 348 - Hüküm no: 422 - Orijinal metin no: [73a-2])﻿

﻿

﻿

423. Hüküm

Hacı Veli Beşe b. Ramazan’ın varislerinin kendilerine intikal eden menzil arsasını Pako v. Avram’a satması

Mahmiye-i İstanbul’da Üskübî mahallesinde sâkin iken bundan akdem vefât eden el-Hâc Veli Beşe b. Ramazan’ın verâseti, zevce-i metrûkesi Ayşe bt. Osman nâm hâtun ile sulbî kebîr oğlu Abdullah ve sulbiye kebîre kızları Fâtıma ve Emine nâm hâtunlara münhasıra olup, kable’l-kısme mezbûre dahi vefât edip, verâseti zevci Hüseyin Çavuş b. Abdullah ve sadriye sagīre kızı Sâliha ve mezbûrân Abdullah ve Fâtıma’ya münhasıra olup, kable’l-kısme mezbûr Hüseyin Çavuş dahi vefât edip, verâseti sulbiye kızı mezbûre Sâliha’ya ve li ebeveyn er karındaşı Mustafa Çelebi b. Mehmed’e münhasıra ve tashîh-i mes’elesi bi tarîki’l-münâsahati’ş-şer‘iyye yedi yüz altmış sekiz sehimden olup, sihâm-ı mezbûreden doksan altı sehimi mezbûre Ayşe’ye ve üç yüz altmış dört sehimi mezbûr Abdullah Çelebi’ye ve yüz seksen iki sehimi mezbûre Fâtıma’ya ve yüz beş sehimi sagīre-i mezbûre Sâliha’ya ve yirmi bir sehimi mezbûr Mustafa’ya isâbet ve intikāl eylediği şer‘an [73b] zâhir ve mütehakkik oldukdan sonra mezbûr Abdullah asâleten ve mezbûretân Ayşe ve Fâtıma nâm hâtunlar tarafından husûs-ı âti’l-beyâna vekîl-i şer‘îsi olan Mustafa Çelebi b. el-Hâc Musa meclis-i şer‘-i şerîf-i enverde Tercüman Pako v. Avram nâm Yahudi mahzarında ikrâr-ı tâm ve takrîr-i kelâm edip, müteveffâ-yı mezbûr el-Hâc Veli Beşe ile’l-vefât yedinde mülk ve hakkı olup, mahmiye-i mezbûre ebvâbından Balatkapısı hâricinde Karabaş mahallesinde vâki‘ bir tarafdan zimmî Papas mülkü ve bir tarafdan Hasköylü mülkü ve bir tarafdan leb-i deryâ ve bir tarafdan ba‘zan el-Hâc Mehmed mülkü ve ba‘zan tarîk-i âm ile mahdûd mülk menzil arsasında olan ber vech-i [muharrer] hisse-i şâyi‘amızı cemî‘ tevâbi‘i ile tarafeynden îcâb ve kabûlü hâvî bey‘-i kat‘î ile mezbûr Pako’ya yirmi altı bin seksen altı akçeye bi’l-asâle ve bi’l-vekâle bey‘ ve temlîk ve teslîm, ol dahi ber vech-i muharrer iştirâ ve temellük ve tesellüm ve kabûl ettiğinden sonra semeni olan meblağ-ı mezbûr yirmi altı bin seksen altı akçeyi mezbûr Pako’nun yedinden bi’t-tamâm ahz u kabz eyledik. Ba‘de’l-yevm arsa-i mezbûrede olan hisse-i şâyi‘a alâka ve medhalimiz kalmayıp, Pako’nun mülk-i müşterâsı olmuşdur dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cumâdelâhire sene 1102.

Şuhûdü’l-hâl: İbrahim Çelebi b. Ahmed, diğer İbrahim Çelebi b. Mehmed, Ali Efendi b. el-Hâc Kâtib, İsmail b. Mustafa, Hüseyin b. Halil.

(BAB54 - cilt: 20, sayfa: 349 - Hüküm no: 423 - Orijinal metin no: [73a-3])﻿

﻿

﻿

424. Hüküm

Büyükçekmece Sürgün köyü halkı ile kendilerinden haksız yere para alan mütevelli Veli Bey b. Şükrullah’ın sulh olması

Havâss-ı Aliyye kazâsında Büyü[k]çekmece nâhiyesine tâbi‘ Sürgün nâm karye ahâlîsinden Lika v. Yorgi v. Andriye ve Noriş v. Yorgi ve İspilyot v. Hristo ve Kaminonoz v. Dimitraki ve Anton v. Yorgi ve Dimitri v. Dimo ve Dimitri v. Yorgi ve Yorgi v. Dimo ve Dimo v. İzmo nâm zimmîler meclis-i şer‘-i şerîf-i enverde, merhûm Musâhib İsmail Ağa ve Çırağan Mehmed Ağa’nın mahmiye-i İstanbul’da Saray-ı cedîd-i sultânî’de vâki‘ odun anbarı mühimmâtına mevkūfe nukūda mütevellî olan bâ‘isü hâze’l-kitâb Veli Bey b. Şükrullah nâm kimesne mahzarında her biri ikrâr ve takrîr-i kelâm edip, mezbûr Veli Bey karye-i mezbûre ahâlîsinden sizin babalarınız vakfeyn-i mezbûreyn mâlından dört yüz guruşdan iki yüz akçe eksik guruş istidâne ve kabz etmişidi deyu otuz seneden beri bizden meblağ-ı mezbûrun murâbahası deyu senede altmışar guruşdan otuz senede bin sekiz yüz guruşumuzu deynimiz yoğiken bi gayri hakkın ahz u zabt etmekle, ber vech-i muharrer makbûzu olan meblağ-ı mezbûr bin sekiz yüz guruşu mezbûr Veli Bey’den da‘vâ ve müdde‘âmızı dahi huzûr-ı hâkimü’ş-şer‘de isbât dahi etmekle, muslihûn tavassut edip da‘vâ-yı mezkûremizden bizi mezkûr Veli Bey ile meblağ-ı mezbûr bin sekiz yüz guruşun dört yüz guruşu mütevellî-i mezbûrun asıl mâl-ı vakf-ı mezbûr deyu iddi‘â eylediği dört yüz guruşa takās, ol dahi mukāssa ve kabûl edip mâ‘adâsından yüz guruş üzerine beynimizde akd-i musâlaha eylediklerinde merkūm Veli Bey dahi meblağ-ı mezbûr müsbet olmağla, vech-i meşrûh üzre sulh taraf-ı vakfa her vechile enfa‘ ve evlâ olmağın, sulh-ı mezbûru vech-i meşrûh üzre kabûl ettiğinden sonra bedel-i sulh olan meblağ-ı mezbûru cümlemiz merkūm Veli Bey’den bi’t-tamâm ahz u kabz edip meblağ-ı mezbûra müte‘allika cemî‘-i da‘vâdan biz mütevellî-i mezbûrun zimmetini ve taraf-ı vakf-ı mezbûru ibrâ-i â[mm]-ı kātı‘ü’n-nizâ‘la ibrâ ve iskāt edip ve mesfûr Veli Bey dahi kezâlik makbûz-ı mezkûra ve bedel-i sulh olan meblağ-ı mezbûra müte‘allika cemî‘-i da‘vâdan bizim ve karye-i mezbûrenin sâir ahâlîsinin zimmetlerimizi ibrâ ve iskāt eyledi. Ba‘de’l-yevm biribirimiz ile da‘vâ ve nizâ‘ımız kalmadı dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Yahya Efendi b. Ahmed tâbi‘-i efendi, Müezzin Mehmed Çelebi tâbi‘-i Efendi, Muhzırbaşı vekîli el-Hâc Mustafa Ağa, Davud Ağa [b.] Mustafa Kethüdâ Efendi, Muhzır Mustafa b. Şaba[n] Galatalı, Yahya Çelebi tâbi‘-i nâib efendi, Çivizâde Mahallesi imâmı Mehmed Efendi b. Ömer, Esad Efendi Davu[d]zâde?, İbrahim Çavuş el-mübâşir, Mustafa Çelebi b. Mehmed kuloğlanı.

(BAB54 - cilt: 20, sayfa: 350 - Hüküm no: 424 - Orijinal metin no: [73b-1])﻿

﻿

﻿

425. Hüküm

Hacı İsmail Ağa b. Hacı Hasan’ın Seyyid Hasan Çelebi b. Seyyid Mehmed Efendi’ye olan borcunu ödemesi

Mahmiye-i İstanbul’da Haydarhâne mahallesi sâkinlerinden bâ‘isü hâze’l-kitâb es-Seyyid Hasan Çelebi b. es-Seyyid Mehmed nâm kimesne meclis-i şer‘-i şerîf-i enverde, Solakzâde el-Hâc İsmail Ağa b. el-Hâc Hasan nâm kimesne mahzarında üzerine da‘vâ ve takrîr-i kelâm edip, târih-i kitâbdan altı sene mukaddem mezbûr el-Hâc İsmail Ağa’nın vilâyet-i Anadolu’da Perşembe kazâsı sâhilinde müceddeden binâ ettirdiği şayka ta‘bîr olunur sefîne ustalarından Ahmed Reis b. Abdullah ve Mustafa Reis b. Abdullah nâm kimesnelere her iki batmanı birer guruş olmak üzre yüz otuz altı batman demirini bey‘ ve teslîm ile, semenine ben kendi mâlımdan zâminim deyu bana emr etmekle, ben dahi mezbûrun emrine binâ’en vech-i muharrer üzre her iki batmanı birer guruşa olmak üzre yedimde mülküm olan yüz otuz altı batman demirimi altmış sekiz esedî guruşa bey‘ ve teslîm, mezbûrân Ahmed Reis ve Mustafa Reis dahi iştirâ ve kabûl ve kabz ve sefîne-i mezbûreye harc u sarf ile istihlâk etmişler idi. Hâlâ merkūm el-Hâc İsmail Ağa’ya suâl olunup ber vech-i meşrûh [74a] emr-i mezbûruna binâ’en semen-i mezbûr altmış sekiz esedî guruşu bana edâ ve teslîm tenbîh olunmak matlûbumdur dedikde, gıbbe’s-suâl ve akībe’l-inkâr müdde‘î-i mezkûrdan müdde‘âsına beyyine taleb olundukda, udûl-i müslimînden olup zikr olunan Haydarhâne mahallesinde sâkin es-Seyyid Veli Çelebi b. Osman ve Hüseyin b. Himmet ve es-Seyyid Nurullah b. eş-Şeyh Mahmud nâm kimesneler li ecli’ş-şehâde meclis-i şer‘a hâzırûn olup isre’l-istişhâd, fi’l-hakīka târih-i kitâbdan altı sene mukaddem işbu mezbûr el-Hâc İsmail Ağa her iki batmanı birer guruşa olmak üzre yüz otuz altı batman demiri merkūmân Ahmed Reis b. Abdullah ve Mustafa Reis b. Abdullah’a bey‘ ve teslîm ile semenine ben mâlımdan zâminim deyu müdde‘î-i mezbûr es-Seyyid Hasan Çelebi’ye bizim huzûrumuzda emir edip, merkūm dahi mezbûr el-Hâc İsmail Ağa’nın emr-i mezbûruna binâ’en vech-i muharrer üzre her iki batmanı birer guruşa olmak üzre yüz otuz batman demirini merkūmân Ahmed Reis ve Mustafa Reis altmış sekiz guruşa bey‘ ve teslîm, onlar dahi iştirâ ve kabz ve sefîne-i mezbûreye sarf etmişler idi. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye ettiklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle ba‘de’l-hükm semen-i mezbûr altmış sekiz guruşa müdde‘î-i mezbûr es-Seyyid Hasan Çelebi’ye edâ ve teslîme merkūm el-Hâc İsmail Ağa’ya tenbîh olunup, mâ vaka‘a bi’t-taleb ketb olundu. Fi’l-yevmi’s-sânî aşer min Cumâdelâhire sene 1102.

Şuhûdü’l-hâl: Es-Seyyid Mahmud Efendi b. es-Seyyid Osman, es-Seyyid Abdurrahman Efendi, Ahmed Çelebi b. Mehmed, Ahmed Efendi b. Mahmud, Abdurrahim Çelebi b. Hüseyin.

(BAB54 - cilt: 20, sayfa: 351 - Hüküm no: 425 - Orijinal metin no: [73b-2])﻿

﻿

﻿

426. Hüküm

Mehmed Bey b. Ahmed Paşa’nın çiftlik, yurt ve tarlalarını Hacı Ahmed Paşa b. Ali Bey’e satması

Sâbıkan deryâ beylerinden olan Mehmed Bey b. Ahmed Paşa nâm kimesne meclis-i şer‘-i şerîf-i enverde, ümerâ-yı deryâ[da]n ve mefharu’l-emâcid ve’l-ekârim bâ‘isü hâze’l-kitâb el-Hâc Ahmed Paşa b. Ali Bey mahzarında ikrâr ve takrîr-i kelâm edip, silk-i mülkümde münselik olup, vilâyet-i Rumeli’nde Eğriboz sancağında İstefe nâhiyesine tâbi‘ Koknoz nâm karyede vâki‘ lede’l-ahâlî ve’l-cîrân ma‘lûmü’l-hudûd çiftlik ta‘bîr olunur mülk menzilimi ve yine nâhiye-i mezbûrede vâki‘ Marinoz ve Sihne? ve Birgoz nâm mülk çiftliklerimi ve mülk yurd yerlerini ve iki yüz seksen keyl hınta ve yüz yirmi keyl şa‘îrimi ve İstefe kasabası kurbunda Hürrem Voyvada Çiftliği ta‘bîr olunur mülk menzilimi ve dâhilinde vâki‘ harman yeri ve yurd yerlerini ve Kabadil nâm mevzi‘de vâki‘ çiftlik ta‘bîr olunur menzil ve yurd yeri ve harman yerlerini cemî‘-i tevâbi‘ ve levâhıkı ile müşârün-ileyh el-Hâc Ahmed Paşa’ya tarafeynden îcâb ve kabûlü hâvî bey‘-i kat‘î ile beş yüz elli guruşa bey‘ ve temlîk ve zikr olunan Koknoz nâm karyede vâki‘ ma‘lûmetü’l-hudûd ve’l-kat‘ on beş çift saban yürür tarlalarımı ve mârru’z-zikr Sihne? ve Marinoz ve Birgoz’da vâki‘ on yedi çift saban yürür tarlalarımı ve İstefe kurbunda vâki‘ çiftlik-i mezkûra teba‘iyyet ile zirâ‘at olunan dört çift [saban] yürür tarlalarımı ve Kabadil’de bir çiftlik tarlalarımı dahi mûmâ-ileyh el-Hâc Ahmed Paşa’ya ma‘rifet-i sâhib-i arz ile beş yüz guruş bedel mukābilesinde ferâğ ve tefvîz, ol dahi minvâl-i meşrûh üzre iştirâ ve temlîk ve tefevvüz ve kabûl ettiğinden sonra semen-i mezkûr beş yüz elli guruş ile bedel-i merkūm beş yüz guruş ki, min haysü’l-mecmû‘ bin elli guruşa müşârün-ileyh el-Hâc Ahmed Paşa’dan bi’t-tamâm ahz u kabz edip, emlâk-i mezkûreyi ve tarlaları mahallinde kabza taslît eyledim. Ba‘de’l-yevm zikr olunan çiftlikler ve harman yerleri ve yurd yerleri mûmâ-ileyh el-Hâc Ahmed Paşa’nın mülk-i müşterâsı ve tarlalar hakk-ı müfevvazı olmuşdur. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Es-Seyyid İbrahim Çelebi Sakızlı, Halil Ağa Sakızlı, Mehmed Bey Anabolu, el-Hâc Ömer abacı, el-Hâc Hasan Çelebi, Mehmed Efendi Şeyhzâde, Receb Efendi kâtib-i kassâm, Veli Efendi sahhâf.

(BAB54 - cilt: 20, sayfa: 352 - Hüküm no: 426 - Orijinal metin no: [74a-1])﻿

﻿

﻿

427. Hüküm

Gülistan bt. Abdullah’ın mallarını Hasan Çelebi’ye satması ve borcuyla takas etmesi

Mahmiye-i İstanbul’da Mi‘mâr Sinan mahallesi sâkinelerinden olup zâtını ta‘rîf-i şer‘î ile ârifân Ahmed b. Mehmed? ve Yusuf Beşe b. Abdullah nâm kimesneler ta‘rîfleriyle mu‘arrefe olan Gülistan bt. Abdullah nâm hâtun meclis-i şer‘-i şerîfde, hâlâ menzilinde sâkine olduğum işbu bâ‘isü’l-kitâb Hasan Çelebi b. Mehmed nâm kimesneye cihet-i deyn-i şer‘îden yirmi guruş deynim olmağla, eşyâ-yı memlûkemden bir tencere ma‘a kapak ve iki Yanbolu keçesi ve bir yemeni yorgan ve iki yemeni yasdık ve bir alaca kaftan ve bir entari ve üç cedîd gömlek ve üç cedîd gömlek-i ib[ri]şimi merkūm Hasan Çelebi’ye yirmi esedî guruşa bey‘ ve teslîm ve semen-i mezbûru deynim olan yirmi guruşa takās, mezbûr Çelebi dahi ber vech-i muharrer iştirâ ve tesellüm ve mukāssa ve kabûl ettiğinden sonra bi emrillâhi te‘âlâ fevt olduğumda sâkine olduğum menzilde hâlâ melbûs olan libâsımdan gayrı ism-i mâl ıtlâk olunur bir akçe ve bir habbe mülk ve mâlım yokdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurre-i Recebi’l-ferd li sene isneteyn ve mi’e ve elf.

Şuhûdü’l-hâl: Ali Çelebi b. Sunullah, Murtaza Çelebi b. İshak, İbrahim Çelebi b. Ahmed, Osman Beşe b. Hasan.

(BAB54 - cilt: 20, sayfa: 353 - Hüküm no: 427 - Orijinal metin no: [74a-2])﻿

﻿

﻿

428. Hüküm

Mehmed Çelebi b. Süleyman’ın menzilini Yeniçeriler 12. cemâat para vakfına bey‘ bi’l-istiğlâl yoluyla satması ve borcunu ödemek için ilave vade alması

Dergâh-ı âlî -dâme merci‘an li’l-e‘âlî- yeniçerilerinin Onikinci Cemâ‘ati’ne mahsûs oda ahâlîsinin mühimmâtına mevkūfe nukūda hâlâ mütevellî olan Mehmed Çelebi b. Mustafa Efendi meclis-i şer‘de, mahmiye-i İstanbul’da Veled-i Karabaş mahallesinde sâkin Mehmed Çelebi b. Süleyman mahzarında bi’t-tevliye üzerine da‘vâ ve takrîr-i kelâm edip, mezbûr Mehmed Çelebi bin doksan dokuz senesi şehr-i Ramazânü’l-mübârekin on altıncı günü silk-i mülkünde münselik olup, mahalle-i mezbûrede vâki‘ ma‘lûmü’l-hudûd menzilini târih-i mezbûrda vakf-ı mezbûra mütevellî olan el-Hâc Ömer b. Hasan’a üç yüz guruşa bi tarîki’l-istiğlâl bey‘ ve teslîm, ol dahi mâl-ı vakf-ı mezbûr ile iştirâ ve teslîm-i semen ettiğinden sonra yine mütevellî-i mezbûr menzili mezbûru ba‘de’t-tahliye ve’t-tekābuz sene-i mezkûrda vâki‘ Ramazân-ı şerîfin on sekizinci gününden iki sene tamâmına değin beher senesi otuzar guruşdan altmış guruşu yine mezbûr Mehmed Çelebi’ye îcâr ve teslîm, ol dahi istîcâr ve kabûl ve kabz etmişidi. Müddet-i mezkûre münkaziye olmağın, hâlâ suâl olunup asl-ı mâl-ı mezbûr ile seneteyn-i mezkûreteynde vâki‘ ücretden altmış guruş ki, cem‘an üç yüz altmış guruş vakıf için bana edâ ve teslîmine tenbîh olunmak matlûbumdur deyip mazmûnu min külli’l-vücûh takrîr-i meşrûhuna mutâbık hüccet-i şer‘iyye dahi ibrâz etmeğin, gıbbe’s-suâl mezbûr Mehmed Çelebi cevâbında, fi’l-hakīka hâl bâlâda şerh ve beyân olunan minvâl üzre olup, asl-ı mâl-ı vakf-ı mezbûr ile ücret-i mezkûre min haysü’l-mecmû‘ üç yüz altmış guruş zimmetinde lâzımü’l-edâ ve vâcibü’l-kazâ deynimdir deyu tav‘an ikrâr ve i‘tirâf etmeğin, alâ mûcebi i‘tirâfihî meblağ-ı mezbûru vakıf için mütevellî-i mezbûra edâ ve teslîme ba‘de’t-tenbîh mezbûr Mehmed Çelebi meclis-i şer‘de mütevellî-i mezbûr Mehmed Çelebi mahzarında takrîr-i kelâm edip, bâlâda tafsîl olunan minvâl üzre edâsına hükm-i şer‘î lâhık olan meblağ-ı mezbûr üç yüz altmış guruşu târih-i kitâbdan altmış gün tamâmına değin edâ ve teslîm edemezsem menzili mezkûru semen-i misli ile âhara bey‘ ve semeninden deyn-i mezbûru vakıf için istîfâ edip fazla kalırsa bana îsâle ve husûs-ı mezbûr mütevakkıf olduğu umûrun küllîsine azl ve in‘izâlden masûne vekâlet-i devriye ile yine mezbûr Mehmed Çelebi’yi tarafımdan vekîl ve nâib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve merâsimini edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: Şeyh Mustafa Efendi b. Şaban, Müezzin Mustafa Çelebi b. Mehmed, Derviş Efendi, Mesud? Efendi el-imâm, Ahmed Çelebi b. ( ).

(BAB54 - cilt: 20, sayfa: 353 - Hüküm no: 428 - Orijinal metin no: [74b-1])﻿

﻿

﻿

429. Hüküm

Hobyar Vakfı’na ait olup yıkılmış olan dükkân arsasının mukâtaa yoluyla İsrail v. Yasef’e kiralanması

Zikr-i âtî dükkânın müste’ciri olan işbu bâ‘isü’r-rakīm İsrail v. Yasef meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, mahmiye-i İstanbul’da vâki‘ merhûm Hobyar Vakfı müsakkafâtından olup, mahrûse-i Galata’da Câmi‘-i kebîr mahallesinde vâki‘ bir tarafdan yine vakf-ı mezbûrdan olup, el-Hâc Mehmed zevcesi ve Semenoğlu veresesi mutasarrıf oldukları tabib dükkânları ve bir tarafdan Rüstem Paşa Vakfı’ndan benim tasarrufumda olan menzil ve iki tarafdan tarîk-i âm ile mahdûd yevmî dört akçe icâreli bâb kömür mahzeninin ebniyesi bundan akdem vâki‘ olan zelzele[de] bi’l-külliye münhedim olup, arsa-i sırfa kalmakla, müceddeden binâya taraf-ı vakıfda müsâ‘id olmamağın, mütevellî-i vakf-ı mezbûr vakfa enfa‘ olmak üzre mukāta‘a ile îcâr eyleyip yedime temessük vermişidi. Zabt olunup taraf-ı şer‘den dahi istihkâmen yedime hüccet verilmek matlûbumdur dedikde, yedinde olan temessüke nazar olundukda, merkūm İsrail mârru’z-zikr kömür mahzeninin mutasarrıfı olmağla vakfa bırakıp tâlib-i âhar dahi olmamağın, arsa-i mezbûreye mukāta‘aya bağlayıp âhara verilmek her vechile cânib-i vakfa enfa‘ olmağla, keşif hücceti nâtıka olduğu üzre ebniye-i mahdûmesinin zı‘f-ı kıymeti olan beş bin akçe ile şer‘an vakıf için verdiği on üç bin akçe ki, min haysü’l-mecmû‘ on sekiz bin akçeyi merkūm İsrail taraf-ı vakfa verip ve senevî bin sekiz yüz akçe mukāta‘a bağlanmak üzre icâresine bir akçe dahi zam edip üzerine müceddeden ihdâs eylediği binâsı kendi mülkü olmak üzre mezbûr Tabîb İsrail taraf-ı vakıfdan izne tâlib olmağın, ben dahi tevliyetim hasebiyle senevî bin sekiz yüz akçe mukāta‘a bağlayıp ve ebniye-i mahdûmesinin zı‘f-ı kıymeti olan meblağ-ı mezbûr beş bin akçe ile teberru‘an vakf için verdiği on üç bin akçeyi vakıf için ahz u kabz edip ve müceddeden kendi mâlı ile ihdâs ettiği ebniye ve kendi mülkü olmak üzre mezbûre izin verildiğini nâtık ve işbu bin yüz iki senesi Cumâdelâhire gurresiyle müverrah ve mümzâ ve hatmini hâvî ve beynimizde li ecli’l-istihkâm kıbel-i şer‘den dahi işbu vesîka-i enîka ketb ve terkīm olunup, merkūm İsrail yedine def‘ u i‘tâ olundu. Fi’l-yevmi’l-hâdî ve’l-ışrîn min Cumâdelâhire li sene 1102.

Şuhûdü’l-hâl: Mehmed Efendi b. Mehmed, Mehmed Çelebi b. ( ), Ali Çelebi b. ( ), Derviş Beşe b. ( ), el-Hâc Mustafa Beşe, Yahya Efendi b. ( ).

(BAB54 - cilt: 20, sayfa: 354 - Hüküm no: 429 - Orijinal metin no: [74b-2])﻿

﻿

﻿

430. Hüküm

Mehmed Çelebi b. Nasuh’un, Ömer Çelebi b. Nasuh’u vekil tayin etmesi

Mahmiye-i İstanbul’da Har[âc]cı Muhyiddin mahallesi sükkânından Mehmed Çelebi b. Nasuh nâm kimesne meclis-i şer‘-i şerîf-i enverde, takrîr-i kelâm ve ta‘bîr ani’l-merâm edip vilâyet-i Rumeli’nde Drama kasabası sâkinelerinden Himmet Bey zevcesi demekle ma‘rûfe olup bundan akdem vefât eden Hatice bt. ( ) nâm hâtun mûrisemiz olmağla, hâlâ terekesine vâzı‘u’l-yed olan kasaba-i mezbûre voyvodası ve sâir vâzı‘u’l-yed olanlardan hisse-i irsiyemi taleb ve da‘vâ ve ahz u kabza ve işbu karındaşım Ömer Çelebi b. Nasuh kasaba-i mezbûrede sâkin Şeyhzâde demekle şehîr Hasan Efendi nâm kimesneyi kabûlüne mevkūfe vekâletle vekîl ve nâ’ib-i menâb nasb eyledim dedikde, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene 1102.

Şuhûdü’l-hâl: Seyyid Çelebi b. İsmail, Hasan Beşe b. Mehmed, Halil Çelebi b. Ali, İbrahim Çelebi b. Ahmed, İbrahim Efendi b. Mustafa.

(BAB54 - cilt: 20, sayfa: 355 - Hüküm no: 430 - Orijinal metin no: [75a-1])﻿

﻿

﻿

431. Hüküm

Mehmed Çelebi b. Nasuh’un kölesi İsmail b. Abdullah’ı azat etmesi

Mahmiye-i İstanbul’da Çukurhamam kurbunda Harâccı Muhyiddin mahallesi sükkânından Mehmed Çelebi b. Nasuh nâm kimesne meclis-i şer‘-i şerîf-i enverde ve mahfil-i dîn-i münîf-i ezherde ikrâr ve takrîr-i kelâm edip, bana rıkkını i‘tirâf eden orta boylu ak kaşlı sarı elâ gözlü Rûsiyyü’l-asl hâmilü hâze’l-vesîka İsmail b. Abdullah nâm abd-i memlûkümü hasbeten lillâhi’l-meliki’l-hallâk ve taleben li merzâti’r-rabbi’r-rezzâk mâlımdan tahrîr ve i‘tâk ve ahrâr-ı asliyyîn zümresine ilhâk ve idrâc eyledim. Ba‘de’l-yevm mevsûf İsmail sâ’ir ahrâr-ı asliyyîn gibi hür olup, üzerinde velâ-i şer‘îden gayrı hakkım kalmadı dedikde, mâ hüve’l-vâki‘ bi’t-taleb ketb olundu. Fi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mefharü’l-a‘yân Arpa Emîni İbrahim Efendi b. Mustafa, İbrahim Efendi b. Mustafa, el-Hâc Ahmed Ağa b. Davud, Ahmed Çelebi b. Mehmed, Ahmed Efendi b. Mustafa. Hüseyin Beşe b. Mehmed, İbrahim Çelebi b. Musa, Yahya Çelebi b. Ahmed, Seyyid Çelebi b. İsmail.

(BAB54 - cilt: 20, sayfa: 356 - Hüküm no: 431 - Orijinal metin no: [75a-2])﻿

﻿

﻿

432. Hüküm

Neslihan bt. Ömer’in Rodos’ta bulunan menzilini Hacı Hasan b. Ömer’e satması

Fi’l-asl cezîre-i Rodos ahâlîsinden olup mahmiye-i İstanbul’da mahmiye-i Kirmasti mahallesi sâkinelerinden fahrü’l-muhadderât Neslihan bt. el-Merhûm Ömer Efendi nâm hâtunun zevci ve tarafından husûs-ı âti’z-zikre vekîl olduğu zât-ı mezbûreyi ma‘rifet-i şer‘iyye ile ârifân Hüseyin Efendi [b.] Cafer Hoca ve Mehmed Emin Çelebi b. Mehmed Efendi nâm kimesneler şehâdetleriyle sâbit olan fahrü’l-kuzât Ataullah Efendi b. Abdülbâki Efendi meclis-i şer‘-i şerîf-i enverde işbu şayka reislerinden işbu râfi‘ü’l-kitâb el-Hâc Hasan b. Mehmed nâm kimesne mahzarında bi’l-vekâle ikrâr-ı tâm ve takrîr-i kelâm edip, zevcem müvekkile-i mezbûrenin akd-i âti’z-zikir sudûruna değin silk-i mülkünde münselik olup yine cezîre-i Rodos mahallâtından Karabaş mahallesinde vâki‘ bir tarafdan Soli’nin mülkü ve ba‘zan Anbarcı mülkü ve bir tarafdan Kıymetzâde Mustafa mülkü ve bir tarafdan Aşcızâde Ömer Çelebi mülkü ve bir tarafdan tarîk-i âm ile mahdûd, münhedimü’s-sakf kârgir kemer üzerine iki bâb oda ve bir mikdâr havlu ve bi’r-i mâyı müştemil menzilini, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mezbûr el-Hâc Hasan tarafından îcâb ve kabûlü hâvî şürût-ı müfsideden ârî bey‘-i bâtt-ı sahîh-i şer‘î ile bi’l-vekâle yüz yirmi yaldız altınına bey‘ ve temlîk, ol dahi ber-[vech-i] muharrer iştirâ ve temellük ve kabz ve kabûl ettiklerinden sonra semeni olan meblağ-ı mezbûr yüz yirmi yaldız altını bi’l-vekâle mezbûr el-Hâc Hasan’ın yedinden tamâmen ahz u kabz eylediğimden sonra menzili mezkûru mahallinde zabt ve tasarrufa bi’l-vekâle mezbûr el-Hâc Hasan’ı taslît eyledim. Keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Fahrü’l-müderrisîni’l-kirâm Ebûbekir Efendi b. Abdülbâki, Veysi? Kapudan b. Küçük, Mehmed Çelebi b. Cafer, Mehmed b. Hüseyin, Şeyh el-Hâc İbrahim [b.] Mustafa.

(BAB54 - cilt: 20, sayfa: 356 - Hüküm no: 432 - Orijinal metin no: [75a-3])﻿

﻿

﻿

433. Hüküm

Hacı Selim b. Ebûzeyd’in, gelini Fâtıma’nın nafakasını karşılamayı taahhüt etmesi

Kasaba-i Kasımpaşa mahallâtından [Tahtakadı] mahallesi sükkânından el-Hâc Selim b. Ebûzeyd nâm kimesne meclis-i şer‘de Fâtıma bt. Sefer mahzarında takrîr-i kelâm ve ta‘bîr ani’l-merâm edip, mezbûre Fâtıma sulbî oğlum işbu hâzır bi’l-meclis Sa‘di’nin, hâlâ zevce-i menkûhası olup, lâkin mezbûr Sa‘di işbu sene-i mübârekde sefer-i hümâyûna âzim olmağla, zevcesi mezbûre Fâtıma vâlidesi Ayşe nâm hâtun ile ma‘an sâkine olmağla benim dahi oğlum mezbûr Sadi’nin mezbûreyi infâka adem-i iktidârından nâşî avdet edip gelinceye değin, kendi mâlımdan infâk etmek üzre ta‘ahhüd ve iltizâm eyledim dedikde, mezbûr el-Hâc Selim’in minvâl-i muharrer üzre olan takrîri bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: İbrahim Çelebi er-râcil, Mustafa b. Şaban, Mustafa b. Ahmed.

(BAB54 - cilt: 20, sayfa: 357 - Hüküm no: 433 - Orijinal metin no: [75a-4])﻿

﻿

﻿

434. Hüküm

Hasan b. Abdullah ile karısı Canan ve kızı Havva’nın kötü halleri sebebiyle mahalleden çıkarılması

Mahmiye-i İstanbul’da Aksaray kurbunda Baklalı mahallesi imâmı olan İbrahim Efendi b. Halil meclis-i şer‘-i şerîf-i enverde, mahalle-i mezbûre sükkânından Hasan b. Abdullah ve zevcesi Canan bt. Abdullah ve kızı Havva muvâcehelerinde takrîr-i da‘vâ edip, mezbûr Hasan ile mezbûretân Canan ve Havva kendi hâllerinde olmayıp, kat‘â nâ-mahreminden ictinâb ve tehâşîleri olmamağla menzillerine dâimâ ecnebî nâ-mahrem ve erâzil ve eşhâs makūlesi kimesneler gelip envâ‘-ı fuhşiyâtı mürtekib ve bi’l-cümle mezbûrûndan her vechile müte’ezzî olduğumuz ecilden keyfiyeti hâlleri ahâlî-yi mahalliyeden ba‘de’l-istikşâf, mahalle-i mezbûreden hurûclarına tenbîh olunmak matlûbumdur dedikde, suâl olunsun deyu husûs-ı mezbûru nâtık fermân dahi ibrâz etmeğin, mahalle-i mezbûre ahâlîsinden el-Hâc Mustafa Mehmed ve Müezzin Mehmed Çelebi b. Hasan ve Ali Dede b. Mustafa ve Kenan b. Abdullah ve Ali Çelebi b. Abdullah ve Zülfikar Çelebi b. Abdullah ve Bostânî Mehmed Bey b. İsmail ve Mehmed Çelebi b. Mehmed ve sâir bî-garaz müslimînden mezbûrenin keyfiyeti hâlleri istifsâr olundukda, fi’l-hakīka mezbûr Hasan ve mezbûretân Canan ve Havva kat‘â nâ-mahremden ictinâb ve tehâşîleri olmayıp envâ‘-ı fuhşiyâtı mürtekib, menzillerine dâimâ nâ-mahrem idhâl etmekle, evzâ‘ ve etvârlarından cümlemiz müte’ezzîler olup, mahalle-i mezbûreden ihrâc olunmaları ecr-i cezîldir deyu her biri alâ tarîki’ş-şehâde mezbûrûnun sû’-i hâlini haber verdiklerinde, ba‘de’t-tenbîh, mezbûrûn el-ân sâkin oldukları menzilden çıkmağı müte‘ahhidler olmağın, vâki‘ hâli hıfzan li’l-makāl bi’t-taleb ketb olundu. Fî evâhiri Cumâdelâhire sene 1102.

Şuhûdü’l-hâl: Mustafa b. Şaban, Ahmed b. Mehmed, İbrahim Çelebi b. Ahmed, el-Hâc Hüseyin, Abdullah Efendi b. ( ) el-kâtib.

(BAB54 - cilt: 20, sayfa: 357 - Hüküm no: 434 - Orijinal metin no: [75b-1])﻿

﻿

﻿

435. Hüküm

Delot v. Kesber’in, kendisini yaralayan Mehmed b. Hasan’la sulh olması

Eskici tâifesinden olup mahmiye-i İstanbul’da Parmakkapı kurbunda sâkin Delot v. Kesber nâm Ermeni, meclis-i şer‘-i şerîf-i enverde işbu râfi‘ü’l-kitâb Mehmed b. Hasan mahzarında ikrâr ve takrîr-i kelâm [edip], bundan akdem mezbûr Mehmed Mahrûse-i Edirne’de tüfenk kundağıyla benim sol kulağıma amden darb edip mecrûh etmekle, mûceb-i şer‘îsini mezbûr Mehmed’den taleb ve da‘vâ eylediğimde, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremden mezbûr Mehmed ile beni beş guruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr beş guruşu mezbûr Mehmed’in yedinden tamâmen ahz u kabz eyledim. Ba‘de’l-yevm husûs-ı mezkûra ve mâ yahdüsü minhuma müte‘allika cemî‘-i da‘vâdan mezbûr Mehmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Hüseyin Odabaşı b. İbrahim, Ahmed b. Hüseyin, İbrahim b. Hasan, Osman b. Hasan.

(BAB54 - cilt: 20, sayfa: 358 - Hüküm no: 435 - Orijinal metin no: [75b-2])﻿

﻿

﻿

436. Hüküm

Hacı Mustafa b. Abdullah’ın, verdiği ödünçten dolayı Mehmed b. Ali’de alacağı olduğu

Mahrûse-i Galata muzâfâtından kasaba-i Tophâne mahallâtından Cihângir mahallesinde sâkin el-Hâc Mustafa [b.] Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, işbu bâ‘isü’l-vesîka Mehmed b. Ali mahzarında üzerine da‘vâ ve takrîr-i kelâm edip, mezbûr Mehmed zimmetinde yedimde olan deyn temessükü nâtık olduğu üzre cihet-i karz-ı şer‘îden iki yüz kırk dört guruş hakkım olmağla, hâlâ taleb eylediğimde, bana edâdan imtinâ‘ eder, suâl olunup alıverilmesi matlûbumdur dedikde, gıbbe’s-suâl mezbûr Mehmed cevâbında, fi’l-hakīka kaziyye minvâl-i muharrer üzre olup, müdde‘î-i mezbûre cihet-i mezkûreden zimmetinde vâcibü’l-edâ ve lâzımü’l-kazâ iki yüz kırk dört guruş deyni olduğunu bi tav‘ihî ikrâr ve i‘tirâf etmeğin, alâ mûcebi i‘tirâfihî meblağ-ı mezbûr iki yüz kırk dört guruşu müdde‘î-i mezbûra edâ ve teslîme mezbûr Mehmed’e ba‘de’t-tenbîh, mâ vaka‘a bi’t-taleb ketb [olundu.] Fi’l-yevmi’r-râbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mehmed b. Hasan, Ali b. Abdullah, Ahmed b. Ahmed.

(BAB54 - cilt: 20, sayfa: 359 - Hüküm no: 436 - Orijinal metin no: [75b-3])﻿

﻿

﻿

437. Hüküm

Seyyid Ali b. Hasan’ın alacağının tahsili için Musa Beşe b. İbrahim’i vekil tayin etmesi

Mahrûse-i Galata muzâfâtından kasaba-i Kasımpaşa Değirmeni mahallesi sükkânından Seyyid Ali b. Hasan b. Abdullah nâm kimesne meclis-i şer‘-i şerîf-i enverde, mahmiye-i İstanbul’da Keçeci Pîrî mahallesinde sâkin işbu râfi‘ü’l-kitâb Musa Beşe b. İbrahim mahzarında ikrâr-ı tâm ve takrîr-i kelâm edip, yedimde olan deyn temessükü nâtıka olduğu üzre işbu hâzır bi’l-meclis İsmail b. İbrahim zimmetinde târih-i kitâbdan üç yüz altmış [gün] tamâmına değin müeccel olmak üzre beynimizde ilm-i şer‘î ile ma‘lûme emti‘a bahâlarından on sekiz bin akçe hakkım olup, hâlâ ben âhar diyâra âzim olmağla meblağ-ı mezbûru müddet-i mezkûre hulûlünde mersûm İsmail’den taleb ve da‘vâ, ahz u kabza [ve] bana îsâle ve husûs-ı mezbûr mütevakkıf olduğu umûrun küllîsine merkūm Musa Beşe’yi tarafımdan vekîl ve nâib-i menâb nasb ve ta‘yîn eyledim dedikde, ol dahi ber vech-i muharrer vekâlet-i mezbûreyi kabûl ve merâsimini edâya ta‘ahhüd etmeğin, gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelevvel sene isneteyn ve mi’e ve elf.

Şuhûdü’l-hâl: Mustafa b. Şaban, Ebûbekir b. Hüseyin, Ahmed b. Ahmed debbâğcılar kethüdâsı.

(BAB54 - cilt: 20, sayfa: 359 - Hüküm no: 437 - Orijinal metin no: [75b-4])﻿

﻿

﻿

438. Hüküm

Mustafa Efendi b. Mehmed’in oğlu Mehmed’de evinden gizlice alıp sattığı mal sebebiyle alacağı olduğu

Mahmiye-i İstanbul’da Çivizâde mahallesinde sâkin işbu bâ‘isü’l-kitâb Mustafa Efendi b. Mehmed nâm kimesne meclis-i şer‘-i şerîfde, sulbî oğlu Mehmed’in mahzarında üzerine da‘vâ ve takrîr-i kelâm edip, mezbûr Mehmed hufyeten menzilimde mukaffel sandığım açıp içinde mevcûd yüz yirmi guruşluk paramı ahz ve bir cedîd dülbend kabz ve istihlâk ettiğinden sonra hâlâ yirmi guruşluk para ve dokuz yüz akçelik mangır teslîm, ben dahi kabz eyledim, suâl olunup ikrârı mertebesi ketb ve terkīm ve bana red ve teslîme tenbîh olunması matlûbumdur dedikde, gıbbe’s-suâl mezbûr Mehmed cevâbında, fi’l-hakīka babası müdde‘î-i mezbûrun bâlâda şerh ve ta‘dâd olunan minvâl üzre mukaffel sandığını açıp içinden bir dülbend kabz ve on guruşa âhara bey‘ ve semeni ile mezkûr Mustafa Efendi’ye teslîm eylediği meblağ-ı mezbûrînden mâ‘adâ otuz guruşunu kendi mesârifine sarfla istihlâk eyledim. Ber vech-i muharrer kırk guruş babam mezkûra reddi vâcib deynimdir deyu tav‘an ikrâr ve bir ay tamâmında red ve teslîmi iltizâm etmeğin, mûcebiyle meblağ-ı mezbûr kırk guruşu babası mezkûra vech-i muharrer üzre red ve teslîme tenbîh olunup, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene 1102.

Şuhûdü’l-hâl: Mehmed Efendi b. Ahmed, İbrahim Hakkı b. Ahmed, İbrahim Çelebi b. Mehmed, Ebûbekir b. Hüseyin ve gayruhüm.

(BAB54 - cilt: 20, sayfa: 360 - Hüküm no: 438 - Orijinal metin no: [76a-1])﻿

﻿

﻿

439. Hüküm

İsrail b. Mosi’nin, Gül bt. Mardiros’un evinden çaldığı eşyaları iade etmesi

Mahmiye-i İstanbul’da Balat’da vâki‘ Parmakkapısı kurbunda sâkine işbu râfi‘atü hâze’s-sifr Gül bt. Mardiros nâm nasrâniye meclis-i şer‘-i şerîfde, Yahudi tâifesinden İsrail v. Mosi nâm Yahudi muvâcehesinde üzerine da‘vâ ve takrîr-i kelâm edip, merkūm İsrail büyût-ı adîdeyi müştemil menzilimde bir odada müste’cirim olmağla, târih-i kitâbdan on gün mukaddem ben âhar yerde müsâferetde iken merkūm İsrail eşyâ-yı memlûkemden sekiz çatma yasdık ve yedi çarşeb ve dört tencere ve on beş sahan ve altı lengerî ve bir kepçe ve bir kefgir ve bir tuç havan ve bir sandal yorgan ve üç yemeni yorgan ma‘a çarşeb ve bir kırmızı velence ve bir siyah çuka serpûş ve otuz beş dirhem bir sîm kuşak ve kırk beş dirhem bir sîm kuşak ve elvân dört kaftan ve bir dîba entari ve bir işleme entari ve bir sandal zıbın ve iki top bürüncek ve bir müsta‘mel bürüncek gömlek ve bir kılabdânlı bürüncek gömlek ve üç al şükûfî ve bir yeşil şükûfî ve bir incili düğmeli hatâyî kaftan ve bir bakır kafesli leğen ve bir kebîr ibrik ve bir baklava tepsisi ve kırk aded aldın düğmelerimi ben sâkine olduğum odamdan mukaddemâ bi gayri hakkın hufyeten ahz ve odamdan ihrâc ettikden sonra hâlâ merkūm İsrail işbu mülküm olan bir samur kalpak ve bir tava ve bir güğüm ve üç sahanımı dahi ahz ve yedinde olduğu hâlde oda-i mezkûrumdan çıkar iken şuhûd mahzarında ahz eyledim. Hâlâ husûs-ı mezkûr merkūm İsrail’e suâl olunup, takrîr tahrîri ve eşyâ-yı mezkûrenin alıverilmesi matlûbumdur dedikde gıbbe’s-suâl merkūm İsrail cevâbında husûs-ı mezkûru bi’l-külliye inkâr edicek, müdde‘iye-i mezbûreden müdde‘âsına beyyine taleb olundukda, mârru’z-zikr Parmakkapı kurbunda sâkine Sana v. Mark ve Serkis v. Haçador nâm nasrâniyyeler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka târih-i merkūmda merkūm İsrail müdde‘iye-i mezbûre mülkü olup, işbu bir samur kalpak ve bir tava ve bir güğüm ve üç sahan yedinde olduğu hâlde oda-i mezkûreden çıkarken bizim huzûrumuzda ahz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye ettiklerinde ba‘de ri‘âyet-i şerâiti’l-kabûl şehâdetleri makbûle olmağın, mûcebince merkūm İsrail’in yedinde bulunan bir samur kalpak ve bir tava ve bir güğüm ve üç sahanı müdde‘î-i mezbûreye red ve teslîme merkūm İsrail’e tenbîh olundukdan sonra ziyâde eşyâ-yı mezkûra beyyinesi için müdde‘iye-i mezbûre imhâl olunmağın, mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire sene 1102.

Şuhûdü’l-hâl: Mustafa Çelebi b. Ali, Mehmed Çelebi b. İbrahim, İbrahim Efendi b. Şaban, Osman Çelebi b. Hasan, Mahmud b. Hasan, İbrahim Çelebi b. Ahmed, Ahmed b. Mustafa, Mustafa b. Şaban.

(BAB54 - cilt: 20, sayfa: 360 - Hüküm no: 439 - Orijinal metin no: [76a-2])﻿

﻿

﻿

440. Hüküm

Kezban bt. Mustafa’nın, mehir alacağından dolayı merhum kocasının kardeşi İbrahim b. Mahmud b. Abdullah’ın zimmetini ibra etmesi

Mahmiye-i İstanbul’da Bıçakçı Ali mahallesinde sâkin iken bundan akdem vefât eden Ramazan b. Mahmud b. Abdullah’ın verâseti, zevce-i metrûkesi Kezban bt. Mustafa ile li ebeveyn karındaşı İbrahim’e münhasıra olduğu şer‘an zâhir ve mütehakkik oldukdan sonra mezbûre Kezban’ın zâtını ma‘rifet-i şer‘iyye [ile] ârifân Receb b. Ramazan ve Hüseyin b. Mustafa nâm kimesneler ta‘rîfleriyle mu‘arrefe oldukdan sonra meclis-i şer‘-i şerîf-i enverde, işbu râfi‘ü’l-kitâb mezbûr İbrahim mahzarında bi tav‘ihâ ikrâr ve takrîr-i kelâm edip, zevcim müteveffâ-yı mezbûrun zimmetinde mütekarrir ve ma‘kūdun-aleyh olan bin beş yüz akçe mehrimi mezbûr İbrahim zimmetinde müteveffâ-yı mezbûrun terekesinden irsen kendiye intikāl eden [76b] hisse-i şâyi‘asını taleb etmekle, beynimizde münâza‘ât-ı kesîre vâki‘ olmuşidi. El-hâletü hâzihî ben meblağ-ı mezbûr bin beş yüz akçe mehrime müte‘allika âmme-i da‘vâdan mezbûr İbrahim’in zimmetini ibrâ ve iskāt eyledim ve mezbûr İbrahim dahi tereke-i müteveffâ-yı mezbûre müte‘allika âmme-i da‘vâdan benim zimmetimi ibrâ ve iskāt eyledi. Ba‘de’l-yevm her birimiz âharın zimmetini ibrâ ve iskāt eyledik, kat‘â da‘vâ ve nizâ‘ımız kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ahmed b. Ahmed, Hasan b. Ramazan, Mustafa b. Osman, el-Hâc Ali b. Abdullah.

(BAB54 - cilt: 20, sayfa: 361 - Hüküm no: 440 - Orijinal metin no: [76a-3])﻿

﻿

﻿

441. Hüküm

Mustafa b. Mehmed’in alacak iddiasının reddi

Mahmiye-i İstanbul’da Kâtib Murad mahallesinde sâkin Mustafa b. Mehmed nâm kimesne meclis-i şer‘-i şerîf-i enverde, işbu bâ‘isü’l-kitâb Mehmed b. Ömer ile zevcesi Fâtıma nâm hâtun mahzarlarında üzerlerine da‘vâ ve takrîr-i kelâm edip, târih-i kitâbdan üç sene mukaddem mezbûrân Mehmed ve Fâtıma cihet-i karz-ı şer‘îden zimmetimde beş yüz guruş hakları olduğunu huzûr-ı hâkimü’ş-şer‘de da‘vâ ve ben dahi i‘tirâf etmekle, edâya hükm-i şer‘î lâhık ve meblağ-ı mezbûru benden bi’t-tamâm ahz u kabz etmişler idi. Lâkin ben ol hâlde cünûn-târî olup, zikr olunan i‘tirâfım cünûnum hâlinde olmağın, hâlâ suâl olunup mukaddemâ kendilerden makbûzum, bi tarîki’l-mudârebe olup karz olmamağla, mûceb-i şer‘îsi icrâ olunması matlûbumdur dedikde, gıbbe’s-suâl mezbûrân Mehmed ve Fâtıma cevâblarında, fi’l-hakīka müdde‘iye-i mezbûre mukaddemâ ikimiz beş yüz guruş ikrâz ve teslîm, ol dahi iktirâz ve kabûl edip üç sene mukaddem Dîvân-ı hümâyûn’da mezbûr ile murâfa‘a-i şer‘-i şerîf olup meblağ-ı mezbûru taleb eylediğimizde ber vech-i muharrer size cihet-i karz-ı şer‘îden beş yüz guruş zimmetinde lâzımü’l-edâ deyn olduğunu ikrâr ve i‘tirâf etmekle, edâya hükm-i şer‘î lâhık ve yedimize müte‘addid hücec-i şer‘iyye verilmekle şer‘an tahsîl ve bize teslîm olunmuşidi. Mezbûr Mustafa ol hâlde sahîhu’l-akl idi deyu def‘le mukābele ve müte‘addid hücec-i şer‘iyye ibrâz edip ve nazar olundukda, her birinin mazmûnu min külli’l-vücûh takrîr-i meşrûhuna [mutâbık] bulunmağın, gıbbe’l-istintâk ve’l-inkâr mezbûrân Mehmed ve Fâtıma’dan sıdk-ı makāllerine beyyine taleb olundukda, udûl-i müslimînden olup mahmiye-i mezbûre Eskiimâret mahallesinde sâkin Ahmed Çelebi b. Musli ve İsmail Çelebi b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ işbu müdde‘î-i mezbûr Mustafa târih-i mezbûrda müdde‘iyân-ı mezbûrân ile hîn-i murâfa‘a ve deyn-i mezbûru ikrârda sahîhu’l-akl idi. Biz bu husûsa bu vech-i üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle mezbûr Mustafa bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, İbrahim Çelebi. b. Mehmed, Ebûbekir b. Hasan, Mustafa b. Şaban.

(BAB54 - cilt: 20, sayfa: 362 - Hüküm no: 441 - Orijinal metin no: [76b-1])﻿

﻿

﻿

442. Hüküm

İbrahim b. Ali’nin Yusuf b. Haydar’a emânet bıraktığı paranın mirasçı kardeşine teslim edildiği

Vilâyet-i Anadolu’da nefs-i Malatya sükkânından olup mahmiye-i İstanbul’da Şehzâdebaşı’nda Zincirhan’da müsâfiren sâkin iken bundan akdem vefât eden Yusuf b. Haydar’ın li ebeveyn er karındaşı ve hasran vârisi Aslan meclis-i şer‘-i şerîf-i enverde İbrahim b. Ali mahzarında ikrâr ve takrîr-i kelâm edip, mûrisim müteveffâ-yı mezbûr hayâtında mezbûr İbrahim’e on sekiz guruşunu bi tarîki’l-emâne vaz‘ ve teslîm edip. İbrahim dahi ahz u kabz ettiğinden sonra kable’l-ahz fevt olmağla meblağ-ı mezbûr irsen bana intikāl etmekle, hâlâ meblağ-ı mezbûru mezbûr İbrahim bana def‘ ve teslîm, ben dahi tamâmen ahz u kabz eyledim. Ba‘de’l-yevm husûs-ı mezbûra müte‘allika da‘vâ ve nizâ‘ım yokdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene isneyn ve mi’ete ve elf.

Şuhûdü’l-hâl: Mehmed Beşe b. Mahmud, Hasan b. Hüseyin, es-Seyyid İbrahim b. ( ), Hasan b. Hızır, Osman b. ( ).

(BAB54 - cilt: 20, sayfa: 363 - Hüküm no: 442 - Orijinal metin no: [76b-2])﻿

﻿

﻿

443. Hüküm

Fâtıma bt. Mehmed’in Abdülbâki b. Mehmed’e bey‘ bi’l-istiğlâl yoluyla olan borcunun terekesinden ödenmesi

Mahmiye-i İstanbul’da Manisalı mahallesinde sâkin Abdülbâki b. el-merhûm Mehmed Efendi nâm sagīrin vâlidesi ve vasiyy-i mansûbesi olan Muammer bt. Abdullah nâm hâtun meclis-i şer‘-i şerîfde, mahmiye-i mezbûrede Harâccı Muhyiddin mahallesinde sâkine iken fevt olan Fâtıma bt. Mehmed nâm hâtunun sadrî kebîr oğlu olup kendi tarafından asıl ve kebîre kızları Ümmügülsüm ve Havva taraflarından husûs-ı âti’l-beyâna vekîl-i şer‘îleri olan es-Seyyid Abdullah Çelebi b. es-Seyyid İbrahim mahzarında üzerine da‘vâ ve takrîr-i kelâm edip, yedimde olan işbu istiğlâl hücceti mûcebince müteveffât-ı mezbûre Fâtıma Hâtun hayâtında yedimde oğlum sagīr-i mezbûr mâlından istidâne ve kabz eylediği yüz elli guruş mukābelesinde mârru’z-zikr Harâccı Muhyiddin mahallesinde vâki‘ bir tarafdan Mehmed Bey ve bir tarafdan [77a] Meryem Hâtun ve bir tarafdan el-Hâc Bayram mülkleri ve bir tarafdan tarîk-i âmla mahdûd bir fevkānî oda ve tahta-bend ve havluyu müştemil mülk menzilini, bi tarîki’l-istiğlâl bana bi cümleti’t-tevâbi‘ bey‘ ve teslîm ettiğinden sonra kable’l-edâ’i’d-deyn ve zâlike’r-rehn mezbûre Fâtıma fevt olup, hasran vârisleri olan merkūmûn es-Seyyid Abdullah Çelebi ve Ümmügülsüm ve Havva terekesine vaz‘-ı yed etmeğin, hâlâ mezbûra suâl olunup, terekesinden edâ-yı deyn ve fekk-i rehin etmek üzre tenbîh olunmak matlûbumdur dedikde, gıbbe’s-suâl mezbûr es-Seyyid Abdullah Çelebi cevâbında kaziyye vech-i meşrûh üzre olup vâlidesi müteveffâ-yı mezbûre hayâtında meblağ-ı mezbûr yüz elli guruşu müdde‘iye-i mezbûreden istidâne ve kabz ve menzili mezbûreyi rehin ve kable’l-edâ ve’l-fek fevt olup, zimmetinde deyni kaldığını ikrâ[r] ve i‘tirâf ettiğinden mâ‘adâ terekesi dahi kabz ve vaz‘-ı yed eylediklerin i‘tirâf etmeğin, mûcebince terekesinden deyn-i mezkûru edâ ve teslîme ve fekk-i rehne mezbûr es-Seyyid Abdullah Çelebi’ye ba‘de’t-tenbîh, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Es-Seyyid Mehmed Çavuş b. ( ) el-mübâşir, İbrahim Çelebi b. Ahmed, Abdurrahman [b.] Hüseyin, Mustafa b. Şaban.

(BAB54 - cilt: 20, sayfa: 363 - Hüküm no: 443 - Orijinal metin no: [76b-3])﻿

﻿

﻿

444. Hüküm

Aklî Mehmed Efendi b. Ali’nin varislerinin Hasan Ağa b. İbrahim’i vekil tayin etmeleri

Medîne-i Sofya’da bundan akdem maktûlen fevt olan Aklî Mehmed Efendi b. Ali nâm kimesnenin verâseti, zevce-i metrûkesi Şerîfe Fâtıma Hâtun bt. es-Seyyid Abdurrahman b. Ali ile sulbî sagīr oğulları es-Seyyid Abdurrahman ve es-Seyyid Abdüllatîf ve kebîr oğlu Abdülbâki’ye ve sagīre kızı Şerîfe Halime’ye münhasıra olduğu şer‘an zâhir ve müte‘ayyin oldukdan sonra mezbûr Abdülbâki asâleten ve sıgār-ı mezbûrûnun tesviye-i emirlerine kıbel-i şer‘den mansûb vasîleri ve merkūme Şerîfe Fâtıma Hâtun tarafından vekîl ve inde’l-hâce âharı tevkîle me’zûn olduğu yedimde olan mazmûnu müsbit hüccet-i şer‘iyye nâtıka olduğu üzre şer‘an sâbit olan es-Seyyid Ali Çelebi b. es-Seyyid Abdurrahman b. Ali vesâyeten ve vekâleten meclis-i şer‘-i şerîfde râfi‘ü hâze’l-kitâb Hasan Ağa b. İbrahim mahzarında her biri asâleten ve vesâyeten ve vekâleten ikrâr ve takrîr-i kelâm edip, müteveffâ-yı mezbûrun vilâyet-i Rumeli’nde İştip kasabasına tâbi‘ Dinler? nâm karyede vâki‘ lede’l-ahâlî ve’l-cîrân ma‘lûmü’l-hudûd bir kıt‘a çiftliğini ve yine kazâ-i mezbûra tâbi‘ Keşne? nâm karyede vâki‘ kezâlik ma‘lûmü’l-hudûd bir kıt‘a çiftliğini zabt ve hâsıl olan mahsûlâtını zabtına ve müteveffâ-yı mezbûrun kazâ-i merkūmda sâlimeten zimem-i nâsda olan hukūkunu erbâbından taleb ve da‘vâ ve ahz u kabza her birimiz tarafımızdan mezbûr Hasan Ağa’yı asâleten ve vesâyeten ve vekâleten vekîl nasb ve ta‘yîn eyledik dediklerinde, ol dahi vekâlet-i mezbûreyi kabûl ve merâsimini edâya ta‘ahhüd etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire sene 1102.

Şuhûdü’l-hâl: İsmail Bey b. Mehmed Paşa, Pîrî Çavuş b. Ali, el-Hâc İbrahim b. Ahmed, İbrahim Çelebi b. Ahmed.

(BAB54 - cilt: 20, sayfa: 364 - Hüküm no: 444 - Orijinal metin no: [77a-1])﻿

﻿

﻿

445. Hüküm

Fâtıma bt. Mehmed’in Ebûbekir b. Süleyman’dan muhâlaa yoluyla boşanması

Mahmiye-i İstanbul’da Topkapısı kurbunda Bayezid mahallesi sâkinelerinden Fâtıma bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, zevc-i dâhili işbu bâ‘isü’l-kitâb Ebûbekir b. Süleyman mahzarında ikrâr ve takrîr-i kelâm edip, zevcim mezbûr Ebûbekir zimmetinde mütekarrir ve ma‘kūdun-aleyh iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr ile muhâla‘a-i sahîha-i şer‘iyye ile muhâla‘a olup, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Cumâdelâhire sene 1102.

Şuhûdü’l-hâl: Ali b. Hüseyin, Ali b. Şaban, Mehmed Çelebi, Ali b. Bâli, Mustafa Çelebi b. Mehmed.

(BAB54 - cilt: 20, sayfa: 365 - Hüküm no: 445 - Orijinal metin no: [77a-2])﻿

﻿

﻿

446. Hüküm

Mustafa Ağa b. Hasan’ın varisleri ile Peyk Mustafa Efendi’nin varislerinin Mustafa Ağa’nın alacağı hususunda sulh oldukları

Mahmiye-i İstanbul’da Yakub Ağa mahallesinde sâkin iken bundan akdem vefât eden Mustafa Ağa b. Hasan’ın verâseti, zevce-i menkûhası Sâliha bt. Abdullah ile sulbî oğulları Ali ve Mehmed ve sulbiye kızları Ayşe ve Fâtıma ve Hatice’ye münhasıra olup, kable’l-kısme mezbûr Ali fevt olup, verâseti vâlidesi mezbûre Sâliha ile li ebeveyn karındaşları mezbûrûn Mehmed ve Ayşe ve Fâtıma ve Hatice’ye münhasıra olup kable’l-kısme mezbûr Mehmed dahi fevt olup, verâseti vâlidesi mezbûre Sâliha ile kız karındaşları mezbûrûn Ayşe ve Fâtıma ve Hatice’ye ve li ebeveyn ammisi Hüseyin Bey’e münhasıra olup kable’l-kısme mezbûre Fâtıma dahi fevt olup, verâseti vâlidesi mezbûre Sâliha ile li ebeveyn kız karındaşları mezbûrân Ayşe ve Hatice’ye ve ammi mezbûr Hüseyin Bey’e münhasıra ve tashîh-i mes’elesi altı yüz kırk sehimden i‘tibâr olunup sihâm-ı mezbûreden yüz yetmiş dört mertebede mezbûre Sâliha’ya ve ikişer yüz sekiz sehmi kezâlik dört mertebede merkūmûn Ayşe ve Hatice’den her birine [77b] ve altmış iki sehmi mertebede mezbûr Hüseyin Bey’e isâbet eylediği lede’ş-şer‘i’l-enver zâhir ve mütehakkik oldukdan sonra mezbûre Sâliha Hâtun ba‘de’t-ta‘rîfi’ş-şer‘î meclis-i şer‘de yine mahmiye-i mezbûrede Pîrî Ağa mahallesi sükkânından iken bundan akdem fevt olan Peyk Mustafa Efendi b. Derviş’in verâseti zevce-i metrûkesi İrfan nâm hâtun ile kız karındaşları mezbûrât Emine ve Fâtıma ve Afife’ye ve li ebeveyn ammizâdeleri Süleyman Efendi ve Ali Ağa b. Hüseyin Efendi’ye münhasıra olup, ba‘dehû mezbûre Emine dahi fevt olup, verâseti vâlidesi mezbûre İrfan Hâtuna ve li eb kız karındaşları mezbûretân Fâtıma ve Afife’ye ve li ebeveyn ammi oğulları mezbûrân Süleyman Efendi ve Ali Ağa’ya münhasıra olup, ba‘dehû mezbûre Fâtıma dahi fevt olup, verâseti vâlidesi Ayşe Hâtun bt. Abdullah ile ile li eb kız karındaşı mezbûre Afife’ye ve ammi oğulları mezbûrân Süleyman Efendi ve Ali Ağa’ya münhasıra olduğu şer‘an zâhir ve mütehakkik oldukdan sonra müteveffâ-yı mezbûr Peyk Mustafa Efendi’nin terekesine vâzı‘u’l-yed olan mezbûretân Rahime ve İrfan ve Ayşe ve Afife taraflarından vekîl-i sahîh-i şer‘îleri olan Ahmed Çelebi b. Mustafa ve mezbûrân Süleyman Efendi ve Ali Ağa taraflarından vekîl-i şer‘îleri olan el-Hâc Mustafa b. Mehmed muvâcehelerinde ikrâr ve takrîr-i kelâm edip, zevcim mezbûr Mustafa Ağa Bey müteveffâ-yı mezbûr Bey Mustafa Efendi zimmetinde cihet-i deyn-i şer‘îden altı bin üç yüz elli guruş hakkı olup, meblağ-ı merkūmun üç bin altı yüz yirmi yedi guruşunu hayâtında terekesinden ahz u kabz edip, bâkī iki bin yedi yüz yirmi üç guruşunu kable’l-ahz fevt olup, bi tarîki’l-münâsahati’l-mezkûre seksen beş bin yedi yüz üç akçesi irsen bana isâbet edip, lâkin ben âhar diyârda bulunmamla meblağ-ı mezbûr vereseleri yedlerinde bâkī kalıp, bin yüz bir senesi Zilhiccesi âhirinde gelip meblağ-ı mezbûru da‘vâ edip, mezbûrlar dahi hâlâ zevcim olan gāib ani’l-meclis Hüseyin Ağa tarafından gelip, ba‘de isbâti’l-vekâle bedel-i ma‘lûma bizimle sulh olup, bedelini kabz ve bizi ibrâ etmişdi deyu def‘ edicek, lâkin def‘-i mezkûru isbât edemeyip, ben tahlîf-i şer‘î ile tahlîf olunmakla, hisse-i mezkûreme bana teslîm olunmak üzre hükm-i şer‘î lâhık ve yedime hüccet-i şer‘iyye verdiğinden sonra meblağ-ı mezbûrdan bi’d-defa‘ât üç yüz guruşunu bana teslîm, ben dahi ahz u kabz ve teslîm eylediğimden sonra verese-i mezkûrûn zevcim mezkûr Hüseyin Ağa’yı bâlâda bast olan minvâl üzre medfû‘larına âmme-i da‘vâdan ibrâ etmekle, ben dahi mâ‘adâ hisse-i mezkûreme müte‘allika âmme-i da‘vâdan verese-i müteveffâ-yı mezbûru ibrâ-i âmm-ı kātı‘ü’n-nizâ‘la ibrâ ve iskāt eyledim. Fîmâ ba‘d husûs-ı mezbûre müte‘allika her birimizin âhar ile da‘vâ ve nizâ‘ımız kalmamışdır dedikde, mezbûrân Ahmed Çelebi ve el-Hâc Mustafa dahi ba‘de’t-tasdîki’l-mu‘teber mezkûr Hüseyin Ağa’yı ber vech-i mübeyyen medfû‘larına müte‘allika cemî‘ da‘vâdan müvekillerimiz ibrâ-i âmm-ı kātı‘ü’n-nizâ‘la ibrâ ve iskāt eyledim, min ba‘d mezbûre? Sâliha ve zevci Hüseyin Ağa ile kat‘â nizâ‘ları kalmadı deyu mezbûreyi tahkīk etmeğin, işbu vesîka bi’t-taleb [ketb] olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: El-Hâc Ahmed Ağa b. Abdullah, Siyavuş Ağa b. Abdullah, Mehmed Efendi b. Mustafa, Hasan Efendi b. Hasan, Solakzâde Mustafa Çelebi. [b.] Mehmed, Mahmud Ağa b. Mustafa, Dürrî Mehmed Çelebi, es-Seyyid Abdülkerim b. Selahaddin, es-Seyyid Mahmud Çelebi b. Yahya.

(BAB54 - cilt: 20, sayfa: 365 - Hüküm no: 446 - Orijinal metin no: [77a-3])﻿

﻿

﻿

447. Hüküm

İvaz b. Abdullah’ın ortağının kârını gizlediği iddiasının reddi

Mahmiye-i İstanbul’da Âbid Çelebi mahallesinde sâkin işbu hâzır bi’l-meclis el-Hâc Ahmed b. Bekir’in mu‘takı olan İvaz b. Abdullah meclis-i şer‘-i şerîfde, mahmiye-i mezbûrede Kilidhanı’nda sâkin işbu bâ‘isü’l-kitâb Mustafa Beşe b. Mehmed mahzarında üzerine da‘vâ ve takrîr-i kelâm edip, târih-i kitâbdan bir sene mukaddem mezbûr Mustafa Beşe ile ve hakk-ı îcârında şerîk olduğumuzda mu‘takım mezbûr el-Hâc Ahmed sermâye için bana teslîm eylediği altı yüz otuz altı guruşu mezbûr Mustafa Beşe’nin sermâyesi olan iki yüz kırk guruşa ba‘de’l-halt mecmû‘uyla mezbûr el-Hâc Ahmed âhardan [78a] bize iştirâ ediverdiği bin yüz altı vakıyye kahveyi mezbûr Mustafa Beşe kabz ve medîne-i Filibe’ye gönderdip bir müddet bey‘ u şirâ ve yüz guruş rıbh hâsıl ettikden mahrûse-i Edirne’ye gelip, benimle fesh-i akd ve sermâyem olan meblağ-ı mezbûr altı yüz otuz altı guruşun iki yüz on altı guruşunu bana teslîm ve dört yüz yirmi guruşu için poliçe tarîkiyle beni Kara Mustafa nâm kimesne üzerine havâle edip, ba‘dehû havâle olunan meblağ-ı mezbûrun altmış guruşunu nakid ve üç yüz altmış guruşu mukābelesinde üç re’s gulâm-ı memlûkları mezbûre Kara Mustafa’dan ahz u kabz ve iştirâ ve kabûl etmemle, sermâye-i mezkûremi istîfâ ve kabz etmişidim. Lâkin rıbh-ı mezbûrûn nısf hissem olan elli guruşun ancak iki guruşunu şerîk-i merkūm bana teslîm mâ‘adâsını ketm ü ihfâ etmeğin, hâlâ suâl olunup rıbh-ı mezbûrdan nısf hissemi bana tekmîl üzre tenbîh olunmak matlûbumdur dedikde, gıbbe’s-suâl mezbûr Mustafa Beşe cevâbında ancak dört guruş fâidemiz olmağla nısfını i‘tirâfı üzre müdde‘î-i mezbûre def‘ ve teslîm etmişidim deyu dört guruşdan ziyâde fâide ve rıbh ettiğini inkâr edicek, müdde‘î-i mezbûrdan ziyâde rıbh da‘vâsına beyyine taleb olundukda, ityân-ı beyyineden izhâr-ı acz edip istihlâf etmeğin, fi’l-hakīka vech-i meşrûh üzre dört guruşdan ziyâde rıbh hâsıl olmayıp ve kendi bir nesne ketm ü ihfâ etmeyip ve ol vechile üzerinde müdde‘î-i mezbûrun hakkı olmadığına şerîk-i merkūm Mustafa Beşe’ye yemîn teklîf olundukda, ol dahi vefki’l-mes’ûl yemîn billâhi’l-aliyyi’l-a‘lâ etmeğin, mûcebince müdde‘î-i mezbûr bilâ-beyân [beyyine] mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Hüseyin Çelebi b. Mehmed, Osman Çelebi b. Hasan, Ali Efendi b. Hüseyin, Mustafa b. Şaban.

(BAB54 - cilt: 20, sayfa: 367 - Hüküm no: 447 - Orijinal metin no: [77b-1])﻿

﻿

﻿

448. Hüküm

Süleyman Odabaşı b. Mehmed’in Mehmed Beşe’ye verdiği ödüncün geri ödenmediği iddiasının reddi

Mahmiye-i İstanbul’da Ayvansaray kapısı kurbunda sâkin olup, hâlâ Dergâh-ı âlî yeniçerileri cemâ‘atinden Yirmisekizinci Ağa Bölüğü’ne mahsûs hücrede oda bekçisi olan Süleyman Odabaşı b. Mehmed nâm kimesne meclis-i şer‘-i şerîf ve mahfil-i dîn-i münîf-i ezherde, işbu sâhibü’l-kitâb Mehmed Beşe b. Mustafa mahzarında üzerine da‘vâ ve takrîr-i kelâm edip, vasîsi olduğum üvey kızım Fâtıma bt. Şaban nâm sagīrenin babasından intikāl eden nukūddan on’ı on bir hesâbı üzre vesâyetim hasebiyle mezbûr Mehmed Beşe’ye Altmış guruş def‘ u teslîm edip, ol dahi ber vech-i muharrer yedimden ahz u kabz etmişidi. Hâlâ meblağ-ı mezbûru mezbûr Mehmed Beşe’den taleb ederim suâl olunup alıverilmesi matlûbumdur dedikde, gıbbe’s-suâl mezbûr Mehmed Beşe cevâbında, fi’l-vâki‘ minvâl-i muharrer üzre meblağ-ı merkūmu vasiyy-i mezbûr yedinden ahz u kabz edip, bi’d-defa‘ât yine kendiye tamâmen def‘ ve teslîm eyledim deyu def‘le mukābele edicek, gıbbe’l-istintâk ve akībe’l-inkâr mezbûr Mehmed Beşe’den def‘-i mezbûrunu mübeyyin beyyine taleb olundukda, ityân-ı beyyineden izhâr-ı acz ile istihlâf etmeğin, müdde‘î Süleyman Odabaşı’ya meblağ-ı mezbûru bi’d-defa‘ât mezbûr Mehmed Beşe yedinden tamâmen ahz u kabz eylemediğine yemîn teklîf olundukda yemînden nükûl etmeğin, mûcebince müdde‘î-i mezbûr Süleyman Odabaşı Merkūm Mehmed Beşe’ye bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene 1102.

Şuhûdü’l-hâl: Sâlih Çelebi b. Mustafa, Mustafa Çelebi ( ), İbrahim Çelebi b. Ahmed, Ali b. Bâli.

(BAB54 - cilt: 20, sayfa: 368 - Hüküm no: 448 - Orijinal metin no: [78a-1])﻿

﻿

﻿

449. Hüküm

Fodıya v. Yoğvan hür olduğundan serbest bırakılması

İşbu orta boylu açık kaşlı kara gözlü hâmilü hâzihi’l-vesîka Fodıya v. Yoğvan nâm şâbb-ı emred meclis-i şer‘-i şerîf-i enverde kendiye rık olmak üzre vaz‘-ı yed eden Kester v. Atvas nâm zimmî muvâcehesinde üzerine da‘vâ ve takrîr-i kelâm edip, ben diyâr-ı Eflak’da Bükreş kasabasına tâbi‘ Bekvaç nâm karye re‘âyâsından mezkûr Yoğvan’ın firâşından hâsıl ve zevcesi Katelyo nâm nasrâniyyeden mütevellid olup bana ve ebeveynim mezkûrâna kat‘â rık târî olmayıp hürrü’l-asl iken mezbûr Kester rık olmak üzre vaz‘-ı yed eder, hâlâ suâl olunup üzerimden yed-i mubtılasının kasr ve izâle ve sebîlim tahliye olunmak matlûbumdur dedikde, gıbbe’s-suâl merkūm Kester cevâbında, ben mevsûf-ı mezbûru gāib ani’l-meclis Bernak nâm zimmî zimmetinde altmış esedî guruş hakkım olup gāib-i mezbûr meblağ-ı mezbûr mukābilesinde bana bey‘ u teslîm, ben dahi iştirâ ve teslîm edip, ol vechile mülk-i müşterâm olmağla vaz‘-ı yed ederim, müdde‘î-i mezkûrun ber vech-i meşrûh hürrü’l-asl olduğu ma‘lûmum değildir deyicek, müdde‘î-i mezbûrdan da‘vâsına mutâbık beyyine taleb olundukda, mahmiye-i İstanbul’da Eflak beyi menzilinde sâkine Rado v. Vançe ve Dimitri v. Liyo nâm zimmîler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu mevsûf-ı mezbûr Fodıya diyâr-ı Eflak’da Bükreş kasabasına tâbi‘ Bekvaç nâm karye re‘âyâsından mezkûr Poğvan’ın firâşından [78b] hâsıl ve zevcesi Katelyo’dan mütevellid olup, işbu müdde‘î-i mezbûre ve ebeveyni mezbûrâna kat‘â rık târî olmayıp, hürrü’l-asıldır. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebiyle müdde‘î-i mezbûrun hürriyetine ba‘de’l-hükm, müdde‘î-i mezbûrun üzerinden mezbûr Kester’in yed-i mubtılasının kasr ve izâlesine tenbîh olunup sebîli tahliye olunmağın, mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Ali Çavuş b. Abdullah, İbrahim Çelebi b. Ahmed, İbrahim Çelebi b. ( ), Ahmed Çelebi b. İdris, Ali b. Bâki.

(BAB54 - cilt: 20, sayfa: 368 - Hüküm no: 449 - Orijinal metin no: [78a-2])﻿

﻿

﻿

450. Hüküm

Hâce Sâime bt. Abdullah’ın Çerkes Ahmed Paşa’ya yaptığı hibesinden vazgeçtiğinin sabit olması

Mahmiye-i İstanbul’da Murad Paşa mahallesinde bâ‘isetü hâze’l-kitâb Hâce Sâime bt. Abdullah nâm hâtun meclis-i şer‘-i şerîf-i âlîde, zikri âtî menzile vâzı‘atü’l-yed olduğu mütehakkik olan Ayşe bt. Abdullah nâm hâtun tarafından husûs-ı âti’l-beyâna vekîl olduğu zâtı ârifân İbrahim b. Mehmed ve el-Hâc Ahmed b. İbrahim nâm kimesneler şehâdetleriyle sâbit olan Abdurrahim Efendi b. Mehmed mahzarında üzerine da‘vâ ve takrîr-i kelâm edip, mahmiye-i mezbûrede Samatya kurbunda Hâtuniye mahallesinde vâki‘ bir tarafdan Abdülbâki Çelebi veresesi mülkü ve bir tarafdan Ahmed Çelebi mülkü ve bir tarafdan kilise ve bir tarafdan tarîk-i âm ile mahdûd, hâriciye ve dâhiliyesi büyût-ı adîdeyi müştemil menzil mülk olup bundan akdem menzili mezkûru ve dokuz re’s câriye ve esâs-ı beytimi merhûm Çerkes Ahmed Paşa’ya hayâtında hibe ve teslîm, ol dahi ittihâb ve kabz edip ba‘de zamân hibe-i mezkûremden rücû‘ edip menzili mezkûru ve câriye ve eşyâlarımı mezbûr Ahmed Paşa’dan taleb eylediğimde, ol dahi rücû‘uma binâ’en rızâsıyla menzili mezkûru ve câriyeler ve eşyâmı yine bana redd ü teslîm, ben dahi geri ahz u kabz ve menzili mezkûrda iki sene sâkine olduğumdan sonra ben hâc için Ka‘be-i Mükerreme’ye gidip onda mücâvire olduğumda mezbûr Ahmed Paşa beni fevt oldu demeleriyle menzili mezkûrumu mu‘takası mezbûre Ayşe’ye verip, ol dahi hâlâ bi gayri hakkın vaz‘-ı yed edip, el-ân Mekke-i Mükerreme’den gelip menzilimi taleb eylediğimde bana teslîmden imtinâ‘ eder, vekîl-i mezbûra suâl olunup müvekkile-i mezbûre Ayşe Hâtun menzili mezkûrdan kasr-ı yed edip bana teslîm etmek üzre tenbîh olunmak matlûbumdur dedikde, gıbbe’s-suâl vekîli mezbûr cevâbında, fi’l-vâki‘ menzili mezbûr müdde‘iye-i mezbûrenin mülkü olup paşa-yı mûmâ-ileyhe vech-i muharrer üzre hibe ve teslîm edip, ol dahi müdde‘iye-i mezbûre hacda iken mülk-i mevhûbu olmak üzre mu‘tekası mezbûre Ayşe’ye hibe ve teslîm, ol dahi kabz etmekle vaz‘-ı yed eder müdde‘iye-i mezbûrenin minvâl üzre hibesinden rücû‘ ve menzili mezkûru geri kabz eylediği ma‘lûmu değildir deyicek, müdde‘iye-i mezbûreden müdde‘âsını mübeyyine beyyine taleb olundukda, mârru’z-zikr Murad Paşa mahallesi sükkânından Mehmed Bey b. Mustafa ve Hasan Ağa b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka işbu müdde‘iye-i mezbûre Hâce Sâyime Hâtun mülkü olan mârru’z-zikr mahdûd-ı mezkûre ile mahdûd olan menzilini merhûm-ı mezbûr Çerkes Ahmed Paşa’ya minvâl-i meşrûh üzre hibe ve teslîm, ol dahi kabz ettiğinden sonra mezbûre Sâyime Hâtun hibe-i mezkûresinden rücû‘ edip, menzili mezkûru ve sâlifü’z-zikr câriyeler ve eşyâsını mûmâ-ileyh Ahmed Paşa’dan taleb eyledikde, mezbûr Ahmed Paşa dahi bizim huzûrumuzda menzili mahdûd-ı mezbûru ve câriyeler ve eşyâsını yine mezbûre Hâce Sâime Hâtun’a redd ü teslîm edip, mezbûre Sâime Hâtun dahi ahz u kabz ve menzili mezkûre iki sene sâkine ve mutasarrıfe dahi olmuşdu. Biz bu husûsa bu vech üzre şâhidleriz, şehâdet dahi ederiz deyu her biri edâ-yı şehâdet-i şer‘iyye eylediklerinde, şâhidân-ı mezbûrânın keyfiyeti hâllerini suâl için savb-ı şer‘den irsâl olunan Mevlânâ İbrahim Efendi mahalle-i mezbûra varıp, ahâlîsinden İmâm Mehmed Efendi b. Mehmed ve Yusuf Ağa b. Abdullah ve Hüseyin Bey b. Abdullah ve Sekbânbaşı Kethüdâsı Ali Ağa b. Mehmed ve Mehmed Çelebi b. Ömer ve Mustafa b. (...) ve Kayyım Mehmed Efendi b. Hasan ve Hüseyin Çelebi b. Hasan ve İbrahim b. Mustafa ve İbrahim b. Mehmed ve Ahmed Çelebi b. Ali ve el-Hâc Mehmed b. Ahmed nâm kimesnelerden keyfiyeti hâlleri suâl eyledikde, her biri şâhidân-ı mezbûrânın adl ve makbûlü’ş-şehâde olduklarını hasmeyn muvâcehelerinde haber verdiklerini mahallinde tahrîr, ba‘dehû ma‘an Ali b. Abdülmennân ile meclis-i şer‘a gelip alâ vukū‘ihî inhâ ve takrîr edip, ba‘de’t-[ta‘dîl] ve’t-tezkiye olunduklarından şehâdetleri makbûle olmağın, mûcebince müvekkile-i mezbûre Ayşe Hâtun menzili mezkûrdan kasr-ı yed edip müdde‘iye-i [79a] merkūme Hâce Sâime Hâtun’a teslîm etmek üzre vekîl-i merkūme tenbîh olunmağın, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li seneti 1102.

Şuhûdü’l-hâl: Mehmed Efendi el-imâm, Yahya Çelebi b. Ahmed tâbi‘-i efendi, Ahmed Ağa b. Mahmud tâbi‘-i efendi, Davud Ağa b. ( ) kethüdâ efendi, Müezzinzâde Mehmed Çelebi b. Ali tâbi‘-i efendi.

(BAB54 - cilt: 20, sayfa: 369 - Hüküm no: 450 - Orijinal metin no: [78b-1])﻿

﻿

﻿

451. Hüküm

Dimitri v. İstirati ile karısı Lamborla bt. Preşkova’nın menzillerini Hacı İbrahim Efendi Vakfı’na satması

Mahmiye-i İstanbul’da Abdi Subaşı mahallesinde sâkin Dimitri v. İstirati nâm zimmî ve zevcesi olup zâtı Hasan Çelebi b. Ali ve Mustafa Çelebi b. Osman tarifleriyle mu‘arrefe olan Lamborla bt. Preşkova nâm nasrâniye meclis-i şer‘-i şerîf-i enverde, kendi vakfına meşrûtiyyet üzre bi’l-fi‘il mütevellî olan işbu bâ‘isü’l-kitâb el-Hâc İbrahim Efendi b. Mehmed mahzarında her bir ikrâr-ı tâm ve takrîr-i kelâm edip, yedimizde iştirâk-i seviy üzre mülk ve hakkımız olup mahalle-i mezbûrede vâki‘ bir tarafdan Anton v. Kostantin mülkü ve bir tarafdan Tanaş Reis mülkü ve bir tarafdan cidâr-ı hısn ve bir tarafdan tarîk-i âmla mahdûd fevkānî üç bâb oda ve tahtânî bir bâb oda ve tahta bendi müştemil mülk menzilimizi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden bey‘-i bâtt-ı kat‘î ile mütevellî-i mezbûr İbrahim Efendi’ye iki yüz guruşa bey‘ ve teslîm, ol dahi vakfı için kendi şartı üzre nukūd-ı vakfla iştirâ ve tesellüm ettiğinden sonra semeni olan meblağ-ı mezbûr iki yüz guruşa mâl-ı vakf-ı mezbûrdan mütevellî-i merkūm yedinden tamâmen ahz u kabz eyledik. Ba‘de’l-yevm menzili mezbûrda alâka ve medhalimiz kalmayıp, vakf-ı mezbûr müstagallâtından olmuşdur dediklerinde, gıbbe’t-tasdîki’l-vicâhî mâ vaka‘a bi’t-taleb ve’l-ibtiğā ketb ü imlâ olundu. Fi’l-yevmi’s-sâbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Hatîb Ömer Efendi b. Hızır, Mustafa Çelebi b. Mehmed, Mehmed Efendi b. Nasuh, İbrahim Efendi b. ( ), es-Seyyid Mustafa Çelebi b. Mehmed, Hasan Çelebi b. Ali, Mustafa Çelebi b. Osman, İbrahim Çelebi b. Ahmed, Hüseyin Çelebi b. Mehmed, Mahmud b. Hızır.

(BAB54 - cilt: 20, sayfa: 371 - Hüküm no: 451 - Orijinal metin no: [79a-1])﻿

﻿

﻿

452. Hüküm

Mustafa b. Derviş ile Mustafa Ağa b. Hasan’ın varislerinin Mustafa b. Derviş’in borcu hususunda birbirlerinin zimmetlerini ibra etmesi

Mahmiye-i İstanbul’da Pîrî Ağa mahallesi sükkânından iken bundan akdem vefât eden Peyk Mustafa Efendi b. Derviş’in verâseti, zevc-i metrûkesi Rahime ile evlâd-ı sulbiyesi Abdülvehhâb ve Emine ve Fâtıma ve Afife’ye münhasıra olup, ba‘dehû mezbûr Abdülvehhâb dahi fevt olup verâseti vâlidesi İrfan nâm hâtun ile karındaşları mezbûrât Emine ve Fâtıma ve Afife’ye ve li ebeveyn ammizâdeleri Süleyman Efendi ve Ali Ağa ibney Hüseyin Efendi’ye münhasıra olup, ba‘dehû mezbûre Emine dahi fevt olup, verâseti vâlidesi mezbûre İrfan Hâtun’a ve li eb kız karındaşıları mezbûretân Fâtıma ve Afife ve li ebeveyn ammi oğulları mezbûrân Süleyman Efendi ve Ali Ağa’ya münhasıra olup, ba‘dehû mezbûre Fâtıma dahi fevt olup verâseti vâlidesi Ayşe Hâtun bt. Abdullah ile li eb karındaşı mezkûre Afife’ye ve ammi oğulları mezbûrân Süleyman Efendi ve Ali Ağa’ya münhasıra olduğu şer‘an zâhir ve müte‘ayyin oldukdan sonra mezbûrât Rahime ve İrfan ve Ayşe ve Afife taraflarından husûs-ı âti’l-beyâna vekîl olup zâtlarını ma‘rifet-i şer‘iyye ile ârifân el-Hâc Ahmed Ağa b. Abdullah ve Siyavuş b. Abdullah şehâdetleriyle şer‘an vekâleti sâbite olan Ahmed Çelebi b. Mustafa ve mezbûrân Süleyman Efendi ve Ali Ağa taraflarından dahi kezâlik husûs-ı âti’z-zikre vekîl olup yine şâhidân-ı mezbûrân şehâdetleriyle şer‘an vekâleti sâbite olan el-Hâc Mustafa b. Mehmed meclis-i şer‘-i şerîfde, mahmiye-i İstanbul’da Yakub Ağa mahallesinde sâkin iken bundan akdem vefât eden Mustafa Ağa b. Hasan’ın zevcesi işbu bâ‘isetü’l-kitâb Sâliha bt. Abdullah mahzarında her biri ikrâr-ı tâm ve takrîr-i kelâm edip, mezbûr Mustafa Ağa’nın mezkûr Pepek Mustafa Efendi zimmetinde cihet-i deyn-i şer‘îden ba‘de külli’l-hesâb hakkı olan iki bin dört yüz yirmi üç guruşa kable’l-ahz mezbûr Mustafa Ağa vefât ettikden sonra mezbûre Sâliha Hâtun meblağ-ı mezbûrdan zevci merkūmdan ve ba‘de vefâtihî vefât eden sadrî evlâdından ber-mûceb-i hüccet-i şer‘iyye bi tarîki’l-münâsaha kendiye isâbet eden seksen beş bin yedi yüz üç akçeyi bizden taleb eyledikde, biz dahi mezbûre Sâliha’nın gāib ani’l-meclis Hüseyin Ağa müdde‘iye-i mezkûre Sâliha tarafından hisse-i irsiyesini bizden taleb ve da‘vâ ve ahz u kabz ve îsâle vekîl olmağla hisse-i mezbûreyi bi’t-tamâm mezbûr Hüseyin Ağa’ya vermişdik deyip lâkin husûs-ı mezbûru isbât edememekle, mezbûre Sâliha’ya yemîn verilip hisse-i mezbûresi kendiye teslîm olunmak üzre hüküm ve hüccet-i şer‘iyye verildikden sonra biz merkūme Sâliha’ya üç yüz guruş teslîm, ol dahi ahz u kabz edip ve ziyâdesinden verese-i müteveffâ-yı mezbûru ibrâ etmekle, biz dahi merkūme Sâliha’nın zevci mezkûr Hüseyin Ağa’ya medfû‘umuz olan meblağa müte‘allika âmme-i da‘vâdan mezbûr Hüseyin Ağa’yı ibrâ-i âmm-ı kātı‘ü’n-nizâ‘la ibrâ ve iskāt eyledik. Ba‘de’l-yevm mezbûra Sâliha ve zevci mezkûr Hüseyin Ağa ile aslâ ve kat‘â da‘vâ ve nizâ‘ımız kalmamışdır dediklerinde, gıbbe’t-tasdîki’ş-şer‘î mâ hüve’l-[vâki‘] bi’t-taleb ketb olundu. Fi’l-yevmi’l-hâmis ve’l-ışrîn [79b] min Cumâdelâhire li seneti isneteyn ve mi’e ve elf.

Şuhûdü’l-hâl: El-Hâc Ahmed Ağa b. Abdullah, Siyavuş Ağa b. Abdullah, Mehmed Efendi b. Mustafa, Hasan Efendi b. Mustafa, Hasan Efendi b. Hasan, Solakzâde Mustafa Çelebi b. Mehmed.

(BAB54 - cilt: 20, sayfa: 372 - Hüküm no: 452 - Orijinal metin no: [79a-2])﻿

﻿

﻿

453. Hüküm

Seyyid Ahmed Çelebi b. Seyyid Abdülhâlik’in hür olduğu sabit olan cariye için ödediği parasının iadesi

Mahmiye-i İstanbul’da Emin Bey mahallesi sükkânından es-Seyyid Ahmed Çelebi b. el-merhûm es-Seyyid Abdülhâlik meclis-i şer‘-i kavîmde, yine mahalle-i mezbûre sükkânından Solak Süleyman Çelebi b. Hüseyin nâm kimesne mahzarında üzerine da‘vâ ve takrîr ve kelâm edip, mezbûr Süleyman Çelebi orta boylu açık kaşlı kara gözlü Ayşe nâm mevsûfe câriye-i memlûkesi olmak üzre bundan akdem seksen beş guruşu semen-i medfû‘a bana bey‘ ve teslîm, ben dahi ba‘de’l-iştirâ ve’t-tesellüm mevsûfe-i mezbûreyi esirci Âlime nâm hâtuna yine semen-i mezbûr seksen beş guruşa bey‘ ve teslîm, ol dahi ba‘de’l-iştirâ ve’t-tesellüm yine mezbûr seksen beş guruşa Fâtıma nâm hâtuna bey‘ ve teslîm, ol dahi ba‘de’l-iştirâ ve’t-tesellüm seksen guruş semen-i medfû‘a Esirci Mehmed nâm kimesneye bey‘ ve teslîm, ol dahi ba‘de’l-isbât ve’l-half ve’l-hükm-iştirâ ve’t-tesellüm doksan guruş semen-i medfû‘a İbrahim Beşe nâm kimesneye bey‘ ve teslîm, ol dahi iştirâ ve tesellüm ettikden sonra mevsûfe-i mezbûre kendiye vâzı‘u’l-yed olan mezbûr İbrahim Beşe yedinde iken ben vilâyet-i Rumeli’nde medîne-i Belgrad tevâbi‘inden Berkofça Kasabası re‘âyâsından hürrü’l-asl olan Şoride nâm zimmînin firâşından hâsıl ve zevcesi Dimo nâm hürretü’l-asldan mütevellide sulbiye kızı olup hürrü’l-aslım, da‘vâ ve müdde‘âsına huzûr-ı hâkimü’ş-şer‘de şuhûd-ı udûlle isbât ve hürriyetine hükm-i şer‘î lâhık olup, mezbûr İbrahim Beşe’nin kasr-ı yedine tenbîh ve sebîli tahliye olunmağın, mezbûr İbrahim Beşe dahi mürâca‘at edip mezbûr Mehmed’e semen olmak üzre medfû‘u olan meblağ-ı mezbûr doksan guruşa da‘vâ ve hükm-i hâkimü’ş-şer‘le ahz u kabz edip, ol dahi mezbûre Fâtıma’ya semen olmak üzre medfû‘u olan meblağ-ı mezbûr seksen guruşa bi hükmi’l-mürâca‘a ahz u kabz edip, ol dahi mezbûre Âlime’ye semen olmak üzre medfû‘u olan mezbûr seksen beş guruşa bi hükmi’l-mürâca‘a ahz u kabz edip, ol dahi semen deyu verdiği meblağ-ı mezbûr seksen beş guruşu mürâca‘at edip, ba‘de’l-hükm benden ahz u kabz etmekle, hâlâ ben dahi merkūm Süleyman Çelebi’ye medfû‘um olan meblağ-ı mezbûr seksen beş guruşa bi’l-mürâca‘a taleb ederim suâl olunup alıverilmesi matlûbumdur, dedikde gıbbe’s-suâl mezbûr Süleyman Çelebi cevâbından ben mevsûfe-i mezbûreyi târih-i kitâbdan dört sene mukaddem medîne-i Belgrad’da Acem Hanı’nda sâkin tâife-i tüccârdan Ali Çelebi b. Abdullah nâm kimesneden seksen beş guruş semen-i medfû‘a iştirâ ve kabz ettiğimden sonra bundan akdem mezbûr es-Seyyid Ahmed Çelebi’ye kezâlik semen-i mezbûr seksen beş guruşa bey‘ ve teslîm ve kabz-ı semen eyledim deyu ikrâr, lâkin vech-i muharrer üzre isbât-ı hürriyet eden mevsûfe-i mezbûre kendinin bi aynihâ mezbûr Ahmed Çelebi’ye bey‘ eylediği mevsûfe olduğunu inkâr edicek, müdde‘î-i mezbûrdan müdde‘âsına muvâfık beyyine taleb olundukda, udûl-i ahrâr-ı müslimînden olup mahmiye-i mezbûrede Pirinçci Sinan mahallesinde sâkin Mehmed Efendi b. Sefer ve yine zikr olunan Emin Bey mahallesi sükkânından Mustafa Beşe b. Hasan nâm kethüdâ li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müdde‘î-i mezbûr es-Seyyid Ahmed Çelebi işbu mezbûr Süleyman Çelebi’den mevsûfe-i mezbûre bey‘ ve teslîm Ayşe’yi meblağ-ı mezbûr seksen beş guruş semen-i medfû‘a iştirâ ve kabz ettiğinden sonra mezbûre Ayşe’yi yine meblağ-ı mezbûr seksen beş guruş semen-i medfû‘a [bey‘], ol dahi ba‘de’l-iştirâ ve’t-tesellüm mezbûre Fâtıma’ya yine meblağ-ı mezbûr seksen beş guruş semen-i medfû‘a bey‘ ve teslîm, ol dahi ba‘de’l-iştirâ ve’t-tesellüm merkūm Mehmed’e seksen guruş semen-i medfû‘a bey‘ ve teslîm, ol dahi ba‘de’l-iştirâ ve’t-tesellüm İbrahim Beşe’ye doksan guruş semen-i makbûza bey‘ ve teslîm ol dahi iştirâ ve kabz ettiğinden sonra mevsûfe-i mezbûre Ayşe mezbûr İbrahim Beşe yedinde iken bâlâda tafsîli mürûr ettiği üzre hürrü’l-asl olduğu ba‘de’l-isbât ve’l-hükm mezbûr İbrahim Beşe merkūm Mehmed’e medfû‘u olan meblağ-ı mezbûr doksan guruşu bi hükmi’l-mürâca‘a ahz u kabz edip, ol dahi mezbûre Fâtıma’ya medfû‘u olan meblağ-ı mezbûr seksen guruşu bi hükmi’l-mürâca‘âti ahz u kabz edip, ol dahi mezbûre Âlime’ye medfû‘u olan semen-i mezbûr seksen beş guruş mürâca‘at edip, ba‘de’l-hükm ahz u kabz, ol dahi müdde‘î-i mezbûr Seyyid Ahmed Çelebi’ye medfû‘u olan semen-i mezbûr seksen beş guruşu mürâca‘at edip ba‘de’l-hükmi’ş-şer‘î ahz u kabz eylediği mevsûfe-i mezbûreyi bi aynihâ işbu merkūm Süleyman Çelebi’nin müdde‘î-i mezbûr es-Seyyid Ahmed Çelebi’ye meblağ-ı mezbûr seksen beş guruş semen-i medfû‘a bey‘ ve teslîm ve kabz-ı semen eylediği mevsûfe-i mezbûre Ayşe’dir, biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerince ba‘de’t-ta‘dîl ve’t-tezkiye şehâdetleri makbûl olmağın, mûcebince ba‘de’l-hükm ve’t-tenbîh mâ vaka‘a bi’t-taleb ve’l-ibtiğā ketb ü imlâ olundu. Fi’l-yevmi’r-râbi‘ ve’l-ışrîn min Cumâdelâhire li sene 1102.

Şuhûdü’l-hâl: İbrahim Çelebi b. Ahmed, Mustafa b. Şaban, el-Hâc Siyavuş b. Abdullah, Abdullah Efendi el-kâtib, Hoca Mehmed Efendi el-kâtib, Nasuh b. Hasan, Musa Çelebi b. Mehmed, el-Hâc Ali b. Abdullah, Muharrem b. Mehmed, Osman b. Hasan, Ali b. Bâli ve gayruhüm.

(BAB54 - cilt: 20, sayfa: 373 - Hüküm no: 453 - Orijinal metin no: [79b-1])﻿

﻿

﻿

454. Hüküm

Hasan b. Abdullah’ın Havva bt. Abdullah’ın alacağına kefil olduğu iddiasının reddi

Mahmiye-i İstanbul’da Langa kurbunda sâkin Hasan b. Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, işbu râfi‘atü’l-kitâb Havva bt. Abdullah nâm hâtun mahzarında üzerine da‘vâ ve takrîr-i kelâm edip, mezbûre Havva’nın sadriye kebîre kızı gāibe ani’l-meclis Sâime bt. Mehmed nâm hâtunun bundan akdem yedimden müşterâ ve makbûz nev‘ ve cinsi beynimizde ilm-i şer‘î ile ma‘lûm emti‘a-i mütenevvi‘a bahâlarından zimmetinde beş bin beş yüz akçe hakkıma mezbûre Havva tarafeynden emr ve kabûlü hâvî kefâlet-i sahîha-i şer‘iyye ile kefîl olmuşdu. Hâlâ meblağ-ı mezbûru mezbûre Havva’dan kefâletine binâ’en taleb ederim suâl olunup alıverilmesi matlûbumdur dedikde, gıbbe’s-suâl mezbûre Havva cevâbında kefâlet-i merkūmeyi bi’l-külliye inkâr edicek, müdde‘î-i mezbûrdan da‘vâsına mutâbık beyyine taleb olundukda, ityân-ı beyyineden izhâr-ı acz ile istihlâf etmeğin, mezbûre Havva’ya müdde‘î-i mezbûrun gāibe-i mezbûre zimmetinde vech-i muharrer üzre eşyâ-i mütenevvi‘a bahâlarından olan beş bin beş yüz akçe hakkına minvâl-i meşrûh üzre kefîl olmayıp ol vechile müdde‘î-i mezbûre edâsı lâzım deyni olmadığına mezbûre Havva’ya yemîn teklîf olundukda, ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin, mûcebince müdde‘î-i mezbûr bilâ-beyyine mezbûre Havva’ya bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Cumâdelâhire li sene 1102.

Şuhûdü’l-hâl: İbrahim Çelebi b. Ahmed, Ebûbekir b. ( ), Mustafa b. Şaban, Ali b. Bâli ve gayruhüm.

(BAB54 - cilt: 20, sayfa: 375 - Hüküm no: 454 - Orijinal metin no: [80a-1])﻿

﻿

﻿

455. Hüküm

Kara Hasan Ağa b. Oruç’un kölesi Abdullah’ı azat etmesi

Mahmiye-i İstanbul’da Temellimescid mahallesi sâkinlerinden Kara Hasan Ağa b. Oruç nâm kimesne meclis-i şer‘-i şerîfde ikrâr-ı tâm ve takrîr-i kelâm edip, işbu meclisde hâzır bana rıkkını mu‘terif uzun boylu açık kaşlı elâ gözlü Rûsiyyü’l-asl bâ‘isü’l-kitâb Abdullah b. Abdullah nâm abd-i memlûkümü hasbeten lillâhi’l-meliki’l-hallâk ve taleben li merzâti rabbi’r-rezzâk mâlımdan tahrîr ve ı‘tâk ve zümre-i ahrâr-ı asliyyîne idrâc ü ilhâk eyledim. Ba‘de’l-yevm mevsûf-ı mezbûr Abdullah sâir ahrâr-ı asliyyîn gibi hür olmuşdur üzerinde velâ-i şer‘îden gayrı hakkım bâkī kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene 1102.

Şuhûdü’l-hâl: Ali Odabaşı, Mehmed Odabaşı, İsmail Çelebi b. Mehmed, Seydî b. Mustafa, Abdullah Çelebi b. Ömer.

(BAB54 - cilt: 20, sayfa: 375 - Hüküm no: 455 - Orijinal metin no: [80a-2])﻿

﻿

﻿

456. Hüküm

Fâtıma bt. Mustafa’nın kızının nafakası hususunda boşandığı kocası Mehmed Beşe b. Hasan ile anlaşması

Mahmiye-i İstanbul’da Çerağî Hamza mahallesinde sâkine Fâtıma bt. Mustafa nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i sâbıkı Mehmed Beşe b. Hasan nâm kimesne mahzarında ikrâr-ı tâm ve takrîr-i kelâm edip, mezbûr mahalleden bundan akdem zevcim olup bâyinen beni tatlîk etmeğin, mezbûrun firâşından hâsıla ve benden mütevellide sadriye kızım işbu Ayşe nâm sagīre için mezbûr Mehmed Beşe’den nafaka taleb etmeyip kendi mâlımdan infâk ve iksâ etmek üzre mezbûr Mehmed Beşe dahi sagīre-i mezbûre Ayşe’yi benden ahz etmeyip, benim hacr [ve] terbiyemde olmak üzre her birimiz râzı ve müte‘ahhid olduk dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene 1102.

Şuhûdü’l-hâl: İbrahim Çelebi b. Ahmed, Çavuşzâde Mehmed Çelebi, Receb Efendi b. ( ), Çukadâr Hasan Beşe.

(BAB54 - cilt: 20, sayfa: 376 - Hüküm no: 456 - Orijinal metin no: [80a-3])﻿

﻿

﻿

457. Hüküm

Fâtıma bt. Çerkes Osman Ağa’nın icâreteynli vakıf evin satışı için Râziye bt. Abdullah’ı vekil tayin etmesi

Mahmiye-i İstanbul’da Nahılbend mahallesinde sâkine olup on altı yaşını tekmîl eylediği zeyl-i kitâbda muharrerü’l-esâmi müslimîn şehâdetleriyle sâbit ve sinn ü cüssesinin bülûğa tahammülü olmağla bülûğunu mu‘terife ve reşîde idiği zâhir ve mütehakkik olan Fâtıma bt. Çerkes Osman Ağa ba‘de’t-ta‘rîfi’ş-şer‘î meclis-i şer‘-i şerîf-i enverde, işbu bâ‘isetü’l-kitâb Râziye bt. Abdullah nâm hâtun mahzarında takrîr-i kelâm ve ta‘bîr ani’l-merâm edip, mahalle-i mezbûrede vâki‘ bir tarafı Yusuf Efendi ve bir tarafı Ali Usta ve bir tarafı Kilerci Ali Çelebi mülkleri ve bir tarafı tarîk-i âm ile mahdûd menzili ma‘lûmü’l-hudûd merhûm Nahılbend el-Hâc Hasan Mescidi Şerîfi Vakfı’na ayda on dört akçe ücret-i müeccele ile babam mezbûr Çerkes Osman Ağa’nın ile’l-vefât taht-ı tasarrufunda olup, ba‘de vefâtihî intikāl-i âdî ile bana intikāl etmişdi. Lâkin ben menzili mezbûru bâ-izn-i mütevellî âhara ferâğa âzime olup tâlibine arz için münâdî işbu Musa b. Mustafa’ya nidâ ve müzâyede etdirmekle, hâlâ menzili mezbûru bedel-i misli ile bâ-ma‘rifet-i mütevellî âhara ferâğ ve bedelini kabz ve bana îsâle ve husûs-ı mezbûr mütevakkıf olduğu umûrun küllîsine işbu mezbûre Râziye Hâtun’u tarafımdan vekîl eyledim dedikde, ol dahi vekâlet-i mezbûreyi kabûl ve hizmeti lâzımesin kemâ-yenbağī edâya ta‘ahhüd etmeğin, işbu vesîka bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene 1102.

Şuhûdü’l-hâl: Hasan Çelebi b. Abdülcelîl, Mehmed Efendi b. Mustafa, İbrahim Çelebi b. Ahmed, İbrahim Çelebi b. Mehmed, İbrahim Çelebi b. Mustafa.

(BAB54 - cilt: 20, sayfa: 376 - Hüküm no: 457 - Orijinal metin no: [80a-4])﻿

﻿

﻿

458. Hüküm

Mustafa Ağa b. Abdullah’ın mukâtaa hususunda Zümre köyü ahalisinin zimmetini ibra etmesi

Vilâyet-i Anadolu’da Divriği Kazâsı’na tâbi‘ Zümre nâm karye sükkânından Mustafa Ağa b. Abdullah meclis-i şer‘-i şerîf-i enverde, yine karye-i mezbûre re‘âyâsından işbu bâ‘isü’l-vesîka Varton v. Manok ve Aritun v. Avada ve Anos v. Melkon ve Murad v. Yani ve Bedros ve sâirleri muvâcehelerinde ikrâr-ı tâm ve takrîr-i kelâm edip, bin yüz senesinde ben karye-i mezbûre re‘âyâsının ber vech-i maktû‘ kaydiyyesi beş yüz beş guruşu cem‘ ü tahsîle me’mûr olmağla, cem‘ ü tahsîl-i meblağ esnâsında karye-i mezbûre ahâlîsinden bi’d-defa‘ât üç yüz seksen guruşun ben cem‘ ü tahsîli yüz yirmi beş guruş bâkī kalmışdı. El-hâletü hâzihî meblağ-ı bâkī-i mezbûrun bir mikdârını karye-i mezbûrede vekîlim olan Abdurrahman nâm kimesne ve bir mikdârını dahi kābız-ı mâl olan Ustuvar v. Serkis kabz eylediği muvâcehemle şer‘an sâbit olmağla, meblağ-ı mezbûra müte‘allika merkūm karye re‘âyâsıyla da‘vâ ve nizâ‘ımız kalmamışdır dedikde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fî evâhiri Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, İbrahim b. Ahmed, İbrahim b. Mehmed, Ali [b.] Bâli.

(BAB54 - cilt: 20, sayfa: 377 - Hüküm no: 458 - Orijinal metin no: [80b-1])﻿

﻿

﻿

459. Hüküm

Dudu bt. Süleyman’ın Ahmed b. Mustafa’dan muhâlaa yoluyla boşanması

Mahmiye-i İstanbul’da Manisalı Çelebi mahallesi sâkinelerinden olup, zâtını ma‘rifet-i şer‘iyye ile ârifân Mehmed b. Hasan ve Ahmed b. Abdullah nâm kimesneler ta‘rîfleriyle mu‘arrefe olan Dudu bt. Süleyman nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Ahmed b. Mustafa mahzarında ikrâr ve takrîr-i kelâm edip mezbûr Ahmed zevcim olup beynimizde hüsn-i zindegânemiz olmamağla, zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ahmed ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete müte‘allika da‘vâdan her birimiz âharın zimmetini ibrâ-i âmm-ı râfi‘ü’l-hisâm ile ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mahmud b. Hasan, Ali [b.] Bâli, Mehmed b. Ahmed.

(BAB54 - cilt: 20, sayfa: 377 - Hüküm no: 459 - Orijinal metin no: [80b-2])﻿

﻿

﻿

460. Hüküm

Emetullah bt. Mustafa Ağa’nın ölen kardeşi İbrahim Ağa’daki alacağını varislerinden tahsil etmesi

Mahmiye-i İstanbul’da Eğrikapı kurbunda el-Hâc İlyas mahallesinde sâkine fahrü’l-muhadderât Emetullah Hâtun bt. el-merhûm Mustafa Ağa tarafından husûs-ı âti’l-beyâna vekîl olup zât-ı mezkûreyi ma‘rifet-i şer‘iyye ile ârifân olan Mahmud Bey b. el-merhûm Hasan Paşa ve Mustafa Çelebi b. Mahmud şehâdetleriyle şer‘an vekâleti sâbite olan kebîr oğlu İbrahim Bey b. Hasan Paşa meclis-i şer‘-i şerîf-i enverde, yine müvekkile-i mezbûrenin birâderi olup mukaddemâ vefât eden İbrahim Ağa’nın hasran vârisleri olup kendi tarafından asîl ve hemşîresi Emine Hanım tarafından husûs-ı âti’l-beyâna vekîl-i sâbitü’l-vekâlesi Süleyman Ağa mahzarında ikrâr-ı tâm ve [takrîr-i] kelâm edip, müvekkilem mezbûre Emetullah Hâtun’un karındaşı merkūm İbrahim Ağa zimmetinde cihet-i deyn-i şer‘îden beş yüz esedî guruş hakkı olup, kable’l-edâ mezbûr İbrahim Ağa fevt olup tereke-i vâfiyesine merkūmân vaz‘-ı yed etmişler idi. El-hâletü hâzihî mezbûr Süleyman Ağa meblağ-ı mezbûr beş yüz guruşu ve müvekkilem mezbûreye edâ ve teslîm, ol dahi ahz u kabz ve tesellüm edip, meblağ-ı mezbûr beş yüz guruşdan merkūmân Süleyman Ağa ve Emine’de bir akçe ve bir habbesi kalmamışdır dedikde, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire sene 1102.

Şuhûdü’l-hâl: İbrahim Çelebi b. Abdülbâki, Mehmed Bey b. Cafer, el-Hâc Hüseyin b. Abdullah, Mahmud Bey b. Hasan Paşa, Mustafa Çelebi b. Mahmud.

(BAB54 - cilt: 20, sayfa: 378 - Hüküm no: 460 - Orijinal metin no: [80b-3])﻿

﻿

﻿

461. Hüküm

Hacı Murad b. Ahmed’in malının üçte birini Hacı Osman Vakfı’na vakfetmesi

Vilâyet-i Anadolu’da Eğin Kazâsı’na tâbi‘ Şirzi nâm karyede vâki‘ ashâb-ı hayrâtdan el-Hâc Osman nâm sâhibü’l-hayrın mescidi şerîf ve sâir evkāfına mütevellî olan İbrahim Ağa b. el-Hâc Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, fi’l-asl karye-i mezkûre ahâlîsinden olup mahmiye-i İstanbul’da Gül Câmi‘-i Şerîfi mahallesinde sâkin iken bundan [akdem] vefât eden Kömürcü el-Hâc Murad b. Ahmed’in vesâyâsını tenfîze vasiyy-i muhtârı olmağla, zikri âtî meblağa vâzı‘u’l-yed olduğu sâbit olan işbu bâ‘isü’l-kitâb İsmail Çelebi b. Mehmed mahzarında bi’t-tevliye takrîr-i kelâm ve ta‘bîr ani’l-merâm edip, mezbûr el-Hâc Murad mukaddemâ hayâtında ba‘de mevtihî isâbet ile sülüs mâlından karye-i mezbûrede vâki‘ mârru’z-zikr el-Hâc Osman Câmi‘i’nin imâm ve hatîb ve müezzin ve kayyım ve mekteb halîfesine nemâsı vazîfe olmak üzre vasiyyet ve ta‘yîn eylediği elli bin akçelik mangırı merkūm el-Hâc Murad’ın vasiyyeti üzre vasîsi mezbûr İsmail Çelebi b. ( ) bana teslîm, ben dahi bi’t-tevliye ahz u kabz ve tesellüm eyledim, meblağ-ı mezbûrdan vasiyy-i mezkûr yedinde bir akçe ve bir habbe kalmamışdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. [81a] Fi’l-yevmi’s-sâbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Efendi b. İsmail imâm-ı Gül Câmi‘i, Ömer Efendi b. Mustafa imâm-ı tekye, es-Seyyid Mehmed Efendi b. Abdülkādir, Mehmed b. Müstedâm, Süleyman Ağa b. Bayezid, Selim Bey b. Ali, Şaban b. Abdullah, Mehmed Çelebi b. İsmail, İbrahim Çelebi b. Mehmed. Mâ fîh kemâ yahvîhi el-Müvellâ-hılâfe bi medîne-i Kostantıniyye el-mahmiye. -Ufiye anhümâ-

(BAB54 - cilt: 20, sayfa: 378 - Hüküm no: 461 - Orijinal metin no: [80b-4])﻿

﻿

﻿

462. Hüküm

Hacı Ömer Ağa b. Nasuh’un mirasçılarının birbirlerinin zimmetlerini ibra etmesi

Mahmiye-i İstanbul’da Vâlide Sultan Hânı kurbunda Dâye Hâtun mahallesinde sâkin iken vefât eden el-Hâc Ömer Ağa b. Nasuh’un verâseti, sulbî evlâdları Hasan Çelebi ve Ali Çelebi ve Osman Çelebi ve Ebûbekir Çelebi ve Mustafa Çelebi ve Ümmühâni’ye münhasıra olup, ba‘dehû kable’l-kısme merkūm Ebûbekir vefât edip verâseti, vâlidesi Ayşe bt. Abdullah ile li ebeveyn karındaşı mezbûr Ali Çelebi ve kız karındaşı mezbûre Ümmühâni’ye münhasıra olup, ba‘dehû mezbûr Mustafa dahi vefât edip, verâseti vâlidesi Maksude bt. Abdullah ile li ebeveyn kebîr karındaşı mezbûr Hasan Çelebi ve sagīr karındaşı mezbûr Osman Çelebi’ye münhasıra olup, ba‘dehû mezbûre Ümmühâni dahi vefât edip, verâseti vâlidesi mezbûre Ayşe ile li ebeveyn karındaşı mezbûr Ali Çelebi’ye münhasıra olup, tashîh-i mes’eleleri bi tarîki’l-münâsahati’ş-şer‘î beş yüz doksan dört sehimden olup, sihâm-ı mezbûreden yüz elli üçer sehmi mezbûrân Hasan Çelebi ile Osman Çelebi’den her birine ve iki yüz otuz sehmi mezbûr Ali Çelebi’ye ve otuz iki sehim mezbûre Ayşe ve on sekiz sehmi mezbûre Maksude’ye isâbet ve intikāl eylediği şer‘an zâhir oldukdan sonra mezbûr Hasan Çelebi kendi tarafından asâleten ve vâlide-i mezbûre Maksude ve karındaşı mezbûr Ali Çelebi ve vâlidesi mezbûre Ayşe taraflarından ikrâr-ı âti’z-zikre bimâ-hüve nehcü’s-sübût vekîl olduğu sâbit olmağla, vekâleten ve sagīr Osman taraflarından tesviye-i emrine mansûb vasîsi olmağla vesâyeten meclis-i şer‘-i şerîfde, medîne-i Haleb’de Cübb-i Esedullah mahallesinde sâkine ve li ebeveyn ammileri kızı olan Pakize bt. Ramazan nâm hâtunun li ebeveyn karındaşı ve husûs-ı âti’z-zikre vekîl olduğu zâtını ma‘rifet-i şer‘iyye ile ârifân olan âhar karındaşı Nureddin b. Ramazan ile el-Hâc Halil b. Mansur nâm kimesneler şehâdetleriyle şer‘an sâbit olan işbu Mehmed Çelebi mahzarında ikrâr ve takrîr-i kelâm edip, li ebeveyn âhar ammilerimiz olup medîne-i mezbûrede bilâ-veled vefât eden el-Hâc Abdülganî ve Nasuh Beşe’nin ve babamız müteveffâ-yı mezbûrun medîne-i mezbûrede bulunan esâs-ı beyt ve evânî-i nühâsiye ve gayr-ı nühâsiye terekelerin işbu yedimizde olan defter nâtık olduğu üzre mezbûre Pakize Hâtun ahz u kabz etmişdir deyu bundan akdem ammilerimiz mezbûrânın terekelerinden bize âid olan hisse-i şer‘iyyemiz ile babamız müteveffâ-yı mezbûrun tereke-i mezkûresini Pakize Hâtun’dan taleb ve da‘vâ eylediğimizde ol dahi inkâr etmekle, beynimizde nizâ‘-ı küllî vâki‘ olmuşdu. El-hâletü hâzihî mezbûre Pakize Hâtun yemîn etmesi mütekarrir olup, biz dahi beyyineden âcize olmağla, sagīr hakkında sulh enfa‘ olmağın, vekîl-i merkūm Mehmed Çelebi tavassut-ı muslihûn ile husûs-ı mezkûreden elli bin akçe üzerine bizimle sulh oldukda, biz dahi sulh-ı mezbûru kabûl ve bedel-i sulh olan meblağ-ı mezbûru merkūm Mehmed Çelebi yedinden tamâmen ahz u kabz eylediğimizden husûs-ı mezkûra müte‘allika âmme-i da‘vâdan müvekkile-i mezbûre Pakize Hâtun’un zimmetini ibrâ ve iskāt eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışr[în min] şehri Rebî‘u’lâhir li sene isneteyn ve mi’e ve elf.

Şuhûdü’l-hâl: es-Seyyid Abdülmu‘tî Çelebi, Mehmed Efendi b. Mustafa, el-Hâc Mehmed b. Abdi, İbrahim Efendi b. Hasan, el-Hâc İsmail b. Ahmed, (…), el-Hâc Halil b. Mansur, Mehmed Çelebi b. İbrahim, İbrahim Çelebi b. Ahmed, Ebûbekir el-muhzır.

(BAB54 - cilt: 20, sayfa: 379 - Hüküm no: 462 - Orijinal metin no: [81a-1])﻿

﻿

﻿

463. Hüküm

Mehmed b. Ali’nin es-Seyyid Abdülkerim Efendi’den saman satışından hasıl alacak iddiasının reddi

Mahrûse-i Edirne’de Timurtaş mahallesinde sâkin olup mahmiye-i İstanbul’da müsâferet vechi üzre sâkin olan Mehmed b. Ali meclis-i şer‘-i şerîf-i enverde, el-Hâc İbrahim b. Abdullah mahzarında üzerine da‘vâ ve takrîr-i kelâm edip, gāib ani’l-meclis es-Seyyid Abdülkerim Efendi bin doksan yedi senesinde bana dört yüz elli kantar saman iştirâ ediver deyu emr etmekle, ben dahi emr-i mezkûruna binâ’en kendi mâlımla her kantarı seksener akçeye olmak üzre dört yüz elli kantar saman iştirâ ve kabz eylediğimde, gāib-i mezbûr es-Seyyid Abdülkerim Efendi’nin ol târihde hizmetkârı olan mezbûr el-Hâc İbrahim’i bana irsâl edip tarafından geldikde, mârru’z-zikr dört yüz elli kantar samanı mezbûr el-Hâc İbrahim’e def‘ ve teslîm etmişdim, lâkin ben mârru’z-zikr samanın bahâsından müctemi‘ olan otuz altı bin akçemi mezbûr es-Seyyid Abdülkerim’den almayıp hâlâ zimmetinde kalmağın, mezbûr el-Hâc İbrahim’e suâl olunup zikr olunan samanı benden kabzına binâ’en semen-i mezbûru bana edâ ve teslîme tenbîh olunması matlûbumdur dedikde, müdde‘î-i mezbûrun takrîr-i meşrûhu üzre mezbûr el-Hâc İbrahim’e suâl olmağla, kendiye saman lâzım gelmeyip, ol vechile mezbûr el-Hâc İbrahim’e suâl dahi teveccüh etmemeğin, mezbûr Mehmed bî-vech mu‘ârazadan men‘ olunup, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, İsmail Çelebi b. Mustafa, Mehmed Çelebi, Osman b. Osman, Hüseyin b. İbrahim, Mustafa b. Şaban, Ebûbekir b. Osman.

(BAB54 - cilt: 20, sayfa: 380 - Hüküm no: 463 - Orijinal metin no: [81a-2])﻿

﻿

﻿

464. Hüküm

Fâtıma bt. Receb’in Osman b. Abdullah’ta alacağı olması

Husûs-ı âti’z-zikrin mahallinde ketb ü tahrîri için savb-ı şer‘den bi’t-taleb irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menzile varıp, zeyl-i kitâbda muharrerü’l-esâmi müslimîn huzûrunda akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezkûrda zevcesi râfi‘atü hâze’l-kitâb Fâtıma Hâtun bt. Receb tarafından husûs-ı âti’z-zikri tasdîka vekîl olduğu zâtını ârifân Ali Çelebi b. Abdülmennân ve Mehmed Bey b. Ali şehâdetleriyle şer‘an sâbit olan İvaz Çelebi b. Abdullah nâm kimesne ile Osman b. Abdullah mahzarlarında ikrâr-ı tâm ve takrîr-i kelâm edip, bundan akdem zevcem müvekkile-i mezbûre Fâtıma Hâtun tarafından ben vekâleten mezbûr Osman’a üç yüz esedî guruş idâne ve teslîm, ol dahi istidâne ve kabz ve tesellüm etmişdi. Meblağ-ı mezbûr üç yüz esedî guruş zevcem müvekkile-i mezbûre Fâtıma Hâtun’un mülk ve hakkıdır, benim alâka ve medhalim yokdur dedikde, gıbbe’t-tasdîki’ş-şer‘î vâki‘ hâli mezbûr Bekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’l-aşer min Cumâdelâhire li sene isneteyn ve mi’e ve elf.

Şuhûdü’l-hâl: Umdetü’l-müderrisîni’l-kirâm es-Seyyid Sadeddin Mehmed Efendi b. el-merhûm es-Seyyid Mehmed Said Efendi, zübdetü’l-mehâdimi’l-kirâm es-Seyyid eş-Şeyh Mehmed Efendi b. el-müvelle’l-merhûmü’l-mezbûr, fahrü’l-müderrisîni’l-kirâm es-Seyyid eş-Şeyh Mehmed Efendi b. ( ), zübdetü’l-müdekkıkīni’l-fihâm Mehmed Efendi b. Ali, Mehmed Efendi b. Mustafa İmâm-ı Âbid Çelebi, Abdullah Efendi müezzin-i Âbid Çelebi, es-Seyyid Ebûbekir Çelebi b. Murtaza, Ali Çelebi b. Abdullah, Abdülkerim Efendi hoca-i mekteb, Mustafa Efendi halîfe-i mekteb, Abdülkādir Çelebi b. Ahmed, Süleyman Bey b. Mehmed, Mehmed Bey b. Ali, Hüseyin Efendi b. ( ), Yahya Efendi el-imâm ve Mustafa Çelebi b. ( ).

(BAB54 - cilt: 20, sayfa: 381 - Hüküm no: 464 - Orijinal metin no: [81b-1])﻿

﻿

﻿

465. Hüküm

Hacı Mehmed b. Abdullah’ın borç ikrarı ve vasiyeti

Husûs-ı âti’z-zikrin mahallinde ketb ve tahrîri için savb-ı şer‘den matlûben irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘ eyledikde, mezbûr el-Hâc Mehmed meclis-i ma‘kūd-ı mezbûrda râfi‘ü hâze’l-kitâb İvaz Çelebi b. Abdülmennân mahzarında ikrâr ve takrîr-i kelâm edip, [mahalle-i] mezbûre sâkinelerinden iken bundan akdem fevt olan Ümmühâni Hâtun bt. İbrahim’in sadrî sagīr oğlu Musa’nın ben vasîsi olmağla, müteveffât-ı mezbûreden ber-mûceb-i defteri kassâm irsen kendiye isâbet eden dokuz bin üç yüz otuz altı akçe kıymetli bir re’s câriye ve eşyâ ile nakid yirmi dört bin beş yüz elli altı akçesini ben bi’l-vesâye ba‘de’l-ahz, meblağ-ı mezbûru imâl edip nemâsından iki bin dört yüz akçe hâsıl olmağla, asl-ı mâl merkūm yirmi dört bin beş yüz elli altı akçe ile nemâsından hâsıl olan meblağ-ı mezbûr iki bin dört yüz akçe ki, cem‘an yirmi altı bin dokuz yüz elli altı akçeyi kendi mesârifime sarfla istihlâk eyledim. bi emrillâhi te‘âlâ fevt olduğumda terekemi ba‘de’l-kabz techîz ve tekfînimi gördükden sonra meblağ-ı mezbûr yirmi altı bin dokuz yüz elli altı akçeyi terekemden sagīr-i mezbûra edâya mezbûr İvaz Çelebi’yi vasiyy-i muhtâr nasb ve ta‘yîn edip, ol dahi vesâyet-i mezbûreyi kabûl ve merâsimini edâya ta‘ahhüd eyledi dedikde, gıbbe’t-tasdîki’ş-şer‘î vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ etmeğin, mâ vaka‘a bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâbıkūn.

(BAB54 - cilt: 20, sayfa: 382 - Hüküm no: 465 - Orijinal metin no: [81b-2])﻿

﻿

﻿

466. Hüküm

Hacı Mehmed b. Abdullah’ın borç ikrarı ve vasiyeti

Husûs-ı âti’z-zikrin mahallinde ketb ve tahrîri için savb-ı şer‘den bi’t-taleb irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezbûrda râfi‘ü hâze’l-kitâb İvaz Çelebi b. Abdullah mahzarında ikrâr-ı tâm ve takrîr-i kelâm edip, bundan akdem fevt olan el-Hâc Hüseyin Ağa b. Mehmed’in evlâd-ı sıgārı Mehmed ve Ahmed ve Abdullah’ın tesviye-i emirlerine ben vasiyy-i muhtârları olmağla, sıgār-ı mezbûrûn Mehmed ve Ahmed ve Abdullah’a babalarından müntakil mâllarından ber-mûceb-i defteri kassâm-ı askerî ve hâric ez-defter-i kassâm nukūddan ve zimem-i nâsda olan hukūkundan ve nemâsından hâsıl olan min haysü’l-mecmû‘ dört yük altı bin beş yüz yirmi altı akçelerini bi’l-vesâye ahz u kabz ve kendi mesârifime sarfla istihlâk etmişdim, meblağ-ı mecmû‘-ı mezbûr dört yük altı bin beş yüz yirmi altı akçe sıgār-ı mezbûrûna zimmetimde deynim olmağla, ben bi emrillâhi te‘âlâ fevt olduğumda, mezbûr İvaz Çelebi cemî‘-i terekemi kabz ve terekemden [82a] mu‘tâd-ı kadîm üzre techîz ve tekfîn ve mesârif-i defnimi gördükden sonra terekemden meblağ-ı mezbûr dört yük altı bin beş yüz yirmi altı akçeyi sıgār-ı mezbûrûna ve sâir düyûn-ı müsbetemi erbâbına edâ ve teslîm eyledikden sonra bâkī terekemi vereseme teslîm eyleye deyu vasiyyet ve tenfîzine merkūm İvaz Çelebi’yi vasiyy-i muhtâr nasb ve ta‘yîn edip, ol dahi vesâyet-i mezbûreyi kabûl ve merâsimini edâya ta‘ahhüd eyledi dedikde, gıbbe’t-tasdîki’ş-şer‘î vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâbıkūn.

(BAB54 - cilt: 20, sayfa: 383 - Hüküm no: 466 - Orijinal metin no: [81b-3])﻿

﻿

﻿

467. Hüküm

Hacı Mehmed b. Abdullah’ın Hüseyin Ağa Vakfı’na borcu olduğu

Husûs-ı âti’z-zikrin mahallinde ketb ü tahrîri için savb-ı şer‘den irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezbûrda Hüseyin Ağa Vakfı’na bi’l-fi‘il mütevellî olan Ali Çelebi b. Abdülmennân mahzarında ikrâr-ı tâm ve takrîr-i kelâm edip, bundan akdem mütevellî-i merkūm Ali Çelebi asl-ı mâl-ı vakf-ı mezbûrdan bana iki yüz esedî guruş idâne ve teslîm, ben dahi istidâne ve kabz ve tesellüm etmişdim. El-ân meblağ-ı mezbûr iki yüz esedî guruşu vakf-ı mezbûra zimmetimde lâzımü’l-edâ ve vâcibü’l-kazâ deynimdir dedikde, gıbbe’t-tasdîki’ş-şer‘î ve’t-tahkīki’l-mer‘î vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâbıkūn.

(BAB54 - cilt: 20, sayfa: 383 - Hüküm no: 467 - Orijinal metin no: [82a-1])﻿

﻿

﻿

468. Hüküm

Hacı Mehmed b. Abdullah’ın Mehmed Bey b. Ali’de alacağı olduğu

Husûs-ı âti’z-zikrin mahallinde ketb ü tahrîri için savb-ı şer‘den matlûben irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezbûrda Hoca Üveys mahallesi sükkânından Mehmed Bey b. Ali nâm kimesne mahzarında takrîr-i kelâm ve ta‘bîr ani’l-merâm edip, bundan akdem mezbûr Mehmed Bey’e dört yüz on altı esedî guruş idâne ve teslîm, ol dahi istidâne ve kabz eyledikden sonra meblağ-ı mezbûrun yüz altmış altı guruşunu yedinden ahz u kabz edip, iki yüz guruş bâkī kalmışdır. Hâlâ suâl olunup takrîri tahrîr olunmak matlûbumdur dedikde, gıbbe’s-suâl mezbûr Mehmed Bey cevâbında, fi’l-hakīka kaziyye vech-i muharrer üzre olup, mukaddemâ mezbûr el-Hâc Mehmed’den dört yüz on altı guruşunu istidâne ve kabz edip, meblağ-ı mezbûrun yüz altmış altı guruşunu kendiye edâ ve teslîm edip, mâ‘adâsı olan iki yüz elli guruş el-ân zimmetimde lâzımü’l-edâ deynimdir deyu ikrâr ve i‘tirâf etmeğin, vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Ahmed [Mehmed] ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb [ketb] olundu. Fi’l-yevmi’r-râbi‘ aşer min Cumâdelâhire sene 1102.

Şuhûdü’l-hâl: Sâbıkūn.

(BAB54 - cilt: 20, sayfa: 384 - Hüküm no: 468 - Orijinal metin no: [82a-2])﻿

﻿

﻿

469. Hüküm

Hacı Mehmed b. Abdullah’ın bir kısım eşyasını İvaz Çelebi b. Abdülmennân’a satması

Husûs-ı âti’z-zikrin mahallinde ketb ü tahrîri için iltimâs olunmağın, savb-ı şer‘-i enverden irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezbûrda râfi‘ü hâze’l-kitâb İvaz Çelebi b. Abdülmennân mahzarında ikrâr-ı tâm ve takrîr-i kelâm edip, yedimde mülk ve hakkım olan eşyâmdan on köhne kadife yasdık ve bir orta kaliçesi ve üç yan keçesi ve iki seccâde ve def‘a bir seccâde ve bir leğen ve bir ibrik ve bir kebîr güğüm ve def‘a bir leğen ve bir kahve tepsisi ve iki köhne kilim ve bir kebîr leğen ve cam tâbesi ve bir mangal ve iki şam‘danımı bi safkatin vâhidetin mezbûr İvaz Çelebi’ye dokuz bin üç yüz yirmi iki akçeye [bey‘] ve temlîk ve teslîm edip, ol dahi vech-i muharrer üzre iştirâ ve kabûl ve temellük ve tesellüm eyledikden sonra semen-i mezbûr dokuz bin üç yüz yirmi iki akçeyi merkūm İvaz Çelebi yedinden tamâmen ahz u kabz ve istîfâ eyledim. Ba‘de’l-yevm eşyâ-i muharrere-i mezkûre işbu mezbûr İvaz Çelebi’nin mülk-i müşterâsı olmuşdur, benim vechen mine’l-vücûh alâka ve medhalim kalmadı, keyfe mâ yeşâ ve yahtâr mutasarrıf olsun dedikde, mukırr-ı mezbûr el-Hâc Mehmed’in vech-i muharrer üzre cârî ve sâdır olan cemî‘ kelimâtını el-mukarru lehü’l-mezbûr İvaz Çelebi vicâhen tasdîk ve şifâhen tahkīk etmeğin, vâki‘ hâli mezbûr Ebûbekir Efendi mahallinde ketb ve tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâbıkūn.

(BAB54 - cilt: 20, sayfa: 385 - Hüküm no: 469 - Orijinal metin no: [82a-3])﻿

﻿

﻿

470. Hüküm

Hacı Mehmed b. Abdullah’ın bir kısım eşyasını karısı Fâtıma bt. Receb’e satması

Husûs-ı âti’z-zikrin mahallinde ketb ü tahrîri için savb-ı şer‘den bi’l-iltimâs irsâl olunan Ebûbekir Efendi haffâf tâifesinden el-Hâc Mehmed b. Abdullah’ın mahmiye-i İstanbul’da Sultanhamamı kurbunda Çakır Ağa mahallesinde sâkin olduğu menzile varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i hatîr eyledikde, mezbûr el-Hâc Mehmed meclis-i ma‘kūd-ı mezbûrda zevcesi râfi‘atü hâze’l-kitâb Fâtıma Hâtun bt. Receb b. Abdullah ikrâr-ı âti’z-zikri tasdîka vekîl olduğu zât-ı mezbûreyi ma‘rifet-i şer‘iyye ile ârifân Ali Çelebi b. Abdülmennân ve Mehmed Bey b. Ali şehâdetleriyle şer‘an sâbit olan İvaz Çelebi b. Abdullah mahzarında ikrâr-ı tâm ve takrîr-i kelâm edip, bin doksan dört senesi şehr-i Rebî‘u’lâhiri’nde silk-i mülkümde münselik olan eşyâmdan yirmi altı sahan ve on bir sahan kapağı ve iki leğen ve bir abdest leğeni ve bir hamam leğeni ve bir bakraç ve iki kebîr tepsi ve üç vasat tepsi ve iki sagīr tepsi ve üç hoşâb tası ve bir kahve tepsisi ve üç sagīr ibrik ve gılâflarıyla yirmi beş kadife yasdık ve üç çuka mak‘ad ve def‘a üç çuka mak‘ad ve üç Selânik orta keçesi ve on minder ve iki sagīr minder ve üç seccâde ve bir sagīr mangal ve çarşebiyle on üç yorgan ve üç döşek ve iki cedîd yasdık yüzü ve bir mâî kumaş mak‘ad ve def‘a beş köhne yasdık yüzü ve bir kırmızı ihrâm ve iki şam‘dânımı bi safkatin vâhidetin zevcem müvekkile-i mezbûre Fâtıma Hâtun’a otuz altı bin akçeye bey‘ ve temlîk ve teslîm, ol dahi iştirâ ve kabûl ve temellük ve tesellüm eyledikden sonra semen-i mezbûr otuz altı bin akçeyi yedinden tamâmen ahz u kabz etmişdim. Eşyâ-i muharrere-i mezkûre târih-i mezbûrdan beri zevcem mezbûre Fâtıma Hâtun’un mülk-i müşterâsıdır benim aslâ alâka ve medhalim yokdur, keyfe mâ yeşâ mutasarrıf olsun dedikde, gıbbe’t-tasdîki’ş-şer‘î vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Abdullah Efendi b. Veli ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene isneteyn ve mi’e ve elf.

Şuhûdü’l-hâl: Sâbıkūn.

(BAB54 - cilt: 20, sayfa: 385 - Hüküm no: 470 - Orijinal metin no: [82b-1])﻿

﻿

﻿

471. Hüküm

Hacı Ali b. Hızır ile ortağının fırın hisselerini Niko v. Marnikola’ya satması

Mahmiye-i İstanbul’da olan ekmekçi tâifesinden Niko v. Marnikola nâm zimmî meclis-i şer‘-i şerîf-i enverde, el-Hâc Ali b. Hızır ve şerîki İbrahim Beşe b. Süleyman mahzarlarında üzerlerine da‘vâ ve takrîr-i kelâm edip, târih-i kitâbdan üç gün mukaddem mezbûr el-Hâc Ali ve İbrahim Beşe Davudpaşa kurbunda vâki‘ ekmekçi kurbunda taht-ı tasarruflarında olan dört sehimden iki sehim hisselerine müte‘allik olan on re’s Bârgirlerini ve yedimizde ma‘lûm tekne ve sâir âlâtını yetmiş yaldızlı altına bey‘-i kat‘î ile bana bey‘ ü temlîk, ben dahi ber vech-i muharrer iştirâ ve temlîk ve kabûl ve semen-i mezbûrun on yaldız altınını mezbûrân el-Hâc Ali ve İbrahim Beşe’ye edâ ve teslîm, onlar dahi yedimden ahz u kabz etmişler iken mebî‘-i mezbûr on re’s Bârgirleri ile âlât-ı mezkûreyi bana teslîm ve semen-i bâkī altı altını yedimden kabzdan imtinâ‘ ederler, hâlâ mezbûrân el-Hâc Ali ve İbrahim Beşe’ye suâl olunup ber vech-i muharrer mebî‘-i mezbûru bana teslîm ve semen-i bâkī-i mezbûru yedimden kabza tenbîh olmak matlûbumdur dedikde, gıbbe’s-suâl ve akībe’l-inkâr müdde‘î-i mezbûrdan müdde‘âsına mutâbıka beyyine taleb olundukda, udûl-i müslimînden olup Hoca Üveys mahallesi sâkinlerinden tâife-i mezbûre kethüdâsı el-Hâc Ahmed b. Yusuf ve Canbâziye mahallesinden Hasan Çelebi b. Osman Sayıcı nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka târih-i mezbûrda mezbûrân el-Hâc Ali ve İbrahim Beşe zikr olunan fırında dört sehimden iki sehim hisselerine müte‘allik olan on re’s Bârgirlerini ve tekne ve sâir beynlerinde ma‘lûm âlât-ı müdde‘î-i mezbûr Niko’ya bizim huzûrumuzda yetmiş yaldız altına kat‘â bey‘ ve temlîk merkūm Niko dahi ba‘de’l-iştirâ ve’l-kabûl semen-i mezbûrun on altınını mezbûrâna def‘ ve teslîm, onlar dahi ahz u kabz eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle olmağın, mûcebince mebî‘-i mezbûru müdde‘î-i mezbûra teslîm ve semen-i bâkī-i mezbûru yedinden kabza mezbûrân el-Hâc Ali ve İbrahim Beşe’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire sene 1102.

Şuhûdü’l-hâl: Çukadâr el-Hâc Hasan b. Abdullah, Mustafa Beşe b. Ahmed, İbrahim Çelebi b. Ahmed, Osman Beşe b. Hasan.

(BAB54 - cilt: 20, sayfa: 386 - Hüküm no: 471 - Orijinal metin no: [82b-2])﻿

﻿

﻿

472. Hüküm

Muhzır Hacı Mehmed Vakfı mütevellisinin İbrahim b. Mehmed’i vekil tayin etmesi

Mahmiye-i İstanbul’da Hâce Hâtun mahallesinde sâkin olup, hâlâ mahmiye-i mezbûrede vâki‘ Muhzır el-Hâc Mehmed Vakfı’na bi’l-fi‘il mütevellî olan el-Hâc Musa b. Osman nâm kimesne meclis-i şer‘-i şerîf-i enver ve mahfil-i dîn-i münîf-i ezherde, işbu râfi‘ü’l-kitâb İbrahim Efendi b. el-Hâc Mehmed mahzarında ikrâr ve takrîr-i kelâm edip, bir husûs için ben âhar diyâra âzim olmağla tevliyeti merkūmenin hizmeti lâzımesini görmek için tarafımdan merkūm İbrahim Efendi’yi vekîl ve menâbıma nâib-i menâb nasb ve ta‘yîn eyledim dedikde, ol dahi vekâlet-i mezbûreyi ber vech-i muharrer kabûl ve hizmeti lâzımesini kemâ-yenbağī edâya ta‘ahhüd etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire sene 1102.

Şuhûdü’l-hâl: Abdüllatîf Efendi, Siyavuş Bey b. ( ), İbrahim Çelebi b. Ahmed, Mustafa b. Şaban ve gayruhüm.

(BAB54 - cilt: 20, sayfa: 387 - Hüküm no: 472 - Orijinal metin no: [83a-1])﻿

﻿

﻿

473. Hüküm

Ayşe bt. Abdullah’ın vasiyeti

Husûs-ı âti’l-beyânın mahallinde ketb ü tahrîri iltimâs olunmağın, kıbel-i şer‘den irsâl olunan Mehmed Efendi b. Hasan mahmiye-i İstanbul’da el-Hâc Hasan mahallesinde sâkine Ayşe bt. Abdullah nâm hâtunun sâkine olduğu menziline varıp, zeyl-i kitâbda muharrerü’l-esâmi müslimîn huzûrunda akd-i meclis-i âlî eyledikde, mezbûre Ayşe Hâtun ba‘de’t-ta‘rîfi’ş-şer‘î meclis-i ma‘kūd-ı mezbûrda, zevci bâ‘isü hâze’l-kitâb Abdullah Efendi b. Bayram nâm kimesne mahzarında ikrâr ve takrîr-i kelâm edip, bi emrillâhi te‘âlâ vefât eylediğimde mehr-i müeccelim olan bin beş yüz akçe ve sâir eşyâ-i memlûkemden iskāt-ı salât için kifâyet mikdâr harc ve sarf olundukdan sonra tereke-i vâfiyemden bir Mushaf-ı şerîf ifrâz ve vakfolunup zevcim mezbûr Abdullah Efendi kırâ’at eyleye, mâ‘adâ mehr ve sâir ism-i mâl ıtlâk olunur eşyâmın cümle âhar vârisim olmamağla zevcim mezbûr Abdullah Efendi’nin olsun deyu vasiyyet edip, tenfîzine yine mezbûr Abdullah Efendi’yi vasiyy-i muhtâr nasb ve ta‘yîn eyledim dedikde, ol dahi vesâyet-i mezbûreyi kabûl ve merâsimini kemâ-yenbağī edâya ta‘ahhüd etmeğin, vâki‘ hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Ahmed Hayri b. Süleyman ile meclis-i şer‘a gelip alâ vukū‘ihî inhâ ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Ahmed Efendi b. Osman, Halil Çelebi b. Abdullah, Abdullah Efendi [b.] Receb, Mehmed b. Mehmed, Osman b. Ali, Berber Ali Çelebi b. ( ).

(BAB54 - cilt: 20, sayfa: 387 - Hüküm no: 473 - Orijinal metin no: [83a-2])﻿

﻿

﻿

474. Hüküm

Ayşe bt. Abdullah’ın Ahmed Çelebi b. Yusuf’tan muhâlaa yoluyla boşanması

Mahmiye-i İstanbul’da Hatice Sultan mahallesi sâkinelerinden olup zâtını [ma‘rifet-i] şer‘iyye ile ârifân olan Mehmed b. Mustafa ve İvaz b. Abdullah ta‘rîfleriyle mu‘arrefe olan Ayşe bt. Abdullah nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i dâhili bâ‘isü hâze’l-kitâb Ahmed Çelebi b. Yusuf mahzarında ikrâr-ı tâm ve takrîr-i kelâm edip, mezbûr zevcim olup beynimizde hüsn-i zindegânemiz olmamağla, zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i mu‘ayyene-i ma‘lûmem üzerine ve me’ûnet-i süknâm dahi kendi üzerime olmak üzre eşyâ-i memlûkemden bir köhne beledî döşek ve bir köhne minder ve iki köhne beledî yasdık ve bir sagīr tenceremi dahi bedel-i sulh olmak üzre zevcim mezbûr Ahmed ile muhâla‘a-i sahîha-i şer‘iyye ile muhâla‘a edip, ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete ve bedel-i hul‘ deyu medfû‘um olan mârru’z-zikr eşyâya ve târih-i kitâba gelince sâir hukūka müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt edip, fîmâ-ba‘d birbirimiz ile da‘vâ ve nizâ‘ımız kalmadı dedikde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Veli Efendi b. Mehmed el-müezzin, Mehmed b. Hasan, Ali b. Bâli, İbrahim Çelebi b. Ahmed, Mahmud b. Ahmed, Hüseyin [b.] Mustafa, Mustafa b. Şaban, Ahmed b. Ahmed.

(BAB54 - cilt: 20, sayfa: 388 - Hüküm no: 474 - Orijinal metin no: [83a-3])﻿

﻿

﻿

475. Hüküm

Preşkova v. Tarandafil’in cariyesi Marya bt. Nikola ile oğlu Tanaş’ı azat etmesi

Mahmiye-i İstanbul’da Fenerkapısı kurbunda Abdi Subaşı mahallesi sâkinlerinden Preşkova v. Trandafil nâm zimmî meclis-i şer‘-i şerîf-i enverde ikrâr ve takrîr-i kelâm edip, işbu orta boylu açık kaşlı elâ gözlü Lehiyyetü’l-asl hâmiletü’l-kitâb Marya bt. Nikola nâm câriye-i memlûkemi işbu sagīr oğlu Tanaş ile lâ-li ıvazın âcil lâ-li garazın âcil mâlımdan tahrîr ve ı‘tâk ve zümre-i ahrâr-ı asliyyîn silkine idrâc ü ilhâk eyledim. Ba‘de’l-yevm mevsûfe-i mezkûr[e] Marya ve sagīr-i mezbûr Tanaş sâir ahrâr-ı asliyyîn gibi hür olup, üzerlerinde hakkım bâkī kalmadı dedikde, mâ vaka‘a bi’t-taleb ketb olundu. Fî gurre-i Recebi’l-ferd li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Şaban, Ebûbekir b. Hüseyin, Yanaki v. Laskari, Manol v. Laskari, Yanaki v. Duka, Andon v. Manol, Vasil v. Kostantin.

(BAB54 - cilt: 20, sayfa: 389 - Hüküm no: 475 - Orijinal metin no: [83a-4])﻿

﻿

﻿

476. Hüküm

Ali b. Abdullah’ın küçük oğlu İbrahim’e nafaka ödemesi

Mahmiye-i İstanbul’da Manisalı Çelebi mahallesinde sâkine bâ‘isetü hâze’l-kitâb Müstakīme bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, Ali b. Abdullah nâm kimesne mahzarında takrîr-i kelâm ve ta‘bîr ani’l-merâm edip, mezbûr Ali sulbî sagīr oğlu işbu hâzır bi’l-meclis İbrahim nâm sagīri hâdinesi olmamağla, terbiye ve infâk için rızâsıyla bana teslîm, ben dahi ber vech-i muharrer ahz u kabz etmekle, hâlâ kıbel-i şer‘den sagīr-i mezbûrun nafaka ve kisve ve sâir levâzım-ı zarûriyyesi için babası mezbûr Ali üzerine muvâcehesinde kadr-i ma‘rûf nafaka farz ve takdîr olunmak matlûbumdur dedikde, gıbbe’t-tasdîki’ş-şer‘î hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi sagīr-i mezbûrun nafaka ve kisve ve sâir levâzım-ı zarûriyyesi için babası mezbûr Ali [83b] üzerine rızâsıyla külli yevm beşer akçe farz ve takdîr edip, meblağ-ı mefrûz-ı mezbûru sagīr-i mezbûrun nafaka ve kisve ve sâir levâzım-ı zarûriyyesine harc ve sarfa ve lede’l-iktizâ istidâneye ve vaktü’z-zaferde babası mezbûr Ali üzerine rücû‘a mezbûre Müstakīme Hâtun’a izin vermeğin, mâ vaka‘a bi’t-taleb ketb [olundu.] Fî selh-i Cumâdelâhire sene 1102.

Şuhûdü’l-hâl: İbrahim Çelebi b. Ahmed, İsmail Çelebi b. Mehmed, Mustafa Çelebi b. Şaban, Mustafa Çelebi b. Hasan, Ali b. Bâli.

(BAB54 - cilt: 20, sayfa: 389 - Hüküm no: 476 - Orijinal metin no: [83a-5])﻿

﻿

﻿

477. Hüküm

Hüseyin Çelebi b. Abdullah’ın boşadığı hamile karısı Fâtıma bt. Abdullah’a nafaka ödemesi

Mahmiye-i İstanbul’da Tokludede mahallesinde sâkine olup, merhûm Musâhib Mustafa Paşa’nın ümm-i veledinden olan Fâtıma bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde takrîr-i kelâm ve ta‘bîr ani’l-merâm edip, gāib ani’l-meclis mûsirînden Hüseyin Çelebi b. Abdullah mukaddemâ beni tezevvüc ve duhûl ettiğinden sonra târih-i kitâbdan iki ay mukaddem beni tatlîk etmeğin, hâlâ mezbûrun firâşından hamlim zuhûr etmekle vaz‘-ı haml ile iddetim inkızâsına dek mezbûrun üzerine kadr-i ma‘rûf nafaka takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû hüsnü me’âb-efendi hazretleri ba‘de’l-istihbâr mezbûrenin ber vech-i mezkûr vaz‘-ı haml ile iddeti münkaziye oluncaya değin zevc-i mutallıkı mezbûr Hüseyin Çelebi üzerine târih-i kitâbdan beher yevm on beş akçe farz ve takdîr edip, meblağ-ı mezbûru levâzım-ı şer‘iyyesine harc u sarfa ve lede’l-iktizâ istidâneye ve hîn-i zaferde mezbûra rücû‘a izin vermeğin, mâ-vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene 1102.

Şuhûdü’l-hâl: Sâlih Beşe b. Mehmed, İbrahim Çelebi b. Ahmed, Mehmed, Hüseyin Çelebi b. ( ), Osman b. Hasan, Ali b. Bâli.

(BAB54 - cilt: 20, sayfa: 390 - Hüküm no: 477 - Orijinal metin no: [83b-1])﻿

﻿

﻿

478. Hüküm

Zülfikar Bey b. Abdullah’ın menzilini Mustafa Efendi b. Şeyh Mehmed Efendi’ye satması

Mahmiye-i İstanbul’da Kâtib Murad mahallesi sâkinlerinden Zülfikar Bey b. Abdullah nâm kimesne meclis-i şer‘-i şerîf-i enverde, bâ‘isü hâze’l-kitâb Mustafa Efendi b. eş-Şeyh Mehmed Efendi mahzarında ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup, mahalle-i mezbûrede vâki‘ bir tarafdan ba‘zan Fâtıma Hâtun ve ba‘zan Ümmühâni Hâtun mülkleri ve bir tarafdan Receb Bey mülkü ve bir tarafdan ba‘zan Neyzen Mustafa mülkü ve avârız vakfı ve iki tarafdan tarîk-i âm ile mahdûd bi hesâb-ı terbî‘î yedi yüz yirmi zirâ‘ arsa ve kezâlik bi hesâb-ı mezbûr üç yüz zirâ‘ mülk taş duvarı ve binâ ve eşcâr-ı müsmire ve gayr-ı müsmireyi müştemile bahçeyi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Mustafa Efendi’ye bey‘-i kat‘î ile yüz seksen dört esedî guruş ile bir kabza adedi nâ-ma‘lûm fülûs-ı muzî‘aya bey‘ ve temlîk ve teslîm, ol dahi ber vech-i muharrer iştirâ ve temellük ve kabz edip ve semen-i mezbûr yüz seksen dört guruşu bana edâ ve teslîm, ben dahi yedinden tamâmen ahz u kabz eyledim. Ba‘de’l-yevm bahçe-i mahdûd-ı mezkûre merkūm Mustafa Efendi’nin mülk-i müşterâsı ve hakk-ı sırfı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î ve’t-tahkīki’l-mer‘î mâ-vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene 1102.

Şuhûdü’l-hâl: Abdülkādir Efendi b. İsa, Ali Bey b. Yakub, Hâfız İbrahim b. Mehmed, Mustafa Çelebi b. Osman, Yahya Çelebi b. Ahmed.

(BAB54 - cilt: 20, sayfa: 390 - Hüküm no: 478 - Orijinal metin no: [83b-2])﻿

﻿

﻿

479. Hüküm

Sâliha bt. Ali’nin boşanma ve mehir iddiasının reddi

Mahmiye-i İstanbul’da Ali Paşa-yı Atîk mahallesi sâkinelerinden olup, zâtını ma‘rifet-i şer‘iyye ile ârifân el-Hâc Halil b. Hasan ve Ahmed Çelebi b. Mustafa ta‘rîfleriyle mu‘arrefe olan Sâliha bt. Ali nâm hâtun meclis-i şer‘-i şerîf-i enverde, zevci işbu râfi‘ü’l-kitâb Mehmed Çelebi b. Ali mahzarında üzerine da‘vâ ve takrîr-i kelâm edip, zevcim mezbûr Mehmed Çelebi târih-i kitâbdan beş gün mukaddem beni talâk-ı selâse ile tatlîk etmekle, zimmetinde mütekarrir ve ma‘kūdun-aleyh olan üç bin akçe mehr-i müeccelim taleb ederim suâl olunsun dedikde, gıbbe’s-suâl ve akībe’l-inkâr, müdde‘iye-i mezbûreden müdde‘âsına mutâbık beyyine taleb olundukda, ityân-ı beyyineden izhâr-ı acz ile istihlâf etmeğin, fi’l-hakīka târih-i mezbûrda müdde‘iye-i mezbûre Sâliha’yı talâk-ı selâse ile tatlîk etmeyip, ol vechile müdde‘iye-i mezbûre hâlâ kendi mübâyene olmadığına mezbûr Mehmed Çelebi’ye yemîn teklîf olundukda, ol dahi hasbe’l-mes’ûl yemîn billâhi te‘âlâ etmeğin, mûcebiyle müdde‘iye-i mezbûre bilâ-beyyine bî-vech mu‘ârazadan men‘ birle, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene 1102.

Şuhûdü’l-hâl: İbrahim Çelebi b. Ahmed, İbrahim Çelebi b. Mehmed, Ali b. Bâli, Mustafa b. Mehmed ve gayruhüm.

(BAB54 - cilt: 20, sayfa: 391 - Hüküm no: 479 - Orijinal metin no: [83b-3])﻿

﻿

﻿

480. Hüküm

Mehmed b. Ali’nin kölesi Hasan’ı azat etmesi

Mahmiye-i İstanbul’da Karagümrük kurbunda Muhtesib İskender mahallesinde sâkin Mehmed b. Ali meclis-i şer‘-i şerîf-i enverde ikrâr ve takrîr-i kelâm edip, bana rıkkını mu‘terif olan işbu orta boylu ve açık kaşlı kara gözlü kumral bıyıklı Rûsiyyü’l-asl Hasan b. Abdullah nâm abd-i memlûkümü, hasbeten lillâhi te‘âlâ mâlımdan tahrîr ve i‘tâk ve zümre-i ahrâru’l-asliyyîne idrâc ü ilhâk eyledim. Ba‘de’l-yevm mevsûf-ı mezbûr Hasan sâir ahrâru’l-asliyyîn gibi hür olup, üzerinde velâ-i şer‘îden gayrı hakkım kalmadı dedikde, gıbbe’t-tasdîk mâ-vaka‘a bi’t-taleb [ketb] olundu. Fi’l-yevmi’s-sânî min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Çelebi b. Mehmed, el-Hâc Murtaza b. Ali, Mehmed Ağa b. Mustafa, Osman Çelebi b. es-Seyyid Ali, Hamza Bey b. Ali ve gayruhüm mine’l-hâzırîn.

(BAB54 - cilt: 20, sayfa: 391 - Hüküm no: 480 - Orijinal metin no: [84a-1])﻿

﻿

﻿

481. Hüküm

Mehmed b. Ali’nin alacaklı olduğu Rahime bt. Hüseyin ile sulh olması

Mahmiye-i İstanbul’da Eğrikapı hâricinde ( ) mahallesi sükkânından Mehmed b. Ali meclis-i şer‘-i şerîf-i enverde, Rahime bt. Hüseyin nâm hâtun mahzarında ikrâr ve takrîr-i kelâm edip, mezbûre Rahime’den beynimizde ilm-i şer‘î ile ma‘lûm menzil semeninden zimmetinde bin beş yüz akçe hakkım vardır deyu taleb ve da‘vâ edip, ol dahi inkâr etmekle ba‘de’n-nizâ‘, beynimizde muslihûn tavassut edip da‘vâ-yı mezkûremden beni mezbûre ile bin iki yüz akçe üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûrun bin iki yüz akçeyi mezbûre Rahime bana def‘ ü teslîm, ben dahi yedinden bi’t-tamâm ve’l-kemâl ahz u istîfâ eyledim. Ba‘de’l-yevm husûs-ı mezkûra müte‘allika âmme-i da‘vâdan mezbûre Rahime’nin zimmetini ibrâ-i âmla ibrâ ve iskāt eyledim dedikde, gıbbe’t-tasdîki’ş-şer‘î mâ-vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mustafa Beşe b. Şaban, Siyavuş b. Abdullah, Mehmed Beşe [b.] Muharrem, Ahmed Çelebi b. Ahmed, İbrahim Çelebi b. Mehmed.

(BAB54 - cilt: 20, sayfa: 392 - Hüküm no: 481 - Orijinal metin no: [84a-2])﻿

﻿

﻿

482. Hüküm

Mütesellim Mustafa Ağa b. Mehmed’in alacak davasının daha önce alacaklarını ibra etmesi sebebiyle reddi

Sâbıkan Çirmen Sancağı mütesellimi olup hâlâ mahmiye-i İstanbul’da Müfti Ali Çelebi mahallesinde sâkin Mustafa Ağa b. Mehmed meclis-i şer‘-i şerîfde, sancak-ı mezbûrun sâbıkan [sancak] beyi olan umdetü’l-ümerâ’i’l-kirâm Mustafa Bey b. Süleyman mahzarında üzerine da‘vâ ve takrîr-i kelâm edip, merkūm Mustafa Bey zimmetinde beynimizde ma‘lûm cihet-i kefâletden iki yüz kırk beş guruş ve cihet-i karzdan beş yüz yetmiş beş guruş ve cihet-i deyn-i şer‘îden beş yüz yirmi beş guruş cem‘an merkūmun zimmetinde bin üç yüz kırk beş guruş hakkım olup, bundan akdem meblağ-ı mezbûrun üç yüz guruşunu ahz u kabz edip, bâkī bin kırk beş guruşu zimmetinde kalmakla, hâlâ taleb ederim suâl olunsun dedikde, gıbbe’s-suâl merkūm Mustafa Bey cevâbında, müdde‘î-i mezbûr târih-i kitâbdan bir sene mukaddem Çirmen Kasabası’nda meblağ-ı mezbûr bin üç yüz kırk beş guruş benden taleb ve da‘vâ eyledikde beynimizde nizâ‘ vukū‘undan sonra ben an-inkâr mezbûr Mustafa Ağa ile üç yüz guruş üzerine sulh olduğumda, mezbûr Mustafa Ağa dahi sulh-ı mezbûru kabûl ve bedel-i sulh olan meblağ-ı mezbûr üç yüz guruşu yedimden ahz u kabz ettiğinden sonra iddi‘âsı olan meblağ-ı bâkī-i mezbûr bin kırk beş guruşa müte‘allika âmme-i da‘vâdan benim zimmetimi ibrâ-i âmla ibrâ ve iskāt etmişdi deyu def‘le mukābele edicek, gıbbe’l-istintâk ve akībe’l-inkâr, merkūm Mustafa Bey’den def‘-i mezbûruna muvâfık beyyine taleb olundukda, mahmiye-i mezbûrede Ayasofya-i Kebîr Câmi‘-i Şerîfi kurbunda sâkin Hasan Efendi b. Ömer ve Mehmed Sipâhi b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ işbu müdde‘î-i mezbûr Mustafa Ağa târih-i kitâbdan bir sene mukaddem Çirmen Kasabası’nda meblağ-ı mezbûr bin üç yüz kırk beş guruşu işbu merkūm Mustafa Bey’den taleb ve da‘vâ eyledikde, beynlerinde nizâ‘-ı küllî vukū‘undan sonra merkūm Mustafa Bey an-inkâr mezbûr Mustafa Ağa ile üç yüz guruş üzerine sulh oldukda, merkūm Mustafa Ağa dahi sulh-ı mezbûru kabûl ve bedel-i sulh olan meblağ-ı mezbûr üç yüz guruşu merkūm Mustafa Bey yedinden ahz u kabz ettiğinden sonra iddi‘âsı üzre meblağ-ı bâkī-i mezbûr bin kırk beş guruşa müte‘allika âmme-i da‘vâdan merkūm Mustafa Bey’in zimmetini bizim huzûrumuzda ibrâ-i âmla ibrâ ve iskāt etmişdi. Biz bu husûsa bu vech üzre şâhidleriz, şehâdet dahi ederiz deyi her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûle olmağın, mûcebince müdde‘î-i mezbûr Mustafa Ağa bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene 1102.

Şuhûdü’l-hâl: İbrahim Çelebi [b.] Ahmed, Mustafa Çelebi [b.] Şaban, Osman b. Hasan, İbrahim Çelebi [b.] Mehmed.

(BAB54 - cilt: 20, sayfa: 392 - Hüküm no: 482 - Orijinal metin no: [84a-3])﻿

﻿

﻿

483. Hüküm

Sultan Selim-i Evvel Vakfı mütevellisinin arazi ve gelir zabtı iddiasının reddi

El-emru hasbemâ yahvîhi Nemekahû ekallü’l-fakīr Sâlih b. Ömer el-me’mûr bi istimâ‘i hâzihi’l-kaziyye min kıbeli men-lehü’l-emr. Hilâl-i sütûrda mastûr da‘vânın mahallinde istimâ‘ ve fasl u hasmı için düstûr-ı mükerrem müşîr-i müfahham nâzım-ı nizâmü’l-âlem müdebbir-i umûr-ı cumhûru’l-enâm mü’essis-i bünyânü’d-devleti ve’l-ikbâl, müşeyyid-i erkânü’s-sa‘âdeti ve’l-iclâl, zahrü’l-fukarâ ve’l-mesâkîn, hâmî’z-zu‘afâ ve’l-mazlûmîn, şerefü’l-İslâm ve’l-müslimîn, mu‘înü’d-devleti ve’d-dîn, el-muhtas bi mezîdi inâyeti’l-meliki’l-mu‘în, hâlâ bâlâ-nişîn-i sadr-ı âlî-i hazret-i İbrahim Paşa -veffakahullâhu te‘âlâ li mâ yuhibbu ve mâ yeşâ- taraf-ı âlîlerinden ta‘yîn buyurulan mübâşir kıdvetü’l-emâsil ve’l-akrân Bayram Ağa b. Abdülmennân -zîde kadruhû-yediyle bu abd-i dâ‘îlerine hitâben vârid olan fermân-ı vâcibü’l-imtisâle imtisâlen zeyl-i kitâbda mastûrü’l-esâmi müslimîn ile mahalli nizâ‘da akd-i meclis-i şer‘ olundukda, işbu dârende-i fermân-ı hümâyûn merhûm ve mağfûrun-leh Sultan Selim-i Evvel -tâbe serâhu- [84b] evkāfına bi’l-fi‘il mütevellî olan kıdvetü’l-emâcid ve’l-ekârim Receb Ağa b. Abdullah -zîde kadruhû- nâm kimesne tarafından da‘vâ-yı âti’l-beyâna vekîl olup, Mehmed Bey b. Oruç ve Yusuf Bey b. Abdullah nâm kimesneler şehâdetleri ile vekâleti sâbite olan Ali Ağa b. Oruç nâm kimesne meclis-i ma‘kūd-ı mezbûrda, fi’l-asl evkāf-ı mezkûre arâzîsinden olup Akkirman ve Sarta kazâlarında vâki‘ arâzî-i mezkûre-i mahdûde üzerinde merkūm Kenan Paşa binâ ve ihdâs ettiriverdiği Tatarpınarı Kalesi’ne berây-ı masraf ve zevâ’idi evlâda meşrûtiyyet üzre alâ rağmihî? ettiği evkāf mütevellîsi ve sulbî oğlu kıdvetü’l-emâcid ve’l-a‘yân Bayezid Bey -zîde kadruhû- tarafından vekîl-i mezbûr Ali Ağa ile murâfa‘a ve müdâfa‘aya vekîl olup Mustafa Bey b. Zülfikar ve İbrahim Bey b. Abdullah nâm kimesneler şehâdetleriyle vekâleti sâbite olan Osman Ağa b. Mustafa nâm kimesne mübâşir-i mezbûr Bayram Ağa ma‘rifetiyle ihzâr ve mahzarında üzerine bi’l-vekâle takrîr-i da‘vâ ve bast ani’l-merâm edip, mezkûrân Akkirman ve Sarta kazâlarından vâki‘ fi’l-asl evkāf-ı mezkûrenin arâzî-i mahdûdesinden münâza‘un-fîhâ olan hudûdun evvelâ cânib-i şarkda Sancakdâr Nefes Ağa Tepesi demekle ma‘rûf tepeden Gülcüoğlu Yurdu demekle ma‘rûf harâbe yurd yeri dâhiline varınca, andan el-Hâc İbrahim Kışlası demekle ma‘rûf harâbe yurd yeri dâhiline varınca, andan kurbunda ve mukābilinde vâki‘ Karaburun demekle ma‘rûf bayırın altındaki fi’l-asl vilâyet-i Boğdan’dan Karadeniz’e cereyân eden nehr-i kebîre varınca ve nehr-i mezkûr sahrâda ve vakfeyn mâbeyninde cereyân etmekle ilâ a‘le’n-nihâye ki hudûd-ı mezkûra ve Hayreddin nâm müteveffânın harâb ve ma‘rûf âsiyâb-ı dakīk ocağına varıncadır deyu sınır ta‘yîn olunup, dere sıra deyu tasrîh olunmağın, nehr-i kebîr-i cârî-i mezkûrun şark cânibi merhûm [ve] mağfûrun-leh Sultan Selim-i Evvel -tâbe serâhu-evkāfına takrîr ve tesbît olunup ve garb cânibini Kenan Paşa Vakfı deyu ifrâz olunup, ilâ yevminâ hâzâ minvâl-i muharrer üzre zabt oluna gelmişken, hâlâ mûmâ-ileyh Bayezid’in ana kanâ‘at etmeyip, vakf-ı mezkûrun sûret-i defterde mastûr ve sınırnâme ile mahdûd ve mu‘ayyen kurâ ve arâzîsinden ba‘zı tegallüben zabt ve beher sene biner guruş kıymet eder mahsûlâtını gasben ahz u kabz edip, küllî gadr eder, suâl olunup şer‘le men‘ ü def‘ olunmak vekâlet-i mahkiyem hasebiyle taleb ederim dedikde, gıbbe’s-suâl vekîl-i mezbûr Osman Ağa cevâbında, fi’l-vâki‘ müvekkilim mûmâ-ileyh Bayezid Bey babası merhûm Kenan Paşa bundan akdem Akkirman ve Sarta kazâlarında vâki‘ Tatarpınarı Kalesi’ni müceddeden binâ ve ihdâs ettirdikde, kale-i mezbûre civârında ba‘zı kurâ ve arâzî kendiye temlîk ettirdip, ba‘dehû vâki‘ olan mahsûlâtı kal‘a-i mezbûre mesârifine sarf ve zevâ’idi evlâda meşrûta etmekle ahz u kabz eder, merhûm ve mağfûrun-leh Sultan Selim-i Evvel -tâbe serâhu-evkāfından olduğu ma‘lûmum değildir deyu münkir olucak, müdde‘î-i mezbûr Ali Ağa’dan da‘vâsına muvâfık ve kelimât-ı meşrûhuna mutâbık beyyine taleb olundukda, udûl-i ahrâr-ı müslimînin müsin ve ihtiyârlarından Akkirman Kazâsı’na tâbi‘ karye-i Hüseyin Ağa sükkânından Hâmidbây b. Mehmed ve karye-i Denizbay sükkânından Tolon Koca Sofi b. Ak Hüseyin nâm kimesneler ve zeyl-i vesîkada mastûrü’l-esâmi cemm-i gafîr ve cem‘-i kesîr li ecli’ş-şehâde hâzırûn bi’l-meclis olup isre’l-istişhâdi’ş-şer‘î, münkir-i mezbûr Osman Ağa muvâcehesinde her biri edâ-i şehâdet-i şer‘iyye edip, nefsü’l-emr müdde‘î-i mezbûr Ali Ağa bi’l-vekâle iddi‘â eylediği arâzî-i mevsûfe fi’l-asl merhûm ve mağfûrun-leh Sultan Selim-i Evvel -tâbe serâhu-evkāfı arâzîsinden olup, lâkin merhûm Kenan Paşa ol arâzî-i mevsûfe üzerine bir tarîkle ihdâs-ı vakf edip hudûd ta‘yîn etmekle, evvelâ cânib-i şarkda Sancakdâr Nefes Ağa Tepesi demekle ma‘rûf tepeden Gülcüoğlu Yurdu demekle ma‘rûf harâbe yurd yeri dâhiline varınca, andan el-Hâc İbrahim Kışlası demekle ma‘rûf harâbe yurd yeri dâhiline varınca, andan kurbunda ve mukābilinde vâki‘ Karaburun demekle ma‘rûf bayırın altında ki fi’l-asl vilâyet-i Boğdan’dan Karadeniz’e cereyân eden nehr-i kebîre varınca ve nehr-i mezkûr sahrâda ve vakfeyn mâbeyninde cereyân etmekle ilâ a‘le’n-nihâye hudûd-ı mezkûra ve Hayreddin nâm müteveffânın harâb ve ma‘rûf âsiyâb-ı dakīk ocağına varıncadır deyu sınır ta‘yîn olunup, dere sıra deyu tasrîh olunmağın, nehr-i kebîr-i cârî-i mezkûrun şark cânibi merhûm ve mağfûrun-leh Sultan Selim-i Evvel -tâbe serâhu-evkāfına takrîr ve tesbît olunup ve garb cânibi Kenan Paşa Vakfı deyu ifrâz olunup, ilâ yevminâ hâzâ minvâl-i muharrer üzre zabt oluna geldiğini biliriz. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, şehâdetleri ba‘de’t-ta‘dîl ve’t-tezkiye hayyiz-i kabûlde vâkı‘a oldukdan [85a] sonra mûcebiyle ba‘de’l-hükm, vakf-ı âhar cihet-i uhrâya vakf meşrû‘ olmadığı mahallinde musarrah olup, kütüb-i mu‘teberden Kadıhan’da ve Eşbâh-ı Nezâ’ir’de dahi, emrü’s-sultân innemâ yenfüzü izâ vâkafe’ş-şer‘ emrü’l-kadı lâ-yenfüzü illâ izâ vâkafe’ş-şer‘ meseleteyn-i şer‘iyyeteyn müsted‘âsınca, vekîl-i mezbûr Osman Ağa’nın müvekkili mûmâ-ileyh Bayezid Bey yedinde olan mülknâme ve evâmir ve hücec an-asl meşrû‘a olmayıp, bi’l-külliye memnû‘a olmağın bî-vech mu‘ârazadan men‘ ü def‘ olunup, hâzihi’l-vesîka alâ mâ hüve’l-hakīka bi’t-taleb ketb olundu. Tahrîren fî evâili şehr-i Cemâziyelevvel li sene sitte ve seb‘în ve elf.

Şuhûdü’l-hâl: Ali Efendi [b.] Sefer el-hatîbü’l-Câmi‘ [der]-karye-i Mehmed Ağa, Süleyman Efendi el-imâm be Câmi‘-i Denizbay?, Ahmed Efendi el-hatîb be câmi‘-i karye-i Bey, Diğer Ahmed Efendi el-hatîb be câmi‘-i karye-i Kırım Koca, Mustafa Efendi el-imâm be câmi‘-i karye-i Hân Ahmed, Rûşeniye? Ağa b. el-Hâc Himmet, Mehmed b. Emirşah an-karye-i Baysera, Hân Ali b. Ömer Sofi an-karye-i Baysera, Atay Ağa b. Dosaybay an-karye-i Kur[d]dere, Berdi Mehmed b. el-Hâc Mehmed an-karye-i Fener, Sultan Kulatalık b. Allahverdi, Sultan b. Çağanbay an-karye-i Denizbay?, Durak Sofi b. Şaban Ağa an-karye-i Eskimellay, Hasan Sofi an-karye-i Denizbay?, Cafer Efendi el-imâm be câmi‘-i karye-i Ahmed, Cumalı Sofi b. Can Molla an-karye-i Denizbay?, Timur b. Mehmed an-karye-i Hüseyin Ağa, el-Hâc Berdikul b. Ali an-karye-i Sarıgazer?, Hüseyin b. Eşmella an-karye-i Himmethac, el-Hâc Timur b. Abdülkerim an-karye-i Ahmed, Mehmed b. Mustafa an-Kurddere, Gülbay [b.] Bahri? an-karye-i Ahmed, Şora b. Kuman Koca Hâc[ı] an-karye-i el-Hâc Himmet, Şevval b. Şaban Sofi an-karye-i Eskimellay, Özi b. Abdülkerim an-karye-i Ahmed.

(BAB54 - cilt: 20, sayfa: 393 - Hüküm no: 483 - Orijinal metin no: [84a-4])﻿

﻿

﻿

484. Hüküm

Darphane çalışanlarının zarar iddialarının araştırılması emri

Sahh Darbhâne-i Âmire huddâmı zarar iddi‘âsında olup, mukaddemâ sâhib-i ayâr el-Hâc Yusuf ve hâlâ sâhib-i ayâr Mustafa ile beynlerinde nizâ‘ları olmağın, İstanbul kadısı efendi tarafından nâib ve mi‘mâr ağa ve mûmâ-ileyh sâhib-i ayâr ma‘iyyet ile keşf edip ve çaşnî tutup hak [ve] adl üzre hesâbları görüle, fi’l-hakīka iddi‘âları üzre zararları vâki‘ midir değilmidir, sıhhati ne vech üzre zuhûr ederse huzûrumuza arz eyleyeler deyu buyuruldu. 3 Safer sene 1102.

(BAB54 - cilt: 20, sayfa: 396 - Hüküm no: 484 - Orijinal metin no: [85a-1])﻿

﻿

﻿

485. Hüküm

Eyüb Ağa b. Bâli’nin borcuna mukabil rehin verdiği menzilini satmak üzre Halil Çelebi b. İlyas’ı vekil tayin etmesi

Havâss-ı Aliyye Kazâsı’na tâbi‘ Kağıdhâneköyü demekle ma‘rûfe karye sükkânından Eyüb Ağa b. Bâli nâm kimesne meclis-i şer‘-i şerîf-i enverde, işbu bâ‘isü’l-kitâb Mustafa Efendi b. İbrahim mahzarında ikrâr-ı tâm ve takrîr-i kelâm edip, mezbûr Mustafa Efendi on yedi İstanbul altını ve on altı Mısrî altın ve on sekiz esedî [guruşu] ikrâz ve teslîm, ben dahi iktirâz ve kabz edip ve yine yedinden işbu emr-i kabz eylediğimiz beynimizde ilm-i şer‘î ile ma‘lûm semeni târih-i kitâbdan bir sene tamâmına değin müeccel ve mev‘ûd biri orta ve ikisi yan üç kıt‘a Acem keçesi bahâsından dahi elli beş buçuk guruş ki, min haysü’l-mecmû‘ yüz elli guruş mezkûr Mustafa Efendi’ye zimmetimde lâzımü’l-edâ ve vâcibü’l-kazâ deynim olup, mukābelesinde silk-i mülk-i sahîhimde münselik olup karye-i mezbûrede vâki‘ bir tarafı Mehmed Çelebi mülkü ve bir tarafı İbrahim Paşa zevcesi mülkü ve bir tarafı el-Hâc Bâli Beşe mülkü ve bir tarafı tarîk-i âm ile mahdûd, üç bâb fevkānî oda ve bir köşk ve iki su kuyusu ve eşcâr-ı müsmire ve gayr-ı müsmire bahçeyi müştemil mülk menzilimi, ba‘de’t-tahliyeti’ş-şer‘iyye merkūm Mustafa Efendi’ye irhân ve teslîm, ol dahi irtihân ve kabûl ve kabz eyledi. Meblağ-ı mezbûr ba‘de tamâmi’l-ecel zimmetimde lâzımü’l-edâ ve vâcibü’l-kazâ deynimdir dedikde, gıbbe’t-tasdîki’ş-şer‘î mezbûr Eyüb Ağa meclis-i şer‘de Halil Çelebi b. İlyas mahzarında ikrâr ve i‘tirâf edip, müddet-i mezkûre tamâmında edâ-i deyn ile fekk-i rehin etmişdim, menzili mezbûru ba‘de’l-müzâyede semen-i misli ile âhara bey‘ ve kabz-ı semen ve deyn-i mezbûru edâ ve fazla kalırsa bana îsâle ve husûs-ı mezbûr mütevakkıf olduğu umûrun küllîsine azl ve in‘izâlden masûne vekâlet-i devriye ile mezbûr Halil Çelebi b. İlyas tarafımdan vekîl ve nâib-i menâb nasb ve ta‘yîn eyledim dedikde, ol dahi vekâlet-i mezbûreyi kabûl ve merâsimini kemâ-yenbağī edâya ta‘ahhüd etmeğin, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire sene 1102.

Şuhûdü’l-hâl: Mehmed Efendi b. Himmet, Hasan b. Aziz, Mustafa b. Nalçacı Şaban, Sâlih b. Abdullah, Molla Mehmedî Efendi b. Sefer ve gayruhüm.

(BAB54 - cilt: 20, sayfa: 396 - Hüküm no: 485 - Orijinal metin no: [85a-2])﻿

﻿

﻿

486. Hüküm

Ayşe bt. Abdullah’ın mehir alacağını ölen kocasının terekesinden tahsil etmesi

Mahmiye-i İstanbul’da Zeyrek mahallesinde sâkin iken bundan akdem vefât eden Tokatlı Mustafa Ağa nâm kimesnenin verâseti, zevcesi Ayşe bt. Abdullah ile sulbî sagīr oğlu Mehmed ve kebîr oğulları Ahmed ve Ali’ye ve kebîre kızı Ümmühâni’ye münhasıra olup, ba‘dehû sagīr-i mezbûr Mehmed dahi vefât edip, verâseti vâlidesi mezbûr Ayşe ile li ebeveyn er karındaşları mezbûrân Ali ve Ahmed ve kız karındaşı mezbûre Ümmühâni’ye münhasıra olup, ba‘dehû mezbûre Ümmühâni dahi vefât edip, verâseti zevci Mehmed Bey’e ve li ebeveyn er karındaşları mezbûrân Ali ve Ahmed’e münhasıra olup, ba‘dehû mezbûr Ali vefât edip, verâseti sulbî oğlu Osman’a ve sulbiye kebîre kızı Fâtıma’ya münhasıra olup, ba‘dehû mezbûr dahi Ahmed fevt olup, verâseti zevcesi Fâtıma bt. Abdullah ve vâlidesi Sâime bt. Abdullah nâm hâtunlar ile sulbî kebîr oğulları Mustafa ve Mehmed’e münhasıra ve tashîh-i mes’elesi bi tarîki’l-münâsahati’ş-şer‘iyye üç yüz seksen dört sehimden olup, sihâm-ı mezbûrenin altmış dört sehimi mezbûre Ayşe’ye ve doksan altı sehimi mezbûr Osman’a ve kırk sekiz sehimi kız karındaşı mezbûre Fâtıma’ya ve otuz iki sehimi Ümmühâni zevci mezbûr Mehmed Bey’e ve on sekiz sehimi zevce-i mezbûre Fâtıma ve yirmi dört sehimi mezbûre Sâime’ye ve elli birer sehimi mezbûrân Mustafa ile Mehmed’den her birine isâbet ve intikāl eylediği şer‘an zâhir ve müte‘ayyin oldukdan sonra müteveffâ-yı evvel-i mezbûr Tokatlı Mustafa Ağa’nın zevce-i metrûkesi mezbûre Ayşe Hâtun ba‘de’t-ta‘rîfi’ş-şer‘î meclis-i şer‘-i şerîf-i enverde, kendi tarafından asîl ve mezbûrûn Mehmed ve Fâtıma ve Sâime taraflarından husûs-ı âti’l-beyâna bimâ-hüve nehcü’s-sübût vekîlleri olduğu sâbit olmağla vekîl olan mezbûr Mustafa Çelebi mahzarında üzerine da‘vâ ve takrîr-i kelâm edip, bin akçe mehr-i müeccel tesmiyesiyle müteveffâ-yı evvel-i mezbûr Mustafa Ağa’nın ben zevce-i menkûhasıyken merkūm Tokatlı Mustafa Ağa vefât edip, cemî‘ terekesini ber vech-i meşrûh bi’l-verâse mezbûrûn Mustafa ve Mehmed ve Fâtıma ve Sâime ahz u kabz ve vaz‘-ı yed etmeğin, hâlâ merkūm Mustafa Çelebi’ye suâl olunup mehr-i müeccel-i mezbûrum tereke-i müteveffâ-yı mezbûrdan alıverilmesi matlûbumdur dedikde, gıbbe’s-suâl vekîl-i merkūm Mustafa cevâbında, müdde‘iye-i mezbûre Ayşe Hâtun dört bin akçe mehr-i müeccel tesmiyesiyle ceddi müteveffâ-yı mezbûr Tokatlı Mustafa Ağa’nın ile’l-vefât zevce-i menkûhası olduğunu ve terekesine ber vech-i muharrer vaz‘-ı yedlerini bi’l-asâle ve’l-vekâle ikrâr ve i‘tirâf ettikden sonra müdde‘iye-i mezbûre Ayşe Hâtun’a mehr-i müeccel-i mezbûru küllen ya ba‘zan zevci müteveffâ-yı mezbûrdan hayâtında istîfâ ve yâhud zimmetini ibrâ ya âhara havâle etmediğine yemîn teklîf olundukda, ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin, mûcebince mehr-i müeccel-i mezbûr dört bin akçeyi müteveffâ-yı evvel-i mezbûr defe‘âtle Mustafa Ağa’nın tereke-i vâfiyesinden müdde‘iye-i mezbûreye edâ ve teslîm etmek üzre mezbûr Mustafa Çelebi’ye tenbîh olundukdan sonra müdde‘iye-i mezbûre Ayşe Hâtun merkūm Mustafa karındaşı mezbûr Mehmed ve Sâime ve zevce-i mezbûre Fâtıma’nın ber vech-i muharrer mecmû‘unun yüz kırk dört sehim hisselerine mehr-i müeccel-i mezbûrdan isâbet eden bin beş yüz akçeyi merkūm Mustafa Çelebi yedinden ahz u kabz eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cumâdelâhire li sene isneteyn ve mi’e ve elf.

Şuhûdü’l-hâl: Mahmud b. Hasan, Ali b. Bâli, Mustafa Beşe b. Mehmed, Mehmed Beşe b. Abdullah, İbrahim Çelebi b. Ahmed, Hurrem Efendi b. Ali.

(BAB54 - cilt: 20, sayfa: 397 - Hüküm no: 486 - Orijinal metin no: [85b-1])﻿

﻿

﻿

487. Hüküm

Derviş b. Durmuş’un menzilini oğlu Abdullah Beşe’ye satması

Mahmiye-i İstanbul’da Debbâğzâde mahallesi sâkinlerinden Derviş b. Durmuş nâm kimesne meclis-i şer‘-i şerîf-i enver ve mahfil-i dîn-i münîf-i ezherde, sulbî kebîr oğlu bâ‘isü hâze’l-kitâb Abdullah Beşe nâm kimesne mahzarında ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup, mahalle-i mezbûrede vâki‘ bir tarafdan Ebûbekir Efendi mülkü ve bir tarafdan ba‘zan Ahmed Beşe mülkü ve ba‘zan mukaddemâ benden iştirâ eylediği menzil ve bir tarafdan tarîk-i âm ile mahdûd fevkānî iki bâb oda ve tahtânî bir bâb oda ve bi’r-i mâyı ve havlu ve kenîfi müştemil mülk menzilimi, cümle tevâbi‘ ve levâhıkı ve kâffe-i hukūk ve merâfıkı ile oğlum mezbûr Abdullah Beşe’ye tarafeynden îcâb ve kabûlü hâvî şürût-ı müfsideden ârî bey‘-i bâtt-ı sahîh-i şer‘î ile on altı bin akçeye bey‘ ve temlîk ve teslîm, ol dahi iştirâ ve temellük ve tesellüm ve kabz etdiğinden sonra semeni olan meblağ-ı mezbûr on altı bin akçeyi oğlum mezbûr Abdullah yedimden tamâmen ahz u kabz eyledim. Ba‘de’l-yevm menzili mahdûd-ı mezkûr oğlum mezbûr Abdullah Beşe’nin mülk-i müşterâsı ve hakk-ı sırfı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î ve’t-tahkīki’l-mer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire sene 1102.

Şuhûdü’l-hâl: İbrahim Çelebi b. Ahmed, Ahmed Beşe b. İsmail, İbrahim Çelebi b. Ali, Abdurrahman Çelebi b. Derviş, Mustafa Çelebi b. Ahmed, Hüseyin b. Davud, Hasan b. Abdullah, Arpacı Ahmed Beşe b. Mehmed.

(BAB54 - cilt: 20, sayfa: 398 - Hüküm no: 487 - Orijinal metin no: [85b-2])﻿

﻿

﻿

488. Hüküm

Emetullah bt. Mehmed’in küçük kızı Ayşe’nin bakımını üstlenmesi

<

(BAB54 - cilt: 20, sayfa: 399 - Hüküm no: 488 - Orijinal metin no: [85b-3])﻿

﻿

﻿

489. Hüküm

Mehmed Ağa b. Hasan’ın Sultan Süleyman tevliyeti karşılığında para verdiği Hüseyin Ağa b. Hasan ile anlaşıp birbirlerinin zimmetlerini ibra ettiği

Husûs-ı âti’l-beyânın mahallinde ketb ü tahrîri için matlûben irsâl olunan Mevlânâ Ali Efendi b. Sunullah mahmiye-i İstanbul’da Sofular mahallesi sükkânından Hüseyin Ağa b. Hasan’ın menziline varıp, zeyl-i kitâbda muharrerü’l-esâmi müslimîn huzûrlarında akd-i meclis-i şer‘-i nebevî eyledikde, Mehmed Ağa b. Hasan meclis-i ma‘lûm-ı mezbûrda işbu bâ‘isü’l-kitâb mezkûr Hüseyin Ağa mahzarında ikrâr ve takrîr-i kelâm edip, merkūm Hüseyin Ağa’ya Şâm-ı Şerîf’de vâki‘ Sultan Süleyman tevliyetini bana ettirivermek için üç bin iki yüz doksan beş esedî guruşumu def‘ ü teslîm, ol dahi ber vech-i muharrer ahz u kabz ettiğinden sonra tevliyeti mezkûreyi kendi üzerine ettirmekle meblağ-ı mezbûr üç bin iki yüz doksan beş esedî guruşun bin iki yüz doksan beş guruşuyla deynim olan işbu hâzır bi’l-meclis Selânik cemâ‘atinden İsak v. Marko nâm Yahudi ile üçümüz bir meclisde iken merkūm Hüseyin Ağa üzerine havâle-i sahîha-i şer‘iyye ile havâle edip, her birimiz dahi havâle-i mezbûreyi kabûl ve bâkī iki bin guruşunu mezbûr Hüseyin Ağa’dan taleb ve da‘vâ eylediğimde beynimizde nizâ‘-ı küllî vukū‘undan sonra muslihûn tavassut edip, merkūm Hüseyin Ağa ile beni da‘vâ-yı mezkûremden bin beş yüz guruş üzerine sulh eylediklerinde, ol dahi sulh-ı mezbûru kabûl ve bedel-i sulh olan meblağ-ı mezbûru mezbûr Hüseyin Ağa yedinden bi’t-tamâm ve’l-kemâl ahz u kabz edip, biz ba‘de’l-yevm husûs-ı mezbûra ve bi’l-cümle târih-i kitâba gelince beynimizde cereyân eden ahz u i‘tâ ve mu‘âmelât-ı şettâya müte‘allika da‘vâda mezbûrun zimmetini ibrâ-i âm ile ibrâ ve iskāt edip, ol dahi husûs-ı mezbûra ve bedel-i sulh olmak üzre medfû‘u olan meblağ-ı mezbûra ve bi’l-cümle târih-i kitâba gelinceye dek beynimizde cereyân eden ahz u i‘tâya müte‘allika cemî‘-i da‘vâdan zimmetimi ibrâ ve iskāt eyledik dedikde, gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ve ba‘dehû ma‘an ba‘s olunan Çukadâr Hasan Beşe b. Abdullah ve Mehmed b. İsmail ile meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fî gurre-i Recebi’l-ferd li sene 1102.

Şuhûdü’l-hâl: Ali Efendi b. Abdurrahman, Hasan Beşe b. İbrahim, Hüseyin Beşe b. Abdülkādir, Kabçı? el-Hâc Mehmed, Ahmed Efendi b. Hasan, el-Hâc Mustafa Beşe b. İbrahim, Hasan b. Abdullah çukadâr, Mehmed b. İsmail ve gayruhüm.

(BAB54 - cilt: 20, sayfa: 399 - Hüküm no: 489 - Orijinal metin no: [86a-1])﻿

﻿

﻿

490. Hüküm

Halime bt. Hacı Yahya’nın Mehmed b. Abdullah’tan muhâlaa yoluyla boşanması

Medîne-i Hazret-i Ebâ Eyyûb el-Ensârî mahallâtından Düğmeciler mahallesi sâkinelerinden olup zâtı ma‘rifet-i şer‘iyye ile ârifân Said b. Abdullah ve Receb b. Mehmed ta‘rîfleriyle mu‘arrefe olan Halime bt. el-Hâc Yahya nâm hâtun meclis-i şer‘-i şerîf-i enverde, zevc-i muhâlı‘ı işbu sâhibü’l-vesîka Mehmed b. Abdullah mahzarında ikrâr ve takrîr-i kelâm edip, zevcim mezbûr zimmetinde mütekarrir ve ma‘kūdun-aleyh bin akçe mehr-i müeccelimden ve nafaka-i iddet-i mu‘ayyenemden fâriğa olup ve me’ûnet-i süknâm dahi kendi üzerime olmak üzre zevcim mesfûr Mehmed ile muhâla‘a-i sahîha-i şer‘iyye ile muhâla‘a olup, ol dahi hul‘-ı mezbûru kabûl eylediğinden sonra hukūk-ı zevciyyete ve beynimizde ma‘lûm iki yemeni yorgana müte‘allika âmme-i da‘vâdan zevcim mezkûrun zimmetini ibrâ-i âmm-ı râfi‘ü’l-hisâm ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb [olundu.] Fi’[l-yevmi’s]-sâmin ve’l-ışrîn min Cumâdelâhire li seneti 1102.

Şuhûdü’l-hâl: Cafer b. Abdullah, Receb b. Mehmed, Mustafa b. Abdullah, Mustafa Çelebi b. Şaban, Hüseyin b. Mustafa, Nuh b. Osman ve gayruhüm.

(BAB54 - cilt: 20, sayfa: 400 - Hüküm no: 490 - Orijinal metin no: [86a-2])﻿

﻿

﻿

491. Hüküm

Mahmud b. Mehmed üzerine küçük kızı Fâtıma için nafaka takdiri

Mahmiye-i İstanbul’da Derviş Ali mahallesinde sâkine olup zâtını ma‘rifet-i şer‘iyye ile ârifân Süleyman b. Ömer ve Ali b. Bâli ta‘rîfleriyle mu‘arrefe olan bâ‘isetü hâze’l-kitâb Gonca bt. Abdullah nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i mutallıkı işbu hâzır bi’l-meclis Mahmud b. Mehmed mahzarında takrîr-i kelâm edip, mezbûr Mahmud zevcim olup târih-i kitâbdan üç gün mukaddem beni bâyinen tatlîk etmekle, mezbûrun firâşından hâsıla ve benden mütevellide sadriye sagīre kızım Fâtıma’ya kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi târih-i kitâbdan yevmî beşer akçe farz ve takdîr edip, meblağ-ı mefrûz-ı mezbûru sagīre-i mezbûrenin nafaka ve kisve ve sâir levâzım-ı mühimmesine harc u sarfa ve lede’l-iktizâ istidâneye ve inde’z-zafer babası mezbûr Mahmud üzerine rücû‘a mezbûre Gonca Hâtun’a izin vermeğin, mâ vaka‘a bi’t-taleb ketb olundu. Fî gurre-i Recebi’l-ferd li seneti 1102.

Şuhûdü’l-hâl: İbrahim Çelebi b. Ahmed, Mahmud b. Hasan, Ali b. Bâli, Süleyman Çelebi b. Ömer, Hüseyin b. Mustafa

(BAB54 - cilt: 20, sayfa: 401 - Hüküm no: 491 - Orijinal metin no: [86a-3])﻿

﻿

﻿

492. Hüküm

Mehmed b. Yusuf üzerine küçük çocukları Mustafa ve Havva için nafaka takdiri

Mahmiye-i İstanbul’da Müfti Ali Çelebi mahallesinde sâkine Fâtıma bt. Abdullah nâm hâtun meclis-i şer‘-i şerîf-i enverde, zevc-i sâbıkı Mehmed b. Yusuf nâm kimesne mahzarında takrîr-i kelâm ve ta‘bîr ani’l-merâm edip, bundan akdem mezbûr Mehmed beni bâyinen tatlîk etmişdi, lâkin mezbûr Mehmed’in firâşından hâsıl ve benden mütevellid Mustafa ve Havva nâm sagīrleri babaları mezbûr Mehmed üzerine rızâsıyla kadr-i ma‘rûf nafaka farz ve takdîr olunmak matlûbumdur dedikde, hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi târih-i kitâbdan babaları mezbûr Mehmed üzerine bi’t-terâzî beher yevm beherine üçer akçe cem‘an yevm altı [akçe] sagīrân-ı mezbûrânın nafaka ve kisveleri için farz ve takdîr olundukdan sonra meblağ-ı mezbûr-ı mefrûzu sagīrân-ı mezbûrânın nafaka ve kisve ve sâir levâzım-ı zarûriyyelerine harc u sarfa ve lede’l-iktizâ istidâneye ve inde’z-zafer mezbûr Mehmed üzerine rücû‘a mezbûr Fâtıma Hâtun’a izin vermeğin, mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Receb Efendi b. Mahmud, Mehmed Efendi b. Hasan, Mustafa b. Şaban ve Mehmed b. Zülfikar ve gayruhüm mine’l-huzzâr.

(BAB54 - cilt: 20, sayfa: 401 - Hüküm no: 492 - Orijinal metin no: [86b-1])﻿

﻿

﻿

493. Hüküm

Ayşe bt. Mustafa’nın Hüseyin b. Ahmed’den muhâlaa yoluyla boşanması

Mahmiye-i İstanbul’da Hoca [Ü]veys mahallesi sâkinelerinden zâtı Mustafa Efendi b. Veli ve es-Seyyid Mehmed Çelebi b. es-Seyyid Ömer Çelebi ta‘rîfleriyle mu‘arrefe olan Ayşe bt. Mustafa nâm hâtun meclis-i şer‘-i şerîf-i enverde, zevc-i dâhili bâ‘isü hâze’l-kitâb Hüseyin b. Ahmed nâm kimesne mahzarında ikrâr ve takrîr-i kelâm edip, zevcim mezbûr Hüseyin zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Hüseyin ile muhâla‘a-i sahîha-i şer‘iyye ile muhâla‘a edip, ol dahi vech-i muharrer üzre hul‘-ı mezbûru kabûl eyleyip, ba‘de’l-yevm zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Çelebi b. Ahmed, Receb b. Mehmed, Mustafa Beşe b. Abdullah, İbrahim Çelebi ve gayruhüm.

(BAB54 - cilt: 20, sayfa: 402 - Hüküm no: 493 - Orijinal metin no: [86b-2])﻿

﻿

﻿

494. Hüküm

Mustafa b. Ebûbekir’in menzilini 1. Yeniçeri Ağa Bölüğü Vakfı’na bey‘ bi’l-istiğlâl yoluyla satması

Medîne-i Üsküdar muzâfâtından Karamürsel Nâhiyesi’ne tâbi‘ Ulaşlı nâm karye sükkânından Mustafa b. Ebûbekir nâm kimesne meclis-i şer‘-i şerîf-i enverde, Dergâh-ı âlî yeniçerilerinin birinci ağa bölüğüne mahsûs odanın nukūd-ı mevkūfesine bi’l-fi‘il mütevellî olan bâ‘isü hâze’l-kitâb el-Hâc Süleyman b. Mustafa nâm kimesne mahzarında ikrâr ve takrîr-i kelâm edip, akd-i âti’z-zikrin sudûruna değin yedimde mülk ve hakkım olup, karye-i mezbûrede vâki‘ bir tarafı Hâcı Mehmed oğlu Mustafa Yazıcı mülküne ve etrâf-ı selâsesi tarîk-i hâs ile mahdûd bir bâb fevkānî ve bir bâb tahtânî odaları ve kileri ve hadîka ve zât-ı eşcâr-ı müsmire ve gayr-ı müsmireyi müştemil mülk menzilimi, cümle tevâbi‘ ve levâhıkı ve kâffe-i hukūk ve merâfıkı ile mütevellî-i mezbûr el-Hâc Süleyman’a elli sekiz buçuk guruşu bi tarîki’l-istiğlâl bey‘ ve teslîm, ol dahi ber vech-i muharrer yedinde olan mâl-ı vakf-ı mezbûr ile iştirâ ve kabûl edip semeni olan meblağ-ı mezbûr elli sekiz buçuk guruşa mütevellî-i mezbûr el-Hâc Süleyman yedinden bi’t-tamâm ahz u kabz ettiğinden sonra menzili mezbûrun içinde mevcûd olan beynimizde ma‘lûm kalîl ü kesîr [ve] celîl ü hakīr eşyâmı mütevellî-i mezbûra ba‘de’l-îdâ‘ menzili mezbûru ve içinde olup kendiye îdâ‘ eylediğim eşyâ-i mezkûreyi kabza izin verdiğimde, ol dahi menzili merkūmu ve eşyâ-i mezkûreyi cemî‘an kabz ettiğinden sonra mütevellî-i mezbûr menzili mahdûd-ı mezkûru beher senesi sekizer guruş üçer rub‘ olmak üzre târih-i kitâbdan iki sene tamâmına değin on yedi buçuk guruşa bana îcâr ve teslîm, ben dahi minvâl-i muharrer üzre istîcâr ve tesellüm ve kabûl eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Receb Beşe b. Abdullah, İsmail Beşe b. Ali, el-Hâc Lütfullah b. Ahmed, İbrahim Çelebi b. Ahmed, Ahmed Çelebi b. el-Hâc Mehmed, el-Hâc Mustafa b. Ahmed, Ali Beşe b. Musli, İbrahim b. Emrullah.

(BAB54 - cilt: 20, sayfa: 402 - Hüküm no: 494 - Orijinal metin no: [86b-3])﻿

﻿

﻿

495. Hüküm

Hatice bt. Mustafa’nın boşandığı mehir ve nafaka alacağını ödeyen kocası Ali Çelebi b. Mustafa’nın zimmetini ibra etmesi

Mahmiye-i İstanbul’da Samanviran mahallesinde sâkine Hatice bt. Mustafa nâm hâtun meclis-i şer‘-i şerîfde, zevc-i mutallıkı bâ‘isü hâze’l-kitâb Ali Çelebi b. Mustafa nâm kimesne mahzarında ikrâr ve takrîr-i kelâm edip, zevcim mezbûr Mustafa beni târih-i kitâbdan iki gün mukaddem bâyinen tatlîk etmekle, mezbûr Mustafa zimmetinde ma‘kūdun-aleyh olan bin beş yüz akçe mehr-i müeccelim ve mezbûrun firâşından hâsıla ve benden mütevellide sadriye sagīre kızım Rukiye’nin nafaka-i mefrûzasından müctemi‘ olan yüz elli akçe ve nafaka-i iddet ve me’ûnet-i süknâm için dahi beş yüz elli akçe ki, cem‘an iki bin iki yüz akçeyi merkūm Ali Çelebi yedinden bi’t-tamâm ahz u kabz eylediğimden sonra mehr-i mezbûra ve hukūk-ı zevciyyete müte‘allika cemî‘-i da‘vâdan mezbûr Ali Çelebi’nin zimmetini ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb [ketb] olundu. Fi’l-yevmi’s-sânî min Recebi’l-ferd sene 1102.

Şuhûdü’l-hâl: Halil Beşe b. ( ), Yahya Çelebi b. Ahmed, Mehmed Çelebi b. Halil, İvaz [b.] Süleyman.

(BAB54 - cilt: 20, sayfa: 403 - Hüküm no: 495 - Orijinal metin no: [86b-4])﻿

﻿

﻿

496. Hüküm

Hacı Ramazan b. Ahmed’in karısını getirmek üzre İstanbul’a yollayan Nazar ile 10 guruş mukabilinde sulh olduğu

[Çenkārî] tâifesinden olup mahmiye-i İstanbul’da Vâlide Hânı’nda müsâfiren sâkin el-Hâc Ramazan b. Ahmed nâm kimesne meclis-i şer‘-i şerîf-i enverde, bâ‘isü hâze’l-vesîka Hazar v. Abraham nâm Yahudi muvâcehesinde üzerine da‘vâ ve takrîr-i kelâm edip, merkūm Hazar’ı târih-i kitâbdan iki sene mukaddem mahrûse-i Haleb’e varıp onda sâkine zevcesi Sultana nâm Yahudiyeyi İstanbul’a getiriver sana altmış guruş ücret vereyim demekle, ben dahi mahrûse-i mezbûreye varıp lâkin zevcesi mezbûre merîza olup üç gündün sonra vefât edip getirmek müyesser olmamağın, suâl olunup zehâbım için ecr-i misli bana teslîme tenbîh olunmak matlûbumdur dedikde, gıbbe’s-suâl merkūm Hazar cevâbında, fi’l-hakīka kaziyye minvâl-i muharrer üzre olup, lâkin müdde‘î-i mezbûr el-Hâc Ramazan târih-i mezkûrda mahrûse-i mezbûreden hîn-i avdetinde benden ücret taleb edip ben dahi vermemek ile beynimizde münâza‘ât-ı kesîre vukū‘undan sonra muslihûn tavassut edip, mezbûr el-Hâc Ramazan ile ücret-i zehâbdan on guruş üzerine beynimizde akd ve musâlaha oldukda, ol dahi sulh-ı mezbûru kabûl ve bedel-i sulh olan meblağ-ı mezbûr on guruşu yedimden tamâmen ahz u kabz edip, husûs-ı mezbûra müte‘allika da‘vâdan zimmetimi ibrâ ve iskāt etmişdi deyu mukābele edicek, gıbbe’l-istintâk ve’l-inkâr merkūm Hazar’dan def‘-i mezbûrunu mübeyyine beyyine taleb olundukda, yine mahrûse-i mezkûre ahâlîsinden olup mahmiye-i İstanbul’da hân-ı mezkûrda müsâfiren sâkin Abdullah b. Zenci ve el-Hâc Mansur b. Abdülkādir nâm kimesneler li ecli’ş-şehâde meclis-i şer‘-i şerîfe hâzırân olup isre’l-istişhâd, fi’l-hakīka târih-i mezkûrda müdde‘î-i mezbûr el-Hâc Ramazan mahrûse-i mezbûrede hîn-i avdetinde Vâlide Hânı’nda merkūm Hazar’dan ücret taleb ettikde, ol vechile beynlerinde nizâ‘-ı küllî vukū‘undan sonra muslihûn tavassut edip bizim huzûrumuzda on guruş üzerine mezbûr el-Hâc Ramazan merkūm Hazar ile akd-i musâlaha eylediklerinde, mezbûr el-Hâc Ramazan dahi sulh-ı mezbûru kabûl ve bedel-i sulh olan meblağ-ı mezbûr on guruşu merkūm Hazar yedinden tamâmen ahz u kabz edip, da‘vâ-yı mezkûresinden merkūm Hazar’ın zimmetini ibrâ ve iskāt edip ve bizi işhâd dahi etmişdi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet ettiklerinde, gıbbe ri‘âyeti şerâiti’l-kabûl şehâdetleri makbûle olmağın, mûcebince müdde-i mezbûr mezbûr Hazar’a bî-vech mu‘ârazadan men‘ olunup, mâ vaka‘a [bi’t-taleb] ketb olundu. Fi’l-yevmi’s-sâmin ve’l-ışrîn min Cumâdelâhire sene 1102.

(BAB54 - cilt: 20, sayfa: 404 - Hüküm no: 496 - Orijinal metin no: [87a-1])﻿

﻿

﻿

497. Hüküm

Ali Çelebi b. Fakih Abdülbâki’nin haksız yere kendisinden para alınmasına hükmeden kadı aleyhindeki alacak davasının reddi

Vilâyet-i Anadolu’da Bolu Sancağı’nda Mengen Kasabası sükkânından Ali Çelebi b. Fakīh Abdülbâki’nin oğlu ve tarafından husûs-ı âti’l-beyâna vekîl olduğu Ümmühânzâde? Mustafa Bey ve Fânî Kadınzâde Hasan Ağa şehâdetleriyle şer‘an sâbit olan Abdurrahman nâm kimesne meclis-i şer‘-i şerîfde, sâbıkan kasaba-i mezbûre kadısı olan Mustafa Efendi b. Mehmed Efendi üzerine da‘vâ ve takrîr-i kelâm edip, babam müvekkili mezbûrun dâyini yoğiken sen Kara Mustafa’ya yirmi beş guruş deynin vardır deyu merkūm Mustafa Efendi hıyn-i hükûmetinde babamdan [ahz] edip, meblağ-ı mezbûr yirmi beş guruşu mezbûr Kara Mustafa’ya aldırmakla, hâlâ kadı-i mezbûra suâl olunup meblağ-ı mezbûru kendi mâlından zâmin olmak üzre babam için bana edâ ve teslîme mezbûr Mustafa Efendi’ye tenbîh olunmak matlûbumdur dedikde, müdde‘î-i mezbûrun takrîr-i meşrûhu üzre olan da‘vâsı meşrû‘a olmayıp, mezbûr Mustafa Efendi’ye suâl dahi teveccüh etmemeğin, mûcebince müdde‘î-i mezbûr bî-vech mu‘ârazadan men‘ olunup, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: es-Seyyid Ali Efendi b. es-Seyyid Mehmed, Şaban Efendi b. Veli, Ramazan Efendi b. Ebûbekir, Süleyman Efendi b. Bayram, Halil Efendi b. Receb.

(BAB54 - cilt: 20, sayfa: 405 - Hüküm no: 497 - Orijinal metin no: [87a-2])﻿

﻿

﻿

498. Hüküm

Hacı İbrahim b. Abdullah’ın Yusuf Ağa b. Abdurrahman’a olan borcunu ödemeye söz vermesi

Mahmiye-i İstanbul’da ( ) mahallesinde sâkin el-Hâc İbrahim b. Abdullah nâm kimesne meclis-i şer‘-i şerîfde, bâ‘isü hâze’l-kitâb Yusuf Ağa b. Abdurrahman mahzarında ikrâr ve takrîr-i kelâm edip, bundan akdem merkūm Yusuf Ağa’dan üç bin yedi yüz elli guruş istidâne ve kabz edip, hâlâ zimmetimde vâcibü’l-edâ deynim olup, lâkin meblağ-ı mezbûru hâlâ edâya kudretim olmamağla târih-i kitâbdan bir sene tamâmına değin ber vech-i muharrer deynim olan meblağ-ı mezbûr üç bin yedi yüz elli guruşu merkūm Yusuf Ağa’ya bi’t-tamâm edâ ve teslîme ta‘ahhüd ve iltizâm eyledim dedikde, hıfzan li’l-makāl ba‘de’t-tasdîki’l-mer‘î, mâ vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li sene isneteyn ve mi’e ve elf.

Şuhûdü’l-hâl: Bayram b. Mahmud, Ahmed Efendi b. Derviş, Mehmed Ağa b. Ahmed, Ahmed Efendi b. Mustafa, Mustafa Efendi b. ( ), Beyzâde Mehmed Beşe el-mübâşir, Abdullah ağa b. Mehmed.

(BAB54 - cilt: 20, sayfa: 405 - Hüküm no: 498 - Orijinal metin no: [87a-3])﻿

﻿

﻿

499. Hüküm

Papucubüyük Ömer Efendi b. Hacı Mehmed’in varislerinin tespiti

Vilâyet-i Anadolu’da İznikmid Kazâsı’nda Urusluca mahallesi sâkinlerinden Mehmed ve Ahmed ibney Ebûbekir b. el-Hâc Mehmed b. Abdullah ile yine mahalle-i mezbûre sâkinlerinden Râziye Hâtun bt. el-Hâc Mehmed b. Abdullah tarafından husûs-ı âti’z-zikre vekîl olduğu zât-ı mezbûreyi ma‘rifet-i şer‘iyye ile ârifân olan mezbûrân Mehmed ve Ahmed şehâdetleriyle hasm-ı câhid-i şer‘î mahzarında şer‘an sâbit ve mahkûmun-bih olan İsmail Çelebi b. Mehmed meclis-i şer‘-i şerîf-i enverde, mahmiye-i İstanbul’da Harâccı Muhyiddin mahallesi sâkinlerinden iken bundan akdem vefât eden Pabucubüyük Ömer Efendi b. el-Hâc Mehmed b. Abdullah’ın vasiyy-i muhtârı olmağla terekesine vâzı‘u’l-yed olan İmâm Ali Efendi b. Musa mahzarında her biri asâleten ve vekâleten üzerine da‘vâ ve takrîr-i kelâm edip, biz müteveffâ-yı mezbûr Ömer Efendi’nin li ebeveyn karındaşı mezbûr Ebûbekir’in sulbî oğulları olup mezbûrân Ömer Efendi ve Ebûbekir’in babaları ismi mezbûr el-Hâc Mehmed ve cedleri merkūm Abdullah ve anaları ismi Fâtıma ve maskat-ı re’sleri mahalle-i mezbûre olup ve müvekkile-i mezbûre Râziye Hâtun dahi müteveffâ-yı mezbûr Ömer Efendi’nin li ebeveyn kız karındaşı olup babası mezbûr el-Hâc Mehmed ve anaları merkūme Fâtıma ve maskat-ı re’sleri kezâlik mahalle-i mezbûre olup, müteveffâ-yı mezbûrun verâseti yine müvekkile-i mezbûre Râziye Hâtun’a ve zevcesi Âlime bt. Sefer’e münhasıra ve tashîh-i mes’elesi sekiz sehimden olup sihâm-ı mezbûrenin dört sehimi müvekkile-i mezbûre Râziye’nin ve iki sehimi mezbûre Âlime’ye ve birer sehimi (…) isâbet ve intikāl etmeğin, hâlâ vasiyy-i mezbûr ber vech-i muharrer müteveffâ-yı mezbûrun terekesinden hisse-i irsiyemizi teslîmden imtinâ‘ eder, suâl olunsun dediklerinde gıbbe’s-suâl vasiyy-i mezbûr cevâbında, tereke-i müteveffâ-yı mezbûra ber vech-i meşrûh vaz‘-ı yedini ikrâr, lâkin mezbûrân Mehmed ve Ahmed’in ve müvekkile-i mezbûre Râziye Hâtun’un vech-i muharrer üzre vârisleri olduğunu inkâr edicek, mezbûrân Ahmed ve Mehmed ile vekîl-i mezbûrdan müdde‘âlarına beyyine taleb olundukda, udûl-i müslimînden ve kasaba-i mezbûre sâkinlerinden Musa b. Mehmed ve mahmiye-i mezbûrede zikr olunan Harâccı Muhyiddin mahallesinde sâkin Mehmed Çelebi b. Hamza nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-vâki‘ mezbûrân Mehmed ve Ahmed müteveffâ-yı mezbûr Pabucubüyük Ömer Efendi b. el-Hâc Mehmed b. Abdullah’ın li ebeveyn karındaşı Ebûbekir’in sulbî oğulları olup mezbûr Ömer Efendi ile merkūm Ebûbekir’in babaları merkūm el-Hâc Mehmed ve cedleri merkūm Abdullah ve anaları mezbûre Fâtıma’dır ve müvekkile-i mezbûre Râziye Hâtun dahi müteveffâ-yı mezbûr Ömer Efendi’nin li ebeveyn kız karındaşı olup, babaları mezbûr el-Hâc Mehmed’dir ve anaları mezbûre Fâtıma ve maskat-ı re’sleri kezâlik mahalle-i mezbûredir, müteveffâ-yı mezbûrun verâseti mezbûrân Mehmed ve Ahmed ve müvekkile-i mezbûre Râziye Hâtun’a ve zevcesi mezbûre Âlime Hâtun’a münhasıradır, bunlardan mâ‘adâ vârisi ve terekesine müstahıkk-ı âhar olduğu ma‘lûmumuz değildir. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, gıbbe ri‘âyeti şerâiti’l-kabûl şehâdetleri makbûle olmağın, mûcibiyle müteveffâ-yı mezbûrun terekesinden mezbûrân Mehmed ve Ahmed ve müvekkile-i mezbûre Râziye’ye isâbet eden hisse-i irsiyelerin teslîme vasiyy-i mezbûr Ali Efendi’ye tenbîh olunup, mâ hüve’l-vâki‘ [bi’t-taleb] ketb olundu. Fi’l-yevmi’s-sânî min Recebi’l-ferd li sene isneteyn ve mi’e ve elf.

Şuhûdü’l-hâl: El-Hâc İbrahim b. Abdullah, Ali b. Mustafa, Mustafa Efendi [b.] Ramazan, Murad Çelebi, Müezzin Halil Efendi, Yahya Çelebi b. ( ), el-Hâc Mehmed b. Hasan, İbrahim Çelebi b Ahmed, İsmail Çelebi b. Halil.

(BAB54 - cilt: 20, sayfa: 406 - Hüküm no: 499 - Orijinal metin no: [87b-1])﻿

﻿

﻿

500. Hüküm

Ayşe bt. Hasan Yazıcı’nın oğlundan intikal eden miras payını tahsil edip kendisine ulaştıran vekili Hacı Mehmed b. Hüseyin’in zimmetini ibra etmesi

Vilâyet-i Anadolu’da medîne-i Trabzon vâlisi oldukdan sonra Azak muhâfızı iken vefât eden Somuncu demekle şehîr Mustafa Paşa b. Mehmed’in vâlidesi olup, zâtını ma‘rifet-i şer‘iyye ile ârifân Mustafa Efendi b. Mehmed ve es-Seyyid Abdülbâki Efendi b. İbrahim ta‘rîfleriyle mu‘arrefe olan Ayşe bt. Hasan Yazıcı nâm hâtun meclis-i şer‘-i şerîf-i enverde, işbu bâ‘isü’l-kitâb el-Hâc Mehmed b. Hüseyin mahzarında ikrâr ve takrîr-i kelâm edip, mesfûr el-Hâc Mehmed’i oğlum müteveffâ-yı mezkûrun terekesinden bana isâbet ve intikāl eden hisse-i irsiyemi ahz u kabz ve bana îsâle bundan akdem tarafımdan vekîl ve nâib nasb ve ta‘yîn edip, ol dahi vekâlet-i mezkûreyi ba‘de’l-kabûl oğlum müteveffâ-yı mezbûrun terekesinden nakid ve menkūl beynimizde ma‘lûm hisse-i irsiyemi ahz u kabz ve bana teslîm etmişdi. El-hâletü hâzihî nakid altmış beş guruşla bir köhne yün örtüsü ve bir sadefkârî pîş-tahta ve bir gaddâre ve iki bakır kalkanı dahi hâlâ bana def‘ ü teslîm, ben dahi yedinden ahz u kabz eyleyip, ba‘de’l-yevm oğlum müteveffâ-yı mezbûrun terekesine ve bi’l-cümle târih-i kitâba gelince beynimizde cereyân eden ahz u i‘tâ ve mu‘âmelât-ı şettâya müte‘allika âmme-i da‘vâdan mezbûrun zimmetini ibrâ-i âmm-ı râfi‘ü’l-hisâm ile ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Recebi’l-ferd li sene isneteyn ve mi’e ve elf.

Şuhûdü’l-hâl: Şaban Beşe b. Osman, Hasan Yazıcı, Musa b. Ahmed, el-Hâc Hüseyin b. Abdi.

(BAB54 - cilt: 20, sayfa: 407 - Hüküm no: 500 - Orijinal metin no: [87b-2])﻿

﻿

﻿

501. Hüküm

Fâtıma bt. Mustafa’nın kendisini boşayan ve mehrini ödünç aldığı parayı ödeyen kocası Mustafa Beşe b. Ömer’in zimmetini ibra ettiği

Mahmiye-i İstanbul’da Emin Nureddin mahallesinde sâkine ve zâtını İbrahim Beşe b. Mehmed ve Hasan Beşe b. Abdullah ta‘rîfleriyle mu‘arrefe olan Fâtıma bt. Mustafa nâm hâtun meclis-i şer‘-i şerîf-i enverde, zevc-i mutallıkı işbu bâ‘isü’l-kitâb Mustafa Beşe b. Ömer mahzarında ikrâr-ı tâm ve takrîr-i kelâm edip, mezbûr Mustafa Beşe zevc-i dâhilim olup târih-i kitâbdan iki gün mukaddem beni bâyinen tatlîk etmekle zimmetinde mütekarrir ve ma‘kūdun-aleyh olan üç bin akçe mehr-i müeccelimi ve cihet-i karzdan zimmetinde hakkım olan üç guruş ki, cem‘an yirmi sekiz guruş hakkımı ve yedinde [88a] olan tenceremi bana edâ ve teslîm, ben dahi yedinden tamâmen ahz u kabz edip ve iddetim inkızâsına değin ve nafaka ve me’ûnet-i süknâm için beher yevm dört akçe vermek üzre mezbûr Mustafa Beşe ta‘ahhüd etmekle, ben dahi kabûl edip ve nafaka husûsundan mâ‘adâ biribirimiz ile da‘vâ ve nizâ‘ımız kalmamışdır dedikde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire sene 1102.

Şuhûdü’l-hâl: İsmail Efendi b. Veli, Hasan Beşe b. ( ) çukadâr, Mehmed Çelebi b. İbrahim, İbrahim Çelebi b. Ahmed, İbrahim b. Kuloğlu Veli.

(BAB54 - cilt: 20, sayfa: 408 - Hüküm no: 501 - Orijinal metin no: [87b-3])﻿

﻿

﻿

502. Hüküm

La‘lîhan bt. Ahmed’in cariyesi Gülistan’ı azat etmesi

Mahmiye-i İstanbul’da Sultan Bayezid Hân -aleyhi’r-rahmetü ve’l-gufrân-Câmi‘-i Şerîfi kurbunda sâkine iken bundan akdem vefât eden La‘lîhan Hâtun bt. Ahmed’in verâseti, li ebeveyn karındaşı Ebûbekir Efendi’ye münhasıra olduğu şer‘an zâhir ve müte‘ayyin oldukdan sonra ve mezbûr Ebûbekir Efendi’nin oğlu ve tarafından husûs-ı âti’l-beyâna vekîl olup, İsmail Efendi b. İbrahim ve Zeynelabidin b. Hüseyin şehâdetleriyle şer‘an vekâleti sâbite olan Muharrem Ağa meclis-i şer‘-i şerîf-i enverde, müteveffât-ı mezbûreye rıkkını i‘tirâf eden açık kaşlı elâ gözlü orta boylu Rûsiyyetü’l-asl hâmiletü hâze’l-vesîka Gülistan bt. Abdullah mahzarında ikrâr-ı tâm ve takrîr-i kelâm edip, mezbûre Gülistan müteveffât-ı mezbûre La‘lîhan Hâtun’un câriye-i memlûkesi olmağla mezbûr La‘lîhan iki sene mukaddem mâ ba‘d-i mevtine izâfet ile sülüs mâlından edâ olmak üzre mezbûreyi müdebbere etmişdi, mezbûre La‘lîhan fevt olup sülüs mâlı müsâ‘id olmağla, mezbûr Gülistan ile kat‘â da‘vâ ve nizâ‘ımız yokdur dedikde, işbu vesîka bi’t-taleb ketb olundu. Fi’l-yevmi’s-sânî min şehri Recebi’l-ferd li sene isneteyn ve mi’e ve elf.

Şuhûdü’l-hâl: Mehmed Efendi b. Mustafa, Zeynelabidin b. Hüseyin, İsmail Efendi b. İbrahim, Ali Efendi b. ( ) el-kâtib, es-Seyyid Abdülmu‘tî Efendi, Ebûbekir b. Hüseyin.

(BAB54 - cilt: 20, sayfa: 408 - Hüküm no: 502 - Orijinal metin no: [88a-1])﻿

﻿

﻿

503. Hüküm

Değirmenci Asvador’un kazaen vefat ettiğinin yerinde tespit edilmesi

Vilâyet-i Anadolu’da Erzincan Kazâsı’na tâbi‘ Denkdik? nâm karye ahâlîsinden olup, hâlâ mahmiye-i İstanbul’da Unkapanı Kapısı dâhilinde Hızır Bey mahallesinde vâki‘ mîrî değirmende değirmenci olan Semaven v. Köniğ v. Vartok nâm zimmî meclis-i şer‘-i şerîfde takrîr-i kelâm ve ta‘bîr ani’l-merâm edip, li ebeveyn karındaşım olup zikr olunan değirmende benimle ma‘an değirmenci olan Asvador nâm zimmî târih-i kitâb gecesi ba‘de’l-ışâ değirmende kendi san‘atıyla değirmen-i mezbûr çarhının üzerine vardıkda, çarh-ı mezbûrun bendi mezbûr Asvador’ı direğe sıkıp hâlik olmuşdur, hâlâ kıbel-i şer‘den üzerine varılıp keşf ve mu‘âyene olunmak matlûbumdur deyu husûs-ı mezbûr için fermân-ı şerîf dahi ibrâz etmeğin, imtisâlen-leh savb-ı şer‘den irsâl olunan Ebûbekir Efendi zikr olunan değirmene varıp zeyl-i kitâbda muharrerü’l-esâmi müslimîn ile hâlik-i mezbûr a‘zâsına nazar olundukda, eser-i cerhi olmayıp ber vech-i muharrer direğe sıkıp hâlik olduğu mu‘âyene ve müşâhede olunmağın, vâki‘ hâli mezbûr Ebûbekir Efendi mahallinde ketb ü tahrîr edip, ba‘dehû ma‘an ba‘s olunan Mustafa Beşe b. Mehmed ve Mehmed b. Abdullah ile meclis-i şer‘a gelip alâ vukū‘ihî inhâ etmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: İbrahim Ağa b. Hasan, Ahmed Efendi müezzin, Mustafa Efendi el-müezzin, Ali Çelebi b. Şaban, Berber es-Seyyid Mustafa Çelebi b. ( ), Mehmed Çelebi b. ( ), ( ) b. İbrahim.

(BAB54 - cilt: 20, sayfa: 409 - Hüküm no: 503 - Orijinal metin no: [88a-2])﻿

﻿

﻿

504. Hüküm

Fâtıma bt. Mustafa’nın Mustafa Beşe b. Ömer’de mehir alacağı olması

Mahmiye-i İstanbul’da Emin Nureddin mahallesinde sâkine Fâtıma bt. Mustafa nâm hâtun meclis-i şer‘-i şerîfde, zevc-i mutallıkı Mustafa Beşe b. Ömer mahzarında üzerine da‘vâ ve takrîr-i kelâm edip, mukaddemâ zevcim mezbûr ile muhâla‘a olup, ol vechile mezbûrdan mübâne ve iddetim münkaziye oldukdan sonra mezbûr Mustafa Beşe her ne zamân seni tezevvüc edersem benden üç talâkla mutallaka ol deyu şart ve ta‘lîk etmekle, işbu hâzır bi’l-meclis Berber Mahmud Çelebi b. Ahmed fuzûlî şuhûd mahzarında üç bin akçe mehr-i müeccel tesmiyesiyle mezbûr Mustafa Beşe için benimle akd-i nikâh ettiğinden sonra mezbûr Mustafa Beşe’ye i‘lâm o dahi bana duhûl ile fi‘ilen kabûl edip, ba‘dehû târih-i kitâbdan bir gün mukaddem beni bâyinen tatlîk etmeğin, hâlâ mezbûr[a] suâl olunup ber vech-i meşrûh zimmetinde mütekarrir ve ma‘kūdun-aleyh olan meblağ-ı mezbûr üç bin akçe mehr-i müeccelimi alıverilmek matlûbumdur dedikde, gıbbe’s-suâl mezbûr Mustafa Beşe cevâbında, ben müdde‘iye-i mezbûreyi ancak on guruş mehr-i müeccel ile vech-i meşrûh üzre tezevvüc ve kabûl etmişdim deyu târih-i kitâbdan bir gün mukaddem mezbûre [Fâtıma’yı] tatlîk eylediğini ikrâr, lâkin ziyâde mehr [iddi‘âsını] inkâr edicek, müdde‘iye-i mezbûreden [88b] sıdk-ı makālına mutâbıka beyyine taleb olundukda, mahalle-i mezbûre sükkânından olup mezbûreyi şer‘an ârifân Abdülkādir Efendi b. Ramazan ve İbrahim Efendi b. Kadri nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Mustafa Beşe ber vech-i mübeyyen mezbûre Fâtıma için talâk-ı selâseyi kendi tezevvücüne şart ve ta‘lîk etmekle, işbu mezbûr Mahmud Çelebi fuzûlî bizim huzûrumuzda üç bin akçe mehr-i müeccel tesmiyesiyle mezbûr Mustafa Beşe için mezbûre Fâtıma Hâtunla akd-i nikâh ettiğinden sonra mezbûr Mustafa Beşe’ye i‘lâm-ı mezbûr Mustafa Beşe dahi mezbûre Fâtıma Hâtun’a duhûl etmekle fi‘ilen kabûl eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiye şehâdetleri makbûl olmağın, mûcebince ba‘de’l-hükm mehr-i müecceli olan meblağ-ı mezbûr üç bin akçeyi müdde‘iye-i mezbûre Fâtıma Hâtun’a edâ ve teslîme mezbûr Mustafa Beşe’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire sene 1102.

Şuhûdü’l-hâl: El-Hâc Hasan Beşe çukadâr, İbrahim Çelebi b. Mehmed, Mustafa Çelebi b. Şaban, Ali Beşe b. Bâli.

(BAB54 - cilt: 20, sayfa: 409 - Hüküm no: 504 - Orijinal metin no: [88a-3])﻿

﻿

﻿

505. Hüküm

Seyyid Halil Ağa b. İbrahim’in odalarını satması

Mahmiye-i İstanbul’da Hoca Üveys mahallesinde sâkin es-Seyyid Halil Ağa b. İbrahim meclis-i şer‘-i şerîf-i enverde, kendi tarafından asîl ve zevcesi Muazzez bt. Abdullah nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Müezzin es-Seyyid Mehmed Efendi b. es-Seyyid Ömer ve diğer Seyyid Halil b. İbrahim şehâdetleriyle şer‘an sâbit olan işbu bâ‘isü’l-kitâb Çorbacı Mahmud Ağa b. Mustafa mahzarında ikrâr-ı tâm ve takrîr-i kelâm edip, yedimde mülküm olup mahalle-i mezbûrede vâki‘ bir tarafdan Medîne-i Münevvere’de vâki‘ ve bir tarafdan ba‘zan Derzizâde Mehmed Çelebi ba‘zan Odabaşı el-Hâc Abdullah menzilleri ve bir tarafdan ba‘zan Hasan Ağa ve ba‘zan Kol Kethüdâsı Süleyman Paşa Vakfı ve bir tarafdan ba‘zan Mahmud Çavuş ve tarîk-i hâs ve ba‘zan el-Hâc Mehmed Çelebi mülkü ile mahdûd birer oda ve bir sofa ve birer kenîf ve her birinin havluları müştemil üç bâb tahtânî odaları ve hudûd-ı mezkûre dâhilinde zikr olunan odalar mukābelesinde vâki‘ kezâlik birer oda ve birer sofa ve birer kenîf ve birer bi’r-i mâ ve herbirinin havluları müştemil bir oda fevkinde mebnî bir köşk ve eşcâr-ı müsmire ve gayr-ı müsmireyi hâvî hadîka-i kebîre ve kenârında vâki‘ bi’r-i mâ ve karşı be karşı tarîk-i hâssı müştemil başka başka kapılı mecmû‘ arsasının merhûm Hoca Üveys Vakfı’na senede elli beş akçe mukāta‘a-i kadîmesi olan min haysü’l-mecmû‘ beş bâb müte’ehhilîn mülk odalarımı, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık bey‘-i bâtt-ı kat‘î ile mezbûrân Mahmud Ağa ve zevcesi Muazzer Hâtun’a yedi yüz guruşa bey‘ ve temlîk ve teslîm ve arsasını izn-i mütevellîyle meccânen ferâğ ve tefvîz, onlar dahi sülüsü mezbûr Mahmud Ağa’nın ve sülüsânı mezbûre Muazzez Hâtun’un olmak üzre iştirâ ve kabûl ve tesellüm ve tefevvüz ettiklerinden sonra semen-i merkūmun sülüsünü merkūm Mahmud Ağa’dan ve sülüsânını mezbûre Muazzez Hâtun’dan cem‘an yedi yüz guruşa yedlerinden tamâmen ahz u kabz ve istîfâ eyledim. Ba‘de’l-yevm mârru’z-zikr beş bâb odalar ve bahçe ve cümle müştemilâtı eslâsen mezbûr Mahmud Ağa ve Muazzez Hâtun’un mülk-i müşterâları ve arsası hakk-ı müfevvazları olmuşdur, benim [hiç bir] vechile alâka ve medhalim kalmamışdır, mezbûrân Mahmud Ağa ve Muazzez Hâtun keyfe mâ yeşâ ve yahtârân mutasarrıf olsunlar dedikde, gıbbe’t-tasdîki’l-vicâhî mâ hüve’l-vâki‘ bi’t-taleb ve’l-ibtiğā ketb ü imlâ olundu. Fi’l-yevmi’s-sânî min Recebi’l-ferd sene 1102.

Şuhûdü’l-hâl: Mustafa Efendi b. Veliyyüddin el-imâm, Abdülbâki Efendi İmâm [b.] el-Hâc İlyas, Mehmed Çelebi b. Ahmed, Mehmed Bey b. Ahmed, Süleyman Çelebi b. Mehmed, Mustafa Çelebi b. Murad, Mustafa Çelebi b. Süleyman.

(BAB54 - cilt: 20, sayfa: 410 - Hüküm no: 505 - Orijinal metin no: [88b-1])﻿

﻿

﻿

506. Hüküm

Fâtıma bt. Yusuf’un boşandığı kocası Ahmed b. Şaban’dan mehir ve nafakasını alıp zimmetini ibra etmesi

Mahmiye-i İstanbul’da Baklalı mahallesi sâkinelerinden olup zâtını ma‘rifet-i şer‘iyye ile ârifân olan Ahmed b. Ahmed ve Mahmud b. Hasan ta‘rîfleriyle mu‘arrefe olan Fâtıma bt. Yusuf nâm hâtun meclis-i şer‘-i şerîf-i enver ve mahfil-i dîn-i münîf-i ezherde, zevc-i mutallıkı bâ‘isü hâze’l-kitâb Ahmed Efendi b. Şaban mahzarında ikrâr ve takrîr-i kelâm edip, zevcim mezbûr Ahmed Efendi târih-i kitâbdan bir ay mukaddem beni tatlîk etmekle, zimmetinde mütekarrir ve ma‘kūdun-aleyh olan iki bin beş yüz akçe-i mehr-i müeccelim ve nafaka-i iddet ve me’ûnet-i süknâm için bi’t-terâzî ta‘yîn olunan üç yüz akçe ki, cem‘an iki bin sekiz yüz akçeyi zevcim mezbûr Ahmed Efendi hâlâ bana def‘ ü teslîm ben dahi yedinden bi’t-tamâm ve’l-kemâl ahz u kabz edip, ba‘de’l-yevm hukūk-ı zevciyyete müte‘allik âmme-i da‘vâdan zevcim mezbûr Ahmed Efendi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Recebi’l-ferd li seneti 1102.

Şuhûdü’l-hâl: İbrahim Efendi el-imâm, Mehmed Efendi el-müezzin, el-Hâc Halil b. ( ), Mehmed Çelebi b. ( ), Hasan Çelebi b. Abdullah, İbrahim Çelebi b. Ahmed, Abdullah Efendi b. el-Hâc Veli, Ali Beşe b. ( ).

(BAB54 - cilt: 20, sayfa: 411 - Hüküm no: 506 - Orijinal metin no: [88b-2])﻿

﻿

﻿

507. Hüküm

Müderris Musa Efendi b. Mustafa’nın vakfiyesi

El-hamdülillâhi el-vâkıfı alâ külli hâl el-muttali‘ı alâ mâ hâl fi’l-bâl âlimü’l-gayb ve’ş-şehâdeti’l-kebîri’l-müte‘âl ve’s-salâtü ve’s-selâmü alâ seyyidinâ Muhammedini’l-meb‘ûs bi’n-nübüvveti’l-kemâl ve alâ âlihî ve ashâbihî hayru’l-ashâb ve’l-âl. Ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî oldur ki, vilâyet-i Anadolu’da medîne-i Kayseriye muzâfâtından Sahrâ Nâhiyesi’ne tâbi‘ Çırağlan nâm karyede sâkin sâhibü’l-hayrât ve’l-hasenât tâlibü’l-meberrât umdetü’l-müderrisîni’l-fihâm Musa Efendi b. Mustafa meclis-i şer‘-i şerîf-i Ahmedî ve mahfil-i dîn-i münîf-i Muhammedî’de, zikri âtî vakfına mütevellî nasb ve ta‘yîn eylediği Hızır [b.] Bâli nâm kimesne mahzarında ikrâr-ı tâm ve takrîr-i kelâm edip, atyeb-i mâl ve ahsen-i menâlimden yüz guruş ifrâz ve imtiyâz-ı tâm ile mümtâz kılındığından sonra hasbeten lillâhi te‘âlâ vakf-ı sahîh-i mü’ebbed ve habs-i sarîh-i muhalled ile vakf ve habs edip şöyle şart ve ta‘yîn eyledim ki, meblağ-ı mezbûr yed-i mütevellî [ile] rehn-i kavî ve kefîl-i melî ve yâhud ikisinden biri ile senede her on’ı on bir buçuk akçe hesâbınca istirbâh ve istiğlâl olunup, bi fazlillâhi te‘âlâ hâsıla olan rey‘ ve gılâl yed-i mütevellîde hıfz ve karye-i mezbûrenin ber-mûceb-i defteri sultânî yalnız bir aded avârızhânesi olmağla, her sene zikr olunan bir hâne avârızları bedeli için kābız olanlara edâ ve teslîm oluna ve ziyâde kalırsa asl-ı mâla zam ve i‘mâl olunup nemâsı karye-i mezbûre re‘âyâsının uhdelerine edâsı lâzım gelen zevâ’id ve mesârife sarf oluna ve ben ve ba‘de’l-vefât ile’l-inkırâz evlâdım ve ahâlî-i karye vakf-ı mezbûra hasbî nâzır olup, her sene mütevellînin muhâsebesin görüp, mâl-ı mezbûr izâ‘at ve itlâf olunmamak üzre ihtimâm edeler ve vakf-ı mezbûrun tevliyeti hasbiyesi yine ahâlî-i karyeden mütedeyyin ve perhîzkâr olanlara meşrûta olarak kürûr-ı eyyâm ile şerâit-i mezkûreye ri‘âyet müte‘azzire olursa, mutlak fukarâ-yı müslimîne vakf ola deyu meblağ-ı mezbûru mütevellî-i mezbûra teslîm, ol dahi kabz ve sâir mütevellîlerin evkāfda olan tasarrufları gibi tasarruf eyledi dedikde, gıbbe’t-tasdîki’ş-şer‘î, vâkıf-ı mûmâ-ileyh semt-i vifâkdan cânib-i şikāka âzim ve husûmet ve nizâ‘a câzim [olup], vakf-ı nukūd inde’l-e’immeti’s-selâseti’n-nehârîr -aleyhim rahmehullâhi’l-meliki’t-tedebbür-mefkūd olmağın vakfımdan rücû‘ eyledim ve meblağ-ı mezbûru mülküme istirdâd ederim dedikde, mütevellî-i mezbûr cevâba mütesaddî olup, eğerçi vakf-ı nukūd inde’l-e’immeti’s-selâse mefkūddur, lâkin hazret-i İmâm-ı Züfer -aleyhi’r-rahmetü’l-meliki’l-ekber-den İmâm Ensârî -radıye anhü Rabbihi’l-bârî- rivâyeti üzre sahîh ve câizdir deyu binâen-aleyh meblağ-ı mezbûru edâ ve teslîmden imtinâ‘ ve husûmet ve nizâ‘ edip, hâkim-i muvakki‘-i sadr-ı kitâb -tûbâ lehû hüsnü me’âb-huzûrunda müterâfi‘ân ve her biri fasl u hasma tâlibân olduklarında, hâkim-i mûmâ-ileyh tarafeynin kelâmında fikr-i dakīk edip imâm-ı müşârün-ileyh hazretlerinin re’y-i münîrleri üzre vakf-ı nukūdun sıhhatine hükm edicek, vâkıf-ı mezbûr semt-i âhardan nizâ‘ edip, eğerçi hükm-i mezbûr ile vakfa sıhhat hâsıla oldu, lâkin inde’l-İmâmi’l-A‘zam ve’l-hümâmi’l-akdem sıhhat müstelzim-i lüzûm olmamağla, benim için bâb-ı rücû‘ meftûh olmağın vakfımdan rücû‘ ve meblağ-ı mezbûru istirdâd ederim dedikde, mezbûr tekrâr cevâb verip, eğerçi imâm-ı müşârün-ileyh katında hâl minvâl-i muharrer üzredir, lâkin mütevellî inde’l-imâmeyn-i hümâmeyn [lâ] siyemâ ba‘de’t-teslîm ile’l-mütevellî sahîh ve sıhhat müstelzim-i lüzûmdur ana binâ’en meblağ-ı mezbûru teslîm etmem deyu imtinâ‘ ve tekrâr müterâfi‘ân ve fasl u hasma tâlibân olduklarında, hâkim-i müterâfi‘un-ileyh dahi tarafeynin kelâmında ba‘de’t-te’emmül âlimen bi’l-hilâf lüzûm-ı vakfa dahi hükm etmeğin, vakf-ı mezbûr sahîh ve lâzım oldu, fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecru’l-vâkıf ale’l-hayyi’l-cevâdi’l-kerîm.

Cerâ zâlik ve hurrire fî gurre-i Recebi’l-ferd li sene isneteyn ve mi’e ve elf.

Şuhûdü’l-hâl: es-Seyyid Mahmud Çelebi b. Süleyman, İsâ b. Abdülkerim, Mahmud Efendi b. Ebulhayr, es-Seyyid Mustafa b. es-Seyyid Ali, es-Seyyid Ali b. ( ), Mehmed b. el-Hâc Habil, Hasan Beşe b. Mehmed, Hasan b. Hasan Dede, es-Seyyid Numan b. Himmet ve gayruhüm.

(BAB54 - cilt: 20, sayfa: 412 - Hüküm no: 507 - Orijinal metin no: [89a-1])﻿

﻿

﻿

508. Hüküm

Said b. Mesud’un vakfiyesi

El-hamdülillâhi el-vâkıfı alâ külli hâl el-muttali‘ı alâ mâ hâl fi’l-bâl âlimü’l-gayb ve’ş-şehâdeti’l-kebîri’l-müte‘âl ve’s-salâtü ve’s-selâmü alâ seyyidinâ Muhammedini’l-meb‘ûs bi’n-nübüvveti’l-kemâl ve alâ âlihî ve sahbihî hayra’l-ashâb ve’l-âl. Ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî oldur ki, diyâr-ı Mağrib’de nefs-i cezîre-i Cerbe’de sâkin sâhibü’l-hayrât ve’l-hasenât Said b. Mesud meclis-i şer‘-i şerîf-i enver ve mahfil-i dîn-i münîf-i ezherde, vakf-ı âti’l-beyâna li ecli’t-tescîl ve’t-tekmîl mütevellî ta‘yîn eylediği Şeyh Âşur mahzarında ikrâr-ı tâm ve takrîr-i kelâm edip, babam mezbûr Mesud’un hâl-i hayâtında yedinde mülk ve hakkı olup, ber-mûceb-i hüccet-i şer‘iyye bana hibe ve temlîk ve teslîm edip, ol vechile mülküm olup cezîre-i mezbûrede vâki‘ kıbleten tarîk-i âm ve şimâlen veled-i Baloş ve cenûben el-mürcî? ve garben tarîk-i âm ile mahdûd üzüm ve incir ve sâir eşcâr müştemil bahçe ve yine kurbunda vâki‘ kıbleten el-mürcî? ve şimâlen tarîk ve cenûben Cirvi? bahçesi ile mahdûd ineb ve tîn bahçesi ve yine el-mürcî? ve şimâlen ashâbı bahçesi ve garben ve cenûben tarîk-i âm ile mahdûd üzüm ve incir bahçesi ve yine kıbleten ve garben Melak yedinde olan bahçe kürûmu ve tarîk-i âm ile mahdûd üzüm ve incir ve hurma ve zeytin eşcârını müştemil bahçemi ve yine kıbleten ve lede’l-muhâsara ve şarkan tarîk ve garben ve cenûben tarîk-i âm ile mahdûd [üzüm] ve incir bahçemi ve yine kıbleten vâkıf ve garben el-muîz ve şarkan ve cenûben tarîk-i âm ile mahdûd üzüm ve incir bahçesi ve yine bir tarafı merdik? ve bir tarafı bahr ve bir tarafı Ramazan ve bir tarafı tarîk-i âm ile mahdûd hurma ve zeytin eşcârı bahçemi ve yine kıbleten tarîk ve garben Eski Ahmed ve şarkan ve cenûben veled-i Garil? ile mahdûd hurma bahçemi ve yine kıbleten Odabaşı ve garben tarîk-i âm ve şarkan yine Odabaşı ve cenûben tarîk ile mahdûd zeytin ve hurma bahçesi ve yanında bir aded zeytin ağacı ve menzili Rum kurbunda bir aded üzüm ve incir bahçesi ve yine etrâf-ı erba‘ası Melak tasarruflarında olan bahçe ve tarîk-i âm üzüm ve incir bahçemi ve yine kıbleten Abdullah ve şarkan el-Hâc Ali ve cenûben mekābir-i müslimîn ve garben tarîk ile mahdûd hurma ve incir ve zeytin ve üzüm bahçesi ve yine kıbleten el-Hâc Mesud ve şarkan benim âhar mülküm ve garben Şeyh Mehmed ve cenûben yine mezbûr el-Hâc Mesud mülkü ile mahdûd hurma ve incir ve zeytin ve üzüm bahçemi ve bi’l-cümle babam mezbûrun bana hibe ve temlîk eylediği emlâkini mâl ve mülkümden ifrâz edip, hasbeten lillâhi te‘âlâ vakf-ı sahîh-i şer‘î ve habs-i sarîh-i mer‘î ile vakıf ve habs edip şöyle şart ve ta‘yîn eyledim ki, mâdem ki ben hayâtda olam mârru’l-beyân bahçelerde hâsıl olan mahsûlâta kendim mutasarrıf olam, emr-i rabbânî birle vedâ‘-ı âlem-i fânî eylediğimde evkāf-ı mezkûremden hâsıla olan mahsûlât üç sehim olup, bir sehimi cezîrede vâki‘ Mehmed Bey Medresesi’nde olan tâlib-i ilm fukarâsına verilip ve bir sehmi beytullahü’l-harâm ve bir sehmi Medîne-i Münevvere -sallallâhu te‘âlâ alâ münevverihâ- fukarâsına beher sene irsâl oluna ve zikr olunan medresede tâlib-i ilm bulunmazsa hisse-i mezbûre dahi Haremeynü’ş-şerîfeyn fukarâsına irsâl oluna ve şürût-ı eyyâm ile şerâit-i mezkûreye ri‘âyet müte‘azzire olursa, mutlak fukarâ-yı müslimîne vakf ola deyu akārât-ı mezkûreyi mütevellî-i mezbûra teslîm, ol dahi mahallinde kabz ve tesellüm ve sâir mütevellîlerin evkāfda olan tasarrufları gibi tasarruf eyledi dedikde, gıbbe’t-tasdîki’l-mu‘teberi’l-vicâhî vâkıf-ı mezbûr semt-i vifâkdan cânib-i şikāka âzim olup, vakf-ı akār muhtâr-ı eimme-i ahyâr olan İmâm-ı A‘zam ve hümâm-ı efhâm Ebû Hanife Numan b. Sâbit el-Kûfî -cûziye bi’l-hayr ve kûfiye-katında sahîh, lâkin [sıhhat] sebeb-i lüzûm olmayıp ve vâkıf menâfi‘-i vakfını kendi nefsine şart eylese İmâm Muhammed b. el-Hasan eş-Şeybanî ve Hilâl-i Basrî katlarında mubtıl-ı vakf olmağın, vakf-ı mezbûrdan rücû‘ eyledim akārât-ı mezkûreyi mülküme istirdâd ederim dedikde, mütevellî-i mezbûr cevâb-ı bâ-savâba mütesaddî olup, eğerçi hâlâ bâlâda şerh ve beyân olunan minvâl üzredir, lâkin İmâm Ebû Yusuf hazretleri katında şart-ı mezkûra müsâdif olursa da vâkıfın vakaftü kavliyle ve İmâm Muhammed hazretleri katında teslîm ile’l-mütevellî etmekle vakıf sahîh ve sıhhat müstelzim-i lüzûmdur deyu redd ü teslîmden imtinâ‘ ve husûmet ve nizâ‘ edip, hâkim-i muvakki‘-i sadr-ı kitâb -tûbâ lehû hüsnü me’âb-efendi huzûrunda müterâfi‘ân [ve] mübteğāsınca fasl u hasma tâlibân olduklarında, hâkim-i mûmâ-ileyh -en‘amallâhu te‘âlâ ni‘amehû aleyh-tarafeynin kelâmında fikr-i dakīk ve müte’emmil-i enîk edip, âlimen bi’l-hilâf vakf-ı mezbûrun sıhhatine ve lüzûmuna hükmetmeğin, vakf-ı mezbûr sahîh ve lâzım oldu. Fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecru’l-vâkıf ale’l-hayyi’l-cevâdi’l-kerîm.

Cerâ zâlik ve hurrire fî gurre-i şehr-i Recebi’l-ferd li sene isneteyn ve mi’e ve elf.

Şuhûdü’l-hâl: Şâtır b. Ali Reis, el-Hâc Ahmed b. Mehmed, İbrahim Çelebi b. Mehmed, Diğer İbrahim Çelebi b. Mehmed, Ebûbekir b. Hasan, el-Hâc Osman, el-Hâc Ali, Abdurrahman b. ( ), Süleyman b. ( ).

(BAB54 - cilt: 20, sayfa: 413 - Hüküm no: 508 - Orijinal metin no: [89b-1])﻿

﻿

﻿

509. Hüküm

Meryem bt. Mehmed’in kendisini zorla muhâlaa ya razı eden kocası Ömer Çelebi b. Mustafa’da mehir ve eşya alacağı olduğu

Mahmiye-i İstanbul’da Avratpazarı’nda sâkine işbu râfi‘atü’l-kitâb Meryem bt. Mehmed nâm hâtun meclis-i şer‘-i şerîf-i enverde, zevc-i sâbıkı Ömer Çelebi b. Mustafa nâm kimesne mahzarında üzerine da‘vâ ve takrîr-i kelâm edip, bundan akdem mezbûr Ömer’in dört bin akçe mehr-i müeccel tesmiyesiyle zevce-i medhûlün-bihâsı iken mezbûr Ömer darba kādir olduğu hâlde eğer mehr-i müeccelinden ve nafaka-i iddet ve me’ûnet-i süknândan geçip ve bana dört yasdık ve iki yan keçesi ve iki yorgan vermek üzre benimle muhâla‘a olmazsan, seni darb ederim deyu darb ile beni tahvîf edip, ben dahi havfımdan mükreheten vech-i meşrûh üzre merkūm ile muhâla‘a olup, ol dahi hul‘-ı mezbûru kabûl ve eşyâ-i mezkûreyi dahi benden ahz u kabz etmişdi. Hâlâ hul‘-ı mezbûru ikrâh ile vâki‘ olmağla mezbûra suâl olunup zimmetinde mütekarrir ve ma‘kūdun-aleyh olan dört bin akçe mehr-i müeccelimi ve eşyâ-i mezkûremi bana edâ ve redd ü teslîme tenbîh olunmak matlûbumdur dedikde, gıbbe’s-suâl mezbûr Ömer cevâbında ,mukaddemâ müdde‘iye-i mezbûre ile ba‘de’d-duhûl mehr-i müecceli olan dört bin akçe ve eşyâ-i mezkûre üzerine hul‘ ve eşyâ-i mezbûreyi ahz u kabzını ikrâr, lâkin vech-i meşrûh üzre ikrâhını inkâr edicek, müdde‘iye-i mezbûreden da‘vâsına muvâfıka beyyine taleb olundukda, udûl-i müslimînden olup mahmiye-i mezbûrede Şehremini mahallesinde sâkine Kuyumcu Ali Bey b. Abdullah ve Topkapısı dâhilinde Fâtıma Sultan mahallesi sükkânından Kayyumzâde es-Seyyid Mehmed Çelebi b. Emrullah nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka müdde‘iye-i mezbûre bundan akdem mezbûr Ömer’in dört bin akçe mehr-i müeccel tesmiyesiyle zevce-i medhûlün-bihâsı iken mezbûr Ömer darba kādir olduğu hâlde eğer mehr-i müeccelinden ve nafaka-i iddet ve me’ûnet-i süknândan geçip ve bana dört yasdık ve iki yan keçesi ve iki yorgan vermek üzre benimle muhâla‘a olmazsan seni darb ederim deyu mezbûre tahvîf edip, ol dahi havfından mükreheten vech-i meşrûh üzre merkūm ile muhâla‘a olup, ol dahi hul‘-ı mezbûru kabûl ve eşyâ-i mezkûreyi dahi mezbûreden ahzu kabz etmişdi. Biz işbu müdde‘iye-i mezbûre hul‘-ı mezbûru kabûlünde mükreheten olduğuna şâhidleriz, şehâdet dahi ederiz deyu her biri edâ-i şehâdet-i şer‘iyye ettiklerinde, şâhidân-ı mezbûrân taraf-ı şer‘-i şerîfden mahalleleri ahâlîlerinden cemm-i gafîr kimesnelerden sırren ve alenen ta‘dîl ve tezkiye olunup, herbirinin adl ve makbûlü’ş-şehâde idikleri zâhir ve müte‘ayyin oldukdan sonra şehâdetleri makbûle olmağın, mûcebince ba‘de’l-hükm mehr-i mezbûr dört bin akçe ile eşyâ-i mezkûreyi müdde‘iye-i mezbûre Meryem Hâtun’a redd ü teslîme merkūm Ömer Çelebi’ye tenbîh olunup, mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li seneti 1102.

Şuhûdü’l-hâl: Hasan Çavuş b. Muharrem, İbrahim Çelebi b. Ahmed, İsmail Çelebi b. Mehmed, Abdullah Efendi b. el-Hâc Veli, Mehmed Efendi b. Hasan, Mustafa b. Ramazan.

(BAB54 - cilt: 20, sayfa: 415 - Hüküm no: 509 - Orijinal metin no: [90a-1])﻿

﻿

﻿

510. Hüküm

Fâtıma bt. Mustafa’nın kocasından intikal eden kitaplar hususunda Abdülbâki b. İbrahim’in zimmetini ibra etmesi

Husûs-ı âti’l-beyânın mahallinde tahrîri iltimâs olunmağın, savb-ı şer‘-i münîrden irsâl olunan es-Seyyid Abdülmu‘tî Efendi merhûm ve mağfûrun-leh Sultan Selim Hân hazretlerinin câmi‘-i şerîfi imâmı olan fahrü’l-e’immeti’l-kirâm Abdülbâki b. İbrahim Efendi’nin mahmiye-i mezbûrede Çerağcı Hamza mahallesinde vâki‘ menziline varıp, zeyl-i kitâbda muharrerü’l-esâmi udûl-i müslimîn ve sikāt-ı muvahhidîn huzûrunda akd-i meclis-i şer‘-i münîr eyledikde, Sabanca Kasabası’nda sâkine iken bundan akdem vefât eden İmâm İbrahim Efendi b. Mustafa’nın zevce-i metrûkesi ve evlâd-ı sıgārının kıbel-i şer‘den mansûbe vasîleri olan Fâtıma bt. Mustafa nâm hâtun ba‘de’t-ta‘rîfi’ş-şer‘î meclis-i ma‘kūd-ı mezkûrda, işbu râfi‘ü’l-kitâb merkūm Abdülbâki Efendi mahzarında ikrâr-ı tâm ve takrîr-i kelâm edip, târih-i kitâbdan yedi sene mukaddem zevcim mezbûr İbrahim Efendi’nin vefâtından sonra muhallefâtından olan zikri âtî kitâbların bir mikdârını sandık ile oğlum işbu hâzır bi’l-meclis Molla Abdullah yediyle ve bir mikdârını garar ile Karakaş Mehmed Çelebi yediyle âhara bey‘ edivermeleri için merkūm Abdülbâki Efendi’ye irsâl ve teslîm, ol dahi ba‘de’l-kabz içinden bir kıt‘a Şerh-i Buharî ve iki kıt‘a Müslim ve bir cild Seyyid Alizâde ve nısf Hulâsa ve Müştemilü’l-ahkâm ve Metn-i Fenâr ve Metn-i Buharî ve Hızâne ve Mutavvel-i Seydî ve Secâvendî ve Kasîde ve Şerh-i Pend-i Attâr ve Kul Ahmed ma‘a Fenârî nâm on dört kitâbı müteferrikan iki bin dokuz yüz elli yedi akçeye bey‘ ve kabz-ı semen edip ve bir Mutavvel ve Tavzîh ma‘a Hâşiye-i Tecrîd ve Sadrü’ş-şerî‘a ve Risâle-i Tefsîr ve Yakub Paşa ve Seyyid ve Şerh-i Meşârık ve bir def‘a otuz iki cild Minberiyât ve bir def‘a üç cild kitâb ve bir Kara Kemal oğlum mezbûr Abdullah yediyle bezzâzistânda ve sahhâflara iki bin seksen akçe semen-i makbûza bey‘ olunup, min haysü’l-mecmû‘ bey‘ olunan kitâblar bahâlarından beş bin otuz yedi akçe hâsıl olmağla, hâlâ ben meblağ-ı mezbûr beş bin otuz yedi akçeyi tamâmen ahz u kabz ettiğimden sonra kütüb-i bâkıye dahi mecmû‘u bin iki yüz yetmiş beş akçe kıymetli Sadrü’ş-şerî‘a ve Muhtasar ve Molla Câmi ve Eczâ’-i Câmi ve Dav‘-ı üç Mu’rib-i Kâfiyesi ve Ferâiz ve Lügat ve Cezeriye ve Şâfiye ve Tevâbi‘-i Sarf ve Enmûzec-i Sarf ve Merâh-ı Şerh-i Hasan Paşa ve Abdurrahim Şerh-i Merâh ve Avâmil ve Şerh-i Avâmil ve Kâfiye ve Muhtasar Fıkıh ve Erdebilî ve Akāyid nâm yirmi üç [90b] kitâbı benimle oğlum mezbûr Molla Abdullah’a teslîm, ol dahi kendi için alıkoyup bâkī kalan işbu bir cild Bezzâziye ve Mecmû‘a-i Fenârî ve Dürer ve Lübb-i Lübâb ve Dav‘-ı ferâ’iz ve Şerh-i Adud ve Cevâhir ve Mültekā ve Sürûriyye ve Küçük Hâşiye ve Kutbeddin ve Şerh-i Cezeriye ve Şerh-i Akāyid ve Şehâbeddin ve Kasîde-i Bürde ve Secâvendî ve Tıbb-ı Türkî ve Tercüme-i Mesnevî ve Hayalî ve Bahru’l-kelâm nâm yirmi bir cild kitâbı ve işbu eczâ’-i müteferrika ve evrâk-ı perişânî bana redd ü teslîm, ben dahi kabz ve tesellüm eyledim. Min ba‘d ber vech-i muharrer bey‘ olunan kütüb bahâsından ve bey‘ olunmayıp bize teslîm olunan kütüb-i bâkıyeden merkūm Abdülbâki Efendi kıbelinden bir akçe ve bir nesne bâkī kalmayıp ve husûs-ı mezbûra müte‘allika da‘vâ ve nizâ‘ım kalmamışdır dedikde, gıbbe’t-tasdîki’l-vicâhî vâki‘ hâli mevlânâ-yı merkūm mahallinde tahrîr, ba‘dehû ma‘an irsâl Mustafa Beşe b. Mahmud ve Receb b. Süleyman ile meclis-i şer‘a gelip her biri alâ vukū‘ihî inhâ ve takrîr etmeğin, mâ-vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li seneti 1102.

Şuhûdü’l-hâl: Fahrü’l-müderrisîni’l-kirâm Murtaza Efendi b. Hızır, Mehmed Efendi b. Mehmed imâm-ı mahalle-i mezbûre, Abdülkādir Efendi b. ( ) el-müezzin, Mehmed Efendi b. Musa, Mehmed Efendi b. Mustafa, Latif Efendi b. Mehmed.

(BAB54 - cilt: 20, sayfa: 416 - Hüküm no: 510 - Orijinal metin no: [90a-2])﻿

﻿

﻿

511. Hüküm

Hacı Hasan b. Hüseyin’in mudârebe sözleşmesinden Şaban b. Süleyman’dan alacağı olduğu

Mahmiye-i İstanbul’da Sâlih Paşa mahallesinde sâkin el-Hâc Hasan b. Hüseyin mahfil-i kazâ-i lâzımü’r-rızâda Şaban b. Süleyman mahzarında üzerine da‘vâ ve takrîr-i kelâm edip, ben mukaddemâ mezbûr Şaban’a bi tarîki’l-mudârabe iki yüz guruş teslîm, ol dahi ahz u kabz ve i‘mâl ve fâidesinden mukaddemâ altı bin akçelik mangır ile asl-ı mâlımdan doksan guruşunu bana teslîm, ben dahi tesellüm ve kabz ve yüz on guruş asl-ı mâlım yanında bâkī kalıp, hattâ mezbûr Şaban târih-i kitâb günü re’s-i mâlımdan bâkī kalan yüz on guruşu bana teslîm etmeyip, el-ân bana redd ü teslîmi lâzım olduğunu alâ rü’ûsi’l-işhâd ikrâr ve i‘tirâf etmişken, hâlâ taleb eylediğimde zikr olunan altı bin akçelik mangırın re’s-i mâl olmak üzre verdim ancak bende altmış guruşun kaldı deyu münâza‘adan hâlî değildir, suâl olunup meblağ-ı mezbûr yüz on guruşu bana teslîme tenbîh olunmak matlûbumdur dedikde, gıbbe’s-suâl mezbûr Şaban cevâbında, fi’l-hakīka müdde‘î-i mezbûr bana bi tarîki’l-mudârabe iki yüz guruş teslîm, ben dahi kabz ve i‘mâl ve meblağ-ı mezbûrdan doksan guruşunu bir def‘a teslîm etmişdim, lâkin mârru’l-beyân altı bin akçelik mangırı dahi mukaddemâ kendiye re’s-i mâldan olmak üzre teslîm etmişimdir deyip târih-i kitâb günü ber vech-i muharrer i‘tirâfını bi’l-külliye inkâr edicek, müdde‘î-i mezbûrdan sıdk-ı makālına beyyine taleb olundukda, udûl-i müslimînden olup yine mahalle-i mezbûrede sâkin Ahmed b. Mahmud ve Mehmed Efendi b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd, fi’l-hakīka işbu müdde‘î-i mezbûr târih-i kitâb günü re’s-i mâlından kabzını i‘tirâf eylediği doksan guruşdan bâkī yüz on guruşu el-ân müdde‘î-i mezbûra teslîm etmeyip, hâlâ yedinde idiğini merkūm Şaban bizim huzûrumuzda [ikrâr] ve bizi işhâd eyledi. Biz bu husûsa bu vech üzre şâhidleriz, şehâdet dahi ederiz deyu her biri edâ-i şehâdet-i şer‘iyye eylediklerinde, gıbbe’t-ta‘dîl ve’t-tezkiye şehâdetleri makbûle olmağın, mûcebiyle meblağ-ı mezbûr yüz on guruşu merkūm el-Hâc Hasan’a teslîme merkūm Şaban’a tenbîh olunup, mâ hüve’l-vâki‘ bi’t-taleb ketb olundu. Fî gurreti şehri Recebi’l-ferd li sene isneteyn ve mi’e ve elf.

Şuhûdü’l-hâl: Mehmed Efendi b. Ahmed, İbrahim Çelebi b. Mehmed, diğer İbrahim Çelebi b. Ahmed, Ebûbekir [b.] Halil.

(BAB54 - cilt: 20, sayfa: 418 - Hüküm no: 511 - Orijinal metin no: [90b-1])﻿

﻿

﻿

512. Hüküm

Sâlih Çelebi b. Bayram’ın menzil ve bahçesini Yeniçeriler 89. Cemâati Odası Vakfı’na bey‘ bi’l-istiğlâl yoluyla satması

Medîne-i Üsküdar’da Torbalı mahallesi sâkinlerinden Sâlih Çelebi b. Bayram nâm kimesne meclis-i şer‘-i şerîf-i enverde, Dergâh-ı âlî yeniçerilerinin seksen dokuz cemâati odası neferâtının ta‘âmiyyesi mühimmâtı için mevkūfe nukūdun bi’l-fi‘il mütevellî olan bâ‘isü’l-kitâb Gazanfer Beşe b. Zülfikar mahzarında ikrâr-ı tâm ve takrîr-i kelâm edip, mahalle-i merkūmede vâki‘ bir tarafdan zevcem Ayşe bt. Yusuf mülkü ve bir tarafdan el-Hâc Ahmed mülkü ve iki tarafdan tarîk-i âmla mahdûd büyût-ı adîdeyi müştemil mülk menzilim ile medîne-i merkūme hâricinde merkūm Abdullah Ağa toprağında vâki‘ iki tarafdan tarîk-i âm ve bir tarafdan tarîk-i hâs ve bir tarafdan ba‘zan Kassâm efendi veresesi ve ba‘zan Sadık Dede ve ba‘zan Kirişci Abdülmuttalib kölesi Siyavuş ve ba‘zan Terzi Solak Mehmed Çelebi nâm kimesneler bağları ile mahdûd bir kıt‘a mülk bahçemi bi safkatin vâhidetin bin yüz iki Muharremü’l-harâmı gurresinden mütevellî-i mezbûr Gazanfer Beşe’ye bi tarîki’l-istiğlâl altı yüz guruşa bey‘ ve teslîm, ol dahi mâl-ı vakf-ı mezbûr ile ber vech-i muharrer iştirâ ve tesellüm ve kabûl eyleyip semeni olan meblağ-ı mezbûr altı yüz guruşu mütevellî-i mezbûr yedinden tamâmen ahz u kabz eylediğimden sonra mütevellî-i mezbûr Gazanfer Beşe sâlifü’z-zikr menzil ile bağı mahallinde ba‘de’t-tahliyeti’ş-şer‘iyye ve’t-tekābuzi’l-mer‘î beher senesi altmış guruşa olmak üzre târih-i mezkûrdan iki sene tamâmına değin yüz yirmi guruşa bana îcâr ve teslîm, ben dahi ber vech-i meşrûh istîcâr ve tesellüm ve kabûl eyledim dedikde, gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sânî min Recebi’l-ferd li seneti 1102.

Şuhûdü’l-hâl: Mustafa Efendi b. Ahmed, Vefalı Mustafa Odabaşı, Mehmed Efendi b. Abbas, Abdullah Efendi el-imâm, Mehmed Çelebi b. Mustafa, İsmail [b.] el-Hâc Mehmed.

(BAB54 - cilt: 20, sayfa: 419 - Hüküm no: 512 - Orijinal metin no: [90b-2])﻿

﻿

﻿

513. Hüküm

Feyzullah Beşe b. Hacı Mehmed’in terekesinin kardeşi Süleyman Çelebi’ye teslim olunması

Mahmiye-i İstanbul’da Koca Mustafa Paşa kurbunda Çerağî Hasan Beşe mahallesi sükkânından ve Dergâh-ı âlî yeniçerilerinin altmışıncı cemâ‘atine mahsûs oda ahâlîsinden olup, medîne-i merkūmede fevt olan Feyzullah Beşe b. el-Hâc Mehmed b. el-Hâc Osman’ın verâseti, li ebeveyn karındaşı Süleyman Çelebi’ye münhasıra olduğu şer‘an zâhir ve müte‘ayyin oldukdan sonra mezbûr Süleyman Çelebi meclis-i şer‘-i şerîf-i enverde bundan akdem Dergâh-ı âlî yeniçerileri ağası olan sa‘âdetlü Mahmud Paşa’nın beytülmâl nâzırı olan el-Hâc Ali Ağa b. Mustafa tarafından husûs-ı âti’z-zikri tasdîka vekîl olduğu Musa Beşe b. Mehmed ve el-Hâc Hüseyin b. Abdullah şehâdetleriyle şer‘an sâbit olan Ahmed Beşe b. Hasan mahzarında ikrâr ve takrîr-i kelâm edip, müvekkili mezbûr el-Hâc Ali Ağa karındaşım müteveffâ-yı mezbûrun zâhirde vâris-i ma‘rûfu olmamak zu‘muyla yanında mevcûd terekesinden dokuz bin akçesini bi’l-emâne ahz u kabz etmişdi. Hâlâ meblağ-ı mezbûr dokuz bin akçeyi bana def‘ ü teslîm, ben dahi tamâmen ahz u kabz ve tesellüm eyledim. Fîmâ-ba‘d tereke-i müteveffâ-yı mezbûra müte‘allika âmme-i da‘vâdan müvekkili mezbûr el-Hâc Ali Ağa’yı ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Mehmed Kethüdâ b. Mustafa, Samsunî el-Hâc İbrahim Yazıcı, Mehmed Çelebi b. Abdullah, İbrahim Çelebi b. Ahmed, Musa Beşe b. Mehmed, el-Hâc Hüseyin b. ( ), İbrahim Çelebi b. Mehmed.

(BAB54 - cilt: 20, sayfa: 419 - Hüküm no: 513 - Orijinal metin no: [91a-1])﻿

﻿

﻿

514. Hüküm

Uskünye bt. Yanaki’nin menzilini Todori v. Yorgi’ye satması

Dârü’l-hilâfeti’l-aliyye Kostantıniyye el-mahmiye’de Edirnekapısı dâhilinde sâkine olup zâtı Mehmed Efendi b. Musli ve Mehmed b. Mustafa nâm kimesneler ta‘rîfleriyle mu‘arrefe olan Uskünye bt. Yanaki nâm hâtun meclis-i şer‘-i şerîf-i enverde, bâ‘isü hâze’s-sifr Todori v. Yorgi nâm zimmî mahzarında ikrâr ve takrîr-i kelâm edip, silk-i mülkümde münselik olup mahmiye-i mezbûrede Ali Paşa-yı Atîk mahallesiyle el-Hâc Muhyiddin mahallesi mâbeyninde vâki‘ bir tarafdan Rizo nâm zimmî mülkü ve bir tarafdan kilise ve iki tarafdan tarîk-i âm ile mahdûd büyût-ı adîdeyi müştemil mülk menzilimi, mezbûr Todori’ye tarafeynden îcâb ve kabûlü hâvî bey‘-i kat‘î ile yedi yüz elli guruşa bey‘ ve teslîm, ol dahi ber vech-i muharrer iştirâ ve tesellüm eylediğinden sonra semeni olan meblağ-ı mezbûr yedi yüz elli guruşu mukaddemâ kendiye deynim olan üç yüz elli guruşa meblağ-ı mezbûrun ol mikdârını takās, ol dahi mukāssa ve kabûl edip bâkī dört yüz guruşunu dahi nakdinden bi’t-tamâm ahz u kabz eyledim. Ba‘de’l-yevm menzili mahdûd-ı mezkûr merkūm Todori’nin mülk-i müşterâsıdır, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ-vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li seneti isneteyn ve mi’e ve elf.

Şuhûdü’l-hâl: Ahmed Efendi el-imâm, Halil Çelebi b. Ali, Ahmed b. Mustafa, Mehmed b. Musli, Berber Ahmed Çelebi, İsmail b. Muharrem, Papa Dimitri v. Sanaki, Dimitri v. Tanaş, Nikola v. ( ), İsterani v. Dimitri, Dimitri v. Nikola, Yani v. Miho ve gayruhüm.

(BAB54 - cilt: 20, sayfa: 420 - Hüküm no: 514 - Orijinal metin no: [91a-2])﻿

﻿

﻿

515. Hüküm

Hüseyin Ağa b. Abdullah’ın menzil hissesini ortağı Ali b. Osman’a satması

Mahmiye-i İstanbul’da Defterdâr Ahmed Çelebi mahallesi sâkinlerinden Hüseyin Ağa b. Abdullah nâm kimesne meclis-i şer‘-i şerîf-i enver ve mahfil-i dîn-i münîf-i ezherde, bâ‘isü hâze’l-kitâb Ali b. Osman nâm kimesne mahzarında ikrâr ve takrîr-i kelâm edip, akd-i âti’z-zikrin sudûruna değin gāib ani’l-meclis Hasan Ağa b. Sâlih nâm kimesne ile ale’l-iştirâki’s-seviy yedimizde mülk ve hakkımız olup, mahmiye-i mezbûrede Kâtib Kasım mahallesinde vâki‘ bir tarafdan Ali Beşe nâm kimesne tasarrufunda olan vakıf menzil ve bir tarafdan Kapıcı Mehmed Bey mülkü ve bir tarafdan Ayşe Hâtun mülkü ve bir tarafdan tarîk-i âm ile mahdûd fevkānî bir bâb oda ve bir sofa ve dehliz ve tahtânî bir bâb oda ve bir mahtab ve bir kenîfi müştemil mülk menzilde olan nısf hisse-i şâyi‘amı, cümle tevâbi‘ ve levâhıkı ve kâffe-i hukūk ve merâfıkı ile mezbûr Ali’ye tarafeynden îcâb ve kabûlü hâvî şürût-ı müfsideden ârî bey‘-i bâtt-ı sahîh-i şer‘î ile yüz elli guruşa bey‘ ve teslîm, ol dahi ber vech-i muharrer iştirâ ve tesellüm ve kabz ettiğinden sonra semeni olan meblağ-ı mezbûr yüz elli guruş mezbûr Ali yedinden tamâmen ahz u kabz eyledim. Ba‘de’l-yevm menzili mezkûrun nısf-ı şâyi‘i mezbûr Ali’nin mülk-i müşterâsı olmuşdur, keyfe mâ yeşâ ve yahtâr mutasarrıf olsun dedikde, gıbbe’t-tasdîki’ş-şer‘î mâ-vaka‘a bi’t-taleb ketb olundu. Fî gurreti Recebi’l-ferd li sene isneteyn ve mi’e ve elf.

Şuhûdü’l-hâl: El-Hâc Hasan b. Abdullah, el-Hâc Hüseyin Kazganî, el-Hâc Ahmed Kazganî, (...)

(BAB54 - cilt: 20, sayfa: 421 - Hüküm no: 515 - Orijinal metin no: [91a-3])﻿

﻿

﻿

516. Hüküm

Hüseyin b. Ahmed’in menzilini vakıf mütevellisi Ümmühâni Hatun bt. Abdullah’a bey‘ bi’l-istiğlâl yoluyla satması

Mahmiye-i İstanbul’da Muhtesib İskender mahallesi sâkinlerinden Hüseyin b. Ahmed nâm kimesne meclis-i şer‘-i şerîfde, yine mahmiye-i mezbûrede Demirkapı kurbunda vâki‘ fahrü’l-muhadderât Ümmühâni Hâtun bt. Abdullah tarafından husûs-ı âti’l-beyâna vekîl olup, vekâleti mezbûreyi ma‘rifet-i şer‘iyye ile ârifân olan Osman Efendi b. Ahmed b. İbrahim b. Hasan nâm kimesneler şehâdetleriyle şer‘an nâ’ib olan işbu râfi‘ü’l-kitâb Ali Ağa b. Şeyhî mahzarında ikrâr ve takrîr-i kelâm edip, akd-i âti’z-zikrin sudûruna değin yedimde mülküm ve hakkım olup, zikr olunan Muhtesib İskender mahallesinde vâki‘ bir tarafdan İbrahim Çelebi mülkü ve bir tarafdan Siyavuş b. Abdullah mülkü ve bir tarafdan Medîne-i Münevvere vakfı olup Osman Beşe tasarrufunda olan menzil ve bir tarafdan tarîk-i âm ile mahdûd büyût-ı adîdeyi müştemil menzilimi, cümle tevâbi‘ ve levâhıkı ile bi tarîki’l-istiğlâl, tarafeynden îcâb ve kabûlü hâvî ve şürût-ı müfsideden ârî mütevellîye-i mezbûre Ümmühâni Hâtun mâl-ı vakf-ı mezbûr ile elli esedî guruşa bey‘ ü teslîm, ol dahi vech-i meşrûh üzre iştirâ ve tesellüm edip, semeni olan meblağ-ı mezbûr elli esedî guruşa mütevellîye-i mezbûre Ümmühâni yedinden mâl-ı vakf-ı mezbûrdan olmak üzre tamâmen ahz u kabz edip, menzili mezbûr içinde olan eşyâ-yı ma‘lûmemi mütevellîye-i mezbûra îdâ‘, ol dahi istîdâ‘ etmeğin, menzili mezbûru ve eşyâ-yı mezkûreyi kabza izin verilmeğin, ol dahi kabz ettiğimden sonra mütevellîye-i mezbûre Ümmühâni Hâtun menzili mahdûd-ı mezkûru gıbbe’t-tahliyeti’ş-şer‘iyye ve’t-tekābuzi’l-mer‘î târih-i kitâbdan üç sene tamâmına değin beher senesi yedişer buçuk guruşdan yirmi iki buçuk guruş ücret ile bana îcâr ve teslîm ve ben dahi vâzı‘ında olan eşyâ-i ma‘lûme yine bana red eyledikde, vech-i muharrer üzre istîcâr ve kabûl ve tesellüm eyledim dedikde, gıbbe’t-tasdîki’ş-şer‘î mezbûr Hasan’ın zevcesi işbu hâzıra bi’l-meclis Safiye bt. Abdullah nâm hâtun derk-i menzili mezkûra kefîl oldum dedikde, mâ hüve’l-vâki‘ bi’t-taleb ketb olundu. Fî gurreti Recebi’l-mürecceb sene 1102.

Şuhûdü’l-hâl: El-Hâc Mehmed b. Osman, es-Seyyid Mustafa Çelebi b. ( ), el-Hâc Yusuf Beşe b. ( ), Mehmed Çavuş el-mübâşir, Osman Efendi b. Ahmed, İbrahim b. Hasan.

(BAB54 - cilt: 20, sayfa: 421 - Hüküm no: 516 - Orijinal metin no: [91b-1])﻿

﻿

﻿

517. Hüküm

Terzi Mehmed b. Ahmed’in Ali Çelebi b. Hasan’ın sof bedelini ödemesi

Mahmiye-i İstanbul’da Hoca Hayreddin mahallesinde sâkin Ali Çelebi b. Hasan nâm kimesne meclis-i şer‘-i şerîf-i enverde, Terzi Mehmed b. Ahmed mahzarında üzerine da‘vâ ve takrîr-i kelâm edip, mezbûr Terzi Mehmed’e yirmi guruş kıymetli bir cevzî sofumu dikmek için def‘ ve teslîm, ol dahi ahz u kabz ettiğinden sonra, gece ile eşyâ ve sâiresini kendi menziline getirip, ancak zikr olunan [sofu]? dükkân-ı mezbûrda bırakmakla, târih-i kitâb gecesi dükkânı açılıp zikr olunan sof serîka olunmuşdur. Hâlâ suâl olunup, ber vech-i muharrer te‘addîsine binâ’en mârru’z-zikr sofun kıymet-i şer‘iyyesini bi tarîk bana teslîme mezbûra tenbîh olunmak matlûbumdur dedikde, gıbbe’s-suâl merkūm Terzi Mehmed cevâbında, fi’l-hakīka bâlâda tafsîl ve beyân olunan vech üzre olup, müdde‘î-i mezbûrdan zikr olunan sofu ahz u kabz, gece ile eşyâ-i sâiresini menziline getirip, ancak mârru’z-zikr sofu dükkân-ı mezbûrda bırakıp serîka olunmuşdur deyu te‘addîsini ikrâr ve i‘tirâf ettikden sonra mârru’z-zikr sofun kıymet-i şer‘iyyesi olan meblağ-ı merkūm yirmi guruşa bi tarîki’d-damân merkūm Ali Çelebi’ye edâya merkūm Terzi Mehmed bi tav‘ıhî müte‘ahhid olmağın, mâ-vaka‘a bi’t-taleb ketb olundu. Fi’l-yevmi’l-hâdî min Recebi’l-ferd sene 1102.

Şuhûdü’l-hâl: İbrahim Çelebi b. Ahmed, Seyyid Mehmed Efendi b. ( ), İsmail Çelebi b. Mehmed, Mustafa Çelebi b. ( ), Mahmud b. Hasan, Mehmed b. İdris.

(BAB54 - cilt: 20, sayfa: 422 - Hüküm no: 517 - Orijinal metin no: [91b-2])﻿

﻿

﻿

518. Hüküm

Hasan Çavuş b. Ali’nin alacak davasının reddi

Mahmiye-i İstanbul’da Yenikapı dâhilinde Çukur mahallesinde sâkin Hasan Çavuş b. Ali tarafından husûs-ı âti’l-beyâna vekîl olduğu mahalle-i mezbûra sükkânından İbrahim b. Mehmed ve Ahmed b. Abdullah nâm kimesneler şehâdetleri ile şer‘an sâbit olan İsmail Çelebi b. Hüseyin meclis-i şer‘-i şerîf-i enverde, bâ‘isü’s-sifr Terzi Yanaki v. Vasil muvâcehesinde bi’l-vekâle üzerine da‘vâ ve takrîr-i kelâm edip, müvekkilim mezbûrdan merkūm Yanaki iştir[â] ve kabz ettiği çuka bahâsından altı guruş hakkı olmağla bi’l-vekâle taleb ederim, suâl olunup alıverilmesi matlûbumdur dedikde, gıbbe’s-suâl ve akībe’l-inkâr, vekîl-i mezbûrdan müdde‘âsına mutâbık beyyine taleb olundukda, ityân-ı beyyineden izhâr-ı acz ve istihlâf etmeğin, fi’l-hakīka müdde‘î-i mezbûr vekîl-i merkūm Hasan Çavuş’a cihet-i merkūmeden altı guruş deyni olmadığına merkūm Yanaki’ye yemîn teklîf olundukda, ol dahi alâ vefki’l-mes’ûl yemîn billâhi’llezî enzele’l-incîle alâ İsâ -aleyhi’s-selâm-etmeğin, mûcibince vekîl-i mezbûr bî-vech mu‘ârazadan men‘ olunup, mâ-vaka‘a bi’t-taleb ketb olundu. Fi’l-yevmi’s-sânî min Recebi’l-ferd li sene isneteyn ve mi’e ve elf.

Şuhûdü’l-hâl: El-Hâc Hasan b. Abdi, İbrahim Çelebi b. Ahmed, Mustafa Çelebi b. Şaban, Ali Çelebi b. Bâki ve gayruhüm.

(BAB54 - cilt: 20, sayfa: 423 - Hüküm no: 518 - Orijinal metin no: [91b-3])﻿

﻿

﻿

519. Hüküm

Müderris Ahmed Efendi b. Osman Efendi’nin yalı ve bağlarını Rumeli Kazaskeri Yahya Efendi’ye satması

Hilâl-i sütûrda mastûr olan husûsu ber-nehc-i şer‘-i kavîm mahallinde ketb ve terkīm için savb-ı şer‘-i mergūbdan bi’l-celb irsâl olunan İmâmzâde Mehmed Efendi mahmiye-i İstanbul’da Elvanzâde mahallesinde sâkine umdetü’l-eşbâh ve’l-emsâl Muhsinzâde Mehmed Ağa’nın menziline varıp, zeyl-i kitâbda muharrerü’l-esâmi olan müslimîn huzûrlarında akd-i meclis-i şer‘-i Nebevî ettikde, mahrûse-i Galata muzâfâtından Kuruçeşme nâm mahalde vâki‘ mecmû‘-ı arsasının senede merhûm ve mağfûrun-leh Sultan Bayezid Hân -aleyhi’r-rahmetü ve’l-gufrân-evkāfına üç yüz seksen dört akçe mukāta‘a-i kadîmesi olup, ebniye ve eşcâr ve kürûmu izn-i mütevellî ve işhâd ile mülkiyet üzre mebî‘ ve mağrûs olup bir tarafı İsmail Efendizâde Ahmed Efendi yalısı ve bir tarafı Nasuh Paşazâde Mehmed Bey yalısı ve bir tarafı sâhil-i bahr ve bir tarafı tarîk-i âm ile mahdûd hâriciyesi deryâya nâzır bir kebîr oda ve yanında bir sagīr oda ve bir kebîr kış odası ve bir kahve odası ve bir kiler odası ve yine deryâya nâzır bir sofa ve bir âhar sofa ve bir şadırvan ve zât-ı eşcâr-ı müsmire ve gayr-ı müsmireli bir kıt‘a kebîr ve iki kıt‘a sagīr bahçe ve bir köşk ve bir kebîr tahta-pûş ve tahtânî deryâya nâzır bir oda ve üç hizmetkâr odası ve bir kayıkhâne ve bir kebîr matbah ve dört kenîf ve bir dolap kuyusu ve bir sagīr kapı tahtası ve yine bir tarafı tûlen ve arzan bi hesâb-ı şatrancî bin elli zirâ‘ ve cebel tarafı tûlen ve arzan bi hesâb-ı terbî‘î on bin altı yüz on iki zirâ‘ cem‘an dört bin altı yüz altmış iki zirâ‘ olup, bir dolap kuyusu ve bir sagīr su kuyusu ve kanavât-ı müsennât ile mücmel mâ-i cârîyi müştemil ve bir kebîr bostan ve içinde bir köşk ve fevkānî iki köhne oda ve bir ahır ve dâhiliyesi deryâya nâzır bir mâbeyn odası ve bir sagīr sofa ve yine deryâya nâzır bir kebîr oda ve yanında bir sagīr oda ve bahçeye nâzır bir kebîr oda ve mâbeyninde bir kebîr köşk ve iki hizmetkâr odası ve bir kiler ve bir kebîr câmekân odalı iki halvetli bir hamam ve bir kebîr mahtab ve iki bahçe ve bir havuz ve bir liman ve bir kenîfi müştemil yalı ta‘bîr olunur bir menzil ve yine mârru’z-zikr yalıya muttasıl fevka’l-cebel, eşcâr-ı müsmire ve kürûm ve arsa-i beyzâyı müştemil bağlar mahmiye-i mezbûrede Gedik Paşa kurbunda Divâne Ali mahallesi ahâlîsinden olup, bundan akdem maktûlen vefât eden İshak Efendi b. İsmail’in ile’l-vefât mülkü olup, ba‘de vefâtihî vârisi zevcât-ı metrûkâtı Şerife Halime Hâtun bt. Mehmed ile Hatice bt. Abdullah ve Râbia Hâtun bt. Abdullah ve sulbî kebîr oğlu es-Seyyid Mehmed ve İbrahim Efendi ve kebîre kızı Sâkine’ye ve sulbî sagīr oğlu Ali Ağa ve sagīre kızları Sâliha ve Fâtıma ve Rahime ve Ümmügülsüm’e münhasır olup, kable’l-kısme merkūm es-Seyyid Mehmed vefât edip, verâseti vâlidesi mezbûre Şerife Halime Hâtun’a ve li eb karındaşları mezbûrûn İbrahim Efendi ve Ali Ağa ve Sâkine Hâtun ve Halime ve Fâtıma ve Rahime ve Ümmügülsüm’e münhasır olup, kable’l-kısme mezbûre Sâkine dahi fevt olup, verâseti zevci Abdülkādir Efendi b. Ramazan Efendi ile vâlidesi mezbûre Hatice’ye ve li ebeveyn er karındaşı mezbûr İbrahim Efendi’ye münhasır olup, ba‘dehû mezbûr İbrahim Efendi dahi fevt olup, verâseti vâlidesi mezbûre Hatice Hâtun’a ve li eb karındaşları mezbûrûn Ali Ağa ve Sâliha ve Fâtıma ve Rahime ve Ümmügülsüm’e münhasır ve ba‘dehû mezbûre Sâliha dahi fevt olup, verâseti li eb karındaşları mezbûrûn Ali Ağa ve Fâtıma ve Rahime ve Ümmügülsüm’e münhasıra ve tashîh-i mes’elesi bi’l-münâsahati’ş-şer‘iyye üç yüz yirmi bin yedi yüz altmış sehimden i‘tibâr olunup, sihâm-ı mezbûreden yirmi bir bin sekiz yüz yetmiş sehim mezbûre Şerife Halime Hâtun ve otuz bin yüz altmış beş sehmi mesfûre Hatice Hâtun’a ve on üç bin üç yüz altmış beş sehmi mezbûre Râbia Hâtun’a ve on beş bin yüz yirmi sehmi mezbûr Abdülkādir Efendi’ye ve doksan altı bin doksan altı sehmi mezbûr Ali Ağa’ya ve kırk sekiz bin kırk sekiz sehmi mezbûrât Fâtıma ve Rahime ve Ümmügülsüm’den her birine isâbet edip ve mârru’z-zikr yalı ve bağlar ânen fe-ânen harâba müşrif olup, îrâdından mesârifi ezyed ve ta‘mîre sıgārın kudretleri olmayıp ve kibâr hisselerin bey‘ ile sıgārın hisseleri bi’l-külliye intifâ‘dan kalmakla minvâl-i muharrer hisselerin bey‘ ve semeni istirbâh olunmak haklarında enfa‘ ve evlâ olmağla, sıgār-ı mezbûrûnun hisse-i mezkûreleri bi’l-izni’ş-şer‘î verese-i kibâr hisseleri ile ma‘an Nişancı Paşa-yı Atîk mahallesinde sâkin Müderris Ahmed Efendi ibnü’l-merhûm Osman Efendi’ye semen-i ma‘lûme bey‘ ve teslîm, ol dahi iştirâ ve kabûl ve temellük ve tesellüm ve teslîm-i semen edip, mârru’l-beyân yalı ve bostan ve bağlar mezkûr Ahmed Efendi’nin el-yevm yedinde mülkü ve hakkı olduğu, yedinde olan müte‘addid hücec-i şer‘iyyede mastûr olduğu üzre lede’ş-şer‘i’l-enver sâbit ve zâhir ve mukarrer oldukdan sonra mezkûr Ahmed Efendi meclis-i ma‘kūd-ı mezbûrda hâlâ Rumeli Kazaskeri olan işbu sâhibü’l-kitâbi’l-müstetâbi’l-hâlî ani’ş-şükr ve’l-irtiyâb a‘lemü’l-ulemâ’i’l-izâm efdalü’l-fuzalâ’i’l-fihâm alemü’l-ilm ve’l-hüdâ menârü’l-fazl ve’l-yakīn hallâlü’l-müşkilâti’d-dîniyye keşşâfü’l-mu‘dilâti’l-yakīniyye câmi‘u’l-fürû‘ ve’l-usûl hâviyyü’l-menkūl ve’l-ma‘kūl sa‘âdetlü Yahya Efendi hazretleri taraf-ı bâhirü’ş-şereflerinden husûs-ı âti’z-zikre vekîl olup, es-Seyyid Ebülmevâhib Efendi b. Sadi ve Hazînedâr Süleyman Çelebi şehâdetleriyle şer‘an vekâleti sâbite olan mezkûr Mehmed Ağa mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp, alâ tarîki’ş-şer‘ silk-i mülk-i sahîhimde münselik olup, hudûdu ve müştemilâtı bâlâda şerh ve beyân ve tefhîm ve ayân olunan yalı ve bağ ve bostanı zikr olunan yalıyı hâvî ve sâir cemî‘-i tevâbi‘ ve levâhıkı ve kâffe-i hukūk ve merâfıkı ile müvekkili müşârün-ileyh -en‘amallâhu te‘âlâ ni‘amehû aleyh-hazretlerine bi safkatin vâhidetin beş bin beş yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm, onlar dahi iştirâ ve kabûl ve temellük ve tesellüm buyurduklarından sonra [92b] semeni olan meblağ-ı mârru’l-beyân beş bin beş yüz guruşu işbu meclis-i akde vekîl-i mesfûr Mehmed Ağa bana teslîm, ben dahi bi’t-tamâm ve’l-kemâl ahz u kabz ve tesellüm edip arâzîsi dahi bâ-izn-i mütevellî-i vakf-ı mezbûr yine müşârün-ileyh hazretlerine meccânen ferâğ ve tefvîz olundu. Fîmâ-ba‘d mârru’z-zikr yalı ve bağlar ve bostan ve sâir levâhık bi cümleti’l-hudûd ve’l-hukūk müvekkili müşârün-ileyh -esbağallâhu te‘âlâ ni‘amehû aleyh-hazretlerinin mülk-i müşterâlarıdır. Keyfe mâ yeşâ ve yahtâr mutasarrıf olsunlar dedikde, gıbbe’t-tasdîki’ş-şer‘î vâki‘ hâli mezbûr Mehmed Efendi mahallinde ketb ü terkīm edip, ba‘dehû cânib-i şer‘den ma‘an irsâl olunan Çukadâr el-Hâc Mehmed ve Osman b. Mehmed ile meclis-i şer‘a gelip alâ vukū‘ihî inhâ ve takrîr etmeğin, işbu vesîka-i enîka alâ mâ hüve’l-hakīka gıbbe’l-ibtigā ketb ü imlâ olundu. Fi’l-yevmi’s-sânî aşer min Cumâdelâhire li sene isneteyn ve mi’e ve elf.

Şuhûdü’l-hâl: Umdetü’l-müderrisîni’l-kirâm Hasan Efendi tezkireci, Umdetü’l-erbâbi’t-tahrîr ve’l-kalem Pîrî Efendi, Zahrü’l-erbâbi’t-tastîr Bâlizâde Mehmed Efendi kâtib-i vakf-ı Sultan Selim Han, Umdetü’s-sâdât es-Seyyid Ebu’l-Mevâhib Efendi b. Sadi el-Halebî, el-Hâc Yusuf b. Oruç, el-Hâc Mahmud Ağa b. Osman, Umdetü’l-müderrisîni’l-kirâm Şer‘iyyâtcı Sunullah Efendi, Umdetü’s-sâdât es-Seyyid Abdülkerim Efendi, Ömer Efendi tâbi‘-i hazret-i efendi, Zahrü’l-eşbâh Kethüdâ Hasan Ağa, el-Hâc Halil b. ( ), Abdurrahim Efendi b. ( ) Kasabzâde, Mehmed Efendi b. Mustafa İmâmzâde, İbrahim Çelebi b. Hasan, el-Hâc Mehmed tâbi‘-i hazret-i efendi, Süleyman Çelebi hazinedâr-ı hazret-i efendi, es-Seyyid Mahmud Çelebi b. ( ) Rum Kassâm-ı askerî, Müderris Ebûbekir Efendi ve gayruhüm.

(BAB54 - cilt: 20, sayfa: 423 - Hüküm no: 519 - Orijinal metin no: [92a-1])﻿

﻿

﻿

520. Hüküm

Ömer Efendi b. Hacı Mehmed’in menzilinin vasîsi tarafından satılıp bedelinin varislere dağıtılması

Mahmiye-i İstanbul’da Harâccı Muhyiddin Mahallesi sâkinlerinden iken bundan akdem vefât eden Pabucubüyük Ömer Efendi b. el-Hâc Mehmed b. Abdullah’ın verâseti, zevce-i metrûkesi Aliye bt. Sefer ile ve li ebeveyn kız karındaşı Râziye ve li ebeveyn karındaşı Ebûbekir’in sulbî oğulları Ahmed ve Mehmed[‘e] münhasıra ve tashîh-i mes’elesi sekiz sehimden olup, sihâm-ı mezbûrenin iki sehmi mezbûre Aliye Hâtun’a ve dört sehmi mezbûre Râziye Hâtun’a ve birer sehmi mezbûrân Ahmed ve Mehmed’den her birine isâbet ve intikāl eylediği şer‘an mütehakkik oldukdan sonra mezbûrân Ahmed ve Mehmed asâleten ve mezbûre Râziye Hâtun tarafından husûs-ı âti’l-beyâna vekîl olduğu mezbûrân Ahmed ve Mehmed şehâdetleriyle sâbit olan İsmail Çelebi b. Mehmed vekâleten meclis-i şer‘-i şerîf-i enverde, müteveffâ-yı mezbûrun vasiyy-i muhtârı olmağla terekesine vâzı‘u’l-yed olan İmâm Ali Efendi b. Musa mahzarında her biri ikrâr-ı tâm ve takrîr-i kelâm edip, müteveffâ-yı mezbûrun terekesinden mahalle-i mezbûrede vâki‘ ma‘lûmü’l-hudûd menzili vasiyy-i mezbûr Ali Efendi yüz yirmi bir bin akçeye âhara bey‘ ü teslîm ve kabz-ı semen edip, meblağ-ı mezbûrdan müteveffâ-yı mezbûrun düyûn-ı müsbete ve vesâyâ-yı ma‘lûmesi ihrâc olundukdan sonra bâkī kalan altmış bir bin yedi yüz otuz iki akçeden her birimizin hissesine isâbet eden yedi bin yedi yüz on altışar akçe ile müvekkilem mezbûre Râziye Hâtun’a isâbet eden otuz bin sekiz yüz altmış akçeyi vasiyy-i mezbûr Ali Efendi bize teslîm, biz dahi asâleten ve vekâleten ber vech-i meşrûh hisselerimizi tamâmen yedinden ahz u kabz edip, meblağ-ı mezbûreden vasiyy-i merkūm yedinde ve kıbelinde bir akçe ve bir habbe kalmamışdır dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Recebi’l-ferd li sene isneteyn ve mi’e ve elf.

Şuhûdü’l-hâl: El-Hâc İbrahim b. Abdullah, Yusuf b. Mustafa, Musa b. Mahmud, İbrahim Efendi b. Ahmed, Mustafa Çelebi b. Ali, Mehmed Çelebi b. Mehmed, İmâm Mehmed Efendi b. (...), el-Hâc Mehmed b. Hasan, Receb Ağa b. Ali, Abdullah Çelebi b. Receb ve gayruhüm.

(BAB54 - cilt: 20, sayfa: 426 - Hüküm no: 520 - Orijinal metin no: [92b-1])﻿

﻿

﻿

521. Hüküm

İstanbul gayrımüslim ve hamallarından kürekçi bedellerinin tahsil edilmesi

Akdâ kudâti’l-müslimîn evlâ vulâti’l-muvahhidîn ma‘denü’l-fazl ve’l-yakīn vârisu ulûmi’l-enbiyâ ve’l-mürselîn râfi‘ü a‘lâmi’ş-şerî‘ati ve’d-dîn el-muhtas bi mezîdi inâyeti’l-meliki’l-mu‘în Mevlânâ İstanbul Kadısı -zîdet-fezâ’iluhû- tevkī‘-i refî‘-i hümâyûn vâsıl olıcak ma‘lûm ola ki, Hazîne-i âmirem defterlerinde kazâ-i mezbûrda vâki‘ hammâlân ve Yahud’dan ve Rumiyân ve Ermeniyân tâifelerinin deryâ yüzüne çıkacak donanma-yı hümâyûn kadırgaları için ihrâc eyledikleri aynî kürekçi neferâtı üç yüz doksan nefer olup, bin yüz iki senesine mahsûb olmak üzre bedelleri tahsîli lâzım ve mühim olmağın, Hazîne-i âmirem’den irsâl olunan mühürlü ve nişânlı mevkūfât defteri sûreti mûcebince cem‘ ve tahsîl ettirilmek fermânım olmuşdur. Buyurdum ki, hükm-i şerîfimle vardıkda bu bâbda sâdır olan emrim üzre amel edip, dahi târih-i mezbûra mahsûb olmak üzre kırk nefer hammâlân tâifesinin her bir neferi için ellişer guruş-ı esedî bedellerini ve yine İstanbul Yahudileri tâifesinden yüz elli nefer ve Rumiyân-ı İstanbul ve Hasköy tâifesinden elli nefer ve yine Rumiyân-ı Galata tevâbi‘inden elli nefer ve Ermeniyân tâifesinden yüz nefer ki, cem‘an üç yüz elli nefer ki her bir neferinden ellişer guruş-ı tâm bedellerin irsâl olunan mühürlü ve nişânlı mevkūfât defteri sûreti mûcebince cem‘ ve tahsîl ve donanma-yı hümâyûnum kadırgalarının iktizâ eden kürekçi bedelleri için Tersâne-i âmirem emîni -zîde-mecduhû- tarafına teslîm ettirip, hilâf-ı emr ve defter kimesneye ta‘allül ve nizâ‘ ettirmeyesin ve meblağ-ı mezbûr, rûz-ı deryâya çıkacak donanma-yı hümâyûnum kadırgalarının iktizâ eden kürekçi bedeliyyesi için olmağla kesr ve defterden ve hilâf-ı emr ve defter kimesneye zulüm ve te‘addî olunmakdan be gāyet ihtirâz eyleyesiz, şöyle bilesiz, alâmet-i şerîfe i‘timâd kılasız. Tahrîren fi’l-yevmi’s-sânî ve’l-ışrîn [min] şehri Cumâdelâhire li sene isneteyn ve mi’e ve elf. Be-makām-ı Kostantıniyye el-mahrûse.

(BAB54 - cilt: 20, sayfa: 427 - Hüküm no: 521 - Orijinal metin no: [93a-1])﻿

﻿

﻿

522. Hüküm

Hüseyin Ağa b. Hasan’ın 10. Yeniçeri Ağa Bölüğü Vakfı’na borcu olduğu

Mahmiye-i İstanbul’da Sofular mahallesi sükkânından Hüseyin Ağa b. Hasan meclis-i şer‘-i enverde, Dergâh-ı âlî yeniçerilerinin Onuncu Ağa Bölüğü’ne mahsûs oda neferâtının mühimmâtı için mevkūf nukūda bi’l-fi‘il mütevellî olan işbu râfi‘ü’l-kitâb Hüseyin Çelebi b. Ali mahzarında ikrâr-ı tâm ve takrîr-i kelâm edip, mütevellî-i mezbûr Hüseyin Çelebi’nin yedinde olan mâl-ı vakf-ı mezbûrdan istidâne ve karz eylediğim nakid bin beş yüz yirmi iki guruş ve semeni târih-i kitâbdan bir sene tamâmına değin mev‘ûd ve müeccel olmak üzre iştirâ ve kabz eylediğim beynimizde ma‘lûm samur kürk bahâsından dahi iki yüz yirmi sekiz guruş ki, cem‘an cânib-i vakfa lâzımü’l-edâ ve vâcibü’l-kazâ ve benim zimmetimde bin yedi yüz elli guruş deynim olmağla eşyâ-yı memlûkemden işbu bir cild Câmi‘u’s-sagīr kitâbı ve iki incili tarbuş ve bir çift altından masnû‘ bilezik ve bir çift zümrüd küpe ve dört dizi incili askı ile ve bir mercân tesbih ve bir Mısır yapağı ve iki çift Mısır üzengisi ve dört sîm mücevher ve beş sîm kemer raht ve üç haydarî raht ve iki sîm beledî sîm kılıç ve def‘a üç sîm kılıç ve dört sîm gaddâre ve bir çift sîm yan hıştları ve yaldızlı sîm reşme ve bir sîm yılan ve bir sırmalı kırmızı zelyoş? ve bir Mısır donanması altın kakmalı tüfengi mütevellî-i mezbûra rehin vaz‘ ve teslîm, ol dahi ber vech-i muharrer üzre irtihân ve tesellüm ve kabûl eylediğinden sonra eğer müddet-i mezbûre tamâmında edâ-i deyn [ile] fekk-i rehin müyesser olmazsa rihân-ı mezkûreyi semen-i misli ile bey‘ ve kabz-ı semen ve semeninden deyn-i mezbûru mütevellî-i mezbûra edâya fazla kalırsa kendiye îsâle ve husûs-ı mezkûr mütevakkıf olduğu umûrun küllîsine işbu hâzır bi’l-meclis Hasan Beşe b. Abdülkādir küllemâ azeltüke fe-ente vekîli mazmûn-ı münîf-i üzre azl ve in‘izâlden masûne vekâlet-i devriye ile vekîl ve nâib-i menâb nasb ve ta‘yîn edip, ol dahi vekâlet-i mezkûreyi kabûl ve merâsimini edâya ta‘ahhüd eyledi dedikde, gıbbe’t-tasdîki’l-vicâhî mahmiye-i mezbûre ( ) mahallesinde sâkin İvaz b. Mehmed Efendi eğer fîmâ ba‘d emlâk-i mezkûrun semenleri deyn-i mezbûra vefâ etmeyip mezbûr (...) Ağa’nın zimmetinde kalırsa, ben ol fazla kalan deyne kefîl oldum dedikde, mâ-vaka‘a ketb olundu. Fi’l-yevmi’s-sânî min Recebi’l-mürecceb sene 1102.

Şuhûdü’l-hâl: İslâm Ağa b. Veliyyüddin, Berber Ali Efendi b. Mustafa.

(BAB54 - cilt: 20, sayfa: 428 - Hüküm no: 522 - Orijinal metin no: [93a-2])﻿

﻿

﻿

523. Hüküm

İstanbul hânelerinden kürekçi bedelinin tahsili

Akdâ kudâti’l-müslimîn evlâ vulâti’l-muvahhidîn ma‘denü’l-fazl ve’l-yakīn râfi‘ü ulûmi’ş-şerî‘ati ve’d-dîn, vârisu ulûmi’l-enbiyâ ve’l-mürselîn el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîdet fezâ’iluhû- tevkī‘-i refî‘-i hümâyûn vâsıl olıcak ma‘lûm ola ki, Hazîne-i âmirem defterleri mûcebince İstanbul Kazâsı’nın bin beş yüz kırk altı avârız hâneleri olup, bin yüz iki senesine mahsûb olmak üzre kürekçi bedelleri cem‘ ve tahsîl olunmak lâzım ve mühim olmağın, Hazîne-i âmirem’den ihrâc olunan mühürlü ve nişânlı mevkūfât defteri sûreti mûcebince cem‘ ve tahsîl ettirilmek emrim olmuşdur. Buyurdum ki, hükm-i şerîfimle vardıkda, bu bâbda sâdır olan emrim üzre amel edip, dahi kazâ-i mezbûrun ol mikdâr avârız hânelerinin târih-i mezbûra mahsûb olmak üzre her bir hânelerinden dörder yüz yirmi dokuzar akçe hesâbı üzre kürekçi bedeli avârızların irsâl olunan mühürlü ve nişânlı mevkūfât defteri sûreti mûcebince vakt ü zamânıyla cem‘ ve tahsîl ettirilip hilâf-ı emr ve defter kimesneye te‘allül ve muhâlefet ettirmeyesin ve bundan mâ‘adâ mübâşirin cihet-i ma‘âşı için her bir hânelerinden onar akçe vech-i ma‘âş ve yine her bir hânesinden on beş akçe dahi harc-ı Tersâne aldırılıp, bundan ziyâde bir akçe ve bir habbe alınmaya ve aldırmayasın ve hîn-i tahsîlde mîrî için alınan akçenin her yüz on akçesinden bir sülüsü esedî guruş olmak üzre sülüsü altın guruş ve sülüsü hâlisü’l-ayâr Mısrî para ve sülüsü tuğrâ-yı hümâyûnla meskûk mangır ve mangırın dahi her yüz yirmisin bir esedî hesâbı üzre aldırılıp, ziyâde ve noksan aldırmayasın ki defterden ve noksan hâneden ve hilâf-ı emr ve defter zulm ve te‘addîden ihtirâz eyleyesiz, şöyle bilesiz, alâmet-i şerîfe i‘timâd kılasız. Tahrîren fi’l-yevmi’l-ışrîn min şehri Cumâdelâhire li sene isneteyn ve mi’e ve elf. Be-makām-ı Kostantıniyye el-mahrûse.

(BAB54 - cilt: 20, sayfa: 428 - Hüküm no: 523 - Orijinal metin no: [93b-1])﻿

﻿

﻿

524. Hüküm

Sebze satıcılarına temiz sebze teslim edilmesi

Devletlü, sa‘âdetlü sultânım hazretleri sağ olsun, Bu kulları İstanbul içinde sâkin sebzevâtçı fukarâsı olup, dükkânlarımızda ticâret ve kâr ü kisb var deyu tekâlîflerin edâ eder iken Bostancıbaşı ağa tarafından beher sene bahçe-i hâssa ve sâir etrâfı bahçelerin soğan ve isfenak ve kabak ve mağdenos ve şalgam mahsûlü hammâllara tahmîl ve dükkânlarımıza nakl ve tevzî‘ olunup, hâlis olmayıp içinde taş ve toprak ve otluk çıkıp ve füruht olmayanları çürüyüp, denize ilkā olunup, üzerimize vezn kat‘ olunmakla akçesini bizlerden tamâmen taleb edip, edâya kudretimiz olmamağla, mahbese koyup habs edip rencber fukarâsına ziyâde gadr olmağla merhamet edip, men‘ olunmak bâbında fermân sultânımındır. Sebzevâtçı fukarâsı Sah Kendiler râzı olmadıkça üzerlerine vech-i meşrûh tarh olunmaya deyu buyuruldu.

(BAB54 - cilt: 20, sayfa: 429 - Hüküm no: 524 - Orijinal metin no: [93b-2])﻿

﻿

﻿

525. Hüküm

Pirinçci Sinan Mahallesi Avarız Vakfı mütevelliliğine tayin

Mahmiye-i İstanbul’da Pirinçci Sinan mahallesi avârızına mevkūf nukūda yevmî üç akçe vazîfe ile mütevellî olan Mehmed Efendi ibnü’ş-Şeyh Müstakīm fevt olmağla, tevliyeti mezbûre mahlûle ve işbu bâ‘isü’l-kitâb İbrahim Çelebi b. Hasan her vechile mahall ü müstahık ve tevliyet uhdesinden gelmeğe kādir olmağın, mezkûr İbrahim Çelebi vakf-ı mezbûre vazîfe-i mersûmesiyle kıbel-i şer‘den mütevellî nasb ve ta‘yîn olundukda, ol dahi tevliyeti mezbûreyi kabûl ve merâsimini edâya ta‘ahhüd ve iltizâm etmeğin, mâ-vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd li sene isneteyn ve mi’e ve elf.

Şuhûdü’l-hâl: Davud Ağa b. ( ), Fahrü’l-akrân Yahya Ağa b. Ahmed, Ali Efendi b. Ahmed Ağa ve gayruhüm mine’l-mu‘teberân.

(BAB54 - cilt: 20, sayfa: 430 - Hüküm no: 525 - Orijinal metin no: [93b-3])﻿

﻿

﻿

526. Hüküm

Sefer için İstanbul’dan aynî ordu ihrac olunması

Akdâ kudâti’l-müslimîn evlâ vulâti’l-muvahhidîn ma‘denü’l-fazl ve’l-yakīn vârisu ulûmi’l-enbiyâ ve’l-mürselîn râfi‘ü a‘lâmi’ş-şerî‘ati ve’d-dîn el-muhtas bi mezîdi inâyeti’l-meliki’l-mu‘în Mevlânâ İstanbul Kadısı -zîdet fezâ’iluhû- tevkī‘-i refî‘-i hümâyûn vâsıl olıcak ma‘lûm ola ki, inşâ’allâhü te‘âlâ işbu sene-i mübârekede küffâr-ı dûzah-karâr üzerine sefer-i hümâyûnum muhakkak olmağın, sefer-i hümâyûnuma me’mûr olan asâkir-i İslâm için İstanbul şehrinden mu‘tâd-ı kadîm üzre aynî ordu ihrâcı olunmak lâzım ve mühim olmağla, mübâşir yedine verilen mühürlü ve nişânlı mevkūfât defteri sûreti mûcebince ekmekçiyân ve kasabân ve bakkālân hırfetlerin bütün ihrâc ve mâ‘adâ olan esnâf sene-i sâbıkada ihrâc olunduğu üzre ber vech-i münâsafe ihrâc ve çadırları mükemmel levâzımları ile hâzır ve âmâde ettirilmek üzre arz ve telhîs olundukda, sene-i sâbık mûcebince ihrâc olunmak bâbında fermân-ı âlîşânım sâdır olmuşdur. Buyurdum ki, hükm-i şerîfimle vardıkda bu bâbda sâdır olan emrim üzre amel edip dahi vech-i meşrûh üzre sefer-i hümâyûnuma me’mûr olan asâkir-i İslâm için İstanbul şehrinden sene-i sâbık mûcebince ihrâcı lâzım gelen aynî orduyu mübâşirleri yedine verilen mühürlü ve nişânlı mevkūfât defteri hümâyûn mûcebince ekmekçiyân ve bakkālân hırfetlerinden bütün ihrâc ve mâ‘adâ olan esnâf sene-i sâbıkada ihrâc olunduğu üzre ber vech-i münâsafe ihrâc ve mükemmel levâzımlarıyla vakt ü zemânıyla hâzır [ve] âmâde ettirmekde mücidd ü sâ‘î olasız, şöyle bilesiz, alâmet-i şerîfe i‘timâd kılasız. Tahrîren fi’l-yevmi’s-sânî aşer min şehri Cumâdelâhire li sene isneteyn ve mi’e ve elf. Be-makām-ı Kostantıniyye el-mahrûse. Defteri ihrâc-kerden-i esnâf-ı mezkûrîn an-cânib-i İstanbul berây-ı sefer-i hümâyûn el-vâki‘ fî sene [1]102 ber-mûceb-i defteri Hazîne-i Âmire, Kazâ-i İstanbul Hırfet-i şimşirgerân Hayme Aded 1 Hırfet-i kemângerân Hayme Aded 1 Hırfet-i semerciyân Hayme Aded 1,5 Hırfet-i sarrâcân Hayme Aded 2 Hırfet-i eskiciyân Hayme Aded 2 Hırfet-i nalbandân Hayme Aded 2 Hırfet-i mumcuyân Hayme Aded 1 Hırfet-i Başcıyân Hayme Aded 1 Hırfet-i nalçacıyân Hayme Aded 2 Hırfet-i attârân Hayme Aded 2 Hırfet-i bakkālân Hayme Aded 4 Hırfet-i mûytâbân Hayme Aded 2 Hırfet-i Aşcıyân Hayme Aded 1 Hırfet-i hayyâtân Hayme Aded 1 Hırfet-i haffâfân Hayme Aded 4 Hırfet-i kasabân Hayme Aded 2 Hırfet-i çadırcıyân Hayme Aded 4 Hırfet-i kalaycıyân Hayme Aded 4 Hırfet-i habbâzân Hayme Aded 2 Yekûn-ı Hırfet Aded 19 Tahrîren fî 12 C[umâdelâhire] sene [1]102.

(BAB54 - cilt: 20, sayfa: 430 - Hüküm no: 526 - Orijinal metin no: [94a-1])﻿

﻿

﻿

527. Hüküm

Ahmed Çelebi b. Sefer’in oturduğu vakıf menzili İbrahim Efendi b. Süleyman’a devretmesi

Merhûme Fâtıma bt. Molla Timur nâm hâtunun süknâsı ba‘de’l-ışâ rûhu için sûre-i Mülk tilâvet etmek üzre bir racül-i sâlih meşrûta vakfı olup, Koca Mustafa Paşa kurbunda Hâce Mihrişah mahallesinde vâki‘ bir tarafdan Osman mülkü ve bir tarafdan Şahbaz menzili ve bir tarafdan imâm menzili ve avârız vakfı ve bir tarafdan tarîk-i âm ile mahdûd tûlen yirmi altı buçuk ve arzan on yedi zirâ‘ arsayı ve iki tahtânî oda ve bir sofa ve kenîfi müştemil menzile tevcîh-i hâkimü’ş-şer‘le mutasarrıf olan Ahmed Çelebi b. Sefer nâm kimesne hüsn-i ihtiyârıyla menzili mezkûrdan kasr-ı yedle, süknâ-yı menzili mezkûre mahlûle ve işbu İbrahim Efendi b. Süleyman her vechile mahall ü müstahık ve menzile muhtâc olmağın süknâ-yı menzili merkūm ber-mûceb-i şart-ı vâkıfe mûmâ-ileyh İbrahim Efendi’ye kıbel-i şer‘den tevcîh olunup tasarrufu için işbu vesîka-i enîka ketb ü terkīm olunup yedine def‘ olundu. Fi’l-yevmi’r-râbi‘ min Recebi’l-mürecceb li sene 1102.

Şuhûdü’l-hâl: Osman Çelebi b. İbrahim, Mustafa b. Mehmed, Mehmed Çelebi b. Receb Mehmed Efendi b. ( ) ve gayruhüm.

(BAB54 - cilt: 20, sayfa: 431 - Hüküm no: 527 - Orijinal metin no: [94a-2])﻿

﻿

﻿

528. Hüküm

Yahudi kasaplara celepler tarafından satılan hayvanlardan fazla vergi alınmaması

Akdâ kudâti’l-müslimîn evlâ vulâti’l-muvahhidîn ma‘denü’l-fazl ve’l-yakīn râfi‘ü a‘lâmi’ş-şerî‘ati ve’d-dîn vârisu ulûmi’l-enbiyâ ve’l-mürselîn el-muhtas bi mezîdi inâyeti’l-meliki’l-mu‘în İstanbul ve Kadıköy ve Galata ve Üsküdar kadıları -zîde fezâ’iluhum-tevkī‘-i refî‘-i hümâyûn vâsıl olıcak ma‘lûm ola ki, zikr olunan kazâlarda sâkin Yahudi tâifesi Dersa‘âdet’ime arzuhâl edip, biz kadîmden taşralardan gelen celeb tâifesinin füruht için gönderdiği sığırlardan yedi kalemde tokad içinde cümle ustaları ma‘rifetleri ile defter mûcebince hisselerimizi kadîmden olıgelen kānûn ve defter mûcebince mîrî için sığır başına ikişer buçuk akçe ve eben an-ceddin buçuk akçe dahi resm-i huddâmiye veregelip, ziyâde talebiyle rencîde olunagelmiş değil iken, hâlâ bâcdâr olanlar kanâ‘at eylemeyip, ziyâde talebiyle rencîde ve te‘addîden hâlî olmadıkların bildirip [hilâf-ı] kānûn ve defter ziyâde akçe talebiyle rencîde ve remîde ettirilmemek bâbında emr-i şerîfim recâ eyledikleri ecilden, Hazîne-i âmirem’de mahfûz olan Ma‘den Mukāta‘ası defterlerine nazar olundukda, İstanbul’da Yedikule’de vâki‘ bâc-ı pâ-yı ağnâm mukāta‘ası mahsûlünden olup, Anadolu ve Rumeli câniblerinden ve deryâ ile Akdeniz’den ve Karadeniz’den gelen haymane koyun ve kuzu ve keçiden birer akçe ve sığırdan üçer akçe ve resm-i huddâmiye buçuk akçe ve camusdan sekiz akçe bâc-ı pây resmi alına ve tokata gelmezden mukaddem bâc emînlerine haber gönderip, gelen davarları defter olunup, mûcebince mîrî için bâcları alına ve bâcları verilmeden tokattan gayrı yerlerde ve ahırlarda bağlanır ise veya füruht olunur ise mîrî için girift olunamaz tokata gelmezden mukaddem celeb ve koltukçu tâifesi emîn ma‘rifeti olmadıkça sürücülerden koyun ve kuzu ve keçi ve sığır iştirâ eylemeyeler, eğer hufyeten ederler ise her davardan on ikişer akçe bâc alınageldiği mastûr ve mukayyed bulunduğu derkenâr olunup, arz olundukda, imdi derkenârı mûcebince amel olunup, defterde yazıldığından ziyâde akçeleri alınmaya deyu fermânım olmuşdur. Buyurdum ki, hükm-i şerîfim vardıkda bu bâbda sâdır olan emrim üzre amel edip, dahi vech-i meşrûh üzre Anadolu ve Rumeli câniblerinden ve diyâr-ı Akdeniz ve Karadeniz’den gelen haymane koyun ve kuzu ve keçiden birer akçe ve sığırdan üçer akçe ve resm-i huddâmiye buçuk akçe ve camusdan sekiz akçe bâc-ı pây resmi defter mûcebince edâ eylediklerinden sonra defterde yazıldığından ziyâde bir akçe ve bir habbelerin aldırmayıp men‘ u def‘ eyleyesiz ve ba‘de’n-nazar bu hükm-i hümâyûnun mezbûrların ellerinde ibkā edip, şöyle bilesiz alâmet-i şerîfe i‘timâd kılasız. Tahrîren fi’l-yevmi’s-sâlis aşer min Cumâdelâhire sene 1102.

(BAB54 - cilt: 20, sayfa: 432 - Hüküm no: 528 - Orijinal metin no: [94b-1])﻿

﻿

﻿

529. Hüküm

Ovanes v. Avak ve Hristo v. Ümmüşah adlı zimmilerin ehl-i örf tarafından haksız olarak alınan para ve eşyalarının iadesi

Vilâyet-i Anadolu’da Diyârbekir Kazâsı’na tâbi‘ Eğil nâm kasaba ahâlîlerinden Ovanes v. Avak ve Hristo v. Emirşah nâm zımmîler meclis-i şer‘-i şerîf-i enverde, kasaba-i merkūme beyi olan bâ‘isü hâze’l-kitâb fahrü’l-akrân es-Seyyid Kasım Bey b. Ali nâm kimesne mahzarında her biri ikrâr ve takrîr-i kelâm edip, mezbûr Kasım Bey bundan akdem bir kimesne katl olunmakla Diyârbekir vâlisi beni tecrîm eyledi deyu bizim bi gayri hakkın üç bin guruşumuzu ahz u kabz etmekle ber vech-i muharrer yedimizden ahz u kabz eylediği meblağ-ı mezbûru merkūm es-Seyyid Kasım Bey’den taleb ve da‘vâ eylediğimizde, ol dahi inkâr etmeğin, beynimizde nizâ‘-ı küllî vukū‘undan sonra muslihûn tavassut edip, da‘vâ-yı mezkûremizden bizi mezkûr es-Seyyid Kasım Bey ile nakid yirmi guruş ve mecmû‘u beş yüz seksen guruş kıymetli ve meclis-i sulhda mevcûd on bir kutnî ve bir şal ve bir yün? dâr-ı kutnî ve üç burc alacası ve bir bogasi ve bir sırma dibek ve beş top çit ve üç yemeni çit ve iki kırmızı bogasi ve bir yağmurluk ve bir sîm raht ve bir sîmkeş ve dört şalvar ve üç anteriye ve bir Acem keçesi ve iki eyer ve iki zerre ve yedi kapama üzerine beynimizde akd-i musâlaha eylediklerinde, biz dahi sulh-ı mezbûru kabûl ve bedel-i sulh olan meblağ-ı mezbûr yirmi guruş ile eşyâ-i mezkûreyi mezbûr Kasım Bey yedinden bi’t-tamâm ahz u kabz ettiğimizden sonra mezkûr husûsa müte‘allik cemî‘-i de‘âvî ve mütâlebâtdan biz mezbûr es-Seyyid Kasım Bey’in [zimmetini] ibrâ-i âmm-ı kātı‘ü’n-nizâ‘la ibrâ ve iskāt edip, ol dahi kezâlik bizim zimmetimizi ibrâ ve iskāt eyledi dediklerinde, gıbbe’t-tasdîki’l-mer‘î mâ-vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene isneteyn ve mi’e ve elf.

Şuhûdü’l-hâl: Fahrü’l-akrân Davud Ağa, Yahya Çelebi b. Ahmed tâbi‘-i efendi, Ahmed Ağa tâbi‘-i efendi, Müezzinzâde Mehmed Çelebi tâbi‘-i efendi.

(BAB54 - cilt: 20, sayfa: 433 - Hüküm no: 529 - Orijinal metin no: [94b-2])﻿

﻿

﻿

530. Hüküm

Ahmed’in ölen kölesinin beytülmâl tarafından terekesinin kendisine teslim olunması

Akdâ kudâti’l-müslimîn evlâ vülâti’l-muvahhidîn ma‘denü’l-fazl ve’l-yakīn râfi‘ü a‘lâmi’ş-şerî‘ati ve’d-dîn vârisu ulûmi’l-enbiyâ ve’l-mürselîn el-muhtas bi mezîdi inâyeti’l-meliki’l-mu‘în Mevlânâ İstanbul Kadısı -zîdet fezâ’iluhû- ve kıdvetü’l-emâsil ve’l-akrân İstanbul’da beytülmâl emîni -zîde kadruhû- tevkī‘-i refî‘-i hümâyûn vâsıl olıcak ma‘lûm ola ki, Ahmed nâm kimesne Edirne’den Dîvân-ı hümâyûnuma arzuhâl edip, bundan akdem abd-i memlûküm fevt oldukda, kendim diyâr-ı âharda olmağla, mukaddemâ İstanbul’da beytülmâl emîni vekîli olan Mehmed, müteveffâ-yı merkūmun muhallefâtını kabz ve akçesin mîrîye teslîm edip ve yedine rûznâmçe temessükü alıp, ba‘dehû gelip vâris-i verâseti isbât ve hüccet-i şer‘iyye ettirip mûcebince beytülmâl emîni vekîli Mehmed’den tahsîl için yedime fermân verilip, merkūm Mehmed’i ihzâr-ı şer‘î edip taleb ettiğimde, yedimde olan sûret-i rûznâmçe ibrâz ettikde fazîletlü İstanbul kadısı, sûret-i rûznâmçeye nazar edip, cânib-i mîrîden verilmek îcâb eder deyu hükm etmekle İstanbul beytülmâlından verilmek bâbında inâyet recâ etmeğin, bundan akdem İstanbul’da Kâtib Sinan mahallesinde fevt olan el-Hâc Hasan’ın muhallefâtı İstanbul’da beytülmâl emîni tarafından kabz ve sülüs hissesinden ihrâcâtı ihrâc olundukdan sonra sahhü’l-bâkī beytülmâl emîni yedinden rûznâmçe-i hümâyûn yüz on bin beş yüz doksan sekiz akçe teslîm olunduğu hüccet-i zahriyye işâret olunup, hâliyâ zuhûr eden vârisi Ahmed ve verâseti isbât ve hüccet-i şer‘iyye mûcebince meblağ-ı mezbûru yedinden taleb edip ve ba‘dehû i‘lâm ve mukaddemâ İstanbul beytülmâl emîni tarafından kabz olunmakla, yine İstanbul’da beytülmâle düşenden, hüccet-i şer‘iyye mûcebince intikāl eden hakkı tedrîc ile verilmek üzre telhîs olunup, arz olundukda mûcebince müteveffâ-yı mezbûrun vârisi zuhûr edip, sâbıkan beytülmâle ahz u kabz olunan meblağ bi hasebi’ş-şer‘î hakk-ı sarîh-i olduğu zâhir ve mütebeyyin olmağla, yine İstanbul beytülmâlından ibtidâ düşenden edâ olunmak üzre, fermân-ı âlîşânım sâdır olmuşdur, buyurdum ki, hükm-i şerîfimle Dergâh-ı mu‘allâm çavuşlarından kıdvetü’l-emâsil ve’l-akrân Osman Çavuş -zîde kadruhû- vardıkda, bu bâbda sâdır olan emrim üzre amel edip, dahi sen ki İstanbul’da Hâssa Beytülmâl Emîni -zîde kadruhû-sun müteveffâ-yı merkūmun vârisi olup, bundan akdem beytülmâle ahz u kabz olunan meblağ-ı mezbûr bi hasebi’ş-şer‘î mezbûr Ahmed’in hakk-ı sarîh-i olduğu zâhir olmağla, yine İstanbul beytülmâlından ibtidâ düşeni bi’t-tamâm edâ edip, işbu emr-i şerîfimin zahrına hüccet-i şer‘iyye ettiresin ve mukaddemâ verilen işbu muhâsebe derkenârıyla iki kıt‘a hüccetleri yedinden alıp, ma‘an hıfz eyleyesin ki hîn-i hesâbda meblağ-ı mezbûr ol hüccetler ile mahsûb olsun. Şöyle bilesin alâmet-i şerîfe i‘timâd kılasın.

(BAB54 - cilt: 20, sayfa: 433 - Hüküm no: 530 - Orijinal metin no: [95a-1])﻿

﻿

﻿

531. Hüküm

Yusuf Ağa b. Abdurrahman’ın satın aldığı menzilin kısmen sahipli çıkmasından iadesi

Mahmiye-i İstanbul’da Elvanzâde mahallesinde sâkin Yusuf Ağa b. Abdurrahman nâm kimesne meclis-i şer‘-i şerîf-i enverde Abdullah Ağa b. Mehmed nâm [kimesne] mahzarında ikrâr ve takrîr-i kelâm edip, bundan akdem Fahri nâm hâtun işbu el-Hâc İbrahim b. Abdullah’dan bir mikdâr akçe istikrâz edip, meblağ-ı mezbûr mukābelesinde mahmiye-i mezbûrede Seydî Ömer mahallesinde vâki‘ etrâf-ı erba‘ası es-Seyyid Hüseyin ve Âzime Hâtun ve Hüsamzâde menzilleri ve tarîk-i âm ile mahdûd hâriciye ve dâhiliyesi büyût-ı adîdeyi müştemil mülk menzilini, bundan akdem bi tarîki’l-istiğlâl bey‘ edip senesi tamâmında edâ edemezsem işbu İbrahim [b.] Sefer nâm kimesne vekâlet-i devriye ile vekîlim olup bey‘ ve semeninden deynimi edâ eylesin demekle, mezbûr İbrahim dahi ba‘de[hû] müftî’l-vakt menzili mezbûru merkūm Abdullah Ağa’ya bey‘ edip, ol dahi bana beş bin yüz guruşa bey‘ etmişdi. Lâkin hâlâ menzili mezkûrun dâhiliyesine müstahıkk-ı âhar çıkıp huzûr-ı hâkimü’ş-şer‘de vech-i şer‘î üzre muvâcehemde müdde‘âsını isbât ve hükm-i hâkimü’ş-şer‘le ahz u kabz etmeğin, menzili mezkûr ma‘yûb olmağla bi’t-terâzî menzili mezkûrun nısfını mesfûr Abdullah Ağa’ya red ve teslîm, ol dahi mezbûr İbrahim ve merkūm İbrahim dahi mezbûr el-Hâc İbrahim’e vech-i meşrûh üzre kendiye istiğlâl olmağla red ve teslîm, mezbûr el-Hâc İbrahim dahi ber vech-i muharrer ahz u kabz eyledim dedikde, gıbbe’t-tasdîki’ş-şer‘î [ketb] olundu. Fi’l-yevmi’s-sânî min Recebi’l-mürecceb sene 1102.

Şuhûdü’l-hâl: Mustafa Efendi b. ( ), Mehmed Beşe el-mübâşir, Mehmed Ağa b. Mehmed, Ahmed Ağa b. Mustafa, Ahmed Efendi b. Durmuş.

(BAB54 - cilt: 20, sayfa: 434 - Hüküm no: 531 - Orijinal metin no: [95a-2])﻿

﻿

﻿

532. Hüküm

Yaş yemişçiler pazarbaşılığına Seyyid İsmail’in tayin olunması

Sah Mûcebince tevcîh olunmak buyuruldu. Fî 2 C[emâziyelâhir] sene 1102. Ma‘rûz-ı dâ‘îleri oldur ki, Tâife-i mezkûre bu dâ‘îlerine gelip, mahlûl olan pazarbaşılığa es-Seyyid İsmail’i ihtiyâr edip, cümleden bu hizmete müstahıkdır deyu recâları huzûr-ı âlîlerine arz olundu. Bâkī emr men-lehü’l-emrindir. Devletlü, sa‘âdetlü sultânım hazretleri sağ olsun, Bu kulları İstanbul’da ehl-i dükkân yaş yemiş pazarcıları fukarâları olup, hâlâ pazarbaşı olan Ahmed fevt olup yeri hâlî ve hizmeti mu‘attal olup, yine esnâfımızdan es-Seyyid İsmail du‘âcıları fukarâya enfa‘ ve san‘atımıza ehl-i vukūf ve cümle muhtâr[ı] olmağla, zikr olunan pazarbaşılık, mezbûr du‘âcılarına sadaka ve inâyet buyurulmak bâbında fazîletlü İstanbul Efendisi hazretleri arz edeler deyu emr ü fermân sizindir. Erbâb-ı pazar fukarâları.

(BAB54 - cilt: 20, sayfa: 435 - Hüküm no: 532 - Orijinal metin no: [95b-1])﻿

﻿

﻿

533. Hüküm

Müslüman olan Kıptiler’den cizye alınmaması

Akdâ kudâti’l-müslimîn evlâ vulâti’l-muvahhidîn ma‘denü’l-fazl ve’l-yakīn râfi‘ü a‘lâmi’ş-şerî‘ati ve’d-dîn vârisu ulûmi’l-enbiyâ-i ve’l-mürselîn hüccetü’l-hakkı ale’l-halkı ecma‘în el-muhtas bi mezîdi inâyeti’l-meliki’l-mu‘în Mevlânâ İstanbul Kadısı -zîdet fezâ’iluhû- tevkī‘-i refî‘-i hümâyûn vâsıl olıcak ma‘lûm ola ki, kazâ-i mezbûra tâbi‘ Balat’da sâkine kıbtiyân tâifesinden el-Hâc Osman oğlu Mustafa ve sâirleri Dîvân-ı Hümâyûnuma arzuhâl sunup, mezbûrlar cemâ‘at-i müslimînden ve ehl-i perde olup, cemâ‘at-i müslimîn ile evkāt-ı hamseyi edâ ve salavât-ı şerîfe ve tilâvet-i Kur’ân-ı azîmü’ş-şân’a müdâvemet ve ba‘zıları haccü’l-harameyn olup, ehl ü iyâllerini harâmdan hıfz edip, hilâf-ı şer‘-i şerîf rencîde ve remîde olunmak îcâb eylemez iken, hilâf-ı şer‘ mezbûrlardan cizye taleb olunup rencîde ve remîde eyledikleri ve bu bâbda fetvâ-yı şerîfleri dahi olduğunu bildirip şer‘le amel olunup, hilâf-ı şer‘-i şerîf ol makūle ehl-i İslâm’dan olanlarından hilâf-ı şer‘-i şerîf cizye talebiyle kıbtiyân cizyedârlarına rencîde ve remîde ettirilmemek bâbında emr-i şerîfim verilmek recâ eyledikleri ecilden, imdi ehl-i İslâm’dan olmağla harâc taleb olunmaya deyu fermân-ı âlîşânım sâdır olmuşdur. Buyurdum ki hükm-i şerîfimle vardıkda, bu bâbda sâdır olan emrim üzre amel edip dahi husûs-ı mezbûru şer‘le takayyüd edip göresin. Fi’l-hakīka mezbûr cemâ‘at-i müslimînden ve ehl-i perde ve evkāt-ı hamseyi edâ edip ehl-i İslâm’dan oldukları zâhir ise ol bâbda muktezâ-yı emr-i şer‘-i kavîm ile âmil olup, mezbûrları ehl-i İslâm ve cemâ‘at-i müslimînden olanlarından hilâf-ı şer‘-i şerîf cizye talebiyle rencîde ve remîde ettirmeyip, husûs-ı mezbûr için tekrâr şikâyet olunmalı eylemeyesin, şöyle bilesin alâmet-i şerîfe i‘timâd kılasın. Tahrîren fi’l-yevmi’r-râbi‘ şehri Cumâdelâhire li sene isneteyn ve mi’e ve elf. Be-makām-ı Kostantıniyye el-mahrûse.

(BAB54 - cilt: 20, sayfa: 435 - Hüküm no: 533 - Orijinal metin no: [95b-2])﻿

﻿

﻿

534. Hüküm

İsmihân ve Sâliha’nın kötü halleri sebebiyle mahalleden çıkartılması

Devletlü mürüvvetlü sultânım hazretleri sağ olsun, Bu kulları İstanbul’da Sinan Paşa mahallesi fukarâlarından olup ve yine mahalle-i mezbûre sâkinelerinden İsmihân ve Sâliha nâm avratlar için mescidimize kâğıd bırakılıp, bu kulların ihrâkdan havfımız olmağla, fazîletlü İstanbul efendisi vukū‘ üzre teftîş edip, sultânıma vukū‘u üzre arz ve i‘lâm bâbında fermân sultânımındır. Mahalle fukarâları. İstanbul kadısı fazîletlü efendi şer‘le görüp mahallesi ahâlîsinden tefahhus edip arz eyleyesin deyu buyuruldu. Ma‘rûz-ı dâ‘îleri budur ki, Fermân-ı şerîfleri üzre derûn-ı arzuhâlde mastûr olan mezbûre İsmihân Hâtun’un mahallesi ahâlîsinden cemm-i gafîr ve cem‘-i kesîrden mezbûrenin keyfiyeti tefahhus ve suâl olundukda, mezbûre İsmihân’ın nâ-mahremden ictinâbı olmayıp dâimâ fesâd üzredir deyu meclis-i şer‘de mezbûrenin muvâcehesinde sû’-i hâlini alâ tarîki’ş-şehâde haber vermişlerdir, fermân men-lehü’l-emrindir.

(BAB54 - cilt: 20, sayfa: 436 - Hüküm no: 534 - Orijinal metin no: [95b-3])﻿

﻿

﻿

535. Hüküm

İstanbul’da bulunan Eğinli zimmilerden Eğin cizyedarınca mükerrer cizye talep olunmaması

Sah Âsitâne-i sa‘âdetimde cizyelerin verdiler ise, vilâyeti harâcı mütâlebesiyle rencîde olunmayalar deyu buyuruldu. Devletlü ve sa‘âdetlü ve merhametlü sultânım hazretleri sağ olsun, Bu zımmîler bunda vücûda gelip, üzerlerimize edâsı lâzım gelen cizyelerimiz cem‘ine me’mûr olanlara tamâmen edâda kusûrlarımız yoğiken Eğin kefereleri hilâf-ı şer‘ tekrâren yerli cizyesi taleb ve rencîde etmeleriyle, bundan akdem huzûr-ı saadetde husamâlarımız ile murâfa‘a olunup ve Defterhâne’ye nazar olundukda, isimlerimiz defterde mastûr olmayıp mu‘ârazadan men‘ olmağın, sultânım hazretleri defterdâr efendiye hitâben fermân-ı âlî ihsân etmeğin, yedimizde olan fermân-ı şerîfimiz alıkonulup, yüz bir senesinin verdin yüz iki senesini kâğıd eyleyem deyu cevâb ve bu fakîrler perâkende re‘âyâ değiliz, yüz iki sene[sini] edâ eyledik, bin yüz bir senesi bekāyası için perâkende re‘âyâdan tahsîl olunmak için bâkīkulu tarafından mübâşir ta‘yîn olunmağın, zımmîler arz [için] bu fakîrleri gönderip, hâllerimiz mükedder olmuşdur, merhametlü sultânımdan recâ olunur ki, zemân-ı adâletinizde zulme rızâ-i şerîfiniz yokdur, hâlimize merhamet buyur recâsına arzuhâl olunup, bâkī fermân sultânım hazretlerinindir. Fukarâ-yı Eğin re‘âyâsı El-emru hasbemâ yasturu fîh Harrerehû’l-fakīr ileyhi te‘âlâ Sunullah el-me’mûr bi istimâ‘i’l-umûri’ş-şer‘iyyeti’l-askeriyye -gufire leh-Bin yüz bir senesine mahsûb olmak üzre Eğin keferesinin üzerlerine edâsı lâzım maktû‘ cizyelerin cem‘ine me’mûr olan el-Hâc Ali Ağa b. İbrahim nâm kimesne, mahmiye-i mezbûrede meclis-i şer‘-i hatîr-i lâzımü’t-tevkīrde, mahmiye-i mezbûrede mutavattın kefere tâifesinden işbu ashâbü’s-sifr Aznavar v. Ağya ve Kirkor v. Mercan ve Bedros v. Polat ve Mardiros v. Ohan ve Mikail v. Vartaris ve Gasbar v. Murad ve Zakar v. Serkis ve David v. Serkis ve Mardiros v. Agob ve Aritun ve Ağacan ve Aritun v. Kazar ve Minas v. Sukyas ve Fahrad v. Avanos ve Haçador v. Yadra? ve Hokah? v. Avanos ve Asayi v. Asvador ve Minas v. Şahbaz ve Mardiros v. Ağya ve Mankono v. Safer ve Bogos v. Serkis ve Sukyas v. Minas ve Haçador v. Serkis ve Gazar v. Masak? ve Mardiros v. Mercan ve Oseb v. Serkis ve Melkon v. Fehrad ve Bogos v. Abraham ve Emircan v. Sefer ve Abraham v. Sahak ve Aleksan v. Mankasar ve Bogos v. Gazar ve Elmas v. Anderiyas ve Hazer v. Mardiros ve Mikail v. Agob ve Serkis v. Mardiros ve Haçik v. Aslan ve Bogos v. Kazar ve Eremya v. Gasbar ve Markos v. Aslan ve Agob v. Melkon ve Sekyas v. Yani ve David v. Bağdasar ve Kirkor v. Avanos ve Kesber v. Melkon ve Haçador v. Melkon, Avadik v. Serkis ve Bağdasar v. Serkis ve Abraham v. Mircan ve Bogos v. Mercan ve Serkis v. Tatos ve Bağdasar v. Mıgırdiç ve Karbid v. Mıgırdiç ve David v. Serkis ve Ohan v. Kazar ve Serkis v. Tatos ve Hazar v. Fabide ve Matos v. Kalos ve sâir Ermeni zımmîler muvâcehelerinde takrîr-i kelâm edip, mezbûrûnun dedeleri fi’l-asl kazâ-i mezbûr[dan] olup gelip, İstanbul’da tavattun ve te’ehhül etmeleriyle bin elli bir senesinde Eğin keferesi maktû‘ cizyelerine kayd ve tahrîr olunmuş idi. İşbu elli bir senesinin tahrîr defterini ibrâz edip bunlardan maktû‘ cizye taleb eylediğimde bunların babaları ve dedelerinin ve kendilerinin tahrîr defterinde isimleri bulunmayıp ve bu âna dek Eğin Kazâsı keferesi için maktû‘ cizye verdikleri yoğiken, ba‘zı ergen kefere tâifesi bana maktû‘ cizye vermişdi deyu bunlardan dahi bin yüz bir senesine mahsûb olmak üzre maktû‘ cizye taleb eylediğimde, onlar dahi cevâblarında, zikr olunan tahrîr defterinde babaları ismi kayd olunduğunu inkâr ve bunu dahi isbât eylemediğimden mâ‘adâ biz yave kefere tâifesinden her sene üzerimize edâsı lâzım gelen cizyemizi bu âna değin yave keferesi cizyedârına verip, Eğin keferesi için maktû‘ cizye verdiğimiz yokdur deyu te‘allül ve ahvâllerimiz der-i devlete i‘lâm ettiklerinde, taraf-ı şehriyârîden sâkin oldukları yerde üzerlerine edâsı lâzım gelen yave cizyelerin verip, ellerinde yave keferesi cizyedârı tarafından kâğıdları oldukdan sonra Eğin keferesi maktû‘ cizyedârı olan tarafından bin yüz bir ve bin yüz [iki] ve sâir seneler için maktû‘ cizye talebi ile rencîde olunmaya deyu yedlerine fermân-ı şerîf verilmekle, [96b] huzûr-ı hâkimü’ş-şer‘de yedlerinde olan fermân-ı şerîf mûcebince mezbûrûndan vech-i muharrer üzre cizye talebinden men‘ olunduğundan sonra yedimde olan sûret-i defterde mezbûrûnun isimleri tahrîr olunmayıp ve müdde‘âmı dahi isbâtdan âciz olup, bu âna değin mezbûrûndan maktû‘ cizye alına gelmemekle, min ba‘d mezbûrûndan ben dahi cizye taleb etmemek üzre ta‘ahhüd edip, mezbûrûn ile aslâ ve kat‘â cizyeye müte‘allik da‘vâ ve nizâ‘ım kalmamışdır. Ba‘de’l-yevm mezbûrûndan maktû‘ cizye taleb etmem dedikde, gıbbe’t-tasdîk mâ-vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene isneteyn ve mi’e ve elf.

Şuhûdü’l-hâl: Hasan Efendi el-kâtib, Mustafa Efendi Ali el-kadı, Kadızâde Mehmed Efendi, Mehmed Çelebi b. Haydar el-muhzır, Ahmed Çelebi b. Piyâle el-muhzır, Ahmed b. Ali.

(BAB54 - cilt: 20, sayfa: 437 - Hüküm no: 535 - Orijinal metin no: [96a-1])﻿

﻿

﻿

536. Hüküm

Ayşe ve Nâime bt. Hasan Çelebi’nin Hasan Bey b. Halil’de alacaklı olması

Vilâyet-i Anadolu’da Aydıncık Kazâsı’na tâbi‘ Toklu nâm karye sâkinlerinden iken bundan akdem vefât eden Hasan Çelebi b. Ali nâm kimesnenin verâseti, zevce-i metrûkesi Sâliha bt. İvaz ve sulbiye kebîre kızları Ayşe ve Nâime ve sulbî kebîr oğlu Mehmed’e münhasıra olup, ba‘dehû mezbûr Mehmed dahi vefât edip, verâseti vâlidesi mezbûre Sâliha’ya ve kız karındaşları mezbûrân Ayşe ve Nâime’ye münhasıra olup, ba‘dehû mezbûre Sâliha dahi vefât edip, verâseti sadriye kebîre kızları mezbûretân Ayşe ve Nâime’ye münhasıra olduğu zâhir oldukdan sonra mezbûretân Ayşe ve Nâime nâm hâtunlar taraflarından husûs-ı âti’l-beyâna vekîlleri olduğu zâtlarını ma‘rifet-i şer‘iyye ile ârifân Mehmed Çelebi b. Şaban ve Halil Çelebi b. Nasuh şehâdetleriyle şer‘an sâbit ve sübût-ı vekâleti mahkûmun-bihâ olan mezbûre Ayşe’nin zevci işbu râfi‘ü’l-kitâb Ahmed Beşe b. Abdullah meclis-i şer‘-i şerîfde, Saray-ı Sultânî kapıcılarından Hasan Bey b. Halil mahzarında bi’l-vekâle üzerine da‘vâ ve takrîr-i kelâm edip, müteveffâ-yı evvel-i mezbûr Hasan Çelebi’nin mülkü olup, karye-i mezbûrede vâki‘ beyne’l-ahâlî ma‘lûmü’l-hudûd zât-ı eşcâr bahçe ber vech-i meşrûh müvekkiletân-ı mezbûretâna bi’l-irsi’ş-şer‘î intikāl edip, hâlâ taht-ı tasarrufunda iken bundan akdem merkūm Hasan Bey bahçe-i mezbûre mülk-i müşterâmdır, ben de îcâr ederim deyu karîben vefât eden mezbûre Sâliha yedinden bi gayri vech-i şer‘î kırk guruşunu ve bir mikdâr pekmezini ahz u kabz etmişdi. Hâlâ merkūm Hasan Bey’e suâl olunup, meblağ-ı mezbûr ile makbûzu olan pekmezin mislini bana red ve teslîme tenbîh olunmak bi’l-vekâle matlûbumdur dedikde, gıbbe’s-suâl merkūm Hasan Bey cevâbında, bin seksen yedi senesinde müteveffâ-yı mezbûr Hasan Çelebi hayâtında mülkü olan bahçe-i mezkûreyi dört yüz elli guruş semen-i makbûzuna bana bey‘, ben dahi ba‘de’l-iştirâ doksan dokuz târihinde bir senede otuz guruşa mezbûre Sâliha’ya hayâtında îcâr, ol dahi istîcâr etmekle, icâre-i mezbûreden ancak bana sekiz guruşunu ve mârru’z-zikr pekmezden on altı vakıyye pekmezini ahz u kabz etmişdim deyicek, müdde‘î-i mezbûr Ahmed Beşe istintâk olundukda [ve] cevâbında, bey‘-i mezbûru bi’l-külliye inkâr etmeğin, merkūm Hasan Bey’den bey‘-i mezbûra beyyine taleb olundukda, ityân-ı beyyineden izhâr-ı acz edip, müvekkiletân-ı mezbûretânın tahlîfi mevkūf kılındıkdan sonra, vekîl-i merkūm Ahmed Beşe’den ziyâde on iki guruş da‘vâsına beyyine taleb olundukda, kezâlik ityân-ı beyyineden izhâr-ı acz edip istihlâf etmeğin, mezbûr Hasan Bey’e kabzını i‘tirâf eylediği meblağ-ı mezbûrdan ziyâde on iki guruş dahi mezbûre Sâliha’dan ahz u kabz etmediğine yemîn teklîf, ol daha alâ vefki’l-mes’ûl yemîn billâhi’l-aliyyi’l-a‘lâ etmeğin, mûcebince merkūm Hasan Bey’in kabzını i‘tirâf eylediği yirmi sekiz guruş ve on altı vakıyye pekmezin mislini vekîl-i mezbûr Ahmed Beşe’ye red ve teslîme merkūm Hasan Bey’e tenbîh olunup, mâ-vaka‘a bi’t-taleb ketb olundu. Fi’l-yevmi’s-sâlis min Recebi’l-ferd sene 1102.

Şuhûdü’l-hâl: Osman Bey b. Abdülkādir, Es-Seyyid Abdülkādir b. Ömer, el-Hâc Mustafa b. Mehmed, Osman Bey b. Hasan.

(BAB54 - cilt: 20, sayfa: 439 - Hüküm no: 536 - Orijinal metin no: [96b-1])﻿

﻿

﻿

537. Hüküm

Zina iftirasının cezalandırılması

(…) mahallesinde sâkin Mehmed b. Mustafa Zernişâncı demekle ma‘rûf (…) babası merkūm Mustafa zinâ iftirâ edip, beyâna kādir olmamağla, mezbûr Mehmed’e hadd-i kazf urulmuşdur.

(BAB54 - cilt: 20, sayfa: 440 - Hüküm no: 537 - Orijinal metin no: [Arka kapak içi])﻿

﻿